
Prefață 


N OPERA MÂNTUIRII, învățătura despre cuvântul lui Dumnezeu 

constituie una dintre cele trei slujiri pe care le-a împlinit Mântuito 

rul Hristos şi pe care le-a încredințat Bisericii. În virtutea acestei 
moşteniri, de la începuturile ei și până astăzi, Biserica Ortodoxă nu s-a 
îndepărtat de la menirea ei sfințitoare şi învăţătorească. Apostolii și urmaşii 
acestora, episcopii şi preoții, au fost îndemnați de Însuşi Hristos Mântuito- 
rul la învățătură şi propovăduire: „Mergând învătați toate neamurile... “ 
(Mt. 26, 16). Deasemenea, Sfinții Părinţi au continuat misiunea apostolică 
a catehizării, socotind-o datorie fundamentală a slujirii Bisericii. Sf. loan 
Gură de Aur spunea în acest sens: „În afară de pilda prin faptă, preoții n-au 
decât un singur mijloc, o singură cale de vindecare: învățătura cu cuvân- 
tul («Despre preoție», p. 99). Multiplele şi variatele nevoi pe care le 
traversează Biserica, ne obligă la expunerea învățăturii de credinţă în acord 
cu realitățile în continuă transformare a istoriei pe care o parcurgem. 

Trăim într-o societate secularizată ce are nevoie să-și redescopere 
identitatea creştină amenințată de lipsa educaţiei religioase din perioada 
comunistă, iar în zilele noastre de percepția fără discernământ a non-valorilor 
Occidentului. În acest context cateheza are un rol fundamental în formarea 
conștiinței religioase, în învățarea adevărurilor de credință, fiind hotărâtoare 
în educaţia creştină a noii generaţii. 

Autorul, Pr. prof. univ. Dr. Sorin Cosma, este recunoscut în publicistica 
teologică românească cu activităţi remarcabile în domeniul catehezei, multe 
dintre ele fiind incluse în paginile prestigioaselor reviste eparhiale de la 
Sibiu, Timişoara şi Craiova. Profesor la Seminarul Teologic din Caransebeş 
timp de 36 de ani, cadru universitar remarcabil la Facultatea de Teologie 
din Timişoara şi la Secția de Teologie - Istorie din Caransebeş, Pr. Prof 
Sorin Cosma a demonstrat talent şi vocație de dascăl, care cumulate cu o 
pregătire de specialitate de exceptie, au făcut din Prea Cucernicia Sa un 
redutabil profesor al învățământului teologic românesc. Pe lângă alte 
valoroase lucrări, catehezele sunt rod al unei munci asidue la catedra 
Seminarului Teologic din Caransebeş, aici fiind create, îmbunătățite și 
perfectionate permanent prin practica elevilor, a preotilor şi în conformitate 
cu principiile ştiinţifice în vigoare. Prima ediţie a catehezelor apare în 
Editura Episcopiei Aradului în 1992 şi cuprinde 120 de cateheze, iar a 
doua ediţie, cea de față, apare acum cu o tematică diversă, „îmbunătățită şi 
adăugită, după cum însuși autorul o mărturiseşte. Cartea cuprinde 210 
cateheze şi am putea spune că acoperă întreaga programă şcolară din 
învățământul preuniversitar. Forma în care este prezentată o face accesibilă 
tuturor celor dornici să descopere învătătura Bisericii. Este deopotrivă 
folositoare preotilor, dascălilor de religie, învățăceilor în ale teologiei (elevi 
seminarişti şi studenți teologi) şi nu în ultimul rând credincioșilor. 
Binecuvântăm apariția acestei lucrări şi osteneala autorului, nădăjduind ca 
lucrarea de fată să își găsească rostul și finalitatea prin răspândirea şi 
utilitatea ei cât mai largă. 


Y Dr. Laurenţiu Streza, Episcopul Caransebeşului 


Lecţii de religie — Cuvântul autorului 9 


Cuvântul autorului 


Cu ajutorul lui Dumnezeu dăm spre a vedea lumina tiparului cea de a doua ediție, 
îmbunătățită și adăugită, a Catehezelor. 

Prima ediţie a apărut în 1992 la Arad, cu binecuvântarea episcopului cărturar 
Dr. Timotei Seviciu al Aradului, una din cele mai distinse personalități ale vieţii 
noastre bisericiști. 

Nu este inutil să mărturisesc că publicarea catehezelor mele a pornit din 
inițiativa Inalt Prea Sfinţitului Dr. Nicolae Corneanu, mitropolitul Banatului, care 
în perioadă comunistă fiind, mi-a creat spaţiu în fiecare număr al revistei 
„Mitropolia Banatului“, timp de 10 ani (1981-1991), pentru publicarea cu regu- 
laritate a catehezelor. 

M-am bucurat apoi de binevoitoarea primire a catehezelor din partea celei 
mai prestigioase și răspândite publicaţii bisericești, „Telegraful Român“, care în 
aproape fiecare număr a inclus şi câte o cateheză. 

Altă parte a catehezelor au fost publicate cu regularitate de revista „Mitropolia 
Olteniei“ sub forma „Cuvânt de învățătură“. 

Se cuvine acum mai mult decât o simplă mulţumire, să apreciem înțelepciunea 
celor care au reușit într-o perioadă comunistă, care întreținea o „armată“ de activităţi 
pentru cultivarea ateismului, să publice cuvinte de instruire şi întărire a credinţei 
creștine. 

Publicarea catehezelor în timp mi-a oferit posibilitatea de a le verifica eficiența 
şi de a le aduce cuvenitele îndreptări atunci când le-am adunat în volum. Desigur, 
am avut posibilitatea de a le verifica în cadrul unui program sistematic organizat 
de practică omiletică și catehetică desfășurat la parohiile învecinate seminarului 
teologic din Caransebeș, unde am activat mai mulți ani, cât și a unei programe 
catehetice temeinic și judicios concepute la nivelul întregii Arhiepiscopii a 
Timișoarei, în aceeași perioadă comunistă atee... 

La redactarea catehezelor am avut în atenţie cele două însușiri didactice ce 
stau la baza unei instrucții eficiente: claritatea şi distincția. Cei vechi spuneau pe 
bună dreptate că numai acel dascăl va reuși să înveţe bine pe elevi, care poate 
distinge bine ideile unele de altele în dezbaterea unei teme: „Bene docet qui bene 
distinquit“ (Invaţă bine numai cel ce distinge bine). Deci scopul învățării este 
acela de a lumina mintea și de a cultiva inteligenţa, acest obiectiv esențial fiind 
asigurat de distingere, fiindcă ea stabilește ordinea gândirii. „Cine distinge diferite 
puncte de vedere, spune Mihai Ralea, înseamnă că le așează într-o ordine, le 
subordonează într-o ierarhie, le dispune asemenea arhitecților, într-un plan inițial. 
Cine percepe variația nu o poate percepe dezordonat“ (Scrieri din trecut în filosofie, 
fa. p. 293). 

Pentru ca materialul expus în cateheze să aibe claritate și distincție, am utilizat 
momentele logico — psihologice, la redactarea catehezelor dogmatice. Nu e greu 
de constatat că, necesitând un grad mărit de înțelegere şi cunoaștere, aceste cateheze 
pretind mai multă insistență logică, ele trebuind să plece prin forma introductivă 
de la concret la abstract, culminând cu generalizarea, care înseamnă expunerea 
într-o singură propoziție a învățăturii de credință, sau a dogmei Bisericii. 

Folosirea momentelor logico psihologice evită învățământul mecanic, dar 
devin orecum rigide referindu-se numai la gândire şi mai puţin la afectivitate, ori 
aceasta din urmă este hotărâtoare în materie de religie. Ca urmare, restul catehezelor 

le-am lăsat mai „destinse“, urmărind claritatea și distincția prin reducerea numărului 
momentelor logico — psihologice. Referindu-se la necesitatea reducerii acestora 
din planul unei lecţii de religie, Petru Barbu remarca încă la începutul secolului al 
XX-lea: „In broşura mea «Şcoala modernă și Religiunea la noi (1916) am zis 
despre principiul treptelor formale, preluat după zillerieni şi acceptat, fiind prea 
generalizat la noi şi în Catehetica mea că este «prea nemţesc, deci migălos pentru 
capul mai deştept al românașului» și am mai zis că la tratarea materiei istorice şi 
abstracte de religiune de Ştefan Velovan, fala pedagogilor noștri, «are metodul 
său propriu, care diferă de treptele formale ale zillerienilor și după părerea mea 
este superior». Acest metod este aproape singurul adoptat în şcolile din fostul 
regat şi a început să pătrundă și la nol...“. 

La redarea catehezelor morale cu privire la datoriile sintetizate în marea 
poruncă a iubirii, pentru a depăși rigiditatea expunerii temei, le-am încadrat într-o 
pericopă evanghelică adecvată, de unde pot fi ușor deduse. 

La alcătuirea catehezelor privind Istoria bisericească universală și Istoria 
Bisericii ortodoxe Române am folosit manualele erudiților preoţi profesori: Dr. 
loan Rămureanu şi respectiv, Acad. Dr. Mircea Păcurariu. 

Și încă o precizare esențială: materialul prezentat în carte este o realitate 
„brută“. El trebuie modelat pentru a primi viață, prin modul în care cel ce va 
preda şi-l însușește, îl expune și îl aplică. E vorba de diferenţa pe care se impune 
să o facem între cuvântul scris şi cuvântul vorbit. Cuvântul scris trebuie neapărat 
trecut prin sufletul celui ce-l expune ca și cum i-ar aparține lui, ca şi cum ar veni 
din partea lui... Dacă expune cuvântul altuia, nu va reuşi să fie el însuși atunci 
când predă lecţia... Ştim apoi câtă importanță acorda Fericitul Augustin necesității 
adaptării la auditoriu atât în predică, cât și în cateheză. Adică, adaptarea la vârstă, 
la fondul aperceptiv, la specificul psihologic, etc. 

De o importanță deosebită pentru eficiența orelor de religie este intuiţia, 
afecțiunea propunătorului, activismul elevilor şi punerea în practică a cunoştinţelor 
dobândite. Dacă, de pildă, lecţia referitoare la călătoriile misionare ale Sfântului 
Apostol Pavel nu este predată după hartă, sau dacă lecţia referitoare la mănăstirile 
de pe teritoriul țării noastre este lipsită de diapozitive, sau cel puţin de ilustrate, 
acestea vor fi lecţii eşuate din start... Apoi, dacă lecţiile nu sunt predate cu afecţiune 
şi mai ales dacă cunoștințele nu sunt transpuse în practică, adică dacă nu îndeplinesc 
şi rolul educativ al învățământului religios, atunci ele rămân literă moartă, lipsită 
de finalitate... Deci, cât mai multă participare la viața Bisericii, cât mai multă 
rugăciune, cât mai multă cântare religioasă, concerte religioase, piese de teatru 
înaintea Sfintelor Paști sau a Crăciunului, organizarea excursilor la mănăstiri, 
vizitarea bisericilor și a altor monumente istorice cu caracter religios aflate în 
împrejurimi... Învățătura trebuie să fie viață în Hristos prin Duhul Sfânt, iar viața 
duhovnicească să se dezvolte neîntrerupt prin adâncirea adevărurilor de credinţă. 
Învățătura și trăirea creștină nu se pot dezvolta decât în simbioză! Iar profesorul 
(preot sau laic) trebuie să premeargă cu exemplul vieții lui: „exempla trahunt“!... 

În sfârșit, doresc să exprim sincere mulțumiri Prea Sfințitului Dr. Laurenţiu 
Streza, episcopul Caransebeşului, pentru bunăvoința de a-mi fi încredințat catedra 
de Catehetică la reactivata Facultate de Teologie de aici. Cunosc meritele deosebite 
ale înaintașului meu în domeniul Cateheticii, Dr. Petru Barbu, fapt care mă obligă 
ca în anii pe care Dumnezeu mi-i va hărăzi la catedră, să mă străduiesc să fiu pe 
urmele lui. 

Datoria creștinului de a cunoaște dreapta 
învăţătură a Bisericii 


]. Pregătirea aperceptivă 


Biserica pe care Domnul a câștigat-o „cu scump Sângele Său“ (Fapte 
20, 28) şi a întemeiat-o la Cincizecime prin pogorârea Sfântului Duh, 
ca să formeze Trupul Său tainic (I Corinteni 12, 27), reprezintă „stâlpul 
şi temelia adevărului“ (1 Timotei 3, 15) mântuitor. Biserica cea „Una“, 
adică cea dreptmăritoare, „zidită pe temelia Apostolilor şi a proorocilor, 
piatra cea din capul unghiului fiind însuși lisus Hristos“ (Efeseni 2, 20) 
este „slăvită, neavând pată, nici zbârcitură, sau altceva de acest fel, ci 
este sfântă şi fără prihană“ (Efeseni 5, 27). Ea păstrează cu fidelitate şi 
cu sfințenie „Cuvintele Vieţii“ (loan 6, 63), învăţându-i pe credincioși 
să păzească toate câte Domnul a poruncit şi a învăţat (Matei 28, 20). 


II. Anunţarea temei 


Ca membri ai Bisericii Ortodoxe, avem datoria să cunoaștem învățătura 
pe care Biserica o păstrează şi ne-o transmite spre dobândirea mântuirii. 


III. Tratarea 


Vom urmări temeiurile care indică necesitatea ca toți credincioşii să 
cunoască învățătura Bisericii pe care o mărturisesc şi prin care ajung la 
mântuirea sufletului. 

1. Învățătura Bisericii are un caracter divin, întrucât ea reprezintă 
Descoperirea sau Revelația lui Dumnezeu. Cartea Sfântă ne arată că 
„în multe rânduri și în multe chipuri grăind Dumnezeu odinioară 
părinților noștri prin prooroci, în zilele acestea din urmă ne-a grăit nouă 
prin Fiul, care fiind strălucirea slavei și chipul Fiinţei Lui şi ţinând 
toate cu cuvintele puterii Sale, făcând prin Sine însuși curățirea păcatelor 
noastre...“ (Evrei 1, 1-3). Biserica asistată de Duhul Sfânt este 
păstrătoarea fidelă a învăţăturii Domnului, ca şi a harului divin 
mântuitor. Biserica este „Trupul tainic al Domnului“ (I Corinteni 14,22) 
pe care Fiul lui Dumnezeu întrupat „a câștigat-o cu scump Sângele 
Său“ (Faptele Apostolilor 20, 28). Revelația sau Descoperirea Fiului 
lui Dumnezeu o găsim în Sfânta Scriptură a Noului Testament, care 
este Cartea Sfântă a Bisericii, precum şi în Sfânta Tradiţie, care 
reprezintă predania orală a dumnezeieştii învățături pe care Domnul şi 
Sfinții Apostoli ne-au lăsat-o în Biserică. 

2. Numai cunoscând Descoperirea sau Revelația divină, păstrată 
cu fidelitate de Biserică ca Învăţătură a ei, putem ajunge la credinţa 
mântuitoare. „Credinţa, spune Sfântul Apostol Pavel, este din auzite, 
iar auzirea prin cuvântul lui Dumnezeu“ (Romani 10, 17). 

Sfinții Apostoli au avut trimitere din partea Mântuitorului de a 
merge, de a propovădui Evanghelia în toată lumea, de a-i sfinți pe cei 
ce cred şi de a-i învăţa să cunoască temeinic credința Lui mântuitoare 
(Matei 28, 19-20). De aici vedem că toți cei care prin Botez au devenit 
membri ai Bisericii aveau obligația de a se instrui, de a cunoaște temeinic 
învățătura cea nouă care redă conținutul credinței lor. Necunoscând 
credința, nu o pot nici mărturisi şi nu vor şti să se orienteze asupra 
mijloacelor prin care vor dobândi în continuare harul sfințitor. Aceasta 
pentru că nu orice învăţătură este aducătoare de credință adevărată, 
luând aminte la duhuri înşelătoare şi la învățături de demoni“ (| Timotei 
4, 1). De aceea Apostolul îndeamnă stăruitor pe Timotei: „la seama la 
tine însuţi şi la învățătură, stăruie în acestea pentru că făcând aceasta, 
te vei mântui și pe tine și pe cei ce ascultă“ (I Timotei 4, 16). 

3. Cunoaşterea învăţăturii Bisericii duce la statornicia în credinţa 
cea adevărată. Membrii Bisericii se simt legaţi de înaintaşii lor a căror 
origine o găsim la Mântuitorul şi Sfinții Apostoli; ei vor crește necontenit 
spre desăvârșirea credinței şi vieţuirii creștine temeluită pe învățătura 
şi propovăduirea Mântuitorului și a Sfinților Apostoli. În acest sens 
Sfântul Apostol Pavel accentuează necesitatea statorniciei în învățătura 
Domnului, „ca să nu mai fim prunci aruncaţi pe valuri şi purtaţi de tot 
vântul învățăturii, în amăgirea oamenilor, întru vicleșug, spre uneltirea 
înşelăciunii, ci ținând adevărul în dragoste, să creștem în toate întru EI, 
care este Capul Hristos“ (Efeseni 4, 14-15). De aceea Apostolul îl 
îndeamnă pe Timotei: „Tu însă rămâi în cele ce ai învăţat și de care ești 
încredinţat, deoarece şti de la cine le-ai învățat“ (II Timotei 3, 14). 
Aceasta pentru a evita contactul cu „oamenii răi şi amăgitori“ (II Timotei 
3, 13). 

4. De aici vedem că având statornicie în cunoașterea învățăturii 
celei adevărate, nu vom cădea pradă atâtor rătăciri, pe care am văzut că 
Sfântul Apostol Pavel le numește „amăgitoare, viclene şi înșelătoare“. 
De fapt Mântuitorul a atras atenția zicând: „Vedeţi să nu vă amăgească 
cineva. Căci mulţi vor veni în numele Meu, zicând: eu sunt Hristos, şi 
pe mulți vor amăgi“ (Matei 24, 4-5; 23-24). 

Sfântul Apostol Pavel, luându-și rămas bun de la „prezbiterii 
Bisericii din Efes“, la sfârșitul celei de a treia călătorii misionare, le 
atrage atenția foarte categoric: „Drept aceea, luaţi aminte la voi şi la 
toată turma, în care Duhul Sfânt v-a pus episcopi... căci eu ştiu aceasta, 
că după plecarea mea vor intra între voi lupi răi, care nu vor cruța 
turma; şi dintre voi înşivă se vor ridica bărbaţi, grăind lucruri sucite, ca 

să tragă pe ucenici după ei. Pentru aceea, privegheați...“ (Faptele 
Apostolilor 20, 28-31). Apostolul cu alt prilej a arătat că ivirea 
învățăturilor de credință greșite (ereziile) „trebuie să fie“, tocmai pen- 
tru ca cei încercaţi în credinţa cea dreaptă să-și dovedească statornicia 
(| Corinteni 11, 19). 

5. Statornicia în învățătura cea dreaptă a Bisericii aduce după sine 
siguranța credinţei mântuitoare. Această siguranță dă putere 
duhovnicească credincioşilor, pe de o parte să poată oricând da răspuns 
pentru credinţa pe care o mărturisesc, după cum spune Sfântul Apostol 
Petru: „să fiți oricând gata de răspuns oricui va cere socoteală de nădejdea 
voastră“ (1 Petru 3, 15). Pe de altă parte, acest răspuns, bazat pe 
cunoașterea credinței adevărate, va fi după cum arată Apostolul 
„totdeauna plăcut, dres cu sare“ (Coloseni 4, 6), „cu blândeţe și 
bunăvoință“ (| Petru 3, 15). Siguranța cunoașterii dreptei învățături 
aduce pacea conştiinţei, „de a păstra taina credinţei în cuget curat“ 
(| Timotei 3, 9), cât şi pacea cu cei din jur, indiferent de convingerile 
lor religioase, ferindu-se „de întrebările nesocotite și fără noimă, care 
nasc certuri; căci un slujitor al Bisericii nu trebuie să se certe, ci să fie 
plăcut cu toţi, învăţător, îngăduitor“ (II Timotei 2, 23-24; Tit 3, 9-10). 

6. Cunoaşterea dreptei învățături a Bisericii nu are numai un as- 
pect teoretic, ea înseamnă deschiderea drumului de dobândire a sfinţenie 
vieții creştine prin harul mântuitor al Sfintelor Taine, al Cuvântului lui 
Dumnezeu și al rugăciunii. Prin cunoașterea învăţăturii Bisericii 
„cuvântul lui Hristos locuiește din belşug „în viața cea duhovnicească 
a credincioşilor“ (Coloseni 3, 16), iar „ei se sfinţesc prin cuvântul lui 
Dumnezeu şi rugăciune“ (1 Timotei 4, 5). De aceea, Apostolul îndeamnă 
stăruitor pe ucenicul său: „De vei învăţa acestea, vei fi bun slujitor al 
lui Hristos, hrănit cu cuvintele credinței şi ale bunei învățături căreia ai 
urmat“ (| Timotei 4, 6). 


IV. Recapitularea — Aprecierea 


De ce este necesar ca să cunoască creştinii învățătura Bisericii? (Fiindcă 
ei trebuie să-şi cunoască credinţa pe care o mărturisesc în calitatea lor 
de membrii ai Bisericii). Care este caracterul învăţăturii Bisericii? 
(Învățătura Bisericii are un caracter divin). De ce? (Fiindcă reprezintă 
Descoperirea Fiului lui Dumnezeu). Unde este cuprinsă această 
Descoperire? (În Sfânta Scriptură, unde avem cuvântul învăţăturii 
Domnului scris sub inspiraţia Duhului Sfânt şi în Sfânta Tradiţie care 
reprezintă Predania orală a învățăturii Domnului, viața Duhului Sfânt 
în Biserică, sau „memoria vie a Bisericii“). Ne putem mântui fără a 
cunoaşte învățătura Bisericii? (Nu ne putem mântui, fiindcă învăţătura 
Bisericii ne arată care este credinţa mântuitoare, pe care să o urmăm în 

viețţuirea duhovnicească. Credinţa vine din auzirea propovăduirii 
învățăturii Domnului, păstrată și răspândită de Biserică). Sub aspectul 
credinţei, care este efectul cunoașterii învățăturii Bisericii? (Cunoaşterea 
învățăturii Bisericii duce la statornicia în credință). Ce importanţă are 
aceasta pentru viața creştinească? (Ne menţine în adevărul de credinţă 
mântuitor şi nu ne lasă pradă atâtor învățături greşite propovăduite de 
pretinşii şi neadevăraţii prooroci). Având statornicia și siguranța 
credinței mântuitoare, urmând învăţătura Bisericii, creştinul se va război 
cu cei de alte concepţii religioase? (Nu se va război, ci va păstra în 
pacea sufletului „taina credinţei în cuget curat“). Care este efectul practic 
al cunoaşterii învăţăturii de credinţă a Bisericii? (Cunoașterea învățăturii 
Bisericii nu are numai un caracter teoretic, ci reprezintă un angajament 
duhovnicesc de cultivare a sfințeniei vieții, prin harul mântuitor al 
cuvântului lui Dumnezeu şi al Sfintelor Taine). 


V. Asocierea 


Pentru a fi cât mai deplină, Sfinții Părinţi arată că adevărata cunoaştere 
a învățăturii Bisericii trebuie unită, asociată cu curățirea sufletului de 
păcat şi cu creşterea necontenită în virtute, adică în săvârşirea faptelor 
bune. Şi aceasta pentru că păcatul întunecă mintea, asemeni pieliței 
care duce la orbire, sau ruginii care se fixează pe oglindă și o întunecă 
(Teofil al Antiohiei). 


VI. Generalizarea 


Cunoscând dreapta învăţătură a Bisericii vom dobândi mântuirea 
veşnică, prin comuniunea cu Dumnezeu, în lisus Hristos Domnul, con- 
form cuvintelor Sale: „Aceasta este viața veşnică: să Te cunoască pe 
Tine unicul Dumnezeu adevărat și pe Cel pe care L-ai trimis, pe lisus 
Hristos“ (loan 17, 3). 


VII. Aplicarea 


Noi putem cunoaşte dreapta învățătură a Bisericii îndeplinind una din 
poruncile ei, care ne îndeamnă să participăm cu regularitate la serviciile 
religioase ce se oficiază în biserică, unde putem cunoaşte voia lui Dum- 
nezeu şi adevărul de credință tălmăcit prin cuvânt de învăţătură de către 
sfinții ei slujitori. 

Putem adânci cunoașterea credinței noastre, împărtăşindu-ne cu 
harul sfințitor al Sfintelor Taine în Biserică, spre curățirea de păcate şi 
creşterea duhovnicească în săvârşirea faptelor bune, aducătoare de 
mântuire. 

Vechiul Testament 


Cateheze Biblice — Vechiul Testament Î 


Câteva cunoştinţe despre Palestina 
biblică 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoștințele anterioare 


Am văzut în lecțiile trecute că dintre toate popoarele de pe faţa 
pământului, Dumnezeu a ales un popor anume, pe care l-a pregătit 
în mod special, pentru a primi pe Fiul Său, Mântuitorul nostru 
lisus Hristos, cel ce avea să ne răscumpere din robia păcatului şi 
a morții. Acest popor a fost poporul evreu sau Israel. Poporul 
evreu a trăit în timp și a avut o istorie deosebit de zbuciumată. 
Locul unde a trăit se numeşte Palestina. 


5. Comunicarea subiectului lecţiei noi 


Astăzi vom încerca să aflăm câte ceva despre Palestina biblică. 


6. Dirijarea învăţării. Insușirea noilor cunoştinţe 


Palestina este ţara pe teritoriul căreia s-a scris Sfânta Scriptură. 
Este aşezată acolo unde se întâlnesc două mari continente: Asia 
şi Africa, mai exact pe țărmul estic al Mării Mediterane. Să privim 
harta, să o localizăm şi acum să vedem cu cine se învecinează: la 
nord cu Munţii Liban, la sud cu Pustiul Arabiei, la vest cu Marea 
Galileii, Iordan și Marea Moartă. În trecut Palestina avea un im- 
portant rol comercial, deoarece pe teritoriul ei, trecea calea care 
lega Africa și Europa de Îndepărtatul Orient, așa cum se vede şi 
pe hartă. 

Această ţară nu s-a numit din totdeauna „Palestina“. Să vedem 
care a fost numele ei inițial și cum a ajuns să fie denumită Pales- 
tina. 

Observăm pe hartă că această ţară are o poziţie mai joasă 
faţă de Podişul Siriei cu care se învecinează la sud. De aceea ea 
a fost cunoscută sub numele de „Canaan“, adică „Țara de jos“. 
Era o ţară foarte frumoasă fiind formată din munți, câmpii, râuri, 
lacuri. De asemenea era bogată în peşte, citrice, măsline și era în 

acelaşi timp foarte roditoare. Pe drept cuvânt se spunea despre 
ea că este ţara unde „curge lapte şi miere“. 

În vremurile foarte îndepărtate, Canaanul era împărţit în 
triburi conduse de către un bătrân al său. Acest fapt a provocat 
mari neajunsuri evreilor, deoarece pe timp de război nu aveau o 
conducere unitară pentru a-şi apăra ţara. Trebuie să știți că au 
fost multe popoare care au râvnit la ea pentru bogăţiile și 
frumuseţile sale. Printre aceste popoare se numară îndeosebi 
egiptenii, babilonienii, asirienii, care au dus în robie poporul 
evreu. La această țară a râvnit mai târziu, aşa cum era de așteptat, 
imperiul Roman, care fiind în culmea puterii sale în timpul Mân- 
tuitorului, o cucerşte şi o transformă în provincie romană, totodată 
punându-i numele „Palestina“. 

Țara Palestinei a fost adeseori supranumită și „Tara Sfântă“. 
Pe de o parte de către evrei, deoarece aici se află Ierusalimul — 
capitala religioasă a țării — şi Templul Sfânt. Pe de altă parte de 
către creștini, deoarece aici s-a născut și a activat Mântuitorul 
lumii, Domnul nostru lisus Hristos. 

La început regatul evreu era împărțit în 31 de regate-cetăţi, 
în fruntea cărora se afla câte un rege. Pe timpul Mântuitorului, 
lucrurile se vor schimba. Stăpânitorii au împărțit Palestina în 
trei provincii: în nord era Galileea, în sud se afla Iudeea, iar în 
centru Samaria, aşa cum observăm pe hartă. Cândva, de Pales- 
tina aparținea și acestă fâşie de pământ, asezată la est de Iordan, 
care se numeşte Pereea. 

Cei dintâi locuitori ai acestei țări au fost canaaniţii. De ase- 
menea s-au perindat și alte popoare migratoare, pe teritoriul 
acestei țări, cum ar fi filistenii și hitiţii. 

Aşa cum am amintit, Palestina era o ţară foarte frumoasă, 
înzestrată parcă anume de Dumnezeu pentru „poporul ales“, cu 
toate frumusețile naturale. 

În această privință sunt caracteristici munţii care însă au 
înălțimi mici, până la 300 m. Printre cei mai cunoscuți se numără 
Muntele Măslinilor — bogat în măsline şi Muntele Taborului — 
de pe vârful căruia se vede întreaga ţară. 

De la nord-vest la sud-est, Palestina este străbătută de o vale 
frumoasă şi deosebit de roditoare. 

În relieful ţării se integrează și pustiurile. Dar la vechii evrei 
pustiul avea un alt înţeles decât cel pe care-l cunoaştem noi. 
Astfel, nu este ca şi pustiul Sahara, un loc secetos, arid, lipsit 
total de vegetaţie. Pentru evrei, pustiul era fie un loc nelucrat, 
acoperit cu ierburi şi străbătut de turmele care-l pășteau, fie un 
loc stâncos. 

Aceste forme de relief sunt scăldate de ape curgătoare, cea 
mai importantă fiind Iordanul care izvorăşte din Munţii Hermon, 
şerpuieşte ca o panglică pe întreg teritoriul ţării, şi se varsă în 
Marea Moartă. 

Clima din această țară este blândă, tropicală cu vânturi spe- 
cifice care dezvoltă două anotimpuri: unul umed care începe prin 
octombrie, cu ploi şi temperaturi scăzute și care ţine până în 
martie. Ploile târzii de după echinocțiul de primăvară favorizează 
umezeala atât de necesară cultivării plantelor, mai ales a 
cerealelor. 

Anotimpul fierbinte este cuprins în perioada mai — octom- 
brie şi face ca ploile să fie foarte rare, roua o binecuvântare, iar 
apa un adevărat dar divin. Astfel fânfânile constituie o adevărată 
bogăţie, iar apa este păstrată în burdufuri din piele de capră. Tot 
în acest anotimp se semnalau mari diferenţe de temperatură între 
zi şi noapte. 

Există însă unele particularităţi în ce priveşte clima. Astfel, 
pe ţărmul Mării Mediterane, clima este mai secetoasă și mai caldă. 
În mijlocul ţării, însă, fiind o regiune muntoasă, clima este mai 
răcoroasă şi mai umedă; iar în Valea Iordanului climatul este 
într-adevăr tropical. 

Astfel, în Palestina se dezvoltă o floră şi o faună specifică 
ținuturilor mediteraneene. 

Flora cuprinde citrice, printre care: portocalul, lămâiul, 
bananierul, cocotierul și firesțe măslinul (din ale cărui roade se 
obține uleiul de măsline), cultura cerealelor ocupă primul loc în 
provincia Galileea numită şi „grânarul ţării“. 

Fauna Palestinei prezintă o varietate în timp. Astfel, la 
început erau animalele, precum leul şi leopardul. Dar acestea au 
dispărut luându-le locul cerbul, căprioara, iepurele, vulpea, 
şacalul. Dintre târâtoarele specifice acestui ţinut sunt vipera 
palestiniană, scorpionul, cameleonul, vipera cu corn ş.a. Însă, 
caracteristica ținuturilor din această ţară a fost şi este cămila, un 
animal atât de rezistent şi de des folosit. Calul era un animal 
foarte pretenţios şi nu era crescut aici. Era chiar înlăturat, 
reprezentând pentru evrei un simbol al mândriei. Interesant este 
că dacă în prada de război intrau și caii, evreii îi omorau, tăindu-le 
venele de la picioare. 

Am vorbit despre localizarea geografică, climă, faună, floră. 
Să vedem în continuare ce se poate spune despre oamenii care 
alcătuiau poporul evreu. 

În ceea ce priveşte ocupaţia lor, la loc de frunte stă agricul- 
tura, creşterea vitelor şi pescuitul. Pe lângă acestea, mai sunt şi 

altele preluate de la popoarele păgâne vecine, precum dulgheritul 
de la babilonieni. Totodată, datorită drumului comercial ce tre- 
cea prin Palestina, evreii vor deveni, cu trecerea timpului, foarte 
buni negustori (comercianţi). 

Să vedem acum câte ceva despre îmbrăcămintea evreilor. Vă 
amintiţi când spuneam că în Palestina zilele erau foarte 
călduroase. Astfel, bărbaţii purtau o tunică de bumbac, lungă până 
la genunchi, peste care se încingeau cu un brâu. Deasupra purtau 
un veșmânt, pe care cei săraci îl foloseau adesea și ca acoperământ 
în timpul nopţilor răcoroase. În picioare purtau sandale, 
confecţionate din curele de piele, iar cei săraci umblau desculți. 

Evreii nu erau pretenţioşi nici în ceea ce priveşte alimentaţia. 
Se hrăneau mai ales cu pâine proaspătă din grâu sau secară, 
dospită sau nedospită, care de multe ori era amestecată cu făină 
de fasole sau linte. Din hrana consumată în timpul zilei mai făceau 
parte: smochinele, strugurii, pepenii, curmalele și laptele de oi 
sau de capre. Masa principală era cea servită în răcoarea serii. 
Bogaţii serveau carne de miel sau ied și vin, în timp ce săracii se 
mulțumeau să înmoaie pâinea în lapte sau oţet. Nu lipseau de la 
masă, desigur, mierea de albine și peștele. Caracteristic evreilor 
era faptul că ei considerau carnea de porc şi cea a tuturor 
animalelor cu copită despicată, ca fiind o interdicție categorică a 
Legii. Evreii obișnuiau ca înainte şi după masă să se spele 
îndelung pe mâini, după care stăpânul casei rostea rugăciunea. 
E1 se aşezau la masă, după obiceiul persan, adică culcați și 
sprijiniți pe mâna stângă, iar cu mâna dreaptă consumau hrana. 

În altă ordine de idei, și în Palestina îi regăsim pe sclavi, dar 
aici aveau un statut aparte. Situaţia lor era mai ușoară decât a 
celor din popoarele învecinate. Aici existau şi legi pentru apărarea 
drepturilor sclavilor. De pildă, dacă stăpânul își bătea sclavul 
şi-l lăsa infirm, trebuia să-l elibereze numaidecât. De asemenea, 
dacă un stăpân îşi omora sclavul, era ucis și el. 

Să vedem acum, ce fel de obiceiuri caracterizează acest popor. 
În primul rând amintim căsătoria. La evrei căsătoria era 
monogamă (adică între un singur bărbat şi o singură femeie). 
Era interzisă categoric, căsătoria între evrei şi păgâni. Logodna 
preceda căsătoria şi dura câteva luni, până la un an. Darul cel 
mai de preț erau copiii. Familiile fără copii erau considerate 
blestemate de Dumnezeu. Un aspect aparte, îl avea așa numita 
„căsătorie de levirat“ sau „de cumnat“. În acest caz, dacă un om 
murea fără să aibă copii, conform Legii, fratele lui avea obligația 
să se căsătorească cu soția acestuia şi să-i ridice urmași care să-i 
poarte numele. 

Oamenii care locuiau în Palestina erau foarte respectuoși unii 
cu alții. Acest respect se referea la salut, ospitalitate şi onoruri 
publice. 

Să vedem cum se salutau evreii. Cea mai populară formă de 
salut: „şalom!“ adică „pace“, la care cel salutat răspundea cu 
„şalom uvraha“ adică „pace şi binecuvântare!“ La despărţire cel 
mai bătrân spunea celui mai tânăr: „lek le şalom!“ adică „mergi 
în pace!“ De obicei, salutul era însoţit şi de gesturi largi de 
reverență cum ar fi plecarea capului sau a corpului. 

Semnul cel mai deosebit de cinstire și ospitalitate arătat cuiva, 
era atunci când gazda se dezbrăca de haina de deasupra şi o oferea 
vizitatorului, precum și spălarea picioarelor oaspeţilor mai 
deosebiți. 

Onoruri publice se aduceau persoanelor oficiale (regi, 
demnitari, soli), precum şi armatelor ce se întorceau victorioase 
din război. 

Din nefericire, însă, nu lipseau bolile, cele mai răspândite 
fiind: ciuma, lepra, holera, paralizia. Acestea erau molipsitoare 
şi făceau ravagii în regiunile asupra cărora se abăteau. Un loc 
aparte îl ocupau bolile psihice, cea mai grea fiind epilepsia. Bol- 
navii de epilepsie erau consideraţi stăpâniți de demoni. 

Cei ce mureau erau îngropaţi imediat după deces. Sicriele se 
foloseau numai pentru cei bogaţi, iar înmormântarea era simplă. 
În perioada cât evreii au stat în Egipt, morţii lor erau păstraţi 
mai mult timp, fiind îmbălsămaţi cu miresme. Conform religiei 
evreilor, atingerea de cei morţi era considerată drept necurăţie. 

Doliul după cei decedați se ţinea șapte zile. Se caracteriza 
prin sfâşierea veșmintelor, smulgerea părului, a bărbii, îmbrăcarea 
în sac şi presărarea de cenușă pe cap. 

Este de remarcat că toată viața publică și particulară a evreilor 
se desfăşura după Legea Domnului. Încă din vechime exista un 
loc special de rugăciune: la început era cortul sfânt, un loc de 
dimensiuni mai mici, împărțit în două încăperi: Sfânta şi Sfânta 
Sfintelor. În jurul lui se afla o curte. Mai târziu a fost ridicat 
celebrul Templu din Ierusalim, zidit după modelul Cortului Sfânt. 
În fiecare localitate din Palestina era câte o sinagogă adică loc 
de adunare, rugăciune și predicare a cuvântului lui Dumnezeu. 
Erau conduse de rabini, adică de învăţători ai Legii lui Dumne- 
zeu, care puteau fi şi laici. Serviciul religios consta din rugăciuni, 
citiri şi tălmăciri ale Legii şi proorocilor. Serviciul religios avea 
loc îndeosebi sâmbăta. 

7. Fixarea cunoştinţelor 


Cum se numeşte țara în care trăia poporul evreu? (Se numea 
Canaan apoi, după ocupaţia romană s-a numit Palestina şi în 
prezent se numeşte Israel). Ce aspecte am dezbătut din punct de 
vedere geografic? (Localizare, învecinare, forme de relief, climă, 
floră, faună). Ce am învăţat în legătură cu locuitorii acestei țări? 
(Despre modul lor de viaţă, îmbrăcăminte, hrană şi în mod spe- 
cial, cultul religios). Unde își desfăşurau evreii actele de cult? 
(La început la Cortul Sfânt, apoi în Templul Sfânt din Ierusalim, 
ca şi în sinagogi). Cum se desfășura viaţa publică şi particulară? 
(Viaţa publică şi particulară se desfășura după Legea Domnului). 


8. Temă pentru acasă 


Incercați să desenaţi harta Palestinei şi să o colorați diferit pe 
regiuni. 


9. Rugăciunea la ieșirea din clasă 


Facerea lumii și a celor dintâi oameni 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoştinţele anterioare 


Privind zilnic ceasul înțelegem cât e ora, dar mai mult decât atât, 
înțelegem că există o minte foarte înțeleaptă care îl creează. La 
fel, plimbându-ne cu maşina ne gândim că şi ea este creată de 
cineva. 


5. Comunicarea subiectului lecţiei noi 


Dacă tot ce există are un creator al său, lumea însăşi are Creatorul 
ei, încât astăzi ne vom referi la „Istoria creației. Facerea lumii și 
a celor dintâi oameni“. 

6. Dirijarea învăţării. Insuşirea noilor cunoștințe 


Trebuie să vă spun încă de la început că prin cuvântul „lume“ se 
înțelege mai mult decât ceea ce puteţi voi vedea. Astfel, în sensul 
acestui cuvânt mai intră şi acea parte nevăzută pe care o numim 
„spirituală“. Deci deosebim o parte „materială“ care cuprinde 
natura și tot ce ne înconjoară, și o parte „spirituală“ adică cea 
nevăzută. 

Referitor la facerea Lumii și la „apariția“ primilor oameni, 
există mai multe presupuneri. Adevărul însă, este Cel relatat în 
Biblie în capitolul întâi al cărţii numită „Facerea“ sau „Geneza“. 
Aici citim că lumea văzută, deci cea materială a fost creată în 
şase zile sau şase etape. Să vedem care sunt acestea: 

1. În prima zi a fost creată lumina, numită „zi“. Întunericul a 
primit numele de „noapte“ şi a fost despărțit de lumină. 

2. În cea de a doua zi, Dumnezeu a creat cerul, adică 
atmosfera, sau firmamentul (deosebit de ceea ce am numit noi 
„cer“ ca lume spirituală). Aceasta conţine o combinaţie de gaze 
cum ar fi: oxigen, hidrogen, azot, bioxid de carbon, toate fiind 
indispensabile vieţii. 

3. În a treia zi, Dumnezeu a creat pământul şi l-a despărțit de 
ape pe care le-a numit „mări“. Apoi a făcut ca uscatul să rodească 
vegetația: pomii și plantele de tot felul. 

4. În a patra zi, a fost creat luminătorul cel mare care să 
lumineze ziua, adică soarele și luminătorul cel mic care să 
lumineze noaptea, adică luna. Au fost făcute şi stelele. Soarele, 
luna și stelele au fost create pentru a delimita ziua de noapte. 

5. În ziua a cincia, Dumnezeu a creat viețuitoarele în ape, 
adică peştii şi în cer păsările. 

6. Dumnezeu a creat în ziua a şasea vieţuitoarele pământului 
pe fiecare după felul ei. Şi tot în ziua a şasea Dumnezeu l-a creat 
pe om, după chipul şi asemănarea Sa, ca o încununare a întregii 
creații. 

7. lar ziua a şaptea este ziua de odihnă pe care Dumnezeu a 
binecuvântat-o. Şi privind asupra întregii creații Dumnezeu a 
văzut că totul era bun și corespunzător intenţiilor pentru care 
fusese creat. Cea de a şaptea zi a fost zi de odihnă, nu în sensul 
în care înţelegem noi odihna. Această „odihnă“ a lui Dumnezeu 
indică faptul că opera de creaţie a luat sfârşit. Nu înseamnă însă 
că Dumnezeu și-a părăsit creația. EI se îngrijește în continuare 
de buna ei desfășurare. Și dacă ne gândim bine este firesc să fie 
aşa. De pildă și voi, dacă pregătiți o surpriză pentru părinţii vostri, 

după ce totul este gata, vă exprimaţi satisfacția pentru ceea ce ați 
făcut şi verificați dacă a reuşit așa cum doreați. 

Dumnezeu fiind atotputernic, desigur că ar fi putut crea lumea 
într-o singură zi. Dar El este înţelept şi a ştiut că făcând totul 
etapizat adică în mai multe faze sau zile se poate acorda fiecăreia 
importanța cuvenită. 

Înainte de a crea lumea materială, a fost creată lumea cea 
nevăzută, adică lumea spirituală. Acolo sus în cer, în această 
lume, se află îngerașii, pe care ştiu că voi vi-i imaginaţi a fi cu 
aripioare şi cu o privire bună şi blândă, plină de dragoste, aşa 
cum numai privirea mamei mai poate fi. Ei sunt duhuri, slujitori 
ai lui Dumnezeu. lar voi puteţi fi siguri că fiecare are un îngeraş 
păzitor acolo sus, pe care Tatăl nostru cel ceresc îl trimite să 
vegheze asupra noastră. Dacă mergeţi pe stradă el are grijă să nu 
vă calce vreo mașină, dacă treceţi prin locuri periculoase el vă 
apără să nu vi se întâmple ceva rău. Și când sunteți cuminţi şi 
ascultători şi vă siliţi să învăţaţi bine, se bucură că poate să ducă 
lui Dumnezeu veşti bune despre voi. Aceştia sunt îngerii creaţi 
de Dumnezeu. Din nefericire, o parte din ei au trecut de partea 
lui Lucifer, a celui rău, care din mândrie s-a despărţit de Dumne- 
zeu luându-și cu el acei îngeri răi, adică diavoli. Aceștia sunt 
potrivnici omului. 

Citind mai departe în Sfânta Scriptură cu atenție, remarcăm 
că Dumnezeu a făcut lumea din nimic, prin puterea cuvântului 
Său: „Dumnezeu a zis: să fie... şi a fost“. Aceasta evidențiază 
faptul că lumea nu este o parte din Dumnezeu, ca ceva rupt din 
EI, ci este o existenţă separată, dar a cărei cauză este însuşi Dum- 
nezeu. 

Citind în continuare, în cartea „Facerea“, remarcăm că omul 
a fost creat din pământ, după chipul şi asemănarea lui Dumne- 
zeu, prin suflare de viață, fiind astfel viu. Tot ceea ce făcuse 
Dumnezeu până la crearea omului era destinat a-i sluji omului, 
erau făcute pentru ca omul să se bucure și să se folosească de 
ele, de toate. Şi mai mult decât atât, să le stăpânească. Şi l-a 
aşezat Dumnezeu pe om, în Cel mai frumos loc de pe pământ, 
creat special pentru el, şi anume în Eden. Dacă suntem atenţi 
asupra versetului 26 al primului capitol din cartea „Facerea“, ce 
observăm? (se va citi versetul). Observăm tocmai că este 
intenționată forma de plural a pronumelui posesiv de persoana 
întâi, „Noastră“. Deci omul nu a fost creat numai de Dumnezeu 
Tatăl în mod singular, ci prin participarea Sfintei Treimi (Dum- 
nezeu Tatăl, Dumnezeu Fiul şi Dumnezeu Duhul Sfânt). Să nu 
înțelegem de aici că Dunnezeu ar fi un om ca oricare dintre noi. 

Aceasta ar însemna să reducem măreţia şi nemărginirea Sa, la 
condiția umană. Ceea ce este în noi de la Dumnezeu este sufletul 
nostru, este permanenta înclinație a omului de a-L căuta pe Dum- 
nezeu și imensa bucurie a găsirii Celui ce ne-a dat viată; este 
dorul nostru după Patria cerească şi nevoia de a ne ruga. Astfel 
omul este veriga de legătură între lumea nevăzută, spirituală şi 
lumea materială. Este bine să rețineţi că sufletul omului este 
constituit din rațiune (adică gândire), sentiment şi voinţă. El este 
deci de origine dumnezeiască fiind substanţă de sine stătătoare, 
lhberă, nemuritoare și imaterială. 

Aşa cum am văzut lumea a fost creată din nimic, pe când 
trupul omului a fost creat din pământ: „Domnul Dunnezeu a făcut 
pe om din ţărâna pământului, i-a suflat suflare de viață, şi omul 
s-a făcut astfel ființă vie“ (Facerea 2, 7). „Tărâna pământului“ 
din care a fost făcut omul reprezintă partea lui materială, iar 
„Suflarea de viață“, cea spirituală, adică tocmai partea lui Dum- 
nezeu din om. Dacă Tatăl Ceresc nu ar fi suflat viaţă, omul ar fi 
fost doar un chip de lut, o bucată de pământ modelată. Ceea ce 
dă măreție şi demnitate omului este tocmai latura spirituală din 
el, adică ceea ce i-a transmis Dumnezeu în mod direct. Aşa se 
explică faptul că omul își găseşte adevărata fericire și împlinire 
numai atunci când L-a găsit pe Creatorul Său și s-a alipit de EI, 
după cum spune un Părinte al Bisericii: „Ne-ai făcut pentru Tine, 
Doamne şi neliniștit este sufletul nostru până nu se va odihni 
întru Tine, Dumnezeule“; sau cum grăieşte psalmistul: „precum 
doreşte cerbul izvoarele de apă, așa te doreşte sufletul meu pe 
tine Dumnezeule!“. 

Primul om fiind din pământ a fost numit „Adam“, deoarece 
„Adam“ înseamnă „pământ“ (lut). Dumnezeu l-a iubit încă înainte 
de a fi creat deoarece toată lumea a fost făcută pentru a fi stăpânită 
de el, a investit în el chiar o parte din dumnezeirea Sa, s-a îngrijit 
apoi să-l aşeze în cel mai frumos loc de pe pământ, adică în Eden 
(Eden = rai), şi era preocupat de el. 

Văzându-l însă singur, și-a dat seama că nu este bine să fie 
așa, şi atunci i-a făcut un ajutor potrivit pentru el. Cum a procedat 
Dumnezeu? l-a dat un somn lung lui Adam, timp în care a creat-o 
pe femeie din coasta sa. Femeia o primit numele „Eva“, cuvânt 
care înseamnă „viață“ și ea avea să fie mama tuturor celor vii. Și 
în felul acesta a fost creată prima familie de pe pământ, care a 
primit binecuvântarea lui Dumnezeu: „...creşteți și vă înmulțiţi, 
umpleţi pământul şi-l stăpâniți!“. 

Aşa cum am mai spus, primii oameni erau în grădina 
Edenului, o grădină minunată și încântătoare,plină cu tot felul 

de pomi, de plante și de vietăți. Dar printre aceștia mai era și un 
pom mai deosebit, adică pomul cunoașterii binelui şi răului. 
Dumnezeu îi poruncise lui Adam să nu mănânce din fructele 
acestui pom. Era singura restricţie. Probabil că ştiţi şi voi ce s-a 
întâmplat în această grădină a Edenului. Diavolul prefăcut în 
şarpe viclean a ispitit-o, a ademenit-o pe Eva tocmai cu fructele 
acestui pom. Eva a mâncat şi i-a dat şi lui Adam și astfel au 
încălcat porunca lui Dumnezeu. Așa-i că stiți voi ce se întâmplă 
când tata vă spune ceva, iar voi nu ascultați şi faceţi exact invers? 
Urmează pedeapsa, bineînţeles. La fel a fost şi cu primii oameni. 
Neascultarea lor a atras mânia lui Dumnezeu care i-a alungat din 
grădina Edenului. Acum situația se inversează, primul om, din 
stăpân al lumii create, devine rob al pământului, adică pământul 
nu-și va mai oferi roadele ca hrană pentru om, ci acesta va trebui 
să lucreze din greu pentru a-şi câștiga existența: „în sudoarea 
feţei tale să-ți mănânci pâinea...“ (Facerea 3, 19). De aici vedem 
că odată cu căderea omului în păcat, întreaga natură s-a dat 
deşertăciunii, ajungând în contradicție cu omul. De asemenea 
şarpele a fost şi el blestemat: „Fiindcă ai făcut lucrul acesta, 
blestemat eşti...“ (Facerea 3, 14). 

Dar chiar dacă tata sau mama vă ceartă sau vă pedepsesc, ei 
totuși vă iubesc. Oricum tot ai lor rămâneți şi le sunteți dragi. La 
fel și Tatăl cel Ceresc nu-l distruge pe omul căzut în păcat, ci îl 
iubeşte în continuare. El l-a pedepsit numai, ca să împlinească 
dreptatea, care cere să fie „după faptă și răsplată!“. Dar chiar 
alungat din rai, omul rămâne tot coroana creaţiei divine, tot ceea 
ce a putut face Dumnezeu mai bun. De aceea El se îngrijește de 
soarta sa. Cum? Prin promisiunea unui Răscumpărător, după cum 
putem citi la Facerea 3, 15: „Vrăjmășie voi pune între tine şarpe 
şi femeie, între sămânţa ta şi sămânța ei. Acesta (cel născut din 
femeie) îţi va zdrobi capul, şi tu îi vei înțepa călcâiul“. În acest 
fel omului i se vestește un Răscumpărător, care va fi Domnul 
lisus Hristos. Prin Jertfa şi Învierea Sa, îl va nimici pe diavol şi 
va aduce omenirii iertarea păcatelor şi mântuirea. Prin El şi în 
Numele Lui oricine va putea veni la Tatăl Cel Ceresc ce ne 
aşteaptă pe toți ca pe fiii săi iubiţi să ne dea bucurii veşnice în 
Raiul părăsit odinioară prin neascultare. El vă iubeşte și pe voi 
pe toți şi pe fiecare în parte. El dorește să fiți ascultători şi cu- 
minţi, şi cuviincioşi, şi credincioși, să-L iubiţi şi voi pe El. 
Deschideţi-vă chiar de acum inimile pentru ca El să vă poată 
picura acolo din dragostea Sa şi un colţ din veșnicie. 

De acum înainte când știți că Dumnezeu este creatorul acestei 
lumi, veţi privi mai atent în jurul vostru şi atunci când veţi vedea 

pârâul cu clinchet cristalin ce şerpuieşte domol prin pădurea 
înverzită, sau razele soarelui jucându-se printre frunzele copacului 
la a cărui umbră vă odihniţi, sau seara, cerul senin şi plin de 
stele vă va fermeca privirea, sau când vă va impresiona tumultul 
învolburat al unei cascade spumoase, deasupra căreia curcubeul 
îşi etalează paleta coloristică fără egal, sau când toamnă fiind, 
copacii unei păduri cu frunzele atât de nuanţate oferă imagini la 
care se poate contempla ore în șir, atunci — zic — veţi ști că toată 
recunoştinţa noastră pentru aceste adevărate minuni o datorăm 
lui Dumnezeu. Și sunt sigur că vă întrebaţi alături de mine: dacă 
toate acestea sunt așa de încântătoare, aici pe pământ, cum vor fi 
cele din Împărăţia Ta, Doamne? (se vor citi în timpul predării 
textele din cartea „Facerea“ privind crearea omului și făgăduinţa 
unui Răscumpărător; se vor scrie pe tablă titlul lecţiei şi etapele 
creării lumii). 

Intuiţia se va face arătându-se tabloul creaţiei lumii, a 
omului a păcatului şi a izgonirii lui din rai. 


7. Fixarea cunoştinţelor 


În câte etape a fost făcută lumea? (În şase etape). Ziua a şaptea 
ce reprezintă? (Ziua de odihnă, ceea ce înseamnă că actul creaţiei 
a încetat). Din ce a făcut Dumnezeu lumea? (Din nimic). Dar 
omul din ce a fost făcut? (Din țărâna pământului). Cum a fost 
făcută lumea? (Prin cuvânt). Dar omul? (Prin participarea directă 
a lui Dumnezeu, adică a Sfintei Treimi). Care a fost menirea 
creaţiei omului? (De a fi stâpânul lumii materiale şi „împreună 
lucrător cu Dumnezeu“ la desăvârşirea ei). Cum de şi-a pierdut 
omul această demnitate? (Prin neascultarea poruncii lui Dumne- 
zeu şi căderea în păcat). Ce se vesteşte în versetul 15 al capitolului 
3 din cartea Facerii? (Se vesteşte un Răscumpărător). 


8. Temă pentru acasă 


Citirea primelor trei capitole din cartea „Facerea“. Memorarea 
etapelor în care a fost creată lumea. Memorarea textului din cartea 
„Facerea 3, 15“. 


9. Rugăciunea la ieşirea din clasă. 

Cain și Abel 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoştinţele anterioare 


Aşa cum am văzut în lecţia trecută, prima familie de pe pământ a 
fost cea formată din Adam și Eva. Ei au avut doi fii despre care 
citim în „Facerea“ (Geneza), prima carte a Vechiului Testament. 
Aceștia sunt Cain şi Abel. Fiind fraţi ne-am fi așteptat ca ei să 
trăiască în iubire şi bună înţelegere. Dar nu a fost aşa. Păcatul 
odată intrat în ființa omenească a evoluat în diterite forme, care 
mai de care mai dezastruoase şi catastrofale pentru viața 
omenească. Un astfel de păcat este şi cel al invidiei, care merge 
până la ucidere. 


5. Comunicarea subiectului lecţiei noi 


Cain şi Abel: cei doi fii ai primei familii. 


6. Dirijarea învăţării. Insuşirea noilor cunoștințe 


Chiar dacă era mai mic, Abel era mai bun, mai cuminte, mai 
răbdător şi iertător; putea trece peste supărările și micile necazuri 
ce i le făcea în joacă, fratele său Cain. Părinţii lor vedeau aceasta, 
şi nu se poate spune că nu-l iubeau pe băieţelul lor mai mare, dar 
totuși îl preferau pe Abel. 

Cu timpul Cain şi Abel se făcură adevărați flăcăi. Ei trebuiau 
să lucreze întocmai ca și tatăl lor. Cain se făcu agricultor, lucrând 
pe câmp. Semăna grâul, iar când era copt, îl secera, îl măcina şi 
făcea pâine. 

Abel se făcu păstor de oi. Mergea cu oile sale la pășune, 
căutându-le iarba cea mai gustoasă şi mai grasă. Turma de oi de 
care se îngrijea Abel, creştea în fiecare an, deoarece în fiecare 
primăvară se năşteau mielușei. Şi Cain semăna tot mai mult grâu 
şi avea recolte bogate şi mănoase. 

Dar cine făcea să crească grâul pentru Cain? Şi cine-i dădea 
toate oile lui Abel? Desigur că Domnul Dumnezeu; totul vine de 
la Dumnezeu. lar Cain şi Abel știau foarte bine aceasta. De aceea 
doreau să mulțumească Domnului pentru toată această bogăţie 

de binecuvântare, și să-și exprime într-un fel recunoştinţa, 
oferindu-i ceva în schimb. Este bine să ne arătăm și noi recunoş- 
tința faţă de un binefăcător, nu-i așa? De pildă, dacă părinţii voştri 
vă fac multe bucurii şi se îngrijesc să vă meargă bine şi să nu vă 
lhpsească nimic, este firesc ca şi voi să doriţi să le faceţi câte un 
cadou la aniversarea lor, care chiar dacă este mai mic, după 
posibilitățile voastre, poartă în el toată dragostea voastră şi 
mulțumirea pentru copilăria fericită şi lipsită de griji şi nevoi. 
lar părinții se bucură şi voi împreună cu ei sunteți fericiți. 

Ei bine, tot așa şi Cain şi Abel s-au hotărât să-i aducă lui 
Dumnezeu o jertfă de mulțumire. Ştiţi cum au făcut? Abel a ales 
oaia cea mai frumoasă și mai grasă din câte avea, hotărând că 
aceasta este cea mai potrivită pentru Dumnezeu. Apoi a căutat 
crengi uscate, căci acestea ard bine, le-a pus pe o gramadă de 
pietre, a tăiat oaia și a așezat-o peste crengi. Deci jertfa era 
pregătită. Şi pentru că jertfa trebuia să ardă, Abel pusese cărbuni 
aprinşi sub crengi. Vântul sufla în foc, crengile ardeau, iar odată 
cu ele şi jertfa. Fumul se ridica la cer şi îndată Abel îngenunche 
ŞI zise plin de venerație: „Dumnezeul meu, cât de mult te iubesc! 
Tu veghezi asupra mea cu atâta grijă. Şi aducându-ţi această jertfă 
din toată inima, vreau să-ţi arăt recunoştinţa mea“. Domnul a 
ascultat această rugăciune. El îşi pleacă urechea totdeauna la 
rugăciunile oamenilor. Așadar, Dumnezeu a văzut că Abel îl 
iubeşte. El îi primi Jertfa şi aceasta l-a făcut foarte fericit pe 
Abel. 

Şi Cain dorea să aducă Domnului o jertfă. Astfel, a strâns 
niște pietre şi a pus crengi deasupra. Peste crengi în loc să aşeze 
grâul cel mai frumos, cu spicul cel mai bogat în boabe aurii, a 
pus doar puţin din grâul pe care Domnul făcuse să crească pe 
ogorul său. Apoi îi dădu foc. Începu şi Cain să se roage, dar nu 
era mulțumit şi nu era iubire pentru Domnul în inima sa. Gândea 
el: „De ce oare trebuie să ard acest grâu, pe care dacă l-aș fi 
măcinat, aș fi avut atâta făină cât pentru o pâinişoară! Şi de ce 
să-L mulţumesc pe Dumnezeu, că doar eu însumi am semănat 
grâul şi am muncit ca acesta să crească!“ Dar Domnul ştia bine 
ceea ce gândea Cain. Văzu deci că elnu-L iubește. De aceea nici 
nu-i primi jertfa. Şi nu-i dădu nici fericire şi nici mulțumire. 

Şi voi, dacă Domnul vă ajută să obţineţi rezultate bune în 
munca voastră, vă bucuraţi desigur. Dar și mai bucuroşi veți fi 
dacă prin rugăciune, veniţi înaintea lui Dumnezeu, să-i mulțumiți 
pentru toate. Atunci când vă rugaţi, deschideți-vă inimile pline 
de sinceritate și de dragoste pentru cel ce veghează zilnic, ceas 
de ceas, la munca voastră şi o face să rodească. Chiar și învățatul 

este o muncă, și încă o muncă grea uneori, iar roadele sunt notele 
bune şi noile cunoştinţe acumulate, de care vă veţi folosi odată. 
Când cereți prezența Domnului lângă voi la fiecare pas mai mare 
sau mai MIC, viaţa vă va fi binecuvântare şi inima plină de pace 
şi mulțumire, căci însuşi Dumnezeu îşi va găsi plăcere în ea. 

Dar, să revenim la subiect. Cain observă că Dumnezeu nu-i 
primise jertfa şi se supără foarte tare pentru aceasta. Se supără şi 
pe Abel, mai ales pe Abel. În mod normal Cain trebuia să se 
bucure că Dumnezeu a primit jertfa fratelui său şi să aducă şi el 
o jertfă mai bună lui Dumnezeu. Dar nu se întâmplă așa. El se 
mânie şi deveni invidios. Devenind invidios, el se gândea: Dum- 
nezeu îl preferă pe Abel; lui îi dă mulțumire şi satisfacție și nu 
mie“. Aceste gânduri îi stăpâneau mintea și se înfiltrară adânc, 
până în cele mai îndepărtate unghere ale inimii sale. În loc ca 
Domnul să fie stăpân al inimii sale, el îl lăsă pe satana cu mrejele 
lui de invidie şi răutate să se instaleze acolo. Se gândea foarte 
des la aceasta. Nici nu mai putea dormi noaptea și nici nu mai 
mânca aproape nimic. Domnul, care vedea şi știa totul, îi atrase 
atenția: „Cain, de ce ești aşa invidios şi răutăcios? Este numai 
vina ta, dacă lucrurile stau aşa. Dacă tu M-ai iubi pe Mine ai fi și 
tu fericit şi vesel. Gândeşte-te la aceasta Cain, și nu mai fi 
invidios“. Cain, însă nu ascultă, şi făcu după capul lui. 

Astfel într-o zi, îi zise lui Abel: „Hai să mergem pe câmp“. 
Și când fu singur cu el, începuse să se certe. Îl trânti apoi și îl 
bătu până îl omorî. Abel zăcea acum întins pe pământ, iar sângele 
lui se scurgea lent pe iarbă. Văzând aceasta, Cain se sperie. 1 se 
trezeşte conștiința, care începe să-l judece fără milă. Teama lui 
creşte şi mai mult... Nu ştia unde şi cum să scape mai repede de 
pedeapsa pentru fapta sa. Acum, văzând sângele fratelui său, 
pricepu mai mult greşeala sa. Dar nu mai avea ce face. Era prea 
târziu... Dumnezeu văzuse totul. De aceea îl întrebă pe Cain: 
„Unde este Abel, fratele tău?“. Atunci Cain îngrozit de fapta sa, 
încearcă să scape, zicând: „Nu ştiu unde este Abel. În orice caz 
cu nu sunt păzitorul fratelui meu!“ Dumnezeu răspunde: „Pentru 
că ai făcut așa ceva, nu voi mai lăsa să crească nimic pentru tine. 
Pleacă de aici, că nu vreau să mai ştiu de tine! Şi oricât de departe 
te vei duce, nicăieri în lume nu vei mai găsi liniște!“. 

Aşa s-a și întâmplat. Cain pleacă departe, tot mai departe, 
dar oriunde se afla îşi aduce aminte de fratele său, Abel, pe care-l 
omorâse, datorită invidiei. Toată viața sa a fost plină de frică, 
neliniște şi nefericire. Sângele fratelui său îi cerea mereu 
socoteală de fapta sa. 

Astfel, Adam și Eva au pierdut în aceeaşi zi pe cei doi fii ai 
lor. Nici unul, nici celalalt nu s-au mai întors seara, acasă. Atunci 
părinții s-au dus să-și caute copiii. L-au găsit pe Abel mort, făcând 
impresia că dormea întins pe pământ... Adam și Eva l-au îngropat. 
Erau foarte trişti... Domnul însă, avea mereu grijă de ei şi le făcu 
alte bucurii trimițându-le alți copii, fete şi băieți. Unul din băieți 
semăna mult cu Abel. El se numea Set şi îl iubea şi el pe Dumne- 
zeu. (Reţineti acest nume, deoarece în lecţia următoare ne vom 
reaminti de el). 

Intiuiţa Se vor proiecta diapozitive înfățișând jertfa lui Abel 
şi a lui Cain, invidia acestuia și uciderea fratelui său. 


7. Fixarea cunoştinţelor 


Care sunt cei doi copii ai lui Adam şi Eva? (Cain și Abel). Cu ce 
se ocupa Cain? (Cu munca la câmp). Dar Abel? (Cu creșterea 
oilor). Care dintre ei îl iubea mai mult pe Dumnezeu? (Abel). Ce 
jertfă i-a adus fiecare dintre ei? (Abel a adus ca jertfă cea mai 
grasă și frumoasă oaie, iar Cain a adus că jertfă puţin grâu). Care 
jertfă a fost mai bine primită de Domnul? (A lui Abel). Ce a 
făcut Cain din invidie faţă de Abel? (L-a ucis). Care a fost 
pedeapsa sa? (Dumnezeu i-a adus mustrarea de conștiință, făcând 
din el un fugar, care se temea chiar şi de umbra sa, sau de foşnetul 
frunzelor copacilor. 


8. Aplicarea 


Din ceea ce i s-a întâmplat lui Cain, se vede clar ce pedeapsă 
mare are cel ce se mânie, devenind rău și nemilos din invidie. 
Voi însă străduiți-vă să staţi cât mai alipiți de Tatăl nostru cel 
ceresc şi să fiți cât mai ascultători de voia Sa. lar voia Sa este să 
vă purtaţi bine unul cu celălalt şi să va iubiţi unul pe celalalt, 
bucurându-vă totdeauna de succesele prietenului, sau colegului 
vostru şi încercând să-l imitaţi în tot ceea ce făptuieşte bun. 


9. Temă pentru acasă 


Citirea din Sfânta Scriptură a capitolului IV din cartea „Facerea“ 
unde este relatată întâmplarea pe care v-am povestit-o azi. 


10. Rugăciunea la ieşirea din clasă. 

Noe și potopul 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoştinţele anterioare 


Aşa cum vă amintiți din lecţia trecută, după ce Adam și Eva şi-au 
pierdut cei doi fii, Cain şi Abel, au avut un fiu şi anume Set. 
Parcurgând mai departe cartea „Facerea“, remarcăm că ne sunt 
prezentaţi urmașii lui Set până se ajunge la Noe. De ce se opreşte 
aici enumerarea? 


5. Comunicarea subiectului lecţiei noi 


Aceasta vom vedea în lecţia de astăzi, tratând despre „Noe şi 
potopul“. 


6. Dirijarea învăţării. Insuşirea noilor cunoştinţe 


Aşa cum aflăm din relatarea Vechiului Testament, „Noe, la vârsta 
de cinci sute de ani, a născut pe Sem, Ham şi lafet“. Deci dacă 
Noe avea așa de mulți ani, înseamnă că a trecut destul de mult 
timp de la primii oameni, Adam și Eva. Să vedem cum a evoluat 
lumea în tot acest timp? Omenirea se îndrepta spre bine, sau 
dimpotrivă spre rău? „Domnul a văzut că răutatea omului era 
mare pe pământ, şi că toate întocmirile gândurilor din inima lui 
erau îndreptate în fiecare zi numai spre rău“. Şi această constatare 
este foarte gravă şi vă întristează chiar și pe voi, aşa-i? Să ne 
gândim puţin împreună: vă mai amintiţi desigur de ora în care 
am învăţat despre facerea lumii. Dumnezeu crease totul bun şi 
frumos. Omului îi era destinat a se folosi de toate cele câte au 
fost create sau „pregătite“ anume pentru el. Dar greșeala sa, 
păcatul său, a făcut ca totul să se schimbe. Vă mai amintiţi ce s-a 
întâmplat cu Adam şi Eva după neascultarea de cuvântul lui Dum- 
nezeu? (Au fost pedepsiţi). Dar cu Cain, ce se întâmplase? (Cain 
a fost un ucigaș). Primii oameni au transmis așadar, mai departe 
moartea fizică şi cea spirituală, tuturor celor ce s-au născut după 
ei. Practic, nici un om nu va mai trăi în nevinovaţia dinaintea 
căderii primilor oameni în păcat. În sufletele oamenilor apare tot 
mai mult lupta dintre bine și rău; tot mai mult cad victime răului 

şi acest fapt tot mai mult atrage după sine vinovăţie, mânia lui 
Dumnezeu şi apoi pedeapsa răului, a nedreptăţilor şi fărădelegea 
de tot felul... 

Sfânta Scriptură ne spune chiar că: „I-a părut rău Domnului 
că a făcut pe om pe pământ şi s-a mâhnit în inima Lui... şi Dom- 
nul a zis: „Am să nimicesc de pe fața pământului pe omul pe 
care l-am făcut, de la om până la vite, până la târâtoare și până la 
păsările cerului; căci Îmi pare rău că i-am făcut“. 

Printre toţi acei oameni răi, era însă un om, care Îl asculta pe 
Dumnezeu şi respecta voia Sa. El se numea Noe. La fel era și 
familia sa. De aceea, „Noe a aflat milă înaintea Domnului, căci 
era un om neprihănit şi fără pată între cei din vremea lui: Noe 
umbla cu Dumnezeu“. lar Dumnezeu a decis să-l salveze de marea 
urgie pe care urma s-o trimită asupra oamenilor și anume: un 
potop care-i va nimici împreună cu pământul. Și pentru aceasta, 
Noe trebuie să-şi construiască o corabie mare cu mai multe 
cămăruţe, Domnul însuși dându-i indicaţii foarte precise pentru 
tot ce urma a fi făcut. 

Aşadar, Noe s-a apucat de construirea corabiei. Bineînţeles, 
era ajutat de fiii săi: Sem, Ham şi lafet. Doborau trunchiuri grele 
de copaci din care tăiau stâlpi şi scânduri. Corabia era foarte 
mare. Avea „trei sute de coţi lungime, cincizeci de coţi lățime şi 
treizeci de coți înălţime“ (Facerea 6, 15). I-au făcut o uşă şi o 
fereastră sus, lată de un cot. Iar în interior erau multe camere. 
Corabia avea şi un acoperiș. lar toate crăpăturile erau astupate 
cu păcură şi cu smoală ca să nu poată pătrunde nici o picătură de 
apă. 

Oamenii veneau să vadă corabia şi începeau să râdă. Îşi băteau 
Joc de bătrânul Noe. „Nu poţi merge cu această corabie“, strigau 
ei, că doar se află pe uscat. Cum vrei să duci aşa corabie mare la 
apă?“ „Apa va veni aici“, zise Noe. „Apa va acoperi totul pe 
pământ. Dumnezeu a spus aceasta, fiindcă oamenii au devenit 
foarte răi şi nu-L mai ascultă pe Dumnezeu. Şi cei ce nu vor fi în 
corabie se vor îneca“. Oamenii au început să râdă și mai tare. 
„Nu râdeţi!“ le spuse Noe. „Mai bine ascultați şi rugaţi-vă, ca 
Dumnezeu să vă ierte neascultarea voastră! Atunci veţi avea voie 
să intraţi în corabie“. Dar ei răspundeau: „Nu, noi nu vrem să ne 
rugăm! Nu vrem să intrăm în corabia aceasta“. 

Se poate uşor că oamenii care locuiau acolo au devenit mai 
răi decât Cain, că cel puţin lui îi era frică de pedeapsă. Oamenilor 
acestora nu le era frica de nimic. 

Când corabia a fost gata construită, o mare mulțime de 
animale, păsări şi târâtoare s-au apropiat de corabie, vrând să 

intre. Domnul însuşi le chemase. Veneau două câte două, o 
pereche din fiecare specie, fie „curate“, fie „necurate“, pentru a 
nu se pierde nimic bun din ce crease Dumnezeu. Noe le punea pe 
fiecare în locul lor de adăpost, unde hrana era deja pregătită. 
Desigur că oamenii cei răi au văzut toate acestea „dar totuși nu 
luau aminte. În curând va fi însă prea târziu... Dintre toți cei de 
acolo, au intrat în corabie doar opt oameni: Noe, Sem, Ham, 
afet şi soțiile lor. Apoi, chiar Domnul a închis ușa după ei, iar 
corabia rămase neclintită încă o săptamână. 

Nenorocirea veni. Timp de 40 de zile şi 40 de nopţi a plouat 
continuu. Tot pământul era acoperit de apă, până și cel mai înalt 
vârf de munte. „S-au rupt toate izvoarele adâncului celui mare şi 
s-au deschis stăvilarele cerurilor“, şi anume „În anul şase sute al 
vieţii lui Noe, în luna a doua, în ziua a douăzeci şi şaptea a lunii“. 

Dar să dăm puţin frâu liber imaginaţiei și să pătrundem și 
noi în corabie să vedem ce se petrece acolo. Pentru că 40 de zile 
de ploaie continuă, nu e puţin. Nouă ni se pare mult dacă numai 
o săptamână ar ploua zi de zi, în timpul toamnei sau al primăverii. 
Desigur că şi pentru cei din corabie prima săptămână trecuse mai 
uşor, poate chiar şi primele 20 de zile. Dar cum au putut ei să 
stea închişi chiar aşa de mult timp? Desigur că puteau. Ei ştiau 
că toate decurg după voia lui Dumnezeu, şi încrezându-se puternic 
în EI, îl simțeau prezent. Şi Dumnezeu îi ajuta! Deci numai 
speranţa de salvare, încrederea că se află sub Mâna cea tare a lui 
Dumnezeu le-a dat putere să aştepte cu răbdare deplină. 

Deci după 40 de zile ploaia se opri. Dumnezeu alungă norii 
de pe cer. Soarele începu din nou să strălucească, dar uscatul nu 
se vedea; totul era o apă mare şi adâncă... 

Și au mai trecut încă 150 de zile. Foarte lungă perioada de 
așteptare şi desigur că le-a trebuit o răbdare puternică, o încredere 
neclintită că Domnul veghează la toate, deci şi la viaţa lor... 
Flacăra speranţei era astfel mereu vie în inimile lor. Abia „în 
luna a şaptea în ziua a douăzeci şi şaptea a lunii, corabia s-a 
oprit pe munţii Ararat. Apele au mers scăzând până la luna a 
zecea. În luna a zecea, în ziua întâi a lunii, s-au văzut vârfurile 
munților. După 40 de zile, Noe a deschis fereastra corabiei pe 
care o făcuse“. Ce mare bucurie a fost pentru toţi cei din corabie 
când după vreme foarte îndelungată au văzut din nou cerul senin 
deasupra lor. Răbdarea le-a fost pusă la încercare, dar știau că nu 
au sperat în zadar. Atunci, Noe prinse un corb negru și îi dădu 
drumul să zboare pe geam afară. Corbul zbura afară departe și nu 
se mai întoarse. Era o pasăre puternică ce putea să trăiască deja 
pe pământ. Apoi, Noe lăsă să zboare un porumbel. Acesta zbură 

toata ziua încolo şi încoace, căutând ceva de mâncare. Dar 
negăsind nimica, se întoarse seara, trist şi obosit, căci nu putea 
să trăiască încă pe pământ. Noe îşi întinse mâna pe geam afară şi 
luă porumbelul în corabie. Mai aşteptă Noe încă o săptămână. 
Apoi lăsă porumbelul să zboare a doua oară dar de data aceasta 
când se întoarse, ce avea el în cioc? O frunză pe care o rupsese 
dintr-un pom. Era ca și cum ar fi vrut să spună: „Nu mai durează 
mult potopul. Pomii ies deja din apă“. Aceasta era o veste bună. 
Şi când după o săptămână Noe lăsă porumbelul din nou să zboare, 
nu se mai întoarse. Găsise hrană. 

Atunci Noe desfăcu acoperişul corabiei şi așteptă ca Dom- 
nul să vorbească. Și Dumnezeu îi zise: „Acum Noe poţi să ieşi 
din corabie, împreună cu soţia ta, cu copiii tăi și cu toate 
animalele“. Ce fericiți erau ei acum că puteau să iasă afară! larba 
începu să înverzească, iar florile începură să înflorească. Pământul 
era iarăși frumos. Păsările îşi făceau iarăși cuiburi cântând în 
cele mai minunate feluri. Animalele zburdau vesele prin pădure, 
răspândindu-se în toate părțile, căutându-și un adăpost. Noe aduse 
Domnului o jertfă. Pe când fumul se ridica la cer, cei opt oameni 
îngenunchiară şi îi mulțumiră lui Dumnezeu pentru grija ce le-o 
purtase. Dumnezeu a primit jertfa. El văzu şi cât de fericiți şi 
recunoscători erau ei. El promise că nu va mai trimite niciodată 
un potop aşa de mare pe pământ. 

Intuiţia Se va arăta tabloul sau poze (diapozitive) 
referitoare la potop și la salvarea trimisă de Dumnezeu prin Noe. 


7. Fixarea cunoştinţelor 


Odată cu înmulţirea neamului omenesc, cum s-au comportat 
oamenii faţă de Dumnezeu, Părintele lor? (S-au comportat ca nişte 
fii neascultători și răi, trăind în tot felul de fărădelegi, uitând 
complet de voia lui Dumnezeu). Cât de mult a mers păcatul lor? 
(A mers atât de mult încât vorbind în înţeles omenesc: „lui Dum- 
nezeu i-a părut rău că l-a creat pe om“). Ce a urmat acestui fapt? 
(A urmat împlinirea dreptății lui Dumnezeu). De ce? (Fiindcă 
așa cum știm cu toţii, „după faptă şi răsplată!“). S-a aflat totuşi 
cineva care să nu fie supus pedepsei drepte a lui Dumnezeu? 
(S-a aflat Noe şi familia sa). Fiindcă aceştia au fost drepți în 
fața lui Dumnezeu, ce mare operă a făptuit Dumnezeu prin ei? 
(I-a salvat pe ei şi toată creaţia de la dispariție în apele potopului). 
Ce înseamnă aceasta? (Că după dreptate, „răsplata păcatului este 
moartea“, dar că Dumnezeu niciodată nu-i va părăsi pe drepții 
săi, ci le va da totdeauna speranţa de salvare). 

8. Temă pentru acasă 


Despre Noe se pot cunoaşte mai multe amănunte dacă veţi citi 
în cartea „Facerea“, în continuare capitolele IX şi X. 


9. Rugăciunea la ieşirea din clasă. 


Partriarhul Avraam 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoştinţele anterioare 


În lecţia trecută am vorbit despre Noe şi cei trei fii ai săi: Sem, 
Ham şi lafet. Ca urmare a potopului, ei ajunseseră să fie singurii 
oameni de pe pământ. Desigur că ei au avut urmaşi. Să vedem 
care sunt aceştia: urmaşii lui Sem erau semiţii care au locuit în 
Asia, cei ai lui Ham au fost hamiţii, locuind în Africa, iar ai lui 
lafet au fost iafetiţii sau indogermanii care au locuit în Europa. 
lar din seminţia lui Sem se va naşte Avram. Cu el începe, de 
fapt, poporul ales de Dumnezeu și de la el îşi trage numele poporul 
evreu. 


5. Comunicarea subiectului lecţiei noi 


Aşadar, astăzi vom vedea care au fost începuturile istorice ale 
poporului ales şi vom vorbi despre Avram. 


6. Dirijarea învăţării. Insuşirea noilor cunoştinţe 


Istoria poporului evreu începe în momentul în care Dumnezeu 
l-a chemat pe Avram din mijlocul popoarelor semite — politeiste 
şi idolatre care trăiau în cetatea caldeană Ur, din sudul 
Mesopotamiei. Avram a fost chemat să asculte de voia lui Dum- 
nezeu şi să i se supună prin credinţă şi iubire. Să privim însă mai 
în amănunt şi să vedem de ce Dumnezeu a dorit să-l scoată pe 
Avram dintre acei oameni, pentru a deveni părintele poporului 

evreu? Cum erau de fapt oamenii în acele timpuri, adică cu două 
milenii înainte de venirea Mântuitorului. 

La început omul nu avea decât un singur Dumnezeu trăind 
cu El o comuniune intimă, în Grădina Eden. Dar după ce a fost 
alungat din rai adâncindu-se tot mai mult în păcat, confundându-L 
cu creatura, pe care a început să o cinstească în locul Creatorului, 
precum soarele, luna, stelele, pietrele și copacii, ploaia ca și alte 
fenomene ale naturii etc., acestea au devenit zei sau idoli, fiind 
reprezentați prin desene sau sculpturi, și aducându-li-se adorare. 
Astfel popoarele au devenit idolatre sau politeiste, rătăcite de la 
adevărata adorare sau cinstire cuvenită numai lui Dumnezeu, 
Părintele nostru. 

Avram, însă, nu a fost idolatru. El nu a adorat, sau cinstit, 
decât pe singurul şi adevăratul Dumnezeu. Astfel putem spune 
că el era monoteist. 

Din Avram se va ridica un nou popor monoteist, care va fi 
gătit pentru primirea lui Mesia, Mântuitorul și Izbăvitorul lumii 
din păcat. Astfel Avram a fost chemat de Domnul să părăsească 
cetatea idolatră în care locuia şi să se aşeze în Canaan, acel loc 
atât de minunat şi roditor unde „curge lapte şi miere“. 

Sfănta Scriptură ne spune că Avram împreună cu tatăl său, 
Terah şi nepotul său (fiul fratelui său) Lot şi soţia sa Sarai, au 
părăsit Ur-ul Caldeei în partea de nord-vest a Mesopotamiei și 
au ajuns la Haran. Aici, Avram primește prima binecuvântare 
din partea lui Dumnezeu: „Voi binecuvânta pe cei ce te vor 
binecuvânta, şi voi blestema pe cei ce te vor blestema, şi toate 
neamurile vor fi binecuvântate în tine“! — Ce cuvinte mari sunt 
acestea! Ce plăcută și plină de pace, trebuie să fi fost această 
călătorie pentru Avram! Este adevărat că nu ştia încotro va merge 
ŞI ce va întâlni acolo unde se va stabili. Dar știa că Domnul este 
cu el şi îi conduce paşii. 

Terah, tatăl său, murise, iar Avram şi Lot plecau mai departe 
cu toate bogăţiile strânse şi slugile câștigate în Haran. Era anul 
1207, după potop. 

Ajungând în Canaan a mers până la Sihem la stejarul lui 
Mamvri. Avram şi Lot aveau turme multe şi păzitorii lor adesea 
se certau. Pentru a evita învrăjbirea Avram se desparte de Lot 
lăsându-l pe acesta să-și aleagă locurile cele mai mănoase din 
câmpia Iordanului, ajungând până la Sodoma şi Gomora. Avram 
şi-a așezat corturile lângă stejarul lui Mamvri de lângă Hebron, 
zidind acolo un altar Domnului. 

Aşa cum am văzut, Dumnezeu îi promisese lui Avram că 
urmaşii săi vor fi mulţi, ca stelele cerului şi ca nisipul mării, şi 

vor stăpâni pământul canaanean. Dar iată că el îmbătrânea şi încă 
nu avea nici un copil. Domnul ştia ce stare jalnică era în sufletul 
său. De aceea i se arată din nou asigurându-l că atâția urmaşi va 
avea câte stele sunt pe cer. 

lată că nu peste mult timp, Avram are un băiețaş pe nume 
Ismael. Acesta însă nu era al Saraii, ci al lui Agar, slujnica sa. 
De ciudă, Sarai își alungă slujnica. Domnul însă a avut grijă de 
Agar şi de copilul ei, veghind asupra lor în tot timpul. Dar nu 
Ismael era cel care avea să continue șirul patriarhilor (părinţilor) 
poporului ales. 

Avram îmbătrânea și Sarai la fel. Oare de ce nu le trimitea 
Domnul un băiat moştenitor? Oare El nu-și mai ţine promisiunea? 
A uitat cumva? Desigur că nu a uitat. Dar acest băiat trebuia să 
se nască numai la timpul stabilit dinainte de Atotputernicul Dum- 
nezeu. Faptul că părinţii copilului îmbătrâneau nu era un obstacol 
pentru Domnul. La El totul este posibil. Poate că acesta era mersul 
normal, desfăşurarea normală a evenimentelor pentru ca toți să 
ştie fără îndoială că fiul promis se va naşte numai prin puterea 
Sa şi nu prin voia oamenilor; că fiul promis era de la Dumnezeu 
pentru a continua, a înmulți poporul lui Dumnezeu. Era necesar 
ca Avram şi Sarai să fie încercați în nădejdea şi credința lor, 
pentru a fi vrednici de împlinirea voii Lui Dumnezeu prin ei. 
Domnul își întăreşte promisiunea arătându-se din nou şi 
schimbând numele lui Avram în „Avraam“ care înseamnă „tatăl 
unei mulțimi de popoare“ şi al Saraii în „Sarra“. Totodată, încheie 
cu el un legământ: „Te voi înmulți nespus de mult, voi face din 
tine neamuri întregi și din tine vor ieşi împărați“ — spune Dom- 
nul şi pentru aceasta orice bărbat sau băiat din poporul ales trebuie 
să fie tăiat împrejur. 

Nu a mai trecut mult timp, până când Avraam primeşte în 
cortul său vizita a trei oameni care îl anunţă că peste un an, Sarra 
va avea un fiu căruia îi va pune numele Isaac. Dar aceștia nu 
erau simpli oameni călători prin acele locuri. Era chiar Sfânta 
Treime: Tatăl, Fiul şi Duhul Sfânt. Adică, Dumnezeu în care 
crezuse Avraam şi care îi poruncise să se stabilească în Canaan; 
şi care îi făgăduise că va înmulţi neamul său ca stelele cerului şi 
ca nisipul mării. 

Timpul mult așteptat a sosit într-adevăr. Dumnezeu şi-a ţinut 
promisiunea, desigur; şi astfel, cănd Avraam avea 100 de anii 
s-a născut un fiu, căruia i-a pus numele Isaac şi care a fost tăiat 
împrejur la opt zile aşa cum poruncise Domnul. 

Este ușor să înțelegem căt de bucuroşi au fost părinţii acestui 
copilaș şi căt de mult îl iubeau. Şi mai ales Avraam. Îl așteptase 
doar de atâta vreme, și Domnul i-l promisese de atâtea ori! 

lată, însă, ce avea să se mai întâmple: Dumnezeu i-a pus la 
încercare credința lui Avraam, cerându-i să-l aducă pe Isaac drept 
jertfă în ținutul Moria, pe un munte anume indicat. S-ar putea ca 
Isaac să fi fost de vârsta voastră. Tatăl său se bucura văzându-l 
crescând, era un băieţel sănătos, cuminte și îl învăța povestindu-i 
despre dragostea fără margini arătată de Dumnezeu faţă de el şi 
familia sa. Și iată că deodată, i se cere să-şi ia singurul fiu, atât 
de dorit şi de iubit, şi să-l jertfească (adică să-l omoare). Vă 
puteţi imagina, oare, ce a fost în sufletul lui Avraam? Inima îi 
era sfâşiată de ceea ce trebuia să facă. Dar, Domnul poruncise, şi 
înainte de toate, Avraam asculta și se supunea voii lui Dumne- 
zeu. Astfel, l-a luat pe Isaac și ajungând în Moria, la poalele 
muntelui, a spus slugilor sale;,,... eu şi băiatul ne vom duce până 
acolo să ne închinăm, și apoi ne vom întoarce la voi“ (Facerea 
22, 5). Apoi, luându-și asinul, lemnele pentru foc, cuțitul și torţa, 
au plecat pe o cărăruie până la locul stabilit pentru jertfire. Mer- 
geau agale, fără a scoate nici un cuvănt. Şi aceasta nu numai din 
cauza drumului care urca, ci şi din dorința de a mai întârzia măcar 
câtva timp clipa fatală a despărțirii de fiul său, de ceea ce avea 
mai drag în lume... Lacrimile şiroiau desigur pe faţa sa, inima îi 
era rănită şi sângera de atâta durere, când Isaac îl întrebă: „Tată!... 
lată focul şi lemnele, dar unde este mielul pentru jertfă?“ „Fiule 
— a răspuns Avraam, Dumnezeu însuși va purta grijă de mielul 
jertfei Sale“ (Facerea 22, 7-8). Ce altceva ar fi putut răspunde 
Avraam? El ştia că orice ar fi, Domnul are grijă de toate, pentru 
că toate sunt în mâna Sa. Isaac mergea ca un miel la junghiere, și 
Avraam i-a spus că Domnul va avea grijă de acest miel. Isaac, în 
inocenţa sa de copil, nu ştia ce-l aşteapta, nu ştia că tocmai el 
este mielul pentru jertfă. Când au ajuns la locul pe care i-l spusese 
Dumnezeu, Avraam a zidit acolo un altar, și a așezat lemnele pe 
el. A legat pe fiul său Isaac, şi l-a pus pe altar, deasupra lemnelor 
(Facerea 22, 9). Ce mare nedumerire trebuia să fi pus stăpânire 
pe Isaac când a înţeles că de fapt el era jertfa. Probabil a simţit 
mâinile tremurânde ale tatălui său, dar din privirea acestuia citise 
hotărârea inimii de a asculta de porunca Domnului, de a rămâne 
adică credincios lui Dumnezeu până la capăt, până la sfârșit, 
oricare ar fi acesta... Ce mult îl iubea Avraam pe Dumnezeu! El 
a întins mâna şi a luat cuțitul ca să junghie pe fiul său. Dar în 
acel moment greu de emoție, de încordare şi tensiune, de durere 
şi hotărâre, tocmai atunci îngerul Domnului I-a strigat din ceruri, 

şi a zis: „Avraame! Avraame!“ — acesta era momentul culminant. 
Domnul l-a oprit căci i-a pregătit un berbec, pentru jertfă. El 
văzuse ce mult îl iubea Avraam și a încheiat încă un legământ 
acolo pe munte, la Moria, în care binecuvăntăndu-l, l-a asigurat 
că urmașii săi vor umple pământul. 

Când Sarra, mama lui Isaac a murit, avea 127 de ani. Avraam 
a cumpărat, de la fiii lui Het, o porţiune de câmp lângă stejarul 
lui Mamvri, unde se afla peştera Macpela. Aici a fost 
înmormântată Sarra și mai apoi Avraam. 

A trecut multă, foarte multă vreme de atunci, dar și astăzi, la 
3 km nord de Hebron, arabii au un loc pe care îl venerează. Acest 
loc se numeşte „Sanctuarul din dealul prietenului lui Dumne- 
zeu“, deoarece termenul mahomedan pentru Avraam este 
„prietenul lui Dumnezeu“. 

Intuiția se va face prin tabloul (diapozitivul) înfățișând 
teofania (epifania) de la stejarul Mamvri; sau tabloul jertfirii de 
către Avraam a propriului său fiu. 


7. Fixarea cunoștințelor 


Cine a fost primul patriarh (părinte) al poporului ales (evreu)? 
(A fost Avraam). Cine l-a ales pe el? (Dumnezeu însuşi). Cum 
l-a binecuvântat Dumnezeu? (L-a binecuvântat arătând că din el 
se va naşte mulțime de popoare). Cum se numea soţia lui? (Se 
numea Sarra sau Sarai). Care este legământul făcut de Dumne- 
zeu cu Avraam? (Circumciziunea şi schimbarea numelui său din 
Avram în Avraam, care înseamnă „tatăl“ (părintele) popoarelor). 
De unde a plecat el și unde s-a așezat din porunca lui Dumne- 
zeu? (A pornit din Ur-ul Caldeii și s-a aşezat în Canaan). De ce 
l-a ales Domnul tocmai pe el? (Fiindcă el avea credinţă într-un 
singur Dumnezeu, era monoteist; pe când ceilalţi erau politeiști, 
adorând idolii). Ce mâhnire aveau Avraam și Sarra în sufletul 
lor? (Erau mâhniţi fiindcă au ajuns la adânci bătrâneţe şi nu aveau 
nici un copil). S-a milostivit Dumnezeu spre ei? (Dumnezeu nu 
i-a lăsat în părăsire, ci personal a venit să le comunice la stejarul 
Mamvwri că vor avea copil). Cum se numeşte această aratare a lui 
Dumnezeu? („Epifanie“ sau „teofanie“). S-a împlinit făgăduinţa 
lui Dumnezeu? (Da, s-a împlinit fiindcă peste un an Sarra a născut 
pe Isaac). Cum verifică Dumnezeu credinţa și iubirea lui Avraam? 
(Cesrându-i să jertfească pe propriul său copil, pe care l-a dorit 
atât de mult). Ascultă Avraam porunca lui Dumnezeu? (O 
ascultă). Avea într-adevăr Dumnezeu nevoie ca Avraam să-și 
jertfească propriul copil? (Nu avea, de aceea îl şi opreşte chiar în 

momentul în care se pregătea să-l jertfească. Răsplătind însă 
credinţa şi iubirea lui Avraam, îl binecuvintează din nou ca părinte 
al popoarelor). 


8. Temă pentru acasă 


Citiţi, capitolul XXII din cartea „Facerea“ unde ne este relatată 
jertfa lui Avraam și răsplătirea credinţei şi iubirii lui față de Dum- 
nezcu. 


9. Rugăciunea la ieşirea din clasă. 


Patriarhii Isaac şi lacob 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoștințele anterioare 


Vă amintiți desigur că în lecţia trecută am văzut că Avraam a 
avut un fiu, pe Isaac. 


5. Comunicarea subiectului lecţiei noi 


Astăzi vom vorbi în continuare despre Isaac şi fiul său, Iacob, 
ceilalţi doi patriarhi, sau părinţi de la care începe istoria poporului 
ales. 


6. Dirijarea învăţării. Insuşirea noilor cunoştinţe 


Când Isaac a împlinit vârsta întemeierii unei familii, tatăl său 
s-a îngrijit de căsătoria sa. Astfel l-a chemat pe Eliazar, cel mai 
bătrân şi devotat slujitor al său, pentru a-l însărcina cu o misiune 
foarte delicată. Avraam era convins că Domnul care purtase de 
grijă pentru toate, va alege şi soția potrivită pentru Isaac. Ca şi 
tată, putea să-i ofere fiului său bogății mari, dar soția devotată şi 
potrivită pentru el numai Dumnezeu putea s-o aleagă. Astfel, l-a 
rugat pe Eliazar să se ducă până în ţara de unde plecase el și 

unde trăiau rudele sale. Și tocmai de acolo să-i aducă lui Isaac, 
pe cea care-i va fi soţie. 

Aşadar după o lungă călătorie, Eliazar a ajuns în Haran, unde 
locuia Nahor fratele lui Avraam. După ce s-a rugat pentru ajutor 
a mers la cel mai obişnuit loc de întâlnire din cetate: fântâna. 
Era înspre seară, și curând femeile vor veni să scoată apă. Dar 
cum să aleagă el soția potrivită pentru Isaac, din mulțimea 
femeilor care vor veni? Oare pe care a hărăzit-o Dumnezeu să fie 
soția fiului stăpânului său? Totul depindea de călăuzirea lui Dum- 
nezeu, așa că Eliazar a început cu rugăciunea, cerând un semn de 
recunoaștere: „Fă ca fata căreia îi voi zice: pleacă-ți vadra, te 
rog, ca să beau“ şi care va răspunde: „bea şi am să dau şi cămilelor 
tale“, să fie aceea pe care ai rânduit-o Tu pentru robul Tău Isaac“. 

Slujitorul lui Avraam se ruga încet, în sinea lui. Nimeni nu 
i-a auzit ruga, în afară de Dumnezeu. Abia și-a terminat însă 
rugăciunea, când un imbold lăuntric l-a îndemnat să-și ridice 
ochii. lată că în faţa lui, a apărut o fată cu ulciorul pe umăr. Era 
zveltă, tânară, frumoasă şi pe măsură ce se apropia şi-a dat seama 
că ea reprezenta răspunsul la rugăciunea lui. lată mireasa lui Isaac! 
Era Rebeca, fiica lui Betuel, adică fratele lui Avraam. 

Eliazar a înnoptat în casa Rebecăi, dar acea noapte a fost cu 
totul deosebită. Nimeni nu a putut dormi; ascultau cu toţii 
istorisirea lui Eliazar, recunoscând călăuzirea lui Dumnezeu. 
Şi-au dat seama că alegerea soției lui Isaac este cuprinsă de 
promisiunile Domnului. După cum naşterea lui Isaac este o 
dovadă a împlinirii promisiunii lui Dumnezeu, tot așa şi căsătoria 
trebuia legată de promisiunile lui Dumnezeu. Trimiţându-l pe 
Eliazar în căutarea miresei, Avraam era convins că face voia lui 
Dumnezeu şi era sigur că va primi răspuns la rugăciunile sale. 

Întrebată dacă vrea să meargă cu Eliazar, Rebeca a dat un 
răspuns hotărât, fără să pună condiţii. Ea îl iubea pe Dumnezeu 
şi se supunea voii Sale. Răspunsul ei a fost în același timp un 
mare dar al credinței. Ținând seama că urma să plece foarte 
departe, putea să nu se mai întoarcă nicicoată. Despărțirea urma 
să fie pe viaţă. Dar ştia că merge acolo unde o trimite Domnul, și 
ascultând de voia Sa, El o va călăuzi şi nu o va lipsi de dragostea 
Sa. Rebeca trebuia să împlinească ceea ce era stabilit de mult în 
planul lui Dumnezeu, cu privire la poporul ales. 

Cei doi s-au întâlnit pentru prima dată în câmp. Atmosfera 
cortului era apăsătoare pentru Isaac. El a ieșit în câmp să 
vorbească cu Dumnezeu ştiind că Eliazar s-ar putea întoarce 
dintr-o clipă-n alta. Rebeca a văzut un bărbat apropiindu-se. Când 
a aflat că este Isaac, și-a acoperit faţa cu un văl, pentru că miresele 

din răsărit nu-și arătau mirilor faţa decât după ceremonia nunţii. 
Rebeca era inteligentă, energică, cu o voință puternică, dar și 
frumoasă. Era tot ce Isaac şi-ar fi putut dori de la soţia sa. 

Şi iată că după câțiva ani, Isaac și Rebeca au avut doi băieţi 
gemeni. Primul care se născuse era Esau şi avea pielea acoperită 
de foarte mult păr; iar imediat după el s-a născut lacob care avea 
însă o piele netedă şi fină. Ei erau gemeni, dar nu semănau deloc. 
Esau era un băiat gălăgios şi neastâmpărat, care toată ziua alerga 
pe câmp şi prin păduri unde vâna animale. Iacob, însă era mai 
paşnic şi mai bun. El rămânea cu mama lui în cort sau păzea 
oile. Şi de multe ori stătea liniştit şi se gândea la Dumnezeu. 
Iacob îl iubea mult pe Dumnezeu şi dorea să fie copilul Său spre 
deosebire de Esau, căruia nici nu-i păsa. Şi cu toate acestea, Isaac 
îl iubea pe Esau, cel mai mult. El aducea acasă carne gustoasă, o 
frigea şi o dădea tatălui său. 

Într-o zi, lacob stătea în faţa cortului și fierbea o mâncare de 
linte foarte bună, care mirosea plăcut. Atunci se apropie de el 
Esau care, venind de la câmp, era foarte înfometat şi obosit. 
„Dă-mi şi mie să mănânc din mâncarea aceasta!“ — i-a spus Esau 
fratelui său. Acesta însă a profitat de împrejurări, dându-i să 
mănânce numai cu condiția ca Esau să-i dea lui, dreptul de întâi 
născut, pentru a primi binecuvântarea părintească. Esau începe 
să râdă: „Poţi s-o ai! N-am nevoie de această binecuvântare!“ 
Acum lacob se purta atent cu fratele său, dar ceea cea făcutel, 
nu era tocmai cinstit şi drept. 

Anii trecură, iar Isaac, îmbătrânind, orbise. Era foarte slăbit 
şi îşi petrecea zilele stând în cort, întins pe patul său. Într-una 
din zile îl trimise pe Esau să vâneze un animal și să-l pregătească 
aşa cum îi plăcea lui. lar după ce-l va mânca îi va da 
binecuvântarea. Esau ar fi trebuit să spună: „Nu tată, Iacob trebuie 
să primească binecuvântarea, căci i-am vândut-o lui pentru o 
farfurie cu linte“. EI, însă gândi: „N-are importanţă ce am promis. 
Eu vreau să primesc binecuvâtarea şi să fiu moștenitorul“. Şi se 
duse pe câmp să vâneze un animal. Mama, Rebeca, auzise totul 
ŞI se duse la Iacob, fiind foarte neliniștită. Acum zise ea lui lacob: 
„trebuie să fim foarte şireți, căci altfel nu vei primi binecuvântarea 
cea mare. Trebuie să-l înșelăm pe tatăl tău. Du-te repede la turmă 
şi adu-mi doi iezi. Îi voi frige așa cum îi place lui şi apoi îi vei 
duce tatălui tău. Vei face ca și cum tu ai fi Esau. Tatăl tău fiind 
orb, cu siguranţă nu va observa nimic“. Însă Iacob ezita. „Tata 
va simți că sunt eu, căci Esau are atâta păr pe mâini, iar mâinile 
mele sunt netede“. Dar şi pentru aceasta, Rebeca găsise o soluţie. 
Iacob se duse la turmă, tăie doi iezi, iar mama sa îi prepară. 

Apoi îl îmbrăcă cu haine de ale lui Esau, care miroseau a pădure 
şi câmp. Apoi trase peste mâinile lui lacob şi peste gât, pieile 
iezilor care aveau păr pe ele. Astfel se duse Iacob la cortul tatălui 
său: „Tată!“ — „Cine ești tu?“, întrebă Isaac. Atunci Iacob minți: 
„Eu sunt Esau, fiul tău mai mare. M-am întors de pe câmp. 
Ridică-te şi mănâncă în tihnă şi apoi dă-mi binecuvântarea“. Isaac 
observă ceva şi zise:,„,Eşti cu adevărat Esau? Ai o voce străină. 
Vino lângă mine și lasă-mă să te simt.“ Iacob se apropie de tatăl 
său. Tatăl îi atinse mâinile. Erau păroase. Dar ce era cu vocea? 
„Vocea este a lui Iacob, dar mâinile sunt ale lui Esau?“ zise 
bătrânul. Şi apoi mai întrebă odată: „Eşti tu Esau?“ „Da“, minţi 
Iacob iarăşi: „eu sunt“. Carnea era lângă pat şi mirosea tare 
frumos. Isaac mâncă din ea şi bău vinul adus. Apoi spuse: „Dă-mi 
un sărut, fiul meu“. lacob îi dădu. Şi acest sărut era de fapt o 
minciună. Dar Isaac simţi hainele lui Esau și acum nu mai avea 
nici o îndoială că n-ar fi Esau acela care îngenunchia în fața 
patului său. Îşi întinse mâinile şi le puse deasupra capului fiului 
său, binecuvântându-l. Îi promise că mai târziu el va fi stăpân 
peste toate şi că el la rândul lui va fi prietenul lui Dumnezeu. 
Iacob nu îndrăznea să-l mai privească. Ce urât era din partea lui, 
căci îl înşelase pe bătrânul său tată. Și totuși, el primise 
binecuvântarea cea mare, promisă de Dumnezeu. Dar oare chiar 
ar fi fost nevoie de atâtea minciuni care să întineze această 
binecuvântare? Dumnezeu care este atotputernic şi înțelept, are 
El nevoie să fie ajutat de mintea oamenilor? Desigur că Domnul 
ştia ce trebuie făcut pentru ca Iacob şi nu Esau să fie a doua 
verigă în numărul mare de urmași pe care Domnul îl promisese 
lui Avraam. 

Nu după mult timp apăru şi Esau. Vânase un animal, îl tăiase 
şi îl fripse. Apoi îl duse în cortul tatălui său. Când află Esau 
despre înşelăciunea fratelui său, începu să strige de mânie... „Îi 
arăt eu lui lacob! O să vedeţi voi când tatăl meu nu va mai fi, îl 
voi omori în bătaie pe lacob!“* 

Rebeca îl auzi şi-l trimise pe lacob la unchiul său Laban care 
locuia departe, acolo de unde venise Rebeca. Trebuia să stea acolo 
până se va mai linişti mânia lui Esau. Astfel Iacob fugi în lumea 
largă, ca biet fugar. lată ce i s-a tras de la înșelăciune! lar Rebeca 
şi-a pierdut fiul pe care-l iubea aşa de mult, ca urmare a sfatului 
ei greşit... 

Deci, lacob plecă depărtându-se tot mai mult de casă. Avea 
de mers un drum lung până s-ajungă în ţara în care locuia unchiul 
său. lacob era trist și-i părea rău că și-a înșelat tatăl. El se gândea: 
„Acum nu mai am pe nimeni care să se ocupe de mine. Cu 

siguranţă nici Dumnezeu nu mai vrea să ştie de mine. M-am purtat 
așa de urât!“ Merse Iacob până asfinţise soarele şi se înserase. 
Iacob nu găsise nici o casă în care ar fi putut dormi. De aceea se 
culcă pe pământ, având o piatră căpătâi. Se uită spre cer căutând 
stelele, dar cerul era acoperit de nori şi Dumnezeu părea departe 
de tot. lacob se gândea: „Ce bine ar fi dacă Dumnezeu ar vrea să 
fie din nou alături de mine. Doresc atât de mult să fiu prietrenul 
Său. Ce rău îmi pare că am fost rău!“ ŞI cu aceste gânduri a 
adormit şi a avut un vis minunat. Văzu o scară înaltă de tot, așa 
de înaltă că vârful ei atingea cerul. Îngerii coborau și se urcau în 
cer pe scară. lar sus de tot lângă scară era Domnul. El se uita cu 
bunătate și blândeţe la Iacob şi spuse: „Eu sunt Domnul 
Dumnezeul lui Avraam și al tatălui tău Isaac. Du-te în pace în 
lumea largă. Eu voi merge cu tine, voi veghea asupra ta şi te voi 
aduce sanătos înapoi. În ciuda tuturor lucrurilor pe care le-ai făcut, 
te iert şi sunt prietenul tău! lar pe urmaşii tăi îi voi înmulţi câte 
stele pe cer şi le voi da să locuiască acest pământ pe care dormi 
tu acum!“ 

Iacob se trezi. Era dimineaţă. Visase aşa de frumos. Dar era 
adevărat. Dumnezeu spusese că se va îngriji de el. Iacob spuse: 
„Nu voi uita niciodată acest loc“. A ridicat piatra pe care dormise 
şi ar fi vrut să-i aducă Domnului o jertfă de mulțumire. Dar nu 
avea la el decât un ulcior cu ulei. Goli uleiul pe piatră și aceasta 
a fost jertfa sa. „Domnul meu“— spuse el, „Îţi mulțumesc că ai 
fost aşa de bun cu mine. Te voi iubi întotdeauna, iar când mă voi 
întoarce îți voi aduce un sacrificiu“. Acum nu mai era neliniștit, 
ŞI nu-i mai era teamă. Simţea că într-adevăr Domnul mergea cu 
el și avea grijă de el. 

Iacob rămase mult timp la unchiul său, Laban. El păzea oile 
şi vacile. Deoarece muncea cu sârguință a ajuns să aibă propriile 
turme de oi şi vaci. Devenise un om bogat, fiindcă Domnul veghea 
asupra sa. Se căsători cu Lea, una dintre fiicele unchiului său, 
după ce slujise şapte ani lui Laban, iar mai târziu şi cu sora ei 
mai mică, Rahela, după ce slujise încă șapte ani lui Laban. Dom- 
nul le-a dăruit 12 copii, al lI-lea fiind Iosif, despre care vom 
vorbi în una din lecţiile viitoare. 

Dar cât va mai sta în această țară străină? Oare nu-i promisese 
Rebeca, mama sa, că-l va chema înapoi acasă când Esau nu va 
mai fi mânios? lată, însă, că într-o zi, însuşi Dumnezeu îi 
poruncește să plece în ţara sa fără teamă, că El va fi cel care va 
veghea în continuare. Atunci lacob porni la drum împreună cu 
nevestele sale, cu copiii săi, cu servitorii şi servitoarele sale, cu 
turmele de animale, cu cămilele și cu toată bogăția sa. Era un șir 

lung de tot. Iacob mergea spre Canaan, exact cum Avraam mersese 
odată tot într-acolo. Cel care plecase ca un biet fugar, se întoarce 
acum un om bogat, cu o mulțime de oameni şi de animale, 
proprietatea sa. Dumnezeu a vegheat asupra lui, așa cum îi 
promisese. Laban ar fi dorit să-i împiedice plecarea însă Domnul 
îi spusese „Va fi vai de tine dacă nu-l laşi pe lacob să se întoarcă 
în Canaan!“ La auzul acestor cuvinte nu se mai împotrivi plecării 
lui Iacob. 

Călătoria era lungă și obositoare, dar cu cât se apropiau mai 
mult, cu atât creştea și teama lui lacob. Ştia că fugise atunci, 
demult de mânia fratelui său. Dar oare dacă-l va reîntâlni Esau, 
îl va ierta? Se vor împăca ei? Pentru mai multă siguranță, a trimis 
un sol de pace la Esau împreună cu un cadou frumos: oi grase, 
capre frumoase, cămile mari și încă multe altele, formând o turmă 
întreagă. Dar răspunsul solului l-a speriat foarte tare, deoarece 
l-a anunţat că Esau este în urma lor, împreună cu vreo patru sute 
de oameni puternici şi înarmaţi. 

Când lacob a văzut că este atacat, că este în pericol, s-a rugat. 
Dar deşi îi ceruse lui Dumnezeu să-l scape din mâna fratelui său, 
Esau, este clar că nu are încredere în ajutorul dumnezeiesc, căci 
caută „să împace pe Esau printr-un dar“. Deci, lacob avea 
încredere în darul său, nu în Dumnezeu însuşi. Acesta era Iacob: 
omul care mereu urzea planuri, în loc să-și lase soarta în mâna 
lui Dumnezeu. lar acum părea să aibă mai multă încredere în 
vitele sale decât în puterea şi promisiunile lui Dumnezeu. Dar 
iată că după ce luase, cu chibzuinţă, toate hotărârile sale, a rămas 
singur. Atunci un om s-a luptat cu el până în revărsatul zorilor. 
ŞI în viaţa noastră de zi cu zi, este bine să fim lăsaţi „singuri“, 
adică departe de toate gândurile, cugetele şi de toate mișcările 
firii pământeşti, deci să fim „singuri“ cu Dumnezeu. 

Acum vom mai observa încă ceva. Ni se spune că „un om s-a 
luptat cu lacob“. Să fiți atenţi! Nu se spune că Iacob s-a luptat 
cu un om, cică un om s-a luptat cu Iacob. Să încercăm să 
înțelegem: dacă mă lupt eu cu altul înseamnă că vreau să primesc 
ceva de la el; dacă, dimpotrivă, altul se luptă cu mine, înseamnă 
că el, vrea să primească ceva de la mine! lar Dumnezeu se lupta 
cu lacob ca să-l facă să simtă că nu este altceva decât o ființă 
slabă şi nevrednică. Numai când este lăsat singur, pricepe cât 
este de slab și neputincios prin propriile lui puteri. Numai când a 
simţit că nu mai poate, că nu mai are forță, a învăţat să zică: „Nu 
Te voi lăsa!“ Până atunci a mers numai pe căile croite de el; 
acum este silit să zică: „Nu Te voi lăsa!“ Iacob nu spune aşa 


Cateheze Biblice — Vechiul Testament 49 


decât după ce i s-a scrântit încheietura coapsei. lată pentru ce 
Dumnezeu S-a luptat cu Iacob. 

Nu este uşor să ajungem să recunoaştem că suntem mici şi 
slabi, ca să putem spune: „Nu Te voi lăsa până nu mă vei 
binecuvânta“. Numai când lacob a putut spune aceste cuvinte 
din toată inima, şi a crezut deplin în ele, a fost tare cu adevărat. 
A trebuit să ajungă întâi să fie „slab“ pentru a fi apoi puternic cu 
adevărat. lacob primește numele de „Israel“ adică „bărbatul care 
a văzut pe Dumnezeu“ şi abia acum primeşte binecuvântarea lui 
Dumnezeu, iar poporul care se va naște din seminţia lui va purta 
şi azi numele dat lui de Dumnezeu: „Israel“. 

Când se făcu dimineață, lui lacob nu i-a mai fost teamă. Ştia 
că Esau nu-i mai putea face nimic. Pământul se cutremura căci 
Esau venea călare, împreună cu servitorii săi. Nori de praf se 
ridicau în spatele lor. Spadele mari luceau în bătaia soarelui. Toate 
acestea ar fi putut să-l sperie, dar lacob se duse liniștit în 
întâmpinarea fratelui său. Întâlnindu-se s-au îmbrățișat, împăcaţi 
şi bucuroși. Ce lucru minunat: Dumnezeu a îndepărtat mânia din 
inima lui Esau!... 

Iacob aflase că Rebeca, mama lor, murise, dar Isaac mai trăia 
şi era fericit să-l întâlnească pe fiul său. 

Anii au trecut mulți, unul după altul. Cei 11 băieţi ai lui 
Iacob au crescut bărbaţi în toată firea și ce s-a mai întâmplat cu 
ei vom vedea în lecţia următoare. Acum însă vă mai spun că 
Iacob, înainte de a muri a vestit venirea Mântuitorului, prin 
cuvintele: „Nu va lipsi sceptru din Iuda, nici toiag de cârmuire 
din coapsele sale până ce va veni Împăciuitorul, căruia i se vor 
supune popoarele“. Deși a murit în Egipt, cum vom vedea, Iacob 
a fost înmormântat la Hebron în localitatea Macpela lângă Avraam 
şi Sara, Isaac şi Rebeca. 


7. Fixarea cunoştinţelor 


Cu cine s-a căsătorit Isaac? (Cu Rebeca, fiica lui Nahor fratele 
lui Avraam din Haran). Câţi copii au avut ei? (Doi copii, pe Esau 
şi Iacob). Cum s-au născut acești doi frați? (Ei erau fraţi gemeni, 
dar mai întâi s-a născut Esau, care primise dreptul de întâi născut, 
adică de moştenitor al lui Isaac). Pe cine iubea Isaac mai mult? 
(Pe Esau). Dar Rebeca? (Pe Iacob). Care vor fi relaţiile dintre 
Esau şi laccb? (Iacob fiind mai viclean „cumpără“ pe un blid de 
linte de la Esau dreptul de întâi născut, de moștenitor). De cine 
este ajutat lacob ca să primească binecuvântarea lui Isaac? (De 
Rebeca, mama lui). E faptă bună aceasta? (E o faptă necinstită). 

Ce se întâmplă apoi? (lacob este determinat de mama sa să se 
ferească de mânia lui Esau, fugind la Laban, unchiul său în 
Mesopotamia). În drumul lui, lacob obosit adoarme, şi ce vede? 
(Scara lui Dumnezeu care urca până în cer şi era plină de îngeri). 
Ce-a însemnat aceasta? (Că Dumnezeu l-a iertat de fapta sa rea 
şi că îl va însoţi în drumul său). Ce face Iacob la casa lui Laban? 
(ÎL slujeşte şapte ani și se căsătoreşte cu Lea; apoi încă şapte ani 
şi se căsătoreşte cu Rachela, iar după 14 ani se reîntoarce la casa 
tatălui său cu tot ceea ce câștigase la Laban). Cum îl întâmpină 
Esau? (Cu mânie și înarmat pentru răzbunare). Cum îl apără 
Dumnezeu pe lacob? (Îi arată că nu prin daruri poţi îmblânzi 
furia, ci prin iubirea lui Dumnezeu). Ce se întâmplă? (Dumne- 
zeu 1 se arată, se luptă cu Iacob şi îl învinge). Cum se va numi 
Iacob de acum? (Se va numi „Israel“, adică „bărbatul care a văzut 
pe Dumnezeu“. Acesta este un alt nume pe lângă cel de „evreu“ 
moștenit de la Avraam, dat poporului ales). Ce înseamnă aceas- 
ta? (Că Avraam, Isaac şi lacob sunt cei trei patriarhi, sau părinți 
al poporului ales, de la care își trage şi numele). 


8. Aplicarea 


Numele patriarhului Iacob, alături de cel al lui Avraam și Isaac 
este pomenit în cultul Bisericii, în special cu prilejul 
binecuvântării mirilor din cuprinsul Tainei Sfintei Cununii: 
„Mărit să fii, mire, ca Avraam, binecuvântat să fii ca Isaac, să te 
înmulțeşti ca Iacob, umblând în pace și lucrând în dreptate 
poruncile lui Dumnezeu“. 


9. Temă pentru acasă 


Se va citi din Biblie episodul „scării lui Iacob“ (Facerea 28, 11-— 
22) şi episodul „lupta lui Iacob“ când primeşte numele „Israel“ 
— bărbatul care a văzut pe Dumnezeu — (Facerea 32, 24-29). 


10. Rugăciunea la ieşirea din clasă. 

Iosif şi fraţii săi 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoștințele anterioare 


După cum vă amintiţi, în ora trecută am vorbit despre Iacob. 
Ştim, deci că el a avut doisprezece fii cu cele două soţii ale sale, 
Lea şi Rahela şi cu cele două roabe ale acestora. Cel mai iubit 
fiu a fost Iosif, fiul Rahelei. 


5. Comunicarea subiectului lecţiei noi 


Aşadar, astăzi vom vorbi despre „losif şi frații săi“, învățând că 
totdeauna este folositor să biruim răul cu binele. 


6. Dirijarea învăţării. Insușirea noilor cunoştinţe 


Să vedem de ce Iosif este o personalitate aşa de marcantă? După 
cum spuneam, losif avea unsprezece frați. Dintre aceștia Iacob îl 
prefera pe Iosif şi chiar îl răsfăța puţin. Îi dădea o îmbrăcăminte 
multicoloră, frumoasă ca aceea a unui prinț.losif și Beniamin, 
fratele mai mic a lui losif, obișnuiau să stea acasă lângă tatăl lor, 
pe când frații mai mari se duceau pe câmp, păzind oile. 

Odată, Iosif avusese un vis ciudat. Se făcea că era pe câmp 
cu fraţii săi. Grâul era deja secerat şi urma să fie legat în snopi. 
Iosif a legat un snop și l-a culcat pe pământ. Dar deodată acesta 
s-a ridicat, iar snopii fraților săi l-au înconjurat și i s-au închinat. 
Iosif a povestit fraţilor săi visul. Aceştia când îl auziră s-au 
supărat, zicând: „Ti-ar conveni ca noi să ne închinăm ție, iar tu 
să fii stăpân peste noi, făuritorule de vise, încrezutule!“ 

Altădată, losif visase ceva și mai neobişnuit. Soarele, luna 
şi unsprezece stele de pe cer coborâră şi i se închinară lui. Şi 
când povesti acest vis, până și tatăl lui se supără și îi zise: „Măi, 
băiete, ce fel de vise sunt acestea? Doar nu cumva crezi că noi 
toți, cu mama ta şi frații tăi ne vom închina ţie! Aşa ceva este 
imposibil!“ Nu, nici Iosif nu credea una ca asta, dar totuși era 
visul lui. 

Într-o zi, plecară departe cu oile şi seara nu mai veniră acasă. 
Atunci, lacob îl trimise pe Iosif să vadă cum le merge şi să se 

întoarcă degrabă să-i dea veşti despre ei, pentru a-i alunga 
neliniștea. Cu toate că știa cât de mult îl urăsc şi-i doresc răul, 
ascultă şi se duse. După ce rătăci vreme îndelungată pe câmpiile 
întinse, întâlni un om care-i arătă drumul cel bun către fraţii săi. 
Aceștia văzându-l venind, îl recunoscură încă de departe. 

„Priviţi!“— ziseră ei, „vine făuritorul de vise! În sfârşit îl 
avem în mâinile noastre, iar tatăl nostru este departe. Ştiţi ce 
vom face cu el? Îl vom omori și-l vom arunca în fântână, iar tatăl 
lui va şti doar că l-a sfâșiat un animal sălbatic. Vom vedea noi 
atunci, ce se va mai alege de visele sale“. Însă la intervenţia lui 
Ruben, cel mai mare frate, au stabilit să-l arunce în fântână fără 
a-l omorî. Acesta intenţionase să revină pentru a-l scoate şi a-l 
duce tatălui lor, acasă. Aşadar, îl prinseră pe Iosif, i-au luat haina 
cea frumoasă și-l aruncară în fântână. Apoi se aşezară și începură 
să mănânce. Trebuie să fi fost foarte răi ca să poată sta liniștiți și 
să mănânce în timp ce fratele lor plângea. Noroc că nu era apă în 
fântână şi losif nu se înecă. Dar nici nu mai putea ieşi afară. 
Pereţii fântânii erau prea înalți şi mult prea netezi. lar tatăl lui 
nici nu bănuia nimic şi era aşa departe pentru a-l ajuta! Lui Iosif 
îi era frică şi plângea. Atunci se gândi la Tatăl care este în ceruri. 
Dumnezeu îl vedea cu siguranţă. Numai El îl mai putea ajuta. lar 
când losif se gândea la Dumnezeu, nu-i mai era așa frică. Nu 
trecu mult până fraţii săi îl scoaseră afară. Dar nu din milă faţă 
de el, ci pentru a-l vinde unor negustori care veneau dintr-o ţară 
îndepărtată. losif plângea de ţi se rupea inima şi striga: „Ajutor! 
Ajutor! Vreau să mă întorc la tatăl meu!“. Fraţilor săi, însă nu le 
era milă, şi nici nu le era teamă de minciună. Au tăiat un ied, au 
stropit haina lui Iosif cu sângele acestuia şi o trimiseră tatălui 
lor, printr-o slugă, spunând: „Priveşte, tată, ce am găsit pe câmp. 
Nu este aceasta haina lui losif?“. Astfel, l-au înşelat pe tatăl lor. 
Când lacob văzuse haina, a crezut că Iosif fusese sfâșiat de un 
animal sălbatic. Tare se mai întristă bătrânul tată şi zise: „Acuma, 
că fiul meu cel drag este mort, nu voi mai fi vesel niciodată!“ 
Sărmanul lacob. Nu ştia că haina este mânjită cu sângele unui 
ied. Dar oare nu-l înșelase şi el odată pe tatăl lui cu sângele unui 
ied și cu haina fratelui său, Esau?... 

Să vedem, însă ce s-a mai întâmplat cu bietul Iosif? 
Negustorii îl duseră într-o ţară foarte îndepărtată, tocmai în Egipt. 
S-au dus cu Iosif la piața de sclavi unde l-au vândut unui om 
bogat, stăpânului oştirii faraonului, numit Putifar, dregătorul lui 
faraon. Iosif era acum servitor la acest om, îi aparţinea şi nu se 
mai putea întoarce la tatăl său, aşa cum ar fi vrut, dar ar fi dorit-o 
de atâtea ori. losifera însă harnic, muncea fără să cârtească și îşi 

îndeplinea bine slujba. EI se gândea: „Dumnezeu mă vede și aici 
în ţara aceasta îndepărtată. Dumnezeu vrea ca eu să-mi dau toată 
silința.“ Îi mergea bine acolo, căci Domnul veghea asupra lui. El 
îl ajuta în munca sa și îl binecuvânta. Putifar avea o grădină mare 
şi când Iosif o lucra, florile erau şi mai frumoase. Putifar avea și 
un grajd cu cai. Şi când Iosif se îngrijea de ei, caii erau puternici 
şi sănătoși. Pe unde ajungea Iosif, totul începea să meargă bine. 
EI era cel mai bun dintre servitorii stăpânului său. Putifar vedea 
acest lucru și era un stăpân drept. Ca urmare, la pus pe losif 
stăpân peste slujitorii săi şi peste tot ce avea el. Aceasta era bine 
deoarece îi uşura munca lui Iosif. 

Dar soţia lui Putifar era o femeie foarte rea și vicleană care 
dorea să-l determine pe Iosif să păcătuiască cu ea. El rezistă ispitei 
prin puterea credinţei sale, iar soţia stăpânului simțindu-se jignită, 
i-a reţinut haina lui Iosif, şi l-a acuzat pe nedrept soţului ei, că ar 
fi avut intenţia să o violeze. Putifar i-a dat crezare şi supărându-se 
foarte mult pe Iosif, l-a trimis la închisoare. 

losif se găsea acum în temniţă cu hoţii, cu ucigașii şi cu alți 
răufăcători. Era închis într-o cămăruţă întunecoasă. Nu făcuse 
Nimic, și totuşi era pedepsit. Era un lucru îngrozitor!... 

Într-o zi au fost întemnițați alături de Iosif doi domnitori: 
paharnicul de la curtea lui faraon, care avea misiunea de a pregăti 
ŞI servi vinul, și pitarul, care cocea pâinea și prăjiturile. Astfel 
că, aceştia doi au ajuns să-i povestească odată lui Iosif visele lor 
ciudate, cărora însă nu le descifrau înţelesul. Aşadar, după ce 
paharnicul îşi povesti visul, a putut afla că peste trei zile va fi 
liber din nou, şi promisese să-i povestească lui Putifar cele 
întâmplate. Din nefericire pentru pitar, acesta urma să moară... 
şi aşa s-a întâmplat. 

Dar Iosif a mai stat în închisoare încă doi ani, deoarece 
paharnicul uitase, să-i amintească lui faraon de el. Dar Dumne- 
zeu nu-l uitase pe Iosif... Oare cum a făcut EI să-l elibereze pe 
losif? Hai să vedem: 

Într-una din nopţi, Faraon avusese două vise foarte ciudate. 
Se făcea că se găsea pe marginea unui râu și din apă au ieșit 
şapte vaci frumoase și mari. Ele pășteau iarba de pe mal. Apoi 
au mai ieşit încă şapte vaci, dar acestea erau urâte, prăpădite şi 
slabe. Ele se năpustiseră asupra vacilor frumoase, şi le 
înghiţiră.Și, ciudat, au rămas tot așa de slabe şi urâte ca şi mai 
înainte. Faraon se sperie și trezindu-se se bucură constatând că a 
fost doar un vis. După ce adormi avu al doilea vis şi mai 
neobişnuit. Văzu cum pe un fir de grâu crescură spice frumoase, 
grase şi pline cu boabe. Apoi văzu un alt fir de grâu, tot cu şapte 

spice. Dar acestea erau uscate şi goale căci nu era nici un bob în 
ele. S-a întâmplat la fel ca şi cu vacile. Spicele goale s-au aplecat 
peste cele bogate și le-au înghițit. De data asta a chemat pe toți 
tălmăcitorii și înțelepții să-i spună ce oare semnifică aceste vise. 
Nimeni nu a putut da răspunsuri adecvate și astfel, paharnicul 
şi-a adus aminte de losif. 

Şi iată-l în faţa faraonului, eliberat. El a stat mult timp în 
închisoare dar a avut credinţă şi încredere în Domnul. Să vedem 
ce mai este pregătit pentru el, ca rasplată. Faraonul îl întreabă: 
„Tu chiar ştii să tălmăceşti vise?“ Iosif răspunde: „Nu, eu nu 
ştiu, numai Dumnezeu singur știe ce înseamnă un vis. Poate că 
Dumnezeu mi-o va spune.“ Faraon îi povesti visele pe care Iosif 
le interpretă astfel: „Cele două vise vor să zică același lucru. 
Mai întâi vor veni şapte ani buni; în acest timp va creşte numai 
grâu în țară. Apoi, vor veni şapte ani grei, când nu va creşte 
NIMIC, şi oamenii nu vor avea ce să mănânce.“ „Vrei să spui că 
oamenii vor muri de foame?“ s-a speriat faraonul. „Nu! Ştiţi ce 
aveți de făcut? Construiţi grânare mari şi umpleţi-le cu grâul 
recoltelor celor șapte ani buni. Şi când, anii cei răi vor veni, veți 
avea mâncare pentru toată lumea.“ Faraonul încântat de răspuns, 
zise: „Da, aşa să fie. Şi pentru că tu ești aşa de înțelept şi de 
priceput, ocupă-te tu de toate acestea. Tu vei fi stăpân peste toată 
țara şi ai voie să faci tot ce crezi că e bine. Eu sunt stăpânul tău 
căci sunt faraonul (Împăratul), iar tu vei fi prim-ministru“. Faraon 
i-a pus lui Iosif numele „Tafnat — Pancah“ (care tradus înseamnă 
„descoperitor de taine“). Aşadar, Iosif avea o mulţime de servitori 
şi multe lucruri frumoase; devenise un om bogat și cu rang mare. 
Dar losif nu se încrezu în oameni deoarece ştia bine cui datora 
toate acestea. Lui Dumnezeu, desigur. 

Totul se întâmplase așa cum zisese Iosif. Întâi veniră cei șapte 
ani buni. A crescut mult grâu în țară, aşa de mult că oamenii nu 
l-au putut mânca tot. Ei aduceau lui Iosif tot ceea ce era prea 
mult. El dădu ordin să se construiască hambare mari şi le umplu 
pe toate cu grâu. Iosif primi mult grâu, iar el îl păstra bine. 

Apoi veniră cei șapte ani grei în care nu creștea nimic. Soarele 
ardea totul. Peste tot, în afară de Egipt, oamenii sufereau din 
cauza foametei. Acolo era însă destul grâu, erau hambare pline. 
Iosif vindea grâu celor ce aveau trebuinţă și veneau din toate 
părțile lumii... 

Într-o zi sosiră zece oameni la palat. Ei veneau din ţara 
Canaan tot pentru a cumpăra grâu. Văzându-i, losif tresări: erau 
tocmai fraţii săi, cei care fuseseră așa de răi cu el, cei care l-au 
vândut egiptenilor neavând pic de milă faţa de el. Dar ei nu l-au 

recunoscut și se închinară în faţa lui. Vedeţi că totuși au ajuns să 
i se închine! Visul lui Iosif se împlini. 

De data aceasta erau în mâinile lui. Acum putea să-i 
pedepsească pentru răutatea lor. Putea fără doar și poate să-i 
arunce în temniță. Putea chiar să-i și omoare, dacă ar fi dorit. 
Dar el nu dorea aşa ceva. În ciuda răului pe care i-l făcuseră 
altădată, el nu era supărat pe ei. Din contră, vroia să le facă bine, 
vroia să le ierte tot răul pe care i-l făcuseră ei. El se gândea: „Să 
le spun oare că eu sunt Iosif? Nu, n-o voi spune încă. Vreau mai 
întâi să văd dacă sunt la fel de răi. Dar... unde e Beniamin? L-au 
vândut cumva şi pe el?“. 

Înainte de a li se descoperi, losif îi pune la încercare, 
acuzându-i că ar fi iscoade, veniţi cu scopul de a cerceta locurile. 
Şi i-a trimis acasă, cerându-le să-l aducă şi pe fratele lor mai 
mic, drept dovadă că nu sunt decât nişte cumpărători cinstiți, de 
grâu. losif a mai cerut ca Simeon să fie lăsat ca zălog pentru 
întoarcerea lor. Au luat grâul cu ei, dar s-a terminat repede şi au 
fost nevoiţi să meargă din nou în Egipt, de astă dată însă ducându-l 
şi pe Beniamin împreună cu ei. 

Odată ajunși în palat, Iosif s-a bucurat mult revăzându-și 
fratele mai mic, stăpânindu-şi cu greu emoția. Însă le pregătise o 
altă încercare. În timpul nopţii pe când toți dormeau, cupa lui 
losif a fost ascunsă în mod intenţionat în sacul lui Beniamin. lar 
în ziua următoare, fiind supuşi unui control, găseşte cupa lui Iosif. 
Sunt acuzaţi de furt. Dar reîntorși în faţa lui losif, acesta n-a mai 
putut rezista emoţiei, şi şi-a dezvăluit adevărata identitate. Fraţii 
săi au fost uimiţi, poate chiar speriați „cum acest om atât de mare 
la curtea faraonului este Iosif? Tocmai Iosif pe care ei l-au vândut? 
Vai, cum ne va pedepsi acuma!“ Dar el le spuse: „Nu vă temeţi 
că nu sunt supărat pe voi. V-am iertat totul. Voi v-aţi purtat urât 
cu mine, dar Dumnezeu a schimbat totul în bine. Dacă eu n-aş fi 
venit în Egipt poate că acuma am fi fost cu toții muritori de 
foame“. El sărută pe Beniamin și pe toţi ceilalți şi îi trimise acasă 
la Iacob. Le dădu cadouri frumoase şi o trăsură cu care să vină și 
el în Egipt. Le spuse: „Veniţi cu tatăl meu. Veţi locui în ţara 
aceasta, eu voi avea grijă să aveţi totdeauna tot ce aveţi nevoie.“ 

Mare i-a fost bucuria lui Iosif când și-a revăzut tatăl, dar și 
a lui lacob când și-a văzut copilul mult iubit pe care-l credea 
mort de mult şi pe care nu se aştepta să-l mai poată vedea. 

Fraţii lui losif şi tatăl lor s-au stabilit în Egipt. lar când Iacob 
muri nu a mai fost trist. El ştia că, odată va veni un timp mult 
mai frumos şi mai fericit. Știa că va veni Mesia, Mântuitorul 
lumii: „Nu va lipsi sceptrul din luda, nici toiag de cârmuitor din 

coapsele sale, până ce va veni Împăciuitorul, căruia se vor supune 
popoarele“ (Facerea 49, 10). 

Intuiţia se va face arătându-se tabloul cu scene din viața 
lui Iosif. 


7. Fixarea cunoștințelor 


Cine a fost Iosif? (Unul din cei doisprezece fii ai lui Iacob). Ce 
dar de la Dumnezeu avea el? (De a tălmăci visele). Ce atitudine 
a avut tatăl său faţă de el? (Favorabilă, chiar preferenţială). Dar 
fraţii lui? (ÎL invidiau de moarte). Cum s-a concretizat invidia 
lor? (La început vroiau să-l omoare, apoi l-au vândut unor 
negustori care mergeau în Egipt). Care a fost soarta lui acolo? 
(Fiind încrezător şi drept în fața lui Dumnezeu, Părintele ceresc 
nu l-a părăsit şi i-a dat înţelepciune, deschizându-i căile vieţii, 
ajungând într-un post însemnat la curtea lui Putifar). Cum se 
comportă în fața ispitei soției lui Putifar? (Rămâne demn şi cinstit, 
refuzând să păcătuiască). Cum a plătit el acest eroism moral? 
(Cu închisoarea). L-a părăsit Dumnezeu? (Fiind drept şi nevinovat 
Dumnezeu nu-i părăseşte pe astfel de oameni). Cum a ajuns să 
iasă din închisoare? (Prin lucrarea lui Dumnezeu, dându-i 
înțelepciune ca să tălmăcească visurile faraonului). Şi ce se 
întâmplă? (El devine administratorul întregii averi a Egiptului) 
Întrucât foametea se întinde peste tot pământul, dar în Egipt era 
belşug, ce se întâmplă cu frații săi? (Vin şi ei din Canaan ca să 
cumpere grâu din Egipt). Recunosc ei pe Iosif? (Nu). Dar Iosif 
pe ei? (Da). Cum procedează Iosif? (La început îi pune la 
încercare, apoi li se descoperă, şi în loc să se răzbune pe ei, el îi 
cheamă în Egipt, unde sunt aşezaţi în cel mai roditor loc). 


8. Aplicarea 


Ce frumos este să nu răspunzi cu rău la rău; să nu te răzbuni; să 
faci ca totdeauna iubirea să rămână biruitoare! Chipul tânărului 
losif să vă fie şi vouă, dragi elevi o pildă vie de urmat atât în 
înțelepciune, cât şi în răbdare, dreptate, înfrânare, iertare si iubire. 


9. Temă pentru acasă 


Se va lectura cap. 45 şi 46 din cartea „Facerea“, unde iese în 
evidenţă răsplătirea răului cu bine. 


10. Rugăciunea la ieşirea din clasă. 

Epoca judecătorilor: Samson și 
Samuel 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoștințele anterioare 


Ştiţi acum cu toţii, că după 430 de ani de robie în Egipt, poporul 
evreu se îndrepta spre Ţara Făgăduinţei, condus de Moise. Ela 
fost cel dintâi şi cel mai mare conducator al poporului evreu. 
Fiind un popor foarte mare, se simţea necesitatea unor măsuri 
organizatorice. Astfel a fost împărțit în douăsprezece triburi, după 
numărul şi numele fiilor lui Iacob. Apoi, Moise a pus căpetenii 
peste zeci de mii, peste mii, peste sute şi peste zeci, iar capii de 
familie au jucat un rol important în această organizare. Moise a 
fost ajutat chiar de Dumnezeu în această lucrare organizatorică. 
El a primit legi şi porunci care nu aveau numai un conținut 
religios, ci şi social, moral şi politic. Când s-a închegat cultul 
iudeilor, aceștia au ales din porunca lui Dumnezeu, un arhiereu, 
preoţi şi pe leviţi ca să slujească. De asemenea, aceştia au avut 
un rol important în conducere. Sfatul bătrânilor, în frunte cu 
arhiereul, a ajuns să reprezinte mai târziu, autoritatea supremă 
în conducerea lui Israel. 

Stabilindu-se în Canaan, în mijlocul unor popoare păgâne, 
iudeii au început să se închine la idoli și să nu mai asculte de 
Dumnezeu. Așadar, ei nu mai respectau legile pe care le-au primit 
încă din timpul lui Moise. 

Astfel, în istoria poporului evreu începe o nouă perioadă, 
numită a judecătorilor, care a durat până la instaurarea perioadei 
regale. Aceşti judecători au fost aleşi de Dumnezeu, din vreme-n 
vreme. Misiunea lor era aceea de a izbăvi poporul evreu de alte 
neamuri şi de a le menţine trează credința în Dumnezeu şi 
conștiința naţională. 

5. Comunicarea subiectului lecţiei noi şi a 
obiectivelor urmărite 


În lecţia de astăzi, vom vorbi despre „Dreptate şi evlavie“ 
evidenţiate în viața lui Samson şi Samuel, două figuri ilustre din 
perioada judecătorilor. 


6. Dirijarea învăţării. Insuşirea noilor cunoştinţe 


Aşa cum am mai spus, în acele vremuri, oamenii nu ascultau de 
poruncile lui Dumnezeu şi se închinau la idoli. Dar Domnul i-a 
pedepsit și i-a dat în mâinile filistenilor, timp de 40 de ani. Totuşi, 
El pregătea pentru poporul Său, un salvator, un judecător ce avea 
să-i salveze atât de sub dominația filistenilor, cât şi de sub păcatul 
care a pus stăpânire asupra lor. 

Astfel, în localitatea Tora, trăia un om pe nume Mance, din 
seminţia lui Dan, împreună cu soția sa. Erau necăjiţi că nu puteau 
avea nici un copilaș. Dar Domnul îi înștiinţează printr-un înger, 
că vor avea un băiat pe care nu-l vor tunde, şi cu care El are mari 
planuri pentru eliberarea poporului. Acest băiat se numea Samson. 
EI crescuse mare, dar părinții lui nu l-au tuns niciodată. 

Samson ajungând bărbat s-a umplut de Duhul lui Dumnezeu 
şi de putere. Să vedem de ce era el în stare. Mergând spre locali- 
tatea Timna, îi iese în cale un leu puternic. Puterea lui Dumne- 
zeu fiind asupra sa, l-a omorât pe leu cu atâta uşurinţă, ca și cum 
ar fi fost un miel, fără a avea nimic în mână. 

O altă faptă de vitejie a lui Samson a fost prinderea a trei 
sute de vulpi. Le-a legat pe două câte două de cozi şi punându-le 
o făclie aprinsă, le-a dat drumul prin lanurile de grâu ale 
filistenilor şi chiar până în grădinile de măslin. Totul a fost 
distrus. lar acest fapt a atras mânia celor păgubiţi. O mie de 
filisteni au venit să-l omoare pe Samson. Israeliţii, văzând atâţia 
duşmani, s-au speriat şi l-au rugat să se predea. Astfel, s-a lăsat 
legat de confrații săi, garantându-i-se doar viaţa. Însă, odată ajuns 
în tabăra adversă şi-a dezlegat legăturile funiei de la mâini şi 
luând o falcă de măgar, i-a omorât pe toţi cei o mie de filisteni. 

Altă dată mergând la Gaza, Samson a fost urmărit și o mul- 
țime de filisteni stăteau la pândă, să-l poată prinde. La miezul 
nopții, el a ieşit din casa unde se adăpostea, ridică stâlpii şi porţile 
cetății şi le-a purtat pe umeri până pe vârful muntelui, lăsându-le 
acolo. Văzând şi aceasta, filistenii se temeau foarte mult de 
Samson și nu îndrăzneau să năvălească asupra israeliților. Însă 

începuseră să se întrebe: cum de are Samson o putere aşa de mare? 
De unde îi vine această putere? 

În valea Sorec, Samson cunoscuse o femeie pe nume Dalila, 
cu care s-a împrietenit, ea fiind deosebit de frumoasă. Dalilei i 
s-au promis însă mari sume de bani şi bogății, dacă va reuși să 
afle secretul puterii lui Samson. După multe insistenţe Samson a 
cedat şi i-a dezvăluit că dacă ar fi tuns, ar pierde marea putere cu 
care a fost înzestrat. Dalila atât a aşteptat. În somn i-a tăiat părul 
ŞI l-a dat apoi în mâinile filistenilor. Aceștia i-au scos ochii și 
l-au aruncat în temniţă. Acum Samson stătea singur în 
întunecimea celulei și învârtea la râşniță. Era părăsit de toți, chiar 
şi de Dumnezeu. Şi aceasta-l durea cel mai tare: absența Domnului 
său. Chiar dacă părul începea să crească şi să ajungă la fel ca 
înainte, starea în care se afla el, nu mai era aceeaşi. Puterea aceea 
deosebită îl părăsise, deoarece Duhul lui Dumnezeu nu mai era 
cu €l. Şi ce tristeţe apăsătoare este să constaţi că te-a părăsit 
Domnul! Poţi să fii chiar în mijlocul unui palat, înconjurat de 
oameni binevoitori, şi de toate bunătăţile lumii acesteia, dacă 
lipseşte Dumnezeu, lipseşte tot ce are valoare şi nu mai ai nimic, 
ŞI pe nimeni! ... 

Într-una din zile, mai marii filistenilor şi toţi curtenii de 
seamă, s-au adunat la petrecerea care urma jertfei aduse zeului 
lor, Dagon. Fusese adus acolo şi Samson pentru a-i înveseli şi a 
fi umilit. Fiind orb a trebuit ajutat de cineva. El însă a cerut să 
fie apropiat de unul din stâlpii de susţinere ai acelui templu uriaș, 
pentru a avea un punct de sprijin. Știindu-se că Samson va fi 
adus în acea sală, s-au mai adunat încă vreo trei mii de bărbați şi 
femei, care stăteau pe unde apucau: îmbulziţi pe la ușă, sau chiar 
sus pe acoperiş. Veniseră cu toţii să se distreze, văzându-l pe 
Samson fără nici o putere. Acum nu se mai temeau, nu se mai 
îngrozeau de el, ci doreau să-l ironizeze. Dar ei nu știau că de 
Domnul Dumnezeul lui Israel nu ai voie să-ți baţi joc! Spre 
deosebire de zeii (idolii) lor, El era Domnul cel viu, care judecă 
după dreptate, dând fiecăruia după faptele lui. 

Samson, stând deci între doi stâlpi de susţinere ai templului, 
a strigat către Domnul său: „Doamne, Dumnezeule! Adu-ţi aminte 
de mine. Te rog, Dumnezeule, dă-mi putere numai de data aceas- 
ta, şi cu o singură lovitură să mă răzbun pe filisteni pentru cei 
doi ochi ai mei!“ lată distracţia ce le-o oferea Samson. Apucând 
cu braţele sale puternice doi dintre stâlpii pe care se rezema casa, 
i-a clătinat și i-a doborât. Au căzut astfel sub dărâmături, toți cei 
prezenţi acolo. Muriră într-o mare spaimă şi groază, deoarece 
văzură în loc de „distracţie“ marea putere a Dumnezeului lui Is- 


60 


Capitolul unu 


rael. Dacă nu L-au cunoscut în timpul vieţii, au avut prilejul să-L 
cunoască înainte de a muri, dar era prea târziu... 

Desigur că Samson a murit şi el, fiind îngropat în mormântul 
tatălui său Manoe. El fusese judecător în Israel douăzeci de ani. 

Aşa cum am spus, o altă figură ilustră, în rândul judecătorilor, 
este Samuel. Despre Samson știm că a fost fiul atât de dorit de o 
familie ce nu putea avea copii. A fost dăruit de Domnul pentru 
slujba Sa. Să vedem acum ce putern spune despre Samuel? 

În Ramataim-Tofin din Muntele Efraim, locuia un bărbat pe 
nume Elcana, fiul lui leroham. El avea două neveste: una dintre 
ele se numea Penina, iar cealaltă Ana. Cu toate că Penina avea 
copii mulți, Elcana o iubea pe Ana, deoarece era frumoasă, bună 
şi credincioasă Dumnezeului lui Israel. Penina a observat aceas- 
ta şi era geloasă pe Ana. Din răzbunare, își bătea joc de ea în 
public pentru că nu putea avea copii — şi stiţi voi, că pe vremea 
aceea era mare binecuvântare să ai copii mulți şi mare ruşine să 
nu ai nici unul. Ana se necăjea, dar păstra totul pentru ea... Nu 
riposta în fața Peninei. Ea știa că lui Dumnezeu nu i-ar fi plăcut 
o astfel de purtare. Inima ei însă se tulbura ori de câte ori era 
apostrofată de Penina. 

Elcana obișnuia să urce la Templul de la Silo, în fiecare an. 
Penina și Ana îl însoțeau. Deosebirea între ele era că Penina se 
închina doar pentru că aşa era obiceiul. În schimb Ana o făcea 
din ascultare şi cu dragoste faţă de Dumnezeul lui Israel. Ea 
încerca să urmeze voia Lui, cât mai bine putea, iar Domnul știa 
şi o ajuta. Penina nu se sfia să-și bată joc de Ana, chiar şi la 
Templu. Şi acest fapt o întrista pe Ana şi mai mult. 

Astfel, fiind odată la Templu, cu inima obosită de o suferință 
ce parcă n-o mai putea purta, îngenunche și se rugă, 
încredințându-i Domnului ei toată povara necazului ce-o apăsa 
prin greutatea ei. „Doamne, Dumnezeul oştirilor!“ începu ea, 
închinându-se slavei divine fără margini: „dacă vei binevoi să 
cauţi spre întristarea roabei Tale, dacă-ţi vei aduce aminte de 
mine și nu vei uita pe roaba Ta, şi dacă vei da roabei Tale un 
copil de parte bărbătească, îl voi închina Domnului pentru toate 
zilele vieţii lui, şi brici nu va trece peste capul lui“. Așa s-a rugat 
Ana, spunând exact ce dorea, cu sinceritate totală și cu credinţă 
mare. A știut că Domnul a ascultat-o, din ce i-a răspuns Eli, 
preotul din acel Templu: „Du-te în pace, şi Dumnezeul lui Israel 
să asculte rugăciunea pe care I-ai făcut-o!“ (Regi 1, 17). Şi aşa 
s-a și întâmplat! 

Ana i-a pus fiului ei numele Samuel. S-a bucurat de prezenţa 
lui lânga ea doar cât îl avea la piept. Atunci când Samuel avea 

cam 3 anişori l-a luat şi l-a dus la Templu, pentru a crește pe 
lângă preotul Eli şi a-i sluji lui Dumnezeu. A făcut exact cum a 
promis în rugăciunea ei. Şi-a ținut legământul, iar Dumnezeu îşi 
va revărsa nemărginita Lui bunătate şi dragoste, binecuvăntând 
acest copil şi făcând din el unul din cei mai mari judecători ai 
neamului. 

De bucurie că Samuel a fost primit la Templu, Ana a cântat 
o cântare de laudă. Și voi puteţi s-o cântaţi alături de ea, atunci 
când inima vă este plină de recunoștință şi bucurie pentru 
dragostea cu care vă înconjoară Domnul. Cineva a chiar 
versificat-o. Urmăriți-o ce frumos sună: 

„Mi se bucură inima-n Domnul, 

Căci puterea mea EI a-nălțat 

Spre vrăjmaşi gura larg mi-e deschisă 

Că ajutorul Său m-a bucurat. 

Nimeni nu este-aşa sfânt ca Domnul 

Nu este-alt Dumnezeu peste tot 

Nu e stâncă aşa cum e Domnul 

Dumnezeu cel Prea ănalt, Savaot! 

(Traian Dorz — vezi Regi 2, l-5) 

Samuel se bucura şi el că va sta la Templu, în casa Domnului 
său. Dormea în camera mică de lângă cea a preotului Eli. Trebuie 
să spunem că Eli avea doi fii. Erau şi ei preoţi şi aduceau jertfe 
la Templu. Purtarea lor, însă, nu era după voia lui Dumnezeu. 
Eli ştia despre starea lor, dar din nefericire nu avea atâta putere 
de convingere încât să-i întoarcă de pe căile rele pe care au apucat. 
Deşi trăia în mijlocul acelor oameni răi, Samuel îl iubea pe Dom- 
nul. Nu-l deranja răutatea lor atâta vreme cât Domnul îl ocrotea 
ŞI se îngrijea de el. 

Într-o noapte, Samuel a fost trezit de o voce care-l striga. 
Crezând că este preotul Eli s-a dus în camera lui. Dar nu preotul 
îl strigase. lar Samuel s-a dus din nou la culcare. Când se întâmplă 
a treia oară, Samuel a fost sfătuit de Eli să răspundă chemării pe 
care Domnul o face. Samuel se duse în camera lui şi aşteptă. 
Inima îi bătea tare, de teamă și emoție. Oare chiar dorea Domnul 
să-i vorbească? Ce minunat ar fi! Ar fi lucrul cel mai îmbucurător 
care i s-ar putea întâmpla. Şi iată că auzi din nou vocea 
strigându-l. El răspunse așa cum a fost învățat de Eli: „Vorbește, 
Doamne, căci robul Tău ascultă“. Şi Domnul îl anunţă că cei doi 
fi ai preotului vor fi pedepsiți, murind amândoi chiar în aceeași 
zi, iar tatăl lor, Eli va muri și el la scurt timp. Într-adevăr, așa 
s-a întâmplat. Când Eli a aflat că cei doi fii ai lui au murit amândoi 

în războiul cu filistenii, a murit şi el. Aceasta a fost pedeapsa 
pentru păcatele lor. 

Acum Samuel era judecător al poporului Israel. Domnul îl 
iubea și-l sprijinea în dragostea Sa. În acest fel Samuel a reușit 
să întoarcă poporul evreu la credinţa cea adevărată. El a spus 
evreilor că numai dacă se vor încrede puternic în Dumnezeu, vor 
avea izbândă împotriva filistenilor. 

„Samuel a fost judecător în Israel în tot timpul vieţii lui. El 
se ducea în fiecare an şi cerceta Betelul şi Ghilgalul şi Mitpa și 
judeca pe Israel în toate locurile acestea. Apoi se întorcea la 
Rama, unde era casa lui; şi acolo judeca pe Israel. Şi a zidit acolo 
un altar Domnului“ (1 Regi 7, 15-17). 

Îmbătrânind, Samuel a pus pe fiii săi judecători peste Israel. 
Aceștia însă nu judecau drept şi aveau purtări neplăcute. Poporul 
răzvrătindu-se a venit la Samuel să-i ceară un rege. Fiind sfătuit 
de Dumnezeu, Samuel le-a arătat drepturile unui rege. Poporul 
fiind de acord cu ele, Samuel l-a uns rege pe Saul, din seminţia 
lui Beniamin. Acesta este momentul de început al perioadei re- 
gale, teocratice (puterea lui Dumnezeu, conducere după legea 
Domnului) a poporului evreu, Samuel fiind ultimul judecător. 

Samuel a mai trăit mulţi ani, povățuind pe rege şi pe popor, 
iar când a murit a fost plâns de tot poporul și înmormântat cu 
cinstea care i se cuvenea. 


7. Fixarea cunoştinţelor 


În ce epocă și-au desfăşurat activitatea Samson şi Samuel? (În 
epoca numită a „judecătorilor“). Cu cine se războiau evreii în 
această perioadă? (Cu filistenii). Părinţii celor doi judecători cum 
i-au avut? (Prin binecuvântarea lui Dumnezeu, fiindcă mamele 
lor nu puteau avea copii). Acestea erau femei evlavioase? (Da, 
erau evlavioase. Şi tocmai de aceea Domnul le-a făcut dreptate, 
dăruindu-le câte un copil, care vor deveni mari personalităţi în 
Israel). Ce vedem de aici? (Că evlavia nu rămâne nerăsplătită de 
dreptatea lui Dumnezeu). Unde a avut Samson putere? (În păr). 
Cine i-a descoperit-o? (Dalila, care i-a tăiat părul şi prinzându-l, 
dușmanii i-au scos ochii). El cere ca dreptatea lui Dumnezeu să 
se mai arate încă odată. Când s-a arătat? (Când a dărâmat Templul 
păgân murind alături de el încă 3 000 de oameni). Pe de altă 
parte şi evlavia Anei a fost binecuvântată de dreptatea lui Dum- 
nezeu, dându-i un fiu). 

8. Temă pentru acasă 


Se va citi din Sfânta Scriptură despre Samson şi Samuel, ca pilde 
de evlavie şi de dreptate în faţa lui Dumnezeu; Cartea 
„Judecătorii“ cap. 13-16 şi | Regi 1-4. 


9. Rugăciunea la ieșirea din clasă 


Istoria femeii Rut 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoștințele anterioare 


Am văzut până acum ce minunat se îngrijește Domnul de poporul 
evreu și ce mult îl iubește. De fapt, adevăratul popor al lui Dum- 
nezeu este alcătuit din toţi aceia care I se supun şi împlinesc 
voia Sa. 


5. Comunicarea subiectului lecţiei noi 


Vom vedea în lecţia de astăzi că „Dumnezeu iubeşte şi pe cei de 
alt neam“, cercetând „Istoria femeii Rut“. 


6. Dirijarea învăţării. Insușirea noilor cunoştinţe 


În poporul israel era o femeie, pe care o chema Naomi. Ea locuia 
în Betleem, împreună cu soțul ei, Elimelec și cu cei doi fii ai lor. 
Elimelec lucra pe câmp, cultivând grâul. Când era copt îl secera 
şi apoi îl treiera şi ducea toate boabele frumoase la Naomi. Ea 
măcina grâul şi din făină cocea pâine pentru toți ai casei. 

Dar, odată veni o vreme când tot grâul semănat se usca, iar 
Naomi nu mai avea din ce să facă pâinea. Nu mai avea nimic de 
mâncare. Ce ar fi putut să facă? Nici vecinii nu mai aveau de 
mâncare, deci nu puteau s-o ajute. Era foamete în ţara Canaanului. 
Atunci, Naomi și familia ei, au plecat în ţara Moab, unde era 
destul grâu și nu mai îndurau foame. 

Naomi a locuit mult timp în țara aceasta, dar necazurile nu 
au ocolit-o. Mai întâi a murit soțul ei, Elimelec. Nu-i mai 
rămaseră decât cei doi fii. Aceştia se căsătoriseră cu fete din 
Moab. Pe una o chema Orfa, iar cealaltă se numea Rut. După 
câtva timp şi cei doi fii se îmbolnăviră şi muriră. Era tare necăjită 
Naomi. A rămas singură în țară străină. Dar totuși le mai avea pe 
Orfa şi Rut, pe care le iubea ca şi cum ar fi fost chiar fetele ei. 
Naomi începuse să le vorbească despre Dumnezeu, cât este El de 
puternic, dar și de bun, cât de aspru pedepsește pe cei răi, iar pe 
cei ascultători, cum îi copleşeşte cu dragostea şi binecuvântarea 
Sa. Orfa era mai nepăsătoare, dar Rut asculta cu interes tot ce-i 
povestea Naomi despre Dumnezeul cel viu şi adevărat. Punea 
chiar întrebări, deoarece dorea să afle cât mai multe despre cum 
trebuie să fie un adevărat fiu al Domnului. Dorea să cunoască 
tot, pentru a I] se închina şi a-l aduce slavă. 

Cam după zece ani de ședere în ţara Moab, Naomi s-a gândit 
că şi în orășelul ei, Betleem, ar fi destul grâu pentru pâine. Deci, 
porni la drum, iar Orfa şi Rut plecară şi ele cu ea, s-o conducă. 
Ele erau ataşate de Naomi, deoarece fusese pentru ele o mamă 
bună și iubitoare. După ce străbătuseră o bucată bună de drum, 
Orfa se despărţi de Naomi. Rut însă, a insistat s-o însoţească 
până în Betleem şi să locuiască acolo împreună. Naomi s-a 
bucurat; ştia că singură i-ar fi fost urât şi greu. Dar oare numai 
din ataşament pentru Naomi, Rut a putut să-și părăsească 
pământul natal, pentru a locui într-o țară străina? În inima ei era 
ceva mai mult decât sentimentele față de Naomi. Era dragostea 
ei pentru Dumnezeu. Nu s-a gândit decât că în ţara Canaan va 
locui printre oameni care slujesc și ei Domnului ei. ŞI ştia, simţea 
în inima ei că şi pe ea o iubește Dumnezeu, chiar dacă era de alt 
neam. 

Să vedem deci cum a decurs viața pentru Rut. După o călătorie 
lungă, ajunseră la Betleem. Naomi plecase cândva ca o femeie 
tânără şi fericită; acum se întorcea ca o femeie bătrână şi tristă. 
Din fericire, casa ei mai exista, și putea locui în ea împreună cu 
Rut. 

Era vară, şi în jur lanurile mănoase de grâu galben străluceau 
sub mângâierea soarelui şi se unduiau mlădioase în bătaia 
vântului. 

Oamenii erau ocupați cu seceratul grâului, dar Naomi nu avea 
grâu, deoarece nimeni nu semănase pentru ea. Ce ar putea să 
facă acum? Totuși avea nevoie de grâu, să facă pâine. Atunci, 
Rut îi spuse: „Mamă, voi merge eu pe câmp să adun spicele de 
grâu, care rămân pe urma secerătorilor!“ 

S-a trezit Rut, înainte de ivirea zorilor și plecă în lanul de 
grâu. Fiind săracă, secerătorii i-au dat voie să adune spicele 
rămase. Se apucă de treabă. În răcoarea dimineții fusese mai uşor, 
dar curând soarele începu să dogorească neîndurător. Rut însă 
ştia că trebuie să rămână pe câmp până seara pentru a aduna cât 
mai multe boabe de grâu. Munca devenea mai grea, căldura, tot 
mai arzătoare și mai copleșitoare, dar Rut era singura care putea 
face acest lucru. Naomi îmbătrânise mult. Însă dacă ar fi rămas 
în ţara ei, în Moab, desigur că nu ar fi fost nevoie să-și câștige 
bucăţica de pâine cu atâta sudoare. Rut nu avea timp pentru astfel 
de gânduri. Ea îi aducea slavă Domnului că s-a lăsat cunoscut şi 
de ea, că se lasă iubit de ea şi că-şi revarsă nemărginita dragoste 
şi binecuvântare şi în inima ei. În gândirea și simţirea ei, Dum- 
nezeu ocupa primul loc. Şi numai El îi dădea putere sufletului şi 
braţelor să muncească chiar și pe arşiţă. Ea era lângă Domnul, de 
ce s-ar putea teme sau neliniști? 

Dumnezeu întotdeauna se îngrijește de cei care-L iubesc. Să 
vedem acum, cum se îngrijește de Rut. 

Secerătorii pe urma cărora mergea Rut, erau servitorii unui 
om bogat, pe care-l chema Boaz. După un timp, veni însuşi 
proprietarul să vadă cum merge treaba. Observă fata care era așa 
de harnică în căutarea spicelor. El întrebă: „Cine este aceea? — 
Este Rut, cea care a venit cu Naomi din Moab“, — 1 se răspunse. 
Boaz se bucură să afle că Rut venea să culeagă spice de pe câmpul 
lui. Se duse la ea, spunându-i: „Vino în fiecare zi să strângi spicele 
aici. Servitorii mei vor fi buni cu tine. Când îţi va fi sete, îţi vor 
da apă să bei. Nu merge pe pământul altuia“. Rut fu tare fericită. 
Ştia că îndurarea Domnului este cu ea. Făcu o plecăciune adâncă 
înaintea acestui om bogat, şi-l întrebă: „De ce eşti aşa bun cu 
mine?“ Boaz îi răspunse: „Pentru că şi tu ai fost bună cu Naomi, 
care este rudă cu mine“. Boaz le spusese secerătorilor: „Faceţi în 
aşa fel ca ea să găsească multe spice. Lăsaţi să cadă spice pe Jos, 
ca Rut să aibă ce strănge!“ Astfel, Rut reuși să adune un sac de 
spice. Ducându-le la Naomi se bucurară împreună, iar Rut îi 
povesti despre acel om bun şi bogat ce se numeste Boaz. 

A doua zi se duse iarăși pe ogorul lui Boaz, și a treia zi la 
fel, până la terminatul secerișului. Şi când totul a fost adunat, a 
avut loc o mare sărbătoare în Betleem. Boaz cel bogat sărbători 
nunta sa cu Rut, cea săracă, dara cărei mare bogăţie a fost sufletul 
ei curat și smerit dăruit Domnului. lar nu după mult timp, Dum- 
nezeu le dădu un băieţas care va fi bunicul lui David. lar David? 
EI va fi cel din a cărui seminţie se va naște Mântuitorul lumii. 

Vedeţi ce mare preţ a avut Rut înaintea lui Dumnezeu și ce 
mult a iubit-o El, chiar dacă a fost de alt neam! 

Intuiţia se face arătându-se tabloul moabitencei Rut lucrând 
la câmp. 


7. Fixarea cunoștințelor 


Cine a fost Rut? (O moabiteancă căsătorită cu unul din copiii 
evreicei Naomi.) Ce s-a întâmplat cu Naomi? (l-a murit și soţul 
şi fiii). Ruta părăsit-o? (Nu). De ce? (Fiindcă credea și se închina 
Dumnezeului celui viu şi adevărat despre care i-a vorbit Naomi). 
Ce s-a întâmplat apoi? (Rut a fost de mare ajutor pentru Naomi, 
şi pentru ca să poată trăi a adunat spice de pe ogorul lui Boaz. 
Până la urmă văzând sufletul ei curat și sincer, dăruit Domnului, 
Boaz se căsătoreşte cu Rut şi vor avea un fiu, care va deveni 
bunicul lui David, din a cărui seminţie sa va naşte Mântuitorul 
lumii). Ce ne demonstrează acest fapt? (Ne arată că Mântuitorul 
provine după trup și din alt neam nu numai din cel al lui Israel, 
fapt care demonstrează că mântuirea adusă de El are un caracter 
universal, adresându-se tuturor popoarelor lumii și nu numai unui 
singur popor). 


8. Aplicarea 


Vă voi citi nişte versuri scrise de un talentat poet creştin, care îşi 
aseamănă strădania lui cu cea a lui Rut: 


„Din zorii zilei mele în lanul Tău m-am dus 
Culegător de spice, aşa cum Tu mi-ai spus. 
Cântau secerătorii, eu îi urman tăcut 

Sfios şi singuratic şi lăcrimând ca Rut. 


Prin tot zăduful zilei sub soarele arzând, 

Cu fruntea aplecată m-am ostenit tăcând, 
Dorind când vine seara să-Ţi pot aduce-n prag 
C-o dragoste smerită toți snopii strânşi cu drag. 


Mă ruşinez de rodul puțin agonisit 

Dar Tu cunoşti arsita prin care m-am trudit 
O, iată vine noaptea, Îti cer un adăpost 
S-adorm cu cei cu care la munca Ta am fost. 

Întinde-Ţi peste mine veşmântul Tău, tăcut 
La Sfintele-Ţi picioare s-adorm şi eu, ca Rut 
Iar Mâine Dimineaţă, mă scoală fericit 
Să-ntâmpin Bucuria spre care-am suferit“. 
(Traian Dorz) 


9. Temă pentru acasă 


Se va citi din Sfânta Scriptură întreaga carte Rut. 


10. Rugăciunea la ieşirea din clasă. 


Saul și David 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoștințele anterioare 


Am văzut din lecţia trecută că David l-a biruit pe Goliat, în vremea 
în care poporul evreu era condus de Saul. Cu această ocazie Saul 
îl cunoaşte pe David, fiul lui lesei. Oare se mai întâlnesc aceste 
două personaje, pe parcursul vieților lor? 


5. Comunicarea subiectului lecției noi şi a 
obiectivelor urmărite 


Vom vedea în lecţia de azi în ce împrejurări, referindu-ne la: 
„Saul şi David“. 


6. Dirijarea învăţării. Insuşirea noilor cunoștințe 


Ne amintim din lecţia trecută, că David a ieşit învingător 
împotriva filistenilor. Deci, mergând el alături de Saul, lumea îl 
întâmpina cu urale, strigând: „Saul a biruit mii, iar David, zeci 
de mii!“ Trebuie să recunoaştem că aceasta nu a fost tocmai pe 
placul lui Saul. Se temea ca nu cumva, David să câştige mai 
multă popularitate şi faimă, şi într-o bună zi să fie numit rege în 

locul său. În felul acesta apare în sufletul lui Saul invidia. De 
fapt Saul nu ştia că mai demult, cu câțiva ani în urmă, Samuel 
l-a uns rege pe David cu untdelemn sfinţit... 

Să vedem însă cum s-a întâmplat: Domnul îi spusese lui Saul 
să poarte război cu Amalec şi cu lerim, să distrugă tot şi să nu 
cruțe nimic. Saul nu s-a supus; el l-a lăsat în viață pe Agag, regele 
lui Amalec şi a luat pradă de război din tot ce fusese mai bun. 
Datorită neascultării şi nesupunerii lui Saul, Dumnezeu i-a 
poruncit lui Samuel să-l ungă rege pe David, fiul lui lesei din 
Betleem, din seminţia căruia se va naşte Mântuitorul lumii. 

Vă spusesem însă mai înainte că Saul a devenit invidios pe 
gloria lui David. La o altă răfuială cu filstenii, prin sprijinul lui 
David, poporul evreu a ieşit din nou victorios. Laudele desigur 
că erau şi acum adresate lui David. Trebuie să mai spunem că 
Duhul Domnului nu a mai fost asupra lui Saul, datorită 
neascultării sale, ci Dumnezeu îi trimite un duh rău. Pentru stările 
când acest duh îl tulbura, Saul l-a luat pe David să-i cânte la 
harpă şi să-l liniștescă. După victoria despre care am amintit, în 
timp ce David cânta, Saul a aruncat spre el o suliță, dar nu a 
reuşit să-l ucidă, deoarece se ferise. 

La scurt timp, împrejurarea aceasta s-a repetat, iar David a 
scăpat din nou. Invidia şi dușmănia lui Saul față de David, deja 
nu mai erau ascunse. Era evident că-i dorea moartea, pentru a-și 
păstra tronul. Constatând toate acestea, David s-a ascuns undeva 
departe în Munții Enghedi. Saul însă l-a urmărit, împreună cu un 
mare număr de soldaţi. David era chiar în peștera în care se 
adăpostise Saul pe timpul nopții, dar nu a ştiut că cel urmărit era 
chiar așa de aproape. Dimineaţa însă a văzut că o parte din haina 
sa era ruptă şi se afla în mâna lui David. Atunci a înțeles că de 
fapt ar fi putut fi omorât de David, dar a fost cruțat. David era un 
om credincios și temător de Dumnezeu. El ştia că nu are voie să 
ucidă. De aceea l-a iertat pe Saul, arătându-i doar că s-ar fi putut 
răzbuna pe el, însă nu şi-a arătat nici un fel de ură sau de 
răzbunare. Lui Saul i-a părut deodată rău de intenția sa, dar se 
pare că aceasta nu a durat mult timp. Astfel, aflând că David s-a 
refugiat în pustiul Zif, a plecat din nou să-l caute și să-i ia viaţa. 
Inima sa era plină de dușmănie și de gânduri rele şi urâte. Chiar 
departe fiind David, Saul nu-şi putea afla liniștea până ce nu-l 
ştia mort. Uitase el oare de bătălia cu Goliat? Cât era de simplu 
îmbrăcat şi neînarmat David? Și totuși a izbutit. Saul probabil 
nu a înţeles că mâna lui Dumnezeu a fost cea care a adus victoria. 
Contrastul dintre înfăţişarea simplă a lui David, și cea a uriașului 
Goliat, a fost mare. Dar contrastul între Goliat şi Dumnezeul lui 

David era hotărâtor. Oare Saul nu a înţeles că atâta vreme cât 
Dumnezeu este alături de David, nimeni nu-l poate învinge oricât 
ar dori acest lucru? 

Înainte de a-l găsi pe David, Saul şi-a întins corturile, 
pregătindu-se pentru înnoptare. Planificase pentru ziua următoare 
căutarea zonelor în care David trebuia găsit și răpus. Liniştea 
nopţii plutea deasupra taberei lui Saul. Toţi dormeau obosiţi după 
drumul lung şi anevoios străbătut în timpul zilei. lată că cineva 
s-a furişat printre corturi şi încet, încet s-a strecurat în cel al lui 
Saul, luând de acolo numai sulița şi vasul cu apă al regelui. Toa- 
te s-au petrecut în mare linişte şi cu grijă deosebită, încât nimeni 
nu a observat vreo mişcare. Dimineaţa, când toţi ostaşii se trezeau 
ŞI ieşeau din corturi pentru a se pregăti din nou de drum, un glas 
cunoscut ce venea dinspre culme, a spintecat aerul. Vocea se 
adresa generalului lui Saul, Abner: „De ce nu păzeşti pe rege, 
stăpânul tău?“ Atunci, abia a înțeles și Saul prin ce mare primejdie 
trecuse, a înțeles că David a fost din nou atât de aproape de el 
încât l-ar fi putut ucide din nou cu cea mai mare ușurință. ȘI 
totuşi nu a făcut-o. L-a iertat. Dușmăniei 1-a răspuns cu iertare. 
I-a arătat numai ce s-ar fi putut întâmpla cu el, să-l înfricoşeze, 
să-şi vină în fire şi să se liniștească. 

Lungul şir al războaielor cu filistenii nu a luat sfârşit. David 
însă nu a mai luptat. Poporul evreu era condus de Saul şi a fost 
înfrânt. Mai mult decât atât, au murit și cei trei fi ai săi: Ionatan, 
Aminabad şi Melchişua. Rămânând singur și cu onoarea pătată 
de această înfrângere, Saul a preferat să-şi ia viaţa singur. S-a 
aruncat în propria-i sabie. Acesta a fost sfârşitul trist al celui ce 
din dușmănie a încercat să omoare un uns al lui Dumnezeu. David 
însă i-a răspuns totdeauna prin iertare. Şi iertarea a ieșit 
biruitoare. Vom vedea în lecţia următore ce viitor măreț i-a 
pregătit Domnul. 

Intuiţia se va face arătându-se scene oglindind dușmănia 
lui Saul față de David şi iertarea acestuia. 


7. Fixarea cunoştinţelor 


Cum s-a comportat David faţă de poporul său? (Cu dăruire și cu 
mult curaj s-a angajat în lupta contra lui Goliat și contra 
filistenilor). Dar faţă de regele Saul? (Cu supunere şi cinstire). 
Dar Saul faţă de David? (Cu invidie şi duşmănie). Până unde a 
mers ura lui Saul față de David? (Până la tentativa de a-l ucide și 
la neîntrerupta urmărire de a-i curma zilele vieţii). Cum a răspuns 
David la duşmănia lui Saul? (Prin iertare şi cinstire. De două ori 

putea să-l omoare, dar nu s-a răzbunat, ci l-a iertat, căutând să-i 
acorde în continuare cinstirea cuvenită). Ce ne arată David prin 
atitudinea lui iertătoare? (Că Dumnezeu nu iubeşte răzbunarea, 
şi că vom fi pe placul lui Dumnezeu dacă vom răsplăti răul cu 
binele, ura cu iubire, dușmănia cu iertarea). 


8. Temă pentru acasă 


Se vor citi capitolele 23 şi 24 din cartea I Regi, unde este relatată 
prigonirea lui David de către Saul. 


9. Rugăciunea la ieşirea din clasă. 


David şi Goliat 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoştinţele anterioare 


Vă amintiți desigur că poporul Israel, așezat în mijlocul unor 
popoare păgâne, a avut dese conflicte armate cu acestea. Intr-una 
din luptele cu filistenii, se evidenţiază un personaj deosebit. 


5. Comunicarea subiectului lecţiei noi 


Vom vedea în lecţia de astăzi lupta dintre David si Goliat. 


6. Dirijarea învăţării. Insuşirea noilor cunoştinţe 


Pe vremea aceea (sec. XI î. d. H.) la conducerea poporului Is- 
rael, era Saul, numit rege de către Samuel. 

Fiind atacați de filisteni, au venit în luptă în Valea Stejarului. 
De o parte a văii, pe un munte erau filistenii, iar pe cealaltă parte 
erau israelitenii. Se pregătea o luptă foarte grea. Pentru a fi siguri 
de victorie, filistenii au apelat la o viclenie. Astfel, un om de 
mărime gigantică din armată, pe nume Goliat a ieşit în fața 
evreilor, provocând la bătaie şi spunând, „Că dacă vreun israelit 

îl va învinge, biruinţa va fi de partea lor şi invers, dacă va învinge 
el, succesul bătăliei va aparţine filistenilor.“ Dar nimeni nu avea 
curajul să-l înfrunte. Era oare poporul evreu un popor puţin 
curajos? Desigur că nu, dar acest om era un uriaş îmbrăcat în 
zale, cu un coif pe cap, cu sabie şi cu o suliță al cărui vârf bine 
ascuţit, ameninţa strălucind sfidător în bătaia soarelui. Toţi câți 
s-au luptat cu el, au fost învinși. 

În tabăra israelitenilor se aflau și fiii lui Iesei. Ei aveau un 
frate mai mic, pe nume David care a rămas pe câmp să păzească 
turma de oi. Ca păstor s-a dovedit a fi destoinic. Cu o singură 
praştie de piele a reuşit să omoare un urs şi un leu, când oile sale 
erau atacate. 

Într-una din zile, lesei l-a trimis pe David, cu nişte pâine și 
brânză, la fraţii săi. El dorea mai ales să primească veşti de la 
fii săi. 

Ajungând pe front, David îl văzu și el pe Goliat, înaintând 
între cele două tabere, amenințând, şi, ce era mai grav, adresând 
cuvinte de ocară Dumnezeului lui Israel. Făcu aceasta timp de 
40 de zile. David îl iubea mult pe Domnul, iar cuvintele rele ce 
le auzise erau de neiertat, determinându-l să pornească împotriva 
trufașului Goliat. După ce a primit încuvinţarea de la Saul, s-a 
pregătit de luptă. A fost înarmat cu sabie şi suliță, i s-a pus armură 
şi chiar coif. Dar când să facă primul pas, toate acestea erau atât 
de grele, încât nici nu se putea mişca... Renunțând la acest 
echipament militar, şi-a luat praştia şi câteva pietre netede şi 
ascuțite. Se înfățişă înaintea uriașului Goliat în ţinuta sa de păstor. 
Nici un filistean nu şi-ar fi putut imagina că tocmai el vrea să se 
opună puternicului Goliat, când au fost atâţia înaintea lui, mult 
mai viteji, care au trecut prin ascuţisul suliței înfricoșătoare. Nici 
unul dintre ei nu bănuia măcar, că acel cu care se va lupta Goliat, 
este de fapt Dumnezeu, cel batjocorit de el. David îl iubea pe 
Domnul,și așa cum am mai spus, cei ca el nu sunt lăsaţi singuri 
atunci când pornesc la luptă în Numele Lui. David nu s-a temut 
de Goliat, nici de armele lui. Dar lupta părea pierdută înainte de 
a începe... Cum ar putea un copil să-l înfrunte pe Goliat? Dar 
David a pornit prin puterea credinţei, care era mai mare decât 
forţa uriașului Goliat! 

lată-l acum pe uriașul Goliat și tânărul neînfricat David în 
mijlocul văii; străjuită de o parte și de alta de coamele munților 
pe care erau desfăşurate armatele celor două tabere. Goliat începe 
să râdă şi să-şi bată joc de adversarul său. David însă nu se lasă 
intimidat. El ştia că Domnul îl va ajuta. Când uriașul înainta 
câțiva pași, pornind bătălia, David își pregătea praștia. Dând 

drumul pietrei, aceasta nimeri chiar în fruntea lui Goliat. Acesta 
căzu la pământ, iar David îi reteză capul chiar cu sabia lui şi-l 
purtă ca trofeu al victoriei sale, până în fața împăratului Saul. 

Odată răpus Goliat, învingerea armatei filistenior era 
pecetluită conform înţelegerii de la început. Astfel, evreii și-au 
fugărit inamicii şi au obținut o mare victorie împotriva lor. 
Datorită lui David? Într-un fel, da. Deoarece el a avut curajul ca 
prin credinţa sa să se opună lui Goliat, cu inima plină de încredere 
în sprijinul Dumnezeului său, şi astfel prin David, Dumnezeul 
cel adevărat a biruit, după cum sună versurile: 

„Când porneşti cu Domnul, birui pe vrăjmaş 

Cât ar fi de tare şi de uriaş 

Doar te duci spre dânsul, şi el cade jos 

Tu ai biruinta, — dar l-a-nvins Hristos“. 

(Traian Dorz) 


7. Fixarea cunoștințelor 


Cine a fost Goliat? (Un uriaş din tabăra filistenilor care au atacat 
pe israeliți). Dar David? (Era fiul lui lesei Betleemitul, păstor la 
01). Care erau trăsăturile morale ale lui Goliat? (Era mândru, 
încrezător peste măsură în puterile sale; sfidător și disprețuitor 
chiar faţă de Dumnezeu). Dar David cum era? (Era modest și 
plin de încredere în Dumnezeul cel adevărat). Era drept ca un 
uriaş înarmat să se lupte cu un păstor neînarmat? (Nu era drept). 
La ce rezultat ne-am fi așteptat? (Ca David să fie învins). Dar 
până la urmă ce s-a întâmplat? (Dreptatea şi puterea lui Dumne- 
zeu sunt totdeauna mai tari decât trufia omenească). Cum vă 
explicați că David a ieşt biruitor? (Tocmai fiindcă nu s-a încrezut 
în forțele sale, ci în puterea lui Dumnezeu. Altfel spus, Dumne- 
zeu a învins mândria prin smerenia lui David). Ce înseamnă aceas- 
ta? (Că „Dumnezeu stă împotriva celor mândri, iar celor smeriți 
le dă har“; sau că „Cel ce se înalță pe sine se va smeri, iar cel ce 
se smereşte pe sine, se va înălța“). 


8. Temă pentru acasă 


Se va citi din cartea 1 Regi, capitolul 17, în care ni se relatează 
despre David si Goliat. 


9. Rugăciunea la ieşirea din clasă. 

Greşeala şi pocăinţa regelui David — 
Psalmii 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoștințele anterioare 


Am văzut în lecţiile trecute că David, uns rege de către Samuel, 
a avut o serie de confruntări cu Saul. După moartea acestuia, i-a 
urmat pe tron, fiind numit rege de bătrânii lui luda. Dar abia 
după 7 ani şi şase luni, prin îndelungate lupte a reuşit să-i aducă 
pe toţi evreii sub aceeaşi cârmuire la lerusalim. 


5. Comunicarea subiectului lecţiei noi 


In lecţia de azi vom face cunoştinţă cu regele David ca rege 
evlavios, cu greşeala şi pocăinţa lui, ca şi cu nemuritoarea sa 
operă cunoscută sub numele de Psalmi. 


6. Dirijarea învăţării. Insuşirea noilor cunoştinţe 


Dacă în vremea lui Saul, poporul evreu a avut parte de numeroase 
războaie, regele David va instaura pacea şi liniştea în poporul pe 
care-l conduce, înfrângându-i definitiv pe filisteni. Dar David 
nu a fost numai un bun strateg şi conducător militar, ci şi un 
rege evlavios, slujitor Domnului care l-a ales şi uns rege peste 
Israel. Astfel prima sa acțiune după ce s-a urcat pe tron a fost 
mutarea Chivotului Legii de la Kiriat-larim (o localitate undeva 
la nord-vest de Ierusalim), în muntele Sionului, într-un locaș nou. 
Aşadar, cu un alai de şaizeci de mii de oameni au luat chivotul 
din casa lui Aminadab, transportându-l în sunete de trâmbiţe, 
dansând și veselindu-se. La cârma carului cu boi în care duceau 
chivotul, erau Uza şi Aleio, fiii lui Aminadab. Dar boii se speriară 
şi chivotul se clătină aproape să cadă. Atunci Uza îl sprijini şi 
chiar în clipa când s-a atins de chivotul sfânt, muri fulgerător, 
datorită mâniei lui Dumnezeu. Ca urmare David nu a mai dus 
chivotul în cetatea sa, ci l-a lăsat timp de trei luni în casa lui 
Obed-Edom din Gat, iar binecuvântările lui Dumnezeu s-au 
revărsat asupra acestuia și întregii sale familii. Mai apoi, chivotul 

a fost dus pe Muntele Sionului, de către preoţi, în strigătele de 
bucurie ale poporului. 

Dar totuşi, David ştia că acest chivot nu este așezat decât 
într-un cort. Încă nu exista nici o casă a Domnului. Alături de 
David era mereu proorocul Natan, căruia îi împărtășește dorința 
sa de a zidi o casă pentru Domnul. Transmiţând voia lui Dumne- 
zeu, Natan spune regelui că dacă-și va pune în aplicare planurile, 
binecuvântarea Sa va fi cu el, tot neamul său va ajunge vestit în 
lumea largă aşa cum nu a mai fost până acum, deoarece din el se 
va naşte Mântuitorul lumii, Domnul lisus Hristos, Fiul lui Dum- 
nezeu. Desigur că aceasta era o mare cinste, chiar cea mai mare, 
pe care un uns, un ales al Domnului ar putea-o avea. 

Următoarea acțiune a regelui David a fost organizarea 
poporului. Astfel, au fost numiţi câte un om care să supravegheze 
oștirea, dregători, scriitori. A numit preoţi pe care i-a împărțit în 
24 de cete, stabilind ca fiecare parte să facă pe rând slujbă timp 
de o săptămână. Leviţii au fost şi ei împărțiți în 24 de cete. O 
parte din ei cântând vocal şi instrumental, cântările sfinte. 
Organizând poporul, David a reuşit să impună credința 
monoteistă, adică într-un singur Dumnezeu drept, bun, 
atotputernic şi adevărat. 

Am spus de la început că David era ca om, și el supus greșelii. 
Astfel, pe când armata sa condusă de căpetenii era în război, a 
văzut pe acoperişul casei o femeie foarte frumoasă scăldându-se. 
A chemat-o la el aflând despre ea că se numeşte Bat-Seba, este 
fuca lui Eliam şi nevasta lui Urie Heteul, un luptător de elită în 
armata sa. Pentru ca el să nu afle că Bat-Seba intrase în casa sa, 
David scrie generalului loab să-l pună pe Urie în lupta cea mai 
grea şi să fie lăsat singur pentru a fi omorât. Dar dacă Urie, care 
murise nevinovat, nu a știut niciodată că David a păcătuit cu 
nevasta sa, Domnul a văzut păcatul regelui şi prin intermediul 
proorocului Natan, David a fost mustrat pentru fapta sa. 

Să citim din Sfânta Scriptură modul foarte sugestiv în care 
Natan mustră pe David: „Atunci a trimis Domnul pe Natan 
proorocul la David şi a venit acela la el şi i-a zis: „Erau într-o 
cetate doi oameni: unul bogat şi altul sărac. Cel bogat avea foarte 
multe vite mari şi mărunte, iar cel sărac n-avea decât o singură 
oiţă, pe care el o cumpărase de mică și o hrănise şi ea crescuse 
cu copiii lui. Din pâinea lui mâncase și ea și se adăpase din ulcica 
lui, la sânul lui dormise și era pentru el ca o fiică. Dar iată că a 
venit la bogat un călător, şi gazda nu s-a îndurat să ia din oile 
sale sau din vitele sale, ca să gătească cina pentru călătorul care 
venise la el, ci a luat oiţa săracului şi a gătit-o pe aceea pentru 

omul care venise la el. Atunci s-a mâniat David cumplit asupra 
acelui om şi a zis către Natan: „Precum este adevărat că Domnul 
este viu, tot aşa este de adevărat că omul care a făcut aceasta este 
vrednic de moarte; pentru oaie el trebuie să întoarcă înapoi 
împătrit, pentru că a făcut una ca aceasta și pentru că nu a avut 
milă! Atunci Natan a zis către David: „Tu ești omul care a făcut 
aceasta! Așa zice Domnul Dumnezeul lui Israel. Eu te-am uns 
rege pentru Israel şi Eu te-am izbăvit din mâna lui Saul, ţi-am 
dat casa domnului tău și femeile domnului tău la sânul tău, ţi-am 
dat ție casa lui Israel şi a lui Iuda... pentru ce însă ai nesocotit tu 
cuvântul Domnului, făcând rău înaintea ochilor Lui? Pe Urie 
Heteul tu l-ai lovit cu sabia, pe femeia lui ţi-ai luat-o de soţie, 
iar pe el l-ai ucis cu sabia amoniţilor. Deci nu se va depărta sabia 
de deasupra casei tale în veci, pentru că tu m-ai nesocotit pe 
mine şi ai luat femeia lui Urie Heteul ca să-ţi fie nevastă...“ (II 
Regi 12, 1-10). El a înţeles marea greşeală pe care o făcuse 
înaintea Domnului, vărsând lacrimi de pocăință, spre a-şi spăla 
vinovăția. Compunând Psalmul 50: „Miluieşte-mă Dumnezeule, 
după mare mila Ta şi după mulțimea îndurărilor Tale, şterge 
fărădelegea mea. Mai vârtos mă spală de fărădelegea mea şi de 
păcatul meu mă curăţeşte, că fărădelegea mea eu o cunosc şi 
păcatul meu este pururea înaintea mea. Ție unuia am greșit şi rău 
înaintea Ta am făcut, așa încât drept eşti Tu întru cuvintele Tale 
şi biruitor când vei judeca Tu...“. Dumnezeu l-a iertat, din 
dragoste pentru el. Dreptatea lui Dumnezeu impune ca greşeala 
să fie totuşi pedepsită. Astfel, nu David va fi acela care va zidi 
Domnului o casă, ci fiul său, Solomon. Greşeala lui David a fost 
pedepsită de Dumnezeu şi prin aceea că primul său fiu cu Bat- 
Seba va muri. Solomon este cel de-al doilea fiu al lui Bat-Seba, 
pe care David l-a încredințat proorocului Natan pentru a-l crește 
în ascultare și supunere față de poruncile lui Dumnezeu. 

Dar David înainte de Solomon a mai avut din altă căsătorie 
un fiu cu numele Abesalom. Crescănd mare el era un tânăr frumos 
cu un păr bogat și buclat. Ştia că fiind primul băiat al lui David, 
ar fi trebuit să-i urmeze la domnie. Abesalom era însă foarte 
nerăbdător. Atâta vreme cât David încă trăia, el nu putea ajunge 
rege. Dar nerăbdarea lui l-a dus chiar la plănuirea morții tatălui 
său. Adunându-și toți supușii credincioși, Abesalom a pornit o 
luptă împotriva lui David. Acesta s-a retras într-un loc mai 
îndepărtat. Abesalom găsind Ierusalimul părăsit, s-a proclamat 
rege și dorea să-l aibă prizonier chiar pe tatăl său. Ce inimă falsă 
şi haină se ascundea în dosul frumuseții fizice a lui Abesalom... 
Conducându-şi armata sa Abesalom a plecat pe urmele lui David. 

Dumnezeu avea însă grijă de regele poporului evreu. Astfel 
înfruntându-se cu soldații trimişi de David, Abesalom a fost 
învins, căutăndu-și scăparea în fuga prin pădure. Copacii erau 
deşi şi cu crengile lăsate mult în jos. Abesalom călare alerga cu 
pletele fluturând în bătaia vântului. Se agăţară însă într-o creangă 
şi rămase acolo atârnând, pradă soldaților regelui care-l ucid. 
David își iubea fiul şi nu ar fi dorit ca Abesalom să fie omorât. 
De aceea plânge moartea lui, dar a înțeles că aceasta a fost 
pedeapsa cea dreaptă a lui Dumnezeu. „Cel ce a dorit să ucidă, a 
fost el omorât“. 

Deci Abesalom nu mai putea fi urmaș la domnie. Ştiţi pe 
cine a ales Domnul? Pe Solomon, cel pe care EI însuși l-a pregătit 
şi l-a format prin intermediul proorocului Său, Natan. 

David a fost rege, dar ca orice om viaţa sa a fost o succesiune 
de clipe fericite, de clipe de bucurie, cu cele de tulburare şi 
întristare. Toate cele ce i-au bucurat sau apăsat inima, le face 
cunoscute urmaşilor prin nepieritoarea sa operă cunoscută sub 
numele de „Psalmii“. Există un număr de 150 de Psalmi, dintre 
care cei mai mulți sunt ai lui David. Prin Psalmi, David şi-a 
deschis inima și întreaga ființă spre Dumnezeu, aşa cum se 
deschid zorile zilei pentru ca primind lumină din lumina lui Dum- 
nezeu şi dragoste din dragostea Lui şi dreptate din dreptatea Lui, 
să le poată comunica cu o simţire și fascinaţie unică. Se deosebesc 
astfel, Psalmi de laudă, de mulţumire, de rugăciune şi cerere, de 
căință, de neţărmurită încredere; unii cu caracter istoric, alţii 
didactic, iar alții mesianic. Ei sunt o oglindă a ceea ce este sufletul 
omului cu toate stările prin care trece, cu toate întrebările și 
răspunsurile sale... De aceea Psalmii au intrat în cultul Bisericii 
Ortodoxe. 

Regele şi profetul David moare după o domnie de 40 de ani 
(1013-973 în. Hs.), lăsând în locul lui pe Solomon. A fost 
înmormântat în Sion. 


7. Fixarea cunoştinţelor 


David a fost un bun conducător militar şi în același timp și un 
rege evlavios şi profet. Ca rege evlavios el organizează cultul 
divin public în Sion şi scrie mai mulți psalmi dintre care unii 
sunt mesianici, referindu-se la venirea lui Mesia şi la jertfa Sa 
care ne-a izbăvit din păcat. Ca orice muritor el are greşeli, dar 
odată mustrat şi pedepsit de Dumnezeu şi-a îndreptat viaţa. De 
aici vedem limpede că nu e suficient să ne căim, să regretăm 

păcatul; ci trebuie să luăm şi hotărârea fermă de-a nu-l mai 
săvârşi. 


8. Aplicarea 


Pentru conţinutul lor plin de înălţare duhovnicească psalmii au 
intrat mai mult ca oricare altă carte din Vechiul Testament, în 
cultul Bisericii Ortodoxe, fiind citiți atât la slujbele de dimineaţă 
cât şi la cele de seară. 


9. Temă pentru acasă 


Se va citi cartea Psalmilor. Se va memora Psalmul 50. 


10. Rugăciunea la ieşirea din clasă. 


Înțeleptul rege Solomon 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoștințele anterioare 


Vă mai amintiţi din lecţia trecută, că am vorbit despre regele 
David. Spuneam despre el, că primul său fiu Abesalom a murit 
în împrejurările pe care le ştiţi deci nu el este cel ce i-a urmat la 
conducerea poporului evreu. Am mai amintit despre Bat-Seba şi 
cel de-al doilea fiu al ei, Solomon, pe care l-a format ca om al 
lui Dumnezeu, proorocul Natan. El este urmaşul lui David, care 
a condus poporul Israel. 


5. Comunicarea subiectului lecţiei noi 


În lecţia de azi vom vorbi despre „Înțeleptul rege Solomon“. 

6. Dirijarea învăţării. Insuşirea noilor cunoştinţe 


Regele Solomon a condus poporul Israel, timp de 40 de ani (973-— 
933 în. Hs.). EI şi-a început domnia având ca punct de sprijin 
sfaturile tatălui său, David. Astfel, David îi spunea că el va fi 
rege, adică mai presus decât orice om din popor, dar Dumnezeu 
este cel Prea Înalt şi Atotcuprinzător, căruia trebuie să 1 se închine 
chiar și regele. 

Într-o zi Solomon a mers la Ghibeon să aducă jertfă 
Domnului. Noaptea Dumnezeu i s-a arătat în vis, promițând că-i 
va da tot ce cere. Şi Solomon a cerut: „Dă dar robului tău o inimă 
pricepută, ca să judece pe poporul Tău, să deosebească binele de 
rău! Căci cine ar putea să judece pe poporul Tău, pe poporul 
acesta așa de mare la număr!“ 

Domnului I-a plăcut și a apreciat că Solomon nu a cerut decât 
înțelepciune. Răsplătindu-l pentru aceasta 1-a dat nu numai „minte 
înțeleaptă şi pricepută, aşa cum nu a fost nimeni înaintea sa“ (| 
Împ. 3,12), ci şi bogății şi slavă aşa cum nici un alt împărat nu a 
mai avut. 

lată că o dată se înfăţişează înaintea împăratului două femei, 
având un singur copil şi fiecare spunând că este al ei. Veniseră 
pentru ca Solomon să le facă dreptate şi să dea copilul celei căreia 
era de fapt. Aceasta era într-adevăr o enigmă greu de dezlegat. 
De unde să știi al cui este copilul când fiecare spune că este mama 
lui? Dar judecata dreaptă a lui Dumnezeu era asupra lui Solomon. 
Să vedem cum a procedat el: a poruncit unui slujitor să aducă o 
sabie şi să taie copilul în două. Când adevărata mamă a auzit aşa 
ceva, s-a îngrozit şi a preferat să-l dea celeilalte femei decât să-l 
omoare. lar mama cea falsă a spus că poate fi tăiat copilul în 
două, deoarece în acest fel fiecare poate avea o parte. Acum, 
Solomon a știut cui trebuie dat copilul. În felul acesta, tot poporul 
evreu ştia cât de înțelept este împăratul lor. Dar nu numai poporul 
evreu cunoştea înţelepciunea lui Solomon, ci încă mulţi alţii, 
deoarece faima sa s-a răspândit departe-departe, chiar până la 
regina din Saba. Aceasta era şi ea o femeie înțeleaptă, care aflând 
despre Solomon, a dorit să-l cunoască personal. Și iată că într-o 
zi, Solomon primeşte vizita împărătesei. Discuţia lor a 
impresionat-o pe împărăteasa din Saba mai mult decât s-ar fi 
aşteptat. Măreţia și inteligenţa lui Solomon nu a fost tot ce a 
cunoscut împărăteasa. Ea aflase că toate acestea se datorează 
Dumnezeului lui Israel. Cât de minunat trebuia să fie acest Dum- 
nezeu al lui Solomon, că l-a făcut cel mai vestit dintre împărați! 

Împărăteasa din Saba s-a întors în ţara ei cu numeroase daruri şi 
cu o foarte bună impresie despre regele poporului Israel. 

Ştiţi că lui David i-a fost respinsă intenţia de a constriui o 
casă pentru Dumnezeu datorită păcatului săvârşit cu Bat-Seba. 1 
s-a promis însă că Solomon, fiul lui va fi cel care va ridica această 
casă. A durat zece ani, până a fost finalizat templul. Realizat 
după modelul Cortului Sfânt, a avut o amploare și o strălucire 
unică. Solomon a clădit Templul de la Ierusalim, lângă palatul 
regal. Astfel, el asociază cultul sanctuarului cu monarhia 
ereditară. Templul devine reşedinţa lui Dumnezeu printre Israeliți. 
Muntele Sion pe care a fost ridicat Templul este un centru al 
lumii. Acest Templu din Ierusalim devine sanctuarul naţional, 
iar cultul regal se identifică cu religia de stat. Și astfel spunem 
că în Israel era o monarhie teocratică, adică regii conduceau după 
Legea lui Dumnezeu. 

Solomon a îngenunchiat înaintea altarului pentru jertfe, 
rugându-se lui Dumnezeu cu prilejul finisării şi sfințirii templului. 
Dumnezeu i s-a arătat spunându-i: „Am auzit rugăciunea ta şi 
cererea ta cu care te-ai rugat către Mine, și ţi-am îndeplinit toate 
după cererea ta, am sfințit Templul pe care l-ai zidit ca să petreacă 
numele Meu acolo, şi voi fi cu ochii şi cu inima Mea acolo în 
toate zilele“. 

În următorii 13 ani, Solomon și-a construit un palat, cu un 
tron domnesc turnat din aur curat și împodobit cu fildeş. Şi astfel, 
Solomon a întrecut în bogății pe toți regii pământului, așa cum 
i-a promis Domnul. Avem încă o dovadă că Dumnezeu îşi ţine 
întotdeauna promisiunile și niciodată nu îi uită pe cei pe care îi 
iubeşte. 

Să vedem acum, care este starea lui Solomon? Cum s-a 
comportat el faţă de Dumnezeu, care a fost credincios până la 
capăt legământului Său? Așa cum am putut observa până acum, 
toate personalităţile binecuvântate și alese de Dumnezeu, 
întâlnite, au avut ca oameni, momente de slăbiciune, abătându-se 
de la ascultarea de Dumnezeu. De la căderea omului în păcat 
firea omului a devenit victima acestuia. Funcţiile sufletului s-au 
alterat; mintea s-a întunecat și simțirea s-a pervertit, iar voința a 
slăbit. Fiind om, moştenind firea adamică, Solomon a căzut și el 
în păcat, căsătorindu-se cu femei păgâne, care l-au determinat să 
se închine la idolii lor. Vă veţi întreba poate, cum ar fi putut 
Solomon să facă tocmai la bătrâneţe asemenea păcat în faţa lui 
Dumnezeu, de la care a primit atâtea şi atâtea binecuvântări și 
slavă? Şi totuşi aşa a fost. Diavolul este ispititor şi viclean, iar 
firea omului este slăbită şi înclinată spre păcat. El a construit 

sanctuare în cinstirea zeilor păgâni, cărora şi el s-a închinat. A 
fost un adevărat act de trădare. Nu știa el că Dumnezeul lui este 
viu si desăvârşit, plin de îndurare ca să împlinească orice nevoi 
ale sufletului şi trupului? Nu i se dovedise aceasta de atâtea ori 
pe parcursul vieții? Ba da. Şi totuşi... Dar greşeala sau păcatul 
nu rămâne nepedepsit. E o lege impusă de dreptatea lui Dumne- 
zeu. Astfel, ca pedeapsă pentru păcatul săvârşit, regatul lui 
Solomon va fi împărțit în două, dar numai după moartea sa 
avându-se în vedere memoria tatălui său, David. 

Când a murit Solomon, a fost înmormântat împreună cu 
părinții săi, în cetatea lui David. În locul lui, în Ierusalim a fost 
numit rege Roboam, fiul său. El nu asculta de bătrânii poporului, 
şi astfel zece seminţii aleg rege pe leroboam. Deci Israeliţii 
alcătuiesc acum două regate, regatul lui Iuda şi Veniamin conduse 
de Roboam și celelalte zece regate conduse de leroboam. 

Înţelepciunea lui Solomon a rămas peste veacuri prin cărțile 
cuprinse în canonul Sfintei Scripturi: Cântarea Cântărilor, 
Proverbele, Ecleziastul şi Înţelepciunea lui Solomon. 


7. Fixarea cunoştinţelor 


Cine a fost succesorul lui David la tron? (Solomon, fiul fui Bat- 
Seba). Cine l-a ales? (David, tatăl său). Ce a cerut Solomon lui 
Dumnezeu? (Înţelepciune ca să poată conduce poporul). Ce a 
construit Solomon? (Templul, sau casa lui Dumnezeu şi un palat 
împărătesc). Cum s-a manifestat înțelepciunea lui Solomon? (Prin 
judecata poporului şi prin scrierile lui). A fost ea vestită? (Chiar 
şi conducătorii altor popoare, precum regina din Saba au auzit 
de înţelepciunea lui Solomon, și vizitându-l a fost uimită de ea). 
A rămas Solomon credincios lui Dumnezeu până la moarte? (Nu 
a rămas, ci căsătorindu-se cu femei străine şi-a făcut idoli). 
Păcatul lui cum a fost pedepsit? (Prin împărţirea regatului între 
Roboam şi leroboam, după moartea lui). 


8. Aplicarea 


Se vor citi mai multe proverbe din cartea scrisă de Solomon. 


9. Temă pentru acasă 


Se vor reține (memora) mai multe proverbe. 


10. Rugăciunea la ieşirea- din clasă. 

Moise -— alesul lui Dumnezeu 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoștințele anterioare 


Vă amintiţi din lecţia trecută, că Iosif locuia în Egipt şi i-a adus 
şi pe frații săi, împreună cu lacob, tatăl lor. lacob murise. Desigur 
că a murit şi losif împreună cu frații săi, dar să vedem ce s-a 
întâmplat cu urmaşii lor, cu copiii copiilor lor? În primul rând 
pe tron se urcase Ramses al II-lea, care nu-l cunoscuse pe Iosif şi 
deci nu știa cum i-a scăpat el din ghearele foametei pe egipteni. 
Pe de altă parte, evreii, adică descendenții lui Avraam, Isaac și 
Iacob — se înmulțiseră şi astfel în Egipt îşi ducea viața şi poporul 
evreu. Nefiind populaţie băștinașă, erau asupriți. Dar totuşi, evreii 
erau poporul lui Dumnezeu și El însuşi veghea asupra lor. Și 
desigur că le-a pregătit un plan de salvare. Să vedem însă cum şi 
prin cine? 


5. Comunicarea subiectului lecţiei noi 


Ca urmare, subiectul lecției de astăzi este: Moise — alesul lui 
Dumnezeu. 


6. Dirijarea învăţării. Insuşirea noilor cunoştinţe 


Deci, omul prin care Dumnezeu a hotărât să salveze poporul Său 
este Moise. El este deci, o mare personalitate biblică și naţională. 
Sfânta Scriptură ni-l prezintă încă de la naştere pentru a vedea ce 
minunat şi cu câtă înțelepciune lucrează Domnul. Haideţi să facem 
împreună cunoştinţă cu Moise! 

Aşa cum am spus, faraon asuprea poporul evreu. Dar nu nu- 
mai atât: dorea chiar să-l stârpească. Astfel, a poruncit ca orice 
băiețel se va naşte, să fie aruncat în apele fluviului Nil. Vai ce 
lucru greu de îndeplinit! Vai ce poruncă grea, aproape imposibilă! 
Care mamă poate oare să-și arunce copilaşul, să-l înece? Ca să 
se asigure că porunca sa va fi executată, faraon trimisese ostaşi. 

În ţinutul Gosen, într-o căsuţă locuia o familie ce avea o 
fetiță mai mare pe nume Miriam şi un băiat de vreo trei anişori 
pe nume Aaron. Însă nimeni nu ştia că mai era acolo şi un copilaş, 

care ar fi trebuit aruncat în Nil, fiind băieţaș. Mama sa l-a ţinut 
ascuns bine, timp de trei luni, într-un colţ întunecos al casei, 
unde nimeni nu l-ar mai fi putut găsi. Dar el plângea şi nu l-ar 
mai fi putut ține; ar fi putut fi auzit de cineva de pe stradă. lar pe 
stradă treceau soldaţii. Dacă ei ar auzi copilașul, ar intra în casă, 
ar lua copilașul și l-ar îneca şi astfei l-ar pierde. Sărmana mamă! 
Ce oare ar fi putut face? 

Să vedem ce. Se duse la fluviu de unde culese papură și stuf. 
Acasă împleti un coșuleţ, care când fu gata arăta ca un mic leagăn. 
Îi astupă găurile cu smoală să nu intre apă în el și să poată pluti. 
Apoi culcă copilaşul în el și împreună cu Miriam s-a dus la apele 
fluviului Nil. Dar nu să-l omoare, desigur. A așezat coşuleţul 
între papură, la mal, unde apa nu era prea adâncă. Apoi leagănul 
pluti, iar copilașul dormea liniştit. Plutea ca o mică barcă, dar 
nu oriunde, deoarece Domnul Dumnezeu era acolo și o îndrepta 
spre un loc anume. Mama lui Moise ştia că Domnul va avea grijă, 
şi în tot ce a făcut a fost însoțită de puterea credinţei în mila şi 
dragostea sa faţă de poporul lui Israel. Astfel, ea își ridică ochii 
spre cer şi se rugă: „Oh, Domnul meu, veghează asupra acestui 
copilaş pe care Tu mi l-ai dat. Eu nu mai pot, eu nu mai îndrăznesc 
s-o fac; dar știu că dacă Tu te vei apleca spre el, totul va ieşi cu 
bine. Nici un rău nu-l va ajunge“. Apoi se duse acasă, dar Miriam 
se duse aproape de fluviu. Ea se furişă printre tufișuri și se uită 
la leagăn. Vroia să știe ce se va întâmpla cu frățiorul ei. Deodată 
se apropiară niște paşi şi se auzeau voci. Miriam o văzu pe fiica 
faraonului, care însoţită de suita ei de servitoare, se apropia de 
apă. Deodată văzu leagănul şi trimise o fată să-l aducă. Copilașul 
se trezi și începu să plângă. Fiicei faraonului fiindu-i milă de el 
s-a hotărât să-l îngrijească. I-a pus numele Moise, deoarece 
înseamnă, „scos din apă“. Copilaşul însă continua să plângă de 
foame. Miriam văzând totul, a ieşit dintre tufe, spunând: „Eu 
cunosc o femeie care l-ar putea alăpta. Să mă duc s-o aduc? 
Desigur, se întoarse chiar cu mama sa, căreia, dându-i copilașul, 
fica Faraonului îi spuse: „Ţine-l la tine şi ai mare grijă de acest 
băieţaş. Te voi plăti pentru tot. Dar când va fi mare și va putea 
mânca îl voi lua înapoi“. Cât era de fericită că Durnnezeu i-a 
ascultat rugăciunea. Avea voie să trăiască, şi pe deasupra mai şi 
primea răsplată pentru aceasta. Acum nu mai trebuia să-l ascundă 
sau să se teamă de cineva, nici măcar de faraon. 

Moise mai rămase mult timp la mama sa. El învăţa să meargă 
şi să vorbească. În fiecare zi se juca cu frații lui. Şi în fiecare zi 
o ascultau pe mama povestind. Odată a povestit că peste câtva 
timp poporul Israel va merge în altă ţară în care nu va mai exista 

un împărat rău şi în care nimeni nu va mai asupri poporul. Aceasta 
o promisese Domnul Dumnezeu cu mult timp înaintea lui Iacob. 
„Israel este poporul lui Dumnezeu“, spunea mama; „El nu trebuie 
să rămână în Egipt; el aparţine unei țări mult mai frumoase, ţara 
Canaan. lar Dumnezeu ne va întoarce acolo unde Iacob a trăit. 
Acolo ne vom întoarce toți“. 

Dar sosi şi ziua în care Moise a trebuit dus înapoi la palat 
unde rămase cu fiica faraonului. El știa însă că mama lui adevarată 
nu era aceasta, ci o femeie săracă, ce îl luase în braţe şi-i spunea 
despre Dumnezeul lui Israel. 

Moise crescu şi se făcu om puternic. Primi un palat, cai și o 
mulțime de alte bunuri. Dar când privea la tot ce avea, simţea că 
toate comorile Egiptului sunt fără valoare pentru el. „Nu aceasta 
este țara mea“ — se gândea el, „nu fac parte din poporul egiptean, 
ci din poporul israel“. Moise nu-şi putea uita poporul şi nici pe 
Dumnezeu. 

Într-una din zile, plimbându-se pe lângă căsuțele evreilor, 
auzi pe cineva strigând. Un egiptean biciuia un om din poporul 
evreu. Săracul om se văita de durere dar persecutorul său nu avea 
milă. Văzând aceasta, Moise se supără foarte tare şi se mânie 
zicând: „Pentru că Dumnezeu nu ajută poporul meu, îl voi ajuta 
eu“. Sări asupra egipteanului și-l bătu până muri, apoi îl îngropă. 
Credea că nimeni nu va mai ști ce s-a întâmplat. Dar iată că mai 
târziu avea să se convingă de contrariu. 

Văzând nişte israeliteni certându-se, a gândit că nu este bine 
să se certe între ei, ci mai bine s-ar uni împotriva egiptenilor. 
Deci a intervenit, dorind să-i despartă, dar 1 se răspunsese: 
„Aceasta nu te priveşte pe tine; tu nu ești stăpân aici. Sau vrei să 
mă omori cum l-ai omorât ieri pe egiptean? „Auzind aceasta, 
Moise a înţeles că totuşi toată lumea știa de fapta sa. Ştia chiar 
şi faraon care a trimis oameni să-l aresteze. El credea că singur 
poate face ceva care să aducă eliberarea poporului său. Dar a 
înțeles acum că numai puterea lui Dumnezeu se poate opune 
rezistenței egiptene. Dumnezeu era totul, el nu avea să fie nimic 
altceva decât o unealtă în mâna Domnului. Dumnezeu a cerut de 
la EI ascultare şi supunere în iubire. Dorea ca el singur să admită 
superioritatea divină şi să se lase cu totul condus de Dumnezeu. 
Trebuia să se smerească. 

Aşadar, Moise ajunsese într-o ţară cu munți înalți, ce se 
numea Madian. Era seară şi se aşeză lângă o fântână să se 
odihnească. Văzu venind șapte fete cu o mare turmă de oi, pen- 
tru a le adăpa. Deodată au ajuns acolo şi niște păstori cu oile lor. 
Aceştia erau oameni răi, deoarece le-au alungat pe fete, pentru 


84 


Capitolul unu 


ca oile lor să bea primele apă. Fetelor le era teamă şi s-au grăbit 
să le facă loc. Moise văzând răutatea acelor oameni, s-a mâniat 
şi ducându-se în fața lor le spuse: „să plecaţi imediat de aici. 
Fetele au ajuns înaintea voastră şi au dreptul să ia primele apă 
pentru oi. Să nu îndrăzniți cumva să le mai necăjiţi vreodată“. Şi 
aşa Moise ajunse în casa acestor fete unde-l întâlni pe bătrânul 
preot, tatăl lor. Rămase acolo la cină şi peste noapte, iar apoi se 
şi instală în casa bătrânului letro, căsătorindu-se cu Sefora, una 
din cele şapte fete. 

Acum nu mai era fugar; avea casă și familie, dar trebuia să 
şi muncească pentru a-și câstiga pâinea de toate zilele. El mergea 
cu oile la pășune, le căuta iarbă proaspătă și seara le aducea la 
fântână să le adape. Şi dacă o fiară sălbatică se apropia să atace 
oile, el o alunga. Moise se schimbase mult. Altădată fusese bogat, 
acum era un păstor sărac. Înainte viaţa sa a fost liniştită, acum 
trebuie să îngrijească oile cu răbdare, muncind din greu. Altădată 
se mânia repede, vroia el însuşi să-și ajute poporul; acum învăța 
să fie răbdător și să aștepte ca Dumnezeu să vină în ajutorul 
poporului Israel. Dar această schimbare a durat ani şi ani de-a 
rândul. Moise fu păstor timp de patruzeci de ani, dar nu şi-a uitat 
poporul. Nu se mai credea însă nici vrednic de a face ceva pentru 
el, cu propriile sale puteri. 

Într-o zi, când ajunse pe un munte înalt, observă ceva 
neobișnuit. Era un foc; o tufă de mure era în flăcări. Dar nu acesta 
era un lucru neobişnuit, ci faptul că tufa era în mijlocul focului 
şi nu se consuma. Frunzele şi crengile rămâneau cum fuseseră 
mai înainte. „Aceasta este o minune“ — se gândea Moise. 
„Trebuie să mă uit la ea mai de aproape“ — și se duse curios 
într-acolo. Deodată auzi o voce care striga: Moise! Moise! Vocea 
ieşea din foc. Moise răspunse înfricoşat: „lată-mă, sunt aici“! 
Vocea zise: „Nu te apropia aici! Ci scoate-ţi încălțămintea din 
picioarele tale, că locul pe care calci este pământ sfânt!“ Apoi a 
zis iarăşi: „Eu sunt Dumnezeul părinților tăi, Dumnezeul lui 
Avraam, Dumnezeul lui Isaac şi Dumnezeul lui Iacob!“ Şi şi-a 
acoperit Moise fața sa, că se temea să privească pe Dumnezeu“ 
(leşirea 3, 4-7), dar auzea tot ceea ce-i spunea Dumnezeu. A 
aflat astfel, că Dumnezeu dorește să ajute pe poporul evreu şi 
să-l ducă în acea ţară frumoasă a Canaanului. lar el avea misiunea 
să meargă şi să-i ceară lui faraon eliberarea poporului său din 
Egipt. 

Într-adevăr, Moise se schimbase după atâta timp. Acum nici 
nu ar mai fi îndrăznit să meargă în faţa lui faraon. Dar Dumne- 
zeu îi spuse că trebuie să asculte şi să nu se teamă „deoarece El 

însuși va veghea asupra lui şi va face din el unealta sa de lucru 
prin care şi cu care poporul evreu va fi salvat. Îi mai spuse că va 
merge la faraon împreună cu fratele său Aaron, întrucât Moise 
era gângav. Apoi se făcu linişte. Vocea nu mai vorbi, iar tufa nu 
mai ardea. Era ca și cum nu s-ar fi întâmplat nimic. 

Moise se duse acasă și-şi duse oile în grajd; nu mai putea să 
se ocupe de ele. Domnul îi dăduse o altă misiune; era o muncă 
grea, dar minunată, lăsându-se întru totul în grija Domnului. De 
acum nu va mai trăi pentru sine, ci numai pentru misiunea ce i-a 
fost încredinţată. Şi să ştiţi, că aşa ne doreşte Domnul pe toţi. 
Chiar dacă nu ne cere să salvăm poporul evreu din gheara 
egipteană, fiecare dintre noi are un rol precis în această viaţă. Și 
atunci când noi ne apropiem cu smerenie și iubire de Tatăl nos- 
tru ceresc şi ne încredințăm viaţa şi faptele noastre în mâna Lui 
pentru ca El să lucreze prin noi şi mereu alături de noi — atunci, 
ZIC, vom găsi în noi destulă putere şi resurse de credinţă şi curaj 
pentru a depăşi toate obstacolele. 

Moise porni deci la drum spre Egipt. Era o călătorie lungă. 
A fost întâmpinat de Aaron la Muntele lui Dumnezeu. Sunt 
adunaţi apoi bătrânii lui Israel cărora Aaron le-a spus „toate 
cuvintele pe care le grăise Domnul lui Moise“, iar Moise a făcut 
semne minunate încât „poporul a crezut și s-a bucurat că a cercetat 
Domnul pe fiii lui Israel“. 

În cele din urmă, Moise şi Aaron intră la faraon, cerându-i 
permisiunea să slăvească pe Dumnezeu în pustie. Faraon se opune, 
punându-i pe israeliți la munci şi mai grele. Pentru a-l îndupleca 
pe faraon, Moise se foloseşte de argumentul minunii, prefăcând 
toiagul său în şarpe. La fel fac însă şi vrăjitorii Egiptului. Numai 
că toiagul lui Moise a înghiţit toiegele lor. 

Pentru a-l convinge totuși pe faraon, să elibereze poporul 
evreu, Dumnezeu trimite asupra Egiptului zece pedepse, sau plăgi: 
prefacerea apei Nilului în sânge, timp de 7 zile; acoperirea 
pământului cu broaşte; apoi cu țânțari, „pe oameni, pe vite, pe 
faraon şi pe casa lui“. Apoi umple pământul cu tăuni. Urmează 
ciuma vitelor, răni şi bube peste animale şi oameni, şi beşici 
usturătoare; grindina care a bătut toată iarba câmpului și toţi pomii 
din câmp; lăcustele care au pustiit totul, întunericul care timp de 
trei zile a cuprins Egiptul. În sfârşit, moartea întâilor născuţi, de 
la fiul faraonului, până la întâiul născut al dobitoacelor. 

După aceasta Moise şi Aaron instituie ritualul „mielului pas- 
cal“, mielul (sau iedul) trebuia să fie de un an, parte bărbătească 
şi fară meteahnă. Va fi sacrificat în ziua a 14-a a lunii nisan 
(aprilie, prima lună a anului), către seară. Cu sângele mielului se 

ungeau ambii uşori, şi pragul de sus al uşii casei unde aveau să-l 
mănânce. Carnea mielului pascal trebuia friptă pe foc și 
consumată cu azimă (pâine nedospită) şi cu ierburi amare 
(simbolizând viaţa grea pe care au dus-o evreii în Egipt). Mielul 
trebuia să fie consumat fript pe foc, fără a mai rămâne din el 
decât oasele, care şi acestea nu puteau fi zdrobite. Cei care mâncau 
mielul aveau coapsele încinse, încălțămintea în picioare şi 
toiegele în mână, spre a arăta că oricând sunt gata de plecare. În 
acea noapte a „Mielului pascal“, îngerul morţii a trecut peste 
pământul Egiptului, lovind pe tot întâiul născut. Această 
sărbătoare instituită de Moise la porunca Domnului a primit nu- 
mele de „Pesach“ („trecere“), marcând clipa în care au devenit 
un popor liber. În aceeași noapte Moise şi Aaron au fost chemați 
la faraonul Egiptului spre a li se comunica dreptul, sau dezlegarea 
de a părăsi Egiptul... Vor mai trece zile şi ani, secole chiar, până 
când în Ţara Făgăduinţei, „Mielul lui Dumnezeu care ridică 
păcatele lumii“ (loan 1, 29), adică lisus-Mesia va transforma 
Pesachul de altă dată în Paştile eliberării din robia păcatului şi 
trecerea de la moarte la viața. 

Intuiţia se poate face arătându-se tabloul scoaterii din apă 
a copilului Moise; sau tabloul rugului care ardea, dar nu se 
mistuia; sau prezentarea lui Moise și a lui Aaron la faraonul 
Egiptului. 


7. Fixarea cunoştinţelor 


Cine a fost Moise? (Conducătorul religios şi național al poporului 
evreu, marele lor eliberator din robia egipteană). Cum se 
tălmăceşte numele lui? („Scos din apă“). Ce semnificaţie are 
aceasta? (La ordinul faraonului, datorită înmulţirii evreilor, toţi 
băieții trebuiau să fie omorâţi încă de la naștere. Mama sa l-a 
pus pe Moise într-un coşuleț pe Nil, între papură. A fost găsit de 
fiica faraonului, care venise să facă baie. Aceasta auzindu-l, îl 
scoate din apă şi până la urmă ajunge să fie alăptat, crescut şi 
educat chiar de mama lui). Cum l-a educat mama lui? (În spiritul 
dragostei faţă de poporul său asuprit). Cine i-a încredințat lui 
Moise misiunea eliberării poporului său? (Dumnezeu însuşi). Ce 
înseamnă aceasta? (Că Dumnezeu este adevăratul eliberator al 
poporului Său). Faraonul Egiptului a aprobat eliberarea poporului 
evreu? (La început nu a acceptat-o, dar în urma pedepselor abătute 
asupra Egiptului a decis în cele din urmă eliberarea poporului 
evreu). Ce sărbătoare se instituie acum pentru poporul evreu? 

(Pesachul = trecerea, sau Paștile), ca cea mai mare sărbătoare, 
marcând eliberarea poporului evreu din robia egipteană). 


8. Temă pentru acasă 


Se vor lectura primele 12 capitole din cartea „leşirea“. 


9. Rugăciunea la ieşirea din clasă. 


Moise — eliberatorul poporului 


1. Rugăciunea la intrarea în clasă 
2. Organizarea clasei pentru lecţie 
3, Verificarea lecţiei predate anterior 


4. Legătura cu lecţia precedentă sau cu 
cunoştinţele anterioare 


Vă amintiţi, desigur din lecţia trecută despre Moise, cum Dom- 
nul l-a ales și l-a pregătit pentru marea misiune de eliberare a 
poporului ales. 


5. Comunicarea subiectului lecţiei noi 


Vom vedea acum care este drumul de la robie la libertate şi cum 
au ieșit evreii din Egipt. 


6. Dirijarea învăţării. Insușirea noilor cunoştinţe 


După o şedere de aproximativ patru secole şi jumătate, poporul 
evreu a ieşit din robia egipteană conduşi de Moise cam pe la 
1230, sub faraonul Menephtah. Calea cea mai scurtă ar fi fost 
prin țara filistenilor. Aceştia însă erau în război, şi astfel au 
apucat-o spre sud, prin pustiu, către Marea Roşie. Ei trebuiau să 
facă această lungă călătorie pe jos, mergând foarte încet. Deci 
nu puteau parcurge mai mult de 20 km pe zi. Erau şi copiii și 
turmele de oi, cămilele şi tot ce avuseseră la ei. 

Dar cum oare puteau ei găsi drumul spre îndepărtata ţară a 
Canaanului? Ei nu merseseră încă niciodată chiar aşa de departe. 
Desigur că îl urmau pe Moise, dar el a mai fost vreodată oare, 

până în Canaan, ca să cunoască drumul? Nu a fost şi nici nu a 
avut nevoie să cunoască drumul... De acum, Domnul Însuşi își 
conducea poporul în deşert. Un nor plutea pe cerul albastru 
înaintea oamenilor. Acesta era norul lui Dumnezeu şi arăta 
poporului drumul. Când soarele era puternic, norul îi acoperea 
razele, făcându-se răcoare. Când copiii erau obosiţi, norul se 
oprea, iar poporul se putea odihni. Și când se făcea seară şi soarele 
apunea, nu se făcea întuneric; căci un foc ardea în nor şi făcea 
lumină. Focul ardea toată noaptea. Domnul însuși veghea asupra 
poporului Său și veghează și astăzi asupra copiilor Săi, chiar 
dacă nu-L vedem ca un nor. Îi simțim prezenţa care ne răcoreşte 
în arsiță şi ne luminează în întuneric. Şi în felul acesta ştim că 
atunci când El este alături de noi, suntem pe calea cea bună. 

Mergând astfel, călăuziți de Domnul au ajuns la Marea Roşie. 
Când deodată auziră în spatele lor zgomot mare şi văzură armata 
condusă chiar de faraon. El a regretat că dăduse drumul evreilor 
din robie şi acum încerca să-i oprească și să-i întoarcă. Ce tare 
s-au speriat!... În față erau valurile înspumate ale mării, în spate, 
armata numeroasă. Ce se putea face acum? Să nu uităm însă că 
Domnul Însuşi era cu ei. Moise le spuse: „Domnul se va lupta 
pentru voi; dar voi staţi liniștiți“ (Exod 14, 14), deoarece i se 
poruncise: „Tu, ridică-ți toiagul, întinde-ţi mâna spre mare şi 
despic-o; şi copiii lui Israel vor trece prin mijlocul mării ca pe 
uscat“ (Exod 14, 16). Moise a întins toiagul cu multă credinţă şi 
încredere în puterea Domnului și iată că în fața poporului, se 
săvârşeşte prima minune a călătoriei lor. Un vânt puternic a 
început să sufle din răsărit; şi a suflat toată noaptea până ce apele 
s-au despărţit în două. Astfel, poporul a putut trece „ca pe uscat“, 
deoarece apa stătea ca un perete de-a stânga și de-a dreapta lor. 
Egiptenii, urmârindu-i, au intrat după ei în mijlocul mării. Moise 
şi-a întins din nou toiagul, și apa s-a întors la locul ei, iar armata 
a rămas în mare cu toate carele de război. Văzând această minune, 
poporul, împreună cu Moise au cântat o cântare de laudă lui Dum- 
nezeu. 

De aici încolo a urmat pustia. Evreii mergeau de la un izvor 
până la altul, unde făceau câte un popas. Și pribegia lor prin 
pustiu a durat 40 de ani. 

Era foarte greu mersul prin pustiu. Era cald, un soare arzător 
şi mistuitor înfierbânta nisipul din jurul lor. Rezervele de apă se 
terminaseră şi erau foarte însetați. Au umblat timp de trei zile 
fără a găsi nici o picătură de apă. Se aflau deja la 70 km de 
extremitatea de nord a Mării Roșii, când au găsit în sfârşit un 
izvor de apă. Nerăbdători, s-au aplecat să bea. Dar, vai! Apa era 

sărată şi nu putea fi băută! Oamenii începură să cârtească și să-i 
ceară lui Moise apă. Atunci Dumnezeu i-a arătat un lemn pe care, 
Moise, odată ce-l arunca în apă, aceasta se îndulci, iar poporul 
israel a putut lua din ea cât a dorit. Aceasta deci n-o făcuse nici 
lemnul, nici Moise, ci numai Dumnezeu. Astfel, au putut să vadă 
toţi cât de puternic este Domnul care veghează asupra lor. Aceasta 
era a doua minune, dar oare cât își va aminti de ea, poporul israel? 

La scurt timp când ajunseseră în pustiul Sin, se terminară 
rezervele de hrană. Flămânzi și obosiţi şi-au arătat nemulțumirea 
faţă de Moise pentru că-i scosese din Egipt. Îşi aminteau de 
siguranța zilei de mâine și de buna organizare în care trăiau acolo. 
Acum le părea rău că au părăsit acea țară. Nu-şi mai aminteau 
însă chinul robiei și al persecuției, aşa cum nu-și aduceau aminte 
cât de bun a fost Domnul şi cât de minunat le purta de grijă... 
Credinţa lor era slabă, dar Donnul nu i-a pedepsit. Le-a dat mană 
şI prepeliţe. 

Trebuie să spunem că ieşirea evreilor din Egipt a început 
primăvara. În acest anotimp, prepeliţele alături de alte păsări 
migratoare zboară deasupra Mării Roșii, în drumul lor către est. 
Obosite de zbor, ele aterizează pentru a se odihni și astfel se 
explică prezența prepeliţelor. Cât despre mană, ea se găseşte în 
indexul biologic al Orientului Mijlociu. Aceasta este Pâinea din 
ceruri, care cade odată cu zorile, ca roua sau promoroaca. E dulce 
la gust „ca mierea şi albă ca sămânţa de coriandru“. Cu această 
mană, evreii s-au hrănit până au ajuns în Canaan, Țara Făgădu- 
inţel. 

Într-o zi le lipsi din nou apa. Aveau destulă hrană, dar nu 
aveau apă. Aceasta era la Rafidim. Începură iarăși să cârtească, 
chiar mult mai mult decât înainte. Moise nu mai ştia ce să facă. 
Slăbise oare şi credinţa lui? Se îndoiește și el de puterea lui Dum- 
nezeu? Din nefericire, da. Pentru aceasta, nu vor mai fi ei, cei 
care vor ajunge în pământul făgăduit, ci doar copiii lor. Domnul 
însă îi oferă lui Moise soluția. Nişte stânci erau aproape de el și 
formau un munte înalt. Moise se duse acolo și poporul îl urma, 
strigând și plângându-se. Moise lovi stânca Horebului, așa cum 
îi spuse Domnul. Stânca se despică în două și apa năvăli afară. 
Atunci poporul tăcu. Acum putea bea cât dorea. Dumnezeu le-a 
potolit şi acum setea. Dar cât de bine ar fi fost pentru ei, dacă ar 
fi crezut puternic şi nu ar fi cârtit. Nu văzuseră ei că Domnul 
este bun și se îngrijește ca ei să aibă tot ce le trebuie?!... 

Aşa cum am spus, poporul evreu se afla în Rafidim. Această 
zonă era locuită de amaleciţi, care obișnuiau să jertfească pe cei 
ce treceau prin pustiu. Poporul evreu a opus rezistență și astfel a 

izbucnit un conflict. Moise îl cheamă pe Iosua, un bărbat tânăr, 
care îl iubea pe Domnul și știa să lupte. Acesta își alese oamenii 
cei mai puternici şi porni în luptă. Moise se sui pe un deal şi se 
ruga pentru victoria poporului evreu, ridicând mâinile. Când 
Moise ținea mâinile ridicate (Simbolul crucii) izraeliţii învingeau, 
iar când le lăsa jos, obosit fiind, învingeau amaleciţii. Observând 
aceasta, Moise îşi ţinea braţele ridicate. Dar obosi și aproape că 
nu le mai putea ține așa. Atunci, Aaron, fratele său, împreună cu 
Hur, îl ajutară, ţinându-i mâinile ridicate. Astfel, israeliţii 
rămăseseră cei mai puternici. Ei se luptară toată ziua reușind să-i 
alunge pe amaleciţi, câștigând astfel bătălia. Aceasta era, însă, 
victoria Domnului, deoarece și lupta a fost a Sa! Ce minunat 
lucrase El și de data aceasta. Şi ce împietrite şi slabe erau inimile 
israeliților. După atâtea și atâtea dovezi, nu-și deschideau 
zăvoarele inimii, să-L lase pe Domnul să intre, să le întărească 
cu credinţă şi să se umple cu pace şi fericire. Domnul îi desprinse 
de egipteni şi de lume şi i-a adus în pustiu pentru a fi doarcu El, 
pentru a putea să i se arate în toată bunătatea şi nemărginită lui 
dragoste. Erau lipsiți de ceea ce le-ar fi oferit lumea,neprimind 
deșertăciunea ei. Dar i-a adus în pustiu pentru a le oferi darurile 
mântuirii sufleteşti. Trecându-i prin Marea Roşie atât de minunat, 
Domnul le-a arătat că s-au despărțit definitiv şi fără întoarcere 
de Egipt, de lume, pentru a-L putea avea pe El în întregime! 
Dumnezeu şi-a adus poporul ales prin pustia atât de total lipsită 
de orice, pentru ca totul să vină de sus, de la EI și pentru a le 
arăta cât este El de bun şi iubitor faţă de ai Săi. 

Israeliţii şi-au continuat drumul prin pustiu. În luna a treia 
de la ieșirea din Egipt, chiar în ziua de lună plină, au ajuns în 
pustiul Sinai și au tăbărât în faţa muntelui. Dumnezeu le spusese 
ca acolo să serbeze o sărbătoare frumoasă. Domnul dorea să 
devină prietenul poporului Israel. Dumnezeul cel puternic, care 
a făcut cerul și pământul, vroia să fie prietenul poporului care 
cârtise atât de mult împotriva Lui, dorea să facă din ei poporul 
cel mai fericit din întreaga lume. Ce lucru minunat! El însuși 
dorea să vorbească poporului, aşa ca toată lumea să-L audă. Dar 
toţi trebuiau să se pregătească pentru ca serbarea să fie frumoasă. 
Într-o dimineață toţi se apropiară de munte şi aşteptară. Norul se 
afla la vârful muntelui. Se auzeau tunete în nor, încât tot muntele 
tremura de respect şi de spaimă... Apoi se făcu o mare linişte pe 
munte și toţi bărbaţii, femeile și copiii auziră vocea lui Dumne- 
zeu care le vorbea. Domnul le spuse că trebuie să-L asculte 
întotdeauna, să-L iubească mai presus de orice şi să se iubească 
unii pe alții. Astfel, vor fi întotdeauna în pace şi fericiți. 

Apoi Dumnezeu îl cheamă numai pe Moise şi l-a sfătuit să 
pregătească poporul în vederea primirii Legii dumnezeieşti. Aici 
sunt de fapt rădăcinile unei credinţe care va creşte şi se va răspândi 
cucerind prin forţa ei tot pământul. Este credinţa într-un singur 
Dumnezeu adică monoteistă, descoperită de Dumnezeu însuşi, 
la început acestui popor pribeag, deprins cu greutăţile, dar 
răzvrătiți la apăsarea lor... 


7. Fixarea cunoştinţelor 


Cum a ieşit poporul evreu din Egipt? (Poporul evreu a ieşit din 
Egipt din porunca şi prin voia lui Dumnezeu). De ce nu au urmat 
drumul cel mai scurt? (Deoarece drumul trecea prin zonele locuite 

de filisteni, care erau în război). Cum au reuşit să treacă de Marea 
Roşie? (Moise a întins toiagul asupra apei și prin puterea lui 
Dumnezeu, aceasta s-a despărțit în două, iar poporul a trecut ca 
pe uscat). Ce s-a întâmplat la izvorul cu apă sărată? (La porunca 
lui Dumnezeu, Moise a aruncat un lemn în apă și aceasta s-a 
îndulcit). Ce s-a întâmplat în pustiul Sin? (Neavând hrană, 
poporul a cârtit, iar Domnul le-a trimis prepelițe şi mană din 
cer). Ce evenimente au avut loc la Rafidim? (Moise loveşte stânca 
ŞI țâşneşte apă; poporul evreu iese învingător în lupta cu amaleciţii 
prin puterea lui Dumnezeu). Ce se întâmplă în Muntele Sinai? 
(Dumnezeu își pregăteşte poporul pentru primirea Legii Sale). 


8. Aplicarea 


Aţi remarcat desigur ce mult iubeşte Domnul pe copiii Săi şi cu 
câtă dragoste le poartă de grijă. Și pe voi vă iubește. Şi dacă 
mergeţi pe calea Sa, veţi vedea ce minunat lucrează Domnul. 
Voi trebuie să fiți ascultători şi credincioşi și să nu cârtiți 
niciodată împotriva voii lui Dumnezeu! 


9. Temă pentru acasă 


Citiţi, vă rog, de la Exod 15, cântarea de laudă adusă lui Dumne- 
zeu. Desenaţi harta, reprezentând drumul poporului ales spre 
Canaan. 


10. Rugăciunea la ieşirea din clasă. 


Cele zece porunci date de Dumnezeu lui 
Moise (1) 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoştinţele anterioare 


Ne întoarcem la începutul Vechiului Testament și ne amintim că 
omul a căzut în păcat, neascultând porunca lui Dumnezeu. Odată 

cu aceasta, omul s-a îndepărtat de Domnul. Dar chiar așa, a 
continuat să poarte în el amprenta dumnezeirii, chipul lui Dum- 
nezeu rămânând în sufletul lui, luminându-l şi îndemnându-l să 
deosebească binele de rău. Aceasta este legea moral-naturală. Dar, 
datorită păcatului, omul face de multe ori confuzia între binele 
înscris în ființa sa, și rău, aşa încât legea morală naturală nu 
luminează totdeauna mintea și simțurile în a urma voia lui Dum- 
nezeu. De aceea, Dumnezeu intervine direct, arătând omului, în 
mod precis, care este voia Sa, pe care s-o urmeze. 


5. Comunicarea subiectului lecţiei noi 


Cunoaştem voia lui Dumnezeu prin care să ne menţinem legă- 
tura cu EI, prin Decalog, adică prin cele zece porunci, date de 
Dumnezeu omului. Astăzi ne vom referi la primele patru, urmând 
ca celelalte să le învăţăm în lecţia următoare. 


6. Dirijarea învăţării. Insuşirea noilor 
cunoştiinţe 


Vă amintiți, desigur, că poporul evreu, călătorind spre Canaan, 
Țara Făgăduinţei, a ajuns la Muntele Sinai. Domnul l-a chemat 
pe Moise pe munte, unde l-a reţinut destul de mult. În timpul 
absenței sale dintre israeliți, Domnul i-a dat zece porunci scrise 
pe două table. Aceste porunci erau valabile atât pentru poporul 
evreu din acea vreme, cât şi pentru orice creştin din ziua de azi. 

Să vedem împreună care sunt aceste porunci şi să încercăm 
să vedem ce înţeles au ele. 

Porunca | o găsim scrisă la Ieşire 20, 2-3 şi ne spune că: 
„Eu sunt Domnul Dumnezeul tău, care te-a scos din pământul 
Egiptului şi din casa robiei. Să nu ai alți Dumnezei afară de Mine“ 
(Se va citi din Sfânta Scriptură). 

În această primă poruncă i se spune poporului evreu cine 
este Dumnezeul căruia trebuie să-l slujească. Adică: „Eu, cel care 
v-a scos din pământul Egiptului şi din casa robiei, sunt Domnul 
Dumnezeul tău“. Înțelegem tot din această poruncă faptul că El 
este singurul nostru Dumnezeu, cel care ne-a creat şi care 
veghează permanent asupra noastră. Nimeni și nimic altceva nu 
poate face pentru noi aşa cum face Domnul. În text se face o 
menţiune precisă referitoare la scoaterea din Egipt şi din robie. 
Dar aceasta nu înseamnă că porunca este dată numai pentru 
poporul evreu de atunci. Ea este valabilă, pentru orice credincios 

din ziua de azi. „Ţara Egiptului“ și „robia“ reprezintă și starea 
de păcat din care nu putem ieși decât cu ajutorul Său. 


Porunca a Il-a (o citim la Ieşire 20, 4-6): „Să nu-ți faci chip 
cioplit, nici vreo înfăţişare a lucrurilor care sunt sus în ceruri 
sau jos pe pământ, sau în apele mai de ios decât pământul. Să nu 
te închini înaintea lor şi să nu le slujești; căci Eu, Domnul, 
Dumnezeul Tău, sunt un Dumnezeu gelos, care pedepsesc 
nelegiuirea părinților în copii până la al treilea şi la al patrulea 
neam al celor ce Mă urăsc, și Mă îndur până la al miilea neam de 
cei ce Mă iubesc şi păzesc poruncile Mele“. 

Dacă prima poruncă ridică la rangul de lege cinstirea lui Dum- 
nezeu, cea de a doua oprește închinarea la idoli pentru a se putea 
continua legătura omului cu Dumnezeu. Natura şi tot ce ne 
înconjoară au fost destinate de la creaţie să slujească omului; 
chiar dacă a avut loc căderea în păcat, omul tot din roadele 
pământului trăieşte! Deci dacă aceasta este ordinea lăsată de Dom- 
nul atunci este nefiresc ca omul să se închine unor chipuri cioplite 
care reprezentau obiecte din natură, animale, plante, corpuri 
cereşti, etc. Omul văzând perfecțiunea și frumusețile naturii din 
jurul său, nu trebuie să li se închine lor, ci creatorului lor. Ele 
sunt astfel făcute pentru că au fost create să fie așa. 

A avea mai mulți idoli și a te închina lor este cunoscută sub 
numele de „idolatrie“. Aceşti idoli erau făcuţi de mâna omului şi 
li se aducea cinstire mai mare decât lui Dumnezeu. Noţiunea de 
„idol“ are însă un sens mai larg în contextul vieţii noastre 
spirituale. Astfel, este idol tot ceea ce ne înrobeşte, sau ne 
subjugă, îndepărtându-ne de Dumnezeu. Astfel sunt păcatele de 
tot felul. Sfântul Apostol Pavel vorbeşte de cei stăpâniți, sau 
înrobiți de lăcomia după mâncare și băutură că „dumnezeul lor 
(idolul) este pântecele“. Mulţi își fac idoli, chiar din oameni şi 
numesc pe cutare sau cutare artist sau cântăreț, de pildă, chiar cu 
numele de idol. Şi camera îi este plină cu poze ale „idolului“ în 
diferite poziții sau înfățișări. Aceasta ar fi o „idolatrie modernă“ 
care oricum înlocuieşte adorarea cuvenită lui Dumnezeu, cu cea 
atribuită oamenior. Nu se pune problema de a nu cinsti oamenii 
de valoare, ci a nu-ţi face din ei obiecte de adorare... 


Porunca a Ill-a (o găsim la leșire 2, 7): „să nu iei în deşert 
numele Domnului Dumnezeului Tău; căci Domnul nu va lăsa 
nepedepsit pe cel ce va lua în deşert Numele Lui“. 

A lua în deşert numele lui Dumnezeu înseamnă a nu-L cinsti, 
a nu-l recunoaște sfinţenia. Acest lucru nu va rămâne, însă, 

nepedepsit. În acest sens, Sfânta Scriptură ne spune să nu ne 
jurăm pe Numele lui Dumnezeu ca să nu-L pângărim. Păcatele 
împotriva lui Dumnezeu sunt: apostazia, adică necredinţa, erezia 
- mărturisirea unei credinţe false; schisma - ruperea de Biserică 
şi de ordinea sau rânduiala bisericească; fanatismul, falsele 
profeţii, care creează o impresie înşelătoare despre Dumnezeu 
creând derută în adevărata cinstitre a lui Dumnezeu. 

Dumnezeu este Părintele nostru bun şi iubitor, care ne-a adus 
de la neființă la fiinţă şi care necontenit vegheaza la viața noastră. 
A lua numele Lui în deşert, sau a-L necinsti este în primul rând 
un act (faptă) de ingratitudine, sau de nerecunoştinţă; iar astfel 
de fapte au fost şi sunt totdeauna condamnabile. 


Porunca a IV-a (ne spune la leşirea 20, 8-11): „Adu-ţi aminte 
de ziua de odihnă ca s-o sfințești. Să lucrezi şase zile și să-ți faci 
lucrul tău. Dar ziua a şaptea este ziua de odihnă închinată 
Domnului, Dumnezeului tău: să nu faci nici o lucrare în ea, nici 
tu, nici fiul tău, nici fiica ta, nici robul tău, nici roaba ta, nici 
vita ta, nici străinul care este în casa ta. Căci în şase zile, a făcut 
Domnul cerurile, pământul și marea, și tot ce este în ele, iar în 
ziua a şaptea s-a odihnit: de aceea a binecuvântat Domnul ziua 
de odihnă şi a sfințit-o“. 

Aşa cum am spus, pe Domnul trebuie să-L includem în orice 
activitate a noastră (și orice activitate trebuie să fie vrednică de 
un slujitor al lui Dumnezeu). După cum ştim din lecţia referitoare 
la crearea lumii,.după şase zile în care a activat, Dumnezeu s-a 
odihnit în ziua a șaptea, a binecuvântat-o şi a sfințit-o. Şi aceas- 
ta devine o regulă generală valabilă și pentru noi oamenii. De 
aceea Dumnezeu o reia ca o poruncă ce ni se adresează. Adică, 
dacă Dumnezeu s-a odihnit, la fel suntem datori să facem şi noi; 
spre a-i fi următori și ascultători. Astfel ziua a șaptea devine 
deosebită pentru noi. În această zi trebuie să „ne rupem“, „să ne 
desprindem“ din tumultul ameţitor al vieţii, pentru a fi mai 
aproape de creatorul nostru, sau pentru a-i dedica Lui această zi, 
pentru a ne lua energia duhovnicească din viața Lui; sfinţindu-ne 
viața prin participarea la sfânta biserică, împărtăşindu-ne de harul 
divin, sau din cuvintele Evangheliei, care să devină pentru noi 
„duh şi viaţă“. Odihnindu-ne de grijile vieţii, de interesele 
mărunte, de plăcerile ducătoare la păcat, noi vom reuşi să ne 
găsim adevărata liniște și bucurie în Dumnezeu, simțind pacea 
Lui în sufletele noastre, alungând tulburarea şi ispita. Ziua de 
odihnă nu înseamnă a nu face nimic, ci a ne regăsi fiinţa noastră 
în Dumnezeu; de a ne lăsa cuprinși, stăpâniți de viaţa lui Dum- 

nezeu. Nu înseamnă deci inactivitate, ci activitate în direcţia 
împlinirii voii lui Dumnezeu. Ziua de odihnă să fie, adică, o zi 
dăruită lui Dumnezeu, în aşa fel încât și celelalte zile să-i urmeze 
ei în slujirea lui Dumnezeu. 


7. Fixarea cunoştinţelor 


Dată fiind importanţa pe care cele zece porunci o au în viața 
fiecărui creştin, şi deci şi a voastră, vom încerca să le fixăm într-o 
formă mai scurtă și mai accesibilă, mai ușor de reţinut, așa cum 
le găsim şi în cărţile de rugăciuni: 

Porunca I-a: „Eu sunt Domnul Dumnezeul tău, să nu ai alți 
dumnezei afară de Mine“. 

Porunca a II-a: „Să nu-ţi faci chip cioplit, nici vreo altă 
asemănare a unui lucru, să nu-i slujești, nici să nu te închini 
lor“. 

Porunca a III-a: „Să nu iei Numele Domnului Dumnezeului 
tău în deşert“. 

Porunca a IV-a: „Adu-ţi aminte de ziua Domnului, ca săo 
cinsteşti pe ea. Şase zile să lucrezi şi să-ţi faci în acelea toate 
lucrările tale, iar ziua a şaptea este ziua Domnului, Dumnezeului 
tău.“ 


8. Aplicarea 
Ca adevăraţi fii ai lui Dumnezeu și ai Bisericii, sunt sigur că și 


voi vă veţi da silința să respectați cât mai îndeaproape aceste 
porunci. 


9. Temă pentru acasă 


Memorarea celor patru porunci în forma lor prescurtată. 


10. Rugăciunea la ieşirea din clasă. 

Cele zece porunci date de Dumnezeu lui 
Moise (Il) 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoștințele anterioare 


In lecţia trecută am vorbit despre primele patru porunci, şi anume 
acelea din care învăţăm care este datoria către Dumnezeu. 


5. Comunicarea subiectului lecţiei noi 


Astăzi vom vedea care sunt celelalte şase din cele „zece“ porunci 
pentru o viaţă dreaptă“. 


6. Dirijarea învăţării. Insușirea noilor cunoştinţe 


Dacă primele patru porunci se referă la legătura și atitudinea 
noastră față de Dumnezeu, celelalte șase porunci se referă la 
atitudinea noastră față de semenii noștri. Odată ce l-am cunoscut 
pe Dumnezeu și am văzut relația față de EI (din primele patru 
porunci), trebuie să ştim şi cum vrea Domnul să ne purtăm față 
de semenii noștri, societate. Numai cunoscând toate aceste aspecte 
şi respectându-le, putem pretinde că ducem o viaţă dreaptă și 
bineplăcută lui Dumnezeu şi oamenilor. 

Pentru fiecare dintre noi, Dumnezeu trebuie să ocupe primul 
loc. Dar după El pe cine oare iubiţi voi cel mai mult? Care sunt 
acei oameni pe care i-aţi simțit că vă iubesc și vă îngrijesc chiar 
de când v-aţi născut? Desigur, că sunt părinții voştri: tata şi mama. 
Să vedem cum doreşte Domnul să ne purtăm faţă de ei. 


Porunca a V-a  Deschizând Sfânta Scriptură putem citi conţi- 
nutul celei de a V-a porunci (versetul 12, capitolul 20 de la 
leşire):„Cinsteşte pe tatăl tău și pe mama ta, pentru ca să ţi se 
lungească zilele în țara pe care ţi-o dă Domnul, Dumnezeul tău“. 

Ce ni se spune în porunca aceasta? Că trebuie să ne cinstim 
părinții. Să-i cinstim pentru că Domnul ne-a dat viață prin ei, 
să-i cinstim pentru că au grijă de noi, pentru că în afară de Dom- 

nul, nu este nimeni care să ştie şi să ne poată iubi aşa cum o fac 
el. 

Ce aşteaptă părinții voştri de la voi? Să-i ascultați, să fiţi 
respectuoşi, cuminţi, să vă daţi silința să învăţaţi, pentru a primi 
note bune, să nu le vorbiți urât, să-i ajutaţi când au nevoie. 


Poruncaa Vl-a (o citim la Ieşire 20, 13) ne spune: „Să nu ucizi“. 

Dacă în porunca a V-a ni s-a indicat datoria cinstirii părinților 
prin care avem viața, porunca a VI-a ne interzice a lua cuiva 
viaţa, adică a ucide. Viaţa este darul nostru cel mai de preț pe 
care ni l-a dat Dumnezeu. De aceea, uciderea este considerată o 
gravă încălcare a voii lui Dumnezeu și se pedepseşte în 
consecinţă. Vă mai amintiți de Cain care l-a omorât pe fratele 
său Abel, şi de pedeapsa grea ce a primit-o? Deosebim însă 
uciderea intenționată, mai gravă decât cea neintenţionată adică 
fără voie. Astfel, în perioada Vechiului Testament, cel ce ucidea 
fără voie sau din greșeală, avea posibilitatea să se retragă într-un 
anumit loc numit „cetatea de azil sau de scăpare“. Dacă ar fi fost 
ajuns din urmă înainte de a intra în cetate, ar fi fost ucis, drept 
pedeapsă pentru fapta sa. 

Totodată mai remarcăm și uciderea indirectă. De exemplu, 
atrăgând pe cineva în păcat, îi distrugem sufletul sau chiar îl 
omorâm moral. 

În Noul Testament Domnul lisus Hristos ne arată că izvorul 
uciderii constă în mănie. 


Poruncaa VIl-a este: „Să nu fii desfrânat“ (Ieşire 20, 14). Pen- 
tru a înțelege mai bine această poruncă, să vedem ce înseamnă a 
fi desfrânat. După cum arată şi numele, înseamnă pierderea 
frâului, a frânii, adică nu mai poţi și nu mai știi când şi unde să 
te opreşti. Altfel spus, nu cunoşti limitele. Un exemplu în acest 
sens este lăcomia. Te lupţi din răsputeri să ai ceva, şi obţii. Dar 
nu-ți ajunge! Dorești tot mai mult şi cu cât ai mai mult cu atât ai 
mai vrea... Eşti nesățios. Pierzi cumpătul sau măsura în viața. Ţi 
se dereglează ordinea şi armonia vieții. 

Pe de altă parte, sensul restrâns, direct al cuvântului „des- 
frânat“ discutat este acela referitor la păcatul adulterului. Ne 
explicăm uşor de ce Dumnezeu ne opreşte de la săvârşirea acestui 
păcat. Fiindcă el atrage după sine atâtea cămine dezbinate, copii 
părăsiţi, divorţuri şi chiar ucideri. Încă de când a creat prima 
pereche de oameni (Adam şi Eva), Dumnezeu a întemeiat 
căsătoria. El a binecuvântat familia ca singura formă de menținere 
a ordinii, în scopul înmulţirii neamului omenesc. În Vechiul 

Testament, desfrâul este pedepsit cu moartea, iar în Noul Testa- 
ment, Domnul lisus dă un sens mai înalt, mai duhovnicesc, acestei 
porunci. Astfel, El combate rădăcinile acestui păcat, care se 
formează mai întâi în inimă, arătând că „oricine se uită la femeie 
şi o pofteşte, a şi săvârşit păcatul cu ea în inima sa“. 


Porunca a VIII-a ne spune „Să nu furi“ (şi o citim la Ieşire 20, 
15). Aşa cum știți furtul înseamnă însuşirea, luarea, acapararea 
bunurilor care aparțin celor din jurul nostru. Mai mult decât atât, 
chiar îmbogățirea pe seama altora este furt. După o altă poruncă 
a Domnului, omul trebuie să muncească pentru a-şi câştiga hrana. 
De aceea lenea, trândăvia, lâncezeala sau parazitismul sunt 
condamnate nu numai de Dumnezeu, ci şi de oameni. 


Poruncaa lX-a „Să nu mărturisești strâmb împotriva aproape- 
lui tău“ (Ieșirea 20, 16). 

Cum să putem avea încredere în oamenii din jurul nostru, 
dacă toți ar minţi sau ar fi vicleni şi nesinceri? (Cum am putea și 
noi să fim plăcuți lui Dumnezeu, dacă spunem doar neadevăruri 
la adresa semenilor noștri? Domnul vrea ca între oameni să fie 
bună înţelegere, prietenie şi iubire. Astfel, interzice a mărturisi 
strâmb. Cei ce nu ascultă această poruncă sunt fiii întunericului, 
deoarece vorbele lor neadevărate vor fi scoase la iveală de lumină, 
iar adevărul care iese la iveală îi va ruşina în fața semenilor lor. 


Porunca a X-a (poate fi găsită la Ieşire 20, 17). Sună în felul 
următor: „Să nu pofteşti casa aproapelui tău; să nu poftești nevasta 
aproapelui tău, nici asinul lui, nici vreun alt lucru, care este al 
aproapelui tău“. 

Oprind orice fel de dorinţă din acapararea lucrurilor 
aparținătoare aproapelui nostru, această poruncă porneşte din 
adâncul inimii omului şi deci are un caracter interior. Ea are ca 
scop stârpirea răului de la rădăcină. Ea vizează dorinţa, pofta, 
fiindcă de aici se formează fapta. Dacă astăzi îți dorești penarul, 
sau ghiozdanul colegului de bancă, mâine s-ar putea să vrei să-l 
furi, să fie al tău. Se poate întâmpla chiar şi mai rău: se poate 
ajunge chiar la ucidere, pentru a avea ceea ce are aproapele nos- 
tru. Câte astfel de cazuri nu găsim scrise în ziare sau le putem 
vedea în filme, sau citi, în cărţi. 

Aşadar acestea sunt cele zece porunci pe care Dumnezeu le-a 
dat lui Moise pe Muntele Sinai. Aceasta este Legea Dumnezeiască 
în toată sfințenia, măreția şi asprimea ei. Și acum urmează să ne 
punem cu toții întrebarea aspră, dar dreaptă: „Eşti tu ce ar trebui 

să fii?“ Pentru a fi aşa cum trebuie, sunt o mulțime de condiții 
de îndeplinit; și mai amintim că cine nu respectă legea este 
pedepsit. Cine poate respecta în întregime această lege ar fi per- 
fect, desăvârşit în față lui Dumnezeu şi a oamenilor. Deci, legea 
ne arată doar neorânduială, dezordine, dar nu o îndreaptă. Dacă, 
de pildă mă uit în oglindă şi văd hainele mele în dezordine, nu 
înseamnă că oglinda ar aranja hainele aflate în neorânduială pe 
mine. 

Dar atunci cum reuşim noi să ne îndreptăm, oare? Prin puterea 
harului divin, adică prin bunătatea şi îndurarea lui Dumnezeu. 
Legea ne arată ce trebuie să facă omul, iar harul ne stă în ajutor 
să împlinim poruncile lui Dumnezeu. Şi harul îl primim în lisus 
Hristos, după cum ne spune Sfânta Scriptură că: „legea a venit 
prin Moise, iar harul şi adevărul prin lisus Hristos“ (loan 1, 18). 


7. Fixarea cunoștințelor 


La ce legătură se referă aceste şase porunci, învăţate astăzi? (La 
relația omului cu aproapele său). Care sunt aceste porunci? 
(„Cinsteşte pe tatăl tău şi pe mama ta“; „Să nu ucizi“; „Să nu 
desfrânezi“; „Să nu furi“; „Să nu mărturiseşti strâmb“; „Să nu 
pofteşti din ceea ce este al aproapelui tău“). 


8. Aplicarea 
Cunoscând, acum poruncile date de Dumnezeu pentru o viaţă 


dreaptă, se cuvine să le însușşiţi şi cunoscându-le să le îndepliniți 
în viață. 


9. Temă pentru acasă 


Se vor reține cele zece porunci 


10. Rugăciunea la ieşirea din clasă. 


Cateheze Biblice — Vechiul Testament 10] 


Iosua şi ocuparea Canaanului 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoștințele anterioare 


Am văzut că după 430 de ani de robie egipteană, Dumnezeu îl 
ridică pe Moise, pentru a conduce poporul evreu, înapoi în 
Canaan. Am văzut, de asemenea cum şi care le-a fost drumul 
prin pustiu. Și desigur toate minunile pe care le-a făcut Dumne- 
zeu pentru poporul Său. Dar oare, acest popor va mai merge mult 
prin pustiu? Nu deoarece Dumnezeu îşi ţine promisiunea. 


5. Comunicarea subiectului lecţiei noi 


Vom vedea reîntoarcerea poporului în Ţara Făgăduinţei condus 
de Iosua şi ocuparea Canaanului. 


6. Dirijarea învăţării. Insuşirea noilor cunoştinţe 


Moise se urcă sus pe munte. Este oare Muntele Sinai? Primeşte 
Moise alte legi? Nu. De data aceasta, Moise era pe un munte de 
pe care se putea vedea, departe-departe, ţara frumoasă în care 
urma să locuiască poporul Israel. Chiar Domnul îi veni în 
întâmpinare și îi arătă păşunile verzi, pârâiaşele, munții, marea 
în depărtare. Văzându-le pe toate acestea, înțelese că poporul va 
fi fericit acolo. Apoi, Dumnezeu îi spuse: „Vino, acum. A sosit 
timpul!“. Și Domnul îl luă pe Moise la EI. lar noi reținem despre 
el că „În Israel nu s-a mai ridicat prooroc ca Moise pe care Dom- 
nul să-l fi cunoscut față-n față“ (Deuteronom 34, 10) şi prin care 
să săvârşească astfel de minuni. Mai aflăm despre el, (Deutero- 
nom 34, 7) că era în vârstă de o sutădouăzeci de ani când a murit; 
vederea nu-i slăbise și puterea nu-i trecuse. 

Dar oare chiar și-a lăsat Domnul poporul fără conducător? 
Erau ei foarte aproape de Canaan, patria promisă, dar asta nu 
înseamnă că au și intrat în ea! Desigur că Domnul poartă de grijă 
în continuare poporului. Astfel, pe când încă trăia Moise, El îl 
desemnase ca şi conducător pe Iosua. Şi tot Dumnezeu a fost 
acela care prin Moise, a transmis poporului, minunatele cuvinte 
de îmbărbătare: „Întăriţi-vă şi îmbărbătaţi-vă! Nu vă temeți și nu 

vă înspăimântați de ei, căci Domnul, Dumnezeul tău, va merge 
EI însuşi cu tine, nu te va părăsi şi nu te va lăsa“ (Deuteronom 
31, 6). Şi apoi adăugă: „Nimeni nu va putea să stea împotriva ta, 
cât vei trăi. Eu voi fi cu tine, cum am fost cu Moise; nu te voi 
lăsa, nici nu te voi părăsi“ (losua 1, 5). Ce bucurie să pornești în 
slujba Domnului, îmbărbătat, încurajat cu astfel de promisiuni! 
Și știm că El nu minte! Îşi ține întotdeauna promisiunile! De 
altfel acestea sunt valabile pentru orice creștin care crede din tot 
sufletul şi doreşte să meargă numai pe calea Domnului, în 
ascultare şi supunere față de voia Sa! 

Aşadar, losua era noul conducător al poporului evreu. Prima 
lui misiune era cucerirea lerihonului. Dar cum să-ți imaginezi 
că vei purta o bătălie cu oamenii unei cetăți despre care nu știi 
nimic? losua a trimis două iscoade (sau cum am spune noi, doi 
spioni) să cerceteze şi să aducă veşti despre ce este,dincolo de 
zidurile acelea înalte și groase. Plecară cele două iscoade, intrară 
pe poartă în cetate şi cercetară totul. Făcându-se seară, au cerut 
adăpost la o casă de oaspeţi (Cam cum ar fi un han în zilele 
noastre), care aparținea unei femei pe nume Rahav. Când aceasta 
a aflat că ei sunt Israeliteni şi-a exprimat încrederea că acel Dum- 
nezeu care i-a trecut prin mare şi prin pustiu, îi va ajuta să 
cucerească şi lerihonul. lată cât de cunoscuţi erau evreii datorită 
minunilor făcute de Dumnezeu. lar Rahav credea în puterea lui 
Dumnezeu. Cele două iscoade fuseseră observate când au intrat 
în casă şi nu a trecut mult timp, până când soldaţii au venit să-i 
caute aici. Rahav însă i-a ascuns pe cei doi pe acoperiş, sub nişte 
snopi de in pus la uscat. Soldaţilor le spusese că au fost pe la ea, 
într-adevăr, dar plecaseră, şi dacă se vor grăbi îi vor ajunge din 
urmă. Așadar soldații își continuară căutarea, în timp ce Rahav 
stabilea o înţelegere cu cele două iscoade... Când vor veni evreii, 
în luptă împotriva lerihonului, să aibă grijă să-i salveze casa ei 
cu cei ce vor fi înăuntru, așa cum și ea a salvat pe cei doi 
israeliteni. Ca semn de recunoaştere a casei, a legat de geam o 
funie groasă de culoare rosie, pe care, dealtfel, au şi coborât cei 
doi. 

Aceasta a fost prima acţiune şi Domnul le-a purtat de grijă, 
în mod minunat, aşa cum a promis! 

Aşadar, poporul evreu trebuia să intre în Ierihon şi să-l 
cucerească. Dar mai întâi ar fi fost nevoie să treacă un râu mare 
ce se chema Iordan. Dar oamenii erau mulţi, aveau copii şi turme 
de animale și apa era adâncă. Ce vor face ei oare? Nu era nici un 
pod... Să fi construit ei unul, era prea greu și nu aveau cu ce. Să 
facă multe bărci? Nu era bine nici așa; cerea prea mult timp. Să 

nu uităm că Domnul Dumnezeu i-a încredinţat că le va fi sprijin 
şi ajutor. Vă mai amintiți ce s-a întâmplat la Marea Roșie, când 
Faraon se îndrepta spre ei cu armată multă şi cu care de război? 
Cam tot aşa avea să se petreacă şi acum în fața râului Iordan. 
Preoţii care purtau chivotul legământului au pornit primii şi când 
au ajuns la marginea apei, o mare minune s-a săvârşit: apa ce 
venea din sus s-a oprit, iar cea care curgea spre mare a secat, și 
astfel a rămas pământul uscat. Preoţii, purtând chivotul legămân- 
tului, s-au oprit la mijlocul albiei secate, în timp ce poporul lui 
Israel trecea Iordanul. Din locul unde au stat preoţii, au fost luate 
douăsprezece pietre şi au fost aşezate în locul unde urma să-și 
instaleze corturile. Aceasta, ca aducere aminte a modului în care 
prin puterea lui Dumnezeu, apele Iordanului s-au despicat în 
două când chivotul legământului a trecut râul. 

Cei din Ierihon, văzând poporul evreu așa de aproape de ei, 
s-au temut și s-au adăpostit, încuind poarta cetăţii. 

Acum ce-ar fi putut să facă Israeliţii? Să spargă zidurile? Nu 
se putea; erau foarte groase. Să fi încercat să împingă poarta cu 
un stâlp gros? Nici aşa nu era cu putinţă. Pentru ei ca simpli 
oameni era ceva imposibil să pătrundă în Ierihon. Dar ei alcătuiau 
poporul ales de Domnul pentru care totul este posibil, cum li s-a 
arătat de atâtea şi atâtea ori. lată, însă ce le poruncise Dumnezeu 
să facă. Timp de şase zile, tot poporul trebuia să înconjoare 
zidurile cetăţii, o dată pe zi. Desigur că oamenii acestui popor 
erau așezați într-o anumită ordine, stabilită de Domnul. În față 
erau bărbaţii înarmaţi ce urmau să participe la luptă, după ei 
urmau şapte preoți care sunau din trâmbiţe, iar în spatele lor era 
purtat chivotul legământului. Apoi venea restul poporului. Așa 
cum le-a spus Iosua, din partea Domnului, toţi înconjurau cetatea 
şi nu se auzea nimic altceva decât sunetele trâmbiţelor. În a şaptea 
zi, poporul Israel a pornit la drum ca de obicei, dar nu au 
înconjurat numai o singură dată, ci de şapte ori. lar când preoții 
au început să sune din trâmbiţe, tot poporul a strigat de bucurie 
că victoria este de partea lor. Și într-adevăr era, căci zidurile 
cele groase ale cetăţii s-au dărâmat şi cetatea Ierihon a fost luată 
cu asalt. La casa femeii Rahav mai atârna funia roşie şi astfel a 
fost salvată. 

Următoarea cetate care trebuia cucerită a fost Ai situat lângă 
Bet-Aven, la răsărit de Betel. Fiind o cetate mică și puţin 
numeroasă, se consideră că nu se vor ivi probleme în cucerirea 
ei. losua luând doar trei mii de oameni, a pornit să cucerească 
Ai-ul. Dar armata condusă de Iosua a fost izgonită repede din 
cetate, având mulţi morţi şi răniţi... losua a fost foarte întristat 

şi fără speranţă că vor putea vreodată să cucerească toate celelalte 
cetăţi, câte ar mai fi fost „De ce m-a părăsit Domnul? Ce voi 
face eu acum, doar cu puterile mele, înconjurat de duşmani din 
toate părțile?“ gândea Iosua. 

lată ce se întâmplase de fapt: poporul Israel făcuse legământ 
cu Dumnezeu, să nu-și ia nimeni nimic din prada de război. Acest 
legământ a fost încălcat și Domnul s-a supărat foarte tare. losua 
aflând că astfel stau lucrurile, l-a căutat pe acela care nu s-a supus 
şi l-a găsit pe Acan. Acesta a îngropat argint și aur mult în pă- 
mânt pe care era aşezat cortul său. Crezuse că dacă va ascunde 
această pradă de război, nimeni nu va ști de ea, şi se va îmbogăți. 
Dar din fața Domnului nimic nu poate fi ascuns! El vede tot și 
ştie tot. Nu este nici un loc pe acest pământ unde cineva s-ar 
putea ascunde de El. Ca urmare, Acan şi toată familia lui a fost 
pedepsită aspru pentru minciună şi nerespectarea legământului, 
fiind omorâţi cu pietre. 

Se înţelege că la o nouă încercare de a cuceri cetatea Ai, 
Iosua a învins, avându-l pe Domnul ca ajutor. Pe lângă această 
victorie, losua i-a învins şi pe Hetiţi, pe Amoriţi, pe Cananiţi, pe 
Fereziţi, pe Haviţi şi pe lebusiţi. Locuitorii din Gabaon, însă, 
prin viclenie au reușit să facă un legământ cu Israeliţi pentru a 
scăpa cu viaţă. Descoperindu-li-se minciuna, nu au putut fi 
omorâți datorită înțelegerii, dar au fost puși la munci grele, 
precum: tăiatul lemnelor, scoaterea apei pentru poporul evreu. 
Gabaonul era o cetate mare şi vestea afilierii la poporul evreu, 
s-a răspândit repede și departe, până la împăratul Ierusalimului, 
Adoni-Tedec care şi-a unit forțele cu încă alte patru împărății şi 
au venit cu armată mare să atace Gabaonul. Desigur că Iosua, 
conducând poporul lui Israel, a sosit în ajutor, avându-L pe 
Domnul de partea sa. Fiind luate prin surprindere armatele celor 
cinci împărați au suferit o mare înfrângere la Gabaon și au fost 
alungați. Mai mult decât atât, Domnul a lăsat să cadă pietre din 
cer, nimicind astfel, un mare număr de luptători. Dar aceasta nu 
a fost totul. Armatele cele mari unite nu erau înfrânte încă dar 
erau în mâinile Israeliţilor. Pentru a da victorie poporului Său, 
Dumnezeu a săvârşit o mare minune. Să vedem ce ne spune Sfânta 
Scriptură despre aceasta: „și soarele s-a oprit, și luna şi-a întrerupt 
mersul, până ce poporul şi-a răzbunat pe vrăjmaşii lui. Soarele 
s-a oprit o zi întreagă. „N-a mai fost nici o zi ca accea, nici înainte 
nici după aceea când Domnul să fi ascultat glasul unui om“ (adică 
al lui Iosua) „căci Domnul lupta pentru Israel“ (Iosua 10, 13-14). 

lată deci că după şapte ani de lupte grele, poporul evreu 
reuşeşte să cucerească şi să stăpânească tot ţinutul Canaanului. 


Cateheze Biblice — Vechiul Testament 105 


Domnul și-a ținut promisiunea. Acum erau din nou în țara ce 
le-a fost dată părinților lor, Avraam, Isaac și lacob. Se întoarseră 
în Țara Făgăduinţelor. Cum e şi firesc, a urmat organizarea 
teritorială, socială şi economică a ţării, trecând de la păstorit la 
agricultură, la o viaţa stabilă. De asemenea, au împrumutat unele 
elemente culturale şi materiale din viața canaaniţilor. losua a 
împărţit țara în douăsprezece părţi, câte una fiecărei seminţii. 
lar cortul Sfânt era așezat în mijlocul ţării la Silo. 

Iosua a murit la vârsta de 110 ani, nu înainte de a îndemna 
bătrânii poporului la respectarea legilor lăsate de Dumnezeu și 
nu înainte de a aduce aminte poporului de toate minunile, 
binefacerile, purtările de grijă săvârşite. 


7. Fixarea cunoştinţelor 


Cine este Iosua? (El este cel ales de Domnul pentru a conduce 
poporul evreu, după moartea lui Moise). Care este prima minune 
pe care a arătat-o Domnul poporului condus de Iosua? 
(Despărțirea Iordanului în două, pentru ca poporul să-l poată 
traversa ca pe uscat). Dumnezeu rămâne indiferent faţă de cei ce 
nu-şi respectă legământul? (Nu rămâne indiferent ci pedeapsa este 
cu moartea. Ex: Acan). Cum a ajutat Domnul poporul condus de 
Iosua, în lupta împotriva celor cinci împărați? (A ţinut pe cer 
soarele, mai mult timp, prelungind astfel ziua). Dumnezeu şi-a 
ținut promisiunea de a aduce poporul evreu, în Ţara Făgăduinţei? 
(Da). 


8. Aplicarea 


Prin lecţia de astăzi, am văzut finalul călătoriei atât de îndelungate 
a poporului evreu. Şi mai ales am văzut că Domnul l-a adus din 
nou în Ţara Făgăduinței. Şi dacă lor, celor de atunci le-a promis 
că va fi cu ei în toate zilele, aceasta este valabil şi pentru oricare 
dintre noi care se supune şi-L iubeşte. Dumnezeu își ţine 
întotdeauna promisiunile făcute față de copiii Săi! 


9. Temă pentru acasă 


Citiţi din Sfânta Scriptură episodul dărâmării zidurilor 
lerihonului: Iosua cap. 6. 


10. Rugăciunea la ieșire din clasă. 

Dreptul lov 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoştinţele anterioare 


Din rândul cărților canonice ale Vechiului Testament, face parte 
şi cartea lui lov. 


5. Comunicarea subiectului lecţiei noi 


Astăzi vom vorbi despre „Dreptul lov“ - model de răbdare în 
suferinţă şi încredere în Dumnezeu. 


6. Dirijarea învăţării. Insuşirea noilor cunoştinţe 


„Era în ţara Uţ un om care se numea lov. Şi omul acesta era fără 
prihană şi curat la suflet. El se temea de Dumnezeu, și se abătea 
de la rău“ (lov 1, 1). Citim în continuare că drept răsplată, Dum- 
nezeu l-a făcut cel mai de vază om din acel ținut și 1-a dat foarte 
multe bogății. Domnul îl iubea deoarece era credincios şi împlinea 
voia Domnului. 

Ca şi în Grădina Edenului (raiului), satana intervine pe lângă 
Dumnezeu cu intenţia sa vicleană de a-i face rău omului, de a-l 
face pe lov să se clatine în credinţa sa, să nu mai fie atât de 
aproape de Creatorul său şi de a nu-l mai sluji. 

Să vedem deci, ce uneltește satana împotriva lui lov? 
Pizmuind fericirea şi virtutea lui lov, satana s-a prezentat înaintea 
lui Dumnezeu spunând că toată evlavia lui are la bază numai 
egoismul şi interesul. Dacă s-ar lua averile, lov ar blestema pe 
Dumnezeu şi s-ar lepăda de El. Domnul cunoaşte identitățile și 
gândurile ascunse ale satanei, ştie că minte. El cunoaşte în același 
timp şi credinţa lui lov. De aceea îngăduie ca lov să fie lovit în 
toate ale sale, dar interzice categoric să se atingă de viaţa sa. 

Nenorocirile şi dezastrul care au venit nu numai asupra averii 
sale, ci şi asupra familiei, au fost de-a dreptul tragice. Astfel, un 
supus al lui lov, vine și-l anunţă că boii și măgărițele i-au fost 
furate şi toți cei ce le păzeau, omorâți. Un alt supus îl anunţă că 
oile şi supraveghetorii lor au ars. Cămilele de asemenea au fost 
furate, iar toţi copiii lui au pierit sub zidurile ce s-au dărâmat pe 

ei. Să primeşti într-o singură zi toate aceste vești, să afli că nu 
mai ai familie, servitori, avere este foarte greu de suportat. La 
fel a fost şi pentru lov. Şi-a rupt hainele de pe el și şi-a pus 
cenuşă în cap, conform obiceiului timpului de a-și manifesta 
regretul, părerea de rău... Dar şi-a găsit totuşi puterea necesară 
pentru a supraviețui, doar în tăria credinţei sale în Dumnezeu. 
Pacea şi liniştea îi vin de la Domnul. Purtă tot greul acestor 
suferinţe, răbdând cu inima plină de încredere că tot ce se întâmplă 
în viața lui vine de la Dumnezeu, că nimic nu este fără știrea şi 
vrerea Părintelui ceresc pe care îl iubea și căruia 1 se dăruise... 
Chiar dacă era acum lipsit de toate şi de toţi, prezenţa vie a 
Dumnezeului său îi acoperea orice durere şi orice nevoie. Cei 
ce-L iubesc pe El simt în greul necazurilor şi puterea de a răbda 
şi puterea de a crede. Satana nu este însă mulţumit. Doreşte să 
mai intervină. Susține că lov îl va blestema pe Dumnezeu, dacă 
se atinge de „oasele şi carnea lui“ (lov 2, 5). Pentru a demonstra 
contrariul îi dă voie satanei, din nou, să-și pună planul în aplicare. 
Trebuie să subliniem că şi de data aceasta, totul are loc cu 
încuviințarea, cu îngăduinţa lui Dumnezeu. 

Deci, asupra lui lov s-a abătut o boală foarte grea, lepra. 
Ştiţi ce se întâmplă cu un om când are lepră? Cred că este una 
dintre cele mai groaznice boli, deoarece carnea se desprinde de 
pe oase şi cade. Vă puteţi da seama de ce durere mare și suferință 
are parte un lepros. 

Să vedem cum primeşte lov această nouă lovitură. El îşi zicea: 
„Dacă primim de la Dumnezeu binele trebuie să acceptăm şi răul“. 
(lov 2, 10). Puternică era credinţa sa! Dar şi boala prin care 
trecea era greu de suportat! 

Aflând despre el, trei prieteni ai săi, vin să-l mângâie. Ei se 
numeau Elifaz, Bildad şi Țofar, iar apoi un alt prieten Elihu. 
Văzându-l pe lov în asemenea dureri, nu puteau să nu discute 
despre cauza lor. De ce trebuia lov să fie supus unor asemenea 
torturi? Cei trei prieteni încearcă să-l convingă pe lov că suferă, 
ca pedeapsă a unor păcate săvârşite şi care, desigur ar trebui 
mărturisite. lov însă protestează şi doreşte să-şi arate nevinovăția, 
deoarece se ştia un om drept, fără prihană. Admite însă că „omul 
nu poate avea dreptate împotriva lui Dumnezeu“ (lov 9, 2). 
Afirmă chiar că „Dumnezeu nimiceşte deopotrivă şi pe cel 
desăvârşit şi pe cel viclean“ (lov 9, 22). Văzând suferinţa în care 
se zbătea, ca şi lipsa oricărei posibilități de vindecare, văzându-l 
părăsit chiar de Dumnezeu, soția lui îi spune dezamăgită și 
învinsă: „blestemă pe Dumnezeu şi mori!“ Singură moartea l-ar 
mai fi putut salva din suferinţa lui nimicitoare. Ajunsese o epavă, 


108 


Capitolul unu 


un cadavru viu, care mai respira, nu ca să trăiască, ci pentru că 
mai avea plămâni... Dar diavolul nu a avut voie să se atingă de 
sufletul lui, ci numai de trupul lui. De aceea el nu-şi pierde 
curajul, nici credința, putând să-l binecuvânteze pe Dumnezeu 
zicând: „Domnul a dat, Domnul a luat, fie numele Domnului 
binecuvântat?“ 

Acum este rândul lui Elihu să intervină. Îi mustră pe cei trei 
prieteni fiindcă văd în nenorocirea lui lov, pedeapsa dumnezeiască 
pentru păcatele lui, iar pe lov îl convinge de purtarea de grijă a 
lui Dumnezeu, care este drept şi care după dreptate va răsplăti 
până la sfârşit pe fiecare om. 

Aşa este. De multe ori în viaţă trebuie să trecem prin mari 
greutăţi şi în acele momente de suferință suntem tentaţi, probabil, 
să spunem, ca şi lov, că noi primim o pedeapsă şi nu ştim pentru 
ce. Noi niciodată nu trebuie să uităm că din momentul în care 
ne-am încredințat viaţa în mâna Domnului, El lucrează cum ştie 
că este mai bine pentru scopul final. Şi acest scop final nu se 
limitează numai la viața noastră de pe pământ. El ne dorește să 
fim din nou alături de EI în acea minunată Împărăţie veșnică a 
Fiului Său. Dar nu uitaţi! Acolo nu putem fi decât „dezbrăcaţi 
complet de haina grea a păcatului, acolo nu putem sta decât spălați 
de tină, purificaţi. Aceasta are în vedere Domnul, care ne iubeşte 
atât de mult şi vrea să ne vadă fericiți în stare de pace. Câteodată, 
această curăţie este mai dureroasă, ca în cazul lui lov. Dar Domnul 
ştie şi aceasta şi Îi este milă să ne vadă suferind. De aceea, cu 
orice încercare ce ne purifică, El ne trimite și posibilitatea de a 
trece prin ea, ne trimite răbdarea și ne întărește credinţa. Vin 
încercări, necazuri, dureri aspre asupra noastră? Las” să vină! 
Important este cum ieşim din ele, important este dacă credința 
noastră şi răbdarea, dragostea s-au întărit, ducându-ne în stări 
mai apropiate de Creatorul nostru. Sau dacă nu cumva, dimpotrivă 
cârtirea noastră ne-a dus cu câteva trepte mai jos, pe scara ce 
urcă spre cer. Şi încă ceva: niciodată nu suferim mai mult decât 
ne este îngăduit. Toate sunt în mâna Sa şi nu ni se dă niciodată o 
povară mai grea decât putem duce, şi niciodată nu ne lasă singuri. 
Aşa s-a întâmplat şi cu lov. Ela simţit şi a răbdat suferința până 
la capăt. Nu a cârtit împotriva lui Dumnezeu. Dacă diavolului nu 
i-a fost îngăduit să se atingă de sufletul lui lov, înseamnă că 
dragostea lui Dumnezeu era asupra lui, chiar dacă nu putea vedea 
„soarele“ din cauza norilor negri și apăsători ai suferințelor. Dar 
orice început are și sfârşit... Dincolo de nori e soarele... Dincolo 
de suferință şi rabdare e dragostea lui Dumnezeu. Şi când norii 
se risipesc rămâne soarele limpede și strălucitor. La fel a fost 

răsplătită suferinţa şi răbdarea lui lov, cu dragostea lui Dumne- 
zeu, cu belșugul de binecuvântări revărsate asupra lui. Mult mai 
multe şi mai durabile ca înainte. Și-a văzut urmașii la a patra 
generație, deoarece a trăit după aceea încă 140 de ani. Încă 140 
de ani pe pământ şi o veşnicie în cer lângă Domnul său iubit, 
purtând în locul durerii, cununa biruinţei. 


7. Fixarea cunoştinţelor 


După cum am văzut, cartea lov ne prezintă un model de răbdare 
în suferință și de încredere în Dumnezeu. lov a fost compătimit 
şi mângâiat de prieteni, care nici ei nu-şi puteau explica de unde 
vine atâta suferință și atâta insucces în viaţa unui om drept în 
faţa lui Dumnezeu. Chiar soţia lui văzându-l în ce stare a ajuns 
şi nezărind nici o salvare, în loc să-l încurajeze, îi spune: 
„blestemă pe Dumnezeu şi mori“. Nu-i mai acordă nici o altă 
şansă suferinţei lui zdrobitoare, decât moartea. Dar nu, el rămâne 
cu privirea spre cer, şi în loc să blesteme pe Dumnezeu, el îl 
binecuvântează spunând: „Domnul a dat, Domnul a luat, fie 
numele Domnului binecuvântat!“ şi Domnul nu l-a uitat, nici nu 
l-a părăsit. Şi-a întors din nou faţa spre el, şi suferinţele lui tragice 
s-au transformat în izbândă şi binefaceri. Biruinţa asupra ispitei 
îi aduce belșug şi multă îndestulare, făcându-l mai fericit ca 
înainte, iar pentru noi toți rămâne un model de răbdare în suferință 
şi încredere în Dumnezeu. 


8. Temă pentru acasă 


Citiţi întreaga carte lov din Sfânta Scriptură. 


9. Aplicarea 


Să nu uităm niciodată când ne aflăm în suferință pilda vieţii pe 
care ne-a dat-o lov. Şi dacă suntem drepţi în faţa lui Dumnezeu, 
să nu ne pierdem niciodată încrederea în iubirea şi bunătatea 
Părintelui ceresc. 

Biserica Ortodoxă face pomenirea dreptului lov la 6 mai. 


10. Rugăciunea la ieşirea din clasă. 

Profeţii Ile şi Elisei 


|. Rugăciunea la intrarea în clasă 
2. Organizarea clasei pentru lecție 
3. Verificarea lecţiei predate anterior 


4. Legătura cu lecţia precedentă sau cu 
cunoştinţele anterioare 


În lecţia trecută ne-am referit la profeţii Vechiului Testament şi 
am văzut că ei au fost oamenii lui Dumnezeu și slujitori ai 
dreptăţii, apărători ai credinţei într-un singur Dumnezeu și 
vestitori ai venirii Mântuitorului ca să ne izbăvească din păcatul 
strămoșesc. 


5. Comunicarea subiectului lecţiei noi 


Azi ne vom referi la unul din profeţi şi anume la Ilie şi la ucenicul 
său Elisei urmărind puterea credinţei și a rugăciunii. 


6. Dirijarea învăţării. Insuşirea noilor cunoştinţe 


Ilie a fost profet în vremea regelui Ahab. Acesta era căsătorit cu 
Isabela, fiica regelui Sidonului. Isabela nu-l cunoştea pe Dum- 
nezeu. Ea se închina zeului Baal, pentru care a zidit în Samaria 
un templu mare, în care a pus 450 de preoţi. lar preoţii care 
slăveau numele adevăratului Dumnezeu al lui Israel au fost 
omorâţi. 

Proorocul Ilie era din Teba Galaadului. Dumnezeu care 
cunoștea inima rea a lui Ahab și a soţiei sale, l-a trimis pe Ilie să 
le spună că în anii următori nu va mai ploua și nici rouă nu va 
mai fi decât atunci când va spune el. Aceasta le era pedeapsa 
pentru închinarea la zeul Baal. Așa s-a şi întâmplat. Trecură 
zilele și nici o picătură de apă n-a udat pământul. În fiecare zi 
soarele strălucea pe cer, dogorind. N-a trecut mult timp, până ce 
toată verdeaţa a început să se usuce: iarba, frunzele, florile, chiar 
şi grâul. Astfel, oamenii nu mai aveau din ce să-şi facă pâine, iar 
foametea se răspândi cu repeziciune la tot poporul. Starea aceasta 
l-a înfricoşat pe regele Ahab, dându-și seama că Ilie a avut 
dreptate în ceea ce i-a comunicat. Considerându-l însă vinovat 
pentru toate, a trimis ostași să-l caute şi să-l aducă. Soldaţii lui 
Ahab au străbătut ţara în lung și-n lat, dar nu l-au găsit... dar 
nici ploaia nu venea. 

Să vedem oare unde s-a ascuns Ilie? Dumnezeu îi spusese că 
după anunţarea veştii ca va fi secetă, el să se retragă între munţi, 
la pârâul Cherit, unde nu-l puteau găsi soldaţii, şi unde Dumne- 
zeu îl păzea şi se îngrijea să aibă de toate: dormea într-o peşteră, 
bea apa din pârâu, iar mâncarea i-o aducea un corb. Această pasăre 
mare şi neagră, foarte rezistentă chiar şi pe vreme de secetă, îi 
aducea în cioc, o bucată de pâine sau de carne. Seceta fiind mare 
a secat până la urmă și pârâul lângă care stătea proorocul Ilie, 
fiind astfel nevoit să plece. Dar el ştia că oriunde s-ar duce, Dum- 
nezeu se va îngriji să aibă tot ceea ce i-ar fi necesar. 

Ilie porni la drum. După o călătorie lungă, ajunse în ţara 
îndepărtată în care-l trimise Domnul, la poarta unui oraș. Era 
însetat şi flămând. Văzând în apropiere o femeie care aduna 
frunze, o rugă să-i aducă puţină apă. Și înainte de a pleca femeia, 
îi mai ceruse şi ceva de mâncare. Dar femeia era săracă și nu mai 
avea decât foarte puțină făină și untdelemn, atâta doar cât i-ar fi 
trebuit să facă o pâinişoară pentru fiul ei. De unde, dar să se 
ajungă să-i mai dea şi acestui om flămând? Ilie a îndemnat-o să 
meargă acasă și să coacă această pâine pentru el şi apoi va mai 
avea destulă făină și untedelemn, cât să poată mânca ea și copilul 
ei în fiecare zi. Dumnezeu va avea grijă de aceasta. Femeia nu-l 
cunoștea pe Dumnezeul lui Ilie, dar totuşi l-a crezut pe Ilie, şi a 
făcut după cum i-a spus... Şi a văzut minunea în fața ochilor săi: 
după ce a copt pâinea pentru Ilie, în ulciorul ei mai avea destul 
cât să poată coace pâine pentru fiul ei şi apoi pentru ea însăşi. 
Ilie a rămas astfel adăpostit în casa ei, deoarece ea putea acum 
să-i dea să mănânce pâine și să bea apă pe săturate. 

lată însă că în una din zile, fiul femeii văduve şi sărace, 
îmbolnăvindu-se, a murit. Mama era foarte necăjită. Ținându-și 
copilul în braţe îl striga pe nume, dar degeaba; nu-i mai răspundea. 
Trebuia să-l îngroape şi nu-l va mai vedea niciodată; va fi 
despărțită de el pentru totdeauna. lar ea rămânea singură... Lui 
Ilie i se făcuse mare milă de necazul acestei femei. Luând 
trupuşorul copilaşului din braţele mamei sale, urcă la el în cameră. 
ÎL puse pe pat și apoi îngenunche. S-a rugat Domnului cu credinţă 
puternică în bunătatea și dragostea Sa pentru oameni. El ştia că 
dacă Domnul vrea poate să-i redea viața acestui copilaş, ca și 
bucuria femeii, care s-a încrezut în El cu toate că nu-l cunoștea. 
Dumnezeu, a ascultat rugăciunea puternică a lui Ilie şi astfel, 
copilașul a înviat. Ilie nu s-a îndoit de aceasta, nici o clipă în 
rugăciunea sa. Copilul începe să respire şi peste câteva momente 
şi-a deschis ochii şi şi-a ridicat capul. Ilie l-a luat pe braţe şi l-a 

înapoiat mamei sale, care ştia acum că fusese înviat prin puterea 
rugăciunii lui Ilie către Dumnezeu. 

În timpul cât Ilie a stat în acest loc (Sarepta Sidonului), în 
ţară continua însă seceta necruțătoare. Erau aproape trei ani de 
când nu mai plouase. Pedeapsa pentru neascultarea lui Ahab se 
apropia de sfârșit, deoarece Dumnezeu îl trimise pe Ilie înapoi în 
ţara sa. Acum putea merge liniștit în fața regelui, știind că Domnul 
era cu el, veghind să nu i se întâmple vreun rău... 

Ajuns în fața lui Ahab, nu se lasă impresioat de mânia 
acestuia ci i-a spus ce trebuie să facă: să adune poporul evreu pe 
un munte unde să se ridice un altar de jertfă zeului Baal. Și acolo 
Ilie va arăta tuturor că Dumnezeul său este cel adevărat și 
atotputernic, pe care nu trebuie să-l uite niciodată. Vor vedea 
toți că Domnul poate totul, în timp ce Baal nu poate nimc. 

Fiind cu toţii pe munte, preoții lui Baal trebuiau să aducă o 
jertfă; la fel va face şi Ilie. Dar nu vor aprinde jertfa, ci se vor 
ruga să fie aprinsă de Baal sau de Dumnezeu. Mai întâi încercară 
preoții lui Baal. Se rugau strigând și implorând zeul să trimită 
foc pentru arderea jertfei. Au strigat ore întregi până li s-a înmuiat 
glasul, dar în zadar, deoarece jertfa lor a rămas ca înainte. Apoi, 
a venit rândul lui Ilie. A construit un altar din douăsprezece pietre 
mari (după numărul seminţiilor lui Israel), a tăiat animalul de 
jertfă în patru părți şi l-a aşezat pe altar. A săpat un șanț în Jur, 
pe care l-a umplut cu apă. Când totul a fost gata aranjat, s-a rugat. 
Dar el nu a strigat în disperare ca profeții lui Baal. El a ştiut că 
Domnul, ascultă rugăciunea inimii sale, zicând: „Doamne, 
Dumnezeul lui Avraam, Isaac şi Iacob, arată tuturor acestor 
oameni că Tu ești singurul Dumnezeu adevărat, iar eu sunt 
credinciosul Tău. Poporul nu trebuie să Te mai uite niciodată. 
Răspunde-mi Doamne, răspunde-mi“. N-a fost nevoie să se roage 
mai mult, că deodată oamenii se traseră înapoi, speriaţi fiindcă 
cădea foc din cer. Focul căzu pe jertfă, iar Jertfa începu să ardă 
cu flăcări mari. Domnul arse carnea şi flăcările uscară toată apa 
din groapă. Oamenii văzând toate acestea, căzură la pământ 
strigând: „Domnul este Dumnezeul. Lui trebuie să ne închinăm“. 
După ce plecară oamenii, Ilie mai rămase pe munte şi se rugă. Se 
rugă lui Dumnezeu să trimită ploaie pe pământ, cu aceeași 
credință puternică, cu care s-a rugat pertru viața copilului femeii 
văduve şi pentru focul din cer destinat arderii jertfei. Desigur că 
Domnul i-a ascultat rugăciunea şi de astă dată, trimițând ploaia 
binefăcătoare, atât de dorită şi de așteptată. Curând a rodit şi 
grâul și oamenii aveau hrană din belşug. ŞI ei ştiau că toate sunt 
de la Domnul prin grija, dragostea și mila Sa. 

Viața pe pământ a proorocului Ilie a avut un sfârşit deosebit 
faţă de cea a tuturor oamenilor. Şi anume, după ce și-a lăsat ca 
urmaş pe Elisei, a fost ridicat la cer pe un car de foc tras de patru 
cai. Prin puterea rugăciunilor sale, Elisei a făcut şi el multe 
minuni asemenea lui Ilie. 

A venit la Elisei chiar şi căpetenia oştirilor împăratulul Siriei, 
Neeman. Acesta era foarte bogat, dar cu toate acestea era nefericit: 
suferea de lepră. Auzind de puterea lui Elisei, a venit la el aducând 
multe daruri. Elisei i-a transmis prin sluga sa, să intre de şapte 
ori în apa Iordanului. Ascultâdu-l, Neeman a ieşit complet 
vindecat. A dorit să-l răsplătească pe Elisei, dar acesta considera 
ca lui Dumnezeu trebuiesc adresate mulţumirile, deoarece 
Neeman s-a vindecat prin puterea Sa. 

Intuiţia Se va arăta tabloul ridicării lui Ilie la cer. 


7. Fixarea cunoştinţelor 


Văzând faptele minunate săvârşite de Ilie ca profet al Dumne- 
zeului celui viu şi apoi ale lui Ellisei, urmașul său, ne întrebăm 
cu ce putere au săvârșit ei aceste fapte? (Desigur nu cu puterea 
lor, fiindcă, ei erau oameni ca fiecare din noi, ci cu puterea lui 
Dumnezeu care i-a și ales ca prooroci ai Săi). Dar ei cum s-au 
apropiat de Dumnezeu ca să primească puterea Lui, sau ca să 
ducă la îndeplinire misiunea încredințată lor de Dumnezeu? (Cu 
rugăciunea pornită dintr-o credinţă sigură, sinceră şi puternică 
în Dumnezeul cel adevărat şi viu). Am văzut că şi proorocii zeului 
Baal s-au rugat și încă foarte mult, dar rugăciunea lor a primit 
răspuns? (Nu putea primi răspuns, fiindcă nu avea de unde. Baal 
era un idol şi noi am văzut când am vorbit despre idoli că sunt 
niște închipuiri ale minții omenești. „Ei nu sunt nimic în lume“, 
spune Sfântul Apostol Pavel. Apoi, rugăciunea lor nu a pornit 
dintr-o credinţă vie, ci a constituit o repetare stereotipă și 
mecanică a unora şi acelorași cuvinte. A fost deci o rugăciune 
întortochiată și lipsită de conţinut). 


8. Aplicarea 


Văzând puterea credinței şi a rugăciunii lui Ilie şi Elisei, să le 
imităm acest mod de a se închina Părintelui ceresc şi atunci 
cererile ne vor fi împlinite. Și pentru a avea în apropiată atenţie 
credinţa şi rugăciunea plină de putere a proorocului Ilie, Bise- 
rica noastră îi închină pomenirea cu sărbătoare la 20 iulie. lar 
mulți dintre credincioși îi şi poartă numele. 

9. Temă pentru acasă 


Se va citi din, Sfânta Scriptură despre viaţa şi activitatea profeților 
Ilie şi Elisei, la III Regi, cap. 17-22 şi IV Regi 1-6. 


10. Rugăciunea la ieşirea din clasă. 


Iona şi ninivitenii 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoştinţele anterioare 


După ridicarea cu trupul la cer a profetului Ilie, activitatea sa a 
fost continuată în regatul Israel de către ucenicul acestuia, Elisei. 
Şirul profeților prin care Dumnezeu comunică poporului voia Sa 
şi planul mântuirii noastre a continuat şi după Elisei, în regatul 
Israel profețind încă trei prooroci: Osea, Amos şi lona. 

Numele lui Iona înseamnă „porumbel“. Era fiul lui Amitai. 
A profeţit în timpul domniei regelui leroboam al II-lea, fiul lui 
loaş. La sfârșitul domniei acestuia Dumnezeu l-a trimis pe lona 
în cetatea Ninive, ca să predice poporului pocăința. 


5. Comunicarea subiectului lecţiei noi 


În cele ce urmează ne vom referi la Iona și ninivitenii. 


6. Dirijarea învăţării. Insuşirea noilor cunoştinţe 


Ninive era capitala Asiriei. Aceasta era o cetate foarte mare, cât 
trei zile de mers. Toţi oamenii cetăţii erau foarte păcătoşi, iar 
Dumnezeu a hotărât să-i piardă. Dar în marea Sa bunătate a vrut 
să le mai dea o șansă, să-i avertizeze de pieirea ce se va abate 
asupra lor peste 40 de zile. În acest scop l-a ales pe Iona ca 
mesager al Său. Dar el a refuzat să îndeplinească această misiune. 
S-a dus la Iope (azi lafa) de unde a luat o corabie către Tarşiş. A 
crezut că astfel se poate ascunde de faţa lui Dumnezeu şi se poate 

sustrage după bunul plac atunci când Domnul său are nevoie de 
el. Dar Dumnezeu este prezent pretutindeni și ştie tot ce gândim 
şi facem fiecare dintre noi. 

Corabia în care s-a urcat lona, plutea pe apele mării 
parcurgând drumul atât de cunoscut marinarilor. Deodată însă 
s-a iscat un vânt puternic care ridica valuri mari, gata să răstoarne 
corabia. Toţi călătorii au început să strige către dumnezeii lor, 
cerând îndurare. Doar lona s-a retras şi a adormit. Văzând că 
furtuna nu se opreşte, marinarii au tras la sorți să afle din a cui 
vină se întâmplă această grozăvie, iar sorții au căzut pe Ilona. 
Îndată după ce l-au aruncat în valuri, furtuna s-a oprit. Chiar 
dacă Iona a fost nesupus şi neascultător, Dumnezeu îl iubea, şi 
pentru salvarea lui a trimis un pește mare (chit), care l-a înghiţit. 
Trei zile și trei nopţi a stat în pântecele peștelui. Iona a simţit cât 
de iubitor şi de bun este Domnul cu el, cu toate că nu merita. S-a 
rugat cerând iertarea şi ocrotirea Sa şi pe mai departe. A știut că 
salvarea poate veni numai de la Dumnezeu și s-a hotărât să-L 
asculte şi să meargă la Ninive. Dumnezeu a făcut ca peştele 
să-l arunce pe Ilona la mal. Atunci profetul a vestit ninivitenilor 
că se va abate pieirea asupra lor. Cetatea le va fi distrusă peste 
40 de zile, dacă nu-şi schimbă felul păcătos de viaţă și dacă nu 
se îndreaptă pe drumul cel bun, plăcut lui Dumnezeu. Vestea a 
ajuns până la împărat. La porunca sa, şi împreună cu el, toţi 
oamenii din Ninive cu copiii și vitele lor au postit, s-au acoperit 
cu saci și şi-au turnat cenușă în cap după obiceiul vremii și al 
locului. 

Dumnezeu a auzit rugăciunile lor şi a văzut starea lor de 
pocăință. I-a părut rău de ei și a renunțat la nimicirea cetăţii 
Ninive. lona s-a supărat și s-a simțit umilit că Dumnezeu nu a 
distrus cetatea, cum spusese el ninivitenilor. S-a dus la marginea 
cetăţii şi şi-a făcut o colibă care să-l adăpostească de arșiță. Dum- 
nezeu însă îl ocrotea şi a făcut să crească un vrej de ricin care 
să-i țină umbră. lona s-a bucurat, dar noaptea un vierme a ros 
planta și aceasta s-a uscat. Supărarea şi revolta au pus stăpânire 
pe inima sa, încât îşi dorea moartea, când a rămas iarăși în soarele 
ŞI vânturile pustiului. 

Dumnezeu îi arată astfel lui lona că dacă el s-a necăjit pen- 
tru un vre) de ricin, pentru care nu a trudit, cum putea El să nu se 
milostivească de cei 120 de locuitori ai cetății Ninive? Dar pen- 
tru iertare trebuie pocăință. Ninivitenii au înțeles aceasta şi au 
fost salvați de Dumnezeu. După cum vedem, în cartea 
profetului lona nu găsim nici o profeție despre Mesia. Dar 
rămânerea lui în pântecele chitului trei zile şi trei nopţi are o 

profundă semnificație mesianică, la care se referă Mântuitorul în 
replică celor ce îi cereau semn, ca să creadă în El. Domnul arată 
că semnul cel mai grăitor poate fi remarcat prin analogie cu 
şederea lui Ilona în pântecele chitului în: „Precum Ilona a fost în 
pântecele chitului trei zile și trei nopţi, aşa va fi Fiul Omului în 
inima pământului trei zile şi trei nopţi. Bărbații din Ninive se 
vor scula la judecată cu neamul acesta şi îl vor osândi, căci ei 
s-au pocăit la propovăduirea lui Ilona. Şi iată, mai mult decât 
Iona este aici“ (Matei 12, 41-41). 


7. Fixarea cunoştinţelor 


Unde a activat lona ca profet? (În regatul Israel). Când? (Pe timpul 
regelui leroboam al II-lea, fiul lui loaș). Ce misiune i-a încredințat 
Dumnezeu lui lona? (Ca să predice ninivitenilor, care se 
adânciseră în păcate grele, că dacă nu se vor abate de la 
nelegiuirile lor, Dumnezeu va nimici cetatea). Se supune lona 
poruncii lui Dumnezeu? (Nu se supune. Ela luat o corabie ca să 
meargă în altă parte). S-a putut abate Ilona de la faţa lui Dumne- 
zeu şi de la împlinirea poruncii Lui? (Nu s-a putut abate). Cum îl 
conduce Dumnezeu la misiunea pe care i-a încredințat-o? 
(Aducând furtună pe mare, iar lona fiind găsit vinovat, a fost 
aruncat în valuri, spre pieire). L-a părăsit Dumnezeu? (Nu l-a 
părăsit, ci a făcut în aşa fel încât să fie înghițit de un peşte uriaș 
(chit), unde a stat trei zile şi trei nopţi, timp în care și-a putut da 
seama că destinul vieții sale depinde de Dumnezeu). După ce 
peştele l-a aruncat la mal, ce s-a întâmplat? (Iona s-a dus în 
Ninive, a predicat pocăinţa, tot poporul s-a îndreptat și astfel 
cetatea a fost salvată). Ce semnificație mesianică are şederea lui 
Iona în pântecele chitului? (Şederea Mântuitorului în mormânt 
şi învierea Sa). 


8. Aplicarea 


Biserica face pomenirea profetului lona în ziua de 21 septembrie 
a fiecărui an, spre a ne învăţa că totdeauna trebuie să împlinim 
voia lui Dumnezeu, deoarece cu fiecare dintre noi El are un plan 
şi ne încredințează o misiune sfântă. 


9. Rugăciunea la ieşirea din clasă. 

Profetul Daniel în Babilon 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoștințele anterioare 


După felul în care şi-au scris cuvântările, profeții Vechiului Tes- 
tament se împart în profeți scriitori şi nescriitori. Cunoaștem pe 
Ilie şi Elisei ca cei mai mari profeţi nescriitori. După extensiunea 
scrierii lor, profeţii Vechiului Testament se împart în două 
categorii: profeți mari şi profeţi mici. Profeţii mari sunt în număr 
de patru: Isaia, leremia, lezechiel și Daniel. Ei au trăit în vremuri 
diferite și au îndeplinit misiuni diferite, dar au în comun vestirea 
timpurilor mesianice, care vor schimba chipul lumii şi viaţa 
oamenilor. 


5. Comunicarea subiectului lecţiei noi 


În cele ce urmează ne vom referi la un aspect de mare importanță 
din viaţa profetului Daniel, și anume: Daniel în Babilon 


6. Dirijarea învăţării. Insuşirea noilor cunoștințe 


Numele lui Daniel se tălmăceşte din limba ebraică cu: „judecă- 
torul meu este Dumnezeu“, sau: „apărătorul meu este Dumne- 
zeu“. Daniel era din tribul lui luda și provenea din neam regesc. 

S-a întâmplat că Nabucodonosor, împăratul Babilonului, a 
cucerit Israelul în al treilea an de domnie a lui loiachim, în anul 
605 în. Hs. El a dat poruncă să i se aducă la palat „niște tineri 
fără vreun cusur trupesc, frumoși la chip, înzestrați cu înţelep- 
ciune în orice ramură a ştiinţei, cu minte ageră şi pricepere“ 
(Daniel 1, 4). Nabucodonosor dorea să-i țină la palat, să-i înveţe 
limba caldeilor, ca apoi să devină funcţionari în slujba 
împăratului. Printre aceşti tineri era şi Daniel, căruia căpetenia 
famenilor dregători i-a pus numele Beltşaţar. Cu el mai erau încă 
trei tineri: Anania, Misael, şi Azaria. Împăratul însuşi se îngrijea 
de bunăstarea vieţii lor. Daniel și prietenii lui au refuzat însă 
carnea provenită din animalele pe care Legea lui Dumnezeu le 
considera „necurate“, şi s-au înţeles cu un servitor să le 
pregătească numai zarzavaturi şi legume. După zece zile de 

alimentație vegetală, tinerii din Israel arătau mai bine şi erau 
mai sănătoși decât comesenii împăratului, care consumau carne 
Şi vin. 

Dumnezeu se îngrijea de ei chiar dacă erau în Babilon. I-a 
înzestrat cu înţelepciune și pricepere pentru tot felul de scrieri. 
În mod special, „a făcut pe Daniel priceput în toate vedeniile şi 
toate visele“ (Daniel 1, 17). 

Într-o noapte, Nabucodonosor a avut un vis ciudat, pe care 
nici un înțelept al Babilonului nu l-a putut tălmăci. Doar Daniel 
a reuşit să-l desluşească. Pentru aceasta, el a fost numit locţiitor 
al regelui, iar cei trei prieteni ai săi, administratori ai Babilonului. 
Desigur că aceste întâmplări au stârnit invidia sfetnicilor 
împăratului. Astfel, au plănuit să-l pună pe Daniel la grea 
încercare. Au făcut în așa fel încât au fixat o lege prin care toți 
erau obligați să se închine statuii regelui. Doreau ca prin aceasta 
evreii să fie acuzaţi de nesupunere, ştiut fiind că ei nu se închinau 
decât singurului Dumnezeu viu și adevărat. Desigur că Daniel și 
cei trei prieteni ai săi au refuzat să se închine unui idol. Drept 
pedeapsă, au fost aruncaţi într-un cuptor cu foc. Credinţa lor în 
dragostea şi grija lui Dumnezeu era mare iar puterea Sa urma să 
se arate şi în această situație. Un înger trimis de Dumnezeu a 
prefăcut focul în rouă, pentru ca trupurile lor să nu fie vătămate. 
Astfel, toți babilonienii au ajuns să-L slăvească pe Dumnezeul 
lui Israel, iar Daniel a rămas în înalta funcţie, tot timpul vieţii 
lui Nabucodonosor. 

Ultimul rege babilonian a fost Belşaţar. În timpul unui ospăț 
a văzut pe perete o mână misterioasă care a scris următoarele 
cuvinte: „mene, mene, techel, ufarsin“. Înspăimântat, regele vrea 
să cunoască mesajul acestor cuvinte. Din nou, numai Daniel le-a 
descoperit înţelesul, tălmăcindu-le astfel: „Mene“ înseamnă că 
Dumnezeu a numărat zilele regatului tău și i-a adus sfârşitul. 
„Techel“ se referă la rege, care a fost cântărit şi găsit gol (uşor). 
„Ufarsin“ înseamnă că regatul va fi împărțit şi va fi dat mezilor 
şi perșilor. Tălmăcirea lui Daniel s-a împlinit încă din acea noapte. 
Babilonul este ocupat de perși, iar regele a fost ucis. Darius, 
regele mezilor, nu-l cunoştea pe Daniel şi nu auzise despre 
minunile pe care le făcuse Dumnezeu cu aleşii Săi. Darius vroia 
să impună credință şi supunere față de idolii poporului său. Daniel 
a refuzat din nou, şi din porunca regelui a fost aruncat într-o 
groapă cu lei, acoperită cu o piatră mare şi pecetluită cu inelul 
regelui. Dar dragostea lui Dumnezeu pentru aleșii Săi nu poate 
fi oprită de nimeni și de nimic. În calea puterii Sale nu pot fi 

puse stavile de nici un fel. El este totdeauna şi în orice loc cu cei 
ce-L iubesc cu o inimă curată şi sinceră. 

Astfel, când Darius a venit a doua zi să vadă ce s-a întâmplat, 
l-a găsit pe Daniel nevătămat de fiarele sălbatice. Leii nici nu 
s-au atins de el. Darius a dat slavă Dumnezeului celui viu şi 
adevărat şi a poruncit: „...în toată întinderea împărăției mele, 
oamenii să se teamă şi să se înfricoşeze de Dumnezeul lui Daniel. 
Căci El este Dumnezeul cel viu, şi El dăinuieşte veşnic; împărăţia 
Lui nu se va nimicii niciodată şi stăpânirea Lui nu va avea sfârşit“ 
(Daniel 6, 26). 

După moartea lui Darius — Medul, Cirus, regele perșilor, dă 
edictul de eliberare a evreilor. Aceștia se puteau reîntoarce în 
patria lor. Robia lor de 70 de ani, prezisă de profetul Ieremia, a 
luat sfârşit. Fiind înaintat în vârstă, Daniel a rămas pe mai departe 
pe lângă Cirus, aflându-se sub ocrotirea Dumnezeului celui viu 
şi profeţind despre timpurile mesianice. 

Profetul Daniel vestind venirea lui Mesia, a precizat chiar 
timpul în care se va naște, şi anume după trecerea a 70 de 
săptămâni de ani de la zidirea cetății sfinte. Şi profeția s-a împlinit 
întocmai. Profetul Daniel vorbeşte şi despre „Fiul Omului“, căruia 
„Cel vechi în zile“ i-a dat toată slava, puterea şi împărăţia ce nu 
va avea sfârşit. Daniel se va referi apoi şi la judecata universală, 
când toţi cei morţi se vor scula din ţărână, unii spre viață, iar 
alții spre osânda veșnică. 


7. Fixarea cunoştinţelor 


Când a activat profetul Daniel? (În timpul robiei babilonice, 
prezisă de profetul Ieremia, care a durat 70 de ani). Unde a activat 
Daniel? (În Babilon). La ordinul cărui împărat a ajuns el aici? 
(La cererea lui Nabucodonosor, mai mulţi tineri evrei înţelepţi, 
pricepuți şi ageri la minte sunt duși în Babilon. Aici sunt instruiți 
în cunoașterea ştiinţelor şi ajung demnitari la curtea regală). Cum 
au fost priviţi de cei din jur? (Cu invidie şi dușmănie). Au renunţat 
ei la Legea lui Dumnezei? (Nu au renunţat). Au avut de suferit? 
(Da. Au fost aruncaţi într-un cuptor de foc și în groapa cu lei, 
dar Dumnezeu i-a salvat). Ce influență au avut aceste fapte 
minunate asupra conducătorilor poporului? (Au recunoscut 
puterea Dumnezeului celui viu şi adevărat). Profeţiile mesianice 
ale lui Daniel la ce se referă? (El a arătat data exactă a venirii lui 
Mesia, a profeţit apoi despre împărăția Fiului Omului și despre 
judecata universală, urmată de învierea celor drepți și osânda 
celor răi). 

8. Aplicarea 


Biserica face pomenirea profetului Daniel în fiecare an, la data 
de 17 decembrie, rămânând pentru toți credincioșii un model de 
credinţă vie şi nestrămutată în puterea Dumnezeului celui viu și 
adevărat, care niciodată nu părăseşte pe cei care îi slujesc cu 
devotament, cu râvnă, cu pricepere şi cu jertfirea de sine. 


9. Rugăciunea la ieşirea din clasă. 


Profeţii Vechiului Testament — oameni 
al lui Dumnezeu și apărători ai dreptății 
sociale 


|. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoştinţele anterioare 


Am văzut din lecţiile trecute că nu totdeauna poporul lui Dum- 
nezeu, Israel s-a dovedit păstrător al voii şi poruncilor Sale. De 
pildă, cănd au peregrinat în pustiu spre Țara Făgăduinţei şi-au 
creat idoli, şi s-au dedat la fărădelegi, refuzând astel să se închine 
şi să-L cinstească pe adevăratul Dumnezeu. La fel s-au manifestat 
de multe ori și după ce s-au așezat în Pământul făgăduit. Și aceasta 
mai ales în perioada numită a „regilor“, următoare celei a 
„judecătorilor“, când regii au impus poporului cultul zeilor 
păgâni, trăind în tot felul de fărădelegi, iar poporul aflându-se în 
mizerie şi ruină materială, abătându-se de la voia şi Legea lui 
Dumnezeu, şi-au manifestat nemulțumirea printr-o serie de 
revolte... 


5. Comunicarea subiectului lecţiei noi 


Dar Dumnezeu nu l-a lăsat pe Israel, poporul și copilul Său în 
părăsire, trimițăndu-i profeţi care să restabilească ordinea morală 

şi socială. In cele ce urmează ne vom referi la Profeţi ca oameni 
al lui Dumnezeu şi apărători ai dreptății sociale. 


6. Dirijarea învăţării. Insușirea noilor cunoştinţe 


Cuvântul „profet“ înseamnă a vorbi în locul altcuiva; a interpreta 
cuvintele lui. Astfel, profeţii vorbesc în numele lui Dumnezeu, 
ca şi cum Dumnezeu însuşi ar vorbi. Ei sunt numiţi şi „gura lui 
Dumnezeu“ (Exod 4, 10-12), ca şi cum Dumnezeu vorbind cu ei 
faţă către faţă, le-a dat capacitatea și caliatea de a fi solii, sau 
mesagerii, sau trimişii lui Dumnezeu. Ei au fost deci oamenii lui 
Dumnezeu, fiindcă Dumnezeu îşi face cunoscută prin ei voia Sa. 
De aceea, ei sunt aleşi direct de Dumnezeu. Ei ne mărturisesc că 
slujirea lor reprezintă o chemare tainică din partea lui Dumne- 
zeu: „Eram păstor — spune unul dintre ei — şi de la turmă m-a 
luat Domnul şi mi-a zis: du-te şi porunceşte în poporul meu Is- 
rael“ (Amos 7, 15). Altul ne mărturiseşte la fel: „A fost cuvântul 
Domnului către mine și mi-a zis: înainte de a te fi zămislit te-am 
sfințit şi te-am rânduit prooroc pentru popoare. lar eu am răspuns: 
O, Doamne Dumnezeule, eu nu ştiu să vorbesc pentru că sunt 
încă tânăr. Domnul însă mi-a spus: să nu zici „sunt încă tânăr, 
căci la câţi te voi trimite, la toţi vei merge și tot ce-ţi voi porunci 
vei spune. Să nu te temi de dânşii, căci Eu sunt cu tine ca să te 
izbăvesc, zice Domnul. Şi Domnul mi-a întins mâna, mi-a atins 
gura şi mi-a zis: iată, am pus cuvintele mele în gura ta!“ (Ieremia 
1, 4-9). Am văzut din lecţiile trecute că şi Moise a avut o astfel 
de chemare din partea lui Dumnezeu și el a ezitat la început, dar 
Dumnezeu l-a îmbărbătat, i-a dat curaj, i-a dat putere şi a găsit 
mijlocul de a putea îndeplini misiunea încredințată (ajutat fiind 
de Aaron). 

Ne-am putea pune întrebarea: de ce Dumnezeu nu a comunicat 
direct oamenilor voia Sa și planurile Sale? Dumnezeu este 
Creatorul nostru, Părintele nostru bun şi iubitor, dar El se află în 
strălucirea Sa spre care ochiul omenesc nu poate privi, după cum 
am văzut că i s-a întâmplat lui Moise pe Horeb. De aceea, dacă 
ne amintim de lecţia referitoare la crearea lumii, reținem faptul 
că Dumnezeu a creat lumea prin cuvânt. lar profeţii sunt anume 
aleşi de Dumnezeu să fie vestitorii Cuvântului Său. lată ce ne 
mărturisesc profeţii în acest sens: „lată — zice Domnul — 
cuvântul Meu îl fac foc în gura ta și pe poporul acesta lemne ca 
să-l ardă focul acesta“ (Ieremia 5, 14); „Nu este cuvântul meu ca 
un ciocan care sfarmă stănca?* (leremia 23, 29). Astfel, Cuvântul 
lui Dumnezeu spus prin prooroci rămâne o realitate veșnică în 

fața lucrurilor trecătoare: „larba se usucă, floarea cade, dar 
Cuvântul Domnului rămâne în veac“ (Isaia 40, 8). Pe de altă parte, 
Cuvântul lui Dumnezeu comunicat prin profeţi aduce roadă în 
viaţa celor ce-l ascultă: „Cuvântul Meu ce iese din gura Mea nu 
se întoarce la Mine fără rod, ci va face voia Mea şi va împlini 
planurile mele“ (Isaia 55, 11). 

Dar Cuvântul lui Dumnezeu transmis prin profeţi nu anulează 
personalitatea celui ce-l transmite. Ca dovadă este faptul că dacă 
citim în Vechiul Testament vedem că fiecare carte profetică poartă 
amprenta celui care a scris-o, a descoperirii lui Dumnezeu pe de 
o parte, şi a modului de redare specific personalităţii profetului. 

Profeţia în Vechiul Testament nu era permanentă ca preoţia 
şi nu era legată de un anumit trib sau stare socială. După cum am 
văzut, Amos a fost păstor; leremia şi lezechiel au fost fii de preoţi; 
Isaia a fost de neam nobil și a devenit demnitar la curtea regească. 
Darul profeţiei nu a fost rezervat numai bărbaţilor, ci şi femeilor. 
(Debora, Hulda). 

Profetismul începe cu Moise și se încheie cu Maleahi, 
numărându-se 48 de profeţi și 8 profetese. Profeţii se împart în 
două categorii: profeții vechi, nescriitori, care aveau misiunea 
de a învăţa, comunicând voia lui Dumnezeu contemporanilor prin 
viu grai; și profeţi scriitori sau profeţii noi. Aceştia se împart, 
după extensiunea operei scrisă de ei, în două categorii: 4 profeți 
mari şi 12 profeți mici. Primul profet scriitor a fost Amos (cam 
prin 760 în. Hs.), continuându-se apoi profetismul scris încă două 
secole, şi încetând odată cu venirea evreilor din exilul babilonic 
(care a durat cam o jumătate de veac: 586-539). În epoca 
elenistică ce a urmat, se putea auzi regretul: „nu mai este nici un 
prooroc!“ (Psalmul 74, 9). 

Profeţii au fost în primul rând şi în esenţă vorbitori, şi nu 
scritori. Dumnezeu i-a trimis să spună, să comunice. Dar, după 
cum am văzut, unii dintre ei, din porunca lui Dumnezeu, au lăsat 
în scris şi pentru urmași, pentru viitor, ceea ce au comunicat mai 
întâi prin viu grai. 

În general cuvântările profeților aveau un dublu aspect. În 
primul rând un caracter mângâietor. Ei arătau că există un singur 
Dumnezeu adevărat, căruia trebuie să ne închinăm și să-L cinstim 
ca pe Părinele nostru, fiindcă toți sunt copiii (fini) Lui. Toţi 
oamenii sunt deci egali. Aceasta înseamnă că toți trebuie să se 
bucure de viaţă, ca dar al lui Dumnezeu, fără nici o deosebire. 
Profeţii mângâie astfel pe cei nevoiaşi, nedreptățiți, asupriţi, 
văduva şi orfanul, săracul şi cel obidit. 

În al doilea rând, predica profeților era mustrătoare, 
dojenitoare; mai întâi pentru cei ce nu împlineau Legea lui Dum- 
nezeu şi săvârșeau tot felul de fărădelegi împotriva voinţei lui 
Dumnezeu ., Aduceţi-vă aminte — spunea Domnul prin unul din 
profeți — de Legea lui Moise, slujitorul Meu pe care i-am dat-o 
cu poruncă pe muntele Horeb pentru tot Israelul, cu orânduirile 
şi îndreptările ei“ (Maleahi 3, 22). În special glasul profeților se 
ridică cu tărie spre a condamna trufia, luxul, desfrâul, lăcomia, 
ca și abuzurile de tot felul ale regilor, demnitarilor de stat și a 
celor înstăriți, care asupreau pe săraci, văduve, pe orfani, răpind 
ogoarele, luând mită şi camătă; săvârşind tot felul de nedreptăţi... 

În felul acesta, profeţii ca oameni ai lui Dumnezeu sunt în 
același timp și slujitorii dreptăţii sociale: „Învăţaţi să faceţi 
binele, căutați dreptatea, ajutați pe cel apăsat, faceți dreptate 
orfanului, apărați pe văduvă“ (Isaia |, 17), spune în acest sens 
atât de clar unul dintre ei. Profeţii sunt reprezentanţii cauzei celor 
oprimaţi, apărătorii celor săraci și nedreptățiți, precum și hotărâți 
adversari ai asupritorilor, pe care îi demască pe un ton violent în 
public, indiferent cine ar fi, de la rege, până la ultimul om care 
comite nedreptatea. De aceea, majoritatea profeților, pentru 
curajul de a demasca nedreptatea şi de a apăra pe cel nedreptăţit, 
au fost persecutați şi condamnaţi la moarte, unii fiind ucişi în 
forme dramatice, precum profetul Isaia, care a fost tăiat cu 
ferăstrăul. 

Mai mult decât atât: dat fiind faptul că şi actele religioase 
deveniseră doar o formalitate, în dosul cărora se ascundeau faptele 
de nedreptate socială, profeţii iau atitudine și în acest sens: „ce-mi 
foloseşte mulțimea Jertfelor voastre, zice Domnul. M-am săturat 
de arderi de tot, cu berbeci și de grăsimea viţeilor grași și nu mai 
vreau sânge de tauri, de miei și de țapi! Nu mai aduceţi daruri 
zadarnice! Tămâierile îmi sunt dezgustătoare; Lunile noi, zilele 
de odihnă şi adunările de la sărbători nu le mai pot suferi. Însăşi 
prăznuirea voastră e nelegiuire! Urăsc lunile noi şi sărbatorile 
voastre sunt pentru mine o povară. Ajunge!“ (Isaia 1, 13-16). Ceea 
ce cere Domnul de la credincioși este partea lăuntrică. „Inima 
curată și smerită Domnul nu o va urgisi“, spune psalmistul. Adică, 
sufletul curat, plin de dreptate şi de milă față de semenul său 
aflat în nevoie şi suferinţă. „Milă voiesc, dar nu jertfă“ (Oseia 6, 
6), spune atât de clar unul din profeți. Nici chiar rugăciunea și 
postul nu-şi pot îndeplini rostul lor duhovnicesc decât dacă sunt 
urmate de faptele dreptăţii şi îndurării. Rugăciunea fără a fi 
temeluită pe dreptate nu se urcă spre cer: „Când ridcați mâinile 
voastre către Mine (rugându-vă), Eu îmi întorc ochii în altă parte, 

şi când înmulțiți rugăciunile voastre nu le ascult. Mâinile voastre 
sunt pline de sânge; spălaţi-vă, curățiţi-vă! Nu mai faceţi rău 
înaintea ochilor Mei. Încetaţi odată!“ (Isaia 1, 15-16) La fel și 
postul: „Nu știți voi postul care îmi place? — zice Domnul. Rupeţi 
lanţul nedreptății, dezlegați legăturile jugului, daţi drumul celor 
asupriţi și sfărâmați jugul lor. Împarte pâinea ta cu cel flămând, 
adăpostește în casă pe cel sărman, pe cel gol îmbracă-l și nu te 
ascunde de cel de un neam cu tine. Atunci lumina ta va răsări ca 
zorile şi tămăduirea ta se va grăbi. Dreptatea ta va merge înaintea 
ta, iar în urma ta slava lui Dumnezeu“ (Isaia 58, 6-8). 


7. Fixarea cunoştinţelor 


Cine au fost profeții? (Vestitori ai Cuvântului lui Dumnezeu, 
sau oameni chemaţi de Dumnezeu ca să comunice poporului voia 
şi planurile Sale). Cum se împart profeţii? (Se împart în: profeții 
vechi sau nescriitori și profeții noi sau scriitori. Aceştia din urmă 
au comunicat cuvântul lui Dumnezeu prin viu grai, apoi l-au lăsat 
şi pentru urmaşi în scris). Cum se împart profeţii scriitori? (După 
extinderea scrierii se împart în profeți mari, în număr de patru; 
şi profeți mici, în număr de doisprezece). Care este mesajul pe 
care îl transmit ei? (Ei predică credinţa într-un singur Dumne- 
zeu, adică monoteismul, împlirea Legii şi voii lui Dumnezeu, 
mângâind şi apărând pe cei oprimați, nevoiaşi și asupriţi; şi 
mustrând pe cei ce au comis tot felul de nedreptăţi). Cum ne 
apar deci profeţii? (Ca oameni ai lui Dumnezeu şi slujitori ai 
dreptății sociale). 


8. Temă pentru acasă 


Se va citi din cartea profetului Isaia cap. VI, unde este prezentată 
slava Domnului, din care, versetul 3 a intrat în cultul Sfintei 
Liturghii, cântându-se tocmai înaintea prefaceri Sfintelor Daruri: 
„Sfânt, Sfânt, Sfânt Domnul Savaot, plin este cerul şi pământul 
de mărirea Lui“. Se va reţine acest verset. 


9. Rugăciunea la ieşirea din clasă. 

Profeţii mesianice în Vechiul 
Testament 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoștințele anterioare 


După căderea omului în păcat Dumnezeu nu l-a părăsit, ci per- 
manent a vegheat, pregătind un anume popor, pentru ca în el să 
vină Izbăvitorul lumii. Mai mult decât atât, Dumnezeu a 
comunicat prin profeţi date foarte precise cu privire la naşterea, 
activitatea, precum și la întreaga operă de mântuire săvârşită de 
Fiul Său în lume. 


5. Comunicarea subiectului lecţiei noi 


Vom vedea în cele ce urmează principalele profeţii ale Vechiului 
Testament privind viaţa şi activitatea mântuitoare săvârşită în 
lume de Fiul lui Dumnezeu întrupat. 


6. Dirijarea învăţării. Insuşirea noilor cunoştinţe 


Chiar dacă au căzut în păcat, Dumnezeu nu i-a lăsat pe oameni 
în desnădejde, ci le-a făgăduit un Mântuitor. Astfel, în blestemul 
adresat de Dumnezeu şarpelui, se cuprinde şi prima veste bună: 
„Vrăjmăşie voi pune între tine și femeie, între sămânţa ta şi 
sămânţa ei; Acela (cel născut din femeie) îţi va zdrobi capul, iar 
tu îi vei înţepa călcâiul“ (Facerea 3, 15). 

Făgăduinţa Izbăvitorului lumii din păcat rămâne o nădejde 
vie, asemenea unei raze de lumină ce va pregăti mereu conștiințele 
oamenilor în aşteptarea lui Mesia, Unsul lui Dumnezeu. Astfel, 
lui Avraam, părintele poporului ales şi „prietenul lui Dumne- 
zeu“, 1 se descoperă că întru el „se vor binecuvânta toate neamurile 
pământului“ (Facerea 12, 3), ceea ce înseamnă că toate neamurile 
se vor izbăvi de păcat prin Mesia care se va naște din seminția 
lui Avraam. De aceea însăşi schimbarea numelui său, din „Avram“ 
în „Avraam“, îl va defini ca părintele popoarelor. Astfel, lui Isaac, 
dumnezeu repetă făgăduinţa făcută lui Avraam, tatăl său, că „întru 
sămânţa ta se vor binecuvânta toate neamurile pământului“ 

(Facerea 26, 4). Făgăduinţa lui Dumnezeu devine şi mai precisă, 
mai concretă atunci când îi arată lui Iacob, că din seminţia fiului 
său, luda, se va naște Mesia: „Nu va lipsi sceptrul lui Iuda și 
povăţuitor din coapsele lui, până ce va veni Împăciuitorul (Şilo), 
şi de el vor asculta toate neamurile“ (Facerea 49, 10). Chiar şi 
păgânilor li se descopere Dumnezeu, arătându-le că din seminţia 
lui Iacob, numit și Israel, se va naște Mântuitorul lumii. lată 
profeția lui Valaam: „Îl văd, dar acum încă nu este; Îl privesc, 
dar nu de aproape; o stea răsare din Iacob; un toiag se ridică din 
Israel...“ (Numeri 24, 17). 

Mai târziu Dumnezeu îl va alege pe Moise ca eliberator al 
poporului din robia egipteană, el devenind în acelaşi timp garantul 
împlinirilor mesianice. Moise îl va numi pe Mesia adevăratul 
prooroc și eliberator de sub stăpânirea păcatului şi a morţii, 
spunând: „Prooroc esemenea mie va scula ţie Domnul Dumnezeul 
tău din frații tăi, de acela să ascultați“ (Deuteronom 18, 15). 

După cum vom vedea, foarte multe profeții mesianice sunt 
cuprinse în cartea Psalmilor lui David. Dar după dezbinarea 
regatului davidic, profeţiile mesianice vor fi din ce în ce mai 
numeroase. Dumnezeu va alege anume persoane cărora să le 
insufle, spre a transmite poporului, amănunte foarte precise cu 
privire la Mesia, pentru ca atunci când va veni, să-L poată 
recunoaşte. Aceștia sunt profeţii Vechiului Testament. 

E1 se vor referi la timpul venirii lui Mesia, la activitatea Lui, 
la patimile şi învierea Lui, precum şi la pogorârea Duhului Sfânt. 

Astfel, proorocii Vechiului Testament au arătat că Mesia se 
va naşte dintr-o fecioară: „Pentru aceasta Domnul meu vă va da 
semn: iată Fecioara va lua în pântece și va naște fiu şi va fi numele 
Lui Emanuel“ (Isaia 7, 14). Mesia se va naște în Betleemul ludeii: 
„Şi tu, Betleemul Efrata cu nimic nu eşti mai mic între miile lui 
Iuda, căci din tine va ieși Stăpânitor peste Israel, iar obârşia Lui 
este dintru început, din zilele veşniciei“ (Miheia 5, 1). Deşi foarte 
modestă, naşterea lui Mesia va fi sesizată de împărați, sau de 
magi, care „daruri şi prinoase vor aduce și se vor închina Lui toți 
împărații pământului, toate neamurile vor sluji Lui“ (Psalmul 
71, 10-12). Naşterea lui Mesia va produce o mare tulburare în 
sufletul conducătorilor poporului. Ei vor urmări cu moartea pe 
Pruncul care a venit în lume ca să-i izbăvească. O mare crimă va 
avea loc atunci, printr-un masacru general al copiilor, ordonat 
de stăpânitorul acelor vremi: „Glas se aude în Rama, profețeşte 
Ieremia, bocet şi plângere amară, Rahila își plânge copii și nu 
vrea să se mângâie de copiii săi, fiindcă nu mai sunt“ (leremia 
31, 15). Pentru a scăpa de sub ascuțișul sabiei Pruncul-Mesia va 

fi dus în Egipt până la încetarea persecuției, împlinindu-se astfel 
profeția care spune: „Când Israel era tânăr, Eu îl iubeam, şi din 
Egipt am chemat pe Fiul Meu“ (Osea 11, 1). 

Activitatea lui Mesia va fi precedată de un Înaintemergător, 
aşa cum era obiceiul în antichitate. Acesta avea rolul de a „netezi 
căile Domnului, de a le îndrepta“, adică de a pregăti calea celui 
ce va veni, înlăturând toate piedicile, pentru ca activitatea Lui să 
fie rodnică: „Un glas strigă: În pustiu gătiţi calea Domnului, 
drepte faceți în loc neumblat cărările Dumnezeului nostru... să 
fie cele strâmbe, drepte şi cele colțuroase, căi netede. Şi se va 
arăta slava Domnului și tot trupul o va vedea căci gura Domnului 
a grăit“ (Isaia 40, 3-5). 

Activitatea lui Mesia este redată sintetic şi convingător de 
către profetul Isaia, când spune: „Duhul Domnului este peste 
mine, că Domnul m-a uns ca să binevestesc săracilor, m-a trimis 
să vindec pe cei cu inima zdrobită, să propovăduiesc celor robiţi 
eliberarea și celor prinşi în război libertatea... să mângâi pe cei 
întristaţi; celor ce jelesc Sionul, să le pun pe cap cunună în loc 
de cenușă, untdelemn de bucurie în loc de veşminte de doliu, 
slavă în loc de desnădejde. Ei vor fi numiţi: stejari ai dreptăţii, 
rod al Domnului spre preamărirea Lui“ (Isaia 61, 1-3). 

Mesia va fi „lumina lumii“ (Isaia 9,1), „Robul Domnului care 
va vesti popoarelor legea lui Dumnezeu“ (Isaia 42, 1-6), dar care 
„va pune Legea Domnului înăuntrul lor și pe inimile lor voi scrie 
şi le voi fi Dumnezeu, iar ei îmi vor fi Mie popor“ (Ieremia 31, 
33). EI va fi „Păstorul cel bun“ care va paşte oile Domnului 
(lezechiel 34, 1-31). Va fi „Dumnezeu tare, biruitor, Domn al 
păcii şi părinte al veacului ce va să fie, a cărui pace va fi fără de 
hotar“ (Isaia 9, 5-6). Profetul Zaharia descrie intrarea solemnă a 
lui Mesia în lerusalim, ca împărat drept și biruitor, smerit și călare 
pe asin (Zaharia 9, 9), iar apoi Păstorul cel bun va fi vândut cu 
treizeci de arginți (Zaharia 12, 10). Dar cel ce L-a vândut nu se 
va folosi de bani, ci va cumpăra cu ei „țarina olarului“ (Ieremia 
32, 9). Mesia va pătimi pentru păcatele lumii. Şi precum profetul 
Iona a stat în pântecele chitului, tot astfel şi Mesia va sta în 
mormânt, iar apoi se va ridica întru slavă. 

Patimile lui Mesia ne sunt prezentate cu o cutremurătoare 
exactitate de către profetul Isaia: „...Dispreţuit era ca cel din urmă 
oameni: om al durerilor și cunoscător al suferinţei, unul înaintea 
căruia să-ți acoperi faţa; disprețuit şi nebăgat în seamă. Dar Ela 
luat asupra Lui durerile noastre şi cu suferinţele noastre S-a 
împovărat. Şi noi Îl socoteam pedepsit, bătut și chinuit de Dum- 
nezeu... Chinuit a fost, dar s-a supus şi nu şi-a deschis gura Sa; 

ca un miel spre junghiere s-a adus şi ca o oaie fără de glas înaintea 
celor ce o tund, așa nu şi-a deschis gura Sa... Şi s-a luat de pe 
pământ viața Lui... Mormântul Lui a fost pus lângă cei fără de 
lege... cu toate că nu săvârșise nici o nedreptate şi nici o 
înşelăciune nu fusese în gura Lui...“ (Isaia 53, 1-12). 

Interesant este apoi modul amănunţit cu care psalmistul, cu 
o mie de ani înainte, vede patimile, moartea, învierea și înălțarea 
la cer a lui Mesia. Astfel, psalmistul ne arată că în timpul 
suferinţei de pe cruce, mâinile și picioarele I-au fost străpunse, 
iar cei din jur L-au batjocorit (Psalmul 34, 14-15). A fost adăpat 
cu oţet şi fiere (Psalmul 68, 25); hainele Lui au fost împărţite, 
iar pentru cămaşa Sa au aruncat sorții (Psalmul 21, 20). După 
moartea Sa nu i s-a zdrobit nici un os (Psalmul 33, 19—20) cum 
era obiceiul timpului în cazul celor condamnați prin crucificare. 
Dar după patimile Sale mântuitoare, Mesia va învia, se va înălța 
la cer şi va „sta de-a dreapta Tatălui“ (Psalmul 109, 1), ca unul 
care va rămâne în veac Preotul lui Dumnezeu (Psalmul 109, 4), 
ca mijlocitor veşnic pentru mântuirea oamenilor. Prin slăvita Sa 
înviere şi înălțare la cer, Mesia rămâne „piatra cea din capul 
unghiului“ (Psalmul 117, 22) iar ziua învierii va rămâne 
consacrată ca „ziua pe care a făcut-o Domnul să ne bucurăm şi să 
ne veselim întru ea“ (Psalmul 117, 24). 

Mai departe, profeţii Vechiului Testament au proorocit şi 
despre venirea Sfântului Duh și întemeierea Bisericii creștine, 
odată cu apariția harismei glosolaliei ca mijloc de a face cunoscute 
în lume „urările lui Dumnezeu“. lată ce spune profetul Ioil despre 
pogorârea Duhului Sfânt: „După aceea voi vărsa Duhul meu peste 
tot trupul şi fii şi fiicele voastre vor profeţii, bătrânii voştri visuri 
vor visa, iar tinerii voştri vedenii vor vedea. Chiar şi peste robi 
şi peste roabe voi revărsa Duhul Meu. Şi voi arăta semne minunate 
în cer şi pe pământ...“ (loil 3, 1-5). 

După cum vedem, toate profețiile s-au împlinit în persoana 
şi activitatea mântuitoare a Domnului lisus Hristos, de la nașterea 
până la slăvita Sa înviere și înălţare la cer. Şi tocmai de aceea au 
fost date profeţiile, ca atunci când va veni Mesia, să fie 
recunoscut. Cu toate acestea Evanghelia ne spune că „întru ai 
Săi a venit şi ai Săi nu L-au cunoscut“ (loan 1,11). Citind apoi 
în Sfintele Evanghelii, vedem pe de o parte că mulți Îl recunosc 
după puterea și iubirea Sa, iar reprezentanţii religioşi ai timpului 
îi cer mereu Domnului semne şi minuni pentru a-L recunoaşte. 
De ce această întunecare a celor ce nu-L recunoșteau? Interpretând 
greşit profețiile, toți aceştia așteptau un Mesia politic care să-i 
pună stăpânii lumii şi toate popoarele să le fie supuse. lar când 

Mântuitorul se arată smerit şi neangajat politic ca să-şi impună 
puterea, s-au smintit, şi în loc să fie ei primii fii ai împărăției lui 
Dumnezeu, L-au condamnat pe lisus la moarte, ca pe unul care 
i-a înșelat. Dar jertfa Sa mântuitoare, învierea și apoi pogorârea 
Sfântului Duh au făcut parte din planul lui Dumnezeu pentru 
izbăvirea lumii din păcat. De aceea, dacă nu L-au primit „cei 
chemați“, L-au primit celelalte neamuri, dornice şi acestea să se 
despovăreze de păcat. Așa că, „într-ale Sale a venit şi ai Săi pe 
El nu L-au primit. lar la câți L-au primit, celor ce cred în numele 
Lui, le-a dat putere, ca să se facă fii ai lui Dumnezeu, care nu din 
sânge, nici din poftă trupească, ci de la Dumnezeu s-au născut“ 
(loan 1, 11-13). 


7. Fixarea cunoştinţelor 


De când datează făgăduinţa venirii unui Izbăvitor? (De când omul 
a căzut în păcat). Ce reprezintă ea pentru omul căzut în păcat? 
(Reprezintă manifestarea dragostei lui Dumnezeu de a-l salva de 
sub puterea diavolului şi a morţii). Cum a împlinit Dumnezeu 
această făgăduinţă? (Prin pregătirea unui popor din care a ridicat 
pe profeţi ca oameni aleși prin care să comunice planul mântuirii 
pe care o va săvârşi prin Fiul Său la „plinirea vremii“). Ce ne 
spun profeții despre Mesia? (Că se va naşte din Fecioară, în 
Betleem. Naşterea lui va fi întâmpinată de magi, dar stăpânitorii 
acelor locuri nu-i vor înţelege sensul și va porni prigoană 
împotriva Pruncului-Mesia. Mama lui îl va apăra, refugiindu-se 
în Egipt... Activitatea lui Mesia va fi precedată de un 
Înaintemergător. Mesia va întemeia pe pământ împărăţia păcii 
care să-l elibereze pe om din păcat. De aceea, jertfa și învierea 
Sa vor constitui elementele de bază ale eliberării omului din păcat, 
spre împlinirea făgăduinţei lui Dumnezeu). De ce a fost nevoie 
ca Dumnezeu să comunice oamenilor prin profeți planul mântuirii 
şi modul în care Mesia îl va realiza? (Ca să-L cunoască oamenii 
când El va veni şi să-l urmeze). L-au recunoscut în persoana 
Domnului lisus Hristos? (Majoritatea din reprezentanţii oficiali 
ai poporului nu L-au recunoscut, dar poporul de rând în cea mai 
mare parte a aderat la El). De ce nu a fost primit Domnul lisus? 
(Fiindcă s-au interpretat greşit profețiile, așteptând un Mesia 
politic, care să întemeieze o împărăție lumească). Dar cu cei ce 
L-au primit pe El în viaţa lor, ce s-a întâmplat? (Aceștia, 
eliberându-se de păcat, au devenit fii lui Dumnezeu, adică poporul 
lui Dumnezeu, sau Biserica lui Dumnezeu). 

8. Aplicarea 


Profeţiile mesianice ale Vechiului Testament referitoare la 
persoana şi activitatea Mântuitorului, au fost identificate în 
Sfintele Evanghelii ori de câte ori s-a ivit cazul atât de lisus, cât 
şi de Sfinții Apostoli, ca şi de mulţimea care Îi urma. 

Apoi, profeţiile mesianice ale Vechiului Testament au rămas 
profund întipărite în conștiința creștinilor, constituind piese de 
mare preţ în cultul Bisericii, în special în lecturile biblice şi în 
slujbele bisericești. E suficient să ne referim, spre exemplificare, 
la slujba Proscomidiei, unde se face pomenirea cuvintelor 
profetului Isaia cu privire la patimile Domnului: „ca o oaie spre 
junghiere s-a dus...“ 


9. Rugăciunea la ieşirea din clasă. 


Cateheze biblice 


partea a II-a 


Noul Testament 

Genealogia Mântuitorului 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoștințele anterioare 


Era obiceiul la cei vechi să se redacteze tabloul genealogic, atunci 
când se vorbea despre oameni deosebiți şi neamul din care provin, 
spre a li se cunoaşte originea. Așa, în Vechiul Testament găsim 
prezentat tabloul genealogic al lui Adam, al lui Noe și al lui Sem. 

Pentru a arăta că lisus este Mesia proorocit şi aşteptat, Sfântul 
Evanghelist Matei începe scrierea Evangheliei sale prezen- 
tându-ne tabloul genealogic al Domnului. 


5. Comunicarea subiectului lecţiei noi 


Cum tabloul genealogic se numeşte „cartea neamului“, vom vedea 
care este cartea neamului lui lisus Hristos, sau genealogia Mân- 
tuitorului. 


6. Dirijarea învăţării. Insușirea noilor cunoştinţe 


Încă de la începutul Evangheliei, Sfântul Matei anunţă că va 
prezenta „cartea neamului lui lisus Hristos, fiul lui David, fiul 
lui Avraam. Aceasta înseamnă că lisus Hristos nu este un om 
oarecare. Însuşi numele Lui spune aceasta. „lisus“ este 
transcrierea grecizată a evreiescului „leşua“, care înseamnă 
„Dumnezeu este Mântuitor“, iar „Hristos“ însemnează „Unsul“ 
adică Mesia cel proorocit, Izbăvitorul lumii. Ungerea ca 
binecuvântare cerească consfințea o demnitate cu totul deosebită, 
de aceea se aplica regilor teocratici, profeților și arhiereilor. El 
provine după trup din seminţția lui Avraam şi din familia lui 
David. Aceasta are o importanţă deosebită, deoarece Mesia era 
aşteptat ca provenind din Avraam, cu care Dumnezeu a încheiat 
un legământ sfânt şi pe care l-a binecuvântat în mod cu totul 
deosebit atunci când s-a aşezat din poruncă divină în Canaan: 
„ȘI eu voi ridica din tine un popor mare, te voi binecuvânta, voi 
mări numele tău şi vei fi izvor de binecuvântare. Voi binecuvânta 
pe cei ce te vor binecuvânta... Şi se vor binecuvânta întru tine 
toate neamurile pământului“ (Facerea 12, 2-3). La fel, Mesia va 

proveni din familia regelui David. El se va numi „Fiul lui David“, 
conform proorociei pe care Dumnezeu prin profetul Natan o 
descoperă lui David: „lată, Domnul îţi vesteşte că îţi va întări 
casa... Voi ridica după tine pe urmașul tău, care va răsări din 
coapsele tale... Acela va zidi casa numelui meu și eu voi întări 
scaunul domniei lui în veci... Casa ta va fi neclintită, regatul tău 
va rămâne veşnic înaintea ta și tronul tău va sta în veci“ (II Regi 
7, 12-17). 

Tocmai de aceea, „cartea neamului lui lisus Hristos“ este 
prezentată pe trei etape sau unităţi, înscriindu-se 42 de neamuri, 
împărţite în câte 14, după cum urmează: 

1. De la Avraam până la David 

2. De la David până la robia babilonică 

3. De la robia babilonică până la Iosif 

Prima perioadă, începută cu Avraam, se continuă cu Isaac şi 
Iacov, urmând apoi luda. Acesta primind apoi binecuvântarea 
tatălui său i se prevesteşte că din seminţia lui se va naște Mesia: 
„Nu va lipsi sceptrul din Iuda, nici toiag de cârmuitor din coapsele 
sale, până ce va veni Împăciuitorul căruia se vor supune 
popoarele“ (Facerea 49, 10). 

Perioada a doua cuprinde pe Solomon, fiul lui David, apoi 
pe Roboam, continuându-se cu alți regi mai buni, sau mai răi, 
mai evlavioși, sau idolatri, care au atras mânia lui Dumnezeu şi 
poporul este dus în robia babilonică sub Nabucodonosor, când 
Ierusalimul a fost asediat și distrus, iar templul a fost prădat. 
Reîntorcându-se apoi în patrie, reapare în conştiinţa poporului 
idealul mesianic. Este pomenit numele lui Zorobabel, care 
reclădește templul din Ierusalim. Deşi acest templu nu a avut 
strălucirea celui dintâi, mărirea lui va fi şi mai mare — spuneau 
profeţii — fiindcă în el va intra Mesia. 

Cartea neamului lui lisus Hristos se încheie cu losif, 
logodnicul Mariei, din care s-a născut lisus, ce se cheamă 
„Hristos“. Vedem că originea după trup a Domnului este redată 
pe numele lui Iosif, care nu era tatăl Lui natural, dar conform 
rânduielilor timpului, copiii erau socotiți ca aparținători aceleiași 
familii, chiar dacă tatăl lor natural era altul. În acest caz, Iosif 
era socotit tatăl legal, nu natural, pentru a se întări convingerea 
că lisus este Mesia, „Fiul lui Dumnezeu“. Evanghelistul 
precizează că Iosif este „logodnicul“ Mariei, nu soţul ei, de unde 
putem vedea clar că Maria, mama lui lisus, este Fecioară, iar 
întruparea este de la Duhul Sfânt. 

Deşi genealogia este prezentată descendent, amintindu-se nu- 
mele bărbaţilor, fiindcă ei constituiau capul familiei, care 

perpetuează neamul, Evanghelistul ne redă totuşi şi nume de 
femei, ca: Tamar, Bahab, Betșeba și moabiteanca Ruth, iar la 
sfârşit aminteşte, după cum am văzut, numele Sfintei Fecioare 
Maria, care tălmăcit însemnează: „Bineplăcută“, „Binemirositoa- 
re“, „Plăcută“, „Doamnă“, „Stăpână“. 

Pe lângă prezentarea pe care o face Sfântul Evanghelist Ma- 
tei, urmărind neamurile de la Avraam și până la lisus, mai avem 
în Noul Testament şi o altă prezentare a neamului lui lisus, cea 
pe care ne-o înfăţişează Sfântul Evanghelist Luca într-o formă 
inversă, ascendentă, de la lisus până la Adam, până la Dumne- 
zeu. Asociindu-l pe Mântuitorul cu Adam, vedem că așa cum 
prin firea păcătoasă moştenită de la primul om, suntem supuși 
păcatului, tot așa prin întruparea „Celui de al doilea Adam“, a 
Mântuitorului lisus Hristos putem moșteni firea eliberată de păcat, 
înnoită prin binecuvântarea lui Dumnezeu spre viaţa veşnică. 

Intuiţia se face arătându-se diferite personaje biblice 
incluse în genealogia lui lisus. 


7. Fixarea cunoştinţelor 


Făcând împărțirea genealogiei Domnului din 14 în 14 generaţii, 
ne gândim la faptul că cifra 14 reprezintă dublarea cifrei 7 
considerată sfântă, iar 42 (dublarea înmulțită cu 3) reprezintă 
deplinătatea sfinţeniei împlinite în persoana celui care o încheie, 
adică a lui lisus Hristos. 

Am văzut apoi că în cartea neamului lui lisus apar şi femei. 
Unele dintre ele chiar păcătoase, altele de alt neam; ceea ce 
înseamnă că la mântuire sunt chemaţi toți oamenii, în mod egal: 
bărbaţi sau femei; păcătoşi sau drepți; din poporul ales, sau din 
alte neamuri. 

Observăm că Sfântul Evanghelist ne prezintă neamul după 
trup al Domnului. Aceasta nu ne oprește să considerăm că Cel ce 
s-a întrupat este şi rămâne Dumnezeu adevărat. Fiind şi rămânând 
Dumnezeu adevărat, El este şi Om adevărat, adică Fiul lui Dum- 
nezeu, Fiul Omului, Fiul lui David. 


8. Aplicarea 


Pericopa Evanghelică referitoare la „cartea neamului lui lisus 
Hristos“ a fost rânduită de către Biserică să se citească în 
duminica dinaintea Naşterii Domnului, atrăgându-ne prin aceasta 
luare aminte asupra Personalității divin-umane a Celui ce se va 
naște pentru a noastră mântuire. 

9. Temă pentru acasă 


Pentru a înţelege mai bine genealogia vieţii cuiva, ar fi recoman- 
dabil ca fiecare să-și analizeze propria genealogie. 


10. Rugăciunea la ieşirea din clasă. 


Buna Vestire 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoştinţele anterioare 


Se poate porni de la intuiţie, arătându-se icoana Buneivestiri, 
sau: Privind cu faţa spre altar în sfințitul locaş de cult, observăm 
pe uşile împărătești icoana unei Fecioare adumbrită de razele 
luminoase ale Duhului Sfânt în chip de porumbel, iar alăturea 
imaginea unui înger în veşminte albe, adresându-i-se cu un crin 
în mână, ca semn al curăţiei şi nevinovăţției. Aceasta reprezintă 
icoana Buneivestiri. 


5. Comunicarea subiectului lecţiei noi 


Vom vedea în cele ce urmează ce ne spune Evanghelia despre 
Bunavestire şi care este înţelesul acestui eveniment din opera de 
mântuire a neamului omenesc. 


6. Dirijarea învăţării. Insuşirea noilor cunoștințe 


Textul pericopei Evanghelice „În luna a șasea a fost trimis 
îngerul Gavriil de la Domnul în cetatea Galileii, al cărui nume 
era Nazaret, la o Fecioară logodită cu un bărbat, al cărui nume 
era Iosif, din casa lui David. lar numele Fecioarei era Maria. Și 
intrând îngerul la ea, a zis: „Bucură-te cea plină de dar, Domnul 
este cu tine, binecuvântată eşti tu între femei“. lar ea văzând, s-a 
spăimântat de cuvântul lui şi cugeta ce va fi însemnând urarea 
aceasta. Şi a zis îngerul: nu te teme, Maria, căci ai aflat har de la 

Dumnezeu. Şi iată vei lua în pântece şi vei naşte fiu și vei chema 
numele lui lisus. Acesta va fi mare şi Fiul Celui Preaînalt se va 
chema, şi-l va da Lui Domnul Dumnezeu tronul lui David, tatăl 
Său, şi va împărăţi peste casa lui Iacob în veci şi împărăţia lui nu 
va avea sfârșit. ŞI a zis Maria către înger: cum va fi aceasta de 
vreme ce eu nu știu de bărbat? Și răspunzând îngerul i-a zis: 
Duhul Sfânt se va cobori peste tine și puterea Celui Preaînalt te 
va umbri; pentru aceasta și Sfântul ce se va naște din tine se va 
chema Fiul lui Dumnezeu. Şi iată Elisabeta, rudenia ta, și ea a 
zămislit un fiu la bătrâneţele ei, şi aceasta este a şasea lună pen- 
tru ea, care se chema stearpă. Că la Dumnezeu nici un lucru nu 
este cu neputinţă. Şi a zis Maria: „iată roaba Domnului, fie mie 
după cuvântul tău.“ Şi s-a dus îngerul de la ea“ (Luca 1, 26-38). 


Explicarea textului După cum vedem, Bunavestire înseamnă 
vestea bună pe care îngerul Gavriil o transmite unei Fecioare 
aleasă de Dumnezeu să nască pe Mesia cel proorocit și așteptat. 
Îngerii sunt fiinţe spirituale, care petrec în jurul tronului lui 
Dumnezeu. Numele lor înseamnă „vestitor“. Ei sunt trimişi de 
Dumnezeu ca să vestească oamenilor voia şi hotărârile Sale. Pen- 
tru a putea intra în legătură cu oamenii, ei se prezintă în chip 
omenesc şi vorbesc limba înţeleasă de cei cărora li se adresează. 
Fecioara se numea Maria. Locuia în Nazaretul Galileii, „un sătuleţ 
lângă Muntele Tabor“, fiind logodită cu Iosif. La evrei logodna 
se făcea cu aprobarea părinților şi a fratelui mai mare. Ea dura 
un an. Era o perioadă de verificare. Fecioara logodită locuia în 
casa părinţilor ei. În această situaţie apare îngerul Gavriil spre 
a-i comunica Fecioarei voia lui Dumnezeu, spunându-i: „bucu- 
ră-te cea plină de har, Domnul este cu tine, binecuvântată ești tu 
între femei“. De aici vedem că nu e vorba de o Fecioară oarecare, 
ci de „una plină de har“, care va avea un destin fericit, şi anume 
de a fi binecuvântată între femei, de a i se atribui peste veacuri 
cinstire din partea oamenilor, fiindcă va împlini cea mai înaltă 
misiune încredinţată de Dumnezeu vreodată unui om. 

De aceea, copleșită de mesajul îngerului, Fecioara s-a 
spăimântat şi a rămas nedumerită, motiv pentru care îngerul o 
linişteşte, explicându-i că „a aflat har de la Dumnezeu şi va lua 
în pântece şi va naște fiu şi va chema numele lui lisus. Acesta va 
fi mare şi Fiul Celui Preaînalt se va chema...“ Nedumerirea ei 
creşte şi mai mult, aflând că „va lua în pântece“. Și era justificată 
„de vreme ce nu ştia de bărbat“. Se simţea fără prihană. Avea 
conștiința clară că nu a trădat actul logodnei. Explicația îngerului 
însă o va linişti, aflând că e vorba de „umbrirea Duhului Sfânt“, 

care este „de viaţă făcătorul“ şi care încă de la creaţie aduce 
ordinea ce dă curs normal vieţii. lar Sfântul care se va naște din 
ea este Fiul lui Dumnezeu, care va împăca cerul cu pământul, 
aducând, sau restabilind armonia și ordinea de la începutul 
creaţiei. Vedem de aici că actul întrupării Fiului lui Dumnezeu 
se face prin participarea Sfintei Treimi. „Puterea Celui Preaînalt“ 
indică prezența Tatălui, iar „umbrirea“ Sfintei Fecioare este 
lucrarea Sfântului Duh. Şi Sfântul care se zămisleşte este Fiul 
lui Dumnezeu (sau Dumnezeu Fiul). Taina întrupării Fiului lui 
Dumnezeu, a fecioriei Mariei și a naşterii ce va urma, fecioară 
rămânând şi pe mai departe, este mai presus de orice înțelegere 
omenească. Ea depăşeşte naturalul şi firescul. E vorba de prezența 
Sfintei Treimi, de lucrarea şi de planul lui Dumnezeu la care 
toate sunt cu putinţă. Pentru a ne da totuși seama de posibilitatea 
acestei zămisliri mai presus de fire, s-a oferit imaginea razelor 
de lumină ale soarelui, care pătrund prin geamul unei ferestre, 
fără a-i aduce acesteia vreo vătămare... 

Aflând că e vorba de o împlinire a voii lui Dumnezeu, 
Fecioara primeşte taina printr-un cuvânt de totală dăruire: „fie 
mie după cuvântul tău!“ Și dialogul Sfintei Fecioare cu îngerul 
se încheie aici. Taina a fost primită în viața ei. De acum începe 
jertfa. Ea va apare însărcinată în faţa oamenilor, trezind 
suspiciunea lor. Nu putea să dea explicații nimănui. Mai mult 
decât atât, Legea era foarte aspră în astfel de situaţii. Ea prevedea 
că „dacă pe vreo fată tânără logodită cu un bărbat cineva o va 
întâlni în cetate şi se va culca cu dânsa, să fie aduși amândoi la 
poarta cetății aceleia şi să fie uciși cu pietre“ (Deuteronom 22, 
23-24). Cunoscând această prescripţie a Legii, dar fiind un suflet 
generos, fără prihană, drept în faţa lui Dumnezeu și a oamenilor, 
şi nevrând să-şi descopere sau să-şi insulte logodnica, Iosif se 
hotărî „să o lase pe ascuns“ (Matei 1, 19). Alţi bărbaţi s-ar fi 
simţit lezaţi în amorul propriu şi ar fi reacționat cu răzbunare şi 
duritate, chiar dacă nu aveau toate argumentele... Ar fi judecat 
după aparenţe... Şi în cazul Sfintei Fecioare, acestea deveneau 
din ce în ce mai evidente... Dar Iosif nu a ales soluţia durității. 
El vroia să-și păstreze până la capăt iubirea față de logodnica 
sa... Dar când se părea că Sfânta Fecioară este mai mult părăsită 
de oameni, atunci intervine Dumnezeu. El nu-şi lasă părăsiți aleşii 
Săi, şi nici planul Lui nu poate fi nimicit, sau dat la o parte... De 
aceea, când Iosif cugeta să-și părăsească logodnica, „iată, îngerul 
Domnului i s-a arătat în vis, zicând: losife, fiul lui David, nu te 
teme a lua pe Maria, femeia ta, că ce s-a zămislit în ea este de la 
Duhul Sfânt. Şi ea va naște fiu și tu îi vei da numele lisus, că El 

va mântui pe poporul Său de păcatele lui“ (Matei 1, 20-21). Şi 
astfel, Iosif primeşte din partea lui Dumnezeu mesajul și calitatea 
de a fi protectorul Sfintei Fecioare şi a Pruncului, care se va 
naște la timpul potrivit. 

Dar Bunavestire nu rămâne numai o realitate istorică, demnă 
de comemorat de creştini, ca una din cele mai însemnate sărbători, 
ca un prim Crăciun. Actul istoric al Buneivestiri prin taina și 
jertfa pe care le conţine, se continuă şi în viața duhovnicească a 
fiecărui credincios. Odată ce Hristos „ia chip“, se zămislește spiri- 
tual în sufletul şi viaţa creştină, iar odată ce această taină este 
înţeleasă şi primită, se continuă asemenea Buneivestiri — prin 
jertfă. Este vorba de Jertfa lepădării de sine, pentru ca Hristos să 
se dezvolte tot mai mult şi să se „maturizeze“ în viața duhovni- 
cească. E vorba apoi de jertfa urmării lui Hristos prin luarea cru- 
cii tale alături de crucea Lui, de continuare până la sfârşitul vea- 
curilor a tainei şi jertfei lui Hristos, cu o bucurie şi dăruire sfântă, 
pentru statornicia pe pământ a Împărăției lui Dumnezeu: „Vie 
împărăţia Ta, facă-se voia Ta, precum în cer așa şi pe pământ“. 


7. Fixarea cunoştinţelor 


În ce constă Bunavestire? (În vestea bună pe care îngerul Gavriil 
o transmite Sfintei Fecioare Maria, că va naşte pe Mesia, Mân- 
tuitorul lumii). Cum a primit ea această veste? (La început s-a 
spăimântat de prezenţa îngerului. Apoi vestea a copleșit-o, fiindcă 
era neprihănită, şi nu putea înțelege cum va fi posibilă împlinirea 
veştii îngerului. Dar după ce îngerul o asigură că la „Dumnezeu 
toate sunt cu putință“ şi că prin umbrirea Duhului Sfânt, „de viață 
făcătorul“, ea va deveni Născătoare de Dumnezeu, „binecuvântată 
între femei“, Sfânta Fecioară se supune cu smerenie şi dăruire, 
răspunzând îngerului: „fie mie după cuvântul tău,,). După ce a 
primit taina zămislirii Fiului lui Dumnezeu, ce se va întâmpla în 
viaţa Sfintei Fecioare? (Va începe jertfa). Dumnezeu o va părăsi? 
(Nu o va părăsi, fiindcă Dumnezeu nu renunţă la planul Său, iar 
aleşii Săi nu vor fi niciodată şi nici o clipită părăsiţi. Tot ce se 
întâmplă în viața lor este cu Voia și îngăduinţa lui Dumnezeu). 


8. Aplicarea 


Evenimentul Buneivestiri este sărbătorit de Biserică cu nouă luni 
înainte de Nașterea Domnului, adică la 25 martie. Fiind zi de 
bucurie, şi căzând în postul Paştilor, Biserica acordă dezlegare 
la peşte şi la vin. 

În semn de prețuire a evenimentului care deschide opera de 
mântuire, Biserica cinstește Bunavestire printr-un imn de laudă 
adus Sfintei Fecioare, imortalizat în „Acatistul Buneivestiri“, care 
poartă amprenta unei mari înălțări duhovnicești: „Îngerul cel mai 
întâi stătător din cer a fost trimis să zică Născătoarei de Dumne- 
zeu: „Bucură-te!“ Şi împreună cu glasul netrupesc văzându-Te, 
Doamne, întrupat, s-a spăimântat și a stătut strigând către dânsa 
unele ca acestea: Bucură-te prin care răsare bucuria; Bucură-te 
prin care piere blestemul; ...Bucură-te pântecele dumnezeieștii 
întrupări; Bucură-te, prin care se înnoieşte făptura; Bucură-te prin 
care Prunc se face Făcătorul; Bucură-te mireasă, pururea 
Fecioară“. 


9. Temă pentru acasă 


Se va citi în întregime Acatistul Buneivestiri. 


10. Rugăciunea la ieşirea din clasă. 


Naşterea Domnului 


1. Rugăciunea la intrarea în clasă 
2. Organizarea clasei pentru lecţie 
3, Verificarea lecţiei predate anterior 


4. Legătura cu lecţia precedentă sau cu 
cunoștințele anterioare 


Articolul al treilea din Simbolul de credință ne spune despre cea 
de a doua Persoană a Sfintei Treimi: „...care pentru noi oamenii 
şi pentru a noastră mântuire s-a pogorât din ceruri, s-a întrupat 
de la Duhul Sfânt şi din Fecioara Maria și s-a făcut om“. 


5. Comunicarea subiectului lecţiei noi 


Vom vedea cum s-a desfăşurat actul istoric al Nașterii Domnului. 

6. Dirijarea învăţării. Insuşirea noilor cunoștințe 


Textul pericopei evanghelice „Și în zilele acelea a ieșit 
poruncă de la cezarul August să se înscrie toată lumea. Această 
înscriere s-a făcut mai întâi pe când stăpânea în Siria Quirinius. 
Şi se duceau toţi să se înscrie, fiecare în cetatea sa. ŞI s-a suit şi 
Iosif din Galileea, din cetatea Nazaret, în Iudeea, în cetatea lui 
David, care se numește Betleem, pentru că era din casa și din 
seminţia lui David, să se înscrie cu Maria, cea logodită cu el, 
fiind grea. Şi pe când era acolo, s-au împlinit zilele ca să nască. 
Şi a născut pe fiul său cel întâi născut și l-a înfășat și l-a culcat 
în iesle, pentru că nu avea loc în casa de oaspeţi. Şi erau niște 
păstori în noaptea aceea stând pe câmp şi făcând de strajă 
împrejurul turmei lor. Şi iată un înger al Domnului a stătut 
înaintea lor şi slava Domnului a strălucit împrejurul lor şi s-au 
înfricoşat cu frică mare. Şi le-a zis îngerul: nu vă temeţi, că iată 
vă binevestesc bucurie mare, care va fi pentru tot poporul, că vi 
s-a născut astăzi Mântuitor, care este Hristos Domnul, în cetatea 
lui David. Şi aceasta vă va fi semn: veţi găsi un prunc înfășat, 
culcat în iesle. Şi deodată s-a văzut, împreună cu îngerul, mulți- 
me de oaste cerească, lăudând pe Dumnezeu şi zicând: Mărire 
întru cei de sus lui Dumnezeu și pe pământ pace, între oameni 
bunăvoire. Și cum s-au dus de la ei îngerii la cer, păstorii au zis 
unii către alţii: să mergem dar până la Betleem şi să vedem cu- 
vântul acesta ce s-a făcut, pe care Domnul ni l-a descoperit. Și 
au venit degrabă şi au aflat pe Maria şi pe losif şi pruncul culcat 
în iesle. Şi văzând, au spus ce li s-a grăit despre pruncul acesta. 
Și toți care au auzit s-au mirat de cele ce le-au spus păstorii; iar 
Maria păstra toate cuvintele acelea, punându-le în inima sa. ȘI 
s-au întors păstorii, slăvind şi lăudând pe Dumnezeu pentru toate 
cele ce auziseră şi văzuseră, precum li se spusese“ (Luca 2, 1-20). 


Explicarea textului După cum vedem din relatarea Nașterii 
Domnului, evenimentul este prezentat de Sfântul Evanghelist 
Luca într-un cadru istoric bine determinat, care motivează în 
acelaşi timp naşterea la Betleem şi nu la Nazaret. Astfel, 
evenimentul istoric al Naşterii Domnului în Betleem este 
determinat de recensământul populaţiei în întreg imperiul roman 
făcut de împăratul Octavian Augustus, în timp ce în Siria stăpânea 
Quirinius. 

Se ştie prea bine din istorie că împăratul Octavian, nepotul 
lui Iuliu Cezar, supranumit „Augustus“, adică „Sacrul“, sau 
„Ilustrul“, domnind între 27 în.Hs. şi 14 d.Hs., făcea tot la 14 

ani recensământul populației din imperiu, pentru a urmări o 
echitabilă repartiție a impozitelor. Împăratul însuși ținea evidenţa 
recensămintelor. Recensământul în Palestina a fost ordonat de 
reprezentantul împăratului, de guvernatorul (proconsulul) Siriei, 
Publius Sulpicius Quirinius, care conduce Siria în două rânduri, 
începând din anul 10 în.Hr. şi 9 d.Hr. Evanghelistul Matei vine 
cu precizarea ca Naşterea Domnului a avut loc „în zilele regelui 
Irod“. Întrucât nu plătea impozit Romei, fiindcă purta titlul de 
„rege asociat“ (rex socius), Irod a primit cu largă inimă să se 
facă acest recensământ în ţara lui. 

Recensământul ordonat de Octavian Augustus a obligat pe 
fiecare locuitor să se deplaseze la locul de obârşie al neamului 
său. Şi cum Iosif şi Maria erau din neamul lui David, cu obârşia 
în Betleem, părăsesc Nazaretul, situat în provincia Galileii și vin 
în provincia ludeea, la Betleem, orașul situat la 10-12 km sud 
de Ierusalim. Se mai numea și „Cetatea lui David“, fiindcă aici 
s-a născut cu o mie de ani în urmă regele David. După reîntoar- 
cerea din robia babilonică, mulți din descendenții familiei 
davidice se stabilesc și în alte localităţi din Palestina, precum 
strămoșii lui Iosif şi Maria s-au așezat în Nazaretul Galileii. 

După un drum lung și greu, din Nazaret şi până în Betleem, 
aproximativ 150 km, negăsind aici loc în casele de oaspeți, şi 
„împlinindu-se zilele ca să nască“, Fecioara Maria a născut pe 
Mântuitorul lumii într-o iesle. L-a înfășat și L-a culcat aici. Co- 
mentând aceasta, Sfinții Părinţi accentuează marea smerenie în 
care s-a îmbrăcat Fiul lui Dumnezeu încă de la Nașterea Sa. „Toa- 
te prin Dânsul s-au făcut şi fără de El nimic nu s-a făcut din tot 
ce s-a făcut“ (loan 1, 3), dar El vine la noi ca om, nu în palate, 
nici în lux, ci în cea mai copleșitoare umilință. De aceea, smerenia 
Lui este cu atât mai mare, cu cât locul din care Ela coborât este 
mai înalt... 

Primii care L-au întâmpinat pe Pruncul nou-născut pentru 
mântuirea noastră au fost păstorii. Ei stăteau pe câmp şi făceau 
de pază noaptea împrejurul turmei lor, probabil lângă Ierusalim, 
ca angajați ai templului spre a creşte oile şi mieii folosiți ca jertfe. 
Nu este însă întâmplătoare această coincidenţă, fiindcă şi Fiul 
Omului ca o „oaie se va aduce spre junghiere“, El, care va fi 
„păstorul cel bun al oilor“. 

Păstorii nu fac însă parte din clasele stăpânitoare, sau suspuse 
ale societăţii. Ei erau cei mai modeşti dintre oameni. Și poate 
tocmai de aceea au fost aleşi ei să fie primii care să întâmpine pe 
Mesia. Este încă o împlinire a mesajului Buneivestiri arătat prin 
cuvintele Sfintei Fecioare: „...Arătat-a tăria brațului Său, Domnul 

risipit-a pe cei mândri în cugetul inimii lor; a coborât pe cei 
puternici de pe tronuri și a înălţat pe cei smeriţi; pe cei flămânzi 
i-a umplut de bunătăţi şi pe cei bogaţi i-a scos afară deşerţi...“ 
(Luca 1, 51-53). Cu alte cuvinte, „pe cele smerite și neputin- 
cioase ale lumii le-a ales Dumnezeu ca să rușşineze pe cele tari“. 
Celor „săraci cu duhul“ le va oferi Mesia născut în peștera 
sărăcăcioasă a Betleemului împărăţia Sa (Matei 5, 3). Pentru unii 
ca aceştia, pentru salvarea vameșilor și păcătoşilor s-a întrupat 
Fiul lui Dumnezeu. De aceea, El va face din vameşi Apostoli, și 
din păcătoşi sfinți. 

Când păstorilor li s-a arătat îngerul şi când slava lui Dumne- 
zeu a strălucit împrejurul lor, ei s-au înfricoșat foarte mult. Nu 
au mai văzut niciodată aşa ceva şi nici nu se aşteptau să vadă 
vreodată. Îngerul îi încurajează și le spune lor, tocmai lor, cea 
mai bună veste din lume, care va fi o mare bucurie pentru întreg 
poporul până la sfârşitul veacurilor, și anume că „astăzi s-a născut 
Mântuitorul, care este Hristos Domnul“. Altfel spus: astăzi vi 
s-a arătat mântuirea cea mult așteptată, astăzi a venit iertarea și 
împăcarea cerului cu pământul, fiindcă „atât de mult a iubit Dum- 
nezeu lumea, încât şi pe Fiul Său, Cel unul născut, L-a dat, ca 
oricine crede în El să nu piară, ci să aibă viață veșnică“ (loan 3, 
16). Acest imn al împăcării cerului cu pământul este cântat de 
mulțimea de oaste cerească, zicând: „Mărire întru cei de sus lui 
Dumnezeu şi pe pământ pace, între oameni bunăvoire“. 

Împlinind porunca îngerului, păstorii s-au dus la Betleem și 
au găsit Pruncul culcat în iesle, iar pe Maria şi pe Iosif alături de 
El. Au mai venit de bună seamă la ieslea unde s-a născut Mesia 
şi alți oameni din împrejurimi spre a oferi — așa cum se cuvine 
şi este omenos — un cât de mic ajutor Femeii care născuse... 
Toţi s-au mirat de cele mărturisite de păstori... Maria însă nu s-a 
mirat, fiindcă ea cunoștea mai bine ca oricine taina zămislirii şi 
nașterii Fiului lui Dumnezeu. Și nu a mărturisit-o nimănui, ci a 
păstrat-o în inima sa. 

Intuiţia se va face arătându-se tabloul sau icoana Nașterii 
Domnului în ieslea din Betleem. 


7. Fixarea cunoştinţelor 


Când a avut loc Nașterea Domnului, sau întruparea Fiului lui 
Dumnezeu? (În timpul împăratului Octavian Augustus, când 
guvernator al Siriei era Quirinius, iar rege al Ţării Sfinte era 
Irod). Unde s-a născut Pruncul sfânt? (În Betleem). Dar Sfânta 
Fecioară şi dreptul Iosif erau din Nazaret. Cum de au ajuns în 

Betleem? (Împăratul Romei a dat ordin să se facă recensământul 
populației şi cu acest prilej fiecare trebuia să se înscrie în locali- 
tatea de origine a neamului său. lar cum Iosif şi Maria erau din 
neamul lui David, iar acesta din Betleem, s-au deplasat din 
Nazaret până în Betleem). Ce s-a întâmplat când au ajuns în 
Betleem? (Sfintei Fecioare i s-au împlinit zilele naşterii). Unde 
a născut ea pe Mântuitorul lumii? (Negăsind o casă de oaspeţi, 
L-a născut într-o 1esle). Faptul că Fiul lui Dumnezeu, creatorul 
cerului şi al pământului primește să se nască într-o iesle 
sărăcăcioasă, ce ne demonstrează? (Ne arată iubirea fără de 
margini a lui Dumnezeu arătată omului, printr-o covârșitoare 
smerenie, sau umilință). Care au fost primii invitaţi ai cerului la 
Naşterea Pruncului din Betleem? (Au fost nişte păstori, oameni 
simpli și modești). Ce ne arată aceasta? (Că Dumnezeu „celor 
smeriți le dă har“). Ce le spune îngerul păstorilor? (Că astăzi l-i 
s-a născut Mântuitor). Ce înseamnă aceasta? (Înseamnă că prin 
întruparea Fiului lui Dumnezeu ne-a venit iertarea cerului, adică 
împăcarea cerului cu pământul). Cine confirmă acest mesaj? 
(Oastea îngerilor care cântau marele imn al împăcării: „Mărire 
întru cei de sus lui Dumnezeu și pe pământ pace, între oameni 
bunăvoire“). Ce au făcut păstorii după plecarea îngerului? (Au 
mers în Betleem — ca dovadă că ei erau în împrejurimi — şi 
acolo au găsit Pruncul împreună cu Mama Sa și cu dreptul Iosif, 
precum şi cu alţi oameni). Când păstorii au povestit cele 
întâmplate, ce au făcut cei prezenți la ieslea din Betleem? (S-au 
mirat). Dar Mama Pruncului? (Ea nu s-a mirat, fiindcă cunoştea 
taina zămislirii și întrupării Fiului lui Dumnezeu). 


8. Aplicarea 


Nașterea Domnului constituie pentru creștini unul din cele mai 
mari praznice. Ea se sărbătorește în fiecare an la 25 decembrie, 
fiind precedată de o perioadă de șase săptămâni de post. 

Se va cânta Troparul Nașterii Domnului, Colindul: „O, ce 
veste minunată“, precum și alte colinde. 


9. Temă pentru acasă 


Se va citi textul Sfintei Evanghelii după Luca privind Nașterea 
Domnului şi se va învăţa Troparul Naşterii Domnului și alte 
colinde. 


10. Rugăciunea la ieşirea din clasă. 

Inchinarea magilor 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoştinţele anterioare 


La opt zile după Nașterea Domnului Sfânta Fecioară şi dreptul 
losif se prezintă cu Pruncul Sfânt la templu pentru a fi tăiat 
împrejur; iar la patruzeci de zile a fost închinat la templu, fiind 
întâmpinat de dreptul Simeon şi proorocița Ana. 

Nu peste mult timp a avut loc un eveniment mai puţin 
aşteptat. 


5. Comunicarea subiectului lecţiei noi 


Acesta este închinarea magilor de la Răsărit, la care ne vom referi 
în cele ce urmează. 


6. Dirijarea învăţării. Insuşirea noilor cunoştinţe 


Textul pericopei evanghelice „lar după ce lisus s-a născut în 
Betleemul Iudeii în zilele regelui Irod, iată magii de la răsărit 
sosiră în Ierusalim, zicând: Unde este Nou-Născutul rege al 
iudeilor? Căci noi am venit ca să ne închinăm Lui. lar regele 
Irod auzind aceasta s-a tulburat şi împreună cu el tot Ierusalimul. 
Și adunând pe toţi arhiereii și cărturarii poporului i-a întrebat 
unde are să se nască Hristos. Iar ei au zis: în Betleemul Iudeii, 
căci aşa s-a scris prin profetul: „Şi tu, Betleeme, pământul lui 
Iuda, nicidecum nu eşti mai mic între căpeteniile lui luda, că din 
tine va ieşi Conducătorul (Povăţuitorul) care va paşte pe poporul 
meu, pe Israel. Atunci Irod chemând pe magi s-a informat cu 
de-amănuntul de la ei despre timpul când li s-a arătat steaua. ȘI 
trimițându-i pe dânșii la Betleem le-a zis: Mergând, cercetaţi cu 
de-amănuntul despre Prunc, iar dacă îl veţi găsi vestiţi-mă şi pe 
mine ca şi eu să merg să mă închin Lui. lar ei ascultându-l pe 
rege s-au dus. Și iată steaua pe care o văzusera la răsărit, mergea 
înaintea lor până ce a venit şi a stat deasupra locului unde era 
Pruncul. lar ei văzând steaua s-au bucurat cu bucurie foarte mare. 
Și intrând în casă au văzut pruncul cu Maria, mama Lui, și căzând 
la pământ ] s-au închinat Lui și deschizându-și visteriile lor I-au 

dus Lui: aur, tămâie și smirnă. Și primind încunoștinţare în vis 
ca să nu se întoarcă la Irod, s-au dus pe altă cale în ţara lor“ 
(Matei 2, 1-12). 


Explicarea pericopei După cum ne arată textul pericopei 
evanghelice, venirea magilor se petrece „în zilele lui Irod regele“. 

Cine era Irod? 

Era fiul lui Antipater. A fost ales de Senatul roman, și decretat 
ca „rege asociat „(rex socius). Era străin de origine şi nu se bucura 
de simpatia poporului iudeu, fiind considerat uzurpator al tronului 
lui David. Pentru a-şi câştiga simpatia, restaurează din temelie 
templul din Ierusalim şi se căsătoreşte cu o fiică din vechea 
familie regală a Hasmoneilor. Dar toată viaţa rămâne o luptă 
deschisă de a se menţine la tron, suspectând tiranic și crud orice 
situație sau pretendent, fie chiar imaginar. 

Cine sunt magii și de unde au venit ei? 

Magii erau înțelepţii timpului care cu ajutorul astrologiei 
căutau să pătrundă destinul omenirii, prezicând anumite 
evenimente ce urmau să se producă, de pildă cum ar fi recolta, 
sfârşitul unei domnii, rezultatul unei bătălii, etc. Unii spun că 
erau chiar regi ai unor popoare orientale. Chiar dacă nu erau regi 
încoronați, influenţele lor la curţile regale erau hotărâtoare ori 
de câte ori apăreau nedumeriri privind soarta unei ţări orientale. 
Astfel Sfânta Scriptură ne dă mărturie că regele Babiloniei îi 
consulta pe magi întotdeauna când lua o hotărâre privind soarta 
imperiului. De fapt s-a şi descoperit ca la Sippar lângă vechiul 
Babilon există chiar o şcoală de astronomie (Horia Matei, 
Enigmele Terrei; vol. 11, Bucureşti, 1983, pp. 122-124). Dar nu 
numai Babilonia avea magi, ci multe din ţările imperiului roman 
şi mai ales Persia, Caldeea, Media, Etiopia. Arabii se chiar 
numeau „fiii răsăritului“, iar magii — ne spune Evanghelia — 
au venit din răsărit; din una sau mai multe din țările amintite. 

Ce i-a determinat pe magi să vină la Ierusalim? 

Apariţia unei stele care i-a condus până aici. Ei sunt astrologi 
ŞI pun în legătură viaţa oamenilor și a popoarelor cu mişcarea 
stelelor de pe cer. O stea mare le oferea concluzia că în poporul 
iudeu s-a născut un rege. De aceea, ei motivează că „au văzut 
steaua Lui la răsărit şi adaugă că scopul venirii lor este de a-i 
aduce noului rege veneraţia lor. S-a descoperit de altfel la Sippar 
o tăbliță de lut pe care era consemnată apariția unei stele ce putea 
fi observată din orice parte a răsăritului, care a durat mai multe 
luni, în chiar perioada Naşterii Domnului (Horia Matei, idem, 
ibidem). 

Ce fel de stea a fost aceasta? 

Astronomul lohannes Kepler a demonstrat în 1606 că steaua 
care i-a condus pe magi a fost o triplă conjuncţie a lui Jupiter şi 
a lui Saturn în constelația Peştilor. 

O triplă conjuncţie se produce la intervale de sute de ani, pe 
când conjuncțiile simple au loc la aproximativ 20 de ani. Ultima 
triplă conjuncţie a avut loc în constelația Berbecului, ţinând din 
august 1940, până în februarie 1941. O a treia conjuncție este 
prezisă abia pe la 1098. Richard Henning arată că conjuncții 
simple ale lui Jupiter şi Saturn au avut loc în constelația Peştilor 
de mai multe ori; una din ele fiind în 126 în. Hr., dar aproape 
invizibilă. Tripla conjuncţie din constelația Peștilor s-a repetat 
în anul Nașterii Domnului de trei ori: la 23 mai, 3 octombrie, 4 
decembrie, fiind perfect vizibile. Călătoria de la Babilon la Ieru- 
salim durează cam o lună și jumătate. Datorită faptului că 
Betleemul era la sud de Ierusalim, în cazul unei călătorii efectu- 
ate după-amiaza, steaua devenea foarte strălucitoare la apropierea 
amurgului și dădea într-adevăr impresia că merge înaintea lor. 
De fapt, Richard Henning a reconstituit artificial între 1933-1937 
„drumul stelei magilor“, la planetariul din Dusseldorf, 
demonstrând ipoteza lui Kepler în faţa a mii de vizitatori. Din 
nefericire însă un bombardament aerian a transformat, în al doilea 
război mondial, acest planetariu într-un morman de ruine (Horia 
Matei, idem, ibidem). 

Cum i-a întâmpinat Irod pe magi? 

Evanghelia ne spune că la început s-a tulburat, şi odată cu el 
tot Ierusalimul. De ce s-a tulburat tot Ierusalimul? Fiindcă toţi 
cunoșteau mânia și cruzimea lui Irod, și şi-au dat seama din mai 
multe situaţii anterioare că aceasta se va revărsa asupra copiilor 
lor. Cum a procedat Irod la început? El adună pe toţi arhiereii și 
cărturarii la un sfat comun. Arhiereul era supremul preot și 
provenea din neamul lui Aron. La început era ales pe viață, apoi 
a devenit la discreţia celor puternici. Numai Irod depune şi 
instituie în cursul domniei sale opt arhierei. Dar chiar dacă erau 
depuşi, arhiereii rămâneau membri ai sinedriului. De aceea ela 
chemat pe arhierei. Cărturarii se ocupau cu studiul legii moza- 
ice. Ei se mai numeau şi „învăţători de lege“, sau „legiuitori“. 
Bucurându-se de trecere în popor unii erau chiar membrii 
sinedriului. Irod primeşte de la arhierei și cărturari răspunsul că, 
potrivit proorociilor, Mesia se va naşte în Betleem și va fi Domn 
în Israel. Tulburat de cele auzite, el ia atitudine vicleană față de 
magi, îndemnându-i să caute Pruncul și dacă îl vor afla să-i dea 
şi lui de ştire ca să 1 se închine şi el. EI le spune magilor „să 

cerceteze cu de-amănuntul“, ceea ce înseamnă că trebuiau să 
cunoască cu exactitate locul, strada, casa, familia, numele părin- 
ţilor şi a copilului. Aceasta înseamnă că ceea ce nu mai putea 
afla de la arhierei şi cărturari, Irod vroia să cunoască prin viclenie 
şi fațărnicie de la magi. 

Cum găsesc magii pruncul şi ce daruri îi oferă? 

Plecând de la Irod, magilor le apare din nou steaua, care îi 
conduce până la casa unde se află pruncul cu mama Lui. Sfântul 
Evanghelist Luca ne-a arătat că Pruncul s-a născut în staulul unei 
peşteri, iar noi aflăm acum de la Evanghelistul Matei ca magii 
l-au găsit în casă. Este cumva vreo contradicție între sfintele 
Evanghelii? Nu este nici o contradicţie. Pruncul s-a născut 
într-adevăr în peşteră fiindcă atunci nu a găsit loc în casă, dar de 
atunci au trecut cel puţin 40 de zile, când potrivit legii a fost dus 
la templu, iar lumea venită pentru recensământ s-a mai rărit, și 
astfel Sfânta Familie găseşte locuinţă într-o casă. Și magii 
„intrând în casă au văzut pruncul şi căzând la pământ i s-au 
închinat şi deschizându-şi vistieriile i-au dus lui daruri: aur, 
tămâie şi smirnă“. Interpretând darurile oferite, Sfinții Părinţi 
arată că aurul fiind cel mai prețios metal, oferind acest dar, îl 
consideră pe prunc rege. Tămâia folosită la cult, pe altarul 
tămâierii simbolizează rugăciunile credincioşilor înălțate spre cer, 
iar darul magilor prezice că pruncul este fiinţă dumnezeiască 
căruia i se cuvine adorare ca lui Dumnezeu. Smirna, fiind un 
aromat folosit la îmbălsămarea morților, ca dar al magilor indică 
faptul că pruncul își va pune viața pentru mântuirea oamenilor. 

Câţi magi i-au adus închinare Pruncului? 

Dacă ne orientăm după numărul și felul darurilor, putem 
spune că au fost în numar de trei. Unii spun că au fost 4, alţii: 6, 
iar alții chiar 12. Numărul trei corespunde mai bine, fiindcă trei 
au fost şi fiii lui Noe, iar în această formă ei vin ca reprezentanţi 
ai tuturor popoarelor lumii. Sfânta Tradiţie păstrează chiar și 
numele lor: Balthazar, Melchior, şi Caspar (Gaspar). 

Nu s-au mai întors, fiindcă au primit încunoștinţare de la 
Dumnezeu să apuce pe altă cale şi să meargă în ţara lor. 

Intuiţia se face arătându-se tablouri sau diapozitive cu 
închinarea magilor. 


7. Fixarea cunoştinţelor 


Din cele până aici tratate reținem că magii şi steaua au existat în 
realitate, că datele Sfintei Evanghelii sunt confirmate de istorie 
şi nu sunt contrazise de ea. Nici astronomia nu le contrazice, ci 

le oferă argumente de susținere. Magii au fost într-adevăr în ţările 
lor asemenea unor regi neîncoronaţi, având un cuvânt hotărâtor 
în luarea unei poziţii privind destinul și acțiunile țării respec- 
tive. În prezicerile lor ei se orientau după mișcările corpurilor 
cereşti, de aceea când au văzut o stea mai strălucitoare decât 
altele, au pornit la drum conduși de ea ca să aducă închinare 
noului rege care se născuse, mai mare decât oricare din cei 
existenţi. Ajungând în Ierusalim şi ascunzându-li-se steaua, rămân 
dezorientați şi întreabă unde s-a născut noul rege. Auzind că magii 
vin să se închine noului rege, Irod se tulbură şi chemând pe 
arhierei și cărturari află că într-adevăr Mesia se va naște în 
Betleem. Dorea să afle însă cu exactitate unde este pruncul născut. 
De aceea le cere magilor cu viclenie ca mergând ei și cercetând 
cu de-amănuntul unde este Pruncul să-i dea şi lui de știre, ca să 
I se închine şi el. leşind magii, li se arată din nou steaua, care îi 
conduce până la casa unde se află pruncul. Cu sufletul plin de 
bucurie 1 se închină, oferindu-l aur, smirnă și tămâie. Împli- 
nindu-şi misiunea magii sunt sfătuiţi să nu se mai abată pe la 
Irod, ci pe altă cale să meargă în ţara lor. 


8. Aplicarea 


Se vor cânta mai multe colinde având ca şi conţinut închinarea 
magilor. 


9. Temă pentru acasă 


Se va învăţa o astfel de colindă. 


10. Rugăciunea la ieşirea din clasă. 

Implinirea legii — tăierea împrejur şi 
închinarea la templu 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoștințele anterioare 


După naşterea Domnului în Betleem, Sfânta Fecioară trebuia 
împreună cu dreptul Iosif și cu Pruncul sfânt să se reîntoarcă la 
Nazaret. Dar întrucât peste opt zile, şi apoi peste 40 de zile se 
cuvenea ca din nou să revină la lerusalim, pentru împlinirea Legii, 
Sfânta Familie amână plecarea din Betleem. De fapt, drumul de 
la Betleem până la Nazaret fiind de aproape 150 km, era prea 
greu de făcut de două ori. 

Ca Unul care nu a „venit să strice Legea, ci să o împlinească“, 
încă după naştere Pruncul-Mesia dovedeşte aceasta prin tăierea 
împrejur și închinarea la templu. 


5. Comunicarea subiectului lecţiei noi 


Vom vedea în cele ce urmează cum aceste două evenimente îl 
arată pe Mesia ca pe un împlinitor al Legii. 


6. Dirijarea învăţării. Insușirea noilor cunoştinţe 


Despre aceste prime evenimente din viața pământească a lui Mesia 
ne relateaza Sfântul Evanghelist Luca. Le vom urmări pe rând. 


A. TĂIEREA ÎMPREJUR 


Textul pericopei „Şi când s-au împlinit opt zile, ca să-l taie 
împrejur, s-a pus numele lisus, cum s-a spus de înger mai înainte 
de a se zămisli în pântece“ (Luca 2, 21). 


Explicarea textului pericopei Există aici două aspecte: în 
primul rând faptul că Mesia a primit să fie tăiat împrejur. lar în 
al doilea rând, că odată cu tăierea împrejur a primit un nume cu 
adânci semnificații în procesul mântuirii neamului omenesc. 

Tăierea împrejur reprezenta legământul făcut de Dumnezeu 
cu Avraam şi prin el cu poporul evreu: „lar legământul dintre 
Mine și tine şi urmașii tăi din neam în neam, pe care trebuie să-l 
păziți, este acesta: toţi cei de parte bărbătească ai voştri să se 
taie împrejur... în ziua a opta“ (Facerea 17, 10-14). 

Sfântul Apostol Pavel remarcă faptul că primind să fie tăiat 
împrejur, Domnul se supune Legii vechi; dar în acelaşi timp 
împlinind legea „în duh și adevăr“, El aduce un Nou Legământ 
între Dumnezeu şi oameni prin care se vor binecuvânta toate 
neamurile pământului. Astfel, pe de o parte, „lisus Hristos s-a 
făcut slujitor al tăierii împrejur pentru adevărul lui Dumnezeu ca 
să se întărească făgăduințele părinţilor“ (Romani 15, 8). lar pe 
de altă parte, tăierea împrejur a Noului Legământ se face prin 
Hristos şi devine o moarte față de păcat și o înviere în Hristos, 
săvârşită prin Botez: „...Întru care sunteţi şi tăiaţi împrejur, cu 
tăiere împrejur nefăcută de mână, prin dezbrăcarea de trupul 
păcatelor cărnii întru tăierea împrejur a lui Hristos, fiind îngropați 
prin Botez împreună cu EI, întru care aţi şi fost înviați împreună 
prin credinţa în puterea lui Dumnezeu“ (Coloseni 2, 11-12). Prin 
acest Nou Legământ se va împlini în mod desăvârşit legământul 
vechi încheiat între Dumnezeu și Avraam, în sensul că prin Mesia- 
Hristos care provine din neamul lui Avraam se vor binecuvânta 
toate neamurile pământului, fără nici o deosebire. Acum se 
împlineşte profeția mesianica făcută de Dumnezeu lui Avraam: 
„Voi ridica din tine un popor mare, te voi binecuvânta, voi mări 
numele tău şi vei fi izvor de binecuvântare“ (Facerea 12, 2 şi 17, 
6-9). 

În al doilea rând, odată cu tăierea împrejur, Pruncul sfânt 
primește numele de lisus, cu o semnificație deosebită. Când 
spunem „lisus“ înțelegem că „Dumnezeu este Mântuitorul“ nos- 
tru (Matei 1, 21), întrucât prin însăşi pronunțarea Lui facem o 
mărturisire de credinţă, recunoscând că El este „Emanuel“, adică: 
„Dumnezeu este cu noi“ (Matei 1, 22). Astfel, El s-a întrupat 
pentru noi, pentru a fi cu noi şi a rămâne Mântuitorul nostru. 
Acesta este „singurul nume dat printre oameni în care să ne 
mântuim“ (Fapte 4, 12). De aceea, numele lui este „mai presus 
decât orice nume pentru ca în numele lui lisus tot genunchiul să 
se plece, al celor cerești şi a celor pământești şi a celor dedesubt“ 
(Filipeni 2, 9-10). 

B. ÎNCHINAREA LA TEMPLU 


Textul pericopei „Şi când s-au plinit zilele curăției lor, legea 
lui Moise,l-au dus la Ierusalim, ca să-l pună înaintea Domnului, 
precum este scris în legea Domnului: „Orice întâi-născut de parte 
bărbătească să fie închinat Domnului, şi să dea jertfă precum s-a 
zis în legea Domnului — o pereche de turturele sau doi pui de 
porumbel. Şi iată era un om în Ierusalim cu numele de Simeon şi 
omul acela era drept și temător de Dumnezeu, așteptând 
mângăierea lui Israel, şi Duhul Sfânt era peste el. Şi i se făcuse 
de Duhul Sfânt să nu vadă moartea, până ce nu va vedea pe 
Hristosul Domnului. Şi a venit cu Duhul în templu, când au adus 
înăuntru părinţii pe Pruncul lisus, ca să facă cu el după rânduiala 
legii. Şi acela l-a luat în braţe şi a binecuvântat pe Dumnezeu şi 
a zis: Acum slobozește pe robul tău, Stăpâne, după cuvântul tău 
în pace, că văzură ochii mei mântuirea ta, pe care ai gătit-o 
înaintea feţei tuturor popoarelor, ca să fie lumină spre desco- 
perirea neamurilor și slava poporului tău Israel. Şi se mirau Iosif 
şi mama lui de cele ce grăiau despre el. Şi i-a binecuvântat Simeon 
şi a zis către Maria, mama Lui: iată, Acesta este pus spre căderea 
şi scularea multora în Israel şi spre semn de contrazicere, ca să 
descopere cugetele multor inimi. Și prin însăși sufletul tău va 
trece sabia. Şi era şi Ana, proorociţa, fiica lui Fanuel, din seminţia 
lui Aşer. Aceasta era înaintată în zile multe şi trăise cu bărbatul 
său şapte ani după fecioria sa. Şi a fost văduvă ca de 84 de ani şi 
nu se depărta de la templu, slujind noaptea cu posturi și rugă- 
ciuni. Și veni și ea în acel ceas, lăuda pe Dumnezeu şi cuvânta 
despre El tuturor celor ce așteptau mântuire în Ierusalim“ (Luca 
2, 22-38). 


Explicarea textului pericopei  Ducerea și închinarea întâiului 
născut de parte bărbătească la templu datează la evrei încă din 
perioada eliberării din robia egipteană. Era un act de dăruire lui 
Dumnezeu ca o formă de manifestare a recunoștinţei. Era 
prevăzută aducerea la templu a copiilor la 40 de zile după naştere, 
în amintirea peregrinării poporului în pustie timp de 40 de ani și 
a salvării lui prin bunăvoința lui Dumnezeu. Cum nu puteau fi 
aduși toți copiii la templu, s-a acceptat în locul lor aducerea 
jertfei, copilul urmând să fie dus la templu doar pentru a fi 
închinat Domnului. lată şi glasul Legii, privind procedura aducerii 
jertfei la templu: „Dacă femeia va zămisli şi va naște prunc de 
parte bărbătească, va fi necurată şapte zile... lar în a opta zi se va 
tăia pruncul împrejur. Femeia să mai şadă 33 de zile şi să se 

curețe de sângele său... După ce se vor împlini zilele curăției ei 
pentru fiu sau pentru fiică să aducă un miel de un an ardere de 
tot și un pui de porumbel sau de turturică jertfă pentru păcat... 
Iar de nu-i va da mâna să aducă un miel, să ia două turturele sau 
doi pui de porumbel, unul pentru jertfă și celălalt pentru ardere 
de tot, şi o va curăţi preotul și curată va fi“ (Levitic 12, 2-8). 
După cum ne arată textul, Sfânta Familie a adus ca jertfă o pereche 
de turturele şi doi pui de porumbel. Aceasta era după cum am 
văzut Jertfa „celor ce nu le dădea mâna“ să aducă mai mult. 

Evanghelia ne spune în continuare că Sfântul Prunc a fost 
întâmpinat la templu de un om evlavios, pe nume Simeon, căruia 
1 se făgăduise de Duhul Sfânt că nu va muri înainte de a vedea pe 
Hristos-Domnul. Fiind inspirat de Duhul Sfânt îl identifică pe 
Pruncul-Mesia când părinţii Lui îl duc la templu, şi L-a luat în 
braţe, a binecuvântat pe Dumnezeu, rostind un prea frumos imn, 
care pentru bogăţia conținutului său a intrat în cultul Bisericii, 
rostindu-se în cadrul vecerniei. Adresându-se apoi dreptului losif 
şi Sfintei Fecioare, care s-au mirat de binecuvântarea dreptului 
Simeon, le face şi lor două proorociri. Prima se referă la faptul 
că Pruncul-Mesia va fi „spre căderea și ridicarea multora în Is- 
rael“, iar a doua se referă la Sfânta Fecioară, prin „al cărei suflet 
va trece sabie“. Pe lângă dreptul Simeon, Pruncul sfânt este 
întâmpinat la templu şi de o văduvă, proorociţa Ana, în vârstă de 
84 de ani, care toată vremea o petrecea la templu în post şi rugă- 
ciune. Şi ea lăuda pe Dumnezeu şi vorbea despre Pruncul-Mesia 
tuturor celor ce aşteptau mântuirea. 

Intuiţia Se va arăta tabloul sau icoana întâmpinării Dom- 
nului la templul din Ierusalim. 


7. Fixarea cunoștințelor 


Referindu-ne la ambele evenimente care stau încă de la început 
mărturie că Mesia nu a venit să strice Legea, ci să o împlinească 
în duh şi în adevăr, ne întrebam la început, care sunt acestea? 
(Acestea sunt tăierea împrejur la opt zile de la naștere și 
închinarea la templu, la 40 de zile de la naşterea Sa). Ce 
semnificaţie are tăierea împrejur? (Ea reprezintă încheierea le- 
gământului încheiat de Dumnezeu cu Avraam, la care se supuneau 
toți copiii evreilor. Mesia-Hristos împlineşte această lege în duhul 
ei, stabilind pentru întreaga omenire un Nou Legământ cu Dum- 
nezeu, și anume de tăiere a poftelor trupului cărnii, aducătoare 
de păcat şi patimă, şi de învierea cu Hristos prin Botez la o nouă 
viaţă, străbătută de puterea Duhului lui Dumnezeu şi de viaţa lui 

Hristos. Astfel, acest Legământ Nou nu va fi împlinit numai de 
copiii evreilor, ci de toată lumea. Prin aceasta se împlineşte 
profeția mesianică făcută de Dumnezeu lui Avraam, că va înmulți 
neamul lui mai mult decât stelele cerului). Ce s-a mai întâmplat 
odată cu tăierea împrejur? (Pruncul sfânt a primit un nume). Care 
este acesta? (Acest nume este lisus, adică „Dumnezeu este Mân- 
tuitorul“). De ce i s-a dat acest nume? (Fiindcă aşa i-a spus îngerul 
Sfintei Fecioare la Bunavestire şi dreptului Iosif când i-a dat 
cinstea de a fi protectorul Pruncului, care se va naşte din Sfânta 
Fecioară). Ce înseamnă pentru noi acest nume? (Înseamnă că 
numai în numele lui lisus ne putem mântui). 

Privind al doilea eveniment, al închinării Pruncului la templu, 
ne întrebam la început, când a avut loc? (La 40 de zile după 
naștere, conform rânduielii Legii). De cine a fost întâmpinat? 
(De dreptul Simeon şi de proorociţa Ana). Ce prooroceşte dreptul 
Simeon în legătură cu activitatea de mai târziu a lui Mesia? (Că 
va fi spre ridicarea şi căderea multora în Israel, și că prin sufletul 
Sfintei Fecioare va trece sabie). S-a împlinit această proorocie? 
(S-a împlinit întocmai, fiindcă reprezentanţii legii şi ai religiei 
așteptând un Mesia politic s-au smintit văzând că lisus nu le 
satisface dorința de supremație, că împărăția Lui spirituală nu 
este din această lume... Pe de altă parte, cei smeriţi şi împovăraţi 
de păcate au găsit totdeauna salvarea vieţii lor în iubirea şi 
bunătatea iertătoare a Fiului lui Dumnezeu, ce le era adresată. 
Cea de a doua profeție, că prin sufletul Sfintei Fecioare va trece 
sabie s-a împlinit de atâtea ori, dar mai ales pe Golgota, când va 
vedea Fiul răstignit, iar ea va rămâne încremenită de durere sub 
crucea Lui...). 


8. Aplicarea 


Aceste două evenimente din viața Pruncului lisus au devenit pen- 
tru creştini zile de praznic împărătesc. Astfel, la 1 ianuarie (opt 
zile de la naştere) sărbătorim tăierea împrejur a Domnului; iar la 
2 februarie (40 de zile de la naștere) sărbătorim întâmpinarea 
Domnului. 

Am văzut că dreptul Simeon a binecuvântat pe Dumnezeu 
văzând pe Pruncul-Mesia, cu cuvintele: „Acum slobozeşte pe 
robul tău, Stăpâne, după cuvântul Tău, în pace...“, care au intrat 
în cultul divin public al vecerniei. Să cântăm cu toții acest imn 
înălțător. 

9. Temă pentru acasă 


Se vor citi pericopele evanghelice care relatează despre tăierea 
împrejur şi închinarea Domnului la templu, și se va învăţa acest 
prea frumos imn liturgic. 


10. Rugăciunea la ieşirea din clasă. 


Fuga în Egipt şi uciderea pruncilor 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoştinţele anterioare 


După ce magii căutând Pruncul întâmpină tulburarea și viclenia 
lui Irod, iar după ce-L găsesc, primesc înștiințarea în vis să nu se 
mai întoarcă la Irod, ci pe altă cale să se reîntoarcă în țara lor. În 
acelaşi timp, îngerul Domnului se arată în vis lui Iosif, zicând: 
„Scoală-te, ia pruncul şi pe mama lui și fugi în Egipt și stai acolo 
până ce îţi voi spune, fiindcă Irod are să caute pruncul ca să-L 
ucidă“ (Matei 2, 12-13). 


5. Comunicarea subiectului lecţiei noi 


Ne vom referi în cele ce urmează la fuga în Egipt a Sfintei Familii, 
la uciderea pruncilor din porunca lui Irod şi la reîntoarcerea Sfin- 
tei Familii în Nazaret. 


6. Comunicarea noilor cunoștințe 


Textul pericopei Având poruncă de la înger să fugă în Egipt, 
losif „s-a sculat, a luat noaptea pruncul şi pe mama lui şi au 
plecat în Egipt. Şi au stat acolo până la moartea lui Irod, ca să se 
împlinească cuvântul spus de Domnul prin proorocul: „Din Egipt 
am chemat pe fiul meu“. lar când Irod a văzut că a fost amăgit de 
magi, s-a mâniat foarte mult, şi trimițând, a ucis pe toţi pruncii 
care erau în Betleem şi în toate hotarele lui de doi ani și mai jos, 

după timpul pe care îl aflase de la magi. Atunci s-a împlinit ceea 
ce se spune prin Ieremia proorocul: „Glas în Rama s-a auzit, 
plângere și tânguire multă; Rachela îşi plânge copiii și nu voieşte 
să fie mângăiată pentru că nu sunt“. După moartea lui Irod, iată 
că îngerul Domnului s-a arătat lui Iosif în Egipt şi i-a zis: 
scoală-te, ia pruncul şi pe mama lui și mergi în pământul lui 
Israel, căci au murit cei ce căutau să ia viața pruncului. losif 
sculându-se a luat pruncul și pe mama lui și au venit în pământul 
lui Israel. Şi auzind că domnește Arhelau în Iudeea, în locul lui 
Irod, tatăl său, s-a temut să meargă acolo, şi luând poruncă în 
vis, s-a dus în părțile Galileii. Şi venind, a locuit în oraşul numit 
Nazaret, ca să plinească ceea ce s-a spus prin prooroci, că 
Nazarinean se va chema“ (Matei 2, 14-23). 


Explicarea textului pericopei evanghelice Observăm din tex- 
tul pericopei că îngerul îi spune lui losif să ia pe „mama 
Pruncului“. Nu-i spune: „ia pe femeia ta“, ceea ce înseamnă că 
Sfânta Fecioară nu era soţia lui după trup. EI era protectorul Sfin- 
tei Familii. 

Drumul spre Egipt era cel mai uşor de parcurs pentru cei 
urmăriți în Palestina. Acest refugiu l-au făcut mulţi alții înaintea 
lui lisus, începând cu aşezarea lui Iacob şi a fiilor săi, stând 
poporul aici până la eliberarea de către Moise şi conducerea lui 
Israel către Canaan. Apoi, în timpul robiei asiriene, ca și după 
dărâmarea Ierusalimului din 522 în. Hs., mulți iudei s-au stabilit 
în Egipt. În secolul III în.Hs. se formează în Egipt o puternică 
colonie de evrei, care uitând limba ebraică, vorbeau greaca. Lor 
li se traduce Septuaginta (Ediţia greacă a Vechiului Testament) 
pentru a rămâne în legătură și cunoaștere a cuvântului lui Dum- 
nezeu. După moartea Cleopatrei, Egiptul era încorporat în 
imperiul roman. Din ludeea până în Egipt se ajungea în 8-10 
zile. Între Heliopolis şi Cairo se află localitatea Maţarea 
(tâlcuindu-se „apă proaspătă“), unde era o puternică colonie 
iudaică. Probabil aici s-a așezat Sfânta Familie. Ea ajunge aici 
după ce și-a îndeplinit datoriile religioase față de templu, res- 
pectiv, circumciziunea Pruncului şi aducerea la templu, spre a fi 
încredințat Domnului, la 40 de zile după naştere. Aşadar, soseşte 
la începutul lunii februarie şi rămâne aici până la moartea lui 
Irod cel Mare, adică până în toamna aceluiaşi an. Prin aceasta se 
împlineşte profeția lui Oseea (11, 1): „Din Egipt am chemat pe 
fiul meu“. Desigur, profeția se referă la poporul lui Israel, ca 
tânăr popor al lui Dumnezeu, ca fiu al lui Dumnezeu. Dar acest 
tânăr fiu provenit din Israel (adică din Iacob), este Fiul lui Dum- 

nezeu, lisus Hristos. În felul acesta, în viața lui lisus se 
reoglindeşte încă odată viaţa poporului israelitean. 

În timp ce Sfânta Familie se află în Egipt, Irod poruncește 
ca toţi copiii până la doi ani să fie uciși. Înfuriat până la nebunie, 
Irod ia această hotărâre de teamă să nu-şi piardă tronul. Aştep- 
tarea zadarnică a magilor nu numai că l-a derutat, ci i-a trezit 
mânia criminală. Îi era de altfel în fire să nu cruţe pe nimeni și 
nimic când era vorba de el şi de tronul său. Şi-a ucis soția şi trei 
din propriii săi fii, plus o „hecatombă“ de farisei. În viclenia lui 
tiranică, spune un comentator (A. Durand), a dat ordin ca la sfâr- 
şitul zilelor sale să fie masacrați un număr mare de notabilităţi, 
pe care plângându-i poporul, să lase a se vedea că îl regretă pe 
el. Referindu-ne însă la moartea copiilor, se pune întrebarea: câţi 
copii să fi fost? Se apreciază că Betleemul în acel timp avea cam 
2000 de locuitori. La mia de locuitori se aflau sub trei ani, 30— 
40 copii, din care scăzând numărul fetelor (care în general sunt 
mai multe), putem conchide că numărul copiilor ucişi nu a trecut 
cifra de 40. Vorbind despre Împăratul Octavian Augustus, 
istoricul Macrobius (în Saturnales 11, 4) arată că atunci când 
împăratul „a auzit că între copiii de până la doi ani pe care a 
poruncit Irod, regele iudeilor, să fie uciși, a fost şi copilul său 
ucis, a zis: „E mai bine să fii porcul lui Irod, decât fiul lui“. 

Omorârea pruncilor reprezintă însă şi împlinirea profeției lui 
leremia (31, 5), care arată că „plângere şi tânguire multă s-a auzit 
în Rama“. Aceasta era o localitate aflată la 10 km nord de leru- 
salim. Un cutremur este resimţit în toate părţile. Un cutremur 
moral însă ajunge până la mormântul Rachelei, mama lui Iosif și 
Veniamin, soţia lui lacob-Israel, încât prin ea întreg neamul lui 
Israel plânge pruncii nevinovați. 

Moartea lui Irod este fixată de istoricul Iosif Flaviu între 27 
martie şi 4 aprilie. Era în al 37-lea an al domniei sale. Avea 70 
de ani. Era extrem de agitat că nu se mai poate ridica din boala 
care îl chinuia tot mai mult, încât a vrut chiar să-şi curme zilele 
cu un cuţit de masă. Avea o boală dureroasă, încât carnea îi intrase 
în putrefacție. 1 se aplica pe corp carne proaspătă, pentru ca 
viermii care îi mişunau corpul să fie atrași de aceasta. Un alt 
istoric evreu (loseph Klausner) spune despre Irod că „s-a urcat 
pe tron ca o vulpe, a domnit ca un tigru şi a murit ca un câine“. 
După moartea lui, regatul se împarte, pe baza testamentului său, 
aprobat mai târziu și de împăratul Augustus, în trei părți. Astfel, 
Arhelau a luat jumătate din regat: ludeea, Samaria și Idumeea. 
Antipa a luat Galileea şi Pereea; iar Filip a primit Batanea şi 
Trachonitis. Nu li s-a dat însă titlul de „rege“ nici unuia dintre 

ei. Arhelau primeşte titlul de „etnarh“ (conducător al poporului), 
iar ceilalți doi, de „tetrarhi“, fiindcă aveau câte 1/4 din regat. 
Arhelau semăna însă în cruzime cu tatăl său. Se spune că și el ar 
fi omorât 3000 de evrei. Din cauza cruzimii sale, după şase ani 
de domnie, Augustus îl exilează undeva în Galia. Acolo îşi 
sfârşeşte zilele, iar regatul său trece sub stăpânirea procuratorului 
roman al Siriei. Datorită cruzimii lui Arhelau, Sfânta Familie, la 
reîntoarcerea din Egipt, nu va reveni în Ierusalim, ci va merge 
direct în Nazaret. Dacă îngerul nu i-ar fi dat poruncă în vis lui 
Iosif, Sfânta Familie s-ar fi reîntors pe drumul cel mai scurt, 
care trecea prin ludeea. Acesta era Betleem-lerusalim-Sichem-— 
Nazaret. Auzind însă că în ludeea domnește Arhelau, Sfânta 
Familie urmează alt drum: Gaza-Ascalon-Diosopolis (Lydda)- 
lafa—Antipatris-Samaria-Nazaret. (Se va arăta pe hartă acest 
drum). Acest drum fiind mai lung, era parcurs în două săptămâni. 
Nazaretul se află la jumătatea drumului de la Marea Moartă, la 
Lacul Ghenizaret. Întrucât aici erau multe tufișuri, numele lui 
înseamnă „rădăcină“, „odraslă“. Nu era cunoscut în lumea 
Vechiului Testament. Era, după cum spune Fericitul Ieronim, „un 
sătuleţ lângă muntele Tabor“. Nu s-a remarcat în istoria Vechi- 
Testamentară nici o personalitate de aici. Din contră, era chiar o 
localitate de dispreţ: „Din Nazaret poate ieși ceva bun?“ (loan 1, 
47) se întreabă Natanail. Numele lui va rămâne însă imortalizat 
peste veacuri de Mesia-Hristos. 

Intuiția se va face arătându-se tabloul fugii în Egipt a 
Sfintei Familii. 


7. Fixarea cunoştinţelor 


Când a avut loc fuga în Egipt? (După împlinirea datoriilor 
religioase către templul din Ierusalim, conform legii, și după 
închinarea magilor). Ce a determinat fuga în Egipt? (Mânia lui 
Irod revărsată cu cruzime asupra copiilor născuți în Betleem). 
Ce a poruncit el în nebunia lui? (Ca toţi copiii până la doi ani să 
fie ucişi). S-a împlinit aceasta? (Da, s-a împlinit). Pruncul lisus 
a scăpat de mânia lui Irod? (Întrucât a plecat în Egipt, nu a fost 
găsit). Cât a stat Sfânta Familie în Egipt? (Până în toamna 
aceluiaşi an, fiindcă în acel an a murit Irod). Unde s-a stabilit 
Sfânta Familie după reîntoarcerea din Egipt? (S-a stabilit în 
Nazaret, unde le era şi locuinţa şi de unde plecase Sfânta Fecioară 
şi cu Iosif să se înscrie în Betleem). 

8. Aplicarea 


Se vor cânta colinde care se referă la tirania lui Irod, la moartea 
pruncilor şi la fuga în Egipt. 


9. Temă pentru acasă 


Se va face o privire retrospectivă a evenimentelor Nașterii Dom- 
nului, începând cu Bunavestire. 


10. Rugăciunea la ieşirea din clasă. 


Copilăria lui lisus 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoştinţele anterioare 


Sfânta Evanghelie ne spune că după moartea lui Irod cel Mare, 
losif aflându-se în Egipt, a primit poruncă în vis de la înger să 
„Ia pruncul şi pe mama Lui, şi să meargă în pământul lui Israel. 
ŞI venind, a locuit în cetatea numită Nazaret“ (Matei 2, 19-23). 


5. Comunicarea subiectului lecţiei noi 


De acum, aici în Nazaret începe copilăria lui lisus, despre care 
vom vorbi în cele ce urmează. 


6. Dirijarea învăţării. Insuşirea noilor cunoştinţe 


Aşa cum s-a supus întru totul prescripțiilor Legii, împlinindu-le 
pe toate după cuviinţă, tot astfel de naturală va fi şi copilăria lui 
lisus, încadrată întru totul în realităţile timpului. Fiul lui Dum- 
nezeu s-a făcut om adevărat și a trăit printre oameni viaţă 
pământească ca a lor, apropiindu-se întru totul de ei. De aceea, 
Sfintele Evanghelii lasă în tăcere orice fel de informaţii cu privire 
la copilăria lui lisus. Fiind întru totul asemenea oamenilor, trăind 
într-un anume timp și loc, copilăria Domnului este în funcție sau 

corelată cu viața comună a familiei sau a celor din jur. 

După cum am văzut că ne arată Evanghelia, Familia Sfântă a 
părăsit Egiptul, după moartea lui Irod şi ocolind Iudeea s-a așezat 
în provincia de unde plecase spre Betleem cu un an şi jumătate 
înainte. Provincia unde s-a stabilit se numea Galileea, iar noul ei 
stăpân se numea Irod Antipa, fiul lui Irod cel Mare. Stăpânind a 
patra parte din Palestina, se numea „tetrarh“. 

Galileea, compusă dintr-o populaţie numeroasă și diversă, 
era situată în partea de nord a Ţării Sfinte, prezentând o deosebită 
importanță comercială, ca punct de legătură între Orient şi Occi- 
dent. Aici se află Lacul Ghenizaret sau Marea Galileii, lung de 
21 km şi adânc de 40-—50 m, foarte bogat în pește. Având locuri 
fertile în jurul lui, creştea din abundență vegetația, favorizând 
cultivarea cerealelor, a viței de vie, a smochinelor, care dau roade 
aproape tot anul, a măslinelor din care se prepară untdelemnul. 
Aici se întemeiază câteva cetăţi înfloritoare: Capernaum, 
Betsaida, Magdala, a căror locuitori se îndeletniceau cu pescuitul. 
Vânatul peştelui se făcea mai mult noaptea și nu o dată aveau de 
înfruntat furtunile care se iscau pe mare. Fiind sub stăpânire ro- 
mană, lrod Antipa va întemeia aici o cetate în cinstea împăratului 
Tiberiu, oferind loc de agrement pentru romani, atât prin natura 
încântătoare, cât şi prin apele calde ale lacului numit și Tiberiada, 
după numele cezarului. Pământul Galileii este brăzdat şi de apele 
Iordanului care se șerpuia ca o panglică spre Marea Moartă, iar 
Muntele Taborului aducea multă prospeţime aerului. 

Clima tropicală și vântul specific dezvoltă aici două 
anotimpuri: unul umed, care începe de prin octombrie cu ploi şi 
temperaturi mai scăzute ținând până în martie, când poate să şi 
ningă. Ploile târzii de după echinocțiul de primăvară favorizează 
umiditatea necesară dezvoltării cerealelor. Anotimpul fierbinte, 
în perioada mai-octombrie face ca ploile să fie foarte rare, iar 
roua, o binecuvântare cerească. Se semnalează acum și diferenţe 
mari de temperatură între zi și noapte. 

În aceste condiţii se dezvoltă aici agricultura, creşterea 
vitelor, mai mult oi şi capre, pescuitul, ca și alte meserii, printre 
care şi aceea de lemnar. 

În condiţii de temperatură caldă, îmbrăcămintea era sumară. 
Bărbaţii purtau o tunică de bumbac pe corp, de la gât până la 
genunchi, încinsă la brâu. Peste tunică purtau un veșmânt, pe 
care cei săraci îl puteau folosi și ca acoperământ noaptea. Pe 
picioare purtau sandale cu curele de piele. Cei săraci umblau şi 
desculți. Apa fiind rară, fântânile erau foarte căutate. Ea se păstra 
în burdufuri de piele de capră. Alimentaţia nu era nici ea 

pretențioasă. Pâinea era din grâu sau secară, amestecată de multe 
ori cu faină de fasole sau linte. Era dospită sau nedospită; zilnic 
proaspătă. Masa principală era cina, dată fiind răceala serii. Peste 
zi se mulțumeau să mănânce pâine cu smochine, struguri, pepeni, 
curmale proaspete sau uscate, castraveți. Ca băutură se folosea 
laptele mai mult de oi sau capre; lăsându-l pentru stâmpărarea 
setei să se acrească. La masă se așezau în poziţie culcată, sprijiniți 
pe mâna stângă, se mânca cu mâna dreaptă. De aceia își spălau 
mâinile şi înainte și după servirea mesei. Stăpânul casei înainte 
şi după masă rostea rugăciunea. Meniul era în funcţie de 
posibilităţile fiecăruia. Cei mai înstăriți foloseau carnea prăjită 
de vițel, miei, iezi sau pește. În timpul mesei și după masă se 
bea vin. Supă nu se servea. Alimentele se îndulceau cu miere de 
albine, sau din struguri. Cei săraci se mulţumeau să mănânce 
pâine înmuiata în oţet sau în lapte. Cerealele erau preparate şi 
fripte, sau puteau fi consumate şi crude. Cei de lângă lac foloseau 
ca aliment carnea de peşte. 

Viaţa publică și particulară era organizată şi se desfăşura după 
Legea Domnului. Locul special pentru rugăciune și cult era 
templul. Apoi casele de rugăciune s-au înmulţit aşa de mult, încât, 
purtând numele de sinagogi, adică „locaș de adunare“, nu există 
localitate din care să lipsească. Chiar şi în templu se găsea o 
sinagogă. Sinagoga avea mai mult un caracter laic. Rabinul, sau 
învățatul legii putea fi laic. Datorită necesităţii de a cunoaște 
legea şi cuvântul lui Dumnezeu, în sinagogă putea vorbi oricare 
din participanţi. Serviciul religios care consta din rugăciuni, citiri 
şi tălmăciri a legii și proorocilor se făceau la sărbători, lunea și 
Joia, dar mai ales sâmbăta. 

O importanţă deosebită se acordă creșterii şi educaţiei copii- 
lor consideraţi ca o binecuvântare a lui Dumnezeu. Ei erau educați 
în frică de Dumnezeu, a păzirii poruncilor Lui și a respectului 
față de părinţi. Acest respect al părințiior mergea atât de mult 
încât copilul care își lovea părintele era ucis. La fel se impunea 
şi respectul faţă de cei mai în vârstă, prin salut reverenţios, sau 
dacă stăteau jos, se ridicau atunci când trecea un bătrân, fiind 
astfel obişnuiţi să împlinească ceea ce învățau la sinagogă: 
„Dinaintea părului cărunt te scoală şi fața celui bătrân o cinsteş- 
te!“ Încă de mici, copiii erau învățați la sinagogi Legea și profeții, 
repetând la început după rabi şi memorizând verset cu verset, 
apoi învățând ei înşişi să citească. 

Am amintit toate acestea pentru a ne putea da seama mai 
bine care este cadrul în care lisus și-a petrecut copilăria. 

Am văzut la început că Evanghelia precizează faptul că Sfânta 
Familie reîntorcându-se în Galileea, s-a și stabilit în Nazaret. 
Aici a stat lisus până la vârsta de 30 de ani, când şi-a început 
activitatea publică. 

„Nazaretul era un sat mic lângă muntele Tabor, (spune 
Fericitul Ieronim), cam la 10-12 km. Numele lui nu este amintit 
deloc în cărţile Vechiului Testament. Nu a Jucat vreodată vreun 
rol politic în istoria poporului. Cei din alte provincii îi priveau 
cu dispreţ pe nazarineni, obișnuind să întrebe ironic: „poate ieşi 
ceva bun din Nazaret?“ (loan 1, 46). Spre deosebire de localitățile 
înfloritoare de pe malurile Lacului Tiberiada, Nazaretul avea un 
pământ pietros și arid. Locuitorii cultivau grâul şi orezul şi 
creşteau oi şi capre, iar din măsline storceau untdelemnul. 
Oamenii erau săraci și duceau o viață modestă. Așa a trăit şi 
lisus ca şi copil, muncind alături de dreptul losif, care era tâmplar, 
sau lemnar, făcând pluguri sau Juguri (spune Sfântul Justin 
Martirul şi Filozoful). 

Dacă Sfintele Evanghelii nu ne mărturisesc nimic cu privire 
la vreo manifestare ieșită din comun a lui lisus față de ceilalți 
copii din Nazaret, ducându-și viaţa alături de ei, jucându-se pe 
străzi şi în piețe, sau mergând și rugându-se la sinagogă împreună 
cu ei, Sfântul Luca are totuşi o referire specială asupra profilului 
moral-duhovnicesc al copilului, arătând că pe măsură ce creştea, 
„se întărea cu duhul, umplându-se de înțelepciune, şi darul lui 
Dumnezeu era peste el“. Şi în continuare, Evanghelistul relatează 
o remarcabilă întâmplare la vârsta de 12 ani. Pentru a împlini 
prescripţiile Legii, „se duceau părinţii Lui în fiecare an la Ieru- 
salim, de praznicul paștelui. Şi când a fost EI de 12 ani și suin- 
du-se în lerusalim după obiceiul praznicului şi sfârşindu-se zilele 
de praznic, când s-au întors ei, a rămas copilul lisus la Ierusalim 
şi nu au ştiut Iosif şi mama Lui. Şi socotind că El este în ceata 
călătorilor au venit o cale de o zi și L-au căutat între rudenii și 
cunoscuți, şi neaflându-L s-au întors la Ierusalim, căutându-L. 
Şi după trei zile L-au aflat în templu, șezând în mijlocul 
învăţătorilor ascultând de la ei şi punându-le întrebări; şi se mirau 
toți care îl auzeau de priceperea şi de răspunsurile Lui. Și 
văzându-L, s-au spăimântat şi a zis către El mama Lui: fiule, de 
ce ai făcut așa? lată, tatăl tău și eu te căutăm îngrijorați. Și a zis 
către ei: de ce mă căutaţi? Au nu aţi știut că în cele ale Tatălui 
meu mi se cade să fiu? Și ei nu au înțeles cuvântul ce l-a spus. Și 
s-a coborât împreună cu ei și a locuit în Nazaret şi le era supus. 
lar mama Lui păstra toate aceste cuvinte în inima sa“ (Luca 2, 
48-51). Apoi, Evanghelistul precizează că și după vârsta de 12 


164 


Capitolul unu 


ani, „lisus sporea cu înţelepciunea și cu vârsta şi cu harul la Dum- 
nezeu şi la oameni“ (Luca 2, 52). 

Văzând modul foarte natural și comun omenesc al copilului 
şi al adolescentului lisus, „supus“ întru totul mamei sale şi 
obiceiurilor timpului, ne apare în chip firesc întrebarea: care este 
chipul Lui, cum arăta EI? Întrebarea şi-au pus-o mulţi și părerile 
au fost diverse. lată una din ele: „Ni-l putem închipui pe lisus ca 
pe toți galileenii din vremea Sa: ochii de culoare întunecată, părul 
negru, lung şi dat cu untdelemn, ca de altfel şi barba. Ei purtau 
un fel de cămaşă strânsă la mijloc cu o cingătoare de lână peste 
care aruncau un veșmânt larg. În picioare aveau sandale cu curele, 
iar pe cap îşi aşezau un voal alb ce atârna pe spate şi care îi ferea 
de soare („lisus Hristos, Fiul lui Dumnezeu întrupat“, în rev. 
M.B. nr. 1-3/1982, p. 34). 

Intuiţia se face arătând tabloul Sfintei Familii, unde apare 
în prim plan lisus, precum și tablouri reprezentând aspecte din 
Țara Sfântă. 


7. Fixarea cunoștințelor 


Cum a fost copilăria lui lisus? (Ca a oricărui copil din timpul 
Său). S-a deosebit totuşi cu ceva? (Pe măsură ce creştea cu vârsta, 
sporea şi cu harul și cu înţelepciunea în fața lui Dumnezeu și a 
oamenilor). A avut El conştiinţa că deşi copil modest fiind, este 
totuși Fiul lui Dumnezeu? (A avut-o şi o exprima clar la vârsta 
de 12 ani mamei Sale, când se afla în templul din Ierusalim: „De 
ce mă căutaţi? Au nu ați ştiut că în cele ale Tatălui Meu mi se 
cade să fiu?“). Au înțeles toți aceste cuvinte? (Nu le-au înțeles, 
însă „mama Lui păstra toate cuvintele acestea în inima sa“). După 
vârsta de 12 ani lisus a stat numai în Nazaret, sau a mai fost pe 
undeva? (Unii spun că a fost şi în alte ţări unde a dobândit 
înțelepciunea, şi ar fi învăţat să facă minunile care vor urma în 
cadrul activităţii Sale). Este adevărat? (Nu a mai fost nicăieri. 
Evanghelistul ne spune clar că „de la templul din Ierusalim a 
venit în Nazaret şi le era supus“. Apoi, înainte de a-şi începe 
activitatea publică, „a venit lisus din Nazaretul Galileii şi s-a 
botezat de la Ioan în Iordan“ (Marcu 1, 9). Pe urmă, când şi-a 
început activitatea, „a venit în Nazaret unde fusese crescut şi a 
intrat după obiceiul Său, în ziua sâmbetei în sinagogă şi s-a sculat 
să citească...“ (Luca 4, 16). Şi toți se mirau de cuvintele harului 
care ieșeau din gura Lui şi ziceau: „Au nu este acesta feciorul lui 
Iosif?“ (Luca 4, 22). 

8. Aplicarea 


Vorbind despre copilăria lui lisus vedem că, ducând o viață mode- 
stă a muncit cinstit și cu dăruire, prețuind munca și oferindu-ne 
în același timp o pildă şi un îndemn ca și noi să muncim, făcându- 
ne datoria oriunde am fi puşi, cu conștiință și dăruire, „ca pentru 
Domnul“ (Coloseni 3, 23). 

Urmând pilda supunerii și ascultării lui lisus faţă de părinții 
Săi, tot astfel trebuie să se comporte și copiii, dând ascultare 
învățăturilor Bisericii, ale dascălilor, ale părinților şi ale 
oamenilor de bine. 


9. Temă pentru acasă 


Se vor memoriza cuvintele prin care copilul lisus este conștient 
în templul din lerusalirn de dumnezeirea Sa: „Au nu știați că în 
cele ale Tatălui meu mi se cade să fiu?“ 


10. Rugăciunea la ieşirea din clasă. 


Botezul Domnului 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoştinţele anterioare 


Era obiceiul la cei vechi ca activitatea publică să le fie recunoscută 
numai acelora care împlineau vârsta de 30 de ani. Până la această 
vârstă se considera că omul nu este împlinit în toată maturitatea 
lui pentru a putea învăţa şi pe alții. 

Tot astfel și Mântuitorul și-a început activitatea mesianică 
la vârsta de 30 de ani. Înainte însă s-au petrecut două evenimente 
importante în viața Lui, şi anume botezul în Iordan de către loan, 
şI apoi postul şi ispitirea în pustie. 

5. Comunicarea subiectului lecţiei noi 


Ne vom referi la Botezul Domnului, văzând la început cine era şi 
ce misiune avea Sfântul loan, iar apoi modul în care a fost botezat 
Domnul în râul Iordanului. 


6. Dirijarea învăţării. Insuşirea noilor cunoştinţe 


Sfânta Evanghelie ne arată că în al 15-lea an al împărăției 
cezarului Tiberiu, fiind procurator al ludeii, Ponţiu Pilat și tetrarh 
al Galileii, Irod, „a fost cuvântul Domnului către Ioan, fiul lui 
Zaharia în pustie. Și a venit acesta în toată împrejurimea 
Iordanului, propovăduind botezul pocăinţei spre iertarea 
păcatelor. Precum este scris în cartea cuvintelor Isaia proorocul, 
care zice: gătiţi calea Domnului, drepte faceți cărările Lui... Și 
toată făptura va vedea mântuirea lui Dumnezeu“ (Luca 3, 1-6). 
Deci, când loan avea vârsta de 30 de ani a început să boteze în 
apa Iordanului, în pustia Iudeii, spunând: „Pocăiţi-vă că s-a 
apropiat împărăția cerurilor... Atunci a ieşit la el Ierusalimul şi 
toată ludeea şi toată împrejurimea Iordanului“, adică toţi cei ce 
locuiau între lacul Ghenizaret şi Marea Moartă. „Și erau botezați 
de către el, mărturisindu-şi păcatele“ (Matei 3, 1-6). „Şi loan era 
îmbrăcat în haină de păr de cămilă, avea cingătoare de piele 
împrejurul mijlocului și mânca lăcuste şi miere sălbatică“ (Matei 
3, 4). Hrana cu lăcuste era recomandată de Legea Veche. Ea 
constituia însă mai cu seamă hrana celor săraci. Lacustele erau 
asemenea racilor, și fiindcă se hrăneau cu spicul plantelor numit 
„acra“, ele se mai numeau şi „acride“. Se mâncau fie fierte, fie 
uscate la soare, sau prăjite şi sărate. Mierea de albine provenea 
din fagurele ce se topea din cauza soarelui, făcând ca mierea să 
curgă şi astfel putea fi adunată. Albinele sălbatice produceau 
mierea în faguri aflați în pomi, pe stânci, sau chiar în pământ. 
Îmbrăcămintea lui loan era modestă, iar cingatoarea de piele in- 
dica şi faptul că era gata de drum, de acţiune. Pustia de care ne 
vorbeşte Evanghelia era de o parte şi de alta a Iordanului, nord 
de Marea Moartă, cunoscută azi sub numele de El Chor. Acest 
loc era lipsit de orice așezare omenească, fiindcă pământul era 
pietros şi nefertil. În jur existau pomi, iar când era mai multă 
umiditate, creștea chiar iarbă pentru păşunat. Sfântul loan spunea 
celor ce veneau la el că să primească botezul pocăinţei: „Eu unul 
vă botez cu apă, spre pocăință, dar cel ce vine după mine este 
mai puternic decât mine, căruia nu-i sunt vrednic, plecându-mă, 
să-i dezleg cureaua încălțămintelor“ (Marcu 1, 7; loan 1,27). De 

aici vedem că cei care primeau botezul se descălţau înainte de a 
intra în apă, iar dezlegarea încălțămintei cuiva era cel mai umil 
lucru. Cei ce se botezau ședeau în apă până își mărturiseau 
păcatele, apoi ieșeau cu hotărârea de a nu le mai săvârși. „Acesta 
vă va boteza cu Duh Sfânt şi cu foc“ (Matei 3, 11), era mărturia 
lui loan despre lisus. lar Evanghelia ne spune în continuare că 
„în zilele acelea a venit lisus din Nazaretul Galileii“ (Marcu 1, 
9) „la Iordan către loan ca să se boteze de către el“ (Matei 3, 13). 
„Acestea s-au petrecut în Betabara, dincolo de Iordan“ (loan 1, 
28), în chiar locul pe unde a trecut Iosua Iordanul când a intrat în 
pământul făgăduinţei. Și când „a văzut loan pe lisus venind la 
el, a zis: iată Mielul lui Dumnezeu care ridică păcatele lumii ... 
Şi eu nu-L cunoșteam, dar ca să fie arătat lui Israel, pentru aceasta 
am venit eu, botezând cu apă“ (loan 1, 29-31). „loan însă ÎI oprea, 
zicând: cu am trebuinţă să fiu botezat de tine şi tu vii la mine? 
Și, răspunzând lisus a zis către el: lasă acum, că aşa se cuvine 
nouă să împlinim toată dreptatea. Atunci L-a botezat. lar 
botezându-se lisus, când ieşea din apă, îndată cerurile s-au deschis 
şi Duhul lui Dumnezeu s-a văzut coborându-se ca un porumbel 
şi venind peste EI şi iată glas din ceruri, zicând: Acesta este Fiul 
Meu cel iubit întru care am binevoit“ (Matei 3, 14-17). „Şi a 
mărturisit loan zicând: am văzut Duhul ca un porumbel 
coborându-se din cer și a rămas peste El. Şi eu nu-L cunoşteam, 
ci Cel ce m-a trimis să botez cu apă, Acela mi-a zis: peste care 
vei vedea Duhul coborându-se și rămânând peste EI, acela este 
care botează cu Duh Sfânt. Şi eu am văzut şi am mărturisit că 
Acesta este Fiul lui Dumnezeu“ (Ioan 1, 32-34). 

Intuiţia se face arătându-se tabloul botezului Domnului de 
către loan în râul Iordanului. 


7. Fixarea cunoştinţelor 


După cum am văzut, Mântuitorul nostru lisus Hristos a primit să 
fie botezat de către loan în râul Iordanului înaintea începerii 
activitații Sale publice. Ne întrebăm: ce botez a primit Domnul? 
(A primit botezul lui loan). Care era acesta? (Era botezul 
pocăinţei). Mai există cumva și alt botez? (Există botezul cu Duh 
Sfânt și cu foc). Cine va aplica acest nou botez? (ÎL vor aplica 
urmaşii Mântuitorului în numele Sfintei Treimi). Odată cu po- 
gorârea Sfântului Duh în chip de porumbel și a glasului din cer 
care îl face cunoscut pe Fiul lui Dumnezeu, ce ni se descopere? 
(Sfânta Treime: Tatăl care glăsuieşte, Fiul care primeşte Botezul 
şi Duhul Sfânt care se coboară în chip de porumbel). Recunoscând 

lipsa de păcat a Domnului, loan îl opreşte de la botez. De cea 
considerat totuşi lisus că este necesar să fie botezat? (Fiindcă 
deşi nu a avut păcate pe care să le mărturisească, şi nu era necesară 
nici hotărârea de a nu le mai săvârşi, El „s-a făcut pentru noi 
păcat, pentru ca noi să ne facem îndreptățiți ai lui Dumnezeu 
întru El“ (II Corinteni 5, 21). De aceea, El primește botezul ca 
„Miel al lui Dumnezeu care ridică păcatele lumii“ (loan 1, 29). 
Sfinţii Părinți mai adaugă apoi și faptul că Domnul nu a primit 
botezul pentru a se curăţi, sau sfinţi pe Sine, ci pentru a sfinți 
apele, adică firea înconjurătoare supusă stricăciunii odată cu 
căderea omului în păcat). 


8. Aplicarea 


Noi sărbătorim Botezul Domnului la 6 ianuarie, când se face şi 
sfințirea „Apei Mari“. 
Se va cânta Troparul Botezului. 


9. Temă pentru acasă 


Se va învăţa acest tropar. 


10. Rugăciunea la ieşirea din clasă. 


Ispitirea Domnului în pustie 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoştinţele anterioare 


Totdeauna evenimentele mai deosebite şi mai importante din viața 
oamenilor sunt întâmpinate cu o pregătire mai deosebită. La fel 
se întâmplă şi în cazul începerii unei activități publice în care se 
cere afirmarea personalității cuiva. 

Asemenea şi Mântuitorul înaintea începerii activității Sale 
publice, după ce a fost botezat de la Ioan în Iordan, s-a retras în 
pustie, pentru ca în post şi rugăciune să poată medita ca om asupra 

misiunii ce îl așteaptă în viitor. 

După 40 de zile de post, diavolul s-a apropiat de El să-L 
ispitească şi să-L abată de la misiunea Sa de mântuire a neamului 
omenesc. 


5. Comunicarea subiectului lecţiei noi 


Ne vom referi la ispitirea Mântuitorului în pustie şi la biruința 
Sa asupra diavolului. 


6. Dirijarea învăţării. Insușirea noilor cunoştinţe 


Textul pericopei „Atunci lisus a fost dus de duhul Său în pustie, 
ca să se ispitească de diavol. Şi a fost în pustie 40 de zile, fiind 
ispitit de satana. Şi era împreună cu fiarele, şi îngerii îl slujeau. 
Și postind 40 de zile și 40 de nopţi în urmă a flămânzit. Și 
apropiindu-se ispititorul i-a zis Lui: Dacă eşti Tu Fiul lui Dum- 
nezeu, spune ca pietrele acestea să se prefacă în pâini. lar El 
răspunzând a zis: scris este: nu numai cu pâine va trăi omul, ci 
cu tot cuvântul care iese din gura lui Dumnezeu. Atunci diavolul 
Îl ia cu sine în sfânta cetate şi Îl pune pe aripa templului și îi 
spune Lui: dacă eşti Tu Fiul lui Dumnezeu, aruncă-Te jos, căci 
scris este că îngerilor Săi le va porunci pentru Tine, și Te vor 
ridica pe mâini, ca nu cumva să loveşti de piatră piciorul Tău. A 
zis lisus lui: larăşi este scris: să nu ispiteşti pe Domnul 
Dumnezeul tău! Şi suindu-L diavolul pe un munte înalt, i-a arătat 
într-o clipă toate împărăţiile lumii“ (Luca 4, 5) şi mărirea lor. Și 
a zis Lui: Ţie îţi voi da toată stăpânirea aceasta și slava lor, că 
mie mi-a fost dată şi eu o dau cui vreau. Aşadar, dacă 
proşternându-Te, Te vei închina înaintea mea, a ta va fi toată“ 
(Luca 4, 6-7). Atunci lisus îi zice lui: pleacă (fugi, depărtează-te) 
dar de la mine, satana! Căci scris este: Domnului Dumnezeului 
tău să ] te închini și Lui singur să-l slujeşti. Atunci L-a lăsat pe 
dânsul diavolul, şi iată îngerii s-au apropiat şi îl serveau.,„,(Matei 
4, 1-11) „Şi divolul, sfârșind toată ispita, s-a îndepărtat de la El 
până la o vreme“ (Luca 4, 13). 


Explicarea textului După cum vedem din textul pericopei, Mân- 
tuitorul, înaintea începerii activităţii Sale, a postit în pustiu. E 
vorba de pustiul Quarantaniei (de la quaranta=40). „În nemijlocita 
apropiere de părțile Iordanului, unde boteza loan“ (Luca 4, 1), 
spre nord — vest de Ierihon, se afla o regiune stearpă și stâncoasă, 
una din cele mai fioroase pustiuri din lume. Nu are nici apă, nici 

vegetație, nici căi de comunicație, iar aerul dogorâtor al arşiţei 
soarelui devenea aproape cu neputinţă de respirat. Lângă pustiu 
se ridică muntele Duca, cu altitudinea de 473m deasupra nivelului 
mării (Dr. Vasile Gheorghiu, Evanghelia după Matei, Cernăuţi, 
1925, p. 162-163). Aici, în această ambianţă a petrecut Domnul 
„plin de Duhul Sfânt“ (Luca 4, 1) în meditaţie, rugăciune, postind 
40 de zile ziua și 40 de nopţi. Evangheliştii fac această precizare 
întrucât doresc să arate că postul lui lisus este integral şi deosebit 
de cel al fariseilor, care posteau ziua, iar noaptea se ghiftuiau cu 
toate bunătățile. Exegeţii își pun întrebarea cum a putut EI rezista, 
cu trup ca al nostru, să postească 40 de zile şi 40 de nopţi. 
Într-adevăr, El avea trup ca al nostru, dar „era plin de Duhul 
Sfânt“, de puterea Lui şi „îngerii îl slujeau“ (Marcu 1, 13). Postul 
de 40 de zile ne amintește, desigur de postul lui Moise, cu aceeaşi 
durată înaintea cutremurătorului eveniment al primirii Legii. Tot 
astfel şi lisus pentru salvarea omenirii de păcat, va avea o cutre- 
murătoare întălnire cu diavolul după 40 de zile şi nopţi de post, 
înaintea începerii activității Sale mesianice. 

La sfârşitul celor 40 de zile de post lisus a flămânzit. Se 
prezintă acum la El diavolul. Acesta este ispititorul şi ucigătorul 
dintru început al omului, „tatăl minciunii“ (loan 8, 44). Însuși 
numele de „diavol“ („satana“, în ebraică) defineşte acțiunea 
potrivnică spre vătămare. El a fost gelos şi a acționat cu viclenie 
şi invidie asupra primului om aflat în comuniunea lui Dumne- 
zeu. Această gelozie şi invidie porneşte din faptul că omul se 
afla în grația lui Dumnezeu, pe când el căzuse din această graţie. 
Gelozia și invidia lui rămân şi după căderea omului în păcat, 
fiindcă şi în această stare omul se află în grația lui Dumnezeu, şi 
Părintele ceresc îi promite izbăvirea din păcat şi din moarte. 
Diavolul a acţionat întotdeauna asupra omului cu multă viclenie, 
ascunzând răul sub masca binelui. Omul creat de Dumnezeu 
urmăreşte binele, dar prin viclenie, diavolul ispitindu-l, îl poate 
înfunda în răul din care nu va mai putea ieși singur. Astfel, 
înaintea căderii în păcat, divolul îi ispiteşte pe primii oameni 
spunându-le cu viclenie şi minciună că dacă vor mânca din fructul 
oprit vor fi asemenea lui Dumnezeu. A fi asemenea lui Dumne- 
zeu este binele, scopul creației însăși. A gusta însă din fructul 
oprit este încălcarea voinţei lui Dumnezeu. De aici marea înșelare 
pe care diavolul o strecoară cu viclenie în sufletul omului, 
ducându-l la cădere. Tot cu viclenie şi invidie se apropie divolul 
şi de lisus. El ştia că lisus este Mântuitorul lumii şi izbăvitorul 
omului din păcat, și implicit dușmanul lui. Nu știa însă că lisus 
este însuși Dumnezeu cel atotputernic. Dacă ar fi ştiut nu s-ar 

mai fi apropiat de EI, fiindcă Dumnezeu l-a învins odată și pen- 
tru totdeauna. Chiar dacă îl recunoștea pe lisus ca Fiu al lui Dum- 
nezeu, înțelegea aceasta cam în genul ereticului Arie, în sensul 
că ar fi o creatură a Tatălui, cum creatură este și el. Pentru aceasta 
în ispitirea Sa, diavolul vrea să-L verifice pe lisus, întrebându-L 
de fiecare dată: „Dacă ești Tu Fiul lui Dumnezeu...“. 

Prima ispitire: „De ești Tu Fiul lui Dumnezeu, spune ca 
pietrele acestea să se prefacă în pâine“. lată reeditarea primei 
ispite adresată omului în rai având în esenţă aceeaşi poftă a 
lăcomiei pântecelui. Mântuitorul nu mai putea primi viclenia și 
înşelăciunea divolului. De aceea răspunde prin cuvântul lui Dum- 
nezeu: „Nu numai cu pâine va trăi omul, ci cu tot cuvântul care 
iese din gura lui Dumnezeu“ (Deuteronom 8, 3). Primul om aflat 
în rai, a uitat de porunca lui Dumnezeu, de aceea a acceptat ispita 
vicleană a diavolului... 

A doua ispitire este făcută pe aripa templului diavolul 
încercând prin viclenie să afle dacă lisus este Fiul lui Dumne- 
zeu: „Dacă eşti Tu Fiul lui Dumnezeu, aruncă-te jos căci scris 
este că va porunci îngerilor Săi şi pe mâini Te vor prinde ca nu 
cumva să loveșşti de piatră piciorul Tău“. De data aceasta şi 
diavolul îl ispiteşte pe lisus tot prin cuvântul lui Dumnezeu 
(Psalmul 90/91, 11). Prin viclenia lui, diavolul interpretează 
textul Scripturii ca mulți eretici de azi, nu după ceea ce vrea 
textul să comunice, ci după dorința lor. De aceea le este „spre 
pierzanie“. La fel s-a adresat diavolul și primului om, invocând 
cuvântul lui Dumnezeu: „nu a zis oare Dumnezeu...“. Omul i-a 
căzut victimă, ascultându-l. lisus însă ca Fiu al lui Dumnezeu, îi 
demască viclenia tot prin porunca lui Dumnezeu: „larăși este 
scris: să nu ispiteşti pe Domnul Dumnezeul tău“ (Deuteronom 6, 
16). 

Aceasta este ispita măririi, a slavei deşarte. Primului om 1 
s-a spus de către diavol: „veţi fi ca Dumnezeu“, şi omul a acceptat. 
lisus este conştient de dumnezeirea Sa şi de aceea poate respinge 
ispita. 

A treia ispită. lisus este dus pe un munte foarte înalt. Unii 
exegeți spun că ar putea fi vorba de Muntele Măslinilor, alţii de 
Tabor sau Nebo, iar alţii îl identifică cu muntele Quarantaniei — 
Duca. Mai puţin interesează însă aceasta. Diavolul îi arată lui 
Iisus împărăţiile lumii, cu gloria și strălucirea lor, şi apoi îi spune: 
„Toate acestea Ţi le voi da Ţie, dacă te vei închina mie“. Și 
continuă: „căci mie mi-au fost date şi eu le dau cui voiesc“. 

Aceasta este ispita banului, a bunurilor materiale prisositoare 
care generează îmbuibarea prin satisfacerea tuturor poftelor 

carnale. Diavolul se laudă că el este stăpânul lor. Va recunoaște, 
de fapt, lisus însuşi acest fapt, înaintea Sfintelor Sale Patimi, 
când spune Apostolilor că „diavolul este stăpânitorul lumii 
acesteia“ (loan 12, 31). Pentru a înțelege această stăpânire, va 
trebui să citim din nou primele pagini ale Bibliei. Vom constata 
că aducând păcatul în lume, şi prin păcat moartea, diavolul a 
obținut oarecum stăpânirea asupra lumii devenită a păcatului. 
Omul însuşi îi conferă această stăpânire prin supunerea față de 
ispita lui vicleană, şi prin neascultarea față de porunca lui Dum- 
nezeu. Numai Jertfa mântuitoare a Fiului lui Dumnezeu îl va putea 
elibera pe om de sub stăpânirea diavolului, fiindcă numai ea îl 
poate învinge pe acesta, total şi definitiv. 

lisus ştia toate acestea, de aceea refuză dialogul cu diavolul, 
alungându-l scurt şi categoric: „pleacă, fugi, depărtează-te!“. Ne-a 
arătat şi nouă, prin aceasta, că dialogul cu diavolul nu are 
niciodată rezultate bune. Ispita lui vicleană şi neruşinată trebuie 
respinsă de la început. A accepta ca ispita să se amplifice, 
înseamnă a-ți slăbi puterile şi a încerca riscul căderii. Ispita 
trebuie respinsă încă de la început, când puterile sunt proaspete 
şi tari. De aceea, Mântuitorul ne-a învăţat să cerem Părintelui 
ceresc, nu doar să ne ajute în timpul ispitei diavolului, ci să facă 
să nu intrăm în ispită, şi mai presus de toate să ne elibereze, să 
ne salveze de sub influența celui viclean și rău. Căderea în păcat 
a primului ispitit de diavol dovedeşte că noi prin puterile noastre 
nu putem face față vicleniei diavolului. Aceasta e mai puternică 
decât înţelepciunea şi priceperea omenească. Știind aceasta, 
Domnul i-a îndemnat pe Apostoli și prin ei pe noi toţi să 
„priveghem şi să ne rugăm pentru a nu intra în ispită, căci duhul 
este osârduitor, dar trupul nu poate“. La fel, Apostolii Domnului 
ne-au atras atenţia stăruitor să fim treji şi să priveghem căci 
„diavolul, potrivnicul nostru umblă răcnind ca un leu, căutând 
pe cine să înghită“ (I Petru 5, 8). Pentru aceasta „îmbrăcaţi-vă 
cu toată armătura lui Dumnezeu ca să puteți sta împotriva 
uneltirilor diavolului, pentru că nu avem de luptat împotriva 
trupului şi a sângelui, ci împotriva duhurilor răutății din 
văzduhuri“ (Efeseni 6, 11-12). 

Pericopa evanghelică a ispitirii lui lisus se încheie cu 
precizarea: „Şi diavolul, sfărşind toată ispita, s-a îndepărtat de 
El până la o vreme“. Când va veni ispita diavolului? Înaintea 
Sfintelor Patimi ale Domnului, „diavolul a intrat“ în Iuda şi acesta 
L-a trădat. Prin viclenia şi puterea diavolului Domnul a fost 
condamnat la moartea cea mai josnică prin crucificare. Şi a socotit 
el că moartea lui lisus este biruința sa definitivă. Dar de data 

aceasta s-a înșelat el. Prin jertfa Sa, Fiul lui Dumnezeu plăteşte 
pentru noi oamenii preţul de răscumpărare din păcat, iar prin 
coborărea Sa la iad, Dumnezeu fiind, a zdrobit puterea morţii. 
Pentru acest motiv, crucea rămâne „armă împotriva diavolului“. 
Prin jertfa de pe cruce diavolul a fost învins pentru totdeauna. 


7. Fixarea cunoştinţelor 


Când a avut loc ispitirea Domnului? (După Botezul în Iordan și 
după postul de 40 de zile şi 40 de nopţi în pustia Quarantaniei). 
S-a putut apropia diavolul de Domnul ca să-L ispitească, dat fiind 
faptul că El a fost cea de-a doua persoană a Sfintei Treimi? 
(Diavolul nu a ştiut că este chiar Dumnezeu, ci că este creatura 
lui Dumnezeu, asemenea Lui). Ce dovadă avem în acest sens? 
(Faptul că în ispitire diavolul întreabă: „dacă eşti Tu Fiul lui 
Dumnezeu“. Vroia adică, la început să se convingă în ce constă 
filiația lui divină, și ce mijloace viclene ar putea folosi pentru 
a-L deruta din misiunea Lui de mântuire a omului). Concret, care 
sunt cuvintele primei ispite? („Dacă ești Tu Fiul lui Dumnezeu 
spune pietrelor acestora să se facă pâine“). Dar a doua, după ce 
L-a urcat pe aripa templului? (Să se arunce jos şi nu va fi lăsat în 
primejdie). Care este ultima ispită, ducând pe lisus pe un munte 
foarte înalt şi promițându-l împărățiile lumii? (I le promite toate 
acestea dacă i se va închina lui, adică dacă i se va supune lui, 
considerându-l pe el stăpânul său). Care a fost în final atitudinea 
Mântuitorului? (Văzând prea multa lui nerușinare, Domnul l-a 
alungat). De ce omul nu a reuşit să-l biruiască pe diavol în ispită? 
(Fiindcă în timpul ispitei, a uitat cuvântul lui Dumnezeu, adică 
porunca lui Dumnezeu. lisus, cel de al doilea Adam, îi răspunde 
diavolului totdeauna prin cuvântul lui Dumnezeu, în faţa căruia 
ŞI diavolul trebuie să se plece. Când lisus vede că prin nerușinare 
diavolul insistă prea mult îl respinge cu duritate). 

Pe noi însă ne-a învăţat să-l respingem încă de la început, 
fiindcă, asemenea lui Adam nu vom avea nici înţelepciunea şi 
nici puterea de a sta împotriva vicleniei lui mincinoase și 
stăruinţei sale nerușinate. 


8. Aplicarea 


Dat fiind faptul că prin moartea şi învierea Domnului, puterea 
diavolului a fost învinsă, Biserica a rânduit rugăciuni speciale 
de dezlegare a sufletelor chinuite de puterea lui potrivnică. 

În înțelepciunea sa, Biserica a instituit încă din vechime 
exorcizări efectuate cu prilejul aplicării Tainei Botezului, pentru 
ca cel ce se va împreuna cu Hristos să se lepede înainte de satana 
şi de toate uneltirile lui. 

Diavolul ne ispiteşte permanent fie în mod direct fie indi- 
rect. Mai ales prin oameni. Așa cum a intrat în luda, el totdeauna 
îşi alege oamenii prin care acționează cu o viclenie mârșavă 
făcând ca răul să tulbure lumea. Pentru acest motiv, noi trebuie 
să ne rugăm pentru vrăjmaşii noştri, sau pentru cei ce ne asupresc. 
Nu trebuie să întărâtăm vrăjmășia lor, ci să ne rugăm ca Dumne- 
zeu să le lumineze mintea, alungând din sufletul lor lucrarea 
diavolului. 

Se cuvine apoi, ca neîntrerupt să ne rugăm așa cum Domnul 
ne-a învăţat, să facă Părintele ceresc în așa fel încât nici să nu 
intrăm în ispită, ci mai presus să fim izbăviţi, eliberaţi de puterea 
şi lucrarea diavolului. 

Când greşim nu trebuie să ne pierdem nădejdea în Dumne- 
zeu, fiindcă deznădejdea este focul cel aprins al iadului. Prin ea 
diavolul ne abate de la pocăință și de la mântuire. Să avem adică 
încredere totdeauna că puterea lui Dumnezeu este mai tare decât 
a divolului; că diavolul a fost învins pentru totdeauna de Hristos 
Mântuitorul. 

În sfârșit, trebuie neîntrerupt să priveghem asupra gândurilor 
şi faptelor noastre să fie după voia lui Dumnezeu. Atunci Părintele 
nostru ne va păzi ca pe copiii Săi salvându-ne de cel viclean. 


9. Temă pentru acasă 


Se va citi şi compara pericopa evanghelică privind ispitirea Dom- 
nului în pustie redată de Sfântul Matei (4, 1-11) și Sfântul Luca 
(4,11-13). 


10. Rugăciunea la ieşirea din clasă. 

Alegerea și misiunea celor 12 
Apostoli 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoștințele anterioare 


Știind încă dintru început că șederea Sa trupească nu va fi veșnică 
şi că nu peste mult timp va aduce jertfa Sa izbăvitoare a lumii 
din păcat, Mântuitorul şi-a ales anumite persoane, cărora, 
avându-i în apropiată instruire, să le încredinţeze continuarea 
misiunii Sale de mântuire a lumii. Astfel şi-a ales Mântuitorul 
încă de la începutul activităţii Sale mesianice ucenici şi Apos- 
toli. 


5. Comunicarea subiectului lecţiei noi 


Vom vedea ce ne spun Sfintele Evanghelii despre alegerea și 
misiunea celor 12 Apostoli. 


6. Dirijarea învăţării. Insușirea noilor cunoştinţe 


Primii Apostoli au fost Andrei și loan. Ei erau la început ucenicii 
Sfântului loan Botezătorul. Evanghelia ne spune că „a doua zi 
iarăși sta loan și doi din ucenicii lui. Şi văzând pe lisus care 
umbla, zice: lată Mielul lui Dumnezeu. Şi l-au auzit cei doi 
ucenici zicând acestea şi au mers după lisus. lar lisus 
întorcându-se şi văzându-i că merg după EI, a zis: ce căutați? lar 
ei i-au zis: Rabi, adică Învăţătorule, unde locuiești? Zis-a lor: 
veniţi şi vedeți. Şi s-au dus şi au văzut unde locuia şi au rămas la 
El ziua aceea. Şi era cam la al zecelea ceas. Și era Andrei fratele 
lui Simon Petru, unul din cei doi, care auziseră de la Ioan şi 
merseseră după El. Acesta a aflat întâi pe fratele său Simon şi i-a 
zis: am aflat pe Mesia, adică pe Hristos. Şi l-a adus către lisus. 
Şi cătând lisus la el a zis: Tu ești Simon fiul lui lona, tu te vei 
chema Chefa, adică Petru. lar a doua zi a vrut lisus să meargă în 
Galileea și a aflat pe Filip, şi a zis: urmează-mi! Și era Filip din 
Betsaida, din cetatea lui Andrei și a lui Petru. Filip a aflat pe 
Natanael şi i-a zis: am aflat pe Acela despre care a scris Moise în 

lege şi proorocii, pe lisus fiul lui Iosif din Nazaret. Şi a zis 
Natanael: din Nazaret poate fi ceva bun? Zis-a lui Filip: vino şi 
vezi. A văzut lisus pe Natanael venind către EI şi a zis despre el: 
iată cu adevărat israelit în care nu este vicleșug. Zis-a Natanael 
Lui: de unde mă cunoşti? A răspuns lisus şi i-a zis: mai înainte 
de a te fi chemat Filip, fiind sub smochin, te-am văzut. A răspuns 
Natanael și a zis: Rabi, tu ești Fiul lui Dumnezeu, Tu eşti regele 
lui Israel“ (loan 1, 35-50). 

Deci primii patru Apostoli au fost: Andrei, loan, Simon (Pe- 
tru) şi lacob. Andrei şi Simon erau frați. La fel și loan și lacob. 
Pe aceştia doi din urmă îi va numi lisus „fiii tunetului“, datorită 
firii lor înflăcărate şi dârze. Acestor patru li se mai asociază încă 
doi: Filip şi Natanael. Împreună cu aceștia șase, Domnul participă 
la nunta din Cana Galileii, apoi, împreună cu ei merge la leru- 
salim de Paști și stau acolo până prin noiembrie — decembrie, 
când se reîntorc pe la casele lor (loan 2, 1-11). 

Alegerea lor definitivă a urmat apoi tot printr-un act menit 
să-i determine să creadă în Mesia, aşa cum a mai făcut-o în Cana 
Galileii, prefăcând apa în vin. De data aceasta sub o altă formă. 
Și anume, aflându-se lisus lângă lacul Ghenizaret, înconjurat de 
„mulțimea care se îmbulzea ca să-l audă cuvintele, văzând două 
corăbii lângă lac, iar pescarii ieşind din ele, spălau mrejele. Și 
intrând într-o corabie, care era a lui Simon, l-a rugat să o depărteze 
puțin de la uscat şi șezând învăţa mulțimile din corabie... lar 
când a încetat să vorbească, a zis către Simon: depărteaz-o la 
adânc şi aruncaţi mrejele pentru pescuit. ŞI răspunzând Simon a 
zis: Învăţătorule, toată noaptea ostenindu-ne, nimic n-am prins, 
dar după cuvântul Tău voi arunca mrejele. Şi aceasta făcând au 
prins mulțime de peşte, încât se rupeau mrejele. Şi au făcut semn 
tovarășilor lui, care erau în altă corabie, ca venind, să le ajute. Şi 
au venit şi au umplut amândouă corăbiile, încât se afundau. lar 
Simon Petru văzând, a căzut la picioarele lui lisus zicând: ieşi 
de la mine că om păcătos sunt, Doamne. Că îl cuprinse spaima 
pe el şi pe toţi cei împreună cu el, pentru pescuirea peştilor ce 
prinseseră. Asemenea și pe lacob şi pe loan, fiii lui Zevedeu, 
care erau tovarășii lui Simon. Și a zis lisus către Simon: nu te 
teme, de acum vei pescui oameni. Şi trăgând corăbiile la țărm, 
lăsând toate, au mers după El“ (Luca 5, 1-11). Sfântul Evanghelist 
Matei ne spune că lacob și loan erau cu tatăl lor, iar la chemarea 
Domnului „îndată lăsându-și corabia și pe tatăl lor, l-au urmat 
Lui“ (Matei 4, 22). 

Toţi cei patru Apostoli îl cunoscuseră pe lisus mai înainte, 
iar cele două minuni la care asistaseră, le-a întărit încrederea în 
EI. 

În altă împrejurare, aflându-se în Capernaum, centru de vamă 
între Damasc şi Marea Mediterană, îl cheamă pe vameșul Levi, 
fiul lui Alfeu, care se va numi apoi Matei. Acesta îi urmează fără 
nici o ezitare. Auzise probabil de lisus că este Mesia pământesc, 
așa cum de altfel Îl așteptau cu toții gândindu-se poate la un trai 
fericit. De aceea „dă un ospăț“ în cinstea lui lisus, la care participă 
mulți oameni şi păcătoşi“ nu însă fără tulburarea fariseilor 
cârtitori, care nu vroiau să înțeleagă că „cei bolnavi au nevoie de 
doctor...“ (Matei 9, 9-17). 

Cunoaştem şi numele celorlalţi cinci Apostoli: Toma, lacob 
al lui Alfeu, Levi numit Tadeu, Simon Cananitul şi luda 
Iscariotul, cel ce „l-a vândut“ pe Domnul. (Matei 10, 2-4). Toţi 
erau din Galileea, afară de Iuda, care era din Kariot-ludeea. 

Numele de „Apostol“ înseamnă „trimis“, nu în sens peiorativ, 
cu referire, bunăoară la un servitor, ci un trimis cu mandat spe- 
cial, în numele cuiva, spre a-l reprezenta. Ei vor fi trimişi ca să 
îndeplinească însăși misiunea Domnului, să-L reprezinte pe El. 
De aceea, încă de la început sunt trimiși într-o misiune de probă, 
dându-li-se indicaţii cum să o îndeplinească. Înainte însă Domnul 
„le-a dat puterea asupra duhurilor necurate şi să vindece orice 
boală şi orice neputinţă“ (Matei 10, 1). Sunt trimişi către poporul 
de Jos, către cei disprețuiţi şi desconsideraţi, cărora să le trans- 
mită speranța unei vieți mai bune. Vor face numai fapte de 
binefacere, vindecând orice neputinţă. Nu vor lua cu ei nici bani, 
nici toiag de apărare, nici surplus de îmbrăcăminte, sau de hrană. 
Vor fi răbdători, blânzi, înţelepţi, şi încrezători în bunătatea 
Părintelui ceresc. Transmiţând pretutindeni pacea Lui, vor 
propovădui cuvântul Evangheliei şi vor dovedi atașament și iubire 
față de Învățătorul lor (Matei 10, 5-42). 

Sfintele Evanghelii ne arată că Apostolii erau oameni simpli, 
neinstruiți în ale legii. Unii dintre ei erau săraci, doi (Iacob și 
loan) mai înstăriți. Cei care locuiau pe lângă lacul Ghenizaret 
erau pescari, ocupaţie care le asigura traiul și le aducea venit. 
Trei erau căsătoriți. Au urmat pe lisus având convingerea că El 
este Mesia, care le va da puterea supremă în împărăţia pe care o 
va întemeia El pe pământ. De aceea, nu ezită să afirme că au 
părăsit toate şi au urmat lui lisus. Urmându-L pe lisus împărtăşesc 
aceeaşi soartă bună, ori rea, fiindcă „nu este ucenicul mai mare 
decât dascălul său...“. Nu înţeleg totdeauna învăţătura Domnului, 
expusă în parabole, încât lisus revine cu explicaţiile cuvenite. 

Mărturisesc la un moment dat credinţa cu putere, apoi se îndoiesc. 
Îl compătimesc pe Domnul când vorbește de patimile Sale, care 
vor urma. Nu le înţeleg sensul, dar îl asigură, înduioșându-se, de 
devotamentul lor. Până la urmă, plini de frică toți îl părăsesc. 
Petru se leapădă, iar luda trădându-L, se sinucide. Se bucură 
nespus de învierea Domnului, nădăjduind chiar în clipa înălțării 
Domnului la cer că acum va întemeia „împărăţia lui Israel“ (Fapte 
1, 6). Pe lângă aceste slăbiciuni inerente firii omeneşti, Domnul 
evidenţiază faptul că ei au fost aleși de Tatăl, că sunt „sfințiți în 
numele Său“, că îndeplinesc în lume o misiune divină, ca unii 
care „nu sunt din lume“, asemenea Fiului (loan cap. 17). Numele 
lor e scris în Cartea Vieţii (Luca 10, 20). După înviere Domnul 
le dă putere de a lega şi dezlega păcatele oamenilor şi odată cu 
aceasta, porunca continuării activităţii Sale profetice, arhiereşti 
şi împărăteşti, spunându-le: „Mergând învăţaţi toate neamurile, 
botezându-le în numele Tatălui şi al Fiului și al Sfântului Duh“ 
(Matei 28, 19-20). 

Ei se vor dovedi cu adevărat că sunt martorii Cuvântului 
(Fapte 1, 8) până la marginile pământului, odată cu puterea şi 
lumina Duhului Sfânt din ziua Rusaliilor. De acum vor cunoaşte 
sensul adevărat al învăţăturii Domnului, pe care altă dată nu au 
reuşit să-l înțeleagă. Vor primi curaj şi spiritul totalei dăruiri în 
îndeplinirea misiunii ce le-a fost încredințată, trecând peste toate 
obstacolele ce le-au stat în cale, pecetluind în cele din urmă 
activitatea lor cu moartea martirică. Au mers în toată lumea, au 
predicat Evanghelia, au întemeiat și organizat Biserici, sfințind 
episcopi, prezbiteri şi diaconi pentru a le continua activitatea. 

Astfel Sfântul Apostol Andrei, primul chemat la apostolie 
şi-a desfăşurat activitatea în Sciţia, în Dacia Pontică (Dobrogea), 
Histria, Tomis, Callatis (Mangalia). Sfântul Toma, la parți în 
Persia şi India. Sfântul Petru în Galitia, Capadocia, Bitinia, Asia 
Proconsulară, Antiohia, Pont. Sfântul Matei în ludea și Etiopia. 
Sfântul Bartolomeu în Arabia, Armenia, Sfântul luda Tadeul în 
Palestina. Sfântul Simon Zelotul (Cananitul) în Persia şi 
Babilonia. Sfântul Evanghelist loan în Asia Proconsulară, în spe- 
cial la Efes. Sfântul Filip în Frigia. 

În locul lui Iuda Iscariotul a fost ales prin tragere la sorți 
Matia, iar Saul din Tars a devenit pe drumul Damascului Sfântul 
Apostol Pavel, numit şi „Apostolul Neamurilor“, fiindcă şi-a 
desfăşurat activitatea în aproape tot cuprinsul imperiului roman. 
El a rânduit pe Timotei și Tit ca episcopi, poruncindu-le ca la 
rândul lor să așeze și ei episcopi, presbiteri şi diaconi. (Tit 1, 5). 
De la el ne-au rămas 14 epistole. De la Sfântul Petru — 2 epistole; 

de la Sfântul Matei — o Evanghelie; de la Sfântul loan —o 
Evanghelie, trei epistole şi cartea profetică numită Apocalipsa. 

Toţi Apostolii au fost egali în exercitatea puterii ce le-a fost 
încredinţată de către Mântuitorul. Când s-au ivit unele neclarități, 
s-au adunat toți ca să hotărască, sub asistența Duhului Sfânt. 
Această împreună hotărâre sub asistența Duhului Sfânt se numeşte 
sinod. Ne este cunoscut astfel sinodul de la Ierusalim, cu care 
prilej se hotărăște a nu se pune celor convertiți dintre păgâni 
povara grea a legii, să fie primiţi în Biserică fără a fi circumciși. 
Să fie însă opriţi de la idolatrie, de la vărsări de sânge și de la 
desfrânare (Fapte cap. 15). 


7. Fixarea cunoştinţelor 


Am văzut că Sfinţii Apostoli au fost aleşi de Tatăl prin Fiul pen- 
tru a continua misiunea Lui. Duhul Sfânt i-a întărit cu putere, 
conducându-i la tot adevărul. Ei au fost martorii Domnului, 
propovăduind ceea ce au văzut, au auzit şi au învățat de la EL. Ei 
sunt „slujitori ai lui Hristos şi iconomi ai Tainelor lui Dumne- 
zeu“ (I Corinteni 4, 1). 

Misiunea dată Apostolilor a fost unică, iar autoritatea lor 
este fără egal. Mântuitorul a mai avut 70 de ucenici, care au mers 
„doi câte doi înaintea feţei Sale în toate cetăţile şi locul unde 
avea El să meargă“ (Luca 10, 1-24). Aceștia însoțeau apoi și 
ajutau pe Sfinţii Apostoli în activitatea lor. În Biserica primară 
harul lucra diferit, nu puțini fiind aceia cărora li se împărtăşeau 
harismele ca tot atâtea forme de lucrare sfinţitoare a Duhului 
Sfânt. Misiunea Apostolilor era însă superioară tuturor. Ei au un 
mandat divin special și unic, după cum arată Sfântul Apostol 
Pavel: „Pe unii i-a pus Dumnezeu în Biserică: întâi Apostoli, al 
doilea prooroci, al treilea învăţători... Au doară toţi sunt Apos- 
toli? Au doară toţi sunt prooroci? Au doară toţi învăţători?...“ (| 
Corinteni 12, 28—30; Efeseni 4, 11-12). 


8. Aplicarea 


Faptul că primul chemat la apostolat, Sfântul Andrei, a 
propovăduit Evanghelia pe teritoriul ţării noastre, ne obligă odată 
în plus să rămânem fideli Bisericii apostolice și să ținem cu sfin- 
ţenie tradiția apostolică. 

Biserica cinstește pe Sfinţii Apostoli alături de Mântuitorul, 
de Sfânta Fecioară, de Sfântul loan Botezătorul, instituind pen- 
tru doi din ei, pentru Sfântul Apostol Petru şi Pavel o sărbătoare 

specială, la 29 iunie, ziua morţii lor martirice, precedată de o 
perioadă de post. 


9. Rugăciunea la ieşirea din clasă. 


Predica de pe munte 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoştinţele anterioare 


Având ca temă a predicii Sale împărăția lui Dumnezeu, Mântui- 
torul îi învaţă pe toţi care doresc să devină fii ai împărăției, cum 
să împlinească nu litera, ci duhul Legii, precum și atitudinea pe 
care să o adopte față de realitățile prezente şi viitoare. 


5. Comunicarea subiectului lecţiei noi 


Toate acestea le putem cunoaşte dintr-o vastă cuvântare cunoscută 
sub numele de „Predica de pe Munte“, la care ne vom referi în 
cele ce urmează. 


6. Dirijarea învăţării. Insuşirea noilor cunoştinţe 


Sfânta Evanghelie ne arată că „în zile acelea a ieșit isus la munte 
să se roage şi toată noaptea a petrecut în rugăciune către Dumne- 
zeu. Şi când s-a facut ziuă, a chemat pe ucenicii Săi... şi 
coborându-se cu ei, a stătut în loc şes, EI şi mulțimea ucenicilor 
şi mulțime mare de popor din toată ludea şi din Ierusalim și de 
pe țărmul Tirului şi al Sidonului, care veniseră să-L asculte şi să 
se vindece de boalele lor...“ (Luca 6, 12-19). „Şi văzând lisus 
mulțimile s-a suit pe munte şi şezând au venit la El ucenicii Lui; 
şi deschizându-și gura îi învăţa zicând...“ (Matei 5, 1-2). 

După cum vedem, numele cuvântării vine de la faptul ca a 
fost rostită pe munte. Şi anume, e vorba de muntele „Fericirilor“ 
sau Curun (Karn Hattin) la 2 km nord-vest de Tiberias. Altitudinea 
este de 560 m de la lacul Ghenizaret. Are două culmi între care 

se află un platou. Aici a avut loc predica Domnului. De aceea 
Sfântul Luca spune, după cum am văzut, „loc şes“. 

Prezentând conținutul cuvântării, vedem dintru început că 
marea noutate pe care o aduce ea, constă în faptul că fericirea ca 
aspirație a sufletului omenesc nu aparține numai celor puternici, 
sau celor plini de avuţii, iar sărăcia nu mai e considerată ca o 
pedeapsă din partea lui Dumnezeu. Fericirea nu este numai în 
aceasta lume şi pentru această viaţă. Ea are un caracter veşnic, şi 
la împlinirea ei sunt chemați toţi fiii împărăției lui Dumnezeu. 
lar aceştia nu sunt puternicii vremii, nici cei ce fac caz de evlavia 
lor, în timp ce sufletul le este gol, ci săracii cu duhul; cei smeriți 
şi desconsideraţi de reprezentanții oficiali ai religiei acelor vremi; 
cei blânzi, cei însetați şi angajați să apere dreptatea şi adevărata 
sfinţenie a lui Dumnezeu, cei cu inima curată, cei ce fac miloste- 
ni€, cel ce caută pacea, precum şi cei ce suferă ocări şi batjocuri 
pentru cuvântul lui Dumnezeu și pentru Fiul lui Dumnezeu, pe 
care îl slujesc prin iubire jertfelnică și statornică. 

Această noutate exprimată în predica de pe munte, nu 
înseamnă o schimbare a Legii, adică a ordinii dată de Dumne- 
zeu, ci o împlinire a ei, o desăvârşire a ei în duh și în adevăr. 
Astfel, dacă legea oprindu-te de la păcat, te face drept în fața lui 
Dumnezeu, Mântuitorul nu combate acest fapt, ci arată modul în 
care poţi deveni liber față de păcat. De pildă, nu este suficient să 
nu ucizi, ci trebuie radiată cauza, care este mânia, şi înlocuită cu 
atitudinea de bunăvoință faţă de semeni, lipsind orice fel de 
jignire. La fel, desfrâul are o formă interioară: dorința, sau pofta. 
Păcatul se săvârşeşte în inimă, devenind mai întâi păcat al poftei. 
De aceea, mai întâi trebuie curățată inima de poftele care o fac 
să alunece spre păcat. Combătând desfrâul, Mântuitorul 
accentuează indisolubilitatea și unitatea căsătoriei şi a familiei: 
„Iarăşi s-a zis: cel ce va lăsa pe femeia sa, să-i dea ei carte de 
despărţire. Eu însă vă zic vouă că oricine îşi va lăsa femeia sa în 
afară de cuvânt de desfrânare, face ca să desfrâneze, şi cel ce o ia 
pe cea lăsată, desfrânează“. 

Pentru a întări bunele relații dintre oameni, Mântuitorul 
instaurează un principiu pozitiv de comuniune frățească: „fă 
aproapelui, ceea ce vrei să-ți facă el ţie“, şi accentuează faptul 
că mai mult valorează împăcarea, decât darul adus la templu, că 
trebuie arătată semenului iertare şi îngăduinţă, că se cuvine să 
trecem peste slăbiciunile lui, nu trebuie adică să ne răzbunăm, să 
răspundem cu rău la rău, ci pentru ca binele să fie biruitor, trebuie 
să ne îndreptăm iubirea noastră și față de vrăjmaşi. În felul acesta 
iubirea va deveni desăvârșită. Ea imită iubirea lui Dumnezeu, 

iar noi devenim desăvârșiți, asemănându-ne cu Părintele ceresc: 
„Aţi auzit că s-a zis: ochi pentru ochi şi dinte pentru dinte. Eu 
însă zic vouă: nu vă împotriviţi (opuneţi) celui rău, ci celui ce te 
loveşte pe tine peste fața ta cea dreaptă, întoarce-i lui şi cealaltă... 
Celui ce cere de la tine, dă-i şi nu-l refuza pe cel ce voieşte să se 
împrumute de la tine“. „Aţi auzit că s-a zis: să iubeşti pe aproapele 
tău şi să urăşti pe vrăjmaşul tău. Eu însă zic vouă: iubiţi pe 
vrăjmaşii voştri, binecuvântaţi pe cei ce vă blastemă, faceți bine 
celor ce vă urăsc şi rugaţi-vă pentru cei ce vă vatămă şi vă 
prigonesc. Ca să fiţi fiii Tatălui vostru cel din ceruri, că El face 
să răsară soarele peste cei răi și peste cei buni şi trimite ploaie 
peste cei drepţi şi peste cei nedrepți... Fiţi deci desăvârșiţi, precum 
şi Tatăl vostru cel din ceruri este desăvârşit“. 

Pe lângă aceasta, Domnul arată în predica de pe munte şi 
modul de exprimare a adevăratei pietăţi către Dumnezeu, 
eliminând exagerările şi abaterile existente: „Luaţi aminte ca să 
faceţi dreptatea voastră înaintea oamenilor ca să fiți văzuţi de ei, 
iar de nu plată nu veţi avea de la Tatăl vostru cel din ceruri“. 
Astfel, rugăciunea, postul şi milostenia devenind în acele timpuri 
acte formale şi spectaculare, Domnul arătând cum trebuiesc 
împlinite, ne recomandă naturaleţea, interiorizarea și discreția, 
ca forme ale adevăratei pietăți care transformă fiinţa omului în 
bine şi nu o lasă să se risipească în formalisme seci şi rigide: 
„...ȘI când vă rugaţi nu fiţi ca făţarnicii, căci lor le place să se 
roage stând în sinagogi și la colțurile străzilor, pentru ca să se 
arate oamenilor... lar tu când te rogi intră în cămara ta și închizând 
uşa te roagă Tatălui tău care este în ascuns. Şi Tatăl tău cel ce 
vede în ascuns îți va răsplăti ţie“. Ne-a învățat apoi Domnul și 
cum trebuie să ne rugăm, prin binecunoscuta rugăciune: „Tatăl 
nostru...“. 

Tot așa şi jurământul, pierzându-și specificul și rolul de a 
întări încrederea între oameni, prin luarea ca martor a numelui 
lui Dumnezeu oricând, motiv pentru care Domnul arată că pe cât 
posibil jurământul trebuie evitat. 

Pe lângă acestea, în predica de pe munte Domnul ia atitudine 
şi faţă de adunarea bunurilor prisositoare, scoțând în evidență 
dragostea și grija lui Dumnezeu permanent îndreptate spre noi: 
„Nu vă adunaţi vouă comori pe pământ, unde molia şi rugina le 
strică şi unde furii le sapă şi le fură, ci vă adunaţi vouă comori în 
cer... Căci unde este comoara ta, acolo îți va fi şi inima ta. De 
aceea vă zic vouă: nu vă îngrijiţi pentru sufletul vostru ce veţi 
mânca, nici pentru trupul vostru cu ce vă veţi îmbrăca... Priviţi 
la păsările cerului că nu seamănă, nici nu seceră, nici nu adună 

în jitniţe şi Tatăl vostru cel ceresc le hrănește. Oare nu sunteți 
voi cu mult mai presus decât ele? Şi cine dintre voi îngrijindu-se 
poate să adauge staturii sale un cot? lar de îmbrăcăminte de ce 
vă îngrijiţi? Luaţi seama la crinii câmpului cum cresc: nu se 
ostenesc, nici nu torc... lar dacă iarba câmpului, care astăzi este 
şi mâine se aruncă în cuptor, Dumnezeu astfel o îmbracă, oare 
nu cu mult mai mult pe voi, puţin credincioșilor?“ Apoi Domnul 
ne îndeamnă: „Căutaţi mai întâi împărăția lui Dumnezeu și 
dreptatea Lui şi acestea toate se vor adăuga vouă. Nu vă îngrijiţi 
de ziua de mâine, că ziua de mâine se va îngriji de ale sale. Ajunge 
zilei greutatea ei“. 

În încheiere (Matei 7, 6-27), Mântuitorul adresează 
ascultătorilor îndemnul de a păzi cuvântul pe care l-au auzit ca 
pe un mărgăritar de mare preţ; să aibă îndrăzneală la Tatăl că vor 
primi tot binele pe care îl vor cere, asemenea copilului care cerând 
tatălui său pâine, nu va primi piatră, sau cerând pește, nu va primi 
şarpe... Calea care duce la împărăţia lui Dumnezeu este calea 
strâmtă a înfrânării. Se cere apoi ferirea de profeții mincinoşi, 
care sunt asemenea lupilor răpitori îmbrăcaţi în piei de oaie. Ei 
vor fi cunoscuți după roade, adică după fapte, fiindcă nu se culeg 
din spini struguri şi din ciulini smochine... Cine împlinește 
cuvintele auzite în această predică asemenea este bărbatului care 
şi-a zidit casa pe stâncă pentru a rămâne neclintită. 

Intuiţia se face arătându-se tabloul predicii de pe munte. 


7. Fixarea cunoştinţelor 


Recapitulând conţinutul predicii de pe munte, vedem că ea începe 
cu cele nouă Fericiri și se continuă apoi cu arătarea misiunii înalte 
a Apostolilor de a fi „sare pământului“ şi „lumina lumii“, apoi 
cu atitudinea Mântuitorului față de legea mozaică, cu atitudinea 
față de modul de viețuire creştinească şi cu atitudinea faţă de 
bunurile pământeşti. Încheierea reprezintă îndemnul Mântuito- 
rului adresat ascultătorilor de a păzi cuvântul pe care l-au auzit 
ca pe un mărgăritar de mare preț, mergând pe calea cea strâmtă, 
care duce la împărăția lui Dumnezeu şi ferindu-se de profeţii 
MINCINOŞI. 


8. Aplicarea 


Conţinutul învățăturilor cuprinse în predica de pe munte au un 
caracter normativ pentru viața duhovnicească a credincioşilor. 
Parte din ele au intrat în viaţa Bisericii ca și componente ale 

cultului divin public. Auzim și cântăm cu toții „Fericirile“ şi 
„Tatăl nostru“, în cadrul Sfintei Liturghii. La fel, două pericope 
duminicale cuprind de asemenea textul predicii de pe munte 
(Duminica a 3-a şi a 19-a după Rusalii). 


9. Temă pentru acasă 


Se vor lectura aceste pericope. Se va repeta interpretarea muzicală 
a Fericirilor şi a rugăciunii „Tatăl nostru“. 


10. Rugăciunea la ieşirea din clasă. 


Rugăciunea „Tatăl nostru“ 


]. Pregătirea aperceptivă 


Rugăciunea constituie un dar cu care Creatorul l-a înzestrat pe 
om, spre a se putea ridica şi rămâne în comuniunea Lui. Ea este 
prezentă la toate religiile, dar diferit înțeleasă şi aplicată. Pentru 
a ne învăţa „cum să ne rugăm“, la cererea Apostolilor, 


II. Anunţarea temei 


Mântuitorul ne-a lăsat rugăciunea „Tatăl nostru“, la care ne vom 
referi în cele ce urmează. 


III. Tratarea 


Numele vine de la cuvintele cu care ea începe. Se mai numește şi 
„Rugăciunea Domnească“, datorită faptului ca ea cuprinde 
cuvintele Domnului. 


Cuprinsul rugăciunii este următorul: „Tatăl nostru care eşti în 
ceruri, sfinţească-Se numele Tău; vie împărăția Ta; facă-Se voia 
Ta, precum în cer şi pe pământ. Pâinea noastră cea spre fiinţă 
dă-ne-o nouă astăzi; și ne iartă nouă greșelile noastre, precum și 
noi iertăm greșiților noștri, și nu ne duce pe noi în ispită (şi fă să 
nu intrăm în ispită), ci ne izbăveşte de cel rău“ (Matei 6, 9-13). 

Să vedem mai în detaliu înțelesul fiecărei cereri. 


Invocarea „Tatăl nostru care eşti în ceruri“. Când spunem „Tatăl 
nostru“ recunoaştem paternitatea lui Dumnezeu ca şi Creator, 
Proniator al lumii și Răscumpărător al nostru prin lisus Hristos. 
În același timp noi ne adresăm ca fii. Toţi cei care sunt fii, se 
numesc fraţi. De aceea spunem „nostru“ şi nu „meu“. Noi avem 
o fraternitate universală prin natură, ca unii care provenim 
dintr-un strămoş comun, Adam. Pe lângă aceasta, noi avem şi o 
fraternitate după har prin lisus Hristos. Toţi cei care au primit 
Botezul devin frați în Hristos. „Care eşti în ceruri“. Textul 
prezintă existenţa spirituală a lui Dumnezeu, prezent pretutindeni, 
peste tot şi nu localizat. 


Prima cerere  „Sfinţească-Se numele Tău“. A sfinţi numele 
înseamnă a mări, a slăvi pe Dumnezeu însuși. Dumnezeu 
reprezintă sfințenia absolută, nemaiavând nevoie de sfinţenie. 
El însă sfinţeşte pe alţii şi se sfințește pe Sine prin viaţa 
oamenilor. De aici rezultă că sfinţindu-ne viața aducem prea- 
mărire lui Dumnezeu, sau Îl sfințim pe El. Prin această cerere, Îl 
rugăm pe Dumnezeu să ne acorde harul şi ajutorul Său pentru 
a-L putea sfinți (mări, slăvi) prin viața noastră. 


A doua cerere „Vie împărăţia Ta“. Adânc imprimată în 
conştiinţa poporului ales, împărăţia lui Dumnezeu reprezintă un 
deziderat care se va împlini în epoca mesianică. Având conștiința 
mesianității Sale, Domnul o inaugureaza prin învăţătura şi 
activitatea Sa, într-o formă spirituală. Această împărăție se 
dezvoltă în Biserică prin lucrarea Sfântului Duh. Ea este „bucurie, 
pace şi dreptate în Duhul Sfânt“ (Romani 14, 17). Realizarea ei 
deplină va fi la sfârşitul veacurilor. 


A treia cerere  „Facă-Se voia Ta, precum în cer şi pe pământ“. 
Dumnezeu își realizează voia Sa spre mântuirea omului. Ceea ce 
se opune voinţei divine este păcatul (Romani 1, 21-31). Omul se 
eliberează de păcat în măsura în care şi voinţa lui colaborează cu 
voința lui Dumnezeu. Voința lui Dumnezeu este exprimată în 
legea Sa. Credinciosul împlineşte voința lui Dumnezeu în mod 
liber şi cu ajutorul harului divin, după cum însuşi Mântuitorul a 
spus: „Fără mine nu puteţi face nimic“ (loan 15, 5). Deşi „creştinii 
cer Tatălui lor ceresc să împlinească voia Sa, adică decizia Sa de 
a mântui lumea, acordându-le şi lor harul Său, totuşi, toţi trebuie 
să accepte şi să conlucreze la realizarea voii Sale. Dar în măsura 

în care voința omului este conformă voinţei lui Dumnezeu se va 
împlini şi ea: „Și aceasta este încrederea ce avem către EI, că 
dacă cerem ceva după voinţa Lui, El ne ascultă (I loan 5, 14). Și 
aceasta, fiindcă „noi nu ştim ce cerem“ (Iacob 4, 3), iar „celor 
ce-L iubesc pe Dumnezeu, toate se lucrează spre bine“ (Romani 
8, 29). 

Expresia „Precum în cer și pe pământ“ se referă la toate aceste 
trei cereri pentru a le prezenta în unitate și ca o continuă pregătire 
spre împlinirea lor completă în viaţa viitoare, când împărăţia 
mesianica va avea un caracter glorios, de preamărire universală. 


A patra cerere „Pâinea noastră cea de toate zilele dă-ne-o nouă 
astăzi“. Fiind creat de Dumnezeu cu trup, omul are nevoie de 
hrană trupească. Dar pe de altă parte, omul are şi suflet. Aşa cum 
Mântuitorul a înmulțit pâinile pentru a le satisface oamenilor 
nevoile trupeşti (loan 6, 1-15), tot El arată că şi sufletul are nevoie 
de hrană. Aceasta este „cuvântul lui Dumnezeu“ (Matei 4, 4; Luca 
4,4; 1 Timotei 4, 5-6), numită şi „mana spirituală“ realizat în El 
(loan 6, 26-27; 32-35), precum și însuși Trupul Său din 
Euharistie (loan 6, 48-55). Acest ospăț duhovnicesc se va 
desăvârşi în „împărăţia cerurilor“ (Matei 8, 11; vezi Luca 22, 
18), care va fi la sfârşitul veacurilor. 


A cincea cerere „Şi ne iartă nouă greșelile noastre, precum şi 
noi iertăm greşiților noștri“. În textul original al Noului Testa- 
ment avem formulată această cerere astfel: „Şi ne lasă nouă 
datoriile noastre, precum și noi am lăsat datornicilor noștri“. „A 
lăsa“ este tot una cu „a ierta“. Noţiunea de datorie echivala în 
limba greacă profană cu noţiunea de „debit-debitor“, în special 
cu referire bănească. În limba greacă a Noului Testament pe lângă 
acest sens de „datorie banească“, cum este folosit de Mântuito- 
rul în pilda celor doi datornici (Matei 18, 23-35), are şi un sens 
specific de pedeapsă pentru cel ce nu-şi îndeplineşte datoria sau 
obligația, ceea ce atrage după sine înțelesul de „culpă“ sau 
„vinovăție“ pentru obligaţia pe care trebuind să o împlineşti, nu 
al împlinit-o. În felul acesta, „datoria“ devine „greşeală“, sau 
„păcat“. De aici vedem că numai în măsura în care noi iertăm pe 
cei ce ne greşesc, putem la rândul nostru cere Părintelui ceresc 
iertarea greșelilor noastre. 


A şasea cerere „Şi fă să nu intrăm în ispită“. Această cerere 
este redată de obicei în traducerile românești cu formula „şi nu 
ne duce pe noi în ispită“. Dar a considera că Dumnezeu ne duce 

în ispită, înseamnă că El ar face să cădem în ispită, sau să 
consimțim cu păcatul sugerat de ispită. Sfântul Iacob contrazice 
o astfel de interpretare, spunând: „Nimeni fiind ispitit să nu spună: 
de la Domnul sunt ispitit; căci Dumnezeu nu este ispitit de rele 
şi El pe nimeni nu ispitește...“ (Iacob 1, 13-16). Dacă El ne-ar 
duce în ispită, adică în încercare, înseamnă că ne-ar incita la rău, 
la păcat. Adevăratul sens al acestei cereri îl vom putea înțelege 
numai dacă vom vedea înţelesul ei într-o traducere explicită. Şi 
aceasta ar fi următoarea: „Şi fă (păzeşte-ne, ajută-ne, împie- 
dică-ne) să nu intrăm (cădem) prin consimţirea noastră în ispită“, 
sau pe scurt: „Și fă să nu intrăm în ispită“. 


A şaptea cerere „Ci ne izbăveşte de cel rău“. „A izbăvi“ 
înseamnă „a păzi, a mântui, a dezlega, a elibera“. Unii traduc 
„de la rău“, socotind răul, în general: fizic, psihic, moral. Alţii 
traduc: „de cel rău“, înțelegând o anume persoană, pe diavolul, 
pe satana. Deosebirea nu este de fond, fiindcă cel rău, adică 
diavolul este izvorul și provocatorul a tot ce este rău, el este 
acuzatorul oamenilor către Dumnezeu, potrivnicul împărăției lui 
Dumnezeu și a mântuirii oamenilor. Este mai clară şi mai pre- 
cisă totuși traducerea cu „cel rău“, fiind mai aproape de înțelesul 
expresiei în Noul Testament. 


IV. Recapitularea — Aprecierea 


După cum vedem, primele trei cereri se referă la cinstirea lui 
Dumnezeu, iar ultimele patru, la necesităţile vieţii noastre. 
Recapitulând înţelesul lor, putem să le reproducem într-o formă 
parafrazată, astfel: „Tatăl nostru care eşti în ceruri; fă ca numele 
Tău să fie preamărit şi ajută-ne ca şi noi să-L sfințim prin viaţa 
noastră; fă ca împărăţia Ta de iubire, „pace, bucurie şi dreptate 
în Duhul Sfânt“ să se dezvolte în Biserica Ta şi în sufletele noastre 
şi să se desăvârşească la a doua Ta venire; fă ca voia Ta de 
mântuire a lumii să se împlinească și dă-ne harul Tău să o putem 
şi noi împlini; hrana noastră necesară vieții trupeşti şi sufleteşti, 
dă-ne-o nouă astăzi (în fiecare zi) şi nu ne lipsi de părtăşia Cinei 
Tale veşnice; şi ne iartă nouă greșelile noastre, precum și noi 
iertăm greşiților noştri; și fă să nu intrăm în ispită (împiedică-ne 
ca să consimţim la ispită), ci mai presus de toate, izbăveşte-ne, 
eliberează-ne de cel rău, acum şi până la sfârşitul veacurilor. 


188 


Capitolul unu 


V. Asocierea 


Învățându-ne rugăciunea „Tatăl nostru, Mântuitorul nu a vrut să 
ne lege de rostirea ei mecanică, ci ne-a oferit modelul unei rugă- 
ciuni concise, care, după cum am văzut, exprimă simțăminte 
adânci şi variate pe care le putem folosi şi în alte rugăciuni, așa 
cum Domnul însuși a făcut-o. Astfel, lisus se roagă numindu-L 
pe Dumnezeu „Părinte“, „Stăpân al lumii văzute şi nevăzute“. 
Se roagă apoi pentru sfinţirea Apostolilor în adevăr, după cum 
El însuşi a fost „sfințit şi trimis în lume“ (loan 17, 36). lisus 
împlineşte voia lui Dumnezeu în cele mai grele clipe ale vieţii, 
când se roagă cu sudori de sânge în Ghetsimani. 


VI. Generalizarea 


Din cele până aici tratate vedem că rugăciunea „Tatăl nostru“ 
rămâne modelul de rugăciune prin care intrăm în comuniune cu 
Părintele ceresc prin cuvintele Fiului, care ne-a asigurat că orice 
vom cere de la Tatăl în numele şi prin cuvintele Sale, ni se va da 
(loan 15, 7-16). 


VII. Aplicarea 


Pentru acest motiv, Rugăciunea Domnească încă dintru început 
a intrat în viața duhovnicească a primilor creștini, fiind rostită 
de trei ori pe zi. 

În același timp, ea a intrat şi în conținutul slujbelor 
bisericești, adică în cultul creștin public, alături de alte rugă- 
ciuni începătoare, sau în cadrul Sfintei Liturghii, unde este cântată 
de întreaga obşte a credincioşilor. 

Se va rosti şi cânta cu credincioșii rugăciunea „Tatăl nos- 

Impărăţia lui Dumnezeu 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoștințele anterioare 


Sfânta Evanghelie ne arată că după ce a fost botezat de către 
loan și după ce a fost ispitit în pustie, „a început lisus să 
propovăduiască şi să spună: pocăiţi-vă că s-a apropiat împărăția 
cerurilor“ (Matei 4, 17). De aici vedem că tema propovăduirii 
Mântuitorului este împărăţia lui Dumnezeu, sau împărăția 
cerurilor. 


5. Comunicarea subiectului lecţiei noi 


Vom vedea în continuare care este înțelesul ei în Vechiul Testa- 
ment şi noua dimensiune duhovnicească pe care i-o dă Mântuito- 
rul nostru lisus Hristos. 


6. Dirijarea învăţării. Insușirea noilor cunoştinţe 


În Vechiul Testament începând cu Moise, Dumnezeu încheie 
cu poporul lui Israel un legământ potrivit căruia acesta devine 
„popor ales, împărăție preoțească şi neam sfânt“ (Ieşirea 19, 5— 
7). În această situaţie şi în acest caz poporul se afla sub directa 
conducere a lui Dumnezeu. El constituia împărăţia lui Dumne- 
zeu. De aceea, în epoca judecătorilor Ghedeon și Samuel refuză 
conducerea poporului pe motiv că Dumnezeu este conducătorul 
lui (Judecători 8, 7 şi 23). Şi după instaurarea regalității, Dum- 
nezeu rămâne adevăratul şi supremul rege-împărat. Regii erau 
aleşi şi unşi la indicarea lui Dumnezeu, conducând poporul ca 
reprezentanţi ai Lui. Profeţii extind noţiunea împărăției lui Is- 
rael, arătând că Dumnezeu nu este numai al unui singur popor, ci 
al întregii lumi (Isaia 44, 6; Daniel 33). Faptul că Dumnezeu îl 
conduce pe poporul Său, locuind în mijlocul lui și pedepsindu-l 
ori de câte ori călca voia Sa, neîndeplinind prescripţiile legii di- 
vine, dovedește că în Vechiul Testament împărăţia lui Dumne- 
zeu constituie o realitate prezentă şi pământească. Dar au venit 
asupririle și înrobirile poporului ales. În acest caz împărăția lui 
Dumnezeu nu mai putea fi socotită ca o realitate prezentă, ci 

devine o așteptare în viitor, când Domnul va restabili național şi 
politic pe poporul Său, când duşmanii vor fi învinşi, iar poporul 
lui Dumnezeu va deveni din nou ales şi slăvit. Vedem de aici 
caracterul viitor şi naţional al împărăției lui Dumnezeu. Există 
însă la profeți și ideea împărăției mesianice, când satana și răul 
din lume vor fi biruiţi, întemeindu-se definitiv dreptatea și voia 
lui Dumnezeu, în zilele de pe urmă, când va avea loc judecata 
definitivă a lui Dumnezeu. Aceasta este „ziua Domnului“ (Isaia 
2, 2-11; leremia 22, 11; Miheia 4, 4-7). Împărăţia mesianică a 
primit însă de-a lungul vremii o interpretare materială, 
pământească. Mesia este Fiul lui David, EI va restabili împărăţia 
davidică ideală, care constă în prosperitate materială şi stăpânirea 
definitivă a poporului ales peste popoarele lumii. 


În Noul Testament Mântuitorul acordă împărăției lui Dumne- 
zeu un nou caracter, depășind caracterul pământesc naţional și 
respingând ideea împărăției davidice ideale aducătoare de 
prosperitate materială, încetăţenită în conștiința conducătorilor 
poporului şi a conaţionalilor Săi. Împărăţia lui Dumnezeu sau 
împărăţia cerurilor pe care o inaugurează lisus are în primul rând 
un caracter spiritual: „Împărăţia mea nu este din lumea aceasta“ 
(loan 18, 36) spune Domnul atât de clar procuratorului roman, 
care judecându-L, vroia să se convingă asupra eventualului pericol 
pe care îl prezenta acuzaţia ce 1 se aducea lui lisus că s-ar fi 
proclamat pe Sine rege... De fapt spusese El mult mai înainte 
Apostolilor şi mulțimii să nu fie prea îngrijorați şi obsedați în 
exclusivitate de bunurile materiale ale vieţii de aici și de acum, 
CI „să caute mai întâi împărăţia lui Dumnezeu şi dreptatea Lui şi 
toate celelate li se vor adăuga“ (Matei 6, 33). Acest caracter nou, 
spiritual al împărăției lui Dumnezeu constituie de altfel însăși 
tema învăţăturii lui lisus şi se concretizează în faptele Sale. El 
şi-a început activitatea cu cuvintele: „Pocăiţi-vă că s-a apropiat 
împărăţia cerurilor“ (Matei 4, 17). Schimbaţți-vă, adică, modul 
de a gândi şi a simţi, înnoindu-vă viaţa, primind în suflete 
împărăția lui Dumnezeu, o realitate duhovnicească pe măsură să 
vă facă fiii Părintelui ceresc. De aceea, cuvântul lui lisus este 
„cuvântul împărăției“ (Matei 13, 19), iar Evanghelia sau Vestea 
cea bună pe care o aduce EI în lume este „Evanghelia împărăției“ 
iar faptele săvârşite de El sunt roadele ei: „Şi a străbătut lisus 
toată Galileia, învățând în sinagogi și propovăduind Evanghelia 
împărăției şi vindecând toată boala și toată neputinţa în popor“ 
(Matei 4, 23). 

De aici vedem că împărăţia lui Dumnezeu propovăduită de 
lisus este o realitate prezentă şi reprezintă lupta împotriva lui 
satan în scopul întemeierii noii ordini în lume. Ea este în acelaşi 
timp o lucrare a Duhului Sfânt, care restaurează ordinea creației 
lui Dumnezeu, sfințind lumea: „Şi dacă eu cu Duhul lui Dumne- 
zeu scot demoni, iată a ajuns la voi împărăţia lui Dumnezeu“ 
(Matei 12, 28). Având un caracter restaurator al ordinei în lume, 
această înnoire începe însă cu viața duhovnicească a oricărui om. 
Fariseilor dornici să afle când va veni împărăţia lui Dumnezeu, 
lisus le descopere că „împărăția lui Dumnezeu este înlăuntrul 
vostru“ (Luca 17, 21). Desigur, ei aşteptau o împărăție mesianică 
lumească, aducătoare de belşug material, de aceea vor rămâne 
foarte surprinși când lisus le recomandă să întoarcă privirile spre 
interiorul vieţii lor sufletești și să descopere acolo, în adâncul 
tainic ai inimii rădăcinile, esența, sau germenele împărăției lui 
Dumnezeu. Să curețe adică din sufletul lor tot noroiul păcatelor 
şi al fărădelegilor de tot felul (Marcu 7, 21-22), care le întinează 
viaţa, şi cu bucurie să descopere „comoara de mare preţ“, sau 
„mărgăritarul“ ce stă ascuns, pus acolo de Creatorul însuși, atunci 
când a sădit în sufletul omului chipul său, pentru a-l semăna, 
precum un fiu cu Părintele său. A sădit atunci în sufletul omului 
iubirea, libertatea, raţiunea, dreptatea şi bunătatea pentru a fi 
capabil să realizeze în lume împărăţia lui Dumnezeu. Dar toate 
aceste zăcăminte de mare preţ au fost întunecate de zgura 
păcatului. De aceea, în măsura în care curățim noroiul şi zgura, 
apare strălucirea chipului lui Dumnezeu în noi, care luminează 
cu putere în lumea bântuită şi apăsată de nedreptate şi păcat. 

Dar nu numai în vorbirea directă, ci şi în vorbirea indirectă, 
adică în parabole, Mântuitorul ne descopere modul în care 
împărăția lui Dumnezeu pătrunde și se dezvoltă în sufletele 
noastre. Astfel, împărăţia cerurilor o primim prin cuvântul lui 
Dumnezeu care rodeşte prin credinţă în faptele bune specifice 
împărăției. În pilda „neghinei“, Domnul face deosebire între „fiii 
împărăției și fiii celui rău“, iar în pilda grăuntelui de muștar şi 
cea a azimei, ne arată cum creşte şi se dezvoltă în lume împărăția 
lui Dumnezeu. În pilda comorii ascunsă în țarină, ca și în cea a 
mărgăritarului de mare preț, Domnul arată bucuria pe care o simt 
sufletele care au găsit împărăţia lui Dumnezeu, încât renunţă la 
toate pentru a rămâne pe mai departe în posesia ei. Pilda năvodului 
ilustrează faptul că la sfârșitul veacurilor cei răi vor fi despărțiți 
de cei drepți, asemenea peștilor buni de cei răi, prinși cu acelaşi 
năvod (Matei 13, 1-53). lar în mai multe pilde ne vorbeşte 

Domnul despre a doua Sa venire la sfârşitul veacurilor (vezi Matei 
cap. 25). 

Intuiţia se poate face arătându-se tablourile (pictura) re- 
prezentând aceste parabole. 

Inaugurată de lisus prin cuvânt și faptă, împărăţia lui Dum- 
nezeu se dezvoltă în Biserică, prin lucrarea sfințitoare a Duhului. 
Accentuând aspectul spiritual al împărăției lui Dumnezeu, Sfântul 
Apostol Pavel indică această nouă dimensiune a ei, arătând că ea 
este „pace, dreptate şi bucurie în Duhul Sfânt“ (Romani 14, 17). 
Aceasta este de altfel marea descoperire pe care o făcuse mai 
înainte lisus lui Nicodim în miez de noapte, pentru a aduce o 
străfulgerare de lumină în sufletele tuturor celor ce vor deveni 
fu ai împărăției lui Dumnezeu: „De nu se va naște cineva din apă 
şi din Duh, nu va putea să intre în împărăţia lui Dumnezeu“ (loan 
3, 5). Împărăţia Duhului se realizează în Biserică. Prin lucrarea 
Sfântului Duh în Biserică se continuă opera mântuitoare a lui 
Hristos cel înviat şi înălțat în mărire veşnică. Aici renasc la o 
viaţă nouă şi se sfinţesc fiii împărăției. Ea este „Biserica lui Dum- 
nezeu pe care Hristos a câștigat-o cu scump sângele Său“ (Fapte 
20, 28), ca să o „sfinţească Biserică slăvită, neavând pată, nici 
zbârcitură, sau altceva de acest fel, ci fiind sfântă şi fără prihană“ 
(Efeseni 5, 27). Ea este „Trupul Său tainic“ (I Corinteni 12, 27), 
iar toți cei care „prin apă şi prin duh“ devin membrii Bisericii, 
sunt în același timp și fiii împărăției Duhului. Dar, după cum am 
văzut în pilda năvodului, numai cei drepţi, adică numai cei care 
necontenit se străduiesc să-și sfințească mereu viața prin pacea, 
dreptatea și bucuria Duhului sunt vrednicii moştenitori ai 
împărăției, fiindcă „împărăția lui Dumnezeu se ia cu asalt și nu- 
mai cei ce se silesc o vor răpi“ (Matei 11, 12). De aceea, „nimeni 
care pune mâna pe plug şi caută înapoi, nu este potrivit (vrednic) 
pentru împărăţia lui Dumnezeu“ (Luca 9, 62). 

Împărăţia lui Dumnezeu, spirituală și veşnică, inaugurată de 
lisus și dezvoltată în Biserică prin lucrarea Duhului Sfânt, se va 
desăvârşi în veacul viitor, „când Dumnezeu va fi totul în toate“ 
(I Corinteni 15, 28). Mântuitorul oferă fericirea împărăției veş- 
nice celor „săraci cu duhul“ (smeriţi) şi celor „prigoniţi pentru 
dreptate“ (Matei 5, 3 şi 10), iar în rugăciunea „Tatăl nostru“ ne-a 
învăţat să cerem Părintelui ceresc: „vie împărăția Ta“ (Matei 6, 
10). Cerem, adică să se coboare în această lume „Ierusalimul 
ceresc“ (Evrei 12, 22; Apocalipsa 21, 2), pentru a înlocui toate 
fărădelegile existente în lume „printr-un cer nou şi pământ nou“ 
(Apocalipsa 21, 1), pentru a statornici pentru totdeauna dreptatea 
lui Dumnezeu. Dar până atunci, până când Domnul va veni să 

statornicească definitiv împărăţia Sa pe pământ, așa cum a 
făgăduit, necontenit rugându-ne şi străduindu-ne să cerem și să 
facem ca pacea, dreptatea și bucuria în Duhul Sfânt să nu ne 
părăsească nici în acest veac... 


7. Fixarea cunoştinţelor 


Din cele până aici tratate vedem că în Vechiul Testament 
împărăția lui Dumnezeu avea la început un înțeles de prezent şi 
pământesc: Dumnezeu este în mijlocul poporului Său pe care îl 
conduce după voia Sa. În timpul asupririlor străine, împărăția 
lui Dumnezeu primeşte un caracter viitor şi național, iar venirea 
lui Mesia înseamnă întemeierea împărăției davidice ideale, 
aducătoare de prosperitate materială. Profeţii interpretează 
împărăția lui Dumnezeu într-un sens spiritual, extinzând-o și la 
alte popoare, iar în zilele de pe urmă Mesia va birui răul şi pe 
satan, întemeind definitiv dreptatea lui Dumnezeu. 

În Noul Testament împărăţia lui Dumnezeu are un caracter 
spiritual, prezent şi viitor, fiind inaugurată de lisus, dezvoltată 
prin acţiunea sfinţitoare a Duhului în Biserică și desăvârșită în 
veacul viitor. 


8. Aplicarea 


Constituind tema predicii Mântuitorului, împărăția lui Dumne- 
zeu predicată direct şi indirect (prin parabole) de EI, alcătuiește 
pericopele evanghelice, rânduite să fie citite şi tălmăcite în multe 
din duminicile anului bisericesc. 

Aşa cum harul divin izvorăşte din Sfânta Treime și ni se 
transmite prin Sfintele Taine, cu prilejul oficierii lor preotul dă 
binecuvântarea în numele Sfintei Treimi: „Binecuvântată este 
împărăția Tatălui şi a Fiului şi a Sfântului Duh, acum și pururea 
ŞI în vecii veciilor“. 


9. Temă pentru acasă 


Indicați duminicile în care pericopele evanghelice au ca temă 
împărăția lui Dumnezeu. 

Arătați înţelesul împărăției lui Dumnezeu din textul 
Evangheliei după Matei, capitolul 25. 


10. Rugăciunea la ieşirea din clasă. 

Parabolele Mântuitorului 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoştinţele anterioare 


Având în centrul învăţăturii Sale împărăţia lui Dumnezeu, Mân- 
tuitorul le vorbea celor ce-L ascultau și doreau să devină membrii 
sau fiii acestei împărăţii, într-o formă directă și într-o formă in- 
directă. 


5. Comunicarea subiectului lecţiei noi 


Forma indirectă prin care Domnul se adresa ascultătorilor Săi 
erau parabolele sau pildele, la care ne vom referi în cele ce 
urmează. 


6. Dirijarea învăţării. Insuşirea noilor cunoştinţe 


Parabolele Mântuitorului numite şi pilde constituie un mod de 
transmitere a învăţăturii prin comparaţie, sau asemănare. Ele sunt 
istorioare luate din realitatea inconjurătoare, spre a exprima prin 
asemănare un adevăr de credință sau o învățătură morală pentru 
cei dornici să devină membri împărăției cerurilor. „Parabola este 
o istorioară imaginară alcătuită din fapte obişnuite ale vieţii, în 
cadrul unei perfecte realităţi, cu scopul de a desprinde din 
comparaţie o învățătură morală“ (M. Lepin). 

Având ca temă împărăţia lui Dumnezeu, parabolele Mântui- 
torului în număr de 33, au după conținut trei aspecte: 

1. Parabole dogmatice, privind învățătura despre împărăția 
lui Dumnezeu. Aşa este parabola semănătorului, a neghinei, etc. 

2. Parabole morale, care arată cum trebuie să se comporte 
fini împărăției. Așa este parabola samarineanului milostiv, a fiului 
risipitor, a celor doi datornici etc. 

3. Parabole eshatologice, cu referire la parusia Domnului. 
Aşa este pilda talanţilor, a celor zece fecioare, a nunții fiului de 
împărat etc. 

Parabolele sau pildele ne oferă posibilitatea de a înţelege 
mai uşor variatele ei aspecte, ca și modul în care oricine poate 
deveni membru sau fiu al împărăției. 

Astfel, cuvântul lui Dumnezeu este asemenea seminţei care 
cade pe pământ şi care se dezvoltă spre împărăţia lui Dumnezeu 
în funcţie de pământul în care cade, adică de sufletul care o pri- 
mește. 

Membrii împărăției sunt toţi aceia care se socotesc ca atare, 
asemenea năvodului care prinde pești mari şi mici, sau asemenea 
neghinei crescută în grâu. Pot fi şi cei drepţi, ca și cei nedrepți; 
cei buni, ca și cei răi. Dar numai până la seceriş. Atunci se vor 
despărți unii de alții. O altă pildă asemănătoare accentuează 
acelaşi fapt, arătând că moștenitorii împărăției vor fi aceia care 
vor face roadele ei (pilda lucrătorilor celor răi din vie — Matei 
21, 33-43). Dar şi cei răi, nedrepţii, vameşii şi păcătoşii pot avea 
chiar întâietate în împărăţia cerurilor, dacă se căiesc de păcatele 
lor şi îşi schimbă viaţa păcătoasă de altădată. Vedem aceasta din 
pilda fraţilor chemați să lucreze în via tatălui lor (Matei 21, 28 — 
31). În cer mai mare este bucuria pentru întoarcerea unui păcătos 
decât pentru 99 de drepţi. lar Părintele ceresc aşteaptă pe fiul 
risipitor şi caută oaia şi drahma pierdută (Luca cap. 15) Dar numai 
cei ce fac roade bune sunt cu adevărat moştenitorii împărăției 
veşnice. Ceilalţi vor fi judecaţi afară, asemenea fecioarelor 
neînțelepte, sau a celor care nu și-au înmulțit talanții cu care i-a 
înzestrat Dumnezeu (Matei 25, 14-30), sau a smochinului 
neroditor. La fel şi cei ce nu vor săvârși fapte de binefacere faţă 
de semenii aflați în suferință și în nevoi (Matei 25, 31-56). În 
concret, iubirea noastră față de Dumnezeu este direct propor- 
țională cu iertarea ce ne vine din partea Lui (Pilda celor doi 
datornici — Luca 7, 40-47). Noi avem datoria să cultivăm iubirea 
faţă de orice om, asemenea samarineanului milostiv, să cultivăm 
înțelepciunea, asemenea economului nedrept, să stăruim în ru- 
găciune asemenea femeii văduve față de judecătorul nedrept (Luca 
18, 1-8), să urmăm pilda smereniei vameşului şi să evităm păcatul 
mândriei. Să nu ne adunăm bunuri materiale peste necesarul vieții, 
având în vedere exemplul negativ al bogatului căruia i-a rodit 
țarina; să ducem o viaţă cumpătată, plini de milostivire față de 
cei aflați în lipsă, luând aminte şi în acest caz la exemplul negativ 
al bogatului nemilostiv faţă de săracul Lazăr. Pilda lucrătorilor 
din vie oferă imaginea împărăției cerurilor, dobândită în funcţie 
de faptele săvârșite în această viaţă. Ea este oferită de Părintele 
ceresc tuturor celor ce s-au ostenit, indiferent în care ceas al vieţii 
au început lucrul... 

Pe de altă parte, împărăţia lui Dumnezeu creşte şi se dezvoltă 
în interiorul tainic al sufletului, asemenea grăuntelui de muștar, 
care se transformă în copac mare, cu multe ramuri, unde păsările 

îşi fac cuiburi. Tot în interiorul sufletului împărăţia se dezvoltă 
asemenea aluatului care dospeşte toată frământătura, precum şi a 
bucuriei comorii ascunse în țarină şi a negustorului care a găsit 
mărgăritarul de mult preț, vânzând totul pentru a cumpăra țarina 
şi, respectiv, mărgăritarul. 

Pilda celor chemați la cină (Luca 14, 16-25) ca şi a nunţii 
fiului de împărat (Matei 22, 1-14) arată că împărăția cerurilor va 
fi oferită celor chemaţi de la „răspântiile drumurilor“, fiindcă 
cei chemaţi mai întâi au refuzat să vină... Toţi trebuie să aștepte 
„împărăția lui Dumnezeu venind cu putere“, cu candela credinţei 
mereu aprinsă, asemenea fecioarelor înțelepte şi cu inima bună, 
asemenea slugii care își așteaptă stăpânul, neștiind la ce strajă a 
nopţii va veni... 

Se pune întrebarea: De ce Mântuitorul a adoptat vorbirea în 
pilde? Se apreciază că Domnul „a fost forțat prin lipsa de 
înțelegere a mulțimilor şi prin reaua voinţă a fariseilor să-și 
ascundă cugetarea sub voalul acestor mici istorioare, pe care le 
lasă la înțelegerea ascultătorilor săi, nedesfăcându-le de învelișul 
lor enigmatic decât în cercul apropiaților (prietenilor) Săi“ (Jo- 
seph Huby). De fapt, „în ţările răsăritene oamenii vorbesc des în 
pilde, căci vorbirea în pilde este atrăgătoare, caldă și plină de 
viaţă, cum este la noi vorbirea în proverbe... Prin vorbirea în 
pilde Mântuitorul putea să biciuiască mai lesne şi mai usturător 
pe potrivnicii Săi şi pe cei nărăviți de păcate, fără ca ei să se 
simtă direct atinși, şi deci să aibă dreptul să se ridice asupra Lui 
cu cuvinte grele, sau cu ameninţări... Vorbind în pilde, Mântui- 
torul e sigur ca va fi înţeles de toţi cei care pe lângă auz și văz, 
mai au şi o inimă curată, înclinată spre Dumnezeu, iar pe ceilalți 
nu-i va sminti“. 

Intuiţia se poate face arătând mai multe tablouri cu scene 
care reprezintă parabolele Mântuitorului. 


7. Fixarea cunoştinţelor 


Din cele de mai sus reținem că parabolele Mântuitorului 
aparţinând vorbirii Sale indirecte reprezintă un gen propriu, plin 
de simplitate, de naturaleţe, realism şi neasemuită adâncime. Deși 
luate din mediul natural al ascultătorilor, ele redau realităţi tainice 
şi veșnice, la care se referă însăși învățătura Domnului. Și cum 
tema predicii Sale este împărăția lui Dumnezeu, din cuprinsul 
parabolelor putem reţine în rezumat descoperirea pe care Mântu- 
itorul o face acestei realități spirituale. Astfel, la împărăția lui 
Dumnezeu sunt chemaţi toți oamenii, indiferent de naţionalitate, 

sex, rasă, sau gradul de păcătoşenie. „Cei bolnavi au nevoie de 
doctor“, așa că cei nedrepți şi cei păcătoşi sunt chemaţi în primul 
rând la leacul vindecător oferit de iubirea lui Dumnezeu. Cei care 
devin membrii împărăției trebuie însă să arate iubire sinceră, 
dezinteresată şi jertfelnică față de orice om; să-și înmulțească 
înțelepciunea și darurile cu care i-a înzestrat Dumnezeu; să fie 
smeriți în fața lui Dumnezeu și plini de îndurare față de semenii 
aflaţi în lipsuri; să nu-şi adune avuţii prisositoare pe cale 
necinstită; să le folosească în mod egoist şi să nu le devină robi, 
ci să caute mai întâi bunurile spirituale și veșnice, jertfind totul 
pentru dobândirea lor. 


8. Aplicarea 


Pentru frumuseţea lor și pentru învățămintele pe care le tragem 
din parabolele Domnului, ele au intrat în cultul divin public, 
devenind pericope evanghelice duminicale, încât chiar şi dumi- 
nicile sunt cunoscute după numele parabolei (Duminica „semă- 
nătorului“, „a vameşului şi fariseului“, „a talanților“, „a fiului 
risipitor“, etc.). 


9. Temă pentru acasă 


Se vor lectura mai multe parabole din cele rânduite de Biserică 
să fie citite ca pericope evanghelice, în cadrul Sfintei Liturghii. 


10. Rugăciunea la ieşirea din clasă. 


Parabola semănătorului 


1. Rugăciunea la intrarea în clasă 
2. Organizarea clasei pentru lecţie 
3, Verificarea lecţiei predate anterior 


4. Legătura cu lecţia precedentă sau cu 
cunoștințele anterioare 


După cum ştim, tema predicii Mântuitorului este împărăţia lui 
Dumnezeu. Ea a fost expusă sub o formă directă, fiind oferită 
sufletelor smerite, sau celor ce se jertfesc pentru dreptate; şi 

învăţându-ne să o cerem și noi să vie, atunci când ne adresăm în 
rugăciune Părintelui ceresc. Aceeași temă a împărăției cerurilor 
a fost propovăduită de Mântuitorul sub o formă indirectă, prin 
parabolele sau pildele Sale. 

Una din primele parabole rostite de Mântuitorul având ca 
temă împărăţia lui Dumnezeu este parabola semănătorului. 


5. Comunicarea subiectului lecţiei noi 


Ne vom referi în cele ce urmează la parabola semănătorului, 
văzând textul pericopei şi explicarea lui. 


6. Dirijarea învăţării. Insuşirea noilor cunoştinţe 


Textul pericopei după Evangheliile Sinoptice „Şi le-a grăit 
lor multe, în pilde, zicând: iată, a ieşit semănătorul să semene 
sămânţa sa. Şi semănând el, unele au căzut lângă cale, și au venit 
păsările cerului şi le-au mâncat. lar altele au căzut pe pietriș, 
unde nu aveau pământ mult, şi îndată au răsărit, pentru că nu 
aveau pământ adânc; şi răsărind soarele s-au pălit; şi neavând 
rădăcină s-au uscat“ (Matei 13, 3-7). „Iar altele au căzut între 
spini, şi au crescut spinii şi le-a înăbuşit şi n-au dat rod. Iar altele 
au căzut pe pământul cel bun şi înălțându-se și crescând, au dat 
rod şi au adus: una treizeci, alta şaizeci, alta o sută“ (Marcu 4, 
7-8). „...Şi L-au întrebat ucenicii Lui, zicând: ce înseamnă pilda 
aceasta? lar El a zis... pilda aceasta însemnează: sămânţa este 
cuvântul lui Dumnezeu; iar cea căzută lângă cale închipuieşte pe 
cei care ascultă cuvântul, apoi vine diavolul şi ia cuvântul din 
inima lor, ca nu cumva crezând să se mântuiască; iar cea de pe 
piatră închipuieşte pe cei care, când aud cuvântul, cu bucurie îl 
primesc, dar neavând rădăcină, până la o vreme cred, dar în vreme 
de ispită se leapădă; iar cea căzută între spini închipuieşte pe cei 
care au auzit cuvântul, dar umblând cu grijile şi cu bogăţiile și 
cu plăcerile vieții acesteia, se înăbuşesc şi nu aduc roadă; iar cea 
de pe pământ bun închipuieşte pe aceia care, auzind cuvântul, cu 
inimă bună şi curată îl țin şi fac roadă în răbdare (Luca 8, 9-15): 
unul treizeci şi unul şaizeci şi unul o sută“ (Marcu 4, 20). 


Explicarea textului În această pildă Mântuitorul raportează 
sămânţa la pământul în care ea cade, având în vedere realităţile 
cunoscute de ascultătorii Săi. 

Primul loc în care cade sămânţa este „lângă drum“. Era firesc 
acest lucru, nu din cauza neglijenţei semănătorului, ci a faptului 

că, potrivit tradiţiei agricole din Ţara Sfântă, mai întâi se semăna 
şi apoi se ara. Păsările cerului din apropiere, dacă nu sunt 
alungate, vor mânca repede sămânţa căzută pe pământul nearat, 
sau mai în văzul tuturor, pe cale (Pr. Prof. Dr. Vasile Mihoc, 
Predici exegetice, Sibiu, 2001, p.163). 

Al doilea loc în care cade sămânţa este pământul pietros. E 
vorba de stratul foarte subţire de pământ, având un substrat 
stâncos. Căldura de la suprafață face ca sămânţa să se transforme 
cu repezeală în plantă, dar aceasta neavând rădăcinile înfipte 
adânc în pământ, tot aşa de repede va fi pălită și apoi uscată de 
razele necruțătoare ale soarelui torid. 

A treia categorie de sol este cel încărcat cu spini. În Orient 
tufele de mărăcini sunt foarte prezente în mijlocul ogoarelor cu 
semănătură. Aceştia nu cruță sămânţa ce-şi cere dreptul la viaţă. 
Înainte ca planta să prindă putere, spinii se extind deasupra ei și 
o sufocă. 

În sfârşit, cea de a patra categorie de pământ este „cel bun“, 
cel în care planta creşte şi se dezvoltă după rânduiala ei firească, 
şi astfel dă „rod însutit“, adică randamentul maxim. 

Problema centrală a parabolei nu o formează însă pământul, 
ci sămânţa, rodirea seminţei în diferite forme și categorii de pă- 
mânt. lar „sămânţa este cuvântul lui Dumnezeu“ ( Luca $, 11). 
Semănătorul este ca în pilda neghinei, „Fiul Omului“ (Matei 13, 
37). 

Pentru a uni toate elementele parabolei, vom arăta interde- 
pendența dintre ele. Adică, modul în care rodeşte cuvântul lui 
Dumnezeu în diferitele forme de recepţionare a lui de către 
sufletul omenesc. Accentul cade mai ales asupra acestuia. Mân- 
tuitorul nu pune în discuţie nici iscusinţa semănătorului şi nici 
calitatea seminţei. În simbolismul pildei era și firesc să aibe 
referință la sufletul omenesc, întrucât Semănătorul este Fiul 
Omului, iar sămânţa este Cuvântul lui Dumnezeu... Acestea sunt 
bune prin ele însele și nu comportă nici un fel de dificultăți. 

Dar să revenim asupra analizei pe care Domnul însuşi o face, 
privind modul concret de rodire a cuvântului lui Dumnezeu în 
sufletele oamenilor. Prima categorie o constituie sufletele 
bătătorite, dure, nereceptive la puterea şi lucrarea cuvântului cel 
viu al lui Dumnezeu. În această categorie intră toți cei ce ascultă 
sau citesc cu superficialitate cuvântul. Sau cei ce văd numai arta 
cuvântului, nu şi duhul lui. Sau cei care cercetează litera și nu 
duhul, sau chiar şi cei care cercetează duhul, dar nu se lasă 
pătrunşi de sfințenia lui în viaţa lor. Pot fi apoi chiar vestitorii 
cuvântului, sau chiar savanţi în cercetarea lui, fără ca cuvântul 

lui Dumnezeu să se adreseze în primul rând inimii pe care să o 
înnoiască prin rodirea lui, ci rămâne doar un exerciţiu al rațiunii 
reci şi dure, care se informează, analizează chiar, dar nu raportează 
la viața sa puterea de viață înnoitoare a cuvântului. Unii ca aceştia 
vorbesc altora despre cuvântul lui Dumnezeu, dar ei rămân în 
afara lui. La acerastă nerodire a cuvântului își aduce contribuția, 
desigur şi diavolul, această pasăre de pradă care stă mereu la 
pândă, care „răcneşte ca un leu, căutând pe care să-l apuce“(I 
Petru 5 — 8). „Uşor ia cuvântul din inimile lor, ca nu cumva 
crezând, să se mântuiască“(Luca 8, 12). 

În cea de a doua categorie intră entuziaştii primitori ai 
Cuvântului. Zeloşii dar nestatornicii fii ai împărăției. Credinţa 
lor răsare repede, asemenea seminţei de pe solul rarefiat. Dar 
neavând rădăcina înfiptă adânc în pământ, „la vreme de încercare 
se leapădă“. Entuziasmul lor de altă dată ușor este derutat şi apoi 
se pierde. Încercările vieţii sunt pentru credinţa lor firavă 
asemenea razelor ucigătoare ale soarelui dogorâtor pentru planta 
fără rădăcini înfipte în pământul care să-i ofere stabilitatea şi 
umiditatea necesară. 

A treia categorie o constituie sufletele dispuse să primească 
cuvântul, dar nu reușesc, asemenea plantei ce nu poate răzbate 
printre spini şi buruieni. Sub numele spinilor este redată în 
Evanghelie triada: grijile, bogăţiile şi plăcerile vieţii. Asemenea 
spinilor, acestea sufocă rodirea cuvântului, fiindcă atentează la 
viaţa şi puterea lui. Grijile, bogăţiile și plăcerile obsedante ale 
vieții reprezintă pe mamona. lar cuvântul își pierde rodirea, 
fiindcă, așa cum ne-a arătat Mântuitorul cu alt prilej, sufletul nu 
poate sluji lui Dumnezeu şi lui mamona... Părinţii ascetici mereu 
atrag atenţia că nici rugăciunea ca şi comuniune a inimii cu Dum- 
nezeu nu poate fi curată atât timp cât se află sub obsesia grijilor, 
bogăției şi plăcerilor. Şi unde rugăciunea nu este curată, nu poa- 
te rodi nici cuvântul. 

Doar a patra categorie a seminţei va aduce rodul cuvenit şi 
aşteptat. Din nefericire numai o pătrime din sufletele oamenilor 
primesc cu bucurie sfântă cuvântul şi el devine roditor. Şi cea de 
a doua categorie a primit cu mult entuziasm cuvântul, dar acesta 
nu a rodit. L-au primit într-adevăr dar cu zel frivol, nu cu bucuria 
sfântă a statorniciei. Numai prin această bucurie sfântă a 
statorniciei inima care primește cuvântul va fi curată și bună, iar 
rodirea cuvântului va fi întru răbdare, nu spontană, trecătoare şi 
pieritoare... Cuvântul va fi astfel „viu şi lucrător“(Evrei 4, 12), 
„duh şi viaţă“(loan 6, 63). Primul lui rod va fi credinţa. Ea este 
„din auzire, iar auzirea prin cuvântul lui Dumnezeu“ (Romani 

10, 17). Cei care au auzit vorbirea Sfântului Apostol Petru la 
Cincizecime „au primit cu dragoste cuvântul“(Fapte 2, 41) şi s-au 
pocăit, au regretat adică păcatele de altă dată, devenind făpturi 
noi. Inima lor s-a curăţit prin harul lui Dumnezeu. A devenit o 
inimă bună. Din ea nu au mai ieșit „gândurile rele, desfrânările, 
adulterul, uciderile, asupririle, vicleşugurile, înșelăciunea, 
necumpătarea, invidia, hula, trufia...“ (Marcu 7, 21-22), ci roada 
Duhului Sfânt spre care i-a condus cuvântul, adică: „dragostea, 
bucuria, pacea, îndelunga răbdare, facerea de bine, credinţa, 
blândeţea, cumpătarea...“ (Galateni 5, 22). 

Acestea toate rodesc în răbdare, asemenea seminţei care 
devine plantă roditoare. Aşa cum există o perioadă de la semănat 
şi până la culesul roadelor, și agricultorul o aşteaptă întru răbdare, 
tot aşa cuvântul aduce rodul duhului prin stăruința celor ce l-au 
primit în inimile lor. Roadele sunt însă diferite, ne arată pilda. 
Unii treizeci, alții şaizeci, alţii o sută. Fiecare cu talantul lui. 
Esenţial este să punem talantul în acțiune, în lucrare, pentru a 
putea oferi roadele, stăpânului de al cărui Cuvânt ne-am 
învrednicit prin harul şi bunătatea Lui. 


7. Fixarea cunoştinţelor 


Cum ne redă parabola semănătorului imaginea împărăției lui 
Dumnezeu? (Prin imaginea semănătorului care este Domnul lisus 
Hristos. Apoi prin rodirea sau nerodirea cuvântului lui Dumne- 
zeu în sufletul celor ce îl ascultă). În câte categorii se împarte 
pământul sau locul unde cade sămânța, sau cuvântul lui Dumne- 
zeu şi ce situaţii sufletești reprezintă? (Mai întâi sămânţa 
semănată lângă cale reprezintă cuvântul semănat în sufletele ce 
nu-l înțeleg și venind diavolul, îl răpește. Apoi sămânţa semănată 
pe pietriș, care încolţeşte la început, dar neputând avea rădăcină, 
se usucă. E vorba de necazurile și persecuțiile ce se fac pentru 
cuvântul lui Dumnezeu, determinându-l pe cel ce l-a primit la 
început cu entuziasm și mare bucurie, să renunțe la el. lar în al 
treilea rând este vorba de terenul de spini care înăbuşă sămânţa. 
Acestea sunt grijile veacului, înșelăciunea bogăției și dulceţile 
(plăcerile) vieţii acesteia (Luca 8, 14), care fac cuvântul neroditor. 
Numai cea de a patra categorie reprezintă pământul bun, care 
aduce roadă după putinţele fiecăruia „întru răbdare“ (Luca 8, 15). 

8. Aplicarea 


Datorită frumuseţii ei, această pildă constituie pericopa 
evanghelică a duminicii a 21-a după Rusalii. Căzând în anotimpul 
de toamnă, oferă şi cadrul necesar înțelegerii ei mai depline. 
Pericopa se mai citește şi cu prilejul „Ledeum“-ului de început 
de an la şcolile de învăţământ teologic, oferind în acest fel un 
moment de meditaţie asupra necesității pregătirii ogorului 
sufletesc pentru primirea cuvântului lui Dumnezeu şi a-l face 
roditor. 


9. Temă pentru acasă 


Se va reciti pilda, urmărindu-se atent interpretarea ei. 


10. Rugăciunea la ieşirea din clasă. 


Parabola fiului risipitor 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia trecută sau cu cunoștințele 
anterioare 


Știm că Mântuitorul în activitatea Sa mesianică a fost adesea 
acuzat că se apropie şi mănâncă alături de păcătoşi şi de vameşi. 
Și într-adevăr, aşa era. Motivul era însă simplu, şi l-a repetat ori 
de câte ori a fost cazul, arătând că „nu au trebuinţă cei sănătoși 
de doctor, ci cei bolnavi“ (Matei 9, 12). Pentru a înţelege mai 
bine aceasta, cu alt prilej le-a spus mai multe pilde. 


5. Comunicarea subiectului lecţiei noi 


Aceasta este pilda fiului risipitor la care ne vom referi în cele ce 
urmează. 

6. Dirijarea învăţării. Comunicarea noilor 
cunoștințe 


Textul pericopei „Şi a spus: un om avea doi fii; și a zis cel 
mai tânar tatălui său: tată, dă-mi partea de avuţie ce mi se cade. 
Şi le-a împărțit avuţia. Și nu după multe zile, adunând toate, fiul 
cel tânăr s-a dus într-o ţară îndepărtată şi acolo a risipit toată 
avuţia sa, viețuind în desfrânări. Și cheltuind el toate, s-a făcut 
foamete mare în acea țară și el a început să ducă lipsă. Și mergând 
s-a alipit de unul din locuitorii ţării aceleia şi acela l-a trimis la 
țarinele sale să pască porcii. Şi dorea să-şi sature pântecele din 
roşcovele ce mâncau porcii, şi nimeni nu-i dădea. Şi venindu-şi 
în sine a zis: câţi argaţi ai tatălui meu sunt îndestulați de pâine, 
iar eu pier aici de foame! Scula-mă-voi şi mă voi duce la tatăl 
meu și voi zice: tată, am greșit la cer și înaintea ta. Și nu sunt 
vrednic să mă numesc fiul tău. Fă-mă ca pe unul din argații tăi. 
Și sculându-se a venit la tatăl său. Şi încă de departe fiind, l-a 
văzut pe el tatăl lui şi i s-a făcut milă și alergând, a căzut pe 
grumazul lui și l-a sărutat. Şi i-a zis fiul: tată, am greșit la cer şi 
înaintea ta și nu mai sunt vrednic să mă numesc fiul tău. ŞI a zis 
tatăl către slugile sale: aduceţi haina cea dintâi și-l îmbrăcați şi 
daţi inel în mâna lui şi încălțăminte în picioarele lui. Și aducând 
vițelul cel îngrăşat, junghiindu-l şi mâncând, să ne veselim; că 
fiul acesta mort era şi a înviat, pierdut era şi s-a aflat. Şi au 
început să se veselească. Iar fiul cel mare era la țarină; şi cum a 
venit şi s-a apropiat de casă, a auzit cântece și jocuri. Și chemând 
pe una din slugi a întrebat: ce sunt acestea? Iar ea a zis: fratele 
tău a venit şi a junghiat tatăl tău vițelul cel îngrăşat, pentru că 
sănătos l-a primit. Şi s-a mâniat acela și nu voia să intre, iar tatăl 
lui ieșind, îl ruga. lar el răspunzând a zis tatălui său: tată, de 
atâţia ani îţi slujesc şi niciodată porunca ta nu am călcat şi mie 
niciodată nu mi-ai dat măcar un ied, ca să mă veselesc cu prietenii 
mei; iar când veni acest fiu al tău, care ţi-a mâncat avuţia cu 
desfrânatele, ai înjunghiat viţelul cel gras. lar el a zis: fiule, tu 
în toată vremea ești cu mine și toate ale mele, ale tale sunt, dar 
se cădea să ne veselim şi să ne bucurăm căci fratele tău acesta 
mort era și a înviat, pierdut era şi s-a aflat“ (Luca 15, 11-32). 


Explicarea textului După cum vedem, în prim planul pericopei 
este fiul risipitor. 

Fiul risipitor, care şi-a cheltuit toate bunurile cu care l-a 
înzestrat Dumnezeu, ajungând într-o stare umilitoare şi jalnică, 
care duce la destrămarea propriei sale ființe. Ajuns în această 

stare de moarte morală (duhovnicească) era învins de puterea 
diavolului, care punându-și stăpânire asupra sa, îl domină, 
ținându-l în cea mai de jos stare a existenţei... În sufletul lui se 
deşteaptă totuşi acel judecător care îl trezeşte din adormire... lar 
această trezire a conştiinţei îl determină să-şi „vină în sine“, să 
privească la sine însuşi, să vadă situaţia în care a ajuns, să o 
regrete sincer şi profund. Și astfel în faţa lui apare un luminiș 
salvator: casa părintească! Acolo argaţii o duc mai bine decit el. 
Obiectiv cu sine însuşi, ia o hotărâre eroică: „Scula-mă-voi! Aici 
nu mai pot sta, fiindcă pier!“... Şi s-a sculat, şi a pornit pe drumul 
salvator al vieții şi îndreptării sale. lar tatăl îl primeşte cu brațele 
deschise şi îi redă demnitatea pe care a avut-o înainte, bucu- 
rându-se nespus de mult de reîntoarcerea lui. Sufletul fratelui 
celui mai mare se întristează. El judecă după norma unei dreptăţi 
rigide. Nu acceptă nici iubirea, nici iertarea. Atitudinea tatălui 
său îl revoltă și refuză să participe la bucuria învierii morale a 
fratelui său, pe care de altfel nici nu-l numeşte, în dialogul cu 
tatăl său, frate, ci „fiul tău...“. 

Nu este lipsită de interes nici atitudinea fiului cel mare, a 
fiului ascultător de tatăl său. Vom vedea și analiza mai 
îndeaproape judecata lui. Din punctul lui de vedere se pare că 
avea dreptate când îşi arăta indignarea față de călduroasa primire 
pe care tatăl o face fiului risipitor reîntors acasă. El se plânge 
tatălui că nici un ied nu a tăiat pentru a se veseli cu prietenii săi, 
deși i-a slujit cu devotament, pe când fiul care i-a cheltuit parte 
din avuţia sa, acum când s-a reîntors acasă prăbuşit de fărădelegile 
săvârşite, 1-a tăiat tocmai vițelul cel gras... Aceasta este dreptatea: 
a da fiecăruia ceea ce i se cuvine, adică după faptele sale. Şi care 
erau faptele fiului risipitor? Ce i s-ar fi cuvenit să primească după 
faptele sale, pentru a împlini dreptatea? Exact ceea ce a cerut 
acesta: să fie angajat ca un argat. Fiul risipitor, reîntors la casa 
părintească, a judecat drept. Dacă l-ar fi revăzut în această calitate, 
desigur fiul cel mare nu s-ar fi revoltat. Poate l-ar fi compătimit. 
Dar părintele bun şi iubitor nu a judecat după talerele balanței 
ținută în mână cu ochii închişi... El a judecat după iubirea lui 
părintească. ŞI aceasta îl sfătuia să nu privească balanţa care să 
judece după dreptate, ci să-şi deschidă braţele iubitoare pentru a 
strânge la piept şi a-i da căldura sufletească, nu unui oarecare 
om revenit din pribegia vieţii lui, ci fiului său. Tocmai lui. Nu 
s-a uitat la haina lui ruptă, nici la gheata lui tocită şi strâmbată 
de drumurile bolovănoase pe care a pribegit. Nu i-a analizat nici 
faptele, nu a pus în discuţie nici chiar reputaţia lui, pe care fiul 
i-a târât-o în mocirlă. El nu a privit în acele clipe decât pe fiul 

lui, adică ființa lui însăşi. Și atât. Nimic mai mult. Nu dojana îl 
interesa acum, ci salvarea. De aceea nu se mâhnește, ci se bucură. 
Dacă cumva ar fi primit ştirea că fiul său se află într-o stare 
deplorabilă, desigur l-ar fi pus pe gânduri şi cu totul alta ar fi 
fost judecata lui. Acum însă îl are în fața lui. Simplul fapt că s-a 
reîntors acasă a însemnat pentru fiu sunetul redeşteptării, iar 
pentru tată bucuria revederii unui mort trezit la viaţă. 

După cum vedem, pilda, având un caracter moral, ne prezintă 
trei tablouri. 

Primul tablou ne descrie hotărârea nesăbuită a fiului cel mic, 
care ieșind de sub autoritatea paternă, se pierde în propriile păcate, 
ajungând pe culmile disperării. Al doilea tablou prezintă căinţa 
şi hotărârea lui de a reveni la casa părintească, precum și iubirea 
tatălui, care aşteptându-l, îl primește cu bucurie. Al treilea tablou 
oglindeşte supărarea fratelui celui mai mare, ca şi protestul lui 
împotriva iubirii arătată de tatăl său fiului risipitor reîntors la 
casa părintească. În acest caz, tatăl din parabolă este Dumnezeu, 
Părintele ceresc plin de iubire, care nu judecă, nu condamnă, nu 
osândeşte, ci așteaptă cu îndelungă răbdare ca să ierte şi să 
primească în braţele iubirii părintești pe fiul care, deși s-a 
despărțit de tatăl său, apucând în lumea păcatului și a morţii 
morale, rămâne totuși fiul lui, viață din viața lui... 

S-a încercat să se dea pildei o interpretare simbolică, nu 
lhpsită de interes, privind istoria mântuirii neamului omenesc. 
Se spune astfel că tatăl din parabolă este Părintele ceresc, Dum- 
nezeu. Fiul cel rătăcit sunt neamurile care s-au abătut de la iubirea 
părintească și au apucat pe drumul păcatului, fapt care le-a dus 
într-o situaţie deplorabilă. Avuţia pe care tatăl a dat-o fiului 
risipitor reprezintă darurile cu care Dumnezeu ne-a înzestrat la 
creație. Risipirea avuţiei primită de fiul cel mic reprezintă tocmai 
această nefructificare a darurilor cu care Dumnezeu l-a înzestrat 
pe om. Starea deplorabilă în care a ajuns, datorită depărtării de 
Dumnezeu şi a risipirii darurilor cu care l-a înzestrat Creatorul 
reprezintă afundarea tot mai mult a omului în păcat. Străinul care 
îl angajează pe fiul cel pierdut, păzitor la porci, este diavolul. 
Fiindcă porcii sunt socotiți animale necurate, a ajunge să păzeşti 
porcii reprezintă pentru iudei cea mai de jos poziţie la care poate 
ajunge cineva. Fiul cel mare reprezintă poporul lui Israel, fidel 
şi apropiat de Părintele ceresc, dar în același timp invidios pe 
fratele său, care întorcându-se, este primit cu iubire și reconsiderat 
ca fiu, nu ca argat de către tatăl său bun și iubitor... Darurile cu 
care îl primește tatăl său, repunându-l în demnitatea de la început, 
reprezintă darurile Bisericii, care salvează viaţa oricărui păcătos 

care se căieşte și se hotărăște să revină la iubirea lui Dumnezeu, 
îndreptându-şi viața. 


7. Fixarea cunoştinţelor 


De ce fiului cel mic, plecat de la casa părintească, i se spune: 
„fiul risipitor“, sau „cel pierdut“? (Fiindcă plecând de la casa 
părintească s-a risipit, s-a pierdut pe sine însuşi pe drumurile 
vieţii, în tot felul de destrăbălări, cu tot felul de prieteni, până a 
ajuns în cea mai deplorabilă situaţie). Ce l-a determinat să revină 
la casa părintească? (Starea jalnică în care se afla). Ce înseamnă 
„venirea în sine“? (Trezirea conştiinţei ca judecător al faptelor 
rele, urmată de hotărârea puternică de îndreptare). La ce se re- 
feră starea deplorabilă în care a ajuns fiul risipitor? (La starea de 
păcătoşenie a oamenilor, care nesocotesc filiația lor divină). 
Urmărind reîntoarcerea fiului risipitor, care sunt fazele de revenire 
a omului de la păcat, la dragostea Părintelui ceresc? ( În primul 
rând, recunoașterea stării de păcătoşenie ca un rău al vieţii. 
Aceasta este urmată de hotărârea eroică de a părăsi păcatul care 
ţi-a creat atât de mult rău. Apoi, mărturisirea păcatelor, asemenea 
fiului risipitor: „tată, am greşi la cer și înaintea ta...“ În sfârșit, 
dorința nestrămutată de a trăi viața după voia lui Dumnezeu: „pri- 
meşte-mă ca pe un argat al tău...“). Cum ne mărturisim noi 
păcatele? (Putem să le mărturisim direct lui Dumnezeu, aşa cum 
o facem în fiecare zi când rostim Rugăciunea „Tatăl nostru“. 
Putem apoi să ne mărturisim păcatele în scaunul spovedaniei. 
Aici avem în plus dezlegarea preotului duhovnic şi povățuirea 
lui de a ne orienta viața spre virtute şi sfințenie). 


8. Aplicarea 


Pericopa evanghelică a fiului risipitor este rânduită a fi citită în 
duminica a 34-a după Rusalii. Această perioadă se numeşte 
perioada Triodului. Începând cu pericopa cuprinzând pilda 
vameşului și fariseului, precum şi cea cu privire la pocăinţa lui 
Zacheu, alături de pericopa întoarcerii fiului risipitor, aceasta 
constituie o perioadă specială de pregătire duhovnicească în 
vederea întâmpinării Postului Paștelui. Smerenia şi pocăința cu 
care, de acum începând, se cuvine a le cultiva mereu în viaţa 
noastră, sunt pe prim plan. Dar mai cu seamă, în Postul Sfintelor 
Paşti, când se cuvine să ne mărturisim păcatele şi să ne împărtășim 

de jertfa care s-a adus de Fiul lui Dumnezeu spre iertarea păcatelor 
ŞI sfințenia vieţii noastre. 


9. Rugăciunea la ieşirea din clasă. 


Pilda vameșului şi fariseului 


I]. Pregătirea aperceptivă 


Referindu-ne mai înainte la rugăciune, am văzut ca ea reprezintă 
darul lui Dumnezeu oferit sufletului omenesc pentru a-şi putea 
ridica simțămintele spre cer. Rugăciunea de adresare către Dum- 
nezeu poate fi de laudă, de mulțumire și de cerere. Ea poate fi 
apoi publică, când este făcută de întreaga obşte a credincioșilor, 
precum şi particulară, făcută de credinciosul aflat singur în 
comuniune cu Dumnezeu. 


II. Anunţarea temei 


Cum trebuie făcută rugăciunea spre a fi bine plăcută Părintelui 
ceresc, ne arată Mântuitorul în pilda vameşului și fariseului, la 
care ne vom referi în cele ce urmează. 


III. Tratarea 


Textul pericopei lată conţinutul pildei: „Doi oameni s-au suit 
la templu să se roage, unul fariseu şi altul vameș. Fariseul stând, 
așa se ruga în sine: Dumnezeule, îți mulțumesc că nu sunt ca 
ceilalți oameni: răpitori, nedrepți, desfrânaţi, sau ca acest vameş. 
Postesc de două ori pe săptămână, dau zeciuială din toate câte 
câştig. lar vameşul departe stând, nu vrea nici ochii să-și ridice 
la cer, ci îşi bătea pieptul, zicând: Dumnezeule, milostiv fii mie 
păcătosul. Zic vouă, s-a coborât acesta mai îndreptat la casa sa 
decât acela; căci tot cel ce se înalță pe sine, se va smeri, iar cel 
ce se smereşte pe sine, se va înălța“ (Luca 18, 10-14). 


Explicarea textului După cum vedem, parabola Mântuitorului 
ne prezintă doi oameni, care se roagă în mod cu totul diferit. 
Prezentarea sugestivă şi plastică a parabolei ne ajută să înțelegem 
mai bine modul de a se ruga, de a-şi înălța simțămintele spre cer, 

a două categorii de oameni: a fariseilor, care întruchipau mândria, 
şi a vameşilor, care cu smerenie și cu căință mărturiseau lui Dum- 
nezeu vinovăția faptelor lor, spre a obține milostivirea și iertarea 
Părintelui ceresc. 

Vameşii, erau agenţi fiscali, care strângeau impozitul de la 
conaționalii lor în favorul romanilor stăpânitori. În această situație 
erau necinstiți, adunându-şi mari profituri şi în favorul lor. Pen- 
tru acest motiv, reprezentanții naţiunii şi poporul de rând îi 
priveau nu numai cu rezerve, ci şi cu dispreţ, ca pe unii care sunt 
în afara legii lui Dumnezeu, ca adevărate întruchipări ale 
păcatului. Când, în acele timpuri, doreai să spui despre cineva 
că este păcătos, îl comparai, sau îl identificai cu vameșii. 

La polul opus se afla fariseul, aparținător partidului național 
religios, cu mult zel pentru legea și datinile străbune. Numele 
lor înseamnă „separați“, fiindcă pretindeau că se deosebesc 
complet de ceilalți oameni în împlinirea aspirațiilor poporului 
din care făceau parte. Dar ei împlineau legea numai în litera ei, 
interpretând-o mai mult după datinile oamenilor, şi nu în duhul 
ei, în spiritul voinţei lui Dumnezeu. Erau oricând gata să înfrunte, 
să demaşte şi să se ia de piept cu oricine care nu împlinea ca ei 
legea în literă şi până în cele mai mici amănunte, ca și datinile 
tradiţionale care o completau. Erau dispreţuitori şi aroganţi cu 
mulțimile necunoscătoare ale legii, dar în acelaşi timp erau plini 
de mândrie, plăcându-le să fie mereu în văzul, admiraţia și 
„aplauzele“ celor din jur. Din modul în care ne apar aceste două 
categorii de oameni, rezulta şi atitudinea lor în practicarea 
rugăciunii, unul din cel mai însemnat act al religiei, ca legătură 
sau comuniune cu Dumnezeu. Şi aici am văzut tot doi poli opuși. 
Fariseul se comportă și în faţa lui Dumnezeu cu aceeași mândrie. 
Dacă observăm bine, el nici nu se roagă lui Dumnezeu, ci se 
laudă lui Dumnezeu... În rugăciunea lui distingem două aspecte: 
lauda în faţa lui Dumnezeu și dispreţuirea celorlalți oameni, mai 
ales a vameşului, pe care avându-l alături îl ia şi ca termen de 
comparaţie. 

Pe de altă parte, vameşul avea conștiința păcătoşeniei sale. 
Dacă fariseul stătea în față cu ochii spre cer, pentru a-i spune lui 
Dumnezeu cine este el, ca şi cum Dumnezeu nu ar şti, vameşul 
plin de căinţă și de sinceritate nu avea îndrăzneala nici privirea 
să-şi ridice spre cer, fiindcă cerul era considerat „tronul lui Dum- 
nezeu“, iar el fiind „inundat“ de păcate, apăsat de conştiinţa 
păcătoşeniei, a vinovăţiei, nu putea decât cu smerenie şi pocăință 
să şi le recunoască şi să ceară milostivirea Părintelui ceresc. În 
urma rugăciunii sale, fariseul nu a primit nimic din partea lui 

Dumnezeu, fiindcă, de fapt, nici nu a cerut nimic lui Dumnezeu. 
S-a prezentat în locul din faţa al templului, spre a aduce lui Dum- 
nezeu la cunoştinţă cine este el, a modului în care a împlinit el 
legea... Vameșul în schimb a primit îndurarea lui Dumnezeu și a 
plecat din templu cu sufletul curat, eliberat de păcat, prin 
milostivirea Părintelui ceresc, care din îndurare şi din bunătate, 
i-a alinat tulburătorul zbucium al sufletului său. 


IV. Recapitularea — Aprecierea 


Ne întrebăm acum: ce ne prezintă parabola „vameșului și 
fariseului“? (Două categorii de oameni şi două moduri diferite 
de a se ruga lui Dumnezeu). Cum s-a rugat fariseul? (EI nici nu 
s-a rugat, ci s-a lăudat în faţa lui Dumnezeu că împlineşte legea). 
Dar vameşul? (S-a căit plin de smerenie în fața lui Dumnezeu 
pentru păcatele sale. EI a cerut ca milostivirea lui Dumnezeu să 
înlocuiască dreptatea Lui, care judecă şi pedepseşte pe păcătos 
după fapta sa). A cărui rugăciune a fost primită și răsplatită de 
Dumnezeu? (A celui care s-a rugat, adică a vameșului, fiindcă 
Dumnezeu este Părintele nostru bun și îndurător cu cei ce își 
recunosc vinovația faptelor şi doresc să-şi îndrepte viaţa). 


V. Asocierea 


Mai cunoaştem vreun caz de rugăciune smerită răsplătită cu 
binecuvântarea lui Dumnezeu? (Cunoaștem de pildă rugăciunea 
plină de smerenie și căinţă a unuia din cei doi tâlhari de pe 
Golgota, răstigniți alături de Iisus. În timp ce unul îl hulea, pe 
Iisus, celalalt certându-l, i-a zis: „Nu te temi de Dumnezeu, că în 
aceeași osândă ești? Şi noi după dreptate, căci primim cele 
cuvenite după faptele noastre, iar Acesta nici un rău nu a făcut. 
Şi ziceau lui lisus: pomeneşte-mă, Doamne, când vei veni în 
împărăția Ta. Şi i-a zis lisus: Amin grăiesc ţie, astăzi vei fi cu 
mine în rai“ (Luca 23, 39-43). 


VI. Generalizarea 


Din cele până aici tratate vedem că rugăciunea plăcută și bine 
primită lui Dumnezeu este cea smerită, fiindcă „tot cel ce se înalță 
pe sine se va smeri, iar cel ce se smereşte pe sine, se va înălța“. 

VII. Aplicarea 


Biserica a rânduit ca Duminica în care se citeşte pericopa 
„Vameșului şi fariseului“ să marcheze începutul perioadei 
Triodului, ca o pregătire duhovnicească a credincioșilor spre a 
păşi pe drumul smereniei şi al căinței în marele Post al Paştelui, 
care va începe nu peste mult timp. 

În acest sens, rugăciunea Sfântului Efrem Sirul este un model 
de rugăciune smerită pe care credincioșii e bine să o deprindă a o 
rosti cu evlavie în perioada postului, cu prilejul serviciilor di- 
vine. 

Să învăţăm cu toţii această rugăciune: „Doamne și Stăpânul 
vieții mele duhul trândăviei, al grijii de multe, al iubirii de 
stăpânire şi al grăirii în deşert nu mi-l da mie. lar duhul curăţiei, 
al gândului smerit, al răbdării şi al dragostei, dăruieşte-l mie slugii 
Tale. Aşa Doamne, Împărate, dăruieşte-mi ca să-mi văd păcatele 
mele şi să nu osândesc pe fratele meu că bine eşti cuvântat în 
vecii vecilor Amin“. 


Pilda celor doi datornici 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecției predate anterior 


4. Legătura cu lecţia precedentă sau cu 
cunoştinţele anterioare 


Aflându-se în Galilea, Mântuitorului învățând pe Sfinții Apos- 
toli şi mulțimile care îl împresurau, insistă asupra necesităţii de 
a adopta față de semeni totdeauna o atitudine de bunăvoință și 
iertare. Apostolul Petru consideră potrivit să întrebe de câte ori 
se cuvine să iertăm pe cel ce ne greşeşte. Învăţaţii Legii spuneau 
că de trei ori. Apostolul însă invocă cifra 7, care era considerată 
a fi sfântă, şi întreabă pe Învățătorul dacă de șapte ori trebuie să 
iertăm semenului care ne greșește. Domnul îi răspunde: „nu-ţi 
zic până la şapte ori, ci până de 70 de ori câte șapte“. Aceasta 
înseamnă că iertarea noastră trebuie să fie nelimitată. 

5. Comunicarea subiectului lecţiei noi 


lar pentru a înțelege aceasta, le-a spus pilda celor doi datornici, 
la care ne vom referi în cele ce urmează. 


6. Dirijarea învăţării. Insuşirea noilor cunoştinţe 


Textul pericopei „De aceea, asemănatu-s-a împărăția cerurilor 
omului împărat care a voit să se socotească cu slugile sale. Şi, 
începând să se socotească cu ele, 1 s-a adus un datornic cu zece 
mii de talanți. Dar neavând el cu ce să plătească, stăpânul său a 
poruncit să fie vândut el și femeia şi copii şi pe toate câte are, ca 
să se plătească. Deci, căzându-i în genunchi, sluga aceea i se 
închina, zicând: Doamne, îngăduiește-mă şi-ţi voi plăti ţie tot. 
lar stăpânul slujii aceleia, milostivindu-se de el, i-a dat drumul 
şi 1-a iertat și datoria. Dar, ieşind sluga aceea a găsit pe unul 
dintre cei ce slujeau cu el şi care-i datora o sută de dinari. Şi 
punând mâna pe el, îl sugruma zicând: Plăteşte-mi ce eşti dator. 
Deci căzând cel ce era slugă ca şi el, îl ruga zicând: îngădu- 
ieşte-mă și îți voi plăti. lar el nu voia, ci, mergând, l-a aruncat în 
închisoare, până ce va plăti datoria. Iar celelalte slugi, văzând 
cele petrecute, s-au întristat foarte şi, venind, au spus stăpânului 
toate cele întâmplate. Atunci, chemându-l stăpânul său, îi zice: 
Slugă vicleană, toată datoria aceea ţi-am iertat-o, fiindcă m-ai 
rugat. Nu se cădea, oare, ca şi tu să ai milă de cel împreună slugă 
cu tine, precum şi eu am avut milă de tine? Şi mâniindu-se 
stăpânul lui l-a dat pe mâna chinuitorilor, până ce-i va plăti toată 
datoria. Tot aşa şi Tatăl Meu cel ceresc vă va face vouă, dacă nu 
veţi ierta — fiecare fratelui său — din inimile voastre (Matei 
18, 23-35). 


Explicarea textului După cum remarcăm în textul pericopei, e 
vorba de un „om-rege“ , care dorea să facă rânduială în privința 
datoriei pe care o aveau față de el unele din slugile sale. După 
concepția orientală a acelor timpuri, toți guvernatorii, miniştrii, 
prefecții, etc, erau numiţi servitori ai regelui. lese în evidență 
doar unul dintre ei, care datora foarte mult: 10000 de talanţi. 
Potrivit legii, un astfel de datornic împreună cu familia lui (soţie 
ŞI copii) era vândut în târgul de sclavi rămânând în sclavie pe 
toată viaţa (Leviticul 25, 39-47). Singura lui salvare era să 
apeleze la mila stăpânului cerându-i îngăduința de a amâna 
achitarea sumei respective. Și într-adevăr, stăpânul nu a aplicat 

legea dreptăţii, ci iubirea milostivirii. Mai mult decât a cerut 
sluga ajunsă la disperare, stăpânul I-a iertat de orice datorie. 

Uşor putem tâlcui înţelesul iertării acordată de stăpân slugii 
sale datornice, dacă ne gândim că stăpânul — rege este Dumne- 
zeu, faţă de care noi, prin păcatele noastre, am devenit vrednici 
de pedeapsă. Dar El nu ne-a pedesit după dreptate, ci ne-a iertat 
după mila Sa. Şi ne-a acordat o iertare integrală, de toate păcatele 
noastre. Ne-a acordat iertarea în mod gratuit, nimic cerând în 
schimb de la noi, decât să fim asemenea Lui, să ne comportăm şi 
noi cu iertare și iubire, adică să 1ertăm pe semenul nostru din 
iubire şi nu să-l judecăm după dreptate. De altfel, aşa ne-a învăţat 
Mântuitorul să ne rugăm cerând Părintelui ceresc: „şi ne iartă 
nouă greșalele noastre precum şi noi iertăm greșiților noștri“. 
Dacă noi nu vom ierta pe cei ce ne greşesc, cerem osândă din 
partea lui Dumnezeu, când ne rugăm să ne ierte. 

Aşa s-a şi întâmplat, mai departe, cu sluga căreia i s-a iertat 
datoria. Când ea a întâlnit un împreună slujitor al ei, care îi datora 
mult mai puţin, a aplicat dreptatea legii până în consecințele ei 
cele mai dure. Acesta îi datora doar 100 de dinari, mult mai puţin 
decât reprezenta datoria lui ce i-a fost iertată. Un talant de argint 
echivala cu 43, 620 kg, iar un dinar (de argint) cu 4,5 grame. 
Apoi el datora 10000 de talanţi, pe când datornicul lui trebuia 
să-i achite doar 100 de dinari. Nu i-a acceptat colegului său de 
slujire, ce-i era datornic, nici un argument și nu i-a acordat nici 
o înțelegere şi nici o îngăduință. L-a aruncat în temniţă până va 
plăti datoria. În acele timpuri, cel închis fiind supus la chinuri şi 
torturi căuta toate mijloacele pentru a-și achita datoria, insistând 
pe lângă rude, prieteni sau cunoscuţi ca să-l ajute. Această situație 
de dură împietrire în răutate din parte slugii iertate de datoria sa, 
nu a putut fi suportată de celelalte slugi, care văzând întâmplarea 
au comunicat cazul stăpânului. 

Aplicând de data aceasta dreptatea în toată duritatea ei, regele 
revine asupra hotărârii iniţiale şi aplică celui pe care la început 
l-a iertat, exact pedeapsa pe care el însuși a aplicat-o datornicului 
său. În felul acesta dreptatea s-a împlinit prin aplicarea legii 
talionului: „ochi pentru ochi şi dinte pentru dinte“. Dar Dumne- 
zeu doreşte să învingă duritatea dreptății prin milă şi iertare, de 
unde şi avertismentul Mântuitorului: „Tot aşa şi Tatăl meu ceresc 
va face cu voi, dacă nu veţi ierta fiecare fratelui său din toată 
inima“. De altfel aceasta este marea noutate pe care o aduce 
Evanghelia lui Hristos în lume, în relaţiile dintre oameni. Mila 
să biruiască dreptatea și iertarea să înlocuiască pedeapsa. Altfel 
spus, legea talionului care cerea ochi pentru ochi şi dinte pentru 

dinte să fie înlocuită cu legea iubirii care proclamă mila şi 
iertarea. Mila faţă de cel ce ne-a nedreptăţit și iertarea în locul 
aplicării aceleiași fapte. A răspunde cu violenţă la violenţă face 
ca duşmănia dintre oameni să continue mereu, a răspunde cu 
răzbunare şi duritate la greșeala semenului este dovada cea mai 
convingătoare că nu ești întru nimic mai bun decât el. Cei înţelepţi 
ŞI generoşi știu totdeauna să cedeze. Ei nu sunt însă cei slabi şi 
învinşi, ci din contră, sunt biruitorii ce fac ca să dispară norii 
cețoși ce întreţin duşmănia dintre oameni, în favorul razei de 
lumină şi căldură, care îi unesc în comuniunea iubirii dintre ei. 

Din cuvintele Mântuitorului mai reținem şi faptul că iertarea 
numai atunci este deplină, numai atunci își aduce roadele 
aşteptate, când este „din toată inima“. Aceasta înseamnă că există 
şi iertări formale, convenţionale. Sunt iertări de suprafață, numai 
din gură, nu și din toată inima. Unii ca aceştia pot fi auziţi 
spunând: „iert, dar nu uit“. Aceasta nici nu este propriu-zis iertare, 
ci masca perfidă a urii clocotitoare ce aşteaptă doar prilejul şi 
clipa răzbunării. 


7. Fixarea cunoştinţelor 


Cum s-a purtat regele față de slujitorul său care îi datora 10000 
de talanţi? (Cu îndurare și iertare). Dar acest slujitor față de 
colegul său care îi datora doar 100 de dinari? (Cu maximă duritate 
a aplicat legea, aruncându-l în temniță, până îi va achita dato- 
ria). Cum se cuvenea să se comporte slujitorul căruia i-a fost 
iertată datoria, față de datornicul său, care avea faţă de el o datorie 
incomparabil mai mică? (Se cuvenea să-l ierte, sau cel puţin să-i 
amâne achitarea datoriei, aşa cum de altfel a cerut şi el stăpânului 
său). Pentru împietrirea sa în răutate a meritat această slugă să i 
se aplice duritatea legii şi a pedepsei? (A meritat, fiindcă după 
dreptate, „cu măsura cu care măsori, ţi se va măsura“ (Marcu 4, 
24) şi cu „judecata cu care veţi judeca veţi fi judecaţi“ (Matei 
7, 2). Care este îndemnul și învățătura Mântuitorului de la sfâr- 
şitul pildei? (Că dacă vrem să fim iertați de Dumnezeu, se cuvine 
ca şi noi să iertăm greșalele semenilor noştri). Cum trebuie să 
fie iertarea acordată semenului? („Din toată inima“ , adică to- 
tală, ceea ce înseamnă că iertarea înseamnă a uita greşeala 
semenului şi a stabili raporturi de bună înţelegere, ca şi cum nu 
s-ar fi întâmplat nimic). 

8. Aplicarea 


Pericopa evanghelică a „celor doi datornici“ este rânduită de 
Biserică a fi citită la Sfânta Liturghie în Duminica a XI-a după 
Rusalii, spre a ne învăţa că „de-ţi vei aduce darul tău la altar și 
acolo îţi vei aduce aminte că fratele tău are ceva asupra ta, lasă 
acolo darul tău înaintea altarului şi mergi mai întâi de te împacă 


cu fratele tău şi atunci venind, adu darul tău“ (Matei 5, 23-24). 


Parabola despre bogatul nemilostiv și 
săracul Lazăr 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecției predate anterior 


4. Legătura cu lecţia precedentă sau cu 
cunoştinţele anterioare 


Vrând să arate că viața cuiva nu stă în surplusul avuţiilor sale, 
precum și din dorinţa de a îndemna pe credincioşi să-şi adune 
bunuri nepieritoare în cer, Mântuitorul, pe lângă alte pilde, a 
mai spus și 


5. Comunicarea subiectului lecţiei noi 


parabola despre bogatul nemilostiv şi săracul Lazăr. 


6. Dirijarea învăţării. Insuşirea noilor cunoştinţe 


Textul pericopei „Era un om bogat care se îmbrăca în porfiră 
şi în vison, veselindu-se în toate zilele în chip strălucit. lar un 
sărac, anume Lazăr, zăcea înaintea porţii lui, plin de bube, dorind 
să se sature din cele ce cădeau de la masa bogatului; dar şi câinii 
venind, lingeau bubele lui. Și a murit săracul şi a fost dus de 
către îngeri în sânul lui Avraam. A murit şi bogatul şi a fost 
înmormântat. Și în iad, ridicându-şi ochii, fiind în chinuri, el a 
văzut de departe pe Avraam şi pe Lazăr în sânul lui. ŞI el, strigând, 
a zis: Părinte Avraame, fie-ți milă de mine şi trimite pe Lazăr 

să-şi ude vârful degetului în apă şi să-mi răcorească limba, căci 
mă chinuiesc în această văpaie. Dar Avraam a zis: fiule, adu-ţi 
aminte că ai primit cele bune ale tale în viaţa ta, şi Lazăr, 
asemenea, pe cele rele; iar acum aici el se mângâie, iar tu te 
chinuieşti. Şi peste toate acestea, între noi şi voi s-a întărit prăpas- 
tie mare, ca cei care voiesc să treacă de aici la voi să nu poată, 
nici de acolo să treacă la noi. lar el a zis: Rogu-te, dar, Părinte, 
să-l trimiţi în casa tatălui meu, căci am cinci frați, să le spună lor 
acestea, ca să nu vină şi ei în acest loc de chin. Și a zis Avraam: 
Au pe Moise şi pe prooroci; să asculte de ei. lar el a zis: „Nu 
Părinte Avraame, ci, dacă cineva dintre morţi se va duce la ei, se 
vor pocăi“. ŞI a zis Avraam: „dacă nu ascultă de Moise și de 
prooroci, nu vor crede nici dacă ar învia cineva dintre morţi“ 
(Luca 16, 19-31). 


Explicarea pericopei Pilda ne prezintă două personaje aflate 
în poziţie diferită şi contradictorie în faţa vieţii. Pe de o parte, 
„bogatul îmbrăcat în porfiră şi vison, veselindu-se în toate zilele 
în chip strălucit,,; iar pe de altă parte, „săracul Lazăr, plin de 
bube, dorind să se sature din cele ce cădeau de la masa bogatului; 
dar şi câinii venind, lingeau bubele lui“. Doi oameni, două situaţii 
inegale hărăzite de viaţa de aici şi de acum. Bogatul nu avea nici 
un merit că viaţa i-a dat totul, precum Lazăr nu avea nici o vină 
că viaţa l-a despuiat de sănătate şi de minimul necesar al 
existenţei. Tot atât de adevărat este şi faptul că bogatul nu a ajuns 
în osânda veșnică fiindcă avea toate trebuințele vieţii, ci fiindcă, 
petrecându-și viața în lux, mândrie și tot felul de destrăbălări şi 
nedreptăți nu mai dorea să vadă pe nimeni în jurul său... Nu-l 
interesa viața nimănui, cu atât mai puțin a sărmanului Lazăr, care 
zăcea învins la periferia casei sale... Dar nici Lazăr nu a ajuns în 
„sânurile lui Avraam“, pentru simplul motiv că era sărac, ci 
fiindcă în sărăcia lui nu a vătămat pe nimeni, nu a făcut nici un 
rău, nimănui. Dacă viaţa s-ar sfârşi aici, soarta ar fi foarte 
nedreaptă!... Bogatului i-ar fi dat totul; iar săracului, nimic. Ar 
fi o inegalitate strigătoare la cer!... Viaţa însă nu se sfârşeşte 
aici. Parabola ne arată că există o dreptate veșnică, pe măsură a 
răsplăti fiecăruia după faptele săvârşite în această viaţă. 

Pe de altă parte, pericopa scoate la lumină faptul că după 
moartea fizică, sufletul se află în stare activă; el nu dispare odată 
cu trupul muritor. Bogatul aflat în osândă comunică, cerând 
Părintelui Avraam să 1 se ușureze greutatea apăsătoare a suferinţei 
în care se zvârcolea... De aici vedem că după moartea fizică 
urmează judecata particulară a fiecărui suflet și repartizarea 

provizorie spre binecuvântare sau osândă. 
Intuiţia se face arătând tabloul bogatului nemilostiv şi a 
săracului Lazăr. 


7. Fixarea cunoștințelor 


Ce ne prezintă pericopa evanghelică? (Contrastul izbitor între 
viaţa unui bogat şi a unui sărac). Care este sfârşitul vieţii acestor 
două personaje? (Cel bogat a ajuns în osândă, fiindcă şi-a trăit 
viaţa în lux, mândrie, destrăbălări, zgârcenie, lăcomie, nedreptăţi 
şi egoism. lar cel sărac a ajuns în fericirea veșnica fiindcă el nu 
a făcut rău nimănui). De aici vedem că avuţia nu reprezintă un 
rău în sine. Totul este în funcție de modul în care este dobândită 
şi de modul în care o folosim. Prin ea putem pierde mântuirea, 
dar în același timp putem transforma bunurile pieritoare în bunuri 
nepieritoare, ajutând pe cei nevoiaşi şi neputincioşi, făcând din 
ea expresia iubirii şi milostivirii faţă de semeni, așa cum știm că 
au făcut mulţi din sfinţii Bisericii. 

Ce rezultă din parabolă, există judecată particulară a 
sufletelor după despărțirea de trup? (Parabola scoate în evidență 
faptul că există această judecată, precum şi faptul că sufletele se 
află după moarte într-o stare activă, fie de osândă, fie de fericire 
în comuniunea lui Dumnezeu). 


8. Aplicarea 


Sfânta Scriptură a luat totdeauna atitudine față de bogaţii lacomi 
şi necinstiţi, care şi-au adunat bogăţia pe nedrept şi au trăit viața 
în desfătări de tot felul, fără a se milostivi față de cei nevoiaşi şi 
neputincioşi din jurul lor: „Bogaţilor, plângeţi şi vă tânguiți de 
necazurile ce vor să vină asupra voastră. Bogăția voastră a putrezit 
şi hainele voastre le-au mâncat moliile. Aurul vostru și argintul 
vostru au ruginit şi rugina lor va fi mărturie împotriva voastră... 
lată, plata lucrătorilor care au secerat ţarinile voastre, pe care 
voi ați oprit-o, strigă, și strigătele secerătorilor au intrat în 
urechile Domnului Savaot. V-aţi desfătat pe pământ și v-aţi 
dezmierdat... osândit-aţi, omorât-aţi pe cel drept...“ (Iacob 5, 1-7). 

La slujba Litiei din cadrul Vecerniei se cântă: „Bogaţii au 
sărăcit şi au flămânzit, iar cei ce-L caută pe Domnul nu se vor 
lipsi de tot binele“. Să-I cântăm și noi cu toţii. 

9. Temă pentru acasă 


Să învăţăm această cântare bisericească. 


10. Rugăciunea la ieşirea din clasă. 


Parabola nunţii fiului de împărat 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoștințele anterioare 


Având ca temă a învăţăturii Sale împărăţia lui Dumnezeu, Mân- 
tuitorul o predică atât într-o formă directă, cât și în una indi- 
rectă, prin parabole sau pilde. În câte feluri le putem împărți? 
(În trei feluri: dogmatice, morale şi eshatologice, privind a doua 
Sa venire). În cateheza precedentă ne-am referit la una din pildele 
eshatologice, anume la pilda talanţilor şi am văzut că fiecare din 
noi va trebui să dea socoteală asupra modului în care a înmulțit 
darurile date de Dumnezeu. 


5. Comunicarea subiectului lecţei noi 


Ne vom referi în cele ce urmează la o altă pildă eshatologică şi 
anume la pilda nunții fiului de împărat. 


6. Dirijarea învăţării. Insuşirea noilor cunoştinţe 


Textul pericopei „Şi răspunzând, lisus le-a vorbit iarăşi în 
parabole zicând: Asemănatu-s-a împărăția cerurilor omului 
împărat care i-a făcut nuntă fiului său. ŞI şi-a trimis slujitorii 
să-i cheme la nuntă pe cei poftiți, dar ei n-au vrut să vină. Din 
nou a trimis alţi slujitori, zicând: Spuneţi-le celor chemaţi: lată 
mi-am pregătit ospățul; juncii mei şi cele îngrăşate s-au junghiat 
şi toate sunt gata. Veniţi la nuntă! Dar ei, fără să țină seama, 
s-au dus unul la țarina sa, altul la neguțătoria lui; iar ceilalți 
punând mâna pe slujitorii săi, i-au batjocorit şi i-au omorât. Şi 

auzind împăratul acela, s-a mâniat; și trimițându-și oștile, i-au 
nimicit pe ucigașii aceia, și cetății lor i-au pus foc. Atunci a zis 
către slujitorii săi: Nunta este gata, dar cei poftiți n-au fost 
vrednici. Mergeţi dar la răspântiile drumurilor și pe câţi îi veţi 
găsi, chemaţi-i la nuntă. Și ieşind slujitorii aceia la răspântii, 
i-au chemat pe toţi câți i-au găsit, şi răi, şi buni, şi s-a umplut 
casa nunţii cu oaspeți. lar împăratul, intrând să-şi vadă oaspeții, 
a văzut acolo un om care nu era îmbrăcat în haină de nuntă și i-a 
zis: Prietene, cum de ai intrat aici fără să ai haină de nuntă? El 
însă a tăcut. Atunci împăratul a zis către slujitori: Legaţi-l de 
picioare şi de mâini şi aruncaţi-l în întunericul cel mai de afară! 
Acolo va fi plângerea şi scrâşnirea dinților. Că mulți sunt chemați, 
dar puţini aleşi.“ (Matei 22, 1-14). 


Explicarea textului Prin neasemuita ei simplitate şi adâncime, 
pilda „nunţii fiului de împărat“ se aseamănă foarte mult cu pilda 
celor chemaţi la cină (Luca 14, 16-24). Asemănătoare ca tematică 
şi ca mesaj, doar că această pildă prezintă unele particularităţi 
specifice. 

După cum vedem, în pildă e vorba de un împărat care a făcut 
nuntă fiului său. După cum era obiceiul locului, celor invitați la 
nuntă de două ori li se făcea poftirea să vină. Dar aceştia nu 
numai că au refuzat, invocând diverse motive, dar au batjocorit 
şi chiar au ucis slugile ce le-au făcut invitația la nuntă. Văzând 
această atitudine de dură sălbăticie, tulburându-se, împăratul a 
trimis oștile sale ca să nimicească pe cei ucigași, iar cetăţii lor 
să-i dea foc... Din nou slugile sunt trimise la răspântiile 
drumurilor să adune pe toți cei întâlniți, fără nici o deosebire, fie 
buni, fie răi, pentru a umple sala de nuntă. Constatând că sala e 
plină, împăratul întâlnește acolo un oaspete ce nu avea haină de 
nuntă. Era un obicei în acele timpuri, moştenit de la perși, ca cei 
care participă la nunțile împărătești să treacă pe la garderoba re- 
gală să se curățească și îmbrăcând haina de cinste, să fie vrednic 
de invitaţia ce 1 s-a făcut. Oaspetele fără haina de nuntă, nu numai 
că a fost dat afară, dar a fost și aspru pedepsit, pentru că prin 
necuviincioasa sa prezentare, a sfidat de-a dreptul strălucirea 
nunții. 

Uşor ne dăm seama că e vorba de o nuntă simbolică, raportată 
la împărăţia lui Dumnezeu. Tocmai acesta este şi motivul pildei: 
„împărăția lui Dumnezeu s-a asemănat omului împărat care a făcut 
nuntă fiului său“. Împăratul este Dumnezeu Tatăl, fiul de împărat 
este lisus Hristos. El a venit să întemeieze Biserica Sa, adică 
poporul lui Dumnezeu. Dar cei chemaţi să se constituie ca 

Biserică a lui Dumnezeu, nu numai că au refuzat, dar chiar au 
batjocorit şi ucis pe slugile stăpânului, adică pe profeţii şi pe 
drepţii trimişi de Dumnezeu ca să-i cheme spre a se împărtăşi de 
bunătăţile duhovnicești pe care împărăţia lui Dumnezeu le oferă 
membrilor ei. Cei de la răspântii, buni și răi, sunt neamurile 
chemate să formeze Biserica lui Dumnezeu. Cei ce vor deveni fii 
ai împărăției sunt buni și răi. Dar pentru a se putea împărtăşi de 
bunătăţile duhovnicești ale împărăției, ei trebuie neapărat să 
treacă pe la garderoba împăratului, spre a se curăți și îmbrăca 
haina pe măsura strălucirii nunții la care participă. Aceasta 
înseamnă că cei chemaţi numai atunci se vor putea împărtăși de 
darurile împărăției, dacă în prealabil îşi vor schimba haina ruptă 
şi murdară de mulţimea păcatelor şi patimilor. Haina de nuntă 
este haina spălată în lacrimile pocăinţei şi înmiresmată cu harul 
iubirii lui Dumnezeu. Numai cei ce îmbracă această haină pot 
participa la ospățul mântuirii. Deşi la început au fost chemaţi 
atât buni cât şi răi, se cuvine ca toţi să se înveşmânteze cu haina 
strălucitoare a vieţii lui Hristos (Galateni 3,27), potrivit 
pătrunzătoarei viziuni biblice: „...Aceştia sunt cei ce vin din 
strâmtorarea cea mare și şi-au spălat veșmintele şi le-au făcut 
albe în sângele Mielului. Pentru aceea sunt înaintea tronului lui 
Dumnezeu și slujesc ziua și noaptea în templul lui“ (Apocalipsa 
7, 14-15). Din nefericire însă nu toţi vor reuşi să fie astfel, de 
unde şi concluzia că „mulți sunt chemaţi dar puţini aleși“. 


7. Fixarea cunoştinţelor 


Cine este împăratul care a făcut nuntă fiului său? (Dumnezeu 
Tatăl). Dar fiul? (lisus Hristos, Mântuitorul lumii). Cine au fost 
primii chemaţi, care au refuzat invocând diverse motive? (Poporul 
ales, pe care anume l-a pregătit Dumnezeu, dându-i Legea Sa şi 
arătându-i prin prooroci dreptatea Sa și adresându-i făgăduințele 
mesianice). Cine au fost chemați „de la răspântii“ să devină fii 
ai împărăției? (Celelalte neamuri, care nu au cunoscut Legea lui 
Dumnezeu. De aceea au fost între ei unii buni, datorită legii mo- 
rale naturale înscrisă în sufletul lor; iar alţii au fost răi, datorită 
păcatului care le-a întinat sufletul). De ce au fost chemaţi la nunta 
fiului de împărat, adică la împărăţia lui Dumnezeu să se 
împărtăşească de darurile Sale și cei buni și cei răi? (Fiindcă 
Fiul lui Dumnezeu a venit în lume pentru toți oamenii, indiferent 
de neam, de sex, de origine socială, sau chiar de starea morală. 
De fapt, dacă Mântuitorul a venit ca să restabilească chipul lui 
Dumnezeu întinat de păcat, ne explicăm foarte ușor că „cei 

bolnavi au nevoie de doctor, nu cei sănătoşi“). Pot oamenii 
participa oricum la nunta fiului de împărat? (Nu pot participa 
oricum, Ci trebuie să aibă haină de nuntă). Ce înseamnă aceasta? 
(Că cei ce sunt chemaţi să devină fii ai împărăției lui Dumnezeu, 
trebuie să se îmbrace în „haina regală“ a vieții lui Hristos şi apoi 
să se împărtășească de darurile Lui duhovnicești). 


8. Aplicarea 


Această pericopă evanghelică se citeşte în duminica a XIV-a după 
Rusalii şi ne duce cu gândul la frumoasa cântare bisericească 
pătrunsă de un adânc duh al smereniei și pocăinţei: „Cămara Ta, 
Mântuitorul meu, o văd împodobită şi îmbrăcăminte nu am ca să 
intru într-însa. Luminează-mi haina sufletului meu dătătoare de 
lumină şi mă mântuiește“. 


9. Temă pentru acasă 


Se va învăţa această cântare. 


10. Rugăciunea la ieşirea din clasă. 


Pilda talanţilor 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predată anterior 


4. Legătura cu lecţia precedentă sau cu 
cunoştinţele anterioare 


Cum împărțim pildele Mântuitorului? (Unele din pildele Mântu- 
itorului au un caracter dogmatic, altele au un caracter moral, iar 
altele un caracter eshatologic). Ce se înţelege prin caracterul 
eshatologic? (Acest aspect vizează a doua Sa venire). Ştim noi 
când va fi parusia Domnului? (Nu ştim. Dar El ne îndeamnă să 
fim totdeauna pregătiţi pentru acest mare eveniment). Cum ne 
învaţă? (Prin pilde, oferindu-ne exemple pozitive şi negative). 

5. Comunicarea subiectului lecţiei noi 


Vom trata despre una din pildele cu caracter eshatologic, şi anume 
pilda talanţilor, urmărind responsabilitatea noastră față de 
înmulțirea darurilor cu care ne-a înzestrat Dumnezeu. 


6. Dirijarea învăţării. Insușirea noilor cunoştinţe 


Textul pericopei Împărăţia cerurilor „este asemenea unui om 
care, plecând departe şi-a chemat slugile și le-a încredinţat avuţia 
sa: unuia i-a dat cinci talanţi, altuia doi, altuia unul, fiecăruia 
după puterea lui, şi a plecat. Îndată plecând cel ce primise cinci 
talanți, a lucrat cu ei și a câștigat alți cinci talanți. De asemenea, 
ŞI cel cu doi a câștigat încă doi. ar cel care primise un talant s-a 
dus, a săpat în pământ și a ascuns argintul stăpânului său. Și 
după multă vreme a venit și stăpânul acelor slugi şi s-a socotit 
cu ele. Şi apropiindu-se cel care primise cinci talanți, a adus alţi 
cinci talanți, zicând: Doamne, cinci talanți mi-ai dat; iată alți 
cinci talanți am câștigat cu ei. Zisu-i-a stăpânul: Bine, slugă bună 
ŞI credincioasă, peste puţine ai fost credincioasă, peste multe te 
voi pune; intră întru bucuria domnului tău. Apropiindu-se şi cel 
care primise doi talanţi, a zis: Doamne, doi talanţi mi-ai dat; iată 
alți doi talanți am câştigat cu ei. Zisu-i-a stăpânul: Bine, slugă 
bună şi credincioasă, peste puţine ai fost credincioasă, peste multe 
te voi pune; intră întru bucuria domnului tău. Apropiindu-se apoi 
şi cel care primise un talant, a zis: Doamne, te-am știut că ești 
om aspru, care seceri unde n-ai semănat şi aduni de unde n-ai 
răspândit şi, temându-mă, m-am dus de am ascuns talantul tău în 
pământ; iată, ai ce este al tău. Și răspunzând stăpânul său, i-a 
zis: Slugă vicleană şi leneşă, ştiai că secer unde n-am semănat și 
adun de unde n-am răspândit? Se cuvenea deci să dai argintul 
meu la zarafi și eu, venind, aş fi luat ceea ce este al meu cu 
dobândă. Așadar, luaţi de la el talantul şi dați-l celui care are 
zece talanţi. Că tot celui ce are i se va da și-i va prisosi, iar de la 
cel ce nu are se va lua şi ceea ce i se pare că are. lar pe sluga cea 
netrebnică aruncaţi-o în întunericul cel mai din afară. Acolo va 
fi plângerea şi scrâșnirea dinţilor“ (Matei 25, 14-30). 


Explicarea textului Pilda talanţilor alături de pilda iconomului 
necredincios şi a celor zece fecioare este o parabolă cu caracter 
eshatologic, privind a doua venire a Domnului, care nimeni nu 
ştie când va fi, de aceea toţi trebuie să o aştepte cu priveghere, 
cu atenţie, cu luare aminte, ca pe un eveniment de care depinde 

destinul veșnic al fiecăruia. În aceste pilde, personajele au fost 
răsplătite fiecare după modul în care au privegheat. 

Referitor la tâlcul pildei, uşor ne putem da seama că Stăpânul 
care a plecat şi se va reîntoarce este însuși Hristos-Domnul. 
Slugile cărora le-a încredinţat talanţii să-i înmulțească suntem 
noi, oamenii. Răsplata sau osânda o vom primi în funcţie de 
modul în care am reuşit să fructificăm darurile cu care ne-a 
înzestrat Dumnezeu. 

Adâncind înţelesul pildei, vedem că e vorba de talanţi. Încă 
din secolul VII în.Hs. talanţii au fost folosiţi ca monede. Puteau 
fi de aur sau de argint și aveau valoare foarte mare. Cel de aur 
cântărea 49,07 kg, iar cel de argint 43,62 kg. 

Încă de la început se cuvine să precizăm că talanţii nu sunt 
ai noştri. Sunt primiţi de la Dumnezeu. Sunt ai Lui. Noi avem 
datoria de a-i înmulți, adică de a înmulți darurile lui Dumnezeu. 
Numai înmulțind darurile Sale pentru El putem participa la viața 
Sa, ne putem adică împărtăși de viaţa Lui. Faptul că dumnezeu 
ne-a dat darurile ne obligă să-L recunoaştem pe El ca Stăpânul și 
Părintele vieții noastre, să recunoaştem că tot ceea ce avem bun 
în noi este de la El. De aceea putea întreba Apostolul: „Ce ai ce 
n-ai primit, iar dacă ai primit de ce te lauzi ca și cum nu ai fi 
primit?“ (| Corinteni 4, 7). De aceea se cuvine să primim darurile 
ca ale Sale și să le înmulțim ca pentru EI, aşa cum spunem când 
îi aducem mulțumirea şi lauda noastră pentru jertfa lui Hristos 
care se oferă Tatălui ca preț de răscumpărare pentru păcatele 
noastre: „Ale Tale dintru ale Tale, Ţie aducem de toate şi pentru 
toate“... 

Mai departe, pilda ne arată că nu toţi au primit un număr 
egal de talanți, adică de daruri pe care trebuia să le înmulțească 
în favoarea Stăpânului. Aceasta înseamnă că fiecare om se face 
responsabil de faptele sale şi de consecinţele lor în faţa lui Dum- 
nezeu. 

Cele două slugi bune au primit răsplata veșnică pentru faptele 
lor. Discuţia se poartă în jurul slugii care nu a înmulțit talanţii. 
Aceea este numită „leneşă și vicleană“. E numită leneşă fiindcă 
nu a lucrat cu talantul încredinţat ei. E vorba de acea lenevie 
duhovnicească pe care o putem vedea cu ușurință şi în viața 
noastră. Mulţi au primit darurile iubirii lui Dumnezeu, dar se 
lenevesc în a le transforma în fapte. Spusese Mântuitorul mai 
înainte că „nu cel ce zice Doamne! Doamne! va intra în împărăţia 
cerurilor, ci cel ce face voia Tatălui Meu care este în ceruri“ 
(Matei 7, 21). Pe de altă parte, Domnul a avertizat chiar, spre a 
lua noi aminte că „împărăţia lui Dumnezeu se ia cu asalt şi numai 

cei ce se silesc o vor răpi“ (Matei 11, 12). Uşor putem identifica 
pe slugile din pildă cu acei creștini care nu fructifică roadele 
credinţei pe care Dumnezeu le-a dăruit-o în suflet. Şi astfel 
credinţa lor lâncezeşte şi apoi moare. 

Sluga este numită apoi şi „vicleană“, fiindcă voia să-şi înșele 
Stăpânul, deşi îl cunoştea ca pe un „om dur care secera unde nu 
a semănat şi adună de unde nu a împrăștiat“. În leneveala ei spiri- 
tuală, sluga este mai mult proastă decât vicleană. Dacă ar fi avut 
mintea vicleană s-ar fi descurcat, încredințând talantul la 
cămătari, ca să lucreze cu el, înmulțindu-l. 

Concluzia parabolei este că „celui ce are i se va da şi-i va 
prisosi, iar de la cel ce nu are, şi ceea ce are i se va lua“. Nue 
aici nici un fel de nedreptate, fiindcă datoria fiecăruia este de a 
fi râvnitor cu darul cât de mic primit. Cu cât râvna e mai mare, 
cu atât şi răsplata va fi mai mare. De fapt darurile se înmulțesc 
numai dacă le punem în acțiune. Dacă ele lâncezesc în sufletul 
nostru, datorită leneviei duhovniceşti, se vor diminua din ce în 
ce mai mult ca putere de acțiune. De aici vedem că Dumnezeu 
ajută numai celor ce se străduiesc şi ei. Aceasta este marea lecție 
a vieții pe care este bine să o avem totdeauna ca o regulă de 
viaţă. Prin strădania noastră dovedim şi noi că dorim ca darurile 
lui Dumnezeu să ne fie înmulțite. La indiferența şi nepăsarea 
noastră nici Dumnezeu nu intervine, fiindcă omul este fiinţă liberă 
şi responsabilă de faptele sale. Frumos sună un proverb românesc: 
„Dumnezeu ajută, dar nu bagă în traistă“. Aceasta este voia lui 
Dumnezeu, ca şi noi să ne aducem aportul la desăvârșirea vieţii 
duhovniceşti, dar în acelaşi timp și la buna prosperitate a vieții, 
în general. 


7. Fixarea cunoştinţelor 


Ce sunt talanții? (Darurile lui Dumnezeu date fiecărui om). Ce 
atitudine se cuvine să avem noi faţă de darurile cu care ne-a 
înzestrat Dumnezeu? (Să le înmulțim continuu punându-le în 
slujba lui Dumnezeu). De ce să le înmulţim? (Fiindcă numai 
înmulțindu-le ne vom desăvârși viaţa duhovnicească). De ce să 
le punem în slujba lui Dumnezeu? (Fiindcă El ni le-a dat şi tot 
EI va cerceta cum le-am înmulțit). Ce înseamnă aceasta? (Că noi 
suntem responsabili în faţa lui Dumnezeu de felul cum înmulţim 
darurile Sale). Cum s-au comportat slugile din pildă? (Două din 
ele au înmulțit talanţii, iar una nu). Care a fost atitudinea 
Stăpânului? (Pe cele două slugi care au înmulțit talanții le-a 
răsplătit cu o veşnică bucurie, iar pe sluga leneşă şi vicleană care 

nu a înmulțit talanții a pedepsit-o cu asprime). Care este concluzia 
Mântuitorului? (Că pe cei ce înmulțesc prin strădania lor darurile 
lui Dumnezeu, Părintele ceresc îi ajută ca mai mult să 
dobândească). Ce vedem de aici? (Că Dumnezeu ajută numai pe 
aceia care se străduiesc, și pedepsește lenea fizică şi lenevia 
duhovnicească). 

În concluzie, putem spune că prin pilda talanţilor Mântuito- 
rul ne dă următoarele învățături: 

-Darurile pe care le avem sunt de la Dumnezeu. 

-Omul le primeşte ca ființă liberă și responsabilă. 

—Avem datoria să le înmulţim. 

-—De strădania noastră depinde binecuvântarea lui Dumnezeu 
sau osânda veșnică. 


8. Aplicarea 


Faptul că Dumnezeu ne oferă mântuirea în dar, în urma Jertfei și 
Învierii Domnului ne obligă și pe noi la acțiunea stăruitoare şi 
neîntreruptă de a „lucra cu frică şi cu cutremur la mântuirea 
noastră“ (Filipeni 2, 12), în lupta cu ispitele și cu greutățile de 
tot felul. Vom avea însă totdeauna încrederea și nădejdea că în 
lupta noastră Dumnezeu nu ne va părăsi iar la sfârşit ne va da 
„cununa vieţii pe care a pregătit-o celor ce-L iubesc pe El“ (Iacob 
1, 12; II Timotei 3, 4). 


9. Temă pentru acasă 


Se vor memoriza următoarele texte scripturistice: „Fericit este 
cel ce priveghează şi păstrează veșmintele sale, ca să nu umble 
gol şi să se vadă muşchii lui“ (Apocalipsa 16, 15); „Privegheaţi 
şi vă rugați ca să nu intrați în ispită“ (Matei 26, 41). 


10. Rugăciunea la ieşirea din clasă. 

Minunile Mântuitorului 


I]. Pregătirea aperceptivă 


Venind să mântuiască lumea de păcat şi să restabilească chipul 
lui Dumnezeu în om, Mântuitorul a săvârşit fapte ieşite de comun, 
care confirmând dumnezeirea Sa, depășesc posibilitatea noastră 
de înţelegere, şi de aceea le numim minuni. 


II. Anunţarea temei 


Ne vom referi în cele ce urmează la minunile săvârşite de Mân- 
tuitorul. 


III. Tratarea 


1. Felurile minunilor 

a) Minuni săvârșite asupra naturii și firii înconjurătoare (Ex. 
potolirea furtunii pe mare, uscarea smochinului neroditor, 
prefacerea apei în vin la nunta din Cana Galileii, etc.). 

b) Minuni săvârşite asupra omului (Ex. deschiderea ochilor 
orbilor, scoaterea demonilor, învieri din morți, vindecări de boli 
etc.). 

c) Minuni săvârșite asupra Sa Însuşi (Ex. Schimbarea la faţă, 
umblarea pe mare, învierea și înălțarea la cer). 


2. Împrejurările în care au fost săvârșite minunile 

Putem spune că ele au fost săvârșite oricând şi oriunde; în 
zile de sabat, în sinagogi, în case particulare, pe mări învolburate, 
sau chiar în cimitire. Oricând şi oriunde a întâlnit suferințe și 
necazuri, lisus le-a transformat în bucurie și împlinire. 


3. Modul în care au fost săvârşite minunile 

a) Majoritatea au fost săvârşite prin cuvânt. 

b) Prin iertarea păcatelor (Ex. vindecarea paraliticului din 
Capernaum). 

c) Prin simpla atingere de Mântuitorul (Ex. vindecarea femeii 
cu scurgere de sânge). 

d) Altele prin folosirea materiei din creaţia lui Dumnezeu 
(Ex. vindecarea cu tină a orbului din naştere, sau vindecările cu 
untdelemn poruncite Sfinţilor Apostoli să le săvârşească. Vezi: 
Marcu 6, 13). 

4. Caracterul minunilor 

a) Minunile nu au un caracter spectacular, ci reprezintă 
revărsarea iubirii şi îndurării dumnezeiești asupra firii căzută și 
chinuită de păcat (Că minunile lui lisus nu au un caracter spec- 
tacular, rezultă şi din refuzul Lui de a face minuni la cererea 
expresă a lui Irod Antipa la judecată, sau a fariseilor care cereau 
semn ca să creadă în EI). 

b) Minunile au un caracter discret (Aproape toţi care 
beneficiau de îndurarea Sa minunată primeau îndemnul ca: 
„Nimeni să nu ştie“. 

c) Minunile reprezintă efectul credinţei celor ce beneficiază 
de ele şi chezăşia comuniunii lor duhovniceşti cu lisus (Ex. 
sutaşul, femeia cananeancă, lair, etc.). 

d) Minunile vizează totdeauna viaţa (buna ei desfășurare), 
ca şi restabilirea chipului lui Dumnezeu în om (Ex. învierea fiului 
văduvei din Nain, învierea lui Lazăr, a fiicei lui air, ca și 
vindecările demonizaţilor). 

e) Minunile au un caracter sfințitor și mântuitor (De pildă, 
celor ce şi-au astâmpărat foamea cu pâinile înmulțite în pustie, 
le-a promis pâinea veşnică din care hrănindu-se nu vor mai 
flămânzi, altora le-a tămăduit odată cu trupul şi sufletul, iar altora 
le-a transformat viața păcătoasă într-o viață de sfințenie). 


5. Scopul minunilor 

a) De a crede Sfinţii Apostoli în dumnezeirea lui lisus, că El 
este Mesia. 

b) De a restabili chipul lui Dumnezeu alterat de păcat şi a-l 
repune pe om în demnitatea avută la creaţie. 

c) De a naște credinţa şi iubirea față de Dumnezeu. 


6. Numărul minunilor este foarte mare, necunoscut și 
neprecizat „Și multe alte minuni a făcut lisus...“ (loan 20, 30). 


7. Sub aspect critic mulți contestă posibilitatea minunilor şi 
necesitatea lor, spunând că ele ar contrazice legile fireşti date de 
Dumnezeu. Această afirmaţie nu are însă temei, întrucât prin 
minuni tocmai că se restabilește firea căzută. Ele nu contrazic 
legile firii, ci le pun în funcţionalitatea lor normală. 

Se contestă apoi minunea în ea însăși, spunându-se că lisus 
a vindecat prin forme parapsihologice. Nimeni nu contestă 
existența fenomenelor parapsihologice, lisus însă nu le-a folosit. 

El a folosit puterea Sa dumnezeiască. De pildă, cine poate da 
vedere orbilor, viaţă morţilor, vindecare leproşilor, etc., prin 
sugestie, autosugestie, hipnoză...? 


IV. Recapitularea — Aprecierea 


Se vor recapitula amintitele aspecte legate de minunile Mântui- 
torului, precum: felurile minunilor, împrejurările şi modul în care 
au fost săvârșite; caracterul, scopul şi numărul minunilor, ca şi 
respingerea obiecţiunilor aduse minunilor Mântuitorului. 


V. Asocierea 


Au existat minuni și în Vechiul Testament ca mijloace de 
descoperire a lui Dumnezeu. De asemenea şi Sfinții Apostoli au 
făcut minuni. Erau apoi în Biserica primară ca haruri speciale 
ale Duhului Sfânt, având ca scop „zidirea Trupului lui Hristos“. 
Din nefericire au existat şi minuni false. Acestea sunt mai mult 
acte spectaculare ale unor pretinşi profeţi, oameni necinstiți, care 
au creat neînţelegeri, dezbinări și câştig fără muncă; și de care 
Mântuitorul ne spune să ne ferim. 

Fiind pornite din iubirea față de întreaga creație, cea mai 
mare minune rămâne dragostea lui Dumnezeu arătată în Jertfa 
mântuitoare a Fiului Său. 


VI. Generalizarea 


Minunile Mântuitorului reprezintă fapte ale puterii și ale iubirii 
dumnezeieşti, având menirea să restabilească trupeşte şi sufleteşte 
firea omului căzut în păcat, repunându-l în demnitatea creației 
originare. 


VII. Aplicarea 


Minunea e strâns legată de viața duhovnicească a credincioșilor, 
în sensul că viaţa lor duhovnicească odrăsleşte şi se dezvoltă din 
izvorul minunilor care stau la baza creştinismului: întruparea, 
răstignirea, învierea, înălțarea Fiului lui Dumnezeu la cer şi po- 
gorârea Duhului Sfânt în viața Bisericii spre a sfinții pe 
credincioşi prin harul Sfintelor Taine. 

Multe din minunile săvârşite de Mântuitorul le sunt făcute 
cunoscute credincioşilor de către Biserică prin pericopele 
duminicale de la Sfânta Liturghie, ca şi cu prilejul oficierii 
Sfintelor Taine și lerurgii. 

Se face apel la minuni și în textele unor rugăciuni speciale 
de cerere pentru bolnavi, fie în rugăciunea publică a Sfintei 
Liturghii, sau a Tainei Maslului, fie în rugăciunile particulare. 
lar cu prilejul citirii Acatistului Domnului, credincioşii iau 
cunoştinţă şi despre minunile săvârșite de Mântuitorul. 


Minunea prefacerii apei în vin la 
nunta din Cana 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoştinţele anterioare 


La ce vârstă şi-a început Mântuitorul activitatea publică? (La 
vârsta de 30 de ani, fiindcă numai la această vârstă la cei vechi 
era cineva ascultat şi urmat). Care au fost evenimentele care au 
marcat începutul activității Sale? (Botezul de la Ioan în Iordan, 
postul în pustie, alegerea Sfinților Apostoli, precum şi... 


5. Comunicarea subiectului lecţiei noi 


„„„participarea împreună cu Apostolii şi Mama Sa la nunta din 
Cana Galileii, unde a făcut cea dintâi minune, ca să creadă 
ucenicii în El. 


6. Dirijarea învăţării. Insuşirea noilor cunoştinţe 


Textul pericopei Se va citi textul pericopei evanghelice de la 
loan 2, 1-1. 


Explicarea textului După cum vedem, lisus a participat la nunta 
din Cana Galileii alături de Mama Sa (care a fost invitată la nuntă, 
probabil de vreo rudenie sau cunoştinţă apropiată). Dreptul Iosif 
nu apare şi nici nu va mai apărea în paginile Sfintei Evanghelii. 
Se crede că a murit. Sfânta Fecioară păstra în sufletul ei taina 
întrupării Fiului lui Dumnezeu, de aceea se încrede în puterea 
lui lisus de a preface apa în vin, spunând slujitorilor să-l dea 

ascultare. Se pare însă ca dialogul dintre lisus și Mama Sa ar 
avea o notă de duritate, El nespunându-i „mamă“, ci „femeie“. 
Numai în aparenţă!... În fond este vorba de faptul că Mama Sa îl 
recunoaşte ca Mesia. Așa se şi explică faptul că tocmai în acest 
dialog lisus îi spune Mamei Sale că încă nu a venit ceasul Său, 
adică nu a sosit încă timpul proclamării Sale publice ca Mesia. 
În această calitate, El îşi are originea veșnică, fiind născut din 
veci din Tatăl. Aceasta înseamnă că El nu este numai Fiul Mariei, 
ci în primul rând şi mai presus de orice, este Fiul Tatălui, Fiul 
lui Dumnezeu. 

Prin participarea lui lisus la ospăţul de nuntă şi prin minunea 
prefacerii apei în vin, dovedeşte modul foarte natural și cu totul 
uman în care Mesia îşi va desfăşura activitatea, participând atât 
la durerile, cât şi la bucuriile oamenilor, fiind mereu alături de 
ei. Nu va refuza nici în alte împrejurări să participe la mesele 
oferite în cinstea Sa, atât din partea fariseilor, cât și a vameşilor 
şi păcătoşilor. Chiar dacă îi va atrage acuza că „manâncă şi bea 
cu vameșii şi cu păcătoşii“. „Cei bolnavi au nevoie de doctor, nu 
cei sănătoşi“, le va răspunde, şi astfel vrăjmașii Săi nu au mai 
putut avea nici un fel de replică... 

Cu prilejul participării Sale la nunta din Cana Galileii, mai 
remarcăm şi faptul că prefăcând apa în vin spre a fi spre bucuria 
oamenilor, Domnul lisus demonstrează că „toată făptura lui Dum- 
nezeu este bună și nimic nu este de lepădat, dacă se ia cu mulțu- 
mire, căci se sfințește prin cuvântul lui Dumnezeu și rugăciune“ 
(1 Timotei 4, 4-5). Aceasta înseamnă, după sugestiva expresie a 
unui Sfânt Părinte, că „băutura este de la Dumnezeu, dar beţia 
este de la diavolul“, sau după cuvântul psalmistului, că „vinul 
veselește inima omului“, dar păcatul o tulbură, aducând patima 
şi declinul fiinţei omeneşti. 

Această minune, ca și alte minuni ce vor urma, au avut ca 
scop să ofere posibilitatea de a „crede ucenicii în El“ şi s-a reuşit 
cu toată discreţia. Nici organizatorul ospăţului de nuntă, după ce 
a „gustat vinul, nu ştia de unde este“ şi reproşează mirelui că a 
lăsat vinul cel mai bun pe urmă... Dar nici mirele, nici mireasa, 
ŞI nimeni din reprezentanții de seamă ai nunţii nu ştiau cine a 
prefăcut apa în vin... Numai slugile, cărora Sfânta Fecioară le 
poruncise să facă orice le va spune Fiul ei (loan 2, 5), cunoşteau 
cine este Autorul minunii. Tot în legătură cu prefacerea apei în 
vin, ne întrebăm: în ce fel de vase a prefăcut Domnul apa în vin? 
Evanghelia ne spune că „erau de piatră puse pentru curățirea 
iudeilor“, ştiut fiind că iudeii se spălau până la cot înainte şi 
după masă (Marcu 7, 1-5). Deci, acestea erau vase de necinste. 

Ce putem deduce din toate acestea? Pe de o parte, discreția 
minunii săvârşite de lisus, lipsa ei de popularitate și spectacol 
pentru mulțime. Scopul ei era să creadă ucenicii că El este Mesia. 
Şi atât! Apoi, faptul ca vasele erau de necinste, iar lisus 
umplându-le cu vin, le face de cinste, iar din toată asistența numai 
slujitorilor, adică celor mai de jos dintre oameni, li s-a descoperit 
dumnezeirea lui lisus, demonstrează pe de o parte că, cele neluate 
în seamă (necinstite) ale lumii, El le face de mare valoare; iar pe 
de altă parte, că toţi oamenii sunt în mod egal fiii lui Dumnezeu, 
fără nici o deosebire. Prin aceasta este combătută concepția 
reprezentanţilor oficiali ai poporului, care considerându-se 
privilegiați în fața lui Dumnezeu, priveau... în mîndria și trufia 
lor, cu aroganță spre cei smeriţi, desconsiderându-i... 

În altă ordine de idei, putem reține faptul că s-a dat, de către 
unii Sfinți Părinţi, nunţii din Cana Galileii și o interpretare 
alegorică, aprecindu-se că mirele este Hristos, mireasa este 
neamul omenesc, vinul care s-a terminat este legea veche, iar 
vinul cel nou este legea Evangheliei. Organizatorul nunții 
reprezintă pe slujitorii Domnului. 

Intuiţia se va face prezentând tabloul participării Domnului 
la nunta din Cana Galileii. 


7. Fixarea cunoştinţelor 


Cu cine a luat Mântuitorul parte la nunta din Cana Galileii? 
(Alături de Mama Sa şi de primii Săi Apostoli). Cu ce scop? 
(Spre a crede ucenicii că El este Mesia, în urma minunii pe care-o 
va săvârşi). Cum le-a arătat aceasta? (Săvârşind minunea 
prefacerii apei în vin). Putem spune că participând la nunta din 
Cana Galileii, Domnul a binecuvântat nunta ca Sfântă Taină? 
(Putem spune că şi acesta a fost scopul participării Domnului la 
această nuntă). După numirea ce i se dă, câte aspecte poate avea 
actul legăturii dintre bărbat şi femeie, care duce la întemeierea 
familiei? (Putem distinge trei aspecte: cel de căsătorie, ca act 
legal şi social al întemeierii familiei, cel de nuntă, ca ospăț al 
bucuriei, şi cel de cununie, ca Sfântă Taină, „în Hristos şi în 
Biserică“ (Efeseni 5, 32) prin care se împărtășește harul divin 
spre binecuvântarea iubirii dintre soţi pe toată viața). 


8. Aplicarea 


Această pericopă evanghelică a fost rânduită de Biserică să fie 
citită cu prilejul săvârșirii Tainei Sfintei Cununii. 

Se vor cânta cântecele de la oficierea acestei Sfinte Taine: 
„Isaia dănțuieşte...“, „Sfinţilor Mucenici...“, „Mărire Ţie Hris- 
toase, Dumnezeule...“. 


9. Temă pentru acasă 


Se vor învăţa aceste cântări bisericești. 


10. Rugăciunea la ieşirea din clasă. 


Inmulţirea pâinilor în pustie 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoștințele anterioare 


În câte părţi se împart minunile săvârșite de Mântuitorul? (Se 
împart în trei: 

—minuni săvârşite asupra oamenilor ca tot atâtea acte de 
binefacere menite să le alunge suferințele trupești și sufletești; 

—minuni săvârşite asupra Sa, precum Schimbarea la față şi 
înălțarea la cer; 

—minuni săvârşite asupra naturii (sau a firii înconjurătoare). 
Din această ultimă categorie ne-am referit la minunea prefacerii 
apei în vin la nunta din Cana Galileii. 


5. Comunicarea subiectului lecţiei noi 


Vom vedea acum o altă minune săvârşită asupra firii înconjură- 
toare, şi anume înmulțirea pâinii în pustie. 


6. Dirijarea învăţării. Insuşirea noilor cunoştinţe 


Textul pericopei — după cele patru Evanghelii „lar lisus 
auzind S-a dus cu corabia dincolo de marea Galileii, în părțile 
Tiberiadei, în loc pustiu aproape de cetatea numită Betsaida. Dar 
aflând mulțimile au venit după EI, din cetăţi, pe Jos. Şi ieşind a 

văzut mulțime mare şi ] s-a făcut milă de ei, căci erau ca nişte oi 
fără păstor şi a vindecat pe bolnavii lor. lar când s-a făcut seară 
ucenicii au venit la EI și au zis: locul este pustiu și vremea iată, 
a trecut, deci dă drumul mulțimilor ca să se ducă în sate să-şi 
cumpere mâncare. lisus însă le-a răspuns: n-au trebuinţă să se 
ducă; dați-le voi să mănânce. lar Andrei a zis: este aici un băiat 
care are cinci pâini şi doi peşti. lar El a zis: aduceţi-mi-le aici. 
Şi EI le-a poruncit să-i aşeze pe toți cete, cete pe iarbă verde. Şi 
luând cele cinci pâini şi cei doi pești și privind la cer, a 
binecuvântat și frângând a dat ucenicilor pâinile, iar ucenicii 
mulțimilor. ȘI au mâncat toți și s-au săturat şi au strâns rămăşiţele 
de fărâmituri, fiind douăsprezece coşuri pline. Iar cei ce mânca- 
seră erau ca la cinci mii de bărbaţi, afară de femei şi copii. Şi era 
aproape Paștile, sărbătoarea iudeilor“. 


După relatarea Sfântului evanghelist Matei este vorba de două 
înmulţiri, minuni săvârşite de Mântuitorul la date diferite, în loc 
diferit şi în împrejurări diferite. 

Să vedem însă descrierea minunilor, privind în același timp 
harta de mai jos. 

Uciderea mişelească a Sfântului loan Botezătorul l-a deter- 
minat pe Mântuitorul să se îndrepte către ținuturile lui Irod Filip 
(fratele lui Irod Antipa). Îmbarcându-se într-o corabie, S-a 
îndreptat spre ţărmul de N-E al lacului Ghenizareth. Apoi coboară 
în pustiu, nu departe de Betsaida Iulia. Aici a hotărât Domnul să 
petreacă cu Sfinții Apostoli în rugăciune. Retragerea Sa nu a 
rămas însă neobservată. Mulţi veniseră din Galileea, iar alţii erau 
dintre cei ce plecaseră spre Ierusalim să sărbătorească Paștile. 
Faptul că minunea a fost săvârşită înainte de Paşti, rezultă și din 
precizarea făcută de Sfântul Matei că Domnul a poruncit ca 
mulțimile să se aşeze pe iarbă. Este ştiut faptul că în acele ţinuturi 
iarba creşte numai primăvara, adică înainte de Paști, fiindcă 
datorită căldurii, după sărbătoare iarba se usucă şi locul rămâne 
pustiu. Se consideră că ar fi vorba de Paștile anului 29 d.Hs. 
(782 ab. U.c.). 

Primind la el mulțimile, le-a vorbit atât de pătrunzător despre 
împărăția lui Dumnezeu încât ei au uitat complet de grijile vieții, 
de scopul ei şi nu le mai era nici foame. Fascinaţi de cuvintele 
Domnului nu s-ar mai fi despărțit de El niciodată. Apostolii însă, 
sensibilizați de lăsarea serii, au cerut Învățătorului să lase 
mulțimile să plece, mai ales că fiind locul pustiu nu au nici ce 
mânca. „Daţi-le voi să mănânce!“ este porunca Domnului. Nu 
aveau însă decât cinci pâini și doi peşti. Erau cinci pâini de orz, 

adică, cinci turte, aparținând unui băiat din mulțime. El le-a oferit 
cu plăcere la cererea apostolilor. Poruncind mulțimilor să se 
așeze, bărbaţii s-au rânduit în cete de 50 şi 100 de persoane. 
Femeile şi copiii nu erau luaţi în numărătoăre fiindcă ei nu puteau 
sta alături de bărbaţi... 

Luând pâinile și privind la cer, le-a binecuvântat, săvârşind 
marea minune a înmulțirii lor. 

Şi dându-le mulţimii toți s-au săturat. Atunci Domnul 
poruncește ucenicilor: „adunaţi fărâmiturile ce au rămas, ca să 
nu se piardă ceva“. Fiecare Apostol a luat căte un coș şi astfel au 
umplut 12 coşuri cu fărâmituri. Coşurile erau de răchită şi fiecare 
aveau capacitatea de 10 litri. 

Sfântul Evanghelist Matei (15, 32-39) relatează că Mântui- 
torul a mai săvârşit o astfel de minune într-o altă împrejurare și 
cu mici deosebiri. De data aceasta Mântuitorul s-a întors din 
ținuturile Tirului şi ale Sidonului şi stabilindu-se dincolo de 
Iordan, în ținutul Decapole a săvârşit minunea înmulțirii pâinilor. 
Spre deosebire de prima înmulţire, când poporul s-a aşezat pe 
iarba verde, de data aceasta mulțimea s-a așezat pe pământul gol, 
fără iarbă. Probabil această minune a avut loc aproape de 
sărbătoarea Cincizecimii, fiindcă şi cu acest prilej lumea mergea 
la templul din Ierusalim. De data aceasta mulțimea a rămas lângă 
Mântuitorul trei zile: „Milă-mi este de mulțime — spune domnul 
Apostolilor — că iată trei zile sunt de când așteaptă lângă mine 
şi n-au ce să mănânce, şi nu voiesc să le dau drumul flămânzi, ca 
să nu se istovească pe cale“ (Matei 155, 32). Apoi, în această a 
doua înmulțire a pâinilor, sunt numai șapte pâini şi peşti (fără a 
se preciza numărul acestora), iar cei ce au mâncat şi s-au săturat 
erau ca la patru mii de bărbaţi, afară de femei și de copii. După 
ce au mâncat s-au strâns șapte coşuri de fărâmituri nu 
douăsprezece coşuri cum a fost la prima înmulțire a pâinii. După 
această a doua înmulţire a pâinilor, „lisus a intrat în corabie şi a 
trecut în ţinutul Magdala“ (Matei 15, 39). Cu prilejul primei 
înmulţiri a pâinilor, după ce a slobozit mulțimile „s-a suit la 
munte să se roage şi făcându-se seară era acolo singur“ (Matei 
14, 23). 

Din cele până aici tratate vedem că minunea înmulțirii 
pâinilor scoate în evidenţă puterea dumnezeiască a lui lisus. Apoi, 
binecuvântarea şi rugăciunea înainte de săvârşirea minunii 
demonstrează că Fiul lui Dumnezeu întrupat are o atitudine 
pozitivă față de firea înconjurătoare și făță de bunurile mate- 
riale, „pentru că toată făptura lui Dumnezeu este bună şi nimic 
nu este de lepădat, dacă se ia cu mulţumire, căci se sfințește prin 

Cuvântul lui Dumnezeu și prin rugăciune“ (| Timotei 4, 4-5). 
Că „nimic nu este de lepădat“ şi că toată făptura lui Dumnezeu 
este bună, o dovedeşte şi faptul că Domnul nu a lăsat să se piardă 
nimic din „pâinea cea de toate zilele“, ci din spirit de economie 
a poruncit să se adune fărâmiturile, ca „nimic să nu se piardă“ 
(loan 6, 12). 

Tot pozitivă este prin această minune și atitudinea Mântui- 
torului faţă de oameni. Toate cele întâmplate s-au făcut pentru 
ei, pentru a nu simţi ei foamea, pentru a nu cădea în neputinţă. 
Mila faţă de neputinţa omenească L-a determinat pe Mântuitorul 
să săvârşească această minune. El a văzut poporul aflându-se, 
asemenea oilor rătăcite, lipsite de păstorul care să le poarte de 
grijă. Moise a săturat mulțimile în pustie, salvându-le viața. La 
fel profetul Elisei cu douăzeci de pâini de orz şi cu puţin grâu a 
săturat o sută de oameni şi a mai rămas (IV Regi 4, 42-44). 
Poporul nu a mai avut asemeni păstori buni. Și spun profeții că 
dumnezeu va pedepsi pe păstorii răi, şi că El însuși se va face 
păstorul oilor Sale (lezechiel 34, 11). Iar această profeție s-a 
împlinit în persoana lui lisus Hristos, Fiul lui Dumnezeu, Păstorul 
cel bun. 

7. Fixarea cunoştinţelor 


Ce ne arată nouă minunea înmulțirii pâinilor? (Ne arată puterea 
dumnezeiască a lui lisus şi mila lui faţă de poporul care 
urmându-L, a rămas fără hrană). Câte înmulţiri a pâinilor a 
săvârşit Domnul Hristos? (Două). Care sunt deosebirile dintre 
ele? (Prima înmulțire a pâinilor a avut loc înainte de Paşti, a 
doua după Paști, probabil înainte de Cincizecime. Cu prilejul 
primei înmulţiri era vorba de cinci pâini și doi peşti, pe care le 
oferise un copil din mulţime, iar cu prilejul celei de-a doua 
înmulţiri, s-au adunat şapte pâini și peşti, fără a se preciza 
numărul. Numărul celor care au mâncat la prima înmulțire a fost 
cinci mii de bărbaţi, iar la cea de-a doua, doar patru mii. La prima 
înmulţire a pâinilor s-au adunat douăsprezece coșuri de fărâmituri, 
la a doua doar şapte. După slobozirea mulţimii, lisus S-a retras 
la munte să se roage în primul caz, iar după a doua înmulțire a 
pâinii, lisus S-a urcat în corabie trecând în ținutul Magdala). Ce 
ne arată minunea înmulțirii pâinilor? (Ne arată în primul rând 
puterea dumnezeiască a lui lisus. Apoi, iubirea Sa față de oameni, 
faţă de slăbiciunile şi neputințele lor. Această minune scoate apoi 
în evidenţă atitudinea pozitivă a Mântuitorului față de pâinea 
noastră cea de toate zilele, care se „sfințește prin Cuvântul lui 
Dumnezeu şi prin rugăciune“. În sfârşit, minunea demonstrează 
că lisus este „păstorul cel bun al oilor Sale. Iar păstorul bun 
sufletul îşi pune pentru oile Sale“ (Ioan 10, 11-16). Tot astfel, 
lisus Hristos rămâne peste veacuri pâinea duhovnicească care se 
coboară din cer spre a fi hrană lumii spre viaţa veşnică. 


8. Aplicarea 


Binecuvântarea celor cinci pâini şi doi peşti a intrat în cultul 
Bisericii, mai precis în formele de binecuvântare a agapelor 
creştine: „Stăpâne Doamne lisuse Hristoase, Dumnezeul nostru, 
cela ce ai săturat mulțimea în pustie cu cinci pâini şi doi pești, 
Însuţi binecuvintează hrana aceasta ce se aduce spre pomenirea 
celor vii şi celor morți. Că Tu ești Stăpânul nostru şi Ție slavă 
înălțăm...“. 


9. Rugăciunea la ieşirea din clasă. 

lisus umblând pe mare 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoştinţele anterioare 


După minunea înmulţirii pâinilor, mulțimea a rămas deosebit de 
impresionată, şi în entuziasm comun au declarat că lisus este 
proorocul cel pe care îl așteptau; că timpul mesianic a sosit. „ȘI 
vroiau să vină şi să-l ia cu sila ca să-l facă rege“ (Iona 6, 14-15). 
Domnul şi-a dat seama că mulțimea dorea ca Mesia să le asigure 
bunul trai al vieții pământene, de aici şi de acum. Atât au înțeles 
ei din minunea înmulţirii pâinilor. Nici Apostolii nu au înțeles 
nimic din sensul duhovnicesc al minunii, fiindcă „inima le era 
împietrită“ (Marcu 6, 52). Pentru a nu se uni cu mulțimea în 
acțiunea comună de a-l declara pe lisus rege, și a provoca o even- 
tuală intervenţie armată a romanilor cuceritori, Domnul „îi sileşte 
pe Apostoli“ să se urce în corabie şi să treacă de cealaltă parte a 
lacului Ghenizaret, urmând ca El, să mai zăbovească în mijlocul 
mulțimii, spre a le arăta oamenilor sensul adevărat al mesianității 
Sale. 


5. Comunicarea subiectului lecţiei noi 


Acum va avea loc minunea mergerii lui lisus pe mare, la care ne 
vom referi în cele ce urmează. 


6. Dirijarea învăţării. Insuşirea noilor cunoştinţe 


Textul pericopei „Şi când s-a făcut seară (loan 6, 16), îndată a 
silit lisus pe ucenicii lui să intre în corabie şi să meargă înaintea 
Sa, de cealaltă parte, la Betsaida (Marcu 6, 45). Şi intrând în 
corabie mergeau dincolo de mare la Capernaum“ (loan 6, 17). Şi 
slobozind mulțimile s-a suit la munte să se roage deosebi, şi 
făcându-se seară a rămas acolo singur. lar corabia era în mijlocul 
mării, învăluindu-se în valuri. „Și El fiind singur pe țărm, i-a 
văzut că se chinuiesc vâslind, căci le era vântul împotrivă. Şi 
către a patra strajă a nopţii a venit la ei, umblând pe mare, şi 
vrea să treacă pe lângă ei“ (Marcu 6, 47-48). „Deci venind ei ca 
la 25 sau 30 de stadii, au văzut pe lisus umblând pe mare şi 

apropiindu-se de corabie ei s-au înfricoşat“ (loan 6, 20), zicând 
că este nălucă și de frică au strigat, „căci l-au văzut toți și s-au 
tulburat“ (Marcu 6, 50). Dar lisus îndată le-a grăit zicând: 
„îndrăzniţi, Eu sunt, nu vă temeţi. lar Petru răspunzând, a zis: 
Doamne, dacă eşti Tu, porunceşte-mi să vin la Tine pe apă. lar 
EI i-a zis: vino. Și coborându-se Petru din corabie, umbla pe mare 
ca să meargă la lisus. Dar văzând vântul tare s-a înfricoşat şi a 
început a se afunda, a strigat zicând: Doamne scapă-mă. ȘI îndată 
lisus întinzând mâna, l-a apucat şi i-a zis: puţin credinciosule, 
pentru ce te-ai îndoit? „Și s-a suit la ei în corabie și a încetat 
vântul. Și ei erau uimiţi în sine peste măsură şi se minunau, căci 
nu pricepuseră nimic de la (minunea înmulţirii) pâinilor, fiindcă 
inima lor era împietrită“ (Marcu 6, 52). lar cei ce erau în corabie 
venind, 1 s-au închinat zicând: cu adevărat eşti Fiul lui Dumne- 

Tâlcuirea textului După cum relatează Sfintele Evanghelii, 
Apostolii Domnului se îmbarcă pentru a traversa lacul Ghenizaret, 
sau Marea Tiberiadei, după numele împăratului Tiberius, care 
îşi avea aici o reşedinţă de vară. Aflându-se la 208 m sub nivelul 
Mării Mediterane, Ghenizaretul, era un lac așezat într-un fund 
de căldare, împrejmuit de dealuri şi având în apropiere un pă- 
mânt fertil, cultivat astăzi cu plantaţii întinse de pomi fructiferi, 
oferind roade bogate de lămâi, banane şi portocale. Lacul avea 
20 km lungime și 10 km lățime, fiind bogat în apă, iar zona fiind 
deschisă, vântul îl agita determinând valuri mari în timp de 
furtună. Nu era prima confruntare pe viață şi pe moarte a 
Apostolilor cu talazurile înfuriate ale Tiberiadei, care în condiţii 
de soare şi de linişte, constituia pentru pescari o bogată sursă de 
peşte. Sfintele Evanghelii ne arată că lisus Domnul a mai potolit 
şi cu alt prilej furia valurilor care amenințau viaţa Apostolilor 
(Matei 8, 23-27). Aceeași întâmplare dramatică se repetă, însă în 
alte împrejurări şi cu alte elemente. 

Am văzut din relatarea Sfintelor Evanghelii că Apostolii 
îmbarcați porniră pe valurile apei de cu seara. Era după apusul 
soarelui cam pe la ora 18. În condiţii normale traversarea locului 
se făcea în 2-3 ore. În relatarea Sfintelor Evanghelii apare însă o 
nepotrivire în legătură cu locul de destinaţie. Un evanghelist 
spune că trebuiau să ajungă la Capernaum, altul că la Betsaida 
Galileii. În fond nu este nici o nepotrivire, fiindcă mai întâi 
trebuia să debarci în Capernaum, iar de aici până la Betsaida, de 
unde erau originari Simon Petru, Andrei şi Filip, distanţa era 
foarte mică. 

Apariţia furtunii pe lac cu talazurile spumegânde izbeau 
corabia din toate părțile, împiedicând-o să înainteze. Timpul tre- 
cea pe nesimţite, încât intraseră în a patra strajă a nopții. Evreii 
au luat de la romani, din timpul lui Pompei (64-63 în. Hs), 
împărțirea nopţii în patru străji de câte trei ore. În timpurile mai 
vechi, evreii numărau trei străji: straja de seară, de noapte şi de 
dimineață. După romani cele 12 ore ale nopţii erau împărţite în 4 
străji, fiecare strajă având trei ore. Corabia Apostolilor, în luptă 
cu furia valurilor, nu reușea să înainteze spre destinație, încât 
straja a patra îi prinse chiar în mijlocul lacului. Straja a patra era 
între orele 3-6 dimineaţa. O noapte întreagă, ne spune Evanghelia, 
nu au mers mai mult de 25-30 de stadii, adică cam 5 km, jumătate 
de drum. şi cu toate acestea șansa lor de a ajunge la mal este 
foarte nesigură... 

Domnul, care la început stătea pe țărm, neavând corabie, se 
foloseşte de puterea Sa dumnezeiască şi merge pe mare ca pe 
uscat. Ajungând la locul în care Apostolii se luptau cu valurile 
furioase ale mării dezlănţuite, deși la început dorea să treacă pe 
lângă ei, pentru a ajunge la țărm, totuşi nu-i putea lăsa în părăsire. 
Zărindu-l printre valurile spumegânde, nu-l recunosc și 
înspăimântați tot mai mult, consideră că este nălucă. Tulburarea 
lor se amplifică mai mult, gândindu-se că năluca le prevesteşte 
moartea... Dar tocmai în aceste clipe, când văd spulberată orice 
şansă de salvare, o voce venită parcă dintr-o altă lume, îi 
încurajează, asigurându-i că valurile care-i amenințau cu pieirea 
nu le va mai putea face nici un rău, că pe deasupra lor se află 
tocmai El, Domnul şi Salvatorul lor. Apostolii au auzit doar vocea 
ce li se adresa. Nu au putut vedea în întunericul nopţii și persoana 
Lui. De aceea, pentru a avea mai multă siguranță, Apostolul Pe- 
tru îi cere Domnului să meargă şi el pe mare. O cere însă 
condiţionat: „Dacă eşti tu...“. Nu avea siguranţă deplină. Cerea 
neapărat proba... De aceea, când Domnul îl cheamă alături de EI, 
truditul corăbier epuizat şi obsedat de vuietul sinistru al vântului, 
cade copleşit sub furia lor. În disperarea morţii însă s-ar fi prins 
de orice firicel de pai. Aceasta este psihologia generală a tuturor 
celor care îşi văd moartea prin înnec. Instinctul disperat al vieții 
îi obligă să încerce orice soluţie. lar soluția lui Petru era 
Domnul!... Lu11 se adresează în deznădejdea pierii sale, spunând 
parcă în oftatul profund al inimii: „acum fă Domne totul, eu nu 
mai pot nimic!“... Salvându-l, învățătorul mustră cu blândeţe 
puținătatea credinței Apostolului. lar când Domnul împreună cu 
Apostolul pe care îl ţinea de mână se urcă în corabie, furtuna se 
linişteşte și corabia ajunge cu bine la mal. Apostolii rămân însă 

uluiți văzând această minune. Cu o zi înainte au avut prilejul să 
asiste la minunea înmulţirii pâinilor. Dar atunci nu au înțeles 
nimic, „fiindcă inima lor a fost împietrită“. Nu au avut nici un 
fel de reacție şi de sensibilitate la tot ceea ce pe alții i-a copleșit. 
Era parcă necesară această minune pentru ei, ca să simtă „pe pielea 
lor“ şi să vadă cum Dumnezeu lucrează la viaţa lor. Abia acum 
s-au proşternut la picioarele lui lisus, ca însuşi în faţa lui Dum- 
nezeu, mărturisind că Cel ce i-a scos din iadul talazurilor morţii 
este „Fiul lui Dumnezeu“. Împietrirea inimii lor de altă dată s-a 
risipit atunci când lumina Duhului le-a arătat că învățătorul lor, 
pe care mulțimea voia să-l facă rege pământesc, este Fiul lui 
Dumnezeu, a cărui împărăție spirituală şi veşnică este cu totul 
alta decât cea pe care vroiau ei să o întronizeze în vremelnicia 
acestei lumi. Acelaşi Duh îi va lumina ceva mai târziu, la Cezarea 
lui Filip, credinţa lui Petru, când mărturisește în numele 
Apostolilor că lisus este „Hristos, Fiul lui Dumnezeu celui viu“ 
(Matei 16, 16-17). Această iluminare a Duhului prin care a 
mărturisit cu credinţă puternică dumnezeirea lui lisus, va 
compensa puţinătatea credinţei lui, ca rezultat al firii sale slabe 
în confruntarea pe viaţă și pe moarte, o noapte întreagă, cu 
talazurile înfuriate şi neiertătoare ale lacului Ghenizaret... 


7. Fixarea cunoştinţelor 


Când a avut loc minunea umblării Domnului pe mare? (După 
minunea înmulţirii pâinilor). În ce categorie de minuni se 
încadrează acestea? (În minuni asupra naturii). De ce Apostolul 
Petru a căzut victimă furiei valurilor? (Datorită credinţei sale 
îndoielnice). De ce Apostolii au rămas uimiţi când au văzut 
minunea opririi furtunii, când Domnul a intrat în corabia lor? 
(Fiindcă, deși au văzut minunea înmulțirii pâinilor, inima lor a 
rămas împietrită). Acum însă au simţit „pe pielea lor“ minunea 
salvatoare). Cum au mărturisit ei că lisus este Fiul lui Dumne- 
zeu? (Proşternându-se la pământ cu multă evlavie, ca în 
rugăciunile adresate lui Dumnezeu). Cine le-a întărit lor credința 
ca să facă această mărturisire? (Ei nu ar fi putut face această 
mărturisire cu puterile firii lor slabe, ci cu puterea Duhului Sfânt, 
care le-a luminat sufletul). 


8. Aplicarea 


Întâmplarea din noaptea zbuciumată pe care au trăit-o Sfinţii 
Apostoli în luptă cu furtuna dezlănțuită de pe lacul Ghenizaret o 

trăim şi noi, fiindcă viaţa nu ne oferă numai zile luminoase, ci și 
nopți întunecate, cu căderi, ameninţări şi deznădejdi... Dar 
niciodată să nu ne pierdem credinţa, fiindcă Domnul ne-a asigurat 
că „nu ne va lăsa, nici nu ne va părăsi“ (Evrei 13, 5), „că va fi cu 
noi până la sfârșitul veacurilor“ (Matei 28, 20), şi „totdeauna să 
îndrăznim, că El a biruit lumea“ (loan 16, 33). Sunt vrednice de 
reținut versurile unui poet creștin, care ne îndeamnă să nu ne 
pierdem niciodată credinţa: „Nu ești învins cât timp credinţa / 
Nu ţi-ai schimbat şi nu s-a stins, / Credinţa iarăși te ridică, / Poţi 
fi căzut, dar nu învins“ (Traian Dorz). 


Minunea vindecării celor zece leproşi 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoştinţele anterioare 


Este cunoscut faptul că locuitorii Ţării Sfinte aveau obligația să 
meargă de Paşti la Ierusalim, la cetatea sfântă a lui David unde 
strălucea și Casa Domnului. Samarinenii nu făceau însă acest 
drum. Ei şi-au construit un alt templu pe muntele Garizim. 
Duşmănia dintre ei datează din 722 în. Hs. când, după solia 
asiriană s-a considerat că samarinenii au împrumutat multe din 
practicile religioase ale acestora, încât s-au abătut de la credinţa 
şi datinile străbune. Se tratau reciproc nu numai cu rezervă şi 
indiferență, ci și cu dușmănie. Când un locuitor din Galileea dorea 
să meargă în ludeea, ocolea prin Pereea, deşi drumul cel mai 
scurt era prin Samaria. Evitau orice fel de legătură şi contact. 
Într-o astfel de situaţie se afla și Mântuitorul, în drum spre Ieru- 
salim, unde mergea pentru a sărbători acolo Paştile. Era ultimul 
Paşte pe pământ. Se afla în fața jertfei Sale mântuitoare. 
Aflându-se într-un sat dintre Galileea şi Samaria este întâmpinat 
de zece leproşi care-i cereau vindecarea. 

5. Comunicarea subiectului lecţiei noi 


Vom vedea în continuare minunea vindecării celor 10 leproși, 
precum și urmările ce au avut loc cu acest prilej. 


6. Dirijarea învăţării. Insuşirea noilor cunoştinţe 


Textul pericopei  „...intrând într-un sat, L-au întâmpinat zece 
bărbați leproşi care au stat departe. Şi ei şi-au ridicat glasul 
zicând: Lisuse, Învăţătorule, miluiește-ne! Şi văzându-i, El le-a 
zis: Mergeţi şi arătați-vă preoţilor. Şi a fost că-n timp cei 
mergeau, s-au curăţit. lar unul din ei, văzând că s-a vindecat, s-a 
întors slăvindu-L cu glas mare pe Dumnezeu. Și a căzut la 
picioarele Lui, cu fața la pământ, mulţumindu-l. Şi acela era 
samarinean. Şi răspunzând lisus, a zis: Oare nu zece s-au curățit? 
Cei nouă unde sunt? Nu s-a găsit să se întoarcă să-l dea slavă lui 
Dumnezeu decât numai acesta, care e de alt neam? Și i-a zis: 
Scoală-te și du-te; credinţa ta te-a mântuit“ (Luca 17, 12-19). 


Explicarea textului: Înainte de a vedea importanţa minunii, 
se cuvine să luăm la cunoștință despre lepră ca boală dezastruos 
de grea. Este boală de piele care se extinde pe tot corpul sub 
forma unor umflături, care se prefac în răni. Bolnavul se 
descompunea, căzându-i unghiile şi degetele, iar nasul și urechile 
i se uscau. În cele din urmă leprosul murea în chinuri groaznice. 
Fiind boală contagioasă s-au luat măsuri de apărare. „Cel ce are 
această boală era ţinut cu hainele sfâşiate, cu capul descoperit, 
învelit până la buze, şi strigând: necurat! necurat! Aflat sub 
dominaţia bolii, leproşii trăiau în izolare, undeva în afara 
cetății...“ (Leviticul 13, 45-46). Există şi lepra albă, manifestată 
prin plăgi albe insensibile. Aceasta era necontagioasă şi 
vindecabilă. Lepra tuberculoasă nu era însă vindecabilă. Dacă se 
întâmpla ca unul dintre ei să se curăţească, trebuia să se arate 
preotului spre a aduce jertfă de curăţie, şi pentru a fi declarat 
sănătos, putând să-şi trăiască viaţa în comuniunea semenilor săi 
(Leviticul cap. 14). De aici vedem că lepra la evrei era socotită 
nu numai o boală trupescă ci şi o boală sufletească, consecinţă a 
păcatului. Pentru acest motiv erau prevăzute ritualurile de curăție. 

În desnădejdea şi suferința lor cei zece leproși care L-au 
întâmpinat pe Mântuitorul s-au unit uitând de deosebirea lor 
etnică. Boala, suferinţa şi necazul i-a înfrățit pe oameni mai mult 
decât i-a despărțit învrăjbirea de neam. 

Cerând îndurarea lui lisus, Domnul nu le cere nici credinţă 
şi nici nu întreprinde cu ei un dialog. Le acordă vindecarea, 
declarându-i apți să convieţuiască în comunitate, alături de 
semenii lor. 

Exista concepția potrivit căreia lepra fiind o boală atât de 
grea, numai Dumnezeu poate aduce vindecarea. Când Neeman, 
conducătorul oștirii regelui Siriei, este trimis cu scrisori către 
regele lui Israel, acesta indignat exclamă: „Au doară eu sunt Dum- 
nezeu ca să omor și să fac viu?*. lar Dumnezeu a vindecat lepra 
lui Neeman prin proorocul Elisei... (IV Regi 5, 1-15). Aşa ne 
explicăm faptul că numai unul din cei zece vindecaţi „s-a întors 
cu glas mare slăvind pe Dumnezeu şi a căzut cu faţa la picioarele 
lui lisus, mulțumindu-l“. Şi-a dat seama samarineanul lepros de 
altă dată că lisus este Dumnezeu, fiindcă numai Dumnezeu poa- 
te vindeca lepra. Şi I-a mulțumit cu recunoștință. De fapt Mân- 
tuitorul însuşi a acționat ca Dumnezeu, şi într-un alt caz în care 
a vindecat de lepră: „...Şi odată, când era într-una din cetăţi, iată 
un om era plin de lepră şi văzând pe lisus a căzut pe faţa sa și s-a 
rugat Lui, zicând Lui: Doamne, de vei vrea poţi să mă curăţeşti. 
Şi întinzând lisus mâna, s-a atins de el zicând: Voiesc. 
Curăţește-te. Și îndată lepra s-a dus de la el...“ (Luca 5, 12-14). 

Revenind însă la cei zece leproși, ne apare izbitoarea întrebare 
pusă de lisus-Dumnezeu samarineanului recunoscător: „Dar cei 
nouă unde sunt?“ 

lată şi aspectul moral al vindecării celor zece leproşi: recu- 
noștința. Cei vindecaţi au fost zece. Dar numai unul vine să 
mulţumescă lui Dumnezeu pentru salvarea lui. Şi acesta era 
samarinean. Aceasta înseamnă că binefacerea și recunoştinţa 
trebuie să întreacă nu numai ura dintre neamuri, ci și indiferența 
şi uitarea. Vedem la tot pasul oameni care pentru diferite nevoi 
cer cu insistență ajutorul semenului său, şi chiar promit solemn 
recunoştinţa. Dar după ce își împlinesc dorinţa, uită prea repede 
de binefăcătorul lor. Pe drept cuvânt putea spune poetul Șt. O. 
Iosif, deplângând cu amar lipsa de recunoștință dintre oameni: 
„Recunoştinţa este o floare scumpă, / Ce tainică în inimi 
înfloreşte; / Dar unii o sădesc doar ca s-o rupă. / Se miră apoi că 
biata, veştejeşte“. 

Facerea de bine este mai mult legată de ingratitudine atunci 
când este lovită cu ostilitate. În loc de recunoştinţă, binefacerea 
este urmată de multe ori de dușmănie și ură. Aşa se cunoaşte 
faptul că slăbănogul de la Vitezda, vindecat de lisus după 38 de 
ani de suferință, în loc să-l mulţumească, îl arată ludeilor 

prigonitori care vroiau să-L omoare pe lisus că făcea vindecări 
sâmbăta (loan 5, 15-16). 

Dar mai devreme sau mai târziu viața se răzbună asupra 
nelegiuirilor omenești; de aceea ne spune un proverb că „nu e 
bine să dai cu piatra în fântâna care ţi-a dat apă...“. 


7. Fixarea cunoştinţelor 


Cum a vindecat Mântuitorul pe cei zece leproși? (I-a vindecat 
prin cuvânt). Au recunoscut ei puterea lui Dumnezeu înainte de 
a fi vindecaţi? (Ei ştiau că lepra este o boală atât de grea, încât 
numai Dumnezeu o poate vindeca). De ce lisus nu le-a cerut proba 
credinţei, ca în cele mai multe cazuri? (Din adresarea lor şi-a dat 
seama că posedă credinţă. De fapt după ce samarineanul vindecat 
îi mulţumeşte lui lisus, Domnul îi spune: „mergi în pace, credința 
ta te-a mântuit“). Care este aspectul moral al acestei minuni? (Pe 
de o parte recunoştinţa samarineanului faţă de marea binefacere 
primită, iar pe de altă parte, lipsa de recunoştinţă, sau 
ingratitudinea celor nouă, care prea repede au uitat de Binefă- 
cătorul lor). Raportând pe 1 la 9, ce putem conchide cu privire la 
viaţa noastră comunitară? (Disproporţia existentă în relațiile 
dintre oameni privind binefacerea și recunoştinţa). 


8. Aplicarea 


Urmând exemplul de recunoștință al samarineanului vindecat de 
lepră, se cuvine să arătăm şi noi recunoştinţă tuturor binefăcăto- 
rilor noştri. 

În primul rând lui Dumnezeu, fiindcă „toată darea cea bună 
şi tot darul desăvârşit de sus este, pogorându-se de la Părintele 
luminilor“ (Iacob 1, 17). 

În al doilea rând față de părinţii noştri trupești care veghează 
permanent la viața noastră. Porunca dumnezeiască ne îndeamnă 
în acest sens: „Cinsteşte pe tatăl tău și pe mama ta, ca să-ţi fie 
ţie bine și să trăiești mulţi ani pe pământ“. 

În al treilea rând dascălilor care ne luminează mintea şi ne 
deschid un drum în viaţă. La fel, cinstitelor feţe bisericești care 
se roagă pentru noi și veghează la mântuirea noastră. La aceasta 
ne îndeamnă și porunca a III-a bisericească. 

Vom fi agreaţi de toţi oamenii dacă pentru orice binefacere 
ce ni s-a făcut sau pentru orice serviciu, fie el cât de mic, vom şti 
să spunem „mulţumesc“. Prin aceasta vom cultiva bunele noastre 

simţăminte, graţie faptului că vom duce în societate o viaţă 
civilizată. 


9. Rugăciunea la ieşirea din clasă. 


Vindecarea slăbănogului de la Vitezda 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoştinţele anterioare 


Luând trup omenesc, Mântuitorul a trăit printre oameni asemenea 
lor, hrănindu-se ca ei, îmbrăcându-se ca ei, locuind în aceleaşi 
case, muncind alături de ei, respectând bunele lor obiceiuri, sau 
corectând pe cele care nu sunt după voia lui Dumnezeu. 

Şi cum de paşti se adunau din toate părțile la templul din 
Ierusalim, spre a aduce cinstire lui Dumnezeu, Mântuitorul a fost 
şi EL alături de ei. În toate împrejurările şi cu toate ocaziile nu 
i-a scăpat Domnului nici o situație de a-i învăţa pe oameni voia 
lui Dumnezeu, şi în acelaşi timp, tămăduindu-le neputinţele care 
le țineau viața într-o izolare vitregă, iar existența copleșită într-o 
chinuitoare apăsare. 


5. Comunicarea subiectului lecţiei noi 


Sfânta Evanghelie ne arată modul în care Mântuitorul vindecă 
un slăbănog de la scăldătoarea Vitezda în zi de sabat. 


6. Dirijarea învăţării. Insuşirea noilor cunoştinţe 


Textul pericopei Se va citi textul pericopei evanghelice de la 
loan 5, 1-15. 


Explicarea textului Din textul pericopei vedem că față de alte 
cazuri, Mântuitorul acordă vindecarea slăbănogului în urma unui 
dialog scurt, fără a-i cere credinţă şi fără a avea exprimată dorința 
expresă a suferindului. Erau 38 de ani de suferinţă apăsătoare... 

Cine nu şi-ar dori sănătatea?! Cine nu ar vrea să fie în rând cu 
ceilalți oameni?! Cui i-ar plăcea să stea imobilizat în patul său, 
mistuit de durere?! Nu şi-a găsit în 38 de ani omul care să-l arunce 
în scăldătoare și cine ştie când s-ar fi ivit şi dacă s-ar fi ivit?! 
Poate s-a şi înrăit privind cu invidie timp de 38 de ani cum alţii 
se vindecă, iar el rămâne în aceeaşi aşteptare oarbă. Sufocat de 
răbdarea devenită obişnuință obsedantă, i-a dispărut poate orice 
rază de speranţă, încât parcă nu-i mai rămâne nimic mai bun de 
făcut decât să aştepte în continuare... lisus a văzut în viața lui 
toată această dramatică destrămare a firii și de aceea îi redă 
prompt sănătatea. Apoi, lisus îl părăsește. Şi-a îndeplinit 
misiunea. 

De acum va urma sminteala potrivnicilor. L-a vindecat 
sâmbăta. Slăbănogul și-a luat, la porunca lui lisus, patul în zi de 
sabat, şi nu avea voie să facă acest lucru, ziceau iudeii, care 
respectau cu multă rigurozitate ziua de odihnă. Legea odihnei 
sau sabatul este porunca lui lahve. Dumnezeu însuşi s-a odihnit. 
Cine nu o respectă este vrednic de moarte. Și nici nu era cruțat. 
Ei duceau însă împlinirea poruncii de multe ori până la absurd. 
Faptul că nu era permis să ari, să sapi, sau să recoltezi în ziua 
sabatului este de înţeles. Dar a nu depăşi un anume drum, un 
anume teritoriu, sau şi mai mult, interdicţia de a intra într-un lan 
de grâu ca rupând spice să-ți astâmperi foamea, a nu-ţi lega o 
rană până la apusul soarelui, a nu face nici chiar un nod la aţă, a 
nu scrie nici chiar două litere, a nu aprinde focul, sau a nu mânca 
nici oul pe care găina îl făcea în ziua sabatului, cum spunea unul 
din marii rabini, sunt interpretări ale zilei de odihnă greu de 
înțeles. Ele nu îl salvează, ci îl subjugă pe credincios. Fac din 
sabat o obsesie care închide spiritul, o împlinire a literei care 
ucide... 

Cunoscând probabil rigorile Legii, slăbănogul vindecat caută 
să se disculpe, punând însă vina pe lisus, lovind tocmai în 
Binefăcătorul său. Vine chiar cu inițiativa de a-L demasca pe 
lisus, după ce reîntâlnindu-L, L-a recunoscut în templu. Nu numai 
de teama legii, sau a reprezentanților ei a ţinut să-L arate pe 
lisus... Era totuși un suflet înnegrit de răutate. Faptul că lisus îi 
atrage atenția să nu mai păcătuiască, ca să nu-i fie ceva mai rău, 
indică faptul că asupra vieţii şi conștiinței sale apăsau cine știe 
ce păcate grele. lisus le-a sesizat prin atotştiinţa Sa dumnezeiască. 
Voia să-i redea şi sănătatea sufletului, să-l facă fiu al împărăției 
pe care El o propovăduia. O rază de lumină bate însă la ușa unei 
inimi zăvorâte... El a rămas închistat în păcatul lui. Şi nu e de 
mirare că tradiţia şi unii Părinţi ai Bisericii ne spun că tocmai el 

ar fi fost acela care în timpul judecării lui lisus L-ar fi lovit, 
fiindcă i s-a părut că lisus, care vorbea cu demnitatea nevinovăţiei 
Sale, nu acordă suficient respect marelui preot... Dacă a fost aşa, 
atunci lașitatea şi ingratitudinea rămân peste veacuri două defecte 
morale ale celui vindecat cu atâta promptitudine de Mântuitorul 
lumii. 


7. Fixarea cunoştinţelor 


Vindecarea făcută sâmbăta a atras atâta dușmănie împotriva lui 
Iisus, încât, după cum precizează textul evanghelic, „de aceea 
prigoneau iudeii pe lisus şi căutau să-L omoare, că făcea acestea 
sâmbăta“ (loan 5, 16). Au mai fost şi alte cazuri de vindecări 
făcute de lisus sâmbăta şi în toate acestea a fost privit cu duşmănie 
şi ură, fiind considerat că nu respectă, ci încalcă legea lui Dum- 
nezeu. Dar lisus nu a venit să schimbe Legea, ci să o împlinească 
(Matei 5, 17), să o împlinească, adică în duhul ei. De aceea, toţi 
cei dispreţuiți şi desconsideraţi apropiindu-se de lisus, se văd 
eliberaţi de litera apăsătoare a legii. lisus face ca legea lui Dum- 
nezeu să le fie favorabilă. Împlinirea legii în duh înseamnă 
umanizarea ei. Potrivnicii însă nu L-au înțeles. Nu voiau să-L 
înțeleagă. Îl priveau cu invidie şi răutate, fiindcă era Salvatorul 
mulțimii ţinută de ei în întuneric. Deși nu-l puteau combate, 
căutau totuşi să-L omoare... 


8. Aplicarea 


Pericopa evanghelică a vindecării slăbănogului de la scăldătoarea 
Vitezda se citeşte la sfințirea apei, fiindcă ea amintește de îngerul 
Domnului care se cobora şi sfințea apa Vitezdei. Ea constituie în 
acelaşi timp şi pericopa Duminicii a IV-a după Paști. 


9. Temă pentru acasă 


Se vor arăta și celelalte cazuri de vindecări săvârșite de Mântui- 
torul nostru lisus Hristos sâmbăta, analizându-se atitudinea 
dușmănoasă a potrivnicilor. 


10. Rugăciunea la ieşirea din clasă. 

Invierea fiului văduvei din Nain 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoștințele anterioare 


Dintre minunile săvârşite de Mântuitorul asupra oamenilor, cele 
prin care și-a arătat puterea Sa dumnezeiască de stăpân asupra 
vieții şi a morții sunt învierile din morți. Acestea sunt trei: 
învierea fiicei lui lair, învierea fiului văduvei din Nain şi învierea 
lui Lazăr. 


5. Comunicarea subiectului lecţiei noi 


În cele ce urmează ne vom referi la învierea fiului văduvei din 
Nain. 


6. Dirijarea învăţării. Insuşirea noilor cunoştinţe 


Textul pericopei „Şi după aceea, s-a dus într-o cetate numită 
Nain şi cu El împreună mergeau și ucenicii Lui și multă mulţi- 
me. lar când s-a apropiat de poarta cetăţii, iată scoteau un mort, 
singurul copil al mamei sale, şi ea era văduvă, și mulțime mare 
din cetate era cu ea. Şi văzând-o Domnul, ] s-a făcut milă de ea 
şi i-a zis: Nu plânge! Şi apropiindu-Se, S-a atins de sicriu, iar 
cei cel duceau s-au oprit. Şi a zis: Tinere, ţie îţi zic, scoală-te. Și 
s-a ridicat mortul și a început să vorbească şi l-a dat mamei lui. 
Și frică i-a cuprins pe toţi şi slăveau pe Dumnezeu, zicând: 
Prooroc mare s-a ridicat între noi și Dumnezeu a cercetat pe 
poporul Său“ (Luca 7, 11-16). 


Explicarea textului După cum vedem din pericopa evanghelică, 
Mântuitorul se afla împreună cu sfinţii Apostoli în localitatea 
Nain, un sat apropiat de muntele Tabor din Galilea. Textul îl 
prezintă pe lisus Hristos în fața morţii. El, Dumnezeu adevărat, 
Principiul vieţii, care a venit ca „oile sale să aibă viaţă, şi încă 
din belşug să aibe“ (loan 10, 10), acum se află în faţa morții 
necruțătoare. Vedem adesea în poze moartea înfățișată sub forma 
unui schelet, având în mână o coasă. Explicaţia este ușor de dat, 
dacă ne gândim la faptul că moartea sub forma scheletului, îi 

lipsesc în întregime organele de simţ. Neavând nici o simţire, ea 
nu poate avea nici o atitudine binevoitoare față de nimeni. Nu 
cruță pe nimeni. Seceră viața omenească de la leagăn, până la 
adânci bătrâneţe. Este fără nici o milă, luând copii de la părinţi, 
sau lăsându-i pe aceștia orfani şi dezorientaţi... Desparte soţul 
de soţie, şi pe amândoi de părinţii apăsați de povara bătrâneții și 
a neputinţelor... Şi fiindcă nici un pământean nu poate scăpa de 
la moarte, se spune că ea aduce în lume dreptatea, în sensul că în 
faţa ei toți oamenii sunt egali. Atât împăratul şi înțeleptul 
încoronat în viață cu glorie, cât şi cerşetorul şi ignorantul sfârşesc 
în acelaşi pământ negru, umed şi rece... 

Hristos a venit însă în lume ca să restabilească menirea, sau 
destinul omului. Şi aceasta nu este moartea, ci viața. Omul nu a 
fost creat pentru moarte, ci pentru viaţă, fiindcă Părintele său 
este Dumnezeul Vieţii şi nu al morții. Moartea este răsplata 
păcatului (Romani 6, 23), iar păcatul nu corespunde firii umane, 
e o boală a ei, care finalizează în moarte. De aceea, mântuirea pe 
care o aduce Hristos în lume se referă tocmai la izbăvirea noastră 
din păcat şi din moarte. Prin EI noi dobândim comunicare veşnică 
cu viața lui Dumnezeu. „EI s-a făcut pentru noi păcat, pentru ca 
noi să ne facem îndreptățiți ai lui Dumnezeu întru el“ (II Corin- 
teni 5, 21). Pentru acest motiv, Domnul nu putea trece indiferent 
pe lângă cortegiul mortuar care despărţea un tânăr de mama lui. 
lar aceasta era văduvă. În mod firesc orice despărţire naşte re- 
gret, precum comuniunea aduce în sufletul oamenilor bucurie... 
Dar atunci când odată cu despărțirea îţi vezi ruinată orice speranţă, 
regretul se transformă în tristeţe şi disperare, iar aceasta la rândul 
ei se materializează în lacrimile deznădejdii. Domului i s-a făcut 
milă de biata văduvă, fiindcă a descifrat în lacrimile ei întregul 
gol sufletesc al deznădejdii care îi închidea orice orizont luminos 
al vieții. O mângâie spunându-i: „nu mai plânge!“ Altfel zicând: 
acum ţi-a sosit salvarea! Și vor vedea toţi şi vor înțelege că El 
este „învierea şi viaţa“ (loan 11, 25). De aceea, fără a mai zăbovi 
Domnul se adresează tânărului mort într-o formă poruncitoare: 
„Tinere, ţie îţi zic: Scoală-te“. Şi minunea s-a produs spre uimirea 
tuturor. Prin porunca lui adresată mortului, Hristos Domnul a 
arătat că EI este Stăpânul vieţii şi al morţii. Desigur, au mai fost 
multe cazuri de moarte, dar lisus a săvârşit doar trei învieri. De 
ce numai atâtea? Fiindcă El avea să învingă păcatul şi moartea 
prin Jertfa Sa, deschizând omului perspectiva vieţii veşnice. 

Prin aceste trei minuni vroia doar să anticipeze învierea lor 
prin comuniunea cu El. Vroia să le demonstreze că El este 
„învierea şi viața“, că El este „calea, adevărul şi viața“ (loan 

14, 6), calea care duce la Tatăl, spre o veşnică comuniune cu El, 
zdrobind barierele morţii. 

Faptul că Mântuitorul îi spune mortului: „tinere, ţie îţi zic 
scoală-te“, ne duce cu gândul și la moartea morală în păcat, care 
atrage după sine moartea fizică. Cuvintele Scripturii se referă în 
mod explicit la această moarte morală, când spune: „„...Știu faptele 
tale, că ai nume, că trăieşti, dar ești mort“ (Apocalipsa 3, 1-2). 
E vorba de moartea în păcat, sau de păcatul care aduce moarte... 

Textul ne comunică la sfârșit că văzând această nemai 
întâlnită minune, toți au fost cuprinși de frică şi aduceau slavă 
lui Dumnezeu că a cercetat pe poporul Său, că s-a ridicat între ei 
un prooroc mare, cum n-a mai fost nicicând. Prin această minune 
Dumnezeu îşi arată nu numai Legea şi voia Sa, ci şi bunătatea şi 
milostivirea Sa. Se cuvine să precizăm că frica la care se referă 
textul că „i-a cuprins pe toţi“ nu e teama sau groaza care 
paralizează şi ucide sufletul. Este uimirea în fața puterii și a 
bunătăţii lui Dumnezeu, care le umple sufletul de admiraţie, 
speranţă şi bucurie. De aceea ei „slăveau pe Dumnezeu“ cu o 
sfială sfântă, cu o evlavie care le-a copleșit sufletele de încredere 
în bunătatea lui Dumnezeu. Spre deosebire de teama celor de la 
Sinai, când Dumnezeu le-a dat Legea Sa, frica aceasta sfântă face 
ca sufletul să tresalte de bucuria comuniunii, nu cu dreptatea, ci 
cu iubirea lui Dumnezeu. 


7. Fixarea cunoştinţelor 


Unde a avut loc minunea învierii fiului unei femei văduve? (În 
Nain, o localitate aflată lângă muntele Taborului din Galileea). 
Câte învieri din morţi a săvârşit Mântuitorul? (Trei). De ce numai 
trei? (Fiindcă prin minunea învierii din morți, Domnul dorea doar 
să anticipeze faptul că toţi cei ce vor adera la jertfa Sa izbăvitoare 
de păcat, prin El vor dobândi viața veșnică, biruind păcatul și 
moartea). Ce au simţit cei care au văzut minunea? (Cei care au 
fost martorii minunii au trăit sentimentul admiraţiei și 
recunoştinței faţă de puterea și milostivirea lui Dumnezeu 
revărsată asupra lor; dar şi sentimentul fricii, în sensul uimirii 
plină de o sfântă şi tainică evlavie față de iubirea lui Dumnezeu 
arătată prin lisus Hristos). 


8. Aplicarea 


Pericopa evanghelică a învierii fiului văduvei din Nain a fost 
rânduită de Biserică spre a fi citită la Sfânta Liturghie în duminica 

a 20-a după Rusalii. Ea ne determină să ne analizăm viaţa 
duhovnicească, pentru ca eliberându-se de păcat, să ne ridicăm 
necontenit de la moarte la viață. 


9. Rugăciunea la ieşirea din clasă. 


Schimbarea la faţă a Domnului 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoştinţele anterioare 


Cum pot fi împărţite minunile săvârşite de către Mântuitorul? 
(Minunile săvârşite de Domnul lisus Hristos pot fi împărțite în 
trei: asupra firii înconjurătoare, cum ar fi potolirea furtunii mării, 
prefacerea apei în vin, uscarea smochinului neroditor, înmulțirea 
pâinilor și peştilor, pescuirea minunată, etc. În al doilea rând, 
minuni săvârșite asupra omului, precum vindecarea bolilor de 
tot felul, scoaterea demonilor, învieri din morţi. etc. În al treilea 
rând, sunt minunile referitoare la propria Sa persoană). 


5. Comunicarea subiectului lecţiei noi 


Una din minunile săvârșite asupra propriei persoane este și 
schimbarea Sa la faţă. La aceasta ne vom referi în cele ce urmează, 
urmărind textul relatat de Sfintele Evanghelii şi înţelesul acestei 
minuni. 


6. Dirijarea învăţării. Insuşirea noilor cunoştinţe 


Prezentarea textului complet în relatarea Evangheliilor 
sinoptice: „Şi după şase zile a luat lisus cu Sine pe Petru şi pe 
Iacob şi pe loan, fratele lui. Şi i-a dus la o parte, pe un munte 
foarte înalt“ (Matei 17, 1) „să se roage. Şi când se ruga“ (Luca 9, 
28-29) „s-a schimbat la faţă înaintea lor și a strălucit fața Lui ca 
soarele“ (Matei 17, 2), „iar veșmintele Lui s-au făcut strălucitoare, 
foarte albe, ca zăpada, cum nu poate înălbi aşa pe pământ 

înălbitorul“ (Marcu 9, 2—3). „Şi iată vorbeau cu El doi bărbaţi, 
care erau Moise şi Ilie, care arătându-se în slavă, vorbeau de 
sfârşitul Lui, care avea să se împlinească în Ierusalim. lar Petru 
ŞI cei ce erau cu El erau îngreuiaţi de somn și deşteptându-se au 
văzut slava Lui şi pe cei doi bărbaţi stând împreună cu El“ (Luca 
9, 30-32). „Şi răspunzând Petru a zis lui lisus: Învăţătorule, bine 
este să fim noi aici; şi să facem trei colibe: Ţie una şi lui Moise 
una şi lui Ilie una. Căci nu știa ce să spună, fiindcă erau 
înspăimântați“ (Marcu 9, 5-6). „Şi acestea zicând el, s-a făcut 
nor luminos şi l-a umbrit“ (Matei 17, 5). „Şi s-au spăimântat 
când a intrat în nor“ (Luca 9, 34). „Şi iată un glas din nora zis: 
Acesta este Fiul Meu cel iubit, în care am binevoit, pe El să-L 
ascultați! Și când au auzit ucenicii au căzut cu faţa la pământ şi 
s-au spăimântat foarte mult. Dar lisus venind la ei și atingându-i 
le zise: sculaţi-vă şi nu vă temeţi! lar ei ridicându-și ochii, nu au 
văzut pe nimeni, decât numai pe lisus singur. Şi coborându-se ei 
de pe munte, lisus le-a poruncit zicând: nimănui să nu spuneţi ce 
aţi văzut, până când Fiul Omului va învia din morți“ (Matei 17, 
7-9). „Şi au ţinut cuvântul, întrebându-se între ei: ce înseamnă a 
învia din morţi?“ (Marcu 9, 10). „Şi ucenicii L-au întrebat zicând: 
pentru ce dar zic cărturarii că trebuie să vină mai întâi Ilie? lar 
El răspunzând a zis: Ilie într-adevăr va veni şi va aşeza toate la 
loc. Eu însă va zic că Ilie a şi venit, dar ei nu l-au cunoscut, ci au 
făcut cu el câte au voit; aşa şi Fiul Omului va pătimi de la ei. 
Atunci au înţeles ucenicii că le-a vorbit despre loan Botezătorul“ 
(Matei 17, 10-13). 


Explicarea textului După cum ne relatează textul Sfintelor 
Evanghelii minunea schimbării la faţă a Domnului a avut loc „pe 
un munte înalt“. Se crede că acesta este muntele Tabor din 
Galileea. Mântuitorul s-a urcat la munte ca să se roage în linişte. 
Nu s-a urcat singur, cum a mai făcut altă dată, fiindcă EI ştia că 
se va întâmpla această minune și era necesară prezența a doi sau 
trei martori, după cum specifică Legea, pentru dovedirea unui 
adevăr. Ela ales pe cei trei Apostoli: Petru, Iacob şi loan, deoarece 
aceştia erau printre primii aleși la apostolat, și erau intimii Săi. 
Atitudinea Apostolilor în timpul minunii a fost diferită. La 
început erau moleșiți de somn. Apoi, în timpul minunii, sufletul 
le-a fost inundat de o bucurie plină de strălucire divină, de care 
nu s-ar mai fi despărțit niciodată. De aceea şi soluția celor trei 
colibe, propusă de unul din ei. Ar fi dorit să rămână aici pentru 
veșnicie. Au mai apărut în această slavă Moise şi Ilie. De ce? 
Fiindcă Moise reprezintă legea, iar Ilie reprezintă pe profeţi. Ei 

vorbeau împreună cu lisus despre patima pe care o va aduce Mesia 
spre împlinirea Legii şi profeților. Această discuţie s-a purtat 
pentru a li se face cunoscut Apostolilor modul în care Învățătorul 
lor va izbăvi din păcat şi din moarte neamul omenesc. Întâmplarea 
se petrece în lumină şi slavă spre a se putea înțelege că Domnul 
va birui moartea prin învierea Sa. 

Faptul că Mântuitorul le spune Apostolilor să nu spună 
nimănui despre minunea ce au văzut, până după învierea Sa, iar 
ei se întrebau miraţi cu privire la înviere, rezultă că Apostolii nu 
înțelegeau sensul spiritual al împărăției mesianice, legată de 
aspectul izbăvitor al patimilor şi învierii Domnului. De ce oare 
Mântuitorul le spune Apostolilor să nu spună nimănui despre 
această minune până după învierea Sa? Ne explicăm ușor dacă 
ne gândim la faptul că mai înainte poporul vroia să-L proclame 
rege (loan 6, 14). Dacă Apostolii ar fi arătat în mod expres că El 
este Mesia, şi că sunt martorii strălucirii Lui, a slavei Sale, tot 
poporul era gata să-L declare ca Mesia național şi politic, aşa 
cum ei îl aşteptau, ceea ce ar fi constituit o provocare la adresa 
romanilor stăpânitori... 

Apostolii rămân miraţi de dispariţia lui Moise şi Ilie, întrucât 
era cunoscută profeția potrivit căreia ziua cea mare a venirii lui 
Mesia va fi precedată de venirea lui Ilie (Maleahi 3, 23-24). 
Mântuitorul descoperă însă Apostolilor că profeția s-a şi împlinit, 
şi că Ilie a şi venit, iar Apostolii înţeleg că în persoana Sfîntului 
loan Botezătorul. 


7. Fixarea cunoștințelor 


Am văzut că minunea schimbării la față a Domnului a avut loc 
pe muntele Taborului. Aici și-a arătat Domnul strălucirea 
dumnezeirii în trupul Său. Cu privire la Sfinții Apostoli, care 
este deosebirea dintre minunea schimbării la faţă a Domnului și 
celelalte minuni? (Spre deosebire de alte minuni în care văzând 
puterea și iubirea Domnului, Apostolii și-au întărit convingerea 
că El este Mesia, în această minune erau cuprinși chiar și ei, 
simțind până în străfundul fiinţei lor bucuria sfântă a prezenţei 
lui Dumnezeu). După ce Moise și Ilie sunt luați în norul luminos, 
ce voce au auzit Apostolii din nor şi ce mesaj le-a fost transmis? 
(A fost vocea lui Dumnezeu Tatăl care le-a spus: „Acesta este 
Fiul meu cel iubit, întru care am binevoit, de Acesta să ascultați“). 
Cum au rămas Apostolii când au auzit glasul Părintelui ceresc? 
(Au căzut cu faţa la pământ și s-au spăimântat foarte mult). Mai 
cunoaștem o altă situaţie asemănătoare? (Acelaşi Sfânt Apostol 

loan în cartea Apocalipsei ne relatează că văzând slava cerească 
şi veşnică a Domnului lisus de-a dreapta Tatălui, „a căzut la 
picioarele Lui ca un mort“). Ce înseamnă această stare comparată 
cu bucuria fără margini de pe Tabor? (Înseamnă că Dumnezeu te 
copleşește cu bunătatea și iubirea Sa, dar în același timp că El 
rămâne în slava şi strălucirea Sa de nepătruns). 


8. Aplicarea 


Schimbarea la față a Domnului ca praznic împărătesc cu dată 
fixă este sărbătorită de Biserică la 6 august. Căzând în prima 
parte a postului Adormirii Maicii Domnului, pentru a nu opri 
bucuria praznicului, în această zi se acordă dezlegare de la pește 
şi de la vin. 

Se va cânta troparul praznicului. 


9. Temă pentru acasă 


Se va repeta şi învăţa această cântare bisericească. 


10. Rugăciunea la ieşirea din clasă. 


Convorbirea Mântuitorului cu femeia 
samarineancă de la fântâna lui lacob 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoștințele anterioare 


În una din catehezele precedente ne refeream la dușmănia secu- 
lară existentă între iudei şi samarineni. Ea se manifestă în diferite 
forme, inclusiv pe plan religios. lisus depăşeşte în mai multe 
situații şi împrejurări această învrăjbire. 

5. Comunicarea subiectului lecţiei noi 


Una din acestea este şi cea prilejuită de convorbirea cu femeia 
samarineancă de la fântâna lui Iacob, la care ne vom referi în 
cele ce urmează. 


6. Dirijarea învăţării. Insuşirea noilor cunoştinţe 


Textul pericopei Se va citi textul din Evanghelia după Ioan 4, 
5-42. 


Explicarea textului Împreună cu sfinţii apostoli, în drum spre 
Galileea, Mântuitorul trece prin Samaria. Nu o ocoleşte cum era 
obiceiul iudeilor, care spre a nu se amesteca întru nimic cu 
samarinenii desconsiderați de ei, ocoleau, mergând prin Pereea. 
lisus Mesia nu putea ocoli însă pe nimeni. El a venit să caute 
oaia cea pierdută și să acorde vindecare tuturor sufletelor doborâte 
de boala păcatului, fără nici o deosebire. De data aceasta 
activitatea Sa mesianică se îndrepta spre samaria. Și acești oameni 
trebuiau să ştie că Mesia a venit în lume, că Dumnezeu îi caută 
şi nu îi lasă în părăsire. Aici în Samaria va întâlni Domnul oaia 
cea pierdută şi dintr-o păcătoasă notorie va face un luminat 
Apostol al Său. 

Era în amiaza mare, când soarele strălucind cu putere, storcea 
sudori de pe frunţile ostenite ale călătorilor. Fântânile de apă, pe 
cât erau de rare, pe atât erau de necesare, mai ales pentru călătorii 
aflați sub arşiţa dogorâtoare a soarelui. lisus, asemeni oricărui 
călător ostenit de drum, se afla în Samaria, la Sihar (Sichem), la 
vechea fântână moştenită ca o avere de mare preţ de la însuși 
patriarhul Iacob, numit şi Israel, de la care îşi trage numele însuşi 
poporul iudeu. O femeie venind să ia apă, rămâne foarte indignată 
când drumeţul, ostenit în călătoria Sa, îi cere apă. Nu este 
nemotivată mirarea ei, fiindcă „iudeii nu au nici un amestec cu 
samarinenii“. Iudeii îi desconsiderau pe samarineni, fiindcă robia 
asiriană din 722 în. Hs. i-a despărțit atât de mult, încât samarinenii 
reîntorși în patria lor, erau priviţi de iudei ca unii care şi-au 
pierdut identitatea etnică a unității mozaice, deoarece ameste- 
cându-se cu păgânii, au falsificat însăși Legea lui Dumnezeu 
descoperită prin Moise. Scrierile rabinilor, adică a învățăţilor 
iudeilor mozaici, considerau păcat a mânca şi a bea cu 
samarinenii. A mânca, de pildă, pâine de la samarineni, spuneau 
ei, este ca și cum ai fi mâncat carne de porc, ceea ce era neîngăduit 
de lege. Mântuitorul depăşeşete însă această viziune îngustă şi 

duşmănoasă. El cere femeii să bea apă, iar Apostolii erau tocmai 
în căutarea de hrană în Samaria. 

Pe de altă parte, samarinenii nefiind consideraţi de același 
neam cu iudeii, nu aveau voie nici să se închine la templul din 
lerusalim, de aceea și-au ridicat ei templul lor pe Garizim. Și 
într-adevăr, ei au falsificat datinile străbune, introducând în 
Decalog obligativitatea închinării la templul de pe muntele 
Garizim (Pr. Prof. Dr. Vasile Mihoc, «Predici exegetice la 
duminicile de peste any — Sibiu 2001, p.33). Dacă ne gândim la 
faptul că într-o legislaţie teocratică încălcarea unei porunci din 
Decalog se pedepsea cu moartea, uşor ne dăm seama ce însemna 
pentru samarineni neînchinarea la templul din Garizim... 

Dar dialogul Mântuitorului cu femeia samarineancă trece de 
pe un plan material pe unul spiritual. El va vorbi femeii despre 
ceea ce ea nu putea înţelege, şi anume despre apa cea vie pe care 
El o va da, „şi care se va face în el izvor de apă care curge spre 
viaţă veşnică“. Nu a înţeles însă femeia nimic din cuvintele lui 
lisus. Asemenea celor care vroiau să-L aleagă pe lisus rege fiindcă 
le-a dat pâinea vieţii de aici și de acum, și femeia se gândea doar 
la setea trupului şi la greutatea drumului şi a apei ce trebuia dusă 
de la fântâna lui lacob spre casa ei. Un licăr de lumină apare în 
sufletul ei dorind totuşi o altă apă de care să nu mai înseteze, 
dorea să iasă din monotonia şi de sub povara apei de până acum. 
De aceea dialogul lui lisus cu ea continuă. Ea va rămâne foarte 
surprinsă când în atotştiinţa Sa, lisus se referă la viaţa ei păcă- 
toasă, „căci cinci bărbăţi ai avut şi pe care îl ai acum nu-ți este 
bărbat“. Surprinsă de această senzațională descoperire, femeia 
vede că drumețul care i-a cerut apă nu este un om oarecare, el 
este prooroc. lisus va merge însă mai în adâncul descoperirii Sale 
arătându-i femeii că va veni vremea când oamenii nu se vor mai 
închina Tatălui nici pe Garizim, nici în Ierusalim, ci sub o altă 
formă cu totul nouă, pe care nici iudeii nu o cunosc, deşi au 
primit Legea lui Dumnezeu. Aceasta este închinarea în Duh şi în 
adevăr. Noua închinare se bazează pe faptul că „Dumnezeu este 
Duh“, „El nu locuieşte în temple făcute de mâini omenești, nici 
nu se slujeşte de mâini omenești. ...Căci în El trăim, ne mişcăm 
şi suntem“ (Fapte 17, 24-28). Această închinare în duh este apa 
cea vie la care s-a referit lisus, fiindcă va spune El mai târziu: 
„De însetează cineva să vină la Mine şi să bea. Din pântecele 
celui ce crede în mine, râuri de apă vie vor curge... lar aceasta a 
zis despre Duhul, pe care aveau să-L primească cei ce cred în El; 
căci încă nu era dat Duhul Sfânt, pentru că lisus încă nu se 
proslăvise“ (loan 7, 37-39). 

lată apa duhovnicească pe care o oferise lisus încă dintru 
început femeii samarinence şi pe care o descoperă acum, făcând-o 
să se întrebe dacă nu este El „Mesia, care se cheamă Hristos. 
Când va veni acela ne va spune toate“. Când lisus îi spune că 
tocmai El este, femeia păcătoasă de altă dată devine Apostolul 
Domnului, care cu mult entuziasm va mărturisi samarinenilor că 
a găsit pe Mesia şi că L-a cunoscut prin aceea că „i-a spus toate 
câte a făcut“... Aceștia ascultând cuvintele Domnului timp de 
două zile mărturiseau că au crezut în El nu din mărturia femeii, 
„ci înşine am auzit şi ştim că acesta este cu adevărat Hristos 
Mântuitorul lumii“. 

Noua învăţătură ce rezultă din convorbirea cu femeia 
samarineancă la fântâna lui Iacob, este „închinarea în Duh şi 
adevăr“. Atât iudeii cât şi samarinenii s-au închinat Tatălui, 
aducându-l laudă, mulțumire şi cerându-l cele de trebuinţă vieții 
lor. După „preamărirea“ lui lisus, adică după Jertfa și învierea 
Sa, va avea loc pogorârea Duhului Sfânt și cei ce cred şi-L 
mărturisesc pe Hristos ca Mântuitor al lor vor intra în comuniune 
cu Tatăl prin Duhul Sfânt, „Duhul vine în ajutorul slăbiciunilor 
noastre, pentru că nu ştim ce anume să ne rugăm, și însuşi Duhul 
se roagă pentru noi cu suspine negrăite... se roagă pentru cei pe 
care-i face sfinţi“ (Romani 8, 26-27). Această închinare în Duh 
se numeşte „duhovnicească“ şi cuprinde întreaga noastră fiinţă, 
deopotrivă sufletul și trupul: „... Înfăţișaţi trupurile voastre ca 
pe o jertfă vie, sfântă, bineplăcută lui Dumnezeu, ca închinarea 
voastră duhovnicească“ (Romani 12, 1). Prin această închinare 
duhovnicească „Dumnezeul păcii Însuşi ne va sfinţi întregi... 
duhul și sufletul și trupul să se păzească fără prihană...“ (| Tesa- 
loniceni 5, 23). 


7. Fixarea cunoștințelor 


Ce atitudune aveau iudeii față de samarineni? (Duşmănoasă). A 
împărtăşit Mântuitorul atitudinea conaţionalilor Săi față de 
samarineni? (Nu a împărtăşit-o). De ce? (Fiindcă el a venit să 
mântuiască pe toți oamenii fără nici o deosebire de neam, de 
poziţia socială, sau de sex). Din convorbirea Mântuitorului cu 
femeia samarineancă cum vedem că descoperă ea pe Mesia cel 
mult așteptat? (Mai întâi femeia întâlnește un călător oarecare, 
obosit, care îi cere apă şi îi promite El în acelaşi timp apa cea 
vie. Apoi, treptat ea descoperă că drumețul nu este totuși un om 
oarecare ci un prooroc, și în sfârşit îi oferă Domnului posibilitatea 
de a i se descoperi El ca Mesia). Care a fost semnul după care ea 


Cateheze Biblice — Noul Testament 257 


L-a recunoscut pe lisus ca Mesia? (Faptul că i-a spus toate câte a 
făcut). Ce înseamnă aceasta? (Înseamnă că şi samarinenii așteptau 
pe Mesia, și îl cunoşteau prin aceea că asemenea unui prooroc va 
şti despre fiecare tot ceea ce a făcut, adică toate faptele sale). Ce 
aduce lisus Hristos nou în privinţa comuniunii dintre om şi Dum- 
nezeu? (Mântuitorul aduce nou „închinarea în Duh şi în adevăr“, 
necesară deopotrivă iudeilor și samarinenilor). Ce înseamnă 
închinare în Duh şi în adevăr? (Înseamnă închinarea duhovni- 
cească, adică pătrunderea deopotrivă a sufletului şi a trupului de 
puterea și lucrarea Duhului Sfânt). Cum se realizează comuniu- 
nea cu Dumnezeu prin Duhul Sfânt? (Duhul sfânt se roagă 
împreună cu duhul nostru, conducându-ne în rugăciunea către 
Tatăl, şi în acelaşi timp ajutându-ne să ne sfințim viața). Putem 
şti acum care este apa vie oferită de Mântuitorul femeii 
samarinence și nouă tuturor? (Este lucrarea sfințitoare a Duhului 
în viața noastră). De ce nu va mai înseta cel ce bea această apă 
vie? (Fiindcă se împărtășește de viața lui Dumnezeu care umple 
sufletul de bunătățile duhovnicești). Închinarea în Duh și adevăr 
desființează cumva sfințitul locaș de cult? (Nu, întrucât în locașul 
sfinţit de cult se aduce cea mai înaltă închinare în Duh şi adevăr, 
prin rugăciunea comună, prin predica cuvântului şi mai ales prin 
împărtăşirea din Jertfa nesângeroasă a cinstitelor Daruri prefăcute 
prin puterea Duhului Sfânt în Trupul şi Sângele Domnului). 


8. Aplicarea 


Pericopa evanghelică a convorbirii Mântuitorului cu femeia 
samarineancă de la fântâna lui lacob este rânduită de Biserică a 
fi citită în duminica a V-a după Paști, adică după jertfa și învierea 
Domnului, spre a ne pregăti sufleltele ca să-L primim pe Duhul 
Sfânt, ca apa cea vie care ne sfințeşte viața. 


9. Rugăciunea la ieşirea din clasă. 

Tânărul bogat 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoştinţele anterioare 


Sfintele Evanghelii ne arată că la Mântuitorul veneau multe și 
variate persoane din toate categoriile sociale. Unii veneau să-L 
ispitească şi să-L „prindă în cuvânt“. Alţii veneau să-l ceară ajutor 
în neputinţele şi slăbiciunile vieţii lor sau a familiei lor. 


5. Comunicarea subiectului lecţiei noi 


Un caz oarecum singular îl oferă tânărul bogat, dornic să 
moştenească viaţa veşnică, la al cărui dialog cu Mântuitorul ne 
vom referi în cele ce urmează. 


6. Dirijarea învăţării. Insuşirea noilor cunoştinţe 


Textul pericopei „Şi iată un tânăr venind la EI, i-a zis: 
Învățătorule bun, ce bine voi face ca să am viaţa de veci? Iar El 
i-a zis: ce-mi spui bun? Nimeni nu este bun, decât unul Dumne- 
zeu; dar de voieşti să intri în viaţă, păzeşte poruncile. A zis lui: 
care? lar lisus a zis: să nu ucizi, să nu faci desfrânare, să nu furi, 
să nu fii mărturie mincinoasă; cinstește pe tatăl tău şi pe mama 
ta şi să iubeşti pe aproapele tău ca pe tine însuţi. Zis-a lui tânărul: 
toate acestea le-am păzit din tinereţile mele. „lar lisus căutând la 
el cu drag“ (Marcu 10, 21), i-a zis: De voieşti să fii desăvârșit, 
mergi, vinde-ți averile săracilor și vei avea comoară în cer şi 
vino, de urmează Mie. lar tânărul auzind cuvântul s-a dus întristat, 
că avea avuţii multe. Și a zis lisus ucenicilor Săi: Amin grăiesc 
vouă, că anevoie va intra bogatul în împărăţia cerurilor. Și iarăși, 
mai lesne este să treacă funia (cămila) prin urechile acului decât 
să intre un bogat în împărăţia lui Dumnezeu. Auzind ucenicii 
s-au uimit foarte mult, zicând: dar cine poate să se mântuiască? 
Iar lisus privind la ei, le-a zis: la oameni aceasta este cu neputinţă, 
dar la Dumnezeu toate sunt cu putință“ (Matei 19, 16-26). 


Tâlcuirea textului  Pericopa evanghelică ne spune că la lisus 
venise un tânăr bogat. Evanghelistul Luca ne spune că era un 


Cateheze Biblice — Noul Testament 259 


„dregător“, adică un fruntaş al poporului. Evanghelistul Marcu 
ne relatează că (lisus) ieşind în drum, a alergat la el unul și, 
îngenunchind înaintea Lui, îl întreba zicând: Învăţătorule bun, 
ce bine să fac ca să moştenesc viaţa veșnică? Dorinţa tânărului 
se baza pe calcul. El era un spirit pragmatic. Viaţa de aici îi era 
asigurată şi putea trăi comod, lipsit de grija zilei de mâine... Nu 
ducea lipsă de nimic... Desigur că ştia să-şi folosească avuţia în 
așa fel încât aceasta să-i aducă numai satisfacţii. Era prudent şi 
nu își complica viața. Dar şi-a pus problema necunoscutului după 
moarte... S-a gândit desigur că mai târziu sau mai curând viața 
tihnită de aici se va sfârși. Şi-a dat seama apoi că această viață 
nu este totuşi cea adevărată, ci viața veşnică este fără sfârşit. De 
aici şi întrebarea: ce să fac ca să intru în viaţă? (înțelegând în 
viața veşnică şi adevărată). Apoi, faptul că I s-a adresat: 
„Învățătorule bun“ și s-a proșternut la picioarele Lui, înseamnă 
că tânărul auzise de lisus, și a apreciat că dincolo de calomniile 
ce 1 se aduceau, El este totuşi în măsură să poată da răspuns la 
toate problemele legate de idealul şi destinul uman. 

Din întrebarea: „ce să fac?“, rezultă că tânărul este bine 
intenționat şi dornic să săvârşească orice fapte bune pentru a 
dobândi viaţa veşnică. La iudei era răspândită ideea că faptele 
bune sunt plăcute lui Dumnezeu, iar păcatul este o urâciune 
înaintea Lui. De aceea Mântuitorul nu-i spune tânărului nimic 
nou, ci îi repetă poruncile cu referire la viața semenului: să nu 
ucizi, să nu fi desfrânat, să nu furi, să nu mărturisești strâmb, 
cinsteşte pe tatăl tău și pe mama ta. Porunca a zecea o exprimă 
cu îndemnul de a „iubi pe aproapele ca pe tine însuţi“. Nu 
înlocuiește porunca a X-a, care prevedea să nu poftești nimic din 
ce aparține aproapelui, fiindcă cel ce iubește pe semenul său cu 
nimic nu-l lezează în drepturile lui. Tot în iubirea față de 
aproapele este implicată și iubirea faţă de Dumnezeu. Spre 
satisfacția bunului Învățător, tânărul îi răspunde că toate acestea 
le-a păzit încă din tinereţe şi întreabă ce-i mai lipseşte. Tinereţea 
la evrei se socotea de la vârsta de 12 ani. Se vede că tânărul era 
sincer şi cinstit cu sine însuşi şi cu semenii din tinerețea cea mai 
fragedă. De aceea, Mântuitorul îl priveşte cu drag, în semn de 
apreciere şi preţuire. Dar Domnul continuă: „dacă vrei să fii 
desăvârşit vinde averile şi le dă săracilor şi vei avea comoară în 
cer, şi vino şi îmi urmează“. De aici vedem că Mântuitorul îi 
cere mai mult decât prescripţiile Legii. Îi cere altruismul total. 
Și întrucât săracii nu-i vor putea răsplăti, Dumnezeu nu-l va lăsa 
nelipsit, fiindcă în Cartea Proverbelor este scris că „cel ce ajută 
pe sărac, împrumută pe Dumnezeu“. lar răsplata lui Dumnezeu 

va fi în cer mult mai de preț decât cea de pe pământ. Acea răsplată 
va fi sigură şi veşnică. Prin acest îndemn, Mântuitorul se arată 
consecvent învățăturii şi misiunii Sale, fiindcă încă de la începutul 
activităţii Sale i-a sfătuit pe fiii împărăției să nu-și adune comori 
pe pământ, ci în cer, „fiindcă unde este comoara lor, acolo este 
şi inima lor“, iar pe de altă parte, comorile pământului sunt 
nesigure şi trecătoare ca viaţa care trece în timp, asemenea ierbii 
câmpului care se usucă şi moare... Din nefericire însă dialogul 
Mântuitorului cu tânărul dornic să moștenească viaţa veşnică se 
opreşte aici. Dorinţa entuziastă de altă dată se destramă. EI era 
bogat şi nu putea concepe să renunţe la bogăţia sa, oferind-o 
săracilor. Nici nu-şi putea închipui la început că cei ce doresc să 
moştenească viața veşnică în comuniunea lui Dumnezeu trebuie 
să fie, gata oricând să lepede toată avuţia lor, ce au pentru a intra 
în „posesia“ împărăției lui Dumnezeu. 

Dar pentru a înţelege mai bine cazul tânărului bogat, îl vom 
compara cu vameșul Zacheu. Asemenea tânărului bogat, și Zacheu 
dorea să-l întâlnească pe lisus. Era însă complet dezinteresat. 
Nu vroia să „negocieze“ cu Domul nimic. El nu-şi făcuse nici un 
calcul. În sinceritatea sa tainică, sufletul lui s-a deschis spre 
Domnul şi l-a lăsat pe EI să lucreze la viaţa lui. Iar lisus Domnul 
i-a revărsat în suflet bucuria împărăției lui Dumnezeu. Și s-a 
umplut de această bucurie, încât nu a trebuit lisus să-i ceară 
angajamentul unei schimbări de mentalitate și comportament. 
Spre deosebire de tânărul bogat, care s-a mâhnit și a refuzat să-L 
urmeze pe lisus când a auzit că se pune condiţia de a renunţa la 
avuţia sa, dedicându-se slujirii vieții celor năpăstuiți de soartă, 
Zacheu se oferă el, dăruindu-se acestei slujiri. Tânărul bogat a 
rămas în egoismul său feroce, fiindcă nu a cunoscut adevărata 
bucurie a împărăției lui Dumnezeu. Zacheu însă a înlocuit 
egoismul de altă dată cu generozitatea. El avea să confirme ceea 
ce de altfel mai înainte Mântuitorul în pilde despre împărăţia lui 
Dumnezeu, asemănând-o „comorii ascunsă în țarină pe care 
găsind-o a tăinuit-o şi de bucuria ei s-a dus şi toate câte avea le-a 
vândut şi a cumpărat țarina“. La fel „împărăţia lui Dumnezeu se 
aseamănă cu un negustor, care caută mărgăritare bune. Şi găsind 
un mărgăritar de mult preț, mergând a vândut tot ce avea şi l-a 
cumpărat“ (Matei 13, 44-46). lată două atitudini diferite şi opuse. 
Tânărul s-a întristat aflând că pentru a dobândi împărăţia cerurilor, 
trebuie să sacrifici totul, începând cu eul tău. Ceilalţi când au 
aflat împărăţia (comoara și mărgăritarul) cu bucurie au vândut 
totul şi s-au grăbit să intre în posesia ei. Dincolo tristeţe, aici 
bucurie. Dincolo părăsirea idealului veşnic, aici entuziasmul 

găsirii lui. Dincolo egoismul dominant, aici lepădarea de sine. 
Dincolo părăsirea lui Hristos, aici urmarea Lui. Dincolo calcul, 
aici rodirea vieţii Duhului. 

Învățătura care se desprinde din acest dialog o comunică 
Mântuitorul ucenicilor săi: „mai anevoie îi este funiei să intre 
prin urechile acului, decât bogatul în împărăția lui Dumnezeu“. 
De aici vedem că Mântuitorul nu spune că cel bogat nu poate 
intra în împărăţia lui Dumnezeu, ci că îi este cu „anevoie“ 
(greutate) să o dobândească. El poate intra, dar numai după ce se 
subțiază de egoismul care îl ține legat de bogăţia sa, asemenea 
funiei de la corabie, a odgonului... Foarte mult va trebui 
odgonului să se subțieze pentru a intra prin urechile acului. Tot 
atât de mult trebuie ca şi bogatul să renunţe la bogăţiile care îl 
robesc, care îi domină viaţa, închizându-i orizontul împărăției 
lui Dumnezeu. 

Se cuvine să facem acum o remarcă de fond cu privire la 
tâlcul cuvintelor Mântuitorului. Anume, nu bunurile materiale 
în sine constituie o piedică în calea mântuirii, ci sufletul înrobit 
de ele. Nu posesia lor, ci modul cum au fost acumulate şi cum 
sunt folosite. Au fost de-a lungul vremii foarte mulţi creştini 
bogaţi, dar au ştiut să folosească avuţia lor în scopul mântuirii şi 
nu al osândei. Ei au procedat întocmai cum i-a recomandat Mân- 
tuitorul tânărului: au vândut tot ce au avut şi împărţind-o 
săracilor, „cumpărând-o“ comoară în ceruri. Pentru aceea numele 
lor sunt scrise cu litere de aur în calendarul sfințeniei creştine. 


7. Fixarea cunoştinţelor 


Tânărul bogat era sincer în credinţa lui? (EI era sincer, însă cerința 
lui era bazată pe calcul. El ducea viaţă fericită, fără lipsuri şi 
necazuri aici, şi dorea ca aceasta, sub altă formă să se continue 
în veșnicie). Păzirea poruncilor e suficientă pentru mântuire? 
(Păzirea poruncilor sau faptele bune sunt o condiție a mântuirii, 
dar nu sunt suficiente. Mântuitorul spune tânărului: „încă una îţi 
mai lipseşte...*). Care este aceasta? (Vinderea averilor şi comoară 
în cer). A mai râvnit tânărul după împărăția cerurilor când i s-a 
pus în față această treaptă superioară? (El s-a întristat, ca de o 
cauză pierdută). Bogăția în sine este piedică în calea mântuirii? 
(Nu bunurile materiale sunt în sine piedică în calea mântuirii, ci 
modul în care inima nu este legată de ele. Dacă le dăm o 
întrebuințare egoistă pentru satisfacerea poftelor şi patimilor, ele 
ne înrobesc, dar dacă la ele facem părtași pe cei săraci, atunci le 
vom deveni stăpâni, şi vom transforma bunurile noastre trecătoare 

în bunuri spirituale netrecătoare. Totul depinde cum folosim 
bunurile materiale și cum râvnim după bunurile spirituale, cum 
ştim să renunțăm la egoismul nostru, spre a deveni fii ai împărăției 
lui Dumnezeu). 


8. Aplicarea 


Pericopa evanghelică a „tânărului bogat“ a fost rânduită să fie 
citită la Sfânta Liturghie în Duminica a XII-a după Rusalii, spre 
a ne învăța că pentru a fi cu adevărat fii ai împărăției lui Dumne- 
zeu se cuvine ca noi să fim stăpânii bunurilor materiale şi 
niciodată să nu ne lăsăm înrobiți de ele. Numai aşa orizontul 
vieţii veşnice ne rămâne deschis spre a intra în comuniunea iubirii 
fără de sfârşit a lui Dumnezeu, pregătită nouă prin jertfa Fiului 
Său. 


9. Rugăciunea la ieşirea din clasă. 


Femeia păcătoasă supusă judecății 
Mântuitorului 


|. Pregătirea aperceptivă 


În faţa greșelii sau a păcatului, conștiința morală ca judecător 
aparținând sufletului omenesc, reacționează diferit. Pe unii îi 
mustră de multe ori prea aspru şi apăsându-i prea tare, nu-şi mai 
găsesc resursele duhovnicești de revenire şi îndreptare (cum a 
fost cazul lui Iuda...). În sufletul altora se trezește din adormire 
şi îi aduce la „venirea în sine“, la recunoaşterea păcătoşeniei, a 
vinovăţiei. Şi astfel apare căinţa ca renaștere sau regenerare spiri- 
tuală... În sufletul altora însă se trezeşte numai după ce li se arată 
propria lor vinovăţie în mod sentenţios din partea altora. 


II. Anunţarea temei 


Un astfel de caz ne prezintă pericopa femeii prinsă în desfrâu şi 
supusă judecății Mântuitorului. 

III. Tratarea 


Judecata lui lisus o vom vedea parcurgând relatarea pericopei: 
„...ȘI au dus la EI cărturarii și fariseii pe o femeie prinsă în 
desfrânare şi punând-o în mijloc au zis lui: „Învăţătorule, această 
femeie a fost prinsă desfrânând. lar Moise a poruncit în lege să 
le ucidem cu pietre pe unele ca acestea. Deci Tu ce zici? Şi aceasta 
ziceau ispitindu-L, ca să aibe de ce să-L învinuiască. lar lisus 
plecându-se jos, scria cu degetul pe pământ. Și stăruind să-L 
întrebe, El s-a ridicat şi a zis: cel fără de păcat între voi să arunce 
întâi el cu piatra în ea. Şi iarăşi plecându-se jos, a scris pe pă- 
mânt. lar ei auzind și mustrați fiind în cuget, ieşeau unul câte 
unul, începând de la cei bătrâni, până la cei din urmă. Și a rămas 
lisus singur și femeia stând în mijloc. Şi ridicându-se lisus și 
nevăzând pe nimeni, decât pe femeie, i-a zis: femeie, unde sunt 
pârâşii tăi? Nimeni nu te-a osândit? lar ea a zis: nimeni, Doamne. 
Şi 1-a zis lisus: nici Eu nu te osândesc. Du-te şi de acum să nu 
mai păcătuieşti“ (loan 8, 3-11). 

După cum vedem că ne relatează textul Sfintei Evanghelii, o 
femeie a fost prinsă în desfrâu. lar prevederile legii pentru un 
astfel de păcat erau foarte aspre. Se prevedea că în cazul în care 
desfrânează o femeie nemăritată, acea femeie era pedepsită prin 
omorârea cu pietre, iar dacă femeia era măritată, atunci erau 
omorâţi, deopotrivă, bărbatul şi femeia (Leviticul 20, 10; Deute- 
ronom 22, 21-24). Poate că femeia era nemăritată, poate chiar 
mireasă, găsită necinstită de soţul ei, care o demască (Deutero- 
nom 22, 21). ludeii ar fi omorât-o, conform prevederilor Legii, 
dar nu o puteau face, deoarece, fiind sub stăpânire romană, 
sentinţa de condamnare, precum și executarea ei o făceau exclusiv 
stăpânitorii. Dar cărturarii şi fariseii erau nesinceri. Ei doreau 
mai degrabă să-l întindă lui lisus o cursă şi apoi să-L condamne. 
Ei se aşteptau ca, fiind totdeauna blând şi cu iubire, lisus să o 
elibereze. Atunci ar fi avut prilejul să-L condamne că este 
împotriva prescripțiilor legii. Dacă însă i-ar fi rostit sentința de 
condamnare, conform legii, L-ar fi pârât stăpânitorilor romani 
că nu respectă legile lor. lisus nu le dă însă nici un răspuns, ci 
s-a aplecat şi a scris pe nisip. Ce înseamnă această scriere pe 
nisip? Unii comentatori spun că ar fi simulat, fiindcă nu ştia ce 
să le răspundă, urmând să le dea apoi un răspuns care să-i 
rușineze. Alții socotesc că dată fiind întrebarea pusă cu răutate, 
nu merita nici un răspuns. Se apreciază apoi că scrierea pe nisip 
sau pe pereți era un obicei practicat de greci și de rabini, spre a 
se arăta că problema pusă în discuție, nu este băgată în seamă. 

Insistând însă potrivnicii să primească răspunsul, lisus le spune 
că „cel ce nu a păcătuit niciodată în viaţa lui, să ia primul piatra 
şi să arunce“. Şi apoi din nou se pleacă şi scrie pe nisip. Cea 
scris a doua oară? Unii spun că tocmai aceste cuvinte. Alţii spun 
că ar fi scris tocmai păcatele celor care condamnau femeia. De 
ce a scris Mântuitorul și a doua oară pe nisip? Un comentator 
este de părere că lisus cunoscând păcatele pârâşilor, dacă i-ar fi 
privit în faţa, i-ar fi pus în dificultate şi i-ar fi provocat mai mult 
contra Lui. l-a lăsat însă pe seama propriei lor conştiinţe să-i 
judece. Și am văzut că textul vine cu precizarea că „ei auzind și 
mustrați fiind de cuget, ieșeau unul câte unul... Cugetul care i-a 
mustrat este însăși conștiința păcătoşeniei lor. Ei toți săvârşiseră 
astfel de păcate. Pe ale lor însă nu le-au văzut. Au fost în stare să 
ia pietre și să dea în femeia păcătoasă până ar fi omorât-o. Și 
erau atunci satisfăcuţi ca au împlinit legea... Într-o astfel de 
situație, conștiința păcătoşeniei lor era adormită. Dar numai 
adormită, nu şi moartă. Ea se trezeşte cu biciul ei de foc spre a-i 
judeca după dreptate pe cei ce cu neruşinare vedeau numai gre- 
şeala altora... Şi în urma judecății, sau a mustrării conștiinței, 
toți părăsesc cu laşitate scena de luptă... Mântuitorul văzând în 
cele din urmă femeia singură, așteptându-şi sentința, copleșită 
de vinovăția faptei sale, nu o osândeşte, ci o iartă, cerându-i însă 
îndreptarea vieţii ei păcătoase. 


IV. Aprecierea — Asocierea 


Mai cunoaștem și alte cazuri asemănătoare de acordare din partea 
Mântuitorului a iertării fără osândă? (Slăbănogului de la Vitezda 
lisus îi spune: „iată, te-ai făcut sănătos, de acum să nu mai 
păcătuiești“). Ce i-a spus Domnul lui Zacheu? (Că „s-a făcut 
mântuire casei“ lui. Şi din acel moment viaţa lui s-a schimbat. 
El a răsplătit împătrit pe toţi aceia pe care altădată i-a nedreptăţit). 
Ce atitudine a adoptat lisus față de femeia păcătoasă, care 
căindu-se de păcate, plângea la picioarele Lui şi cu părul capului 
i le ştergea? (lertând-o, i-a lăsat în suflet liniştea şi pacea conşti- 
inței eliberată de păcat). De aceea, când fariseii întreabă de ce 
lisus mănâncă și bea cu vameșii și păcătoşii, au primit răspunsul 
care i-a dus la tăcere: „Nu cei sănătoşi au nevoie de doctor, ci cei 
bolnavi“. Iar altă dată le-a arătat câtă bucurie se face în cer pen- 
tru întoarcerea unui păcătos pe calea cea bună, lepădându-se de 
păcatul lui. Vedem apoi că pe bună dreptate putea Domnul să 
spună despre Sine că nu a venit să „judece lumea, ci săo 
mântuiască“ (loan 3, 17). Pentru salvarea vieţii şi demnității 

omului, iubirea lui lisus este cu atât mai mare, cu cât şi păcatul 
omului este mai greu şi îl apasă mai mult, iar bucuria cerului 
pentru întoarcerea celui păcătos nu are margini. 


V. Generalizarea 


De aici vedem că Dumnezeu „nu voiește moartea păcătosului, ci 
ca păcătosul să se întoarcă de la calea sa şi să fie viu“ (lezechiel 
33, 11). 


VI. Aplicarea 


Și fiindcă „Dumnezeu voiește ca toţi oamenii să se mântuiască 
şi să vină la cunoaşterea adevărului“ (1 Timotei 2, 4), trebuie ca 
fiecare credincios să fie totdeauna sincer cu sine însuşi, făcându-şi 
trează şi dreaptă conştiinţa păcătoşeniei sale, judecându-se şi 
îndreptându-se pe sine, înainte de a condamna pe alţii: „Scoate 
mai întâi bârna din ochiul tău, pentru a vedea să scoţi paiul din 
ochiul fratelui tău“ (Matei 7, 5). 


Convertirea vameşului Zacheu 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoştinţele anterioare 


Înaintea Sfintelor Sale Patimi, în drum spre Ierusalim, Mântui- 
torului trece prin Ierihon. Aici va întâlni pe vameșul Zacheu, 
asupra căruia Domnul va săvârşi o minune deosebită de cele pe 
care le-am văzut până acum exercitate asupra trupurilor suferinde 
şi neputincioase ale oamenilor. Minunea asupra lui Zacheu va 
avea ca obiect sufletul lui. 


5. Comunicarea subiectului lecţiei noi 


În cele ce urmează ne vom referi la convertirea vameşului Zacheu. 

6. Dirijarea învăţării. Insuşirea noilor cunoştinţe 


Textul pericopei „Şi intrând, trecea prin lerihon. Și iată un 
bărbat, cu numele Zacheu, şi acesta era mai-marele vameşilor şi 
era bogat. Şi căuta să vadă cine este lisus, dar nu putea de mul- 
țime, pentru că era mic de statură. Și alergând el înainte, s-a suit 
într-un sicomor, ca să-L vadă, căci pe acolo avea să treacă. ȘI 
când a sosit la locul acela, lisus, privind în sus, a zis către el: 
Zachee, coboară-te degrabă, căci astăzi în casa ta trebuie să rămân. 
ŞI a coborât degrabă şi L-a primit, bucurându-se. Şi văzând, toţi 
murmurau, zicând că a intrat să găzduiască la un om păcătos. lar 
Zacheu, stând, a zis către Domnul: lată, jumătate din averea mea, 
Doamne, o dau săracilor şi, dacă am năpăstuit pe cineva cu ceva, 
întorc împătrit. Şi a zis către el lisus: Astăzi s-a făcut mântuire 
casei acesteia, căci şi acesta este fiu al lui Avraam. Căci Fiul 
Omului a venit să caute şi să mântuiască pe cel pierdut.“ (Luca 
19, 1-10). 


Explicarea textului După cum vedem, textul pericopei ne 
relatează despre trecerea Mântuitorului prin Ierihon. Nu este o 
noutate, fiindcă iudeii preferau să „urce“ la Ierusalim prin Ierihon, 
ocolind Samaria. Aici lisus a săvârşit mai multe minuni, printre 
care şi aceea a vindecării unui orb din naștere. Toate acestea îl 
recomandau pe lisus ca pe profetul ce vine în numele Domnului, 
spre a săvârşi lucrarea Lui. Interesul de a-L vedea pe lisus 
încolțise și în inima lui Zacheu. Era o simplă curiozitate, sau era 
un sentiment mai profund? Evanghelistul nu ne spune. El 
precizează doar că Zacheu era mai „marele vameşilor“. În acele 
vremi, vameşii îndeplineau funcţia agenţilor fiscali, care 
strângeau dările, sau impozitele de la conaţionalii lor. În prealabil 
încheiau un contract cu romanii asupritori ca să le dea o anumită 
sumă strânsă de ei ca impozit. În realitate, pe lângă cele datorate 
romanilor, adunau mult mai mult și câştigul îl împărțeau între ei 
fără a-i trage nimeni la răspundere... În această „echipă“ erau 
mai mulți angajați, iar Zacheu era şeful lor. Ei erau urâţi de 
conaționalii lor, mai întâi pentru că erau în slujba păgânilor 
asupritori, iar apoi fiindcă erau nedrepţi și necinstiţi. Numele de 
„vameş“ devine sinonim cu cel de „păcătos“, dezagreat și 
disprețuit de evrei, asemenea cu numele de „păgân“. Zacheu dorea 
să-L vadă pe lisus, dar nu reuşea acest lucru din cauza mulțimii. 
EI era urât de conaționali şi nimeni dintre ei nu avea considerație 
faţă de el, nici nu-i acorda atenție, făcându-i loc să treacă în faţă, 
pe drumul unde avea lisus să meargă. Îl dezavantaja și statura 

lui mică. De aceea se urcă într-un sicomor aflat pe marginea 
drumului. Va fi rămas foarte surprins când lisus îi acordă atenție 
maximă, poruncindu-i să se dea jos din pom, şi oferindu-i-se ca 
oaspete. Desigur, nimeni nu a înţeles prea mult. lisus privea însă 
în adâncul de taină a sufletului lui Zacheu. De acolo a izvorât și 
dorinţa de a-L vedea pe lisus. lar lisus a venit în lume tocmai 
pentru salvarea păcătoşilor, fiindcă „cei bolnavi și nu cei sănătoşi 
au nevoie de doctor“. Și unul dintre aceştia era Zacheu. lisus nu 
a văzut în sufletul lui Zaheu păcatul, ci chipul lui Dumnezeu 
desfigurat de păcat. Şi Zacheu era fiul lui Avraam, fiul lui Dum- 
nezeu. Şi în el se cuvenea să strălucească chipul lui Dumnezeu, 
chiar dacă acum este întunecat de păcat. lisus va curăța sufletul 
lui Zacheu de noroiul păcatului și îl va face strălucitor ca aurul. 
Aceasta este minunea de taină a învierii la viaţa lui Dumnezeu a 
unui om mort în păcatul său. Şi iată convertirea ca schimbare de 
mentalitate şi de comportament. lată minunea lucrării harului lui 
Dumnezeu în inima unui păcătos. După întâlnirea cu lisus, în 
casa lui şi mai ales în sufletul lui, Zacheu va deveni un alt om, 
cu totul schimbat. EI, care până acum era dominat de nesăbuita 
dorință de îmbogăţire, devine generos, capabil să jertfească totul 
pentru împărăția lui Dumnezeu, care se dezvoltă în sufletul lui 
ca „pace, bucurie și dreptate în Duhul Sfânt“ (Romani 14, 17). 
De fapt, sensul adânc al convertirii lui Zaheu rezidă în actul 
lui de pocăință, redat mai bine prin cuvântul biblic grecesc 
„metanoia“, care indică schimbarea modului de a gândi, adică a 
mentalităţii, care atrage după sine schimbarea de comportament. 
Pocăința - metanoia, este însăși mesajul Evangheliei. Pe fundalul 
său, Mântuitorul îşi aşează însăși tema propăvăduirii Sale: 
„Pocăiţi-vă că s-a apropiat împărăţia lui Dumnezeu“ (Matei 4, 17); 
sau „Pocăiţi-vă şi credeţi în Evanghelie“ (Marcu 1, 15). Tocmai 
această realitate o remarcăm în convertirea lui Zacheu. El a 
devenit o făptură nouă. S-a lepădat de egoismul său feroce. 
Nedreptăţile săvârşite altă dată se transformă într-un act de iubire 
jertfelnică, având un caracter reparatoriu. Căinţa sa nu este un 
act declarativ, un simplu regret, o părere de rău, nici chiar o 
mustrare a conştiinţei pentru nedreptăţile săvârșite, ci se 
constituie într-o schimbare totală prin fapte, nu prin vorbe, fiindcă 
înnoirea care a încolțit în sufletul lui dă acum roadele cele mai 
îmbelşugate, spre a dovedi că „împărăţia lui Dumnezeu nu stă în 
vorbe, ci în putere (în fapte)“ (1 Corinteni 4, 20). lar Zaheu 
devenise acum fiu al împărăției; „cele vechi au trecut, iată toate 
s-au făcut noi“ (II Corinteni 5, 17), asemenea fiului risipitor întors 
la casa părintească, sau a tâlharului mântuit pe Golgota... 

Convertirea lui Zaheu ne aminteşte de cuvântul Domnului cu 
privire la împărăția lui Dumnezeu pentru care omul jertfeşte totul: 
„...larăşi, asemenea este împărăţia cerurilor cu o comoară ascunsă 
în țarină, pe care găsind-o un om a tăinuit-o şi de bucuria ei s-a 
dus şi toate câte avea le-a vândut şi a cumpărat țarina. Asemenea 
este iarăşi împărăţia cerurilor, ca un neguţător, care caută 
mărgăritare bune; şi găsind un mărgăritar de mult preţ, mergând 
a vândut tot ce avea și l-a cumpărat“ (Matei 13, 44-45). 

După cuvintele de autentică valoare creştină, marea minune 
săvârşită de lisus nu o constituie „vindecarea slăbănogilor, 
muţilor, surzilor, leproșşilor, orbilor, muribunzilor, nu înmulțirea 
pâinilor, umblarea pe mare, tămăduirea demonizaţilor şi nici chiar 
învierea morților. Minunea cea mai mare şi fără seamăn aceasta 
este: prefacerea totală a omului, săvârșită atât în vremea în care 
a trăit El pe pământ, cât şi după înălțarea Sa la cer, de-a lungul 
veacurilor, prin şirul practic infinit de mucenici, sfinţi, convertiți, 
transfiguraţi. Este metanoia pe care am numit-o totala dezinte- 
grare a omului păcătos şi imediata lui metamorfozare în subiect 
de jertfă. lată cea mai uluitoare minune a Domnului, neîntrecută, 
care pe toate celelalte le lasă în urmă și le pune în umbră, oricât 
de cutremurătoare ar fi ele. Dar metanoia pentru cine știe ce este 
viaţa şi cunoaște firea omenească, se arată cu totul mult deasupra 
frângerii legilor naturale de către Mântuitorul. Căci legile naturii 
sunt deterministe, cauzale și pasive, şi se supun Făcătorului lor, 
pe când ființa înzestrată cu darul gândirii și conştiinţei libere, 
pentru a-i determina schimbarea, divinitatea însăşi are de înfrânt 
dreptul de liberă alegere dăruit omului. De data aceasta ea nu 
poruncește scurt, ci numai acționează pe calea harului îndrumător“ 
(Nicolae Şteinhardt, «Dăruind vei dobândi» — Cluj-Napoca, 
1994, p. 55). 


7. Fixarea cunoştinţelor 


Ce a determinat convertirea lui Zacheu? (Dorinţa lui sinceră de 
a-l vedea și întâlni pe Mântuitorul. Domnul se oferă tuturor 
acelora care din dorință sinceră îl caută. „Cel ce vine la mine 
nu-l voi scoate afară“; „,...cel ce deschide ușa voi intra la el şi voi 
cina cu el și el cu mine“). În ce a constat convertirea lui Zacheu? 
(În schimbarea de mentalitate și comportament). Cum s-a 
manifestat înnoirea vieţii lui Zacheu? (Lăcomia după acumularea 
nedreaptă de bunuri s-a transformat într-o generoasă jertfelnicie: 
jumătate din averea sa o va da săracilor, iar dacă a nedreptăţit pe 
cineva îi va întoarce împătrit înapoi). 

8. Aplicarea 


În înţelepciunea sa, Biserica a hotărât ca pericopa evanghelică 
privind convertirea lui Zacheu să fie citită la Sfânta Liturghie în 
Duminica a XXII-a după Rusalii, înainte de postul Sfintelor 
Patimi, spre a ne pregăti duhovnicește să-L căutăm şi noi pe 
Mântuitorul, şi înnoiţi duhovniceşte să ne facem părtași jertfei 
şi învierii Sale. 


9. Rugăciunea la ieşirea din clasă. 


Intrarea solemnă a Mântuitorului în 
Ierusalim 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoștințele anterioare 


Împlinind întru totul Legea, Mântuitorul împreună cu Sfinţii 
Apostoli mergeau în fiecare an la sărbătoarea paştilor la templul 
din Ierusalim. Numai că în cel de al treilea an al activităţii Sale, 
înaintea Sfintelor Patimi, intrarea Domnului în Ierusalim nu a 
avut un caracter obişnuit ca în anii trecuţi, ci un caracter solemn 
sau triumfal. 


5. Comunicarea subiectului lecţiei noi 


Vom vedea astfel ce ne spun Sfintele Evanghelii cu privire la 
intrarea solemnă a Mântuitorului în Ierusalim, precum și 
explicarea pericopei evanghelice referitoare la acest eveniment. 


6. Dirijarea învăţării. Insusirea noilor cunoştinţe 


Textul pericopei „Şi când s-au apropiat de Ierusalim şi au venit 
spre Bethfage pe muntele Măsliniior atunci lisus a trimis pe doi 
din învățăcei, zicându-le: mergeţi în satul din faţa voastră şi îndată 
veți afla o asină legată și mânzul cu ea, dezlegaţi-o şi aduceţi-o 

la mine și de vă va zice cineva ceva, veţi spune că Domnul are 
trebuinţă de ei. Şi îndată îi va slobozi. lar aceasta s-a făcut, ca să 
se împlinească ceea ce s-a spus prin profetul, care zice: „Spuneţi 
fiicei Sionului: iată regele tău vine la tine, blând şi şezând pe 
asin, adică pe mânz, fiul celei de sub jug“. Şi mergând ucenicii 
au făcut precum le-a poruncit lor lisus. Și au adus asina şi mânzul 
şi au pus pe ele veșmintele lor şi Ela şezut pe acesta. lar cea mai 
mare parte din mulțime au aşternut hainele lor în cale, iar alții 
tăiau ramuri din arbori şi le aşezau pe cale. Iar mulțimile, care 
mergeau înaintea Lui şi care veneau în urma Lui strigau, zicând: 
„Osana Fiul lui David, binecuvântat este cel ce vine în numele 
Domnului; Osana întru cei de sus! Şi intrând în Ierusalim s-a 
cutremurat toată cetatea, spunând: cine este acesta? lar mulțimile 
ziceau: Acesta este lisus, proorocul din Nazaretul Galileii“, 
(Matei 21, 1-11). „Şi unii din fariseii din mulţime au zis către 
EI: învăţătorule, ceartă-ţi ucenicii. Și răspunzând le-a zis: spun 
vouă că de vor tăcea aceştia, pietrele vor striga. Şi când s-a 
apropiat, văzând cetatea, a plâns pentru ea, zicând: de ai fi 
cunoscut şi tu măcar în ziua aceasta a ta, cele pentru pacea ta! 
Dar acum s-au ascuns pentru ochii tăi. Căci vor veni asupra ta 
zile, când vrăjmaşii tăi vor săpa șanț împrejurul tău şi te vor 
înconjura şi te vor strâmtora din toate părțile. Și te vor face una 
cu pământul, pe tine și pe copiii tăi în tine şi nu vor lăsa în tine 
piatră pe piatră pentru că nu ai cunoscut vremea cercetării tale“ 
(Luca 19, 39-44). 


Explicarea textului În dimineața primei zile a săptămânii, şi 
anume la 9 nisan, Domnul se afla cu ucenicii în Betania, localitate 
aflată pe drumul de la Ierihon la Ierusalim, pe coasta de esta 
muntelui Măslinilor. De la Betania până la Ierusalirn erau 2-3 
km. Venind din Ierihon încă de vineri, ajunsese seara târziu la 
casa primitoare a prietenului Său, Lazăr din Betania (loan 12, 1). 
Aici a avut loc a doua zi, adică sâmbătă, miruirea Sa de către 
Maria, sora lui Lazăr (loan 12, 12), iar în prima zi a săptămânii, 
conform datinei străbune, va merge la Ierusalim. Mulțimea 
pelerinilor soseau la Ierusalim ca să sărbătorească paștile până 
în după amiaza primei zile a săptămânii, fiindcă a doua zi, potrivit 
legii mozaice, fiecare cap de familie era obligat să-şi aleagă un 
miel de jertfă, pe care să-l junghie cu 4 zile mai târziu (ziua de 
paști, seara zilei de 14-15 nisan) la templu și apoi să-l mănânce 
cu ierburi amare şi cu azime. Alăturându-se pelerinilor galileieni, 
care se îndreptau spre lerusalim (venind din Ierihon, unde au 
rămas în ziua sabatului), Domnul trimite pe doi din învăţăceii 

Săi la Bethfage, localitate situată la 1/2 km de Betania, să-i aducă 
o asină şi mânzul ei, pe care le vor găsi acolo legate. De bună 
seamă că stăpânul animalelor era cunoscut sau prieten al Dom- 
nului. Dacă până la Betania venise pe jos (23 km de Ierihon), 
distanţa de 2—3 km până la Ierusalim o va face solemn călare pe 
mânzul asinei, spre a se împlini profeția scrisă de proorocii 
Zaharia şi Isaia: „Acestea s-au făcut, pentru ca să se împlinească 
ceea ce s-a spus prin profetul care zice: spuneţi fiicei Sionului: 
iată, regele tău vine la tine, blând şi şezând pe un asin, pe un 
mânz, fiu al celei de sub jug“ (Zaharia 9, 9; vezi şi Isaia 62, 11). 
„Fiica Sionului“ din profeție este cetatea Ierusalimului care a 
fost zidită pe muntele Sion; iar regele care vine blând și călare 
pe mânzul asinei era regele mesianic, cel aşteptat. Cum mânzul 
asinei, ce nu mai fusese călărit de nimeni (Marcu 11, 2), nu avea 
şea pe el, Apostolii au aşternut hainele lor. 

Asinul era la cei vechi tipul animalului blând, modest și 
paşnic, fiind folosit pentru călărie nu numai de poporul de rând, 
ci şi de mai marii lui. Dascălii Bisericii dând o interpretare 
duhovnicească, arată că asina îmblânzită și înjugată reprezintă 
legea veche, care îl ținea pe om în prescripţiile ei rigide şi care 
se sfârşeşte; iar mânzul neîmblânzit şi liber pe care a mers Mân- 
tuitorul prefigurează Biserica, adică poporul cel nou întinat până 
atunci, dar care a devenit curat după ce lisus s-a aplecat asupra 
lui. După cum pe mânzul asinei „nimeni dintre oameni nu a şezut 
vreodată“ (Marcu 11, 2; Luca 19, 30), tot aşa nici la tânărul popor 
al lui Dumnezeu provenit dintre neamuri, mai înainte de credinţa 
în Hristos, n-a fost vreun profet sau apostol, ca să-l supună, 
„Jugului legii divine“. Peste aceste neamuri care se legaseră cu 
păcatele lor trebuie să stea Fiul lui Dumnezeu; nu pentru că El ar 
fi avut nevoie să fie odihnit de ele, ci ca El să le dea adevărată şi 
mai multă odihnă. Dacă pe cai veneau călări eroii şi împărații 
mândri, biruitori în războaie, gata să calce în picioare tot ce 
întâlneau în cale, aclamaţi cu ramuri de finic, în sunete de fluiere 
şi ţambale; Domnul călare pe asin intră în Ierusalim ca un Principe 
al păcii aclamat cu însufleţire şi entuziasm de întreg poporul 
adunat în Sfânta Cetate. Și pentru a-i face intrarea cât mai solem- 
nă, în omagierea lor, își întindeau hainele pe locul unde avea să 
treacă asinul, ca nu cumva acesta să se poticnească, sau să alunece 
pe pietrele ascuţite. 

Mulţi dintre ei tăiau în calea Domnului chiar ramuri din 
arbori, arătând prin aceasta că şi natura neînsufleţită participă cu 
bucurie la intrarea solemnă a Mântuitorului în Ierusalim. 
Localnicii ÎI întâmpină cu ramuri de finic, ca simbol al bucuriei 

lor (loan 12, 13). Şi astfel, într-un entuziasm plin de măreție şi 
respect, temeluit pe convingerea că lisus este Mesia care acum 
va întemeia împărăția Sa, strigau fără încetare prin cuvintele 
psalmistului: „Osana, Fiul lui Dumnezeu! Binecuvântat este cel 
ce vine întru numele Domnului. Osana întru cei de sus!“ (Psalmul 
117, 25-26). „Osana“ însemnând „mântuieşte-ne“, exprimă 
convingerea mulțimii că lisus este Mesia, Fiul lui David, 
eliberatorul poporului şi întemeietorul împărăției mesianice mult 
aşteptate. Desigur, entuziasmul mulțimii era determinat şi de 
prezenţa lui Lazăr înviat din morți, după cum arată evanghelistul: 
„Deci, dă mărturie mulţimea care era cu El, când striga pe Lazăr 
din mormânt şi l-a sculat din morți. De aceea L-a și întâmpinat 
atâta mulţime, că auzise că Ela făcut minunea aceasta“ (loan 12, 
17-18). Fariseii însă cârtitori şi invidioşi îl îndemnă pe Domnul 
să oprească aclamaţiile mulțimii. Se gândeau poate la faptul că 
aclamat ca mesia-rege nu ar fi fost pe placul stăpânirii romane şi 
ar fi obligat-o să intervină prin forța armată... 

Pe de altă parte, însă, ei așteptau pe mesia eliberatorul și 
întemeietorul împărăției davidice. Îl așteptau venind în triumf 
pe norii cerului (Daniel 7, 13-14). De fapt, după vechea lor 
tradiție, Mesia va veni pe norii cerului, dacă poporul va fi găsit 
atunci credincios Domnului; iar dacă va fi găsit necredincios, va 
veni — aşa cum a proorocit Zaharia „blând şi smerit pe mânzul 
asinei“. Desigur că în mândria lor, ei se considerau credincioşi, 
încât îl așteptau mai degrabă venind pe norii cerului... În fond 
inima le era impietrită chiar în faţa împlinirii unei proorocii (a 
lui Zaharia)... Le-a mai făcut de altfel Domnul de atâtea ori proba 
mesianităţii Sale, şi totuși nu au crezut în El... „În mijlocul 
cântărilor nădejdii vremurilor mesianice, cortegiul continuă să 
coboare spre valea străveche şi umbroasă a cedrilor. În vale se 
vede cetatea Ierusalimului (Luca 19, 41), de o parte şi de alta 
împrejmuită de multe coline. În razele soarelui primăvaratec care 
apunea, templul împodobit cu aur şi marmură albă și înconjurat 
de un întreg ansamblu de palate, grădini, case, unele mai frumoase 
decât altele, apare în toată măreția lui. În faţa acestei priveliști, 
cu sufletul mâhnit de intervenţia răutăcioasă a fariseilor, Mântu- 
itorul este şi mai mult cuprins de tristeţe. Privind spre Ierusalim, 
El îl vede aievea aşa cum avea să fie peste 40 de ani: asediat şi 
apoi dărâmat de armatele romane“ (Magistrand Gheorghe Sîrbu 
— „Intrarea solemnă a Mântuitorului în Ierusalim“, în rev. «Studii 
Teologice», nr. 7-8 / 1959, p. 463-464). Mulțimea înaintează 
însă cu bucurie și entuziasm spre centrul Ierusalimului, 
aclamându-L pe Profetul din Galileea, pe Mesia, Fiul lui David, 

conducându-L apoi spre templu unde intra asemenea lui Solomon 
după ce a fost uns rege. Încheind relatarea intrării solemne a Mân- 
tuitorului în Ierusalim, evanghelistul precizează că „intrând în 
templu, s-a uitat împrejur la toate și fiind timpul înaintat a ieșit 
şi a plecat împreună cu cei 12 Apostoli ai Săi, reîntorcându-se în 
Betania“ (Marcu 11, 11). 

Intuiţia se poate face arătându-se tabloul intrării solemne 
a Mântuitorului în Ierusalim pe mânzul asinei, în aclamaţiile 
entuziaste ale poporului. 


7. Fixarea cunoştinţelor 


Când a avut loc intrarea solemnă a Mântuitorului în Ierusalim? 
(La 9 nisan, în prima zi a săptămânii, adică duminica, cu o 
săptămână înaintea învierii Sale). Care a fost caracterul intrării 
Sale în Ierusalim? (Intrarea Domnului în Ierusalim a avut un 
caracter solemn, triumfal). Era ea întru toate asemenea intrărilor 
trium fale ale învingătorilor în războaie? (Nu a fost asemenea lor. 
Mântuitorul intră în lerusalim blând şi smerit, călare pe mânzul 
asinei, ca un Domn al păcii, biruitor asupra morţii). De ce a fost 
necesară intrarea solemnă a Mântuitorului în Ierusalim? (Fiindcă 
ea a fost proorocită încă din Vechiul Testament și trebuia să se 
împlinească, fiindcă lisus era Mesia, Fiul lui David, care prin 
Jertfa Sa va împăca lumea cu Dumnezeu și va deschide o eră 
nouă în istoria mântuirii noastre). Au înțeles Apostolii și mulți- 
mea care Îl aclama cu bucurie și entuziasm acest caracter mesianic 
al intrării Domnului în lerusalim? (Evanghelistul ne spune clar 
că nu L-au înţeles: „Acestea nu le-au înțeles ucenicii Lui la 
început, ci numai după ce s-a proslăvit lisus...“ (loan 12, 16), 
adică după învierea Domnului și a pogorârii Sfântului Duh „şi- 
au adus aminte că acestea erau pentru El scrise“ (La fel și mulți- 
mea entuziasmată de învierea lui Lazăr vedea în lisus un Mesia 
politic eliberator, care acum le va da lor stăpânirea acestei lumi). 
Care a fost atitudinea fariseilor faţă de intrarea solemnă a Mân- 
tuitorului în Ierusalim? (Ca totdeauna, cârtitori şi invidioși, ei 
cer Domnului să oprească entuziasmul mulțimii. De data aceasta 
le era probabil şi teamă de o eventuală intervenţie armată a 
romanilor stăpânitori). Care a fost atitudinea Mântuitorului faţă 
de Sfânta Cetate în care a intrat? (El a plâns soarta ei tragică ce 
o va aștepta în viitor). Cum se sfârșește intrarea solemnă a Mân- 
tuitorului în Ierusalim? (Se sfârșește la templu, adică la Casa lui 
Dumnezeu). 

8. Aplicarea 


Creștinii sărbătoresc intrarea triumfală a Mântuitorului în leru- 
salim duminica dinaintea învierii Domnului. Această duminică 
se mai numeşte şi a „Floriilor“, credincioşii ducând pe la casele 
lor sălcuţe sfinţite de Biserică, în semnul ramurilor de finic cu 
care a fost întâmpinat Domnul când şi-a făcut intrarea solemnă 
în lerusalim. 

Biserica păstrează amintirea entuziasmului cu care Domnul 
a fost întâmpinat în Ierusalim înaintea Sfintelor Patimi, prin 
imnul: „Sfânt, Sfânt, Sfânt, Domnul Savaot, plin este cerul şi 
pământul de mărirea lui. Osana întru cei de sus!“ cântat în cadrul 
Sfintei Liturghii, tocmai înaintea prefacerii darurilor, adică 
înaintea Jertfei aduse pe Sfântul Altar. 

Să cântăm cu toții acest imn triumfal, care ne aminteşte de 
intrarea solemnă a Mântuitorului în lerusalim, înaintea Sfintelor 
Sale Patimi. 


9. Temă pentru acasă 


Se va învăţa acest imn liturgic. 


10. Rugăciunea la ieşirea din clasă. 


Cina cea de taină 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoştinţele anterioare 


Știind că se va despărți de cei pe care i-a ales şi care L-au urmat 
trei ani pe drumuri prăfuite, aclamaţi sau huiduiți de multe ori, 
Mântuitorul a dorit să le asigure o continuă rămânere alături de 
ei, sub o formă cu totul nouă, neînțeleasă, dar adânc simțită în 
viaţa lor sau a celor ce vor crede în El până la sfârșitul veacu- 
rilor. 

5. Comunicarea subiectului lecţiei noi 


Această formă este împărtăşirea cu Trupul şi Sângele Său, care 
s-a săvârșit pentru prima dată în Joia Sfintelor Patimi, cu prilejul 
Cinei celei de Taină, la care ne vom referi în cele ce urmează. 


6. Dirijarea învăţării. Insușirea noilor cunoştinţe 


lată ce ne spun Sfintele Evanghelii despre acest eveniment cen- 
tral în opera de mântuire săvârşită de Domnul nostru lisus Hristos: 
„lar mai înainte de sărbătoarea Paştilor, ştiind lisus că I-a venit 
ceasul să se mute din lumea aceasta la Tatăl, a arătat că iubind 
pe ai Săi care erau în lume, până în sfârșit i-a iubit“ (loan 13, 1). 
Aflându-se însă în Betania, o localitate cam la 2—3 km de Leru- 
salim, a trimis pe Petru şi pe loan (Luca 22, 8), ca intrând în 
cetate (Ierusalim), iată „vă va întâmpina un om ducând un vas de 
lut cu apă. Mergând după el în casa unde va intra, ziceţi stăpânului 
casei: unde este încăperea în care să mănânc paştile cu ucenicii 
mei? Și el vă va arăta un foişor mare, aşternut. Acolo gătiți“ 
(Luca 22, 10-12). Era desigur casa unei cunoştinţe apropiate, 
sau prieten al Domnului, poate casa lui loan Marcu, Evanghelistul 
de mai târziu. În seara aceleiași zile de joi, a venit Iisus din 
Betania în lerusalim, la casa unde era pregătită cina şi s-au aşezat 
la masă. Obiceiul era să stea la masă culcaţi pe cotul stâng şi să 
mănânce cu mâna dreaptă bucatele din farfurie. 

Apoi, lisus „s-a sculat de la Cină și şi-a pus veșmintele şi 
luând un ştergar, s-a încins. După aceea a turnat apă în lighean şi 
a început să spele picioarele ucenicilor şi să le şteargă cu ştergarul 
cu care era încins. Deci, a venit la Simon Petru şi acela I-a zis: 
Doamne, au Tu vrei să-mi speli picioarele? A răspuns lisus și i-a 
zis: ceea ce fac eu tu nu ştii acum, iar după acestea vei pricepe. 
A zis Simon Petru Lui; Doamne, în veac nu-mi vei spăla 
picioarele. I-a răspuns lisus: de nu te spăl nu ai parte de mine. A 
zis Simon Petru Lui: Doamne, spală-mi nu numai picioarele, ci 
şi mâinile şi capul. A zis lisus: cel ce s-a scăldat, nu are trebuinţă 
decât picioarele să i se spele, căci este curat tot: şi voi sunteţi 
curați, dar nu toți. Căci ştia pe cel ce avea să-L vândă... Deci 
după ce le-a spălat picioarele și şi-a luat veșmintele, şezând, iarăși 
le-a zis: înţelegeţi ce v-am făcut? Mă numiţi învăţător şi Domn 
şi bine ziceți, că sunt. Deci, dacă Eu, Domnul și Învățătorul v-am 
spălat picioarele, pildă v-am dat, ca precum v-am făcut Eu şi voi 
să faceţi“ (loan 13, 4-15). 

lar apoi „mâncând ei, a luat lisus pâinea şi mulțumind, a 
frânt şi a dat ucenicilor şi a zis: „Luaţi, mâncaţi, acesta este Tru- 
pul Meu“. Şi luând paharul și mulțumind, le-a dat zicând: Beţi 
dintru acesta toţi. Acesta este Sângele Meu, al Legii celei noi 
care pentru mulţi se varsă spre iertarea păcatelor“ (Matei 26, 
26-28). „Aceasta să o faceţi spre pomenirea Mea“ (Luca 22, 19). 
„Şi zic vouă că nu voi mai bea din această roadă a viței până în 
ziua aceea, până când voi bea cu voi în împărăția Tatălui Meu“ 
(Matei 26, 29). „Şi mâncând ei, lisus s-a tulburat cu duhul şi a 
mărturisit şi a zis: Amin, amin grăiesc vouă, că unul dintre voi 
Mă va vinde“ (loan 13, 21). „lar ei întristându-se foarte mult, a 
început să zică fiecare dintre ei: nu cumva sunt eu, Doamne? lar 
El răspunzând a zis: cel ce a întins cu mine mâna în blid, acela 
ma va vinde. Şi Fiul Omului va merge după cum este scris despre 
EI, dar vai acelui om prin care Fiul Omului se va vinde. Bine era 
de nu se năștea. Şi răspunzând luda, cel ce L-a vândut, a zis: nu 
cumva sunt eu, Învăţătorule? Zis-a lui: tu ai zis.“ (Matei 26, 
22-25). „Şi după pâine a intrat în el satana. Deci i-a zis lisus: 
ceea ce ai de gând să faci, fă mai degrabă. Și nimeni din cei ce 
şedeau la masă nu au ştiut pentru ce i-a zis acestea; că unii 
socoteau, devreme ce luda avea punga, că-i zice lisus: cumpără 
cele ce ne trebuie pentru sărbătoare, sau să dea ceva săracilor. Și 
după ce a luat pâinea, a ieșit îndată și era noapte“ (loan 13, 27-30). 
În continuare, Domnul le vorbeşte Sfinților Apostoli despre 
„sminteala ce-i va cuprinde“ peste câteva clipe, prevestind Sfân- 
tului Apostol Petru lepădarea... Şi-i îndeamnă în același timp pe 
Apostoli să se iubească unul pe altul, aşa cum El i-a iubit pe toţi, 
făgăduindu-le venirea Mângâietorului, Duhul adevărului, şi 
încheind cu rugăciunea către Părintele ceresc pentru rămânerea 
lor şi a celor ce vor crede prin ei, în iubirea Lui. Îi asigură, în 
sfârşit, de Învierea Sa din morţi. „Și după ce au cântat laude, au 
ieşit la muntele Măslinilor“ (Matei 26, 30). 


7. Fixarea cunoştinţelor 


Ce eveniment a avut loc joi, înaintea Sfintelor Patimi? (A avut 
loc anticiparea sărbătoririi paștilor de către Mântuitorul și Sfinţii 
Apostoli). Când era sărbătoarea paştilor la iudei? (Sâmbăta). De 
ce Mântuitorul a anticipat această sărbătorire? (Fiindcă ştia că 
de paşti se va aduce Jertfa de ispășire, eliberând lumea de păcat). 
Cum a sărbătorit Mântuitorul paştile? (După obiceiul iudaic, dar 
au mai intervenit şi alte elemente specifice). Care sunt acestea? 
(Spălarea picioarelor ucenicilor ca pildă de smerenie și de slujire; 

demascarea vânzătorului, precizarea lepădării lui Petru, 
promisiunea unui Mângâietor, a Duhului Sfânt, îndemn la iubire, 
rugăciunea către Tatăl, prevestirea învierii Sale, şi mai ales 
prefacerea pâinii şi vinului în Trupul și Sângele Său, precum şi 
oferirea Sfinților Apostoli spre împărtășire. Acesta este aspectul 
tainic al Cinei). Cum s-a desfășurat această prefacere sau Cina 
de Taină? (Am văzut că Sfintele Evanghelii reproduc fidel 
cuvintele Mântuitorului, referitoare la prefacerea pâinii în Trupul 
Său şi a vinului în Sângele Său). Care sunt cuvintele referitoare 
la prefacerea pâinii în Trupul Său? (Sunt cinci cuvinte: a luat, a 
mulțumit, a frânt, a dat şi a zis). Ce putem remarca de aici? (Că 
lisus a luat pâinea, iar după ce a mulțumit nu a mai fost pâine, ci 
trupul Său). Dar cu paharul? (Tot la fel. După ce a mulțumit nu a 
mai fost vin, ci sângele Său). Ştiut fiind faptul că iudeii foloseau 
de paști azima, ne întrebăm dacă Mântuitorul a folosit la Cina 
cea de Taină azima sau pâinea dospită? (Am văzut că fiind Joi, 
EI a anticipat sărbătoarea paștelui iudaic, care era sâmbătă. Deci 
nu a folosit azima, ci pâinea dospită). 


8. Aplicarea 


Cina cea de Taină constituie centrul cultului divin public, ea 
săvârşindu-se în cadrul Sfintei Liturghii, prefacerea pâinii şi 
vinului având loc atunci când arhiereul sau preotul rosteşte 
rugăciunea de mulțumire, numită „epicleză“, iar strana şi cre- 
dincioşii cântă: „Pe Tine Te lăudăm“... (Se va cânta această 
cântare, precum şi: „Cu Trupul lui Hristos vă cuminecați...“). 


9. Temă pentru acasă 


Se vor învăţa aceste două cântări bisericeşti. 


10. Rugăciunea la ieşirea din clasă. 

Trădarea Mântuitorului şi moartea lui 
Iuda 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoştinţele anterioare 


Care sunt zilele de post rânduite de Biserică peste săptămână? 
(Miercurea şi Vinerea). De ce s-au fixat aceste zile de post? 
(Fiindcă ele ne amintesc de evenimentele dureroase din istoria 
mântuirii noastre). De ce ne aminteşte vinerea? (De moartea 
Mântuitorului pe cruce). Dar miercurea? (De o altă întâmplare 
dureroasă, şi anume despre trădarea lui lisus de către unul din 
Apostolii Săi, Iuda Iscarioteanul). 


5. Comunicarea subiectului lecţiei noi 


Ne vom referi în cele ce urmează tocmai la această tristă şi 
dureroasă faptă a trădării lui lisus și moartea lui luda. 


6. Dirijarea învăţării. Insuşirea noilor cunoştinţe 


Sfintele Evanghelii ne spun că luda a fost unul din cei 12 Apos- 
toli aleşi de Domnul. Numele lui luda (în original Ilehuda), 
înseamnă „gloria“, „mărirea“, „lauda“. El mai poartă şi adaosul 
„Iscariotul“, spre a indica originea lui din Cariot (sau Keriot), în 
Iudeea. Dacă toți ceilalți Apostoli erau galileieni (Fapte 2, 7), 
Iuda era din ludeea, unde s-a născut şi Hristos Domnul. El apare 
în lista Apostolilor ca ultimul ales al lui Iisus (Matei 10, 2-4; 
Marcu 3, 16-19; Luca 6, 14-16). Evangheliile ne spun, până la 
actul vânzării Învăţătorului, puţine lucruri despre el. Nu ne apare 
nici o ocazie în care să-L fi supărat pe Domnul. Era totuşi necinstit 
şi nesincer. Evanghelia ne spune și mai clar, că el fiind acela 
care „ţinea punga“, îşi însușşea pentru sine „din ce se punea în 
ea“. Şi este numit în mod direct, fără nici un menajament: „hoţ“. 
Astfel relatându-se episodul din Betania, cu șase zile înainte de 
paşti când Maria „luând un litru cu mir de nard curat, de mult 
preţ, a uns picioarele lui lisus şi le-a şters cu părul capului ei“, 
„încât casa s-a umplut cu mirosul mirului“. luda a avut de obiectat 

că mai bine acest mir s-ar fi vândut pe 300 de dinari, bani care 
s-ar fi dat săracilor. Evanghelia vine cu precizarea: „a zis aceasta 
nu pentru că avea grijă de săraci, ci pentru că era „hoț“ (fur) și 
ținea punga şi lua din ce se ținea în ea (loan 12, 1-6). A urmat 
apoi trădarea. Sinedriul sau tribunalul iudaic hotărâse „să prindă 
pe Lisus cu viclenie şi să-L ucidă“ (Matei 26, 4). Îşi luaseră măsuri 
de prevedere, chibzuind să săvârșească fapta după „ziua 
praznicului“ (paști), „ca să nu se facă tulburare în popor“ (Matei 
26, 5). 

Numai bine că luda mergând la ei s-a oferit să-L dea pe lisus 
în mâinile lor, rămânând ca ei să stabilească prețul. A căzut de 
acord la oferta unei sume derizorii: 30 de arginţi adică 30 siclii 
de arginți, sumă care se plătea unui stăpân de sclavi, în situația 
când un bou împungea un sclav sau o sclavă, urmând ca boul să 
fie ucis cu pietre (Exod 21, 32). Prin aceasta se împlinea 
precizarea profetului Zaharia: „Dacă socotiți cu cale, dați-mi 
simbria, iar dacă nu să mi-o plătiți. Şi mi-au cântărit simbria 
mea de 30 de arginți“ (11, 12). Evanghelia mai precizează că 
Iuda s-a înțeles şi cu conducătorii templului, adică cu aceia dintre 
preoţi şi leviţi care fiind în serviciul templului, făceau de pază zi 
şi noapte acolo. „lar satana a intrat în Iuda... şi mergând el a 
vorbit cu mai marii preoților şi cu căpeteniile oastei cum să-L 
dea în mâinile lor. Și s-au bucurat aceia și s-au tocmit cu el să-i 
dea bani. Și el s-a învoit şi căuta vreme cu prilej să-L dea lor 
fără ştirea mulțimii“ (Luca 22, 3-6). Aceasta petrecându-se 
miercurea, joi seara a urmat cina pregătită de Petru şi loan în 
Ierusalim. lisus a venit cu ceilalți Apostoli seara, din Betania, 
printre ei aflându-se și luda. Prezenţa lui era normală, mai ales 
că fața lui nu demasca nimic deosebit, fiind natural, ca şi cum nu 
s-ar fi întâmplat şi nici nu ar fi avut să se întâmple ceva din 
pricina lui, cu viaţa altora, ...cu propria-i viaţă... lisus știa însă 
totul... Le şi spusese mai înainte Apostolilor că: „va veni paștile 
şi Fiul Omului se va da ca să se răstignească“ (Matei 26, 2). 
Cunoştea prea bine și fapta lui luda, pe care o suportă cu multă 
durere sufletească şi tristețe. Era Apostolul Lui... Nu putea rămâne 
indiferent. I-a acordat totdeauna afecţiune sinceră şi l-a tratat cu 
maxim de răbdare, blândeţe și îngăduinţă. Prezenţa lui luda alături 
de ceilalți la cină îl apăsa adânc și copleșitor... Încearcă totuşi 
un apel discret la conștiința trădătorului, ca o bătaie plină de 
iubire la inima lui, din nefericire ferecată... Fiind totuși Apostolul 
Lui, nu-i poate fi indiferent dacă în Cartea Vieţii nu va fi scris şi 
numele acestuia, pe care El însuși l-a ales... lisus anunţă 
senzaţionala veste, care tuturor le va zgudui conştiinţa: „Amin, 

grăiesc vouă, că unul dintre voi mă va vinde“, „lar el 
întristându-se foarte mult, au început să-l zică fiecare: „nu cumva 
sunt eu, Doamne?“ A fost un moment de trezire decisiv pentru 
luda, la sinceritate! Nu ar fi fost prea târziu! Inima generoasă a 
Domnului ar fi trecut peste mârșava faptă a ucenicului; ar fi înțeles 
Iisus împlinirea profeției lui Zaharia și luda ar fi fost iertat... Ar 
fi rămas fapta condamnabilă, dar ar fi fost salvat omul!... Și, 
fiindcă prin tăcerea sa, luda consimte la păcatul lui, lisus îl 
demască pe un ton plin de compătimire și amărăciune: „Cel ce a 
întins cu mine mâna în blid, acela mă va vinde. Că Fiul Omului 
va merge precum este scris despre EI, dar vai acelui om prin care 
Fiul Omului se vinde! Bine era de omul acela de nu se năştea“ 
(Matei 26, 23-24). Dar nici această compătimitoare demascare 
nu l-a trezit pe luda. Conștiinţa îi era surdă la orice sunet şi închisă 
la orice bătaie... N-ar fi vrut totuşi să ştie nimeni de fapta comisă, 
fiind prea ruşinoasă; nici chiar lisus. Dar el trebuia totuși să știe 
că dacă lisus îl avertizase chiar atunci, înseamnă că Domnul 
cunoștea totul. El însă nu mai poate înțelege aceasta şi întreabă 
dacă nu cumva este el. La care Învățătorul îi răspunde afirmativ: 
„Tu ai zis“ (Matei 26, 25). Acestea toate se petrecuseră după ce 
lisus spălase Apostolilor și lui Iuda picioarele și după ce se 
împărtăşiseră cu pâinea și vinul prefăcute în Trupul şi Sângele 
Său. Evanghelistul precizează că tocmai această nevrednică 
împărtăşire a adus osânda vânzătorului: „Și după pâine, atunci a 
intrat în el satana“. „Deci i-a zis lisus: ceea ce ai să faci, fă mai 
degrabă. Şi nimeni din cei ce ședeau la masă n-a știut pentru ce 
a zis aceasta, că unii socoteau, devreme ce luda avea punga, că îi 
zisese lisus: cumpără cele ce ne trebuie pentru sărbătoare, sau să 
dea ceva săracilor. După ce a luat pâinea a ieşit îndată, și era 
noapte“ (loan 13, 27-30). Nici în inima lui luda nu mai era vreun 
licăr de lumină; i s-a stins şi cea mai palidă rază, fiind inundat 
de întunericul și bezna fărădelegii săvârşite în așa măsură încât 
vroia să meargă până la capăt... Era cuprins ca într-un vârtej 
ameţitor şi delirant din care nu mai putea ieşi; rostogolindu-se 
fără a se mai putea opri spre prăpastia care îi va înscrie pentru 
veşnicie fărădelegea alături de numele său, (care, am văzut la 
început, paradoxal, înseamnă „laudă“, „glorie“ , „mărire“). 
După Cină, „a ieşit lisus împreună cu ucenicii Săi dincolo 
de pârâul Cedrilor unde era o grădină în care a intrat EI şi ucenicii 
Săi. Şi ştia locul şi Iuda, ce-L vânduse, pentru că de multe ori se 
adunau acolo lisus cu ucenicii Săi“ (loan 18, 1-27). „Şi... iată, 
unul din cei 12 şi împreună cu el gloată multă, cu săbii şi cu 
ciomege trimişi de la mai-marii preoților și de la bătrânii 

poporului. lar vânzătorul le dăduse un semn, zicând: „pe care îl 
voi săruta, acela este: prindeţi-L. Şi îndată apropiindu-se de lisus 
a zis: bucură-te, Învățătorule! Şi L-a sărutat. Iar Lisus a zis lui: 
prietene, pentru ce ai venit? Atunci apropiindu-se ei, au pus mâna 
pe lisus şi L-au prins“ (Matei 26, 46-50). De ce sărutarea semn 
al trădării? Fiindcă luda vroia să-şi ascundă fapta; dorea atât de 
mult să nu-i știe Domnul nelegiuirea lui, încât îi spune: 
„bucură-te“, ca şi cum ar urma comunicarea unei vești bune. 
Fățărnicia lui este primită cu aceeaşi blândeţe compătimitoare a 
lui lisus, adresându-i-se: „prietene“, după care însă urmează 
demascarea finală, care îl va duce pe luda la tăcere şi-l va face 
nu peste mult timp, să se reîntâlnească cu sine însuşi: „luda, cu 
sărutare vinzi pe Fiul Omului?“ (Luca 22, 48). Îşi va reaminti 
luda de aceste ultime cuvinte ale lui lisus ce i-au fost adresate 
atunci când ele vor răsuna din glasul conştiinţei sale! Şi vor răsuna 
atât de tare, încât nu le va mai putea suporta. Nu se va mai putea 
ascunde de nimeni şi de nimic, nici chiar de sine însuşi... De 
data aceasta îl va demasca lumina conștiinței sale, care 
aprinzându-se devine atât de violentă, încât îl orbește şi în acelaşi 
timp îl va arde atât de mult, încât îi destramă întregul sens al 
vieții ... 

Un regret adânc venit din străfunduri îi frământă conștiința, 
măcinându-i ființa. lisus e condamnat la moarte! lar la aceasta a 
contribuit şi el! Nevinovăţia lui lisus îl copleşeşte... Deşi știa de 
fapta lui, lisus nu i-a zis nici un cuvânt dojenitor, a căutat tot 
timpul la el, blând, discret și sincer; fără să-i facă vădită mârşava-i 
faptă, să-l oprească de la împlinirea ei. Căinţa îi apare doar acum, 
dar nu ca o supapă de siguranţă: „A întors cei 30 de arginţi mai- 
marilor preoților şi bătrânilor, zicând: „Greșit-am vânzând sânge 
nevinovat. Simţea nevoia unei mărturisiri şi înţelegeri. O face 
de data aceasta cu toată sinceritatea, fără nici un ascunziş. Trebuia 
să i-o fi făcut Învățătorului și atunci ar fi primit cu siguranță 
iertarea Lui salvatoare. Dialogul cu lisus se încheiase mai 
înainte... Cei cu care pactase nu au avut interesul să-i primească 
mărturisirea şi să-i înţeleagă frământarea chinuitoare, care-i 
destrămase conştiinţa zbuciumată în aşa măsură, încât „aruncând 
arginții în templu, a plecat, și ducându-se, s-a spânzurat“ (Matei 
27, 5). Cartea Sfântă ne spune că după ce s-a spânzurat, căzând, 
a pleznit de la mijloc și s-au vărsat toate mădularele... încât s-a 
chemat locul acela: loc al sângelui (Fapte 1, 18-19). „lar mai- 
marii preoţilor luând arginţii, au zis: nu se cade să-i punem în 
vistieria templului, deoarece sunt preţ de sânge. Şi ținând sfat, 
au cumpărat țarina olarului, pentru îngroparea străinilor. Pentru 

aceea s-a numit țarina aceea, „țarina sângelui“. 
Intuiţia se va face arătând chipul lui luda din tabloul Cinei 
celei de Taină. 


7. Fixarea cunoştinţelor 


Se pune întrebarea: ce a determinat pe luda să comită nelegiuirea 
pe care a făcut-o? (Se apreciază că luda fiind lacom după obținerea 
cât mai multor avuţii și mânat de dorul de mărire, vedea în lisus 
un mesia politic, care îi va satisface această lăcomie, împodo- 
bindu-l cu ranguri din cele mai mari. Dar cum lisus își anunţase 
patima Sa şi cum duşmanii Lui se arătau din ce în ce mai hotărâți 
să-l pună capăt, fiindcă prea mult i-a deranjat, luda acordând 
câştigul de cauză duşmanilor Domnului, consideră că prin trădarea 
lui lisus, va dobândi din partea acestora un plus de încredere, 
poziţia în faţa lor). Care a fost atitudinea Domnului față de el? 
(Tot timpul a căutat cu răbdare, blândeţe și îngăduinţă a-l 
recupera, avertizându-l, demascându-l şi mustrându-l). Când s-a 
trezit conștiința lui luda? (Când a văzut că lisus a fost condamnat 
la moarte). luda s-a căit pentru fapta sa? (Da, s-a căit, şi căința 
i-a fost mare. lar din Evanghelii nu ştim să nu fi primit iertare 
cei ce s-au pocăit, oricine ar fi fost. Să ne închipuim ce mare 
trebuie să fi fost căinţa lui Iuda, încât nu a mai putut suporta 
viaţa?! Așadar, sinuciderea lui luda nu putea fi decât rezultatul 
celei mai împlinite şi tragice convertiri. A fost o convertire atât 
de fulgeratoare, încât vânzătorul înțelegându-şi nelegiuirea îşi 
iese din minți şi se spânzură. Plecând de aici am putea să ne 
întrebăm dacă există posibilitatea de mântuire și pentru el. Tainele 
dumnezeirii nu se cuvine a le ispiti. Un singur lucru nu trebuie 
să-l pierdem din vedere. Lui luda trădătorul i-a părut rău pentru 
ceea ce a făcut. Şi aceasta când 1 s-a trezit conştiinţa morală). 


8. Temă pentru acasă 


Se vor analiza și alte cazuri de căinţă în urma trezirii conștiinței, 
făcându-se comparaţie între ele. 


9. Rugăciunea la ieşirea din clasă. 

Rugăciunea din Grădina Ghetsimani 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoștințele anterioare 


În mai multe rânduri Domnul a prevăzut sfinților Apostoli pati- 
mile, moartea și învierea pe care le va aduce pentru izbăvirea de 
păcat a neamului omenesc. A sosit momentul Cinei cele de Taină, 
când Domnul a anticipat sărbătorirea Paştilor și când își oferă 
sub forma pâinii şi vinului Trupul şi Sângele său ca preţ de 
răscumpărare din păcat. 

După Cina cea de Taină au urmat Sfintele Patimi ale 
Domnului. 


5. Comunicarea subiectului lecţiei noi 


Începutul l-a făcut rugăciunea din grădina Ghetsimani și prinderea 
Domnului lisus. Ne vom referi în cele ce urmează la aceste două 
aspecte ale începutului Sfintelor Patimi ale Domnului. 


6. Dirijarea învăţării. Insuşirea noilor cunoștințe 


Textul privind rugăciunea din grădina Ghetsimani și prinderea 
lui lisus, este redat de sfintele Evanghelii la Matei 26, 36-46; 
Marcu 14, 32-42; Luca 22, 39-47; loan 18,1. 

După Cina cea de Taină, „a ieşit lisus împreună cu ucenicii 
săi dincolo de pârâul Cedrilor unde era o grădină“ (loan 18, 1) 
„al cărui nume era Ghetsimani şi a zis ucenicilor săi: şedeţi aici 
până mă voi ruga. Şi a luat cu Sine pe Petru, pe Iacob şi pe loan 
ŞI a început să se înspăimânte și să se tulbure“ (Marcu 14, 32-33). 
Atunci le-a zis: „întristat este sufletul Meu până la moarte. 
Rămâneţi aici şi privegheaţi împreună cu Mine. Şi mergând puţin 
mai înainte, a căzut cu fața la pământ, rugându-se şi zicând: 
Părintele meu, de este cu putinţă să treacă de la mine paharul 
acesta, dar nu precum voiesc eu, ci precum voieşti Tu“ (Matei 
26, 39). „Şi 1 s-a arătat îngerul din cer întărindu-L. Şi fiind în 
zbucium mai în stăruință se ruga. Și i se făcuse sudoarea ca 
picăturile de sânge ce pică pe pământ. Şi sculându-se de la rugă- 
ciune, venind către ucenici, i-a aflat dormind“ (Luca 22, 43-44). 

„ȘI a zis lui Petru așa: n-aţi putut veghea un ceas cu Mine! 
Privegheaţi şi vă rugaţi ca să nu intrați în ispită, căci Duhul este 
osărduitor iar trupul este neputincios. larăși, a doua oară 
ducându-se, s-a rugat zicând: Părintele Meu, de nu poate trece 
acest pahar de la mine, ca să nu-l beau, fie foia Ta. Şi venind, i-a 
aflat iarăși dormind, căci erau ochii lor îngreunaţți“ (Matei 26, 
40-43) „şi nu ştiau ce să-l răspundă“ (Marcu 14, 40). „Şi 
lăsându-i, s-a dus iarăşi şi s-a rugat a treia oară, acelaşi cuvânt 
zicând. Atunci a venit la ucenicii săi şi le-a zis: dormiţi acum şi 
vă odihniţi. lată, s-a apropiat ceasul și Fiul Omului se va da în 
mâinile păcătoşilor“ (Matei 26, 45). „Sculați-vă să mergem! lată 
s-a apropiat (vânzătorul)! 

Şi încă pe când vorbea, iată, luda, unul din cei doisprezece, 
a venit și cu dânsul mulțime multă cu săbii și ciomege de la 
arhierei şi de la bătrânii poporului. lar vânzătorul le-a dat semn, 
zicând: Pe care îl voi săruta, acela este“ (Matei 26, 47-49). 
„Prindeți-l şi aduceţi-l sub pază“ (Marcu 14, 44). „Şi îndată 
venind la lisus i-a zis: bucură-Te, rabbi! şi l-a sărutat. Dar lisus 
i-a zis: prietene pentru ce ai venit“ (Matei 26, 50). Şi a adăugat 
apoi: „luda cu o sărutare vinzi pe Fiul Omului“ (Luca 22, 48). 
„Deci Iuda, luând oaste şi slujitori de la mai marii preoților şi de 
la farisei, a venit acolo cu felinare și cu făclii și cu arme. lar 
lisus ştiind toate ce erau să vină asupra Sa, ieșind, le-a zis: Pe 
cine căutați? Răspuns-au lui: pe lisus Nazarineanul. Zis-a lor 
Iisus: Eu sunt. Şi sta împreună cu ei și luda cel ce-L vându-se. 
Deci după ce le-a zis: Eu sunt, s-au întors înapoi și au căzut la 
pământ. Și iarăşi i-a întrebat: pe cine căutaţi. lar ei au zis: pe 
lisus Nazarineanul. A răspuns lisus şi a zis: V-am spus că Eu 
sunt. Deci, de Mă căutaţi pe Mine, lăsaţi-i pe aceştia să se ducă. 
Pentru ca să se împlinească cuvântul spus de El: din cei pe care 
Mi i-ai dat n-am pierdut nici unul. Și văzând cei ce erau pe lângă 
El ce avea să fie, i-au zis: Doamne să lovim cu sabia“ (Luca 
22, 53). „lar Simon Petru având sabia a scos-o şi a lovit pe sluga 
mai marelui preot și i-a tăiat urechea dreaptă. Şi era numele slugii 
Malhus“ (loan 18, 9). „lar lisus răspunzând a zis: lăsaţi, până 
aici. Şi atingându-i urechea l-a vindecat“ (Luca 22, 51). „Şi a zis 
lisus lui Petru: bagă sabia în teacă (la locul ei) că toţi cei ce 
ridică sabia, de sabie vor pieri“ (Matei 26, 52). „Paharul pe care 
mi l-a dat Tatăl, oare nu-l voi bea?“ (loan 18, 11). „Sau gândești 
că nu pot să rog pe Tatăl meu şi să-mi pună la îndemână chiar 
acum, mai mult de 12 legiuni de îngeri? Cum, deci, se vor împlini 
scripturile? Că aşa trebuie să fie! (Matei 26, 53-54). „În acelaşi 
timp lisus a zis mulțimilor, mai marilor preoţilor și căpeteniilor 

templului şi bătrânilor: ca la un tălhar (hoţ) aţi ieşit cu săbii şi cu 
ciomege. În toate zilele fiind cu voi în templu n-aţi întins mâinile 
asupra mea; dar acesta este ceasul vostru și stăpânirea 
întunericului“ (Luca 22, 52-53). „Deci oastea şi căpetenia cea 
peste 1000 și slujitorii iudeilor L-au prins pe lisus și L-au legat“. 
(loan 18, 12). „Dar toate acestea s-au făcut, ca să se împlinească 
scripturile profeților. Atunci toți învăţăceii L-au lăsat și au fugit“ 
(Matei 26,56). 


Explicarea textului După cum am văzut că ne spune textul 
sfintelor Evanghelii, Mântuitorul împreună cu cei ll Apostoli 
se îndreaptă spre grădina Ghetsimani. Înainte au trecut podul peste 
râul Chidron la poalele Muntelui Măslinilor, tălmăcindu-se 
înseamnă „râul negru“, fiindcă are apa murdară şi tulbure. Cam 
la 100 m se află grădina Ghetsimani, însemnând „teasc de 
măsline“, pentru că avea un teasc pentru stoarcerea undelemnului 
din numeroșii măslini aflați aici. Era un loc liniştit, cu cer senin, 
unde astrul nopţii îşi revărsa mângâietor razele sale strălucitoare 
printre crengile măslinilor îmbătrâniţi de vreme. De multe ori 
şi-a regăsit lisus aici liniştea după câte o zi petrecută în zbuciumul 
şi tumultul ei amețitor... Opt din cei 11 Apostoli rămân la intrare, 
iar cu trei dintre ei: Petru, lacob şi loan, lisus merge mai departe 
să se roage Părintelui Ceresc. Acum îl vedem pe Mântuitorul în 
înfăţişarea sa omenească. 

Dacă la schimbarea la faţă sau la învierea fiicei lui lair, aceiaşi 
trei Apostoli au avut privilegiul să fie uimiți de strălucirea 
dumnezeirii sale, acum ei îl priveau pe lisus Învățătorul doar ca 
unul dintre ei... Domnul însă știa tot ce avea să se întâmple. El 
„s-a făcut pentru noi păcat“ (II Cor. 5,21), iar „răsplata păcatului 
este moartea“ (Rom. 6, 23). Ştim aceasta din chiar primele cuvinte 
ale Sfintei Scripturi, când primii oameni au păcătuit și s-au 
împovărat cu moartea. Și firea împovărată cu păcatul strămoșesc 
s-a transmis tuturor oamenilor. Aceasta a luat asupra Sa și Fiul 
lui Dumnezeu la întrupare. A luat-o tocmai pentru a o izbăvi de 
păcat. Şi putea s-o facă, fiindcă era singurul care nu avea păcat, 
fiind Dumnezeu. Dar odată ce a luat firea omenească, a făcut 
acest lucru pentru a o izbăvi, a o salva, a o elibera, a o mântui de 
păcat. Şi astfel Fiul lui Dumnezeu devine Mântuitorul nostru, 
iar aceasta prin Jertfa Sa de ispăsire. Şi tocmai acum se apropia 
momentul acestei Jertfe supreme de împăcare a omului cu Dum- 
nezeu. lisus ştia aceasta, cunoştea, vedea înainte toate batjocorile 
ce se vor năpusti asupra Lui. Vedea toată ura înverşunată asupra 
Lui, vedea singurătatea copleșitoare, vedea chinurile şi suferințele 

care îi vor măcina trupul în cele mai cumplite dureri, vedea 
moartea ca preţ de răscumpărare ce urma să se aducă, vedea 
mormântul rece și umed săpat în stâncă... Ştia totul, absolut totul, 
fiindcă era Dumnezeu. Dar firea împovărată cu păcatele tuturor 
oamenilor, cu toate fărădelegile lumii, îl apăsa tot mai mult și 
mai greu. Dar cui avea să spună toate acestea? Desigur Apostolilor 
dar ei nu pot înțelege această taină a mântuirii noastre. Mama Sa 
L-ar fi înțeles, dar nu-L putea ajuta cu nimic. Acum a sosit 
momentul împlinirii profeției dreptului Simion, că „prin inima 
ei va trece sabia“. E sabia durerii care îi va spinteca inima de 
suferinţă, văzându-și Fiul adus ca Jertfă. Toate aveau să se 
împlinească după planul lui Dumnezeu Tatăl. De aceea lisus se 
adresează Lui. Se adresează nu ca Dumnezeu Fiul ci ca „mielul 
ce se va aduce spre junghiere“, ca Om care îşi așteaptă suferinţa 
în cea mai crâncenă expresie a ei. De aceea, El spune celor trei 
Apostoli:„Întristat este sufletul Meu până la moarte!“ Şi lăsându-i 
„să privegheze“, adică să fie treji, eventual să-L însoţească în 
rugăciunea către Tatăl, se depărtează de la ei ca să se roage. La 
început rugăciunea este expresia totalei umilinţe față de Tatăl, 
manifestată prin proșternerea cu fața la pământ; apoi se ridică în 
genunchi şi cu ochii înălțați spre cer se adresează Părintelui 
Ceresc: „Tatăl Meu, dacă este cu putinţă, treacă de la Mine paharul 
acesta! Totuşi nu precum voiesc Eu, ci precum voiești Tu“. 
Rugăciunea e simplă şi sinceră pornită din simţăminte fireşti 
umane. 

Paharul simbolizează otrava morții, fiindcă în pahar băutura 
poate fi uşor amestecată cu otravă. Şi nu puţine au fost victimele 
acestui pahar... Dacă suntem atenți putem observa că Domnul 
nu-și impune cererea. El spune: „Dacă este cu putință“. Vedem 
de aici toată supunerea faţă de voia lui Dumnezeu, așa cum se 
cuvine şi noi să ne rugăm: nu impunând lui Dumnezeu cererea 
noastră, ci acordându-i Lui Dumnezeu încrederea de a interveni 
în viața noastă şi a face cum crede El mai bine, ştiind că „toate le 
lucrează spre binele celor ce-L iubesc pe Dumnezeu“ (Romani 8, 
29). Şi Sfânta Evanghelie ne spune că Dumnezeu Tatăl îi trimite 
Fiului Său aflat în postura de Miel spre junghiere, un înger ca 
să-l mângâie. Zbuciumul rugăciunii primește însă o înfățișare dra- 
matică, devenind de așa mare intensitate, încât sudoarea s-a 
prefăcut în picături de sânge. După cum vedem, rugăciunea lui 
lisus din grădina Ghetsimani e rugăciunea marii singurătăți a 
Celui ce s-a împovărat de păcate. Nu mai este rugăciunea liniștii 
de altă dată a Fiului Omului în comuniune cu Tatăl... E suspinul 
păcatului omeniri şi lacrimilor durerii, e zbuciumul, emoția, 

agitația, părăsirea... sunt stropii de sânge în viziunea paharului 
plin până la revărsare cu otrava morții. E batjocora, bătăile, 
sângele nevinovat al răscumpărării. Şi sculându-se merse la 
apostoli. Aceștia însă „dormeau de întristare“. Simţeau și ei 
întristarea Învăţătorului, dar trupul le era prea neputincios ca să 
participe la ea, să privegheze alături de El. Au preferat să se 
refugieze în liniştea odihnitoare a somnului ca să poată uita clipele 
grele prin care trece Învățătorul. De acea Domnul îi mustră. Şi 
retrăgându-se din nou, Domnul s-a rugat Tatălui zicând: 
„Părintele Meu, de nu poate trece acest pahar de la mine, ca să 
nu-l beau, fie voia Ta“. lisus acum se mângâie... Acum va împlini 
ceea ce le-a spus mai înainte apostolilor şi mulțimilor, „căci m-am 
coborât din cer, nu ca să fac voia Mea, ci voia Celui ce m-a 
trimis“ (loan 6, 38). De fapt aşa ne-a învăţat şi pe noi să ne rugăm 
Părintelui Ceresc: „Facă-se voia Ta“. Venind a doua oară la Apos- 
toli El i-a aflat din nou dormind. Le spune că s-a apropiat timpul 
când Fiul Omului va fi dat în mâinile păcătoşilor... 

Şi într-adevăr apare vânzătorul. Era cu oaste romană și cu 
slujitor de la mai marii preoți şi de la farisei. Erau înarmaţi cu 
făclii şi cu arme. Oastea romană o aveau de la procuratorul Ponţiu 
Pilat, care îşi avea reședința la Cezarea Palestinei, dar de paşti 
venea totdeauna la Ierusalim cu armata. 

Paştile (Persahul) era cea mai mare sărbătoare a iudeilor. Era 
ziua eliberării din cea mai lungă și tiranică robie. Era sărbătoarea 
trecerii spre „Țara Făgăduinţei“ prin Moise, alesul, profetul lui 
Dumnezeu şi eliberatorul lor național. Acum ei se vor afirma în 
bine ca popor liber... Dar în perioada în care ne aflăm nu mai era 
un popor liber. Ocupația romană era dură şi dușmănoasă iudeilor. 
De aceea, la Paşti se adunau israeliți din toată lumea să retrăiască 
ziua eliberării de altădată, plângând gloria străbună în pământul 
natal, la zidurile refăcute (de către Irod cel Mare) ale templului 
lui Solomon... Şi nu de puţine ori venirea lor de Paşti se trans- 
formă în revoltă. lar pentru ca aceasta să fie înăbușită în fașă, 
Pilat era prezent aici cu oastea înarmată. Îşi avea locul în cetățuia 
„Antonia“ (după numele lui Marc Antoniu) la nord-est de dealul 
unde era construit templul. Avea cu el o garnizoană romană de 
ostaşi. Se bucură de faptul că iudeii îşi caută și își găsesc 
adversarii, certându-se între ei... („Divide et impera!“). Le pune 
la dispoziție o ceată de ostaşi, adică o treime dintr-o cohortă, 
ceea ce înseamnă 200 ostaşi înarmaţi. Toţi pornesc să-l prindă 
pe Lisus și pe cei Il Apostoli ai Săi. În fruntea lor se afla Iuda. 
Nu voia ca să se autodemaște ca trădător. Se ruşina de ceea cea 
făcut şi acum trebuia să împlinească. Acţionează mascat, 

sărutându-și Învățătorul și întâmpinându-L cu cuvintele: 
„bucură-Te!“ ca şi cum ar dori să-i comunice o veste bună... Ce 
tiranică ipocrizie; sărutul e gestul celei mai delicate și gingaşe 
afecțiuni. Și luda şi-a găsit tocmai această falsitate!... lisus care 
cunoștea şi simţea totul, răspunde plin de blândeţe: „Prietene 
pentru ce ai venit?“ Îl socotește încă prieten și îl compătimește 
parcă de soarta care şi-a ales-o şi de sfârşitul misiuni sale 
falimentare şi tragice. De aceea îl şi mustră: „luda cu o sărutare 
vinzi pe Fiul Omului!?“. La aceasta luda nu mai răspunde nimic. 
Nu a crezut că lisus este Mesia. Dar Domnul vrea să i se descopere 
pentru ultima dată că El este Fiul Omului, şi că Împărăția Lui nu 
este din această lume... Conștiinţa lui luda era însă adormită, iar 
Domnul bătea la porțile unei uși ferecate... Nu peste mult timp 
se va trezi dar atunci va fi prea târziu... 

Apoi lisus se adresează mulțimii înarmate care-L căutau, 
întrebându-i: „Pe cine căutaţi?“ Ei răspund: „Pe lisus Nazarinea- 
nul“. Domnul le răspunde: „Eu sunt“. Nu le vine să creadă. S-ar 
fi aşteptat să întâlnească un om plin de mânie, gata de luptă. 
lisus era blând şi smerit, cu inima deschisă plină de iubire şi 
demnitate, complet nevinovat ca să fugă din faţa lor, şi lipsit de 
orice dorință de dominație lumească ca să-şi încrucişeze săbiile 
cu €1... Neputând crede, cad în faţa Lui, îmbulzindu-se ca să nu 
scape. De aceea, lisus întreabă a doua oară cu aceeași conştiinţă 
a nevinovăţiei Sale: „Pe cine căutaţi?“ Apoi se predă liniştit în 
mâinile lor, cerându-le doar ca pe Apostoli să-i lase în pace. 
Apostolii cred însă că acum a venit momentul bătăliei pentru 
întronarea împărăției mesianice pe pământ. Petru, mai violent, 
atacă chiar pe sluga mai marelui preot. lisus le interzice 
Apostolilor pe un ton sentenţțios, orice acțiune potrivnică, iar 
mulțimii îi adresează reproşuri că deși le-a vorbit totdeauna pe 
față, în locurile cele mai populate, vin să-L prindă ca pe un hoţ 
sau tâlhar. Puteau de fapt oricând să-L prindă în oricare din 
împrejurări, fiindcă a vorbit întotdeauna pe față, gata oricând să 
dea socoteală de cuvintele Lui, dar spune Evanghelia — că de 
fapt mult înainte „căutau să-L prindă și nimeni nu şi-a pus mâinile 
pe EI, că încă nu venise ceasul Lui“ (loan 7, 30). Nimic în lumea 
aceasta nu se petrece în afara voinţei lui Dumnezeu. Cine nu ştie 
aceasta, nu crede și nu-L socotește pe Dumnezeu ca pe un Părinte 
bun şi iubitor care necontenit veghează la viața sa; și nici nu se 
consideră fiul sau copilul lui Dumnezeu. 

Dar lisus este trimis tocmai acum, fiindcă „Acesta este ceasul 
vostru — spune El — și stăpânirea întunericului“ (Luca 22, 53). 

Acum a sosit momentul ca să se „împlinească scripturile 
profeților“ (Matei 26, 56). 

Şi Evanghelia încheie acest capitol arătând că „toţi ucenicii 
L-au lăsat şi au fugit“. Ca şi mai înainte când le-a prevestit Pati- 
mile, în drum spre lerusalim, şi acum „n-au înțeles nimic 
(Apostolii) din aceasta“ (Luca 18, 34). Vor înțelege ei însă mai 
târziu această mare taină a mântuirii și vor jertfi pentru ea chiar 
propria lor viaţă... 


7. Fixarea cunoştinţelor 


Cu cine s-a dus lisus în grădina Ghetsimani ca să se roage? (Cu 
sfinții Apostoli: opt dintre ei au rămas la intrare, iar cu trei: Pe- 
tru, lacob şi loan a intrat în grădină. Despărţindu-se de ei s-a 
rugat Părintelui ceresc, în zbucium cumplit, încât sudoarea s-a 
prefăcut în picături de sânge. A cerut Părintelui Ceresc că dacă 
este cu putinţă să treacă paharul amar al suferinței. Mergând la 
Apostoli îi află „dormind de întristare“. Un înger trimis de Tatăl 
ÎI mângâie, încât a doua oară, cere Părintelui Ceresc împlinirea 
voi Sale. Venind din nou la apostoli îi găsește dormind, „căci 
erau ochii lor îngreunați“. Se roagă pentru a treia oară aceleași 
cuvinte. Și de data aceasta Apostolii sunt copleșiți de somn. 
Urmează prinderea Domnului în grădina Ghetsimani de ceata de 
ostaşi romani, alături de reprezentanții sinedriului şi mulțime, 
conduşi de Iuda, care Îl dă pe mâinile lor printr-un sărut). Cum 
au venit potrivnicii lui lisus să-l prindă? (Înarmaţi cu ciomege și 
săbii). De ce? (Fiindcă se aşteptau la o luptă crâncenă). Cum a 
reacţionat Iisus? (În mod pașnic, blând şi demn, cu conștiința 
nevinovăţiei Sale). Cum au reacţionat adversarii? (Rămânând 
surprinşi de atitudinea lui lisus, învălmășindu-se au căzut înaintea 
Lui). Ce a făcut Domnul? (Li s-a predat cu aceiași nevinovăție a 
conștiinței Sale). Cum au reacționat Apostolii? (S-au arătat gata 
de luptă și au chiar început să lovească). Ce atitudine ia Domnul 
față de acţiunea lor? (Le interzice cu desăvârşire să ridice sabia, 
spunându-le că „toţi cei care ridică sabia, de sabie vor pieri“). 
După ce Mântuitorul s-a dat în mâna vrăjmaşilor, ce au făcut 
Apostolii? (Au fugit cu toți, lăsându-L pe lisus singur). 

8. Temă pentru acasă 


Se va lectura textul rugăciunii Domnului din grădina Ghetsimani 
şi a prinderii Lui: Matei 26, 36-46. 


9. Rugăciunea la ieşirea din clasă. 


Lepădarea Apostolului Petru 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoştinţele anterioare 


Am văzut că după Cina cea de Taină, Domnul împreună cu Sfinții 
Apostoli „au ieşit la muntele Măslinilor. Atunci le-a zis lisus: 
Voi toți vă veţi sminti întru Mine în noaptea aceasta, căci este 
scris: Bate-voi păstorul şi se vor risipi oile turmei... iar Petru 
răspunzând a zis: dacă toţi se vor sminti întru Tine, eu nici o 
dată nu mă voi sminti“ (Matei 26, 30-33). 

Atunci Domnul îi vestește ceea ce nu peste mult timp avea 
să se întâmple, zicându-i „Amin grăiesc ție că în noaptea aceasta, 
mai înainte de a cânta cocoșul, de trei ori te vei lepăda de Mine“. 
Auzind acestea, Sfântul Apostol Petru răspunde învățătorului: 
„Chiar de ar fi să mor împreună cu Tine, nu mă voi lepăda de 
Tine. Asemenea au zis şi toţi ucenicii“ (Matei 26, 34-35). 


5. Comunicarea subiectului lecţiei noi 


Cu toate acestea, Apostolul Petru se va lepăda de Domnul așa 
cum 1 s-a prezis. Vom urmări în continuare lepădarea şi căința 
Sfântul Apostol Petru. 


6. Dirijarea învăţării. Insuşirea noilor cunoştinţe 


Relatarea evenimentului  lepădării şi căinţei Sfântului Apostol 
Petru: Insoţit de trei din ucenicii Săi, loan, lacob şi Petru, Domnul 
S-a dus după Cina cea de Taină în grădina Ghetsimani ca să se 

roage, şi sosind în acel loc, le-a zis: „Rugaţi-vă să nu cădeţi în 
ispite“. Şi S-a depărtat de ei ca la o aruncătură de piatră şi, înge- 
nunchind, se ruga... şi, sculându-se de la rugăciune, venind către 
ucenici, i-a aflat dormind de întristare“ (Luca 22, 39-45). 
Sculându-se au fost întâmpinați de mulțimea condusă de luda ca 
să-L prindă“ lar lisus i-a zis „luda, cu o sărutare vinzi pe Fiul 
Omului?“ (Luca 22, 48). În acest timp, „scoțând sabia, Petru a 
lovit pe unul din slujitori şi i-a tăiat urechea“ (loan 18, 9-11). 
Mustrându-l, Domnul îi spune lui Petru: „întoarce sabia la locul 
ei, căci toţi cei ce ridică sabia, de sabie vor pieri“ (Matei 26, 52). 
„Paharul pe care Mi l-a dat Tatăl, oare nu-l voi bea?“ (loan 18, 11), 
„au ţi se pare că nu pot să rog pe Tatăl Meu și să-Mi trimită 
acum mai mult de douăsprezece legiuni de îngeri? Dar cum se 
vor împlini scripturile, că așa trebuie să fie?“ (Matei 26, 53-54). 
„Și atingându-i urechea, l-a vindecat.“ (Luca 22, 51). Toţi 
Apostolii L-au părăsit pe Domnul, afară de loan și Petru, care 
L-au urmat în continuare şi la judecată. 

Deci oastea şi căpetenia cea peste 1000 şi slujitorii iudeilor 
au prins pe lisus şi L-au legat. Şi L-au dus întâi la Ana, căci era 
socrul lui Caiafa, care era mare preot în anul acela... și mergea 
după lisus Simon Petru şi celălalt ucenic, iar ucenicul acela era 
cunoscut marelui preot și a intrat împreună cu lisus în curtea 
marelui preot; iar Petru a stătut la ușă afară. Deci a ieșit celălalt 
ucenic, care era cunoscut marelui preot şi a spus portăriței și a 
băgat înăuntru pe Petru . Şi a zis lui Petru slujnica portăriță: „Nu 
cumva și tu eşti din ucenicii omului acestuia?“ (loan 18, 12-17). 
Dar el s-a lepădat înaintea lor, a tuturor, zicând: „Nu ştiu ce zici!“ 
(Matei 26,70). În acest timp Mântuitorul este judecat de arhiereul 
Ana, care condamnându-L la moarte, L-a trimis la Caiafa ca să 
pronunţe şi el sentinţa... Apostolul Petru „ieşind la poartă“ a fost 
întâmpinat de altă slugă care „a zis celor de acolo: şi acesta era 
cu lisus Nazarineanul“. Şi iarăși s-a lepădat Petru cu jurământ: 
„Nu cunosc pe omul acesta“ (Matei 26, 71-72). Şi Simon Petru 
sta și se încălzea... zis-a lui una din slugile marelui preot, rudă 
acelui căruia îi tăiase Petru urechea: „Dar nu te-am văzut eu în 
grădină cu el?“ (loan 18, 26). „lar după puţin, apropiindu-se cei 
ce stau în preajmă au zis lui Petru: „cu adevărat şi tu ești dintre 
ei, căci şi graiul te vădește“. Atunci el a început să blesteme şi 
să se jure: „nu cunosc pe omul acesta. Şi îndată a cântat cocoşul“ 
(Matei 26, 73-74). „Domnul întorcându-și capul, îl priveşte atunci 
pe Petru; şi şi-a adus aminte Petru de cuvântul lui lisus care îi 
zisese: Mai înainte de a cânta cocoşul, de trei ori te vei lepăda de 
Mine. Şi ieșind afară a plâns cu amar“ (Matei 26, 75). 

Explicații De aici vedem că la început Petru a fost plin de curaj 
şi a făgăduit solemn că nu se va lepăda de Învățătorul. La început 
a fost plin de entuziasm datorită atașamentului sincer pe care îl 
avea faţă de Domnul, cum erau — de altfel — şi ceilalți Apos- 
toli. Văzându-L apoi pe lisus în fața brutalităților celor doi 
judecători, ca şi a atmosferei de batjocură generală față de Dom- 
nul, la care se adaugă şi sentința de condamnare la moarte, curajul 
de altă dată se destramă şi se transformă în teamă cumplită, iar 
atașamentul făgăduit, se pierde și el, încât Apostolului nu-i mai 
rămâne decât grija propriei vieți. În această situație, cuprins şi 
dominat de frică, a uitat complet promisiunea făcută... Dar s-a 
regăsit pe sine însuși din învolburarea temerii de moarte și anume, 
atunci când Domnul L-a privit direct. Dar era prea târziu, fiindcă 
el se lepădase. Apoi Petru s-a retras și „a plâns cu amar“. Aceasta 
înseamnă că i s-a trezit conștiința care îl mustră pentru fapta 
săvârşită, iar el se căieşte, îi pare nespus de rău şi se spune că de 
atunci, ori de câte ori cânta cocoşul în zorii zilei, Apostolul Pe- 
tru reamintindu-și de fiecare dată fapta lui, plângea — ca prima 
dată — „cu amar“, adică cu adâncă părere de rău, cu regret 
profund. Ne apare acum mai clar de ce lepădarea Sfântului 
Apostol Petru a devenit expresia unui păcat greu. Noi vorbim în 
general de lepădare, ca de o părăsire a ceea ce este rău, dar 
Apostolul Petru s-a lepădat, a părăsit adică, tocmai ceea ce 
considera că este cel mai demn lucru pe care ar trebui să îl urmeze 
în viaţă. Căinţa lui însă îl salvează. Deși l-a determinat să plângă 
cu amar, căinţa a fost bine venită, lacrimile devenind supapă de 
siguranţă, sau semnal de alarmă, care îi renaşte în suflet 
ataşamentul sincer faţă de Învățătorul, pe care nu-L va mai părăsi 
şi de care nu se va mai lepăda niciodată. 

Vorbind despre lepădarea Apostolului Petru în preajma 
Sfintelor Patimi ale Domnului ne vine în minte și trădarea 
învățătorului de către un alt Apostol, de Iuda. În ambele situaţii 
este vorba de o depărtare sufletească față de lisus, de necredin- 
cioşie față de El. Numai că lepădarea este provenită dintr-o 
copleşire de teamă şi în acelaşi timp pentru apărarea propriei 
vieţi, pe când trădarea este o faptă provenită din răutate şi ură. 
Pe de altă parte, lepădarea Apostolului Petru este urmată de căinţă 
şi de hotărârea de îndreptare, aducătoare de liniştea şi pacea 
iertării. Tocmai această hotărâre îi lipsea lui luda. De aceea căința 
lui s-a transformat în zbuciumul apăsător și zguduitor al conşti- 
inței care îl duce la nebunie şi moarte. 

Referindu-ne apoi la binefacerea căinței Sfântului Apostol 
Petru ne amintim de căinţa regelui David, care păcătuind și fiind 
mustrat de Profetul Natan, recunoscându-și fapta a regretat-o din 
adâncul sufletului şi îndreptându-și viața a primit iertarea şi 
pacea, compunând prea frumoșii psalmi de pocăință... 


7. Fixarea cunoştinţelor 


Când s-a lepădat Sfântul Apostol Petru de Mântuitorul? (În fața 
sinedriului, în timpul judecății Sale). I-a prevestit Mântuitorul 
lepădarea sa? (Da). Ce i-a făgăduit Sfântul Petru? (Că dacă toţi 
se vor lepăda, el nu se va lepăda). Care sunt împrejurările în care 
s-a lepădat? (Mai întâi în faţa slujnicei portăriţe de la curtea 
arhiereului. Apoi în faţa slugii după judecarea și condamnarea 
Mântuitorului, Petru s-a lepădat cu jurământ că nu îl cunoaşte pe 
lisus. În sfârşit, în timp ce se încălzea la foc, împreună cu slugile 
marelui preot s-a lepădat cu jurământ, spunând că nu-L cunoaşte 
pe Învățătorul). Ce s-a întâmplat apoi? (A cântat cocoșul, iar 
Domnul L-a privit pe Apostolul care se lepădase de El). Ce a 
urmat? (Petru s-a căit, i-a părut rău, a regretat fapta săvârșită şi a 
plâns cu amar. Şi de atunci ori de câte ori auzea dimineaţa cântând 
cocoşul, îşi plângea cu adânc regret fapta lepădării sale de 
Domnul). 


8. Aplicarea 


Am văzut din relatarea Sfintei Evanghelii că atitudinea Sfântu- 
lui Apostol Petru față de Domnul, ca şi în cazul general credința 
sa, au fost oscilante. Şi-a manifestat atașamentul cu promisiuni 
pline de entuziasm, cade apoi în întristare, este copleșit de teamă, 
uită tot ce a făgăduit, se leapădă... dar se căieşte, se întoarce din 
nou la atașamentul sincer faţă de lisus. La fel este și viaţa 
creștinului cu căderi şi ridicări. Principalul lucru este că dacă 
am căzut, să ne ridicăm... Văzând feluritele rele sau păcate care 
ne copleşesc adesea pe noi, îndepărtându-ne de Dumnezeu şi de 
semeni, ca şi efectul binefăcător al credinţei, care ne întoarce 
paşii spre înnoirea continuă a vieţii duhovnicești, putem înțelege 
de ce Mântuitorul cunoscându-ne ca fiind mereu supuși păcatului, 
ne-a lăsat Taina Sfintei Pocăinţe în Biserică, prin care să putem 
obţine mereu iertarea păcatelor spre îndreptarea și mântuirea 
sufletelor. 

9. Temă pentru acasă 


Se va citi textul pericopei evanghelice privind lepădarea şi căința 
Sfântului Apostol Petru: Matei 26, 31-34 și 57-75. 


10. Rugăciunea la ieşirea din clasă. 


Hristos în fața tribunalului iudaic și 
roman 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecției predate anterior 


4. Legătura cu lecţia precedentă sau cu 
cunoştinţele anterioare 


Ce ne spune articolul al IV-lea din Simbolul de credință despre 
Fiul lui Dumnezeu întrupat? (Că s-a răstignit pentru noi în zilele 
lui Ponţiu Pilat şi a pătimit și s-a îngropat). De aici vedem că 
înainte de a fi fost răstignit, precum şi înainte de a pătimi și de a 
fi fost îngropat, Domnul a fost judecat şi condamnat la moarte 
de către tribunalul iudaic și roman, sentința finală fiind rostită 
de procuratorul Ponţiu Pilat. 


5. Comunicarea subiectului lecţiei noi 


Să vedem mai îndeaproape pe Mântuitorul Hristos în fața 
tribunalului iudaic şi roman. 


6. Dirijarea învăţării. Insuşirea noilor cunoştinţe 


Sfânta Evanghelie ne spune că „oastea și căpetenia cea peste o 
mie şi slujitorii iudeilor au prins pe lisus şi L-au legat. Și L-au 
dus intâi la Ana căci era socrul lui Caiafa, care era arhiereu al 
anului aceluia. Şi Caiafa era cel ce sfătuise pe iudei că este mai 
de folos să moară un om pentru popor (loan 18, 12-13). Deşi a 
fost înlăturat din arhierie (în anul 7 după Hristos) şi înlocuit cu 

ginerele său, Caiafa, Ana își mai păstra autoritatea în faţa 
poporului. De aceea, judecata lui lisus începe noaptea în casa 
acestuia. În mod normal, ca procedură iudaică, procesul trebuia 
să se desfăşoare în faţa tribunalului numit „sinedriu“, aflat lângă 
zidul de sud-vest al curţii exterioare a templului, într-o sală“ 
pardosită cu pietre“, numită „Gazith“. Sinedriul era compus din 
71 de membri aleşi dintre cărturari, farisei, arhierei şi „bătrânii 
poporului“ (ca reprezentanţi ai vechii nobilimi). Şedinţele erau 
prezidate de arhiereul în funcţiune. Ele începeau după aducerea 
jertfei de dimineaţă la templu, pe la orele 7, şi puteau ține toată 
ziua, în afară de zilele de sabat sau alte sărbători. Nu erau 
îngăduite şedinţele nocturne. Judecătorii erau aşezaţi în semicerc. 
În mijlocul lor stătea pe un podium inculpatul. După ce 
preşedintele expunea cazul, erau audiaţi martorii apărării, apoi 
cei ai acuzării. Pentru ca mărturia să fie validă, se depunea 
jurământul. Se cereau cel puţin doi martori. Urma cuvântul 
apărătorului, apoi cel al acuzatorului, iar la sfârşit al inculpatului. 
În acest timp doi grefieri notau atitudinea apărării şi respectiv 
cea a acuzării. Sentința era hotărâtă prin votul completului de 
Judecată şi pronunţată de preşedinte: cea de achitare se pronunța 
pe loc, iar cea de condamnare în ziua următoare. 

Cum a decurs procesul Mântuitorului? Evanghelia ne arată 
că arhiereii şi întreg sinedriul căutau mărturie mincinoasă 
împotriva lui lisus, ca să-L omoare. Şi nu găseau, deși veniseră 
mulți martori mincinoși. lar la urmă, venind doi, au spus: Acesta 
a zis: pot să dărâm templul lui Dumnezeu şi în trei zile să-L 
zidesc. Şi ridicându-se arhiereul a zis: nimic nu răspunzi la ceea 
ce mărturisesc aceştia împotriva Ta? lisus însă tăcea. Şi arhiereul 
luând cuvântul i-a zis: Te jur pe Dumnezeu cel viu să ne spui 
dacă eşti Tu Hristosul, Fiul lui Dumnezeu! lisus îi zise: tu ai 
spus! lar cu vă mai spun: de acum veţi vedea pe Fiul Omului 
şezând de-a dreapta puterii şi venind pe norii cerului. Atunci 
arhiereul îşi sfâșie veşmintele zicând: „A hulit!“* Ce ne mai trebuie 
martori? lată, acum aţi auzit hula Lui! Ce socotiți? lar ei răspun- 
zând, au zis: vinovat este de moarte. Atunci L-au scuipat în față 
şi L-au bătut...“ (Matei 26, 59-68). 

În zorii zilei următoare sinedriul s-a întrunit din nou 
întrebându-L pe lisus dacă recunoaște că este „Fiul lui Dumne- 
zeu“. Deoarece Mântuitorul a confirmat, ei socotesc răspunsul 
lui lisus drept hulă, sau necinstire adusă lui Dumnezeu, motiv 
pentru care se consideră îndreptățiți să rostească din nou sentința 
de condamnare la moarte prin răstignire (Luca 22, 66-71). Pen- 
tru ca sentința să devină executorie, trebuia confirmată de pro- 

curatorul roman, Ponţiu Pilat. Astfel, în faza a doua a procesului, 
lisus a ajuns în faţa autorităţilor romane. Începând cu anul 26 
d.Hs. procurator al Palestinei a fost Ponţiu Pilat, un nobil roman 
abuziv şi dur, care a rămas acolo timp de aproximativ zece ani. 
Venise în Palestina împreună cu soţia lui, care se pare că, stând 
aici, trecuse la religia mozaică. Avea reședința la Cezareea 
Palestinei, dar de Paști venea la Ierusalim pentru a preveni orice 
atitudine potrivnică Romei din partea poporului sosit acolo cu 
prilejul sărbătorii. În apropierea templului, Pilat avea o cetăţuie 
numită „Antonia“, construită de Marc Antoniu, unde exista şi o 
sală mare a pretoriului de judecată. Era 14 nisan, ora 6 dimineaţa. 
Cum romanii aveau obiceiul să-şi înceapă lucrările de dimineaţă, 
lisus a fost dus la procuratorul roman. Membrii sinedriului nu 
intraseră în pretoriu, deoarece seara începea paştile, şi a intra în 
casa unui păgân însemna o necurăţie, iar în caz de forță majoră 
sărbătoarea se amâna cu o lună. 

Pilat auzise mai înainte de lisus. Oferise chiar ostaşi spre 
a-L prinde. În sala pretoriului acuzaţiile au primit un conţinut 
antiroman. lisus este acuzat ca răzvrătitor al poporului, ca unul 
care oprește să se plătească impozit Romei și se declară rege 
(Luca 23, 2). La asemenea fapte, pedeapsa era capitală. Vrând să 
se convingă de adevăr, Pilat L-a chemat pe lisus în pretoriu, spre 
a vedea dacă s-a declarat sau nu „regele iudeilor“ şi de ce 1 se 
aduce acuzația respectivă. lisus i-a arătat că „împărăţia lui nu 
este din această lume“, deoarece dacă era „din lumea aceasta, 
slujitorii Săi ar fi luptat să nu cadă în mâinile iudeilor“. Mântu- 
itorul a mai adăugat: „Eu pentru aceasta m-am născut și am venit 
în lume ca să mărturisesc despre adevăr. Oricine este din adevăr 
ascultă glasul Meu“ (loan 18, 37). Copleşit de răspunsul lui lisus, 
lui Pilat nu-i mai rămâne decât să eternizeze întrebarea: „Ce este 
adevărul?...“. Convins că lisus nu este un adversar al Romei, Pilat 
renunţă la interogatoriu, declarând în faţa mulțimii că „nu află 
nici o vină în El“ (Luca 23, 4). Dar acuzaţiile mulțimii devin din 
ce în ce mai violente... lisus le întâmpină însă cu liniştea şi 
demnitatea nevinovaţiei Sale, fapt care îl lasă pe procurator 
„foarte mirat“ (Matei 27, 14). Se insista fară întrerupere pe lângă 
Pilat că lisus „întărâtă poporul, învățând prin toata ludeea, 
începând din Galileea“ (Luca 23, 5). Aflând că lisus este galilean 
şi ştiind că Irod Antipa, tetrarhul Galileii şi Pereii, se află și el 
atunci la Ierusalim, Pilat i-a declinat cazul spre rezolvare. 
Negăsindu-i nici o vină, Irod L-a îmbrăcat pe lisus, în semn de 
batjocură, într-o haină strălucitoare pe care o purtau numai marii 
demnitari și L-a trimis din nou la Pilat, căruia nu i-a rămas decât 

să declare celor înverşunaţi că nici Irod şi nici el, „cercetându-L 
înaintea lor, nu au găsit nici o vină din câte i-au fost ridicate, şi 
nimic vrednic de moarte nu a făcut“ (Luca 23, 8-15). Deşi putea 
să-L elibereze, Pilat recurge totuși la un compromis. Știind că în 
amintirea ieșirii din Egipt, iudeii eliberau de paşti un tâlhar, Pilat 
propune eliberarea lui lisus sau a lui Baraba, „care pentru o 
răscoală și ucidere ce făcuse în cetate era aruncat în temniță“ 
(Luca 23, 19). Toţi cei prezenţi puteau alege între lisus şi Baraba. 
Între timp a venit la Pilat un trimis al soţiei sale, Claudia Procula, 
spre a-i comunica mesajul ei: „să nu faci nici un rău dreptului 
acestuia, că am suferit mult în vis din pricina Lui“ (Matei 27, 19). 
Dar sinedriştii au convins mulţimea să se pronunţe pentru 
eliberarea lui Baraba, „iar pe lisus să-L piardă“ (Matei 27, 20). 
Derutat de neașteptatul răspuns al mulțimii, Pilat a pus nedumerit 
întrebarea: „Ce voi face cu lisus care se numeşte Hristos?* 
Primeşte fără echivoc răspuns din partea mulțimii: „să fie 
răstignit!“ Aceeași mulțime, care cu câteva zile înainte îl aclama 
pe lisus în același Ierusalim cu „Osana!“, acum însă îi cere 
condamnarea la cea mai înjositoare moarte... Convins de 
nevinovăția lui lisus şi surprins de decizia mulțimii, le oferă lor 
executarea sentinţei. Acuzatorii replică cu înverșunare: „Noi lege 
avem şi după lege trebuie să moară, că s-a făcut pe sine Fiul lui 
Dumnezeu“ (loan 19, 7). Atunci Pilat a dispus aplicarea biciuirii 
pentru a înlocui pedeapsa cu moartea, după care arăta mulţimii 
pe Omul desfigurat de răni și scăldat în propriul Său sânge... 
Dar din nefericire, aceleași voci cereau cu înverşunare şi fără 
echivoc răstignirea. Convins totuşi de nevinovăția lui lisus, Pilat 
devine mai hotărât şi caută să-şi elibereze ostatecul. Dar din nou 
aceleași voci înfuriate şi pline de inexpugnabilă ură, i-au replicat 
tăios şi parşiv: „De-l vei slobozi pe acesta, nu ești prieten cu 
cezarul. Oricine se face pe sine rege, este împotriva cezarului“ 
(loan 19, 12). Aceste cuvinte constituiau de data aceasta un 
avertisment adresat direct şi personal lui Pilat, derutându-l total 
şi punându-l în stare de autoapărare, gândindu-se că dacă o 
asemenea acuză va ajunge la urechile împăratului roman, acesta 
ar putea considera că el s-a aliat cu un răsculat. A cedat de teamă, 
nu însă fără remuşcare, mai ales că a fost din nou avertizat cu 
cinism şi neruşinare: „Nu avem alt rege decât pe cezarul!“ (loan 
19, 15-16). lar procuratorul roman a rămas complet descumpănit 
şi invins. Şi-a epuizat toate argumentele. Îl tulbura însă glasul 
conştiinţei care îi şoptea mereu că lisus este nevinovat... De aceea, 
„văzând că nimic nu foloseşte, ci şi mai mare tulburare se face, 
luând apă şi-a spălat mâinile în fața mulțimii, zicând: sunt 

nevinovat de sângele dreptului acestuia!“ (Matei 27, 24). Şi 
neputându-se împotrivi mulțimii spumegânde de ură, în cele din 


urmă „le-a dat lor pe lisus ca să-L răstignească“ (loan 19, 16). 


7. Fixarea cunoștințelor 


Făcând o confruntare între modul în care s-a desfăşurat procesul 
şi modul în care trebuia să se desfăşoare, se poate vedea că 
sentința de condamnare la moarte nu este validă, totul fiind 
premeditat cu vicleşug. Dar şi procedura a fost greșită. Sinedriul 
s-a întrunit prima oară într-o casă particulară (la Ana) noaptea. 
Martorii apărării lipseau, iar cei ai acuzării erau falși. Sentința a 
fost pronunţată fără o deliberare temeinică, iar în faţa 
procuratorului roman a fost schimbat conținutul acuzaţiei. Pilat 
a ezitat la început. Dorea într-adevăr să-L elibereze pe lisus, dar 
din sentimente de teamă, când de sinedriști, când de visul soţiei, 
când de mulțimea înfuriată, când de împărat, a cedat în final, 
rostind sentința capitală. Dimpotrivă, din punctul de vedere al 
credinței creștine, așa trebuia să se întîmple. lisus avea să aducă 
Jertfa de ispăşire ca un „Miel nevinovat“, „ca o oaie spre 
junghiere“, cu trupul măcinat de suferinţă, aşa cum a proorocit 
profetul Isaia cu mai multe veacuri înainte. 


8. Temă pentru acasă 


Se va evidenția demnitatea morală a Mântuitorului în timpul 
procesului, ca expresie a nevinovăţiei Sale. 


9. Rugăciunea la ieşirea din clasă. 

Răstignirea Domnului 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoștințele anterioare 


Referindu-ne la Patimile Domnului, am văzut că după Cina cea 
de Taină, lisus trădat de luda, a fost dat în mâinile duşmanilor, 
care L-au judecat şi condamnat la moarte. Deși Ponţiu Pilat nu 
I-a găsit nici o vină, L-a condamnat totuși la cea mai grea moarte, 
rezervată sclavilor, sau celor mai răufăcători dintre oameni, şi 
anume la răstignirea pe cruce. 


5. Comunicarea subiectului lecţiei noi 


Vom vedea în cele ce urmează cum ne prezintă Sfintele Evanghelii 
Răstignirea Domnului. 


6. Dirijarea învăţării. Insuşirea noilor cunoştinţe 


Batjocorit și bătut, scăldat în sânge, cu fruntea brăzdată de spinii 
care I-au spintecat pielea, epuizat de ultimele puteri, I-au pus în 
spate crucea grea, înaltă de 3,20 m, confecționată la repezeală 
din cedrii din Liban, aflaţi disponibili pentru restaurarea tem- 
plului, ca să o ducă până pe dealul Golgotei. 

Pe această cale a durerii convoiul înainta încet. Înainte se 
afla centurionul (sutaşul) roman, însoţit de câţiva soldaţi şi de 
reprezentanţi ai sinedriștilor. Urma Condamnatul, purtându-şi la 
gât placa cu inscripția vinovăţiei, apoi cei doi tâlhari, însoţiţi de 
o parte şi de alta de soldaţi aparținând gardei romane. Cortegiul 
era urmat de mulțimea care I-a cerut condamnarea, menținându-și 
urletul de huiduire. Mulţi din apropiați L-au părăsit. Alţii s-au 
chiar lepădat de El. lisus rămâne însă cu conştiinţa demnității 
Sale neclintite. EI este Fiul lui Dumnezeu. Acesta este adevărul, 
pe care procuratorul de tristă amintire nu a reuşit să-l înţeleagă. 
De aceea, când, privit cu milă de nişte femei apropiate, care 
încercau cu lacrimi în ochi să-l şteargă sudorile de sânge, lisus 
le spune: „Nu mă plângeți pe Mine fiice ale Ierusalimului, ci 
plângeţi-vă pe voi şi pe copiii voştri“. 

La apăsarea grea a crucii, puterile îl lasă tot mai mult... Oricât 
de mult L-ar brutaliza soldații, acum își dau seama că lisus nu-și 
mai poate continua drumul cu crucea în spate, încât au silitpeun 
trecător cu numele Simon Cireneanul, care tocmai venea de la 
câmp, să-i ducă crucea, urmând ca lisus, târându-Se cum va putea, 
să ajungă până la locul de execuţie. 

Ajunşi, în sfârşit, L-au dezbrăcat de hainele Lui şi L-au 
răstignit, bătându-l piroane în mâini şi în picioare, fixându-l pe 
cruce şi tabla cu inscripția: „lisus Nazarineanul Regele ludeilor“. 
Alături de EI au răstignit şi pe cei doi tâlhari, unul de-a dreapta, 
altul de-a stânga“. Iar cei ce treceau huleau clătinându-şi capetele 
şi zicând: „Cel ce dărâmi templul şi în trei zile îl zidești, 
mântuieşte-Te pe Tine însuţi! De eşti Fiul lui Dumnezeu, coboa- 
ră-Te de pe cruce! Asemenea și mai marii preoţilor batjocorin- 
du-L, împreună cu cărturarii și cu bătrânii și cu fariseii, ziceau: 
pe alții a mântuit, iar pe Sine nu se poate mântui?... Nădăjduia în 
Dumnezeu. Să-L scape acum, că a zis: sunt Fiul lui Dumnezeu“ 
(Matei 27, 39-43). Tuturor batjocurilor şi insultelor, lisus 
răspunde printr-un maxim de iubire. El se roagă Părintelui ceresc 
pentru toţi răstignitorii Săi: „Părinte, iartă-le lor că nu ştiu ce 
fac!“ (Luca 23, 34). Îl batjocorea şi unul din tâlharii răstigniți 
lângă EI, iar celălalt răspunzându-i, îl certa, cugetând şi zicând 
pe bună dreptate: „Nu te temi de Dumnezeu că în aceeași osândă 
eşti? Și noi după dreptate pătimim, căci primim cele cuvenite 
după faptele noastre, iar Acesta nici un rău nu a făcut. Şi zicea 
lui lisus: pomeneşte-mă Doamne, când vei veni întru împărăția 
Ta. Şi 1-a zis lisus: Amin grăiesc ţie, astăzi vei fi cu Mine în rai“ 
(Luca 23, 40-43). 

Ostașii răstignitori împărțind hainele lui lisus și văzând 
cămaşa Lui că nu este cusută, ci „ţesută de sus peste tot“ (loan 
19, 23), nu au mai sfâşiat-o, ci au aruncat pentru ea sorți. „Şi sta 
lângă crucea lui lisus mama Lui și sora mamei Lui, Maria lui 
Cleopa şi Maria Magdalena. Deci lisus văzând pe mama Sa şi pe 
ucenicul pe care îl iubea, stând alături, a zis mamei Sale: „Fe- 
meie, iată fiul tău!“ Apoi a zis ucenicului: „lată mama ta!“ Şi 
din acel ceas a luat-o ucenicul la sine“ (loan 19, 25-27). 

Iar „de la al şaselea ceas s-a făcut întunerec peste tot pământul 
până la al nouălea ceas. Iar în al nouălea ceas a strigat lisus cu 
glas mare şi a zis: „Eli, Eli, lama sabahtani?“ („Dumnezeul Meu, 
Dumnezeul Meu, pentru ce M-ai părăsit?“*). 

După aceea știind lisus că toate s-au sfârşit, ca să se 
împlinească Scriptura, a zis: „Mi-e sete“. Şi era acolo un vas 
plin de oţet; iar ostaşii umplând un burete cu oţet și punându-l 

într-o trestie de isop, i l-a dus la gură... Deci, dacă a luat oţet, a 
zis: „Săvârşitu-s-a!“ (loan 19, 28-30). 

lar după ce s-a întunecat soarele, „catapeteasma templului 
s-a sfâşiat prin mijloc. Şi lisus strigând cu glas mare, a zis: 
„Părinte, în mâinile Tale încredinţez duhul Meu“. Şi aceasta 
zicând, şi-a dat duhul. lar sutașul văzând ceea ce se făcuse, a 
slăvit pe Dumnezeu, zicând: cu adevărat omul acesta drept a fost. 
Și toate mulțimile ce veniseră împreună la această privelişte, 
văzând cele ce se făcuseră, bătându-și pieptul se întorceau. Și 
stau departe privind acestea toţi cunoscuţii Lui şi femeile care îl 
urmaseră din Galileea. Și iată un bărbat cu numele Iosif din 
Arimateea, sfetnic fiind, bărbat bun şi drept... venind la Pilat, a 
cerut trupul lui lisus. Şi coborându-L, L-au înfășurat în giulgi și 
l-au pus în mormânt săpat în piatră, în care niciodată nimeni nu 
fusese pus... Și urmându-i femeile... au găsit miresme și miruri. 
Și sâmbăta s-au odihnit după porunca Legii“ (Luca 23, 45-56). 
Iar a doua zi „s-au adunat mai marii preoţilor şi fariseii la Pilat, 
zicând: „Doamne, ne-am adus aminte că amăgitorul acela a zis 
încă fiind viu: după trei zile mă voi scula. Deci, poruncește să 
fie păzit mormântul până a treia zi, ca nu cumva, venind ucenicii 
Lui noaptea, să-L fure şi să zică poporului că s-a sculat din morţi, 
căci va fi rătăcirea din urmă mai mare ca cea dintâi. Zis-a lor 
Pilat: aveţi strajă, mergeţi de întăriți cum ştiţi. Și ei mergând, au 
întărit mormântul cu strajă şi au pecetluit piatra“ (Matei 
27, 62-66). 

Intuiţia se va face arătându-se tabloul răstignirii Domnului. 


7. Fixarea cunoştinţelor 


Unde a avut loc răstignirea Domnului? (Pe dealul Golgotei). Acest 
deal se mai numea şi al „Căpățânii“, întrucât se considera că 
acolo ar fi fost îngropat și primul om, Adam, când neascultând 
de Dumnezeu, a păcătuit, iar „răsplata păcatului este moartea“ 
(Romani 6, 30). Acest fapt are o semnificație mai adâncă, dacă 
ne gândim la spusele Sfântului Apostol Pavel, „căci deoarece 
moartea a venit prin om, tot prin om şi învierea morților, căci 
precum toți mor în Adam, așa toţi vor fi făcuţi vii în Hristos“ 
(I Corinteni 15, 21-22). Care sunt cuvintele rostite de Fiul lui 
Dumnezeu pe cruce? (Sunt şapte fraze, având următoarea 
succesiune: 1). „Părinte, iartă-le lor că nu ştiu ce fac“; 2).,„Adevăr 
grăiesc ție, astăzi vei fi cu mine în rai“; 3). „Femeie, iată fiul 
tău; fiule, iată mama ta“; 4). „Dumnezeul meu, Dumnezeul meu, 

pentru ce m-ai părăsit?“; 5). „Mi-e sete“; 6). „Săvârşitu-s-a; 
7). „Părinte, în mâinile Tale încredinţez duhul meu“. 


8. Aplicarea 


Răstignirea Domnului creştinii o sărbătoresc cu post şi rugăciune 
în Vinerea Sfintelor Patimi (numită şi „Vinerea neagră“). 
Se va cânta Prohodul Domnului. 


9. Temă pentru acasă 


Se vor reține cele șapte cuvinte rostite de Mântuitorul Hristos pe 
cruce. 


10. Rugăciunea la ieşirea din clasă. 


Invierea Domnului 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecției predate anterior 


4. Legătura cu lecţia precedentă sau cu 
cunoştinţele anterioare 


Ce mărturisim în articolul V al Simbolului de credinţă? (Mărtu- 
risim despre Dumnezeu Fiul că „a înviat a treia zi, după Scripturi). 
Aceasta înseamnă că potrivit Scrierilor Sfinte ale Vechiului Tes- 
tament, ca şi a profeţiei Sale făcută în mai multe rânduri, după 
ce a fost judecat, răstignit și îngropat, Domnul nostru lisus Hristos 
nu a fost biruit de moarte, ci a înviat a treia zi din mormânt. 


5. Comunicarea subiectului lecţiei noi 


Ne vom referi în cele ce urmează la învierea Domnului, dovedită 
prin arătările Sale, văzând apoi care sunt obiecţiunile faţă de 
învierea Domnului și netemeinicia lor. 

6. Dirijarea învăţării. Insuşirea noilor cunoștințe 


Sfintele Evanghelii ne arată că învierea Domnului este un 
eveniment nemaiîntâlnit, menit să ne confirme divinitatea lui lisus 
şi a operei de mântuire pe care a adus-o pentru noi. Ea s-a petrecut 
într-o lumină mai presus de înțelegere şi rămâne minunea cea 
mai mare la care participă deopotrivă cerul și pământul „...ȘI 
iată, cutremur mare se făcuse, căci îngerul Domnului, 
coborându-se din cer a venit, a prăvălit piatra de la uşă și şedea 
deasupra ei. Și era înfăţişarea lui ca fulgerul şi îmbrăcămintea 
lui albă ca zăpada. Şi de frica lui s-au cutremurat străjerii şi s-au 
făcut ca morţi. lar îngerul răspunzând, a zis femeilor: „nu vă 
temeţi, că știu că pe lisus cel răstignit căutaţi. Nu este aici, că 
s-a sculat precum a zis. Veniţi de vedeţi locul unde fusese pus 
Domnul“ (Matei 28, 2-6). 

Realitatea mormântului gol a constatat-o apoi Maria 
Magdalena, apoi Sfinții Apostoli Petru și loan, care venind 
degrabă la mormânt au rămas uimiţi văzând acelaşi lucru (loan 
20, 1-10). 

Minunea învierii este confirmată și de arătările Sale, martori 
fiind toți cei care l-au văzut și au comunicat cu El. 

Astfel, mai întâi s-a arătat Domnul înviat Mariei Magdalena 
(Marcu 16, 9), care plângând la mormânt, L-a confundat cu 
grădinarul... (loan 20, 15-18). Apoi s-a arătat femeilor 
mironosițe, zicându-le: „Nu vă temeţți! Mergeţi şi vestiți fraților 
mei ca să meargă în Galileea. Acolo mă vor vedea“ (Matei 23, 
10). lisus cel înviat s-a arătat apoi lui Petru (Luca 24, 34; I Corin- 
teni 15, 5), precum şi ucenicilor (Luca şi Cleopa) în drum spre 
Emaus, recunoscut fiind numai după binecuvântarea şi frângerea 
pâinii (Luca 24, 13-32). În aceași primă zi a săptămânii s-a arătat 
Domnul înviat Apostolilor „şi celor ce erau împreună cu ei“ (Luca 
24, 3), fără Apostolul Toma. Şi „a suflat şi le-a zis: luaţi Duh 
Sfânt, cărora veţi ierta păcatele, se vor ierta şi cărora le veţi ține, 
vor fi ţinute (Luca 24, 36-49, loan 20, 19-23). „Şi după optzile 
iarăşi erau adunați Apostolii cu ei fiind şi Toma. A venit lisus, 
fiind uşile încuiate și a stătut în mijlocul lor şi a zis: „Pace vouă! 
Apoi a zis lui Toma: adu-ţi degetul încoace și vezi mâinile Mele 
şi adu-ți mâna ta în coasta Mea și nu fi necredincios, ci credincios. 
Și răspunzând Toma i-a zis: Domnul meu și Dumnezeul meu! A 
zis lui lisus: pentru că M-ai văzut, ai crezut. Fericiţi cei ce n-au 
văzut şi au crezut (loan 20, 26-29). Din nou se arată la marea 
Tiberiadei când a prânzit cu ei şi când, întrebându-l pe Apostolul 
Petru dacă îl iubeşte, l-a restabilit în apostolat (loan 21, 1-24). 

Tot Apostolilor se arată Domnul şi pe muntele Galileii, după 
cum ne relatează textul Scripturii: „lar cei unsprezece ucenici au 
mers în Galileea, la muntele unde le-a poruncit lor lisus. Şi 
văzându-L 1 s-au închinat, ei care se îndoiseră. Şi apropiindu-se 
lisus le-a vorbit lor, zicând: Mi s-a dat toată puterea în cer și pe 
pământ. Drept aceea, mergând, învăţaţi toate neamurile, 
botezându-le în numele Tatălui şi al Fiului şi al Sfântului Duh, 
învăţându-le să păzească toate câte v-am poruncit vouă, şi iată 
Eu cu voi sunt în toate zilele, până la sfârșitul veacurilor. Amin“ 
(Matei 28, 16-20). Sfântul Apostol Pavel se referă la încă două 
arătări ale Domnului înviat, făcute „la peste cinci sute de frați“ 
(| Corinteni 15, 6) şi „după aceea s-a arătat lui Iacob“ (1 Corin- 
teni 15, 7). În sfârșit, înaintea înălțării la cer, Domnul s-a arătat 
tuturor Apostolilor: „Şi i-a scos afară până în Betania și 
ridicându-şi mâinile, i-a binecuvântat. Și când îi binecuvânta s-a 
depărtat de la ei şi s-a înălțat la cer“ (Luca 24, 50-51; Marcu 
16, 19-20). 

De aici vedem că „în decursul celor 40 de zile după înviere 
au fost unsprezece arătări ale Domnului înviat, la ore, intervale, 
şi locuri diferite: la mormânt, în Ierusalim, pe drum către Emaus, 
la marea Tiberiadei, pe muntele Galileii, spre Betania, la persoane 
diferite, femeilor mironosițe, Apostolilor, ucenicilor şi multor 
altor cunoscuţi Sfântului Pavel, pe care acesta, la interval de 20 
de ani, îi va invoca drept martori oculari (| Cor. 15, 6). „E un 
timp de control, de verificare şi de convingere. Femeile vin la 
mormânt cu miresme şi cu lacrimile părerii de rău după 
Învățătorul lor. Apostolii nu cred că a înviat până ce nu văd 
mormântul gol şi pe El. Toma nu crede până ce nu pune degetul 
pe rane, iar Luca şi Cleopa până ce nu le frânge pâinea şi nu 
mănâncă cu ei. Odată convinşi, ei vestesc învierea cu tărie și 
fără încetare“ (Nicolae, Mitropolitul Banatului, „Învierea 
Domnului şi Biserica“, în «Telegraful Român», nr. 15-16, 17-18 
11984, p. 2). 

Cu toate aceste evidente mărturii ale învierii Domnului, încă 
dintru început ea a fost pusă la îndoială. Ne spune Evanghelia că 
unii din străjeri „venind în cetate au vestit mai marilor preoţilor 
toate cele întâmplate. Și adunându-se împreună cu bătrânii şi 
ținând sfat, au dat ostașilor arginți mulți, zicând: spuneţi aşa: 
ucenicii Lui venind noaptea, L-au furat, pe când noi dormeam. 
Şi de se va auzi aceasta la dregătorul, noi îl vom îmbuna și pe 
voi fără grijă vă vom face. lar ei luând arginţii au făcut precum 
i-au învăţat...“ (Matei 28, 11-15). Această ipoteză nu rezistă 
criticii, privind atât pe Apostoli, cât şi pe străjeri. Apostolii fiind 

plini de teamă, s-au risipit. Unul din ei chiar s-a lepădat. Nu-şi 
puteau la nici un caz asuma riscul unei eventuale confruntări cu 
garda romană în disciplină de fier... Cât priveşte pe străjeri, un 
dascăl al Bisericii se întreabă: „dacă străjerii dormeau, cum puteau 
să vadă (că l-au furat ucenicii)? lar dacă nu au văzut, cum pot da 
mărturie?...“. 

Întrucât această ipoteză nu şi-a dovedit temeinicia, s-a 
formulat cu timpul ipoteza numită „a morţii aparente“, ai cărei 
susţinători afirmă că lisus nu a murit, ci a căzut doar într-o moarte 
aparentă (sincopa), fiind apoi trezit la viaţă de răceala 
mormântului şi de mirosul aromatelor. Nici această ipoteză nu-şi 
dovedeşte însă temeinicia, fiindcă nici potrivnicii lui lisus nu au 
pus la îndoială moartea lui reală. Evanghelia arată clar că Pilat 
acceptă luarea de pe cruce a Trupului Domnului numai după ce 
s-a convins că moartea a avut loc în mod real. Sutaşul face proba 
cu sulița, împungându-l coasta... Apoi, aromatele cu care I-a fost 
uns trupul şi giulgiurile cu care L-au înfășurat i-ar fi produs ele 
însele moartea prin asfixiere, şi nicidecum nu L-ar fi stimulat 
spre trezirea la viață. Apoi, ce impresie putea lăsa asupra 
Apostolilor lisus trezit din letargie?... lată ce spune despre aceasta 
un critic, care el însuşi a renunțat la această ipoteză: „Un om 
care a ieşit din mormânt pe jumătate mort, care se târa bolnav, 
care avea trebuință de îngrijire medicală, de bandaje, de întărire 
şi de menajare, şi care la sfârşit era totuși copleșit de suferinţă, 
era imposibil să poată face asupra ucenicilor impresia biruitorului 
asupra morții și mormântului... Cel mult le-ar fi putut da o 
senzație de milă și de compătimire, însă e cu neputinţă să le 
preschimbe întristarea în entuziasm, să le ridice cinstirea până la 
adorație“ (F.D. Strauss). 

Datorită netemeiniciei ei, şi această ipoteză a fost înlocuită 
cu cea a viziunii, a iluziei, sau a halucinaţiei, ca şi cum toţi 
martorii învierii Domnului ar fi avut halucinaţii, sau vedenii. 
Este ştiut că halucinaţția aparţine în cele mai multe cazuri 
nevropaților sau psihopaţilor dominați de o idee fixă. Ori, atât 
Apostolii, cât şi cei foarte mulți martori ai învierii nu au fost 
dominați de ideea sculării din mormânt a lui lisus şi la nici un 
caz nu aveau maladii psihice, sau boli nervoase. Apostolii erau 
oameni simpli şi sănătoși. Moartea Învățătorului le-a produs 
teamă şi nesiguranță, şi nicidecum obsesia biruinței asupra morții. 
Numai după ce constată adevărul învierii, sufletul lor se umple 
de o bucurie sfântă, aducătoare de linişte şi curaj, care să le dea 

putere să meargă în toată lumea și să înfrunte toate greutăţile, 
numai ca să fie martori ai adevărului de care erau pe deplin 
convinşi... 


7. Fixarea cunoştinţelor 


Când a înviat lisus din morți? (În prima zi a Săptămânii, adică 
duminica. Şi de atunci această zi, comemorând acest eveniment, 
a devenit pentru închinătorii Domnului ziua de odihnă şi de 
sărbătoare săptămânală, „ziua pe care a făcut-o Domnul să ne 
bucurăm şi să ne veselim într-însa“; „Ziua Domnului“, înlocuind 
sabatul ca zi de odihnă). Ce au simţit Apostolii când l-au văzut 
pe Domnul înviat? (La început au fost stăpâniți de teamă și 
nedumerire, iar apoi aceste sentimente s-au transformat în 
bucurie, siguranță, curaj și iubire fără margini față de Domnul 
cel înviat). Evanghelia ne arată că la început Domnul înviat nu a 
fost recunoscut nici de Maria Magdalena, nici de Apostoli și nici 
de cei doi ucenici în drum spre Emaus. De ce? (Fiindcă Trupul 
Lui era spiritualizat, cu particularități deosebite oarecum de cele 
ale trupului cu care a vieţuit pe pământ). Cum ne apare trupul 
spiritualizat al Domnului? (El nu este duh, fiindcă mănâncă, 
vorbeşte, păstrează semnele rănilor, dar apare şi dispare când 
vrea şi unde vrea, ştie tot ce se întâmplă). Cu ce putere îi 
investeşte Domnul pe Apostoli? (Cu puterea de a lega şi dezlega 
păcatele oamenilor). Cu acest prilej Domnul instituie Sfânta Taină 
a Pocăinţei (Mărturisirii, sau Spovedaniei), iar prin suflarea 
Sfântului Duh peste ei, Domnul cel înviat instituie Sfânta Taină 
a Preoţiei. Când se arată Sfinților Apostoli în Galileea, la munte, 
ce le poruncește? (Să meargă la toate neamurile, să le înveţe noua 
credinţă şi să le boteze în numele Tatălui, al Fiului şi al Sfântului 
Duh). Aceasta este Sfânta Taină a Botezului. De aici vedem că 
după învierea Sa din morţi, Mântuitorul a instituit trei Sfinte 
Taine: Pocăinţa, Preoţia și Botezul. 


8. Aplicarea 


Sărbătoarea Invierii Domnului este praznic cu dată variabilă, fiind 
precedată de o perioadă de şapte săptămâni de post. 
Se vor cânta: „Ziua Invierii“ şi „Hristos a înviat“. 

9. Temă pentru acasă 


Se vor învăța aceste imne bisericești. 


10. Rugăciunea la ieşirea din clasă. 


Inălţarea Domnului la cer 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoștințele anterioare 


Ce ne spune Simbolul de credinţă despre Dumnezeu Fiul? (Că 
este născut din veci din Tatăl, că pentru noi şi pentru a noastră 
Mântuire s-a pogorât din ceruri și a luat trup ca al nostru din 
Sfânta Fecioară Maria, prin puterea Sfântului Duh. Apoi, că a 
fost răstignit pentru noi în zilele lui Ponţiu Pilat, a fost îngropat 
şi a înviat). Dar după înviere, ce s-a întâmplat? (S-a înălțat la 
ceruri şi şade de-a Dreapta Tatălui). 


5. Comunicarea subiectului lecţiei noi 


Ne vom referi la înălțarea Domnului la cer, urmărind desfăşurarea 
evenimentului și făgăduinţa venirii Sfântului Duh. 


6. Dirijarea învăţării. Insușirea noilor cunoştinţe 


Se va prezenta textul pericopei care relatează evenimentul, după 
cartea Faptele Apostolilor 1, 2-12. 


Explicarea textului După cum ne arată textul cărții Faptele 
Apostolilor, înălțarea Domnului la cer a avut loc la 40 de zile de 
la învierea Sa, pe muntele Măslinilor, aproape de Ierusalim. 
Sfinții Apostoli nu au înţeles sensul duhovnicesc al înălțării 
Domnului la cer și nici al împărăției mesianice, motiv pentru 
care ei întreabă nedumeriți pe lisus dacă „acum va întemeia 
împărăția lui Israel“. Această neînțelegere corectă a împărăției 

mesianice, se asociază şi altor situaţii, precum, de pildă, cu 
prilejul intrării solemne a Mântuitorului în Ierusalim, când au 
considerat că a sosit momentul întronizării Sale ca Mesia. „Numai 
după ce s-a proslăvit lisus“, ne spune Evanghelistul (loan 12, 16), 
au înţeles Apostolii sensul împărăției mesianice. Adică, numai 
după ce lisus s-a înălțat la cer și după evenimentul pogorârii 
Sfântului Duh, li s-a luminat mintea şi simţirile, spre a-şi aminti 
şi înţelege toate cele spuse lor de Domnul în cursul activităţii 
Sale (loan 14, 26). 

Înălţarea Domnului la cer înseamnă înainte de toate 
deschiderea cerului pentru noi toţi care beneficiem de roadele 
Jertfei şi Învierii Domnului. Este o împlinire a cuvintelor 
psalmistului, care vede pe Mesia rupând încuietorile care 
despărțeau cerul de pământ, în urma păcatului săvârşit de primul 
om. lată cuvintele sale: „Ridicaţi porţile voastre și vă ridicați 
porţile cele veşnice şi va intra Împăratul măririi! Cine este acela 
Împăratul măririi? Domnul puterilor, acesta este Împăratul 
măririi!“ (Psalmul 23, 7-10). 

Textul pericopei ne-a arătat apoi că înainte de înălțarea Sa la 
cer, Domnul le spune Sfinților Apostoli că vor lua puterea Sfân- 
tului Duh şi-l vor fi martori până la marginile pământului. Aceasta 
înseamnă că odată cu pogorârea Sfântului Duh, Sfinţii Apostoli 
vor primi puterea de a porni la misiunea pentru care au fost aleși, 
continuând în toată lumea întreita activitate a Domnului: 
profetică, de propovăduire a Evangheliei; arhierească, de sfințire 
a celor ce cred în Hristos prin harul Sfântului Duh; şi conducă- 
toare, de a întemeia comunităţi creștine şi a stabili rânduiala după 
care să-şi desfăşoare activitatea. 

Odată înălțat la cer, Mântuitorul nu i-a părăsit pe Sfinţii 
Apostoli, ci le-a făcut din nou făgăduinţa apropiatei pogorâri a 
Sfântului Duh, care va face ca EI, Învățătorul lor, Hristos cel 
înălțat întru slavă, să fie veşnic prezent în viaţa lor şi a celor ce 
vor crede în EI, până la sfârşitul veacurilor. 

Pe de altă parte, înălțarea Domnului la cer s-a făcut cu trupul 
omenesc spiritualizat și îndumnezeit, adică cu trupul luat din 
Sfânta Fecioară Maria, cu care a trăit printre noi, cu care a pătimit 
şi cu care a înviat din morți. Este trupul Domnului plin de slavă 
dumnezeiască. Dacă trupul omenesc intră în componenţa Sfintei 
Treimi, înţelegem mai bine valoarea pe care o are trupul în fața 
lui Dumnezeu, ca şi a datoriei pe care o avem și noi față de trup, 
şi anume de a nu-l lăsa să fie înrobit patimilor, ci să facem din el 

un „templu al Duhului Sfânt“ (1 Corinteni 6, 19) sau un „mădular 
al lui Hristos“ (I Corinteni 6, 15). 

Intuiţia se va face arătându-se tabloul înălțării Domnului 
la cer. 


7. Fixarea cunoştinţelor 


Când a avut loc înălțarea Domnului la cer? (La 40 de zile după 
învierea Sa). Unde? (Pe muntele Măslinilor, aproape de leru- 
salim). Ce le poruncește Mântuitorul cu acest prilej? (Să nu se 
depărteze de Ierusalim, că într-un timp foarte apropiat se va 
revărsa peste ei Duhul Sfânt, care le va da putere de a fi martorii 
Domnului pâna la marginile pământului, vestind Evanghelia şi 
întemeind împărăţia lui Dumnezeu pe pământ). Ce ne demon- 
strează înălțarea Domnului la cer cu trupul? (Ne arată valoarea 
pe care o are trupul omenesc ca şi creaţie a lui Dumnezeu, precum 
şi menirea lui de a deveni „templu al Duhului Sfânt“). 


8. Aplicarea 


Înălţarea Domnului la cer este comemorată de creştini la 40 de 
zile după înviere, ca praznic împărătesc cu data variabilă (în 
funcție de data Paştilor), sărbătorindu-se acum și ziua eroilor. 

Se va cânta troparul praznicului: „Înălţatu-Te-ai întru slavă, 
Hristoase, Dumnezeul nostru, bucurie făcând ucenicilor Tăi cu 
făgăduinţa Sfântului Duh, încredințându-se ei prin binecuvântare 
că Tu eşti Fiul lui Dumnezeu, Mântuitorul lumii“. 


9. Temă pentru acasă 


Se va repeta și învăţa troparul înălțării Domnului la cer. 


10. Rugăciunea la ieşirea din clasă. 

Raportul dintre Vechiul Testament şi 
Noul Testament 


1.Rugăciunea la intrarea în clasă 
2.Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoştinţele anterioare 


Ce este Sfânta Scriptură? (Sfânta Scriptură reprezintă calea prin 
care ni s-a transmis revelaţia sau descoperirea lui Dumnezeu, 
pentru a cunoaşte planul lui Dumnezeu cu privire la mântuirea 
noastră). În câte părţi se împarte Sfânta Scriptură? (În două părți: 
Vechiul Testament şi Noul Testament). Ce cuprinde Vechiul 
Testament? (Cărţile scrise sub inspiraţia Duhului Sfânt menite 
să pregătească omenirea pentru primirea Mântuitorului). Dar Noul 
Testament? (Reprezintă însăşi opera de mântuire adusă nouă de 
Fiul lui Dumnezeu întrupat). 


5. Comunicarea subiectului lecţiei noi 


Vom vedea în cele ce urmează care este raportul dintre Vechiul 
Testament şi Noul Testament. 


6. Dirijarea învăţării. Insuşirea noilor cunoştinţe 


Între Noul Testament şi Vechiul Testament într-o unitate or- 
ganică, având același izvor care le-a creat şi acelaşi obiectiv la 
care ambele se referă. Ambele s-au scris sub inspirația aceluiaşi 
Duh Sfânt, după mărturia Apostolului: „Toată Scriptura este 
insuflată de Dumnezeu și de folos spre învățătură, spre mustrare, 
spre îndreptăţirea întru dreptate“ (II Timotei 3, 16). Atât Vechiul 
cât şi Noul Testament au ca obiect persoana lui lisus Hristos 
prin care vine mântuirea din păcat: „Cercetaţi Scripturile căci 
socotiți că în ele aveţi viața veşnică şi acestea sunt care 
mărturisesc despre Mine“ (loan 5, 39). 

Vechiul Testament este izvorul Noului Testament, fiindcă 
ne prezintă păcatul şi făgăduinţa unui Izbăvitor. Noul Testament 
ne prezintă împlinirea mântuirii. Vechiul Testament este izvorul 
din care a ieșit Noul Testament, este temelia pe care s-a zidit 

întregul edificiu al Nuolui Testament, pentru a forma o singură 
unitate: Împărăţia lui Dumnezeu. 

Deşi Vechiul Testament este călăuză spre Hristos (Galateni 
4, 24), sau „umbra celor viitoare, iar nu însuşi chipul lucrurilor...“ 
(Evrei 10, 1), totuşi Vechiul Testament rămâne începutul şi 
temelia, garantul împlinirilor mesianice. Astfel, autorii Noului 
Testament pe tot cuprinsul își întemeiază vorbele şi faptele pe 
cele descoperite de Dumnezeu în Vechiul Testament. Ei spun tot 
timpul: „Acestea toate s-au făcut ca să se împlinească ceea ce s-a 
zis de Domnul prin proorocul care zice...“ (Matei 1, 22-23); 
„„.„.aşa este scris de proorocul“ (Matei 2, 5); „... Atunci s-a împlinit 
cuvântul spus de ...proorocul“ (Matei 2, 17). 

Unitatea Vechiului şi Noului Testament este dată şi de faptul 
că ambele au în centrul învățăturii lor ideea de păcat şi necesitatea 
izbăvirii din păcat, deci persoana Domnului lisus Hristos. Mân- 
tuitorul însuşi spune „că dacă aţi fi crezut în Moise, M-aţi fi 
crezut şi pe Mine, căci despre Mine a scris acela“ (loan 5, 46). 

Modul cum s-au împlinit proorociile Vechiului Testament 
în Noul Testament rezultă din chiar conţinutul lor. Acestea expun 
cu exactitate viața și activitatea Domnului, patimile, moartea şi 
învierea Sa, încât ele au fost identificate de autorii Noului Tes- 
tament ca împlinirea lor în persoana lui lisus Hristos. 
Descoperindu-se la cina de la Emaus după Înviere, Mântuitorul 
atrage atenţia ucenicilor Săi: „Şi le-a zis: Acestea sunt cuvintele 
pe care vi le-am vorbit încă fiind cu voi, că trebuia să se 
împlinească toate cele scrise în legea lui Moise și în prooroci şi 
în psalmi despre Mine. Atunci le-a deschis mintea, ca să înțeleagă 
Scripturile. Şi le-a zis: aşa este scris şi aşa trebuie să pătimească 
Hristos şi a treia zi să învieze din morţi...“ (Luca 24, 44). 

Unii creştini pornind de la cuvintele Domnului: „Nu am venit 
să stric legea, ci s-o împlinesc“ (Matei 5, 17), spun că Vechiul 
Testament este superior celui Nou. Alţii, din contră, pornind de 
la spusele Sfântului Apostol Pavel că Vechiul Testament este o 
„călăuză spre Hristos“ şi „dacă a venit credința nu mai suntem 
sub călăuză“ (Galateni 3, 24-25), sau că „Hristos este sfârşitul 
legii“ (Romani 10, 4), îi anulează valoarea. Nici una din aceste 
poziţii nu este cea mai potrivit aleasă. Sunt două extreme și 
extremele nu sunt bune. „Noul Testament aduce noul înlocuind 
jertfele prin unica jertfă a Domnului, înlocuind tăierea împrejur 
cu Botezul creștin, înlocuind deosebirile dintre mâncărurile „cu- 
rate“ şi „necurate“, înlăturând sărbătorile, spălările şi alte 
ritualuri, care nu vor mai avea nici o semnificaţie (vezi Coloseni 
2, 16), înlocuirea preoţiei dintr-o singură seminţie cu cea din 

toate seminţiile“. Aceasta nu înseamnă o înlăturare a Vechiului 
Testament. Este adevărat că „părți ale Vechiului Testament care 
au fost tipuri şi simboluri pentru Noul Testament s-au împlinit 
şi, ca atare, nu mai pot avea putere obligatorie. Ele s-au potrivit 
unui anume popor şi unei anume epoci. Dar Vechiul Testament 
mai cuprinde și alte legi care nu au fost desfiinţate, deoarece 
sunt potrivite tuturor creştinilor din toate epocile şi care 
corespund universalității şi eternității creştinismului, care le-a 
primit şi le-a perfecţionat. Scris sub inspirația aceluiaș Duh Sfânt, 
Vechiul Testament nu-şi pierde valoarea de Scriptură Sfântă. 
Când Sfântul Apostol Pavel spune că „toată Scriptura este 
insuflată de Dumnezeu“ (II Timotei 3, 16) se referă desigur la 
Vechiul Testament, fiindcă Noul Testament nu era compus încă. 
De aceea, pe drept cuvânt sublinia un părinte al bisericii (Fericitul 
Augustin), arătând că „Noul Testament în cel vechi se ascunde, 
iar Vechiul se descopere în cel Nou“ (Nicolae, Mitropolitul 
Banatului, «Temeiurile Învăţăturii Ortodoxe» -— Timișoara, 1981, 
p.102). 


7. Fixarea cunoştinţelor 


Care este raportul dintre Vechiul Testament şi Noul Testament? 
(Este un raport de unitate indisolubilă având aceeași inspirație 
divină a Duhului şi pe Fiul lui Dumnezeu întrupat, ca Izbăvitorul 
lumii din păcat). Dacă profețiile Vechiului Testament s-au 
împlinit în persoana Domnului Hristos, mai este necesar Vechiul 
Testament? (Mai este necesar prin învăţătura sa dată de Dumne- 
zeu, precum Legea lui Dumnezeu şi celelalte percepte de doctrină 
şi de morală, precum: învăţătura despre păcatul strămoșesc, 
învățătura despre Dumnezeu unul în fiinţă și întreit în persoană, 
despre atributele lui Dumnezeu. În Vechiul Testament ne este 
prezentată şi porunca cea mare a iubirii, sintetizată în a iubi pe 
Dumnezeu din toată puterea, din toată inima, din tot cugetul, iar 
pe aproapele, ca pe tine însuţi. Vechiul Testament cuprinde o 
serie de învățături morale date de Dumnezeu spre folosul tuturor 
oamenilor din toate timpurile și din toate locurile). 


8. Aplicarea 


Pentru frumuseţea lor duhovnicească şi pentru înţelepciunea lor 
divină multe pericope scripturistice din Vechiul Testament au 
intrat în cultul Bisericii spre a oferi credincioşilor poveţe și 
îndreptare a vieţii. 

Rugăciunile, precum Psalmul 50, au fost incluse într-o mul- 
țime de slujbe bisericești, fiind rostite de credincioşi în multe 
situaţii ale vieţii lor duhovniceşti. 

Chipuri ale profeților și drepţilor Vechiului Testament 
împodobesc calendarul sfinţeniei creştine, iar Sfântului prooroc 
Ilie i s-a consacrat o sărbătoare specială cu prăznuire. 

Mulţi dintre credincioșii Bisericii creștine poartă numele 
sfinților şi drepţilor Vechiului Testament, spre a-i avea ca modele 
de urmat în viaţă. 


9. Rugăciunea la ieşirea din clasă. 


Sfânta Scriptură — capodoperă a 
culturii și civilizaţiei universale 


1. Rugăciunea la intrarea în clasă 
2. Organizarea clasei pentru lecţie 
3, Verificarea lecţiei predate anterior 


4. Legătura cu lecţia precedentă sau cu 
cunoștințele anterioare 


Din catehezele tratate vedem că Sfânta Scriptură reprezintă cu- 
vântul lui Dumnezeu, „viu şi lucrător“ (Evrei 4, 12) în viața 
noastră, care ne arată calea mântuirii. În același timp, cuvântul 
lui Dumnezeu, luminând sufletul, îi dezvoltă aspiraţiile lui spre 
valorile culturale, artistice, literare, etc. Pe de altă parte, Biblia 
însăşi oferă teme care impulsionează aspirațiile culturale ale 
sufletului, încât ea prezintă modele şi motive de inspiraţie pe 
care oamenii de talent le-au concretizat în opere nemuritoare 
intrate la loc de frunte în tezaurul culturii universale. 


5. Comunicarea subiectului lecţiei noi 


În felul acesta ne putem referi la Sfânta Scriptură ca şi capodoperă 
a culturii şi civilizaţiei universale. 

6. Dirijarea învăţării. Insuşirea noilor cunoștințe 


Sfânta Scriptură reprezintă Cuvântul lui Dumnezeu scris sub 
inspiraţia Sfântului Duh spre a arăta oamenilor voia lui Dumne- 
zeu, sau calea care duce la mântuire. Ea are deci în esenţă un 
caracter religios. Desigur că toate religiile au cărţi de orientare 
religios-morală. Deosebirea însă dintre acestea și Biblie este 
esenţială. În ea vorbeşte însuși Dumnezeu oamenilor, pe când în 
alte cărţi ale diferitelor religii vorbesc oamenii despre Dumne- 
zeu. De aceea, Biblia se mai numeşte şi „Sfânta Scriptură“, re- 
prezentând „cuvintele vieţii veşnice“, cuvântul lui Dumnezeu „viu 
şi lucrător... judecător al simțurilor și al cugetelor inimii“. Ea 
este sămânţa căzută pe pământul bun care aduce „roade cu inimă 
bună şi curată întru răbdare“ (Luca 8, 15). 

Pe lângă caracterul divin al Bibliei ea este şi rămâne o 
capodoperă a culturii și civilizaţiei umane. Și este explicabil 
aceasta dacă ne gândim că cultura și civilizația au rolul de a 
dezvolta spiritul omenesc şi valorile umane, ceea ce corespunde 
întru totul strădaniei spre virtute, strădanie de a cultiva chipul 
lui Dumnezeu pe care îl avem în noi, spre a ajunge la asemănarea 
cu Dumnezeu, adică la desăvârşirea duhovnicească. Această 
neîntreruptă tendinţă spre desăvârșire nu exclude, ci implică 
dăltuirea spiritului descătușat de păcat spre a tinde mereu spre 
cultură şi cvilizație. Aşa se explică faptul că un cercetător com- 
petent în probleme de istoria religiilor demonstrează că ideea de 
„sacru“ (sfinţenie) corespunde celei de cultură şi civilizaţie. Deci 
pe măsură ce de-a lungul vremii sufletul caută valorile religiei, 
în acelaşi timp creează cultura şi civilizația (Mircea Eliadie, 
«Tratat de Istoria Religiilor» — Paris 1964). 

Pentru a arăta mai concret că Biblia e o capodoperă a culturii 
şi civilizației universale, vom demonstra că la multe popoare şi 
chiar la poporul nostru, Biblia i-a învăţat pe oameni să scrie și 
să citească. Părti din ea au fost primele manuale şcolare. Sunt 
nenumărați acei credincioşi care chiar la o vârstă mai înaintată 
au învăţat să citească din dorinţa de a descifra adevărurile Sfintei 
Scripturi. 

E suficient apoi să reținem faptul că pentru poporul nostru, 
Biblia de la Bucureşti, din 1688, constituie primul monument al 
limbii literare românești. 

Referindu-ne însă în mod general la valoarea istorică a 
Bibliei, putem spune că ea oferă date preţioase de ordin istoric, 
privind cunoașterea Orientului Apropiat şi Mijlociu. Dintre toate 
popoarele orientale, evreii sunt singurii care au dat lucrări de 

istoriografie în cărțile istorice ale Vechiului Testament. Restul 
popoarelor, deşi au dezvoltat cultura în toate domeniile nu au 
oferit nici un fel de istorie. Un istoric (Eduard Mayer) subliniază 
că evreii „se ridică mult, peste tot ce cunoaștem noi în 
istoriografia orientală“, ei având astfel „o poziție unică între 
popoarele culte ale Orientului“. De exemplu, nici un istoriograf 
nu aminteşte de poporul hitiţilor (indo-european). Singură Bibilia 
aminteşte de fiii lui Het (heteii), date confirmate întocmai de 
arheologia modernă. 

Frumusețea artistică a Sfintei Scripturi este indiscutabilă. Un 
renumit filolog și arheolog francez, Solomon Reinach, critic aspru 
al tuturor religiilor, este un sincer admirator al Bibliei. El arată 
că „oricare cititor imparțial va fi de acord că istoria lui Iosif este 
încântătoare, că în cartea lui lov sunt pasaje sublime, că profeţii 
ŞI psalmii cuprind unele din cele mai frumoase pagini cu care se 
poate onora geniul uman“. Biblia „este mai ușor de citit și mai 
instructivă... Se poate spune că toate marile idei ale civilizației 
moderne sunt în germene în ea şi se poate constata, pe temeiul 
istoriei, cât de mult îi datorează civilizaţia modernă“. Biblia 
cuprinde şi transmite sentimentul demnităţii umane, al 
solidarităţii, al iubirii aproapelui, al egalității oamenilor înaintea 
lui Dumnezeu, pe care Vechiul Testament le-a transmis Noului 
Testament şi pe care continuă să le răspândească amândouă până 
astăzi. 

Orice cititor găseşte în Sfânta Scriptură scrieri istorice, de 
învățătură, profeţii, legi moral-religioase, redactate sub formă 
de proză, poezie sau scrisori. De pildă, scrierile poetice ale 
Vechiului Testament îmbrățișează toate genurile literare: epic, 
liric, dramatic. „Cuvintele pline de mânie ale proorocilor şi 
poeziile lirice de mare valoare artistică (Psalmii) stau astăzi 
alături de cele mai bune opere ale literaturii universale“ (V.J. 
Avdiev, «Istoria Orientului Antic» — Bucureşti, 1951, p.241). 

Sfinții Părinți socotesc Biblia „hrană a sufletelor“ (Sf. Vasile 
cel Mare); „leac împotriva tuturor rănilor sufleteşti“ (Sfântul loan 
Gură de Aur); „scara pe care ne urcăm la Dumnezeu“ (Isidor 
Pelusiotul). „Nici gloria, nici puterea, nici prezenţa prietenilor, 
nici vreun alt lucru omenesc, nu poate să mângâie un suflet 
cuprins de tristeţe, aşa cum o poate face citirea Sfintei Scripturi, 
căci această citire e convorbire cu Dumnezeu“ (Sf. loan Gură de 
Aur). 

Biserica, prin învățătura sa cuprinsă în Biblie şi sf. Tradiţie, 
înnoiește întreaga lume păgână, deschizându-i accesul la cultură 
şi civilizaţie. Este bine cunoscut faptul că popoarele barbare 

primeau noua învățătură creștină cu scopul precis şi bine 
determinat de a intra în rândul popoarelor culte şi civilizate. 
Imperiul bizantin a fost prin definiţie creștin și pe acest fundal 
şi-a întemeiat o cultură şi civilizaţie specifică, care a dăinuit şi 
luminat spiritul omenesc mai bine de un mileniu. lar popoarele 
barbare primeau noua credință, înscriindu-se în acest imperiu cu 
eticheta apartenenţei la fenomenul cultural. Se remarcă astfel o 
împletire armonică, sau o simbioză între religie, cultură şi civi- 
lizație. 

Dar Sfânta Scriptură fiind hrană duhovnicească a devenit şi 
izvor de inspiraţie al celor mai mari artişti ai lumii. 

Arta bizantină şi cea creștină occidentală și-a scos subiecte- 
le de inspiraţie din Sfânta Scriptură, încât catedralele și 
mănăstirile au devenit adevărate „Biblii în piatră“ (M. Vloberg). 
La fel se poate spune și despre marile opere din arta Renașterii, 
atât în pictură, cât și în sculptură. Scenele din capela Sixtină 
rămân cele mai însemnate capodopere ale picturii, iar ca sculptură 
este suficient să ne gândim la Michelangelo cu: „David“, „Pieta“ 
şi „Moise“. Despre această din urmă sculptură, când a fost văzută 
pentru prima dată, cei prezenţi au exclamat plini de admiraţie şi 
uimire: „a înviat Moise!“. 

La fel şi arta iconografică, se dezvoltă în lumea bizantină și 
se continuă apoi şi în frescele bisericilor şi mănăstirilor româ- 
neşti precum şi în miniaturile care împodobesc manuscrisele 
cărților bisericești. De pildă, pictorii români Nicolae Grigorescu 
şi Tătărăscu au împodobit pereții mănăstirilor cu scene biblice 
nemuritoare (precum mănăstirea Agapia). 

În pictura universală se remarcă îndeosebi Leonardo da Vinci 
cu „Cina cea de taină“; Rembrandt, cu „Isac şi Rebeca“, „Samson 
la masa de nuntă“, „Întoarcerea fiului risipitor“, „Lepădarea 
Sfântului Petru“ şi „Ucenicii în drum spre Emaus“; Tiţian, cu 
„Ecce homo“; Rafael, cu „Calvarul“ şi „Punerea în mormânt“; 
Michelangelo, cu „Facerea omului“; El Greco, cu „Adoraţia 
păstorilor“, „Învierea lui Hristos“, „Sfântul Martin“ şi „Sfântul 
loan Evanghelistul şi Francisc de Assisi“; Antonio Ciseri, cu 
„Punerea în mormânt“; Gustav Dore, cu „Judecata lui Solomon“, 
„Solomon primeşte pe regina din Saba“ şi „Solomon bătrân“; 
Piero della Francesca, cu „Învierea“; Duccio, cu „Femeile la 
mormânt“; Giotto, cu „Jeluirea lui Hristos“; Matthias Griinewald, 
cu „Răsmânt“; Aert de Gelder, cu „Abraham și cei trei îngeri“. 

Intuitia se va face arătându-se planşe sau diapozitive 
cuprinzând aceste picturi celebre care au intrat în patrimoniul 
artei universale. 


Cateheze Biblice — Noul Testament cu bv, 


În ceea ce privește domeniul muzicii, toți marii compozitori 
ai lumii moderne au compus „Misse“- (Sf. Liturghie). S-a impus 
în mod deosebit Beethowen cu „Missa solemnis“. Mai putem 
aminti „Requiemul“ lui Mozart; „Oratoriile“ lui Bach închinate 
„Patimilor“ Domnului; „Creaţiunea“ de Hayden; „Patimile 
Domnului“ de Handel, etc. De asemenea, în domeniul operei e 
suficient să amintim doar „Corul robilor“ din „Nabucco“ de G. 
Verdi, ca şi opera „Samson şi Dalila“. La toate acestea putem 
adăuga și compoziţiile religioase, în special „Sfânta Liturghie“ 
ale celor mai mari compozitori și dirijori români de coruri 
bisericești. 

Intuiţia se poate face punându-se un disc cu una sau mai 
multe din compozițiile muzicale amintite. 

În literatură putem semnala „Divina Comedie“ a lui Dante, 
ca fiind opera cea mai celebră din Evul Mediu. Influența Sfintei 
Scripturi asupra lui Milton se materializează prin opera sa: 
„Paradisul pierdut“. Tot din Biblie s-au mai inspirat și alți scriitori 
cu răsunet mondial, precum: Tolstoi, Dostoievschi, Victor Hugo, 
etc. 


7. Fixarea cunoştinţelor 


Ce cuprinde Biblia sau Sfânta Scriptură? (Cuprinde Cuvântul lui 
Dumnezeu scris sub inspiraţia Duhului Sfânt). Care este scopul 
esenţial al Bibliei? (De a le arăta oamenilor voia lui Dumnezeu 
şi drumul care duce la mântuire). Ce implică acest fapt? (Implică 
faptul că restabilind chipul lui Dumnezeu în fiinţa noastră ne 
vom orienta spre tot ceea ce ne cultivă spiritul, spre tot ceea ce 
reprezintă adevăr, bine şi frumos). Cum a influențat Sfânta 
Scriptură spiritul omenesc? (L-a influenţat în mod creator în toate 
domeniile de activitate: literatură, istoriografie, pictură, sculptură, 
muzică, arhitectură, etc. Într-un cuvânt, Biblia a stimulat spiritul 
omenesc spre valorile morale și estetice, ea rămânând astfel o 
capodoperă a culturii şi civilizației universale). 


8. Aplicarea 


Pentru a fi cât mai accesibilă, Biblia a fost tradusă în peste 2500 
de limbi şi dialecte, mai mult ca oricare altă carte din lume. Astfel, 
fiind citită de un număr tot mai mare de oameni, ea îşi îndeplineşte 
rolul ei clarvăzător. În felul acesta, cu cât citim mai mult Biblia 
ŞI cu cât ne orientăm viața după cuvântul lui Dumnezeu pe care 
ea îl cuprinde, cu atât ne vom înnobila mai mult fiinţa, devenind 

mai buni și mai drepți, caractere ferme, hotărâte să îndeplinească 
voia lui Dumnezeu. 

În lecţiile care vor urma, ne vom strădui să cunoaştem cât 
mai temeinic Biblia, încât Cuvântul Domnului să devină pentru 
fiecare din noi, aşa cum zice psalmistul: „o candelă pentru 
picioarele mele şi o lumină pentru cărarea mea“ (Psalmul 
1 19, 105). 


9. Rugăciunea la ieşirea din clasă. 


Cateheze 


dogmatice 

Existenţa lui Dumnezeu 


I]. Pregătirea aperceptivă 


Privind viaţa în desfăşurarea ei, ca și ordinea şi armonia din 
univers şi din noi înşine, omul dotat cu libertatea de a-și pune 
continuu întrebări, în mod firesc şi-a pus și își pune problema 
cauzei care le-a determinat pe toate şi a scopului pentru care au 
apărut. Și astfel ajunge inevitabil la cauza lor primă, la Stăpânul 
vieţii și al universului. Dar cum acest Stăpân este altceva decât 
noi, sau decât universul; şi cum nu-L poate sesiza empiric cu 
simţurile; şi cum rațiunea nu este totdeauna luminată de credinţă, 
omul şi-a pus şi îşi pune întrebarea dacă există într-adevăr această 
Fiinţă supremă, fără de început și fără de sfârşit, Creatorul a tot 
ce există. 


II. Anunţarea temei 


In cele ce urmează vom arăta că într-adevăr există o Fiinţă 
supremă căreia îi spunem Dumnezeu, ca Stăpân a tot ce are un 
început și un rost în lume. 


III. Tratarea 


Pe lângă oamenii care cred în Dumnezeu, sunt mulți care nu ad- 
mit existența Lui. Ei se numesc atei, și spun că în lume există 
legi după care ea se conduce, şi nu mai e nevoie de altceva. Totul 
merge automat, de la sine. Viaţa însăşi se prezintă într-o mişcare 
ŞI evoluție, materia dezvoltându-se de la simplu la complex, tinde 
mereu spre perfecţiune. Astfel s-a dezvoltat de la anorganic la 
Organic, și așa a ajuns să apară omul, ca ființă raţională, capabilă 
să o domine şi să o transforme prin forțele lui proprii și să facă 
din ea ce vrea și ce poate, fără a da socoteală cuiva de aceasta... 
Nu le este însă uşor celor ce neagă existența lui Dumnezeu să-şi 
susțină părerile sau convingerile lor până la capăt... Ei nu pot, 
de pildă, explica cine anume a pus legile în materie, spre a-i 
determina mișcarea și evoluţia?... Cum a apărut frumuseţea 
materiei?... Cum a putut materia evolua de la anorganic până la 
om?... Cum a apărut viața?... 

Şi fiindcă ne-am referit la om, e suficient să aruncăm și numai 
o privire spre noi înșine, ca să ne întrebăm în mod firesc cum 
s-au putut forma organele corpului omenesc atât de complexe şi 

de perfecte, încât necesită o specializare de o viaţă ca să le poţi 
pătrunde tainele existenţei şi funcționării lor?!... Cum s-au aranjat 
apoi organele într-o așa interdependenţă, încât să asigure 
funcționalitatea atât de variată a organismului uman?!... Cum a 
putut celula microscopică, care îndeplinește funcţia unei uzine, 
să se combine cu alte celule pentru a forma anumite ţesuturi şi 
apoi organele?! Cine le-a imprimat memoria funcției lor, ştiut 
fiind că dacă la un moment dat îşi pierd această memorie de 
legătură şi funcționalitate, formează ţesuturi maladive, ce duc 
viața la pieire?!... Cum ochiul, ficatul, inima, plămânii, etc. 
asemenea unor fabrici, încap în locuri aşa de mici, se leagă între 
ele şi asigură buna desfăşurare a vieţii organismului omenesc?!... 
Tot întrebări fără răspuns rămân cu atât mai mult cele referitoare 
la suflet, sau la întregul univers... Şi cum în mod firesc când 
privim un ceasornic, ne gândim că nu a putut apărea fără să-și fi 
avut ceasornicarul său; sau când privim o simplă mașină nu putem 
admite că a ajuns la forma pe care o vedem prin evoluția din sine 
însăşi, ci că a fost creată de o inteligență omenească, purtând 
chiar numele firmei care a creat-o, tot așa nu putem admite ca 
atât de complicata „mașină“ formată din suflet şi trup să apară 
din întâmplare, sau printr-o simplă evoluţie, fără ca la baza ei să 
existe o rațiune, sau o inteligență supremă. Dacă un robot, sau 
un calculator au fost create cu „inteligență“ de către om, se 
impune prin asociaţie de idei că şi inteligența umană trebuie să-și 
aibe o cauză care a produs-o, sau o inteligenţă supremă care a 
creat-o. Văzând această izbitoare și convingătoare realitate, s-a 
făcut chiar paradoxala afirmaţie că „dacă Dumnezeu nu există, 
trebuie să-L inventăm!“... 

Dar cum viața și lumea cu tot ce este în ea există, tot astfel 
există şi Creatorul ei. Şi pentru a demonstra acest fapt vom căuta 
să aducem mai multe dovezi sau argumente. 

1. Argumentul istoric. Pe drept cuvânt spunea un înțelept al 
lumii vechi că „ceea ce toți oamenii ţin în chip instinctiv ca 
adevărat, este un adevăr natural“ (Aristotel). Credinţa în 
divinitate, indiferent de modul în care a fost concepută, este 
prezentă la toate popoarele şi în toate timpurile. „Nu este nici un 
popor aşa de sălbatic ca să nu creadă într-un Dumnezeu, chiar 
dacă această credinţă nu este cea adevărată“ (Cicero). „Priviţi la 
fața pământului și veţi vedea probabil cetăți fără ziduri, fără legi, 
veţi găsi popoare care nu cunosc scrierea și folosirea banilor, dar 
un popor fără Dumnezeu n-a văzut încă nimeni“ (Plutarh). 

2. Argumentul cosmologic se referă la lumea şi legile care 
stau la baza fenomenelor din univers. Este oricui cunoscut faptul 

că orice lucru, orice acţiune are o cauză a existenţei sale. Această 
cauză a lucrurilor din lume nu se află în ele însele, ci în afara 
lor. Ea nu poate fi întâmplătoare, fiindcă întâmplarea nu crează 
ordinea. Şi atunci spunem că această cauză este absolută, eternă, 
neschimbătoare, spirituală și personală. 

Referindu-ne apoi la materie, este ştiut faptul că în sine ea 
este inertă, adică nu se poate pune în mișcare de la sine. Mişcarea 
materiei presupune neapărat existenţa unui Mişcător nemișcat... 
În sfârșit, viaţa pe pământ nu a putut să apară din materia moartă. 
Oricâte cercetări și încercări s-ar fi făcut în laborator, nu s-a putut 
ajunge la crearea vieţii, ci la formularea principiului că „viaţa nu 
se poate naşte decât din viață“ („Omne vivum ex vivo“ — Pas- 
teur). De aici rezultă că există un principiu, un început al vieții; 
ŞI mai presus de toate un izvor al vieţii, care are viaţa în sine 
însuşi. 

3. Argumentul teleologic, priveşte scopul bine determinat al 
existenţei universului. Frumuseţea, ordinea, armonia nu pot fi 
decât opera unei inteligenţe supreme, care a făcut lumea după un 
anumit plan şi cu un scop bine determinat. Orice lucru care există 
nu poate fi produsul hazardului, sau al întâmplării. El are un 
scop precis pentru care există, precum și o lege fundamentală a 
existenţei. lar aceasta presupune în chip necesar existenţa unei 
inteligențe, a unei voințe supreme, sau a unei Fiinţe personale, 
atotputernică și bună. Dacă materia are în sine un impuls spre 
organizare şi o finalitate inconștientă, ne întrebăm: cine i-a 
imprimat-0?!... Care este originea legilor după care ea se confor- 
mează?! 

4. Argumentul moral se referă la sufletul omenesc, care 
dispune de acel judecător interior numit conştiinţă morală, ca o 
capacitate de a deosebi binele de rău; ceea ce este drept, de ceea 
ce este nedrept; meritul de vină; răsplata de pedeapsă. Ne 
întrebăm: cine a pus în sufletul omului aceste noțiuni? Există 
apoi în sufletul omului şi un impuls al ordinei morale, un „ordin“ 
venit din străfundurile firii, care îl obligă să urmeze binele și să 
evite răul. Aceasta este legea morală naturală, încât aşa cum 
constata Apostolul, „popoarele care nu au lege, din fire fac cele 
ale legii; neavând lege, își sunt ei singuri lege“ (Romani 2, 14). 
Dacă în sufletul omului există legluitorul care îl îndeamnă să 
săvârsească binele, ca şi judecătorul care îl mustră când nu 
săvârşeşte binele, acest fapt ne obligă să admitem că există un 
Izvor al binelui, că există un Legiuitor şi Judecător suprem care 
a pus în sufletul omului noţiunea binelui şi obligaţia de a-l urma. 

5. Pe lângă aceste argumente mai există şi cel antropologic, 
cu referire specială la om, mai ales la sufletul lui nemuritor. Spre 
deosebire de lumea înconjurătoare care este materială, omul are 
şi suflet. Toţi ştim aceasta, dar ce este sufletul şi conștiința în 
sine rămân taine adânci. E adevărat că materia sau creierul este 
pentru suflet asemenea instrumentului pentru cântăreţ. Dar 
instrumentul nu e tot una cu cântărețul. Nu derivă unul din altul. 
Se condiţionează reciproc, dar există independent. Şi alte 
vieţuitoare au creier, dar nu au şi suflet. Omul are deci sufletul 
ca şi viața însăși din afara lui. E o suflare după chipul Persoanei 
care i l-a dat; şi care fiind deosebită de orice realitate materială, 
este Ființa supremă spirituală. 


IV. Recapitularea — Aprecierea 


Din cele de mai sus vedem că existența lui Dumnezeu poate fi 
dovedită pe cale rațională, bazându-ne pe mai multe argumente, 
începând cu cel istoric, potrivit căruia credința într-o Fiinţă 
supremă (divinitate) a fost pretutindenea și de toate neamurile 
admisă şi cultivată în variate forme. lar ceea ce toţi oamenii ţin 
în chip instinctiv ca adevărat, este un adevăr natural. La aceasta 
adăugăm argumentul cosmologic, privind lumea și legile care 
stau la baza fenomenelor din univers, care au o cauză a existenţei 
lor, iar materia inertă în ea însăşi este pusă în mişcare de un 
Mişcător nemișcat. La fel şi viaţa, nu putea să apară din materia 
moartă, ci din Fiinţa care are viața în Sine. Aceasta înseamnă că 
întreaga existență nu poate fi produsul hazardului, sau al 
întâmplării. Ea prezintă o armonie, o ordine, o frumuseţe, care 
implică existența unei inteligenţe, a unei voințe supreme, 
existenţa unei Fiinţe, personală şi atotputernică, care a adus toate 
la existență după un plan şi cu o finalitate. 

Privind apoi la noi înșine, ușor putem înțelege că omul este 
singura ființă care are suflet ce nu poate fi produsul materiei, ci 
îşi are originea într-o altă realitate din afara lui. Aceasta este 
Ființa spirituală care 1 l-a dat. Pe lângă aceasta omul posedă, în 
structura lui spirituală, impulsul de a urma binele, cât şi 
judecătorul care îl mustră dacă nu-l urmează. Nici acestea nu 
sunt produse ale materiei. Ele presupun astfel în chip necesar 
existența unui Legiuitor şi Judecător suprem. 

V. Asocierea 


Un cercetător care toată viaţa şi-a dedicat-o studierii credințelor 
religioase, remarcă într-o lucrare monumentală că două realități 
sunt întâlnite în toate credinţele, la toate popoarele lumii. Și 
anume, ideea unei divinități, a unei Fiinţe supreme și cea a 
sufletului nemuritor. Toate practicile de la înmormântare, ca şi 
cultul morților confirmă la toate popoarele credinţa în viaţa de 
dincolo de mormânt și implicit cea în nemurirea sufletului. lar 
credinţa în divinitate, ca şi cea în nemurirea sufletului reprezintă 
posibilitatea definirii omului ca fiinţă religioasă, pe măsură să 
stabilească în mod conștient și liber legătura sau relaţia cu Fiinţa 
supremă, pe care o adoră şi de care depinde viaţa şi destinul său 
veşnic. 


VI. Generalizarea 


Din cele până aici tratate vedem că Dumnezeu este Fiinţa supremă 
personală şi atotputernică care a adus întreaga existență din 
neființă la fiinţă, după un anume plan al Său și cu o finalitate 
(scop) bine determinată. 


VII. Aplicarea 


Auzim adesea pe mulți spunând că L-au căutat pe Dumnezeu, 
dar că nu L-au găsit, nu l-au văzut, nici pipăit, nici simțit... 
Probabil că aşa este. Dar Dumnezeu este atât de mare, încât nu 
încape în întreaga lume, și atât de mic, încât încape în inima 
oricui. Caută-l în inima ta, în adâncul sufletului tău și-l vei găsi 
cu siguranță!... Priveşte apoi armonia cerului înstelat, frumusețea 
naturii, viaţa care pune în mişcare întreaga fire înconjurătoare, 
spre a-şi îndeplini menirea sa, şi vei constata alături de un mare 
om de ştiinţă că „chipul lui Dumnezeu îl văd într-o floare!“ Nu 
că floarea l-ar conţine pe Dumnezeu, ci pentru că opera, sau 
lucrarea ne duce totdeauna cu gândul şi cu inima la Autorul ei. 

]. Pregătirea aperceptivă 


Am văzut că nu putem concepe existenţa lumii, sau a creației 
fără să-şi aibe Creatorul său. Dumnezeu a creat lumea cu un 
anume scop. Nu spre a o lăsa în părăsire, ci pentru a menține 
legătura, sau a fi în relație cu ea. Cu atât mai mult, crearea omului, 
ca și coroană a creaţiei, purtător al chipului lui Dumnezeu, a fost 
adusă la existenţă, nu pentru a fi părăsit de Creatorul său, ci pen- 
tru a menţine o neîntreruptă legătură cu el. Această legătura sau 
relație a omului cu Dumnezeu este religia. 


II. Anunţarea temei 


Ne întrebăm: care este originea şi ființa religiei? 


III. Tratarea 


La această întrebare răspunsurile au fost foarte diferite. Mulţi 
cercetători ai fenomenului religios socotesc că religia ca fenomen 
sufletesc specific omului este un proces de evoluţie de la formele 
primare, identificate la diferite triburi sălbatice şi foarte străvechi, 
cu trecere prin politeism şi finalizând în monoteism. 

Vom vedea mai întâi și mai în amănunt care sunt încercările 
de a explica originea religiei? 

Unii văd originea religiei în magie. Se afirmă că oamenii 
din epoca primitivă, întrucât nu au putut explica fenomenele 
naturii, au căutat să le fundamenteze pe diferite forţe tainice, 
misterioase, pe care au căutat apoi, asemenea vrăjitorilor de azi, 
să le capteze în favoarea lor prin diferite gesturi, talismane și 
formule consacrate. Neputându-şi atinge scopul, au inventat zei, 
asemenea lor, care au fost invocaţi apoi în diferite situații sau 
împrejurări. Această teorie face însă confuzie între religie și 
magie. În modul lor de interpretare, normal ar fi fost ca religia 
(ca relaţie sau legătură cu forţele tainice) să fi fost mai întâi, şi 
apoi magia, ca formă de captare a lor... 

S-a căutat apoi originea religiei în animism. Se considera că 
toate lucrurile din natură sunt însufleţite (au suflet în ele). Aceste 
spirite pot exista şi independente. Majoritatea lor sunt însă 
răufăcătoare. S-a căutat să se intre în legătură cu ele şi astfel s-a 
ajuns la zeificarea lor, şi mai departe la politeism. Nu e uşor însă 


Cateheze dogmatice 327 


a propune animismul ca religie primordială, fiindcă în esenţă 
animismul nici nu poate fi considerat religie! 

Lipsa de temei a acestei interpretări a dus pe alţi cercetători 
la concluzia că religia și-ar avea originea în naturalism. Acesta 
reprezintă o formă primitivă de religie, care constă în încercarea 
omului de a da înţeles infinitului, sau nemărginitului din jurul 
său. Omul primitiv având sentimentul de admiraţie sau de groază 
în fața puterilor şi fenomenelor naturii a început să le adore. 
Astfel, încercând să le perceapă cu ajutorul simţurilor sale, unele 
obiecte din natură fiindu-i apropiate, le-a adorat ca atare; iar cele 
mai îndepărtate, precum: cerul, soarele și ceilalți aștri, au devenit 
zei. Naturismul însă nu poate răspunde la întrebarea: de unde a 
luat omul ideea de divinitate, dacă nu ar fi existat religia?!... 
Naturismul apare în această situație, doar o formă de interpre- 
tare sau de aplicare a religiei deja existentă. 

O altă încercare de căutare a originii religiei se îndreaptă 
spre fetisism, ca adorare a unor obiecte naturale (o bucată de 
lemn, o piatră, un arbore, un os), sau a unor obiecte artificiale 
(un cuţit, o brățară, un baston). Ca şi animismul, fetisismul nici 
nu poate fi socotit religie în înţelesul propriu al cuvântului, ci o 
superstiție. De fapt fetisismul nici nu este întâlnit la populații 
foarte îndepărtate ca timp, ci la acelea care erau pe punctul de a 
intra într-o civilizaţie superioară. Însuşi numele lui (de la 
portughezul „fetico“ (obiect vrăjit, talisman, amulet), a fost dat 
de navigatorii portughezi în secolul al X V-lea obiectelor ciudate 
pe care negrii de pe coasta de apus a Africii le adorau ca zeități... 

Totemismul consideră că sufletul unui strămoș, sau al unui 
protector al unei familii, trib sau popor ar locui într-un anume 
animal sau plantă. Acesta se numea „totem“, şi se consideră de 
unii că această formă de totemism ar constitui şi prima formă de 
religie. Totemismul însă asemănându-se cu animismul, poate fi 
o formă particulară a acestuia, referindu-se la cultul strămoşilor 
şi nu la adorarea unei divinităţi... 

O variantă a totemismului este tabuismul, care înlocuind 
totemul cu tabu-ul, găseşte originea religiei în elementul de 
prohibiție. Adică, anumite persoane (precum șeful tribului), 
animale, sau lucruri erau scoase din uzul comun și fiind ferite de 
atingere, erau considerate „tabu“. Se apreciază că din acest „tabu“ 
s-a născut ideea de divinitate, şi odată cu ea şi cea de religie. 
Numai că religia presupune nu o interdicție, ci o legătură, sau o 
unire, o comuniune... încât această explicaţie a originii religiei 
este falsă. 

Întrucât aceste teorii nu rezistă criticii, s-a căutat originea 
religiei în sentimentul de frică, de teamă a omului primitiv în 
faţa fenomenelor îngrozitoare și inexplicabile ale naturii. S-a chiar 
formulat ideea că „frica i-a creat pe zei“ (Epicur). Dacă frica i-ar 
fi creat pe zei, ne-am aştepta în mod firesc ca toate zeitățile să 
fie rele, iar odată cu dispariţia fricii de fenomenele naturii, să 
dispară şi religia. Ori, vedem că nu se întâmplă aşa... Pe de altă 
parte, nici nu se poate spune despre omul primitiv că era fricos 
în luptă cu forţele naturii, ci dispunea de mult curaj pentru a le 
face faţă şi domina... 

Dacă toate aceste teorii nu pot explica originea religiei, un 
cercetător de renume mondial, Wilhem Schmidt (despre care 
Mircea Eliade spune că „este fără îndoială unul din cei mai mari 
lingviști şi antropologi ai acestui secol“) într-o monumentală 
lucrare referitoare tocmai la „Originea ideii de Dumnezeu“ (scrisă 
în 12 volume, între 1912-1955) demonstrează că la populaţiile 
cele mai înapoiate şi mai vechi, găsim credinţa în existența unei 
Fiinţe supreme, creator al lumii și legislator al ordinei morale. 
Aceasta este teoria monoteismului primitiv, care arată că la 
început era credinţa într-un singur Dumnezeu şi apoi s-a ajuns şi 
la învăţătura creştină despre originea religiei. Omul poartă în sine 
suflarea divină, adică chipul lui Dumnezeu. Printre alte calități 
ale sufletului omenesc date încă de la creație, este şi aceea dea 
fi ființă religioasă, adică de a avea capacitatea, de a tinde necon- 
tenit să intre în legătură cu Creatorul său, cu Părintele său. Altfel 
spus, cum sufletul omului are capacitatea de a gândi, de a deosebi 
binele de rău (fiind o fiinţă morală) sau frumosul de urât (având 
de la natură vocaţia esteticului), tot astfel, de la natură omul are 
capacitatea de a intra în comuniune transcendentă cu o valoare 
absolută și infinită, care este Ființa supremă, adică Dumnezeu. 
În felul acesta putem spune că de la natură (înaintea oricărei alte 
experienţe) omul este ființa religioasă, iar religia este un fenomen 
divin-uman, reprezentând legătura dintre Dumnezeu (care se 
deschide spre om) și omul (care tinde mereu spre comuniune cu 
Dumnezeu). Ceea ce a adus şi mereu aduce întunecarea, 
falsificarea, confuzia (dar nu şi anularea) relației omului cu Dum- 
nezeu, este păcatul, încât pe bună dreptate constată Apostolul că 
datorită păcatului, omul decăzând sub aspect religios din mono- 
teismul primar, „a schimbat mărirea lui Dumnezeu celui nestri- 
căcios întru asemănarea chipului omului celui stricăcios şi a 
păsărilor şi a celor cu patru picioare și al târâtoarelor... şi adevărul 
lui Dumnezeu în minciună şi s-a închinat şi a slujit făpturii în 
locul Făcătorului“ (Romani 1, 23-25). 

Ne întrebăm acum: care este fința religiei? Şi la această 
întrebare s-au formulat mai multe răspunsuri, sau pretinse expli- 
caţii. 

În primul rând, teoria intelectuală, pornind de la faptul că 
omul este o ființă gânditoare încearcă să arate că religia este un 
produs al intelectului, sau al gândirii noastre, temeluită pe 
noțiunea de cauzalitate şi pe ideea de infinit. Cauzalitatea fiind 
o lege fundamentală a gândirii face ca mintea să meargă din cauză 
în cauză, până ajunge la cauza supremă, care este Dumnezeu. În 
acest caz Dumnezeu nu este o persoană distinctă de om, ci o 
idee, un concept superior tuturor celorlalte. Pe de altă parte, în 
om se naşte ideea de infinit, de nemărginit, în contrast cu 
mărginitul. Personificând infinitul, omenirea l-a numit Dumne- 
zeu. Această teorie nu poate explica însă fiinţa religiei, fiindcă 
religia este în primul rând viaţă şi nu poate fi redusă la intelect. 

S-a încercat apoi să se găsească ființa religiei prin teoriile 
voluntariste, care pornind de la faptul că gândurile și sentimentele 
noastre sunt traduse în acţiuni prin voinţă, consideră că voința 
morală este elementul primordial al religiei. Altfel spus: religia 
este moralitate. Legea morală şi conștiința datoriei din om 
determină faptele noastre şi prin ele demonstrăm existenţa lui 
Dumnezeu. Această identitate dintre religie și morală este greșită, 
fiindcă omul poate fi moral, fără a fi religios, și invers. Voința 
morală e doar o funcţie parțială a fenomenului religios. 

Alte teorii numite sentimentaliste vor să demonstreze că 
sentimentul de pietate și cel de iubire conștientă constituie ființa 
religiei. Este adevărat că aceste sentimente joacă un mare rol 
sub aspect religios, dar nu pot fi considerate ca singurele funcții 
sufletești care determină ființa religiei. 

Mai există apoi şi teoriile numite „estetice“, care susțin că 
ființa religiei constă în fantezie şi sentimentul estetic, ea repre- 
zentând o înfrumusețare a vieţii. Este adevărat că fantezia și 
imaginația omenească pot prelua elementele existente ale religiei, 
dar nu le pot crea. 

În sfârșit, s-a încercat să se demonstreze că organul sufletesc 
al religiei ar fi conștiința. Identificând însă conştiinţa morală cu 
cea psihologică se cade în greşeala de a socoti conștiința valorilor 
morale ca fiind egală la toţi oamenii. 

Privind aceste încercări de a explica fiinţa religiei, vedem că 
ele sunt unilaterale. Toate la un loc însă prezintă religia ca un 
fenomen psihologic integral: intelect, voință, sentiment, valori 
estetice şi conştiinţă. Şi astfel sufletul în totalitatea funcţiilor 
sale se poate raporta la divinitate și poate intra în legătură sau în 

comuniune cu ea, stabilind actul religios. Astfel, mintea (inte- 
lectul sau gândirea) aduce lumina cunoaşterii lui Dumnezeu, 
voinţa adaugă trăirea, iar sentimentul aduce căldura adorării lui 
Dumnezeu. 

De aici vedem că în fiinţa religiei distingem următoarele 
elemente esenţiale: Dumnezeu — spiritual, personal şi mai presus 
de lume, ca obiect al religiei; omul — înzestrat cu suflet liber şi 
nemuritor, ca subiect al religiei. Legătura omului cu Dumnezeu 
naște sentimentul religios, sau aspectul religiei interne (subiec- 
tive), care se exteriorizează, concretizându-se prin cult şi morală 
(care reprezintă religia externă sau obiectivă). 


IV. Recapitularea — Aprecierea 


Ce reprezintă religia? (Legătura sau comuniunea omului cu Dum- 
nezeu). Care este originea religiei? (S-au dat mai multe răspunsuri 
la această întrebare). Care sunt acestea? (Se consideră că originea 
religiei trebuie căutată în formele ei de manifestare primară, 
precum: magia, animismul, naturismul, fetisismul, totemismul, 
tabuismul, sau sentimentul de teamă). Explică acestea originea 
religiei? (Nu explică, fiindcă acestea, neavând ideea unei Fiinţe 
supreme, ci a spiritelor oamenilor, sau simplu a diferitelor 
obiecte, nici nu pot fi considerate religii). Atunci care este 
originea religiei? (Religia este sădită de Dumnezeu în sufletul 
omenesc, când i-a imprimat chipul Său şi reprezintă o capacitate 
a sufletului de a intra în comuniune cu Dumnezeu. Altfel spus, 
religia este un fenomen divino-uman). Care este fiinţa religiei? 
(Religia reprezintă un proces sufletesc integral, format din 
gândire, voință, sentiment, imaginaţie și conștiință raportat la 
Dumnezeu). Care este forma internă-subiectivă a religiei? 
(Sentimentul religios). Dar cea externă-obiectivă? (Cultul și 
morala). 


V. Asocierea 


Pentru a înţelege mai bine originea și ființa religiei, să o 
comparăm cu limbajul. Orice om normal este înzestrat de Dum- 
nezeu cu capacitatea de a-şi exprima gândurile şi simțămintele 
sale prin cuvinte, sau prin limbaj. Au fost cazuri când s-au găsit 
copii crescuți de animale și în acea perioadă de timp au deprins 
„limbajul“ lor. Fiind apoi luaţi sub protecţia oamenilor, ei au 
învăţat limba acestora. Tot astfel, au fost oameni cărora li s-a 
interzis să practice sentimentul religios. Şi atunci şi-au făcut 

„Idoli“ din alți oameni, pe care i-au considerat celebri, sau din 
alte lucruri... Sau au încercat chiar riscul de a nu-și ține înăbuşit 
simţământul religios pe care îl aveau în adâncul sufletului lor şi 
care îşi cerea dreptul de exteriorizare. 


VI. Generalizarea 


Din cele până aici tratate vedem că religia este legătura liberă și 
conștientă a omului cu Dumnezeu, manifestată în interior prin 
sentimentul religios, iar în exterior (în afară) prin cult și morală. 


VII. Aplicarea 


În primul rând, omul ca ființă religioasă are datoria de a intra în 
comuniune cu Dumnezeu printr-un act de cunoaştere a 
Descoperirii, sau Revelaţiei pe care Dumnezeu i-a făcut-o prin 
Sfânta Scriptură şi Sfânta Tradiţie. 

A doua datorie este aceea de a sărbători, sau celebra credința 
pe care o mărturiseşte, prin adorarea lui Dumnezeu în cadrul 
cultului particular şi public. 

A treia datorie se referă la exteriorizarea prin fapte a senti- 
mentului religios, dovedind prin aceasta credinţa vie și legătura 
trainică cu Dumnezeu. 


Revelația dumnezeiască 


I]. Pregătirea aperceptivă 


Fiind creat după chipul şi asemănarea lui Dumnezeu, omul s-a 
aflat totdeauna într-o relaţie de comuniune și comunicare cu El. 
Chiar dacă intervenția păcatului a derutat această relație, totuşi 
Dumnezeu nu l-a îndepărtat cu totul pe om din iubirea Sa... 

Dar aşa cum în mod firesc pentru a intra în comuniune cu 
cineva se impune în mod necesar cunoaşterea lui, tot astfel pen- 
tru a intra în relație cu Dumnezeu, se cere să-L cunoaştem. La 
această cunoaștere a lui Dumnezeu se ajunge prin însăși 
descoperirea Lui. 

II. Anunţarea temei 


Această descoperire se numeşte revelaţie dumnezeiască (sau 
divină) şi vom vedea mai în amănunt despre ea în cele ce urmează. 


III. Tratarea 


Sfânta Scriptură ne arată că Dumnezeu poate fi descoperit în 
primul rând pe cale naturală din creaţia Sa: „Cerurile spun slava 
lui Dumnezeu şi facerea mâinilor Lui o vesteşte tăria“ (Psalmul 
18, 1); „Cele nevăzute ale Lui se văd de la facerea lumii, 
înțelegându-se din făpturi, adică veşnica Lui putere şi dumneze- 
ire“ (Romani 1, 20). 

Noi descoperim pe Dumnezeu din creaţia Sa cu ajutorul 
rațiunii luminate de credință. Pentru un credincios întreaga natură 
este o carte deschisă în care se poate citi despre atotputernicia, 
bunătatea, dreptatea, iubirea, frumuseţea, atotştiinţa Creatorului. 
„Chipul lui Dumnezeu îl văd într-o floare“ spunea cineva. Nu că 
floarea l-ar conține pe Dumnezeu, ci modul în care este 
organizată, viața şi frumuseţea ei, ne duce cu gândul la Cel ce 
are viaţă în Sine şi își descopere frumusețea vieţii Sale, concre- 
tizând-o în creația Sa. Acest mod de descoperire firească, natu- 
rală, cu mintea şi simţirea proprie, a Creatorului din creația Sa, 
o numim revelaţie naturală. 

Dar pe cale naturală, nu toată mintea îl vede la fel pe Dum- 
nezeu. Veacuri de-a rândul, datorită păcatului, spune Apostolul, 
„oamenilor li s-a întunecat mintea şi au schimbat adevărul lui 
Dumnezeu în minciună şi s-au închinat și au slujit făpturii în 
locul Făcătorului“ (Romani 1, 35). 

Pentru a evita această prăpăstioasă confuzie (a Creatorului 
cu făptura), Dumnezeu s-a descoperit în mod direct omului spre 
a fi cunoscut (aşa cum este El); spre a-l cunoaște voia; spre a 
intra după cuviinţă în comuniune cu El. Datorită faptului că Dum- 
nezeu ca Duh absolut se află în „lumina neapropiată“ (Timotei 
6, 16), fiind cu totul altceva decât noi oamenii, nu oricui i se 
descoperă Dumnezeu şi nu oricum. Dumnezeu se descoperă pe 
cale supranaturală, comunicând direct voia Sa unor oameni aleși. 
Dacă prima descoperire am numit-o naturală, pe aceasta o numim 
supranaturală, fiindcă este făcută de Dumnezeu în mod direct şi 
fiindcă omul neputând ajunge singur la cunoașterea Lui, o 
primeşte prin mijloacele lui Dumnezeu mai presus de fire. Sfântul 
Apostol Pavel spune că Dumnezeu odinioară „în multe rânduri 

şi în multe chipuri, a vorbit părinţilor noștri prin prooroci, în 
zilele acestea mai de pe urmă ne-a grăit nouă prin Fiul...“ (Evrei 
1, 1-2). 

După cum am arătat mai sus, datorită importanţei cu totul 
excepțională pe care o prezintă descoperirea lui Dumnezeu, ea 
nu este comunicată oricui, ci anumitor persoane alese în mod 
special (de către Dumnezeu) în acest scop. În Vechiul Testament, 
cărţile profetice păstrează peste tot conștiința profetului că este 
chemat de Dumnezeu spre a îndeplini o misiune sfântă, că ceea 
ce el comunică nu sunt cuvintele sale ci descoperirea lui Dumne- 
zeu, Cuvântul lui Dumnezeu. Profetul simte că este ridicat cu 
duhul la o stare superioară, care nu este comună oamenilor și la 
care nu poate ajunge orice om, ci numai cei chemaţi în mod spe- 
cial de Dumnezeu. Cu alte cuvinte, acei cu care Dumnezeu 
comunică au fost pregătiţi ca să poată primi comunicarea, și mai 
departe au fost făcuţi capabili ca să poată transmite descoperirea 
lui Dumnezeu. Dacă comunicarea lui Dumnezeu o numim 
„Revelaţie“, pregătirea omului pentru a putea primi şi transmite 
această comunicare, o numim „inspirație divină“. Revelația nu 
se poate face deci fără inspiraţie. Același Duh al lui Dumnezeu 
care grăieşte prin prooroci, insuflă pregătirea de a primi şi 
posibilitatea de a comunica. Fără pregătire din partea lui Dum- 
nezeu, descoperirea nu ar fi posibilă. Altfel spus, revelaţia nu 
este posibilă fără inspiraţie. 

Ne întrebăm acum: cum se săvârşeşte procesul de comunicare 
a adevărului dumnezeiesc prin inspirația Duhului Sfânt? 
Răspunsurile sunt diferite. Unii spun că Duhul Sfânt îl fereşte 
doar de greşeală pe sfântul autor, care pune în scris comunicarea 
lui Dumnezeu. Alţii spun că descoperirea adevărului ar avea un 
caracter verbal, în sens că Duhul Sfânt ar dicta, iar scriitorul 
sfânt ar pune în scris tot ceea ce a auzit. Aceste păreri exprimă 
două extreme, care răspund unilateral problemei enunțate. Noi 
spunem că Duhul Sfânt într-adevăr fereşte de greşeală pe sfântul 
scriitor, dar în acelaşi timp îi și înalță duhovnicește sufletul 
deasupra stării comune, spre a putea înţelege şi simţi ceea ce 
comunică. Nu este deci anulată personalitatea scriitorului, de 
aceea unele scrieri au un stil, altele un alt stil; unele au o adâncime 
duhovnicească mai mare, altele mai mică, deși acelaşi Duh Sfânt 
a comunicat adevărul de credință. Dacă ar fi dictat, cum am văzut 
că s-a spus, atunci nu ne putem explica deosebirile și varietatea 
formei de redare a diferiților autori inspirați de același Duh Sfânt. 
Aşadar, inspirația are un caracter tainic de pregătire şi comunicare 
a adevărului de credință, dar în acelaşi timp şi un caracter de 

împreună-lucrare, sau de conlucrare între Duhul Sfânt, care 
comunică adevărul, şi personalitatea sfântului scriitor, care 
primeşte şi transmite în scris acest adevăr mântuitor. 

Revelația divină s-a desfăşurat în timp şi cuprinde trei 
perioade mari. Prima perioadă este înaintea căderii omului în 
păcat, când Dumnezeu se descopere omului, comunică cu el în 
mod direct „față către față“. A doua perioadă este după căderea 
omului în păcat până la venirea Mântuitorului. Dumnezeu se 
descopere prin Lege şi prooroci. Legea comunică voia lui Dum- 
nezeu, îl ţine pe om în apropierea Sa şi îl pregăteşte pentru 
primirea unui izbăvitor. Proorocii comunică voia lui Dumnezeu 
atunci când cei care au primit Legea lui Dumnezeu, se depărtează 
de El. Profeţii mai comunică oamenilor și planul lui Dumnezeu 
de a-i izbăvi din robia apăsătoare a păcatului. Prin profeţi Dum- 
nezeu descopere chiar şi timpul când va veni Mântuitorul. Partea 
a treia este descoperirea Fiului lui Dumnezeu întrupat. Ea este o 
descoperire dumnezeiască deplină și directă, fiindcă Fiul este 
Dumnezeu adevărat şi om adevărat. Ca Dumnezeu, ne descopere 
adevărul deplin despre Sfânta Treime și a modului de a intra în 
comuniune cu Ea. lar ca om, ne comunică acest adevăr sub o 
formă în care toți îl pot primi și înţelege. De aceea spunem că 
revelația Fiului lui Dumnezeu este desăvârşită. De aici vedem că 
prin revelaţia Sa, Dumnezeu nu ne comunică toate formele de 
adevăruri, ci numai cel referitor la mântuirea noastră, la izbăvirea 
din păcat şi la modul de intrare în comuniune cu EI. 

Am văzut că revelația divină o găsim în Sfânta Scriptură, 
care reprezintă Cuvântul lui Dumnezeu scris sub inspirația 
Duhului Sfânt. Dar îl găsim şi în Sfânta Tradiţie, ca o descoperire 
orală făcută în mod desăvârşit de către Fiul lui Dumnezeu întrupat. 
De fapt, Domnul lisus nici nu a scris. Ela descoperit pe Dumne- 
zeu Tatăl şi voia Lui prin viu grai şi a poruncit Sfinților Apostoli, 
nu să scrie, ci să propovăduiască şi să boteze, adică să transmită 
harul mântuitor al Sfintelor Taine (Matei 28, 19). De aceea, 
Apostolul precizează că „credinţa este din auzire, iar auzirea prin 
cuvânt“ (Romani 10, 17). De altfel, cuvântul scris al Sfintelor 
Evanghelii nici nu reţine tot ceea ce a propovăduit şi a învăţat 
Mântuitorul prin viu grai. Sfântul Evanghelist loan la sfârşitul 
Evangheliei sale arată că „sunt şi alte multe lucruri pe care le-a 
făcut lisus şi care, dacă s-ar fi scris cu de-amănuntul, cred că 
lumea aceasta n-ar cuprinde cărțile ce s-ar fi scris“ (21, 25). Nici 
Sfinții Apostoli nu au cuprins în scris toată învățătura Domnului. 
E1 au transmis adevărul mântuitor prin viu grai și l-au lăsat 
Bisericii ca pe o Sfântă Tradiţie moștenită de la Mântuitorul. 

Datorită acestui fapt, Sfântul Apostol Pavel îndeamnă pe creştinii 
din Tesalonic: „Tineţi predaniile pe care le-aţi învăţat, fie prin 
cuvânt, fie prin epistola noastră“ (II Tesaloniceni 2, 15). De aici 
putem observa că în unitatea de influenţă a Duhului Sfânt, aceeaşi 
inspirație o resimte autorul sfânt și atunci când scrie, cât și atunci 
când propovăduieşte cuvântul lui Dumnezeu. Acest fapt confirmă 
că Revelația divină o găsim deopotrivă în Sfânta Scriptură şi în 
Sfânta Tradiţie. 


IV. Recapitularea — Aprecierea 


De câte feluri este revelația divină? (De două feluri: naturală, 
prin care Dumnezeu ni se descopere prin creaţia Sa, și 
supranaturală, când Dumnezeu ne comunică direct voia Sa.) Cu 
care act se întrepătrunde revelația supranaturală? (Cu inspirația 
Duhului Sfânt). Revelația divină fiind o comunicare între Dum- 
nezeu şi om, cum se numeşte acest caracter al revelației divine? 
(Acest caracter se numește „teandric“). Dar inspiraţia? (Are 
caracter tainic şi „sinergic“,adică de împreună lucrare a firii cu 
harul divin). Cum se manifestă caracterul sinergic al inspiraţiei? 
(Duhul Sfânt fereşte pe scriitor de a nu greşi atunci când comunică 
un adevăr de credinţă spre mântuirea oamenilor. Pe de altă parte, 
Duhul Sfânt îi ridică sufletul la un nivel duhovnicesc superior 
celorlalți oameni, pentru a putea primi și comunica adevărul 
descoperit la care el nu ar fi putut ajunge singur. Sfântul autor 
va transmite apoi adevărul descoperit potrivit capacității sale 
intelectuale, culturale, potrivit originalității și a modului per- 
sonal de exprimare). Cum şi prin cine se descopere Dumnezeu? 
(La început Dumnezeu s-a descoperit omului în mod direct. Apoi, 
după căderea în păcat, se descopere prin patriarhi; prin Moise 
comunică Legea Sa, iar prin profeţi descopere venirea Mântuito- 
rului. În cele din urmă Dumnezeu se descopere în mod direct și 
desăvârşit prin Fiul). Unde găsim fixată în scris revelația divină? 
(În Sfânta Scriptură). Toată revelaţia este fixată în scris? (Nu 
toată, ci o parte din ea s-a păstrat şi transmis pe cale orală. Aceasta 
este Sfânta Tradiţie). Cum se numesc în acest caz Sfânta Scriptură 
şi Sfânta Tradiţie? (Se numesc Izvoare ale Revelaţiei dumneze- 
ieşti). Cum putem înţelege şi pătrunde adâncul tainic al 
adevărurilor mântuitoare ale revelației divine? (Prin credință și 
mai ales prin trăirea lor, ajutați fiind de harul divin). 

V. Asocierea 


Deşi revelația desăvârşită o avem prin Fiul lui Dumnezeu, auzim 
totuși vorbindu-se despre proorocii neîmplinite şi descoperiri 
neadevărate, care derutează conștiințele multor credincioşi. De 
aceea, trebuie să deosebim adevărata revelaţie de falsa sau 
pretinsa revelaţie. Şi în acest sens ne vine în ajutor scriitorul 
bisericesc Lactanţiu, care încă din vechime a indicat criteriile 
după care putem cunoaşte proorocia adevărată. Astfel, adevărații 
profeți predică toţi un singur Dumnezeu; nu sufere de boli 
sufleteşti (psihice); nu sunt înșelători; nu umblă după averi și 
câştig; nu se îngrijesc de cele necesare vieţii, ci se mulțumesc cu 
întreținerea pe care le-o trimite Dumnezeu. Proorociile lor s-au 
împlinit, sau se împlinesc întocmai. Cunoscând aceste criterii, 
putem lua poziţie față de falsele proorociri, deosebindu-le de 
adevărata revelație divină, păstrată de Sfânta Biserică. 


VI. Generalizarea 


Din cele până aici tratate vedem că revelația divină reprezintă 
descoperirea din partea lui Dumnezeu a voii şi lucrării Sale făcută 
omului spre mântuirea sufletului. 


VII. Aplicarea 


Am văzut că prin descoperirea Sa, Dumnezeu nu numai că ni se 
prezintă ca Unul în Fiinţă şi Întreit în Persoane, ci ne arată și 
lucrarea Sa mântuitoare, comunicându-ne în același timp şi voia 
Sa. Acest fapt ne îndatorează nu numai la cunoașterea și 
comuniunea cu EI, ci şi la efortul împlinirii voii Lui, în lupta pe 
care fiecare credincios o duce cu ispita și păcatul: „De veţi 
cunoaşte toate acestea, fericiți veți fi când le veţi și împlini“ 
(loan 13, 17). 

Pe de altă parte, suntem datori să păzim întreg lăsământul 
divin transmis prin Sfânta Tradiţie şi păstrat cu scumpătate de 
Biserică, ştiut fiind că Biserica asistată de Sfântul Duh ne-a 
păstrat şi ne transmite întreg adevărul descoperit de Dumnezeu, 
deoarece ea este „stâlpul şi temelia adevărului“ (1 Timotei 3, 15). 


Cateheze dogmatice 337 


Sfânta Scriptură 


I. Pregătirea aperceptivă 


Cum putem noi cunoaște pe Dumnezeu, voia Sa şi planul 
mântuirii noastre? (În primul rând pe Dumnezeu îl putem cunoaște 
pe cale naturală, din lucrarea Sa, prin rațiunea luminată de 
credinţă). Putem cunoaște pe deplin pe Dumnezeu numai pe cale 
naturală? (Nu-L putem cunoaște desăvârșit pe Dumnezeu numai 
pe cale naturală). Cum descopere Dumnezeu voia Sa şi planul 
mântuirii noastre? (Pe cale supranaturală). Unde găsim noi 
cuprinsă Descoperirea sau Revelația supranaturală a lui Dumne- 
zeu? 


II. Anunţarea temei 


În izvoarele sale, care sunt Sfânta Scriptură şi Sfânta Tradiţie. 
Vom trata mai întâi despre Sfânta Scriptură. 


III. Tratarea 


Sfânta Scriptură sau Biblia cuprinde colecţia de cărți scrise sub 
insuflarea Duhului Sfânt, așa cum mărturisesc sfinții ei autori: 
„Toată Scriptura este insuflată de Dumnezeu şi de folos spre 
învăţătură, spre mustrare, spre îndreptare, spre înțelepţirea cea 
întru dreptate“ (II Timotei 3, 16). La fel ni se arată că „oamenii 
cei sfinți ai lui Dumnezeu au grăit, purtaţi fiind de Duhul Sfânt“ 
(II Petru 1, 21). 

Ce înseamnă că Sfânta Scriptură a fost scrisă sub insuflarea 
sau inspirația Duhului Sfânt? 

Aceasta înseamnă că Dumnezeu a ales oameni cărora le-a 
descoperit voia Sa. Dar pentru a se putea descoperi, Dumnezeu 
trebuia să pregătească sufletul celor care aveau să primească şi 
apoi să transmită mai departe descoperirea adevărului comunicat. 

Cum se face inspiraţia prin lucrarea Sfântului Duh? 

Prin acţiunea Sfântului Duh, autorul sfânt care primește 
adevărul de credinţă este înălțat duhovniceşte deasupra stării 
comune, spre a putea înţelege şi simţi ceea ce i se comunică. 
Aceasta nu înseamnă că este anulată personalitatea lui. „Prin 
inspirație nu înţelegem aceea că Dumnezeu ar fi asistat din afară 
la compunerea cărţilor, sau că ar fi dictat în interiorul sufletului 
autorului tot ce a scris. Temele deosebite și stilul specific al 

fiecarei cărți arată că inspiraţia nu a anulat nici cugetarea, nici 
voinţa, nici documentarea autorului... Prin inspirația Sfintei 
Scripturi înţelegem că Sfântul Duh a luminat mintea sfinților 
scriitori cu anumite idei pe care aceştia le-au dezvoltat cum au 
putut şi cum au crezut mai nimerit“ (Nicolae, Mitropolitul 
Banatului, «Temeiurile Învăţăturii Ortodoxe» — Timișoara, 1981, 
p. 90-91). 

Când a fost scrisă Biblia? 

Sfânta Carte a fost scrisă pe o perioada de 1500 de ani, 
începând cu cartea Facerii scrisă de Moise (aprox. 1400 în.Hs.) 
şi terminând cu cartea Apocalipsei, scrisă de Sfântul Apostol şi 
Evanghelist loan (aprox. 100 d.Hs.). 

Care este cuprinsul Sfintei Scripturi? 

Sfânta Scriptură are 66 de cărți repartizate în două părți 
numite „Testamente“, şi anume Vechiul Testament cuprinde 39 
de cărţi scrise înainte de venirea Mântuitorului, iar Noul Testa- 
ment cuprinde 27 de cărți scrise după întemeierea Bisericii. 

Care sunt cărțile Bibliei şi cum se numesc ele? 

Cărţile Sfintei Scripturi fiind scrise sub insuflarea Sfântului 
Duh se numesc cărţi canonice („canon“ = îndreptar, regulă), pen- 
tru că ele constituie un îndreptar al credinţei și o regulă în viața 
duhovnicească a credincioşilor. 

Cele 39 de cărţi canonice ale Bibliei scrise în limba ebraică 
se împart în trei categorii: 

1. Cărţile istorice care tratează despre istoria poporului ales 
de Dumnezeu pentru împlinirea făgăduinţei făcută primilor 
oameni după căderea în păcat, că le va trimite un Izbăvitor. 

2. Cărţile didactico poetice cuprinzând înţelepciunea sfântă 
care va lumina sufletul omului pentru cunoaşterea şi împlinirea 
voii lui Dumnezeu. 

3. Cărțile profetice au referință specială privind persoana lui 
Mesia cel mult așteptat. 

Cele 27 cărţi canonice ale Noului Testament scrise în limba 
greacă sunt: cele patru evanghelii care tratează despre viaţa, 
activitatea, jertfa, învierea şi înălțarea Domnului la cer. Cartea 
Faptele Apostolilor ne prezintă activitatea Apostolilor Domnului 
de răspândire a Evangheliei în lume şi întemeierea primelor 
comunități creştine. Sfântul Apostol Pavel a scris 14 epistole 
adresate Bisericilor pe care el le-a întemeiat și organizat. Tot 
astfel şi Sfântul Apostol Iacob şi Sfântul luda au scris câte o 
epistolă, Sfântul Apostol Petru a scris două epistole, iar Sfântul 
Apostol loan a scris trei epistole și o carte profetică numită 
Apocalipsa. 

Pe lângă cărțile canonice, Vechiul Testament în versiunea 
greacă numită „Septuaginta“ (scrisă pe la anul 250 în. Hs.) mai 
numără şi alte cărți numite „deuterocanonice“, adică „în al doilea 
rând canonice“. Cărţile deuterocanonice sunt incluse în cuprinsul 
Sfintei Scripturi, fiindcă nu cuprind învățături care să contrazică 
cărțile canonice, având în același timp un pronunţat caracter di- 
dactic şi moralizator. Netăgăduita lor valoare şi valabilitatea lor 
este dată de faptul că Mântuitorul cunoscându-le conținutul, îl 
socoteşte ca îndreptar al vieţii credincioşilor. De aceea, El citează 
frecvent din ele. Mai mult, acordându-li-se importanţa cuvenită, 
cărțile deuterocanonice au intrat chiar și în cult încă din primele 
secole ale Bisericii creștine. Dacă aceste cărți sunt considerate 
„bune de citit“ şi au intrat în cuprinsul Bibliei, mai există și 
cărți numite „apocrife“, care cuprind învățături neconforme celor 
existente în cărțile canonice, şi care, derutând conştiinţa credin- 
cioşilor au fost înlăturate. 

Care este raportul dintre Vechiul și Noul Testament? 

Unii creştini pornind de la cuvintele Domnului: „Nu am venit 
să stric legea, ci s-o împlinesc“ (Matei 5, 17), spun că Vechiul 
Testament este superior celui Nou. Alţii, din contră, pornind de 
la spusele Sfântului Apostol Pavel că Vechiul Testament este o 
„călăuză spre Hristos“ şi „dacă a venit credința nu mai suntem 
sub călăuză“ (Galateni 3, 24- 25), sau că „Hristos este sfârşitul 
legii“ (Romani 10, 4), îi anulează valoarea. Nici una din aceste 
poziții nu este cea mai potrivit aleasă. Sunt două extreme și 
extremele nu sunt bune. „Noul Testament aduce Noul, înlocuind 
jertfele prin Unica Jertfă a Domnului, înlocuind tăierea împrejur 
cu Botezul creștin, înlocuind deosebirile dintre mâncărurile „cu- 
rate“ şi „necurate“, înlăturând sărbătorile, spălările şi alte 
ritualuri, care nu vor mai avea nici o semnificaţie (vezi Coloseni 
2, 16), înlocuirea preoţiei dintr-o singură seminţie cu cea din 
toate seminţiile“. Aceasta nu înseamnă însă o înlăturare a 
Vechiului Testament. Este adevărat că „părți ale Vechiului Tes- 
tament care au fost tipuri și simboluri pentru Noul Testament 
s-au împlinit și, ca atare, nu mai pot avea putere obligatorie. Ele 
s-au potrivit unui anume popor şi unei anume epoci. Dar Vechiul 
Testament mai cuprinde şi alte legi care n-au fost desființate, 
deoarece sunt potrivite tuturor creștinilor din toate epocile și care 
corespund universalității şi eternității creștinismului, care le-a 
primit și le-a perfecționat. Scris sub inspiraţia aceluiași Duh 
Sfânt, Vechiul Testament nu-și pierde valoarea de Scriptură 
Sfântă. Când Sfântul Apostol Pavel spune că „toata Scriptura 
este insuflată de Dumnezeu“ (II Timotei 3, 16) se referă desigur 


340 


Capitolul doi 


la Vechiul Testament, fiindcă Noul Testament nu era compus 
încă. De aceea, pe drept cuvânt sublinia un părinte al Bisericii 
(Fericitul Augustin), arătând că „Noul Testament în cel Vechi se 
ascunde, iar Vechiul se vădeşte în cel Nou“. 

Cine şi când a stabilit canonul Bibliei? 

În ce priveşte canonul Vechiului Testament „după unele 
indicaţii se poate spune că exista un colegiu format din preoţi, 
leviţi şi alţi bărbaţi însemnați cărora le era încredințată păstrarea 
cărților scrise. Tradiţia iudaică afirmă că Sinagoga cea Mare, 
adică un colegiu de 220 de membri instituit în 444 în. Hs. și care 
ar fi dăinuit 250 de ani, ar fi fost autoritatea care a fixat canonul“. 

Canonul Noului Testament a fost fixat de către Biserică. Se 
ştie că Biserica s-a întemeiat odată cu pogorârea Duhului Sfânt 
la Cincizecime, iar cărțile Noului Testament au fost scrise abia 
în partea a doua a primului secol după Hristos. În timpul care a 
urmat după întemeierea Bisericii s-a creat foarte multă confuzie, 
datorită faptului că apăruseră o mulţime de cărți cu pretenția de 
a fi Scriptura Sfântă, iar cele existente erau puse la îndoială. De 
pildă, Sfântului Apostol Pavel i se atribuia și o a treia epistolă 
către Corinteni şi alta către Laodiceni, punându-se însă la îndoială 
epistola către Evrei. La fel erau puse la îndoială epistolele: 
II Petru, II şi III loan, Iacob şi luda, precum şi Apocalipsa. S-a 
adăugat în schimb Apocalipsa lui Petru, Evanghelia lui Toma şi 
a lui Petru, etc. Biserica a fost aceea care a luat cuvenitele măsuri 
pentru stabilirea cărţilor canonice, convocând sinoade speciale 
în acest sens. Și nu a fost ușor. De pildă, sinodul din Antiohia, 
din anul 341 prin canonul 60 cateriseşte pe cei ce ar citi cărțile 
apocrife; iar sinodul de la Laodiceea din 363-364, prin canonul 
59 stabileşte ca la cultul divin să se citească numai cărțile 
canonice (ceea ce înseamnă că se citeau şi cărțile apocrife). 
Această acțiune a durat până în partea a doua a secolului IV. 
Abia în anul 367 în „Epistola festivă“ a Sfântului Atanasie avem 
catalogul deplin și definitiv al cărţilor Noului Testament, în nu- 
măr de 27. 

Pe de altă parte, Sfânta Scriptură reprezintă lucrarea Sfântului 
Duh în Biserică. Ea a fost scrisă de oameni ai Bisericii sub 
inspirația Sfântului Duh. De aceea, valoarea Bibliei pentru 
Biserică este fără egal. Un singur cuvânt al Scripturii reprezintă 
pentru Biserică o dogmă, un adevăr de credință şi de morală 
mântuitor. De aceea, pe drept cuvânt s-a spus că Sfânta Scriptură 
era „Magna Charta“ pentru comunitățile creştine, „nucleul și 
izvorul permanent al vieţii spirituale creştine. Ea este instrumen- 
tul principal de convertire printre iudei și mai ales printre păgâni, 

lectura ei determinând transformări şi adeziuni sufleteşti. Viaţa 
şi faptele Mântuitorului și ale Apostolilor, învățături simple în 
aparenţă, dar profunde şi originale în fapt, care umpleau paginile 
Sfintei Cărţi au constituit încă de la început centre de atracţie de 
deosebită anvergură şi aluat de dospitură largă în opera misio- 
nară... Cuvântul scris în Biblie, care ţinea locul cuvântului viu 
al Mântuitorului, se bucura cum era firesc, de un prestigiu şi o 
autoritate excepţională... Sulurile Sfintei Scripturi se citeau şi 
se păstrau cu un respect religios“ (Pr. prof. dr. loan G. Coman, 
«Patologie» — vol.I, Bucureşti 1984, p. 66). 

Poate oricine citi şi tălmăci Biblia? 

Fiind Cuvântul lui Dumnezeu scris sub inspirația Sfântului 
Duh, Biblia reprezintă o comoară de mare preţ, fără egal, pentru 
cunoaşterea adevărului descoperit pentru mântuirea noastră. Bise- 
rica recomandă astfel ca Biblia să fie citită cu inimă curată şi cu 
meditație adâncă asupra înțelesului ei, de către orice credincios. 
Dar nu poate fi tălmăcită de oricare. Ea însăși ne arată că nu 
poate fi „tălmăcită după socotinţa fiecăruia“ (1 Petru 1, 20). 
Apostolii înşiși roagă pe Mântuitorul să le tălmăcească pildele 
pe care ei înşişi nu le-au înţeles (Matei 13, 24-30). Famenul 
etiopian citind din cartea profetului Isaia despre Mesia, se 
întreabă: „Cum aş putea să înţeleg dacă nu mă va călăuzi cineva?“ 
(Fapte 8, 26-31), iar Sfântul Apostol Petru atrage atenția că „mulți 
răstălmăcesc“ cuvintele Sfântului Apostol Pavel „spre a lor 
pierzanie“ (II Petru 3, 16). 

Cine poate atunci tălmăci corect Biblia? 

Numai Biserica poate tălmăci fără greșeală Sfânta Scriptură, 
fiindcă acelaşi Duh Sfânt, care este „Duhul Adevărului“, şi care 
a insuflat scrierea Bibliei, sălăşluieşte şi în Biserică. 


IV. Recapitularea — Aprecierea 


Cum a fost scrisă Biblia? (Sub inspirația Sfântului Duh). Ce 
importanță are aceasta pentru viața Bisericii? (Reprezentând 
cuvântul lui Dumnezeu, Biblia este cartea de căpătâi a Bisericii). 
Când a fost scrisă Biblia? (A fost scrisă pe o perioadă de 1500 de 
ani, între 1400 în. Hs. și 100 d. Hs.). Care este cuprinsul Bibliei? 
(Ea cuprinde Vechiul Testament format din 39 de cărţi canonice, 
plus cărțile deuterocanonice, și Noul Testament, compus din 27 
de cărți). Care este raportul dintre Vechiul şi Noul Testament? 
(Noul Testament în cel Vechi se ascunde, Vechiul se vădeşte în 
cel Nou). Cine a stabilit canonul Bibliei? (Canonul Vechiului 
Testament a fost stabilit de Sinagoga cea mare iudaică, iar canonul 

Noului Testament a fost fixat de către Biserică). Cine poate 
tălmăci Sfânta Scriptură? (Biserica prin reprezentanţii ei 
autorizaţi, pregătiți în acest sens). 


V. Asocierea 


După cum orice religie are cartea sau cărțile după care își 
orientează învăţătura, tot astfel şi Biserica are Sfânta Scriptură, 
sau Biblia, ca temei al dreptei învățături în care se încred și după 
care credincioşii ei își orientează viețuirea religioasă. Spre 
deosebire însă de cărțile celorlalte religii, Biblia este Cuvântul 
lui Dumnezeu (Luca 3, 2; Fapte 4, 31; Efeseni 6, 17); Cuvântul 
mântuirii (Fapte 13, 26); Cuvântul vieţii veşnice (loan 6, 63; 
Filipeni 2, 16; Matei 24, 25) „viu şi lucrător... judecător al 
simţurilor şi cugetărilor inimii“ (Evrei 4, 12). 

Pe de altă parte, Biblia „nu este considerată simplă carte de 
citit, asemenea altor cărți de zidire sufletească, ci realitate a 
experienţei harice“. 


VI. Generalizarea 


Din cele mai sus tratate vedem că „Cuvântul lui Dumnezeu este 
viu şi lucrător mai ascuțit decât orice sabie cu două tăișuri... şi 
este judecător al simţurilor și al cugetelor inimii“ (Evrei 4, 12). 


VII. Aplicarea 


Citirea zilnică a Cuvântului lui Dumnezeu şi trăirea în duhul 
Scripturii este o obligație esenţială pentru oricare credincios. Fără 
a lungi prea mult vorba, se cuvine să susţinem că rugăciunea şi 
Cuvântul lui Dumnezeu alimentează şi luminează mereu credința. 
Când ele nu sunt prezente în viața unui om, credinţa lui rămâne 
asemenea unui licăr de lumină ce se pierde în pustiul întunecat 
al acestei lumi. 

Sfânta Tradiţie 


I]. Pregătirea aperceptivă 


Care sunt izvoarele Revelaţiei divine? (Sfânta Scriptură și Sfânta 
Tradiţie). Ce reprezintă Sfânta Scriptură? (Cuvântul lui Dumne- 
zeu scris sub inspiraţia Sfântului Duh). Dar Sfânta Tradiţie? 
(Învățătura descoperită de Dumnezeu şi transmisă prin viu grai 
de către Biserică asistată de Sfântul Duh, și păstrată neschimbată 
de-a lungul veacurilor). 

Întrucât nu toţi creștinii admit Sfânta Tradiţie ca izvor al 
Revelaţiei divine, 


II. Anunţarea temei 


In cele ce urmează ne vom referi la Sfânta Tradiţie, ca temei al 
învățăturii ortodoxe. 


III. Tratarea 


Cuvântul „tradiție“ defineşte „ansamblul de valori, concepţii, 
credinţe, obiceiuri istoricește constituite în cadrul unor grupări 
sociale (popoare, națiuni, clase, ș.a.) şi transmise din generație 
în generaţie“. „Nu există ins, familie, colectivitate, instituţie, 
sau aşezământ care să nu aibă nevoie de tradiţie şi care să nu şi-o 
creeze. Acelaşi lucru se poate petrece cu orice comunitate 
religioasă mai ales dacă se stabilizează în forme de lungă durată“ 
(Nicolae, Mitropolitul Banatului, «Temeiurile Învăţăturii 
Ortodoxe», Timişoara, 1981, p. 94). 

Aparținând vieţii religioase, tradiția s-a născut odată cu 
creştinismul şi dăinuie ca „viaţă a Duhului în Biserică“, sau ca 
„memorie vie a Bisericii“. La baza acestei realități stă faptul că 
revelația divină s-a transmis mai întâi prin viu grai. Mântuitorul 
a propovăduit „Evanghelia Împărăției“ şi nu a scris-o. Nici 
Sfinților Apostoli nu le-a poruncit Domnul să scrie, ci să propovă- 
duiască Evanghelia şi în această formă să atragă la noua credință 
pe cei ce doreau să o primească (Matei 28, 19-20). Iar „credința 
vine din auzite, iar auzirea prin Cuvântul lui Dumnezeu“ (Romani 
10, 17). 

Apoi, nu tot ce a propovăduit Mântuitorul şi Apostolii a fost 
pus în scris. „Sunt încă şi alte multe câte a făcut lisus, care dacă 
s-ar fi scris una câte una mi se pare că nici în lumea acesta n-ar 

încăpea cărţile ce s-ar fi scris“ (loan 21, 25). Este ştiut faptul că 
împlinind porunca Domnului, toţi Apostolii au propovăduit 
Evanghelia, dar nu toți au scris cuvântul propovăduit. Pentru acest 
motiv Cuvântul lui Dumnezeu îl găsim păstrat şi în Sfânta 
Tradiţie, pe cale orală. De pildă, Sfântul Apostol Pavel se referă 
la cuvintele Domnului lisus că „mai bine este a da, decât a lua“ 
(Fapte 20, 35). Aceste cuvinte nu le vom găsi scrise nicăieri în 
Noul Testament. Apostolul le spune însă ca pe o normă de viaţă 
creştină propovăduită de Mântuitorul și prea bine cunoscută de 
creştini, deşi s-a păstrat doar pe cale orală. Apoi, numele lui 
lannes și lambres nu sunt amintite în nici o carte a Vechiului 
Testament (vezi: II Timotei 3, 8). Sfântul luda amintește de cearta 
diavolului cu arhanghelul Mihail pentru capul lui Moise (luda 1, 
9; 14,15), fapt neamintit de Vechiul Testament. După cum vedem, 
între Sfânta Scriptură şi Sfânta Tradiţie există o legătură organică. 
Ele reprezintă una şi aceeași lucrare a Sfântului Duh. Doar forma 
de redare este alta. Acelaşi adevăr de credinţă este propovăduit 
prin viu grai, sau este scris sub inspirația Duhului Sfânt. Dar 
acelaşi Duh îl inspiră pe Apostol şi când propovăduieşte adevărul 
unic şi atunci când îl scrie, încât putem vorbi de caracterul 
dumnezeiesc al Sfintei Tradiţii Apostolice, în aceeași măsură în 
care vorbim de caracterul divin al Sfintei Scripturi. Sfântul 
Apostol Pavel scrie tesalonicenilor: „Așadar fraților, staţi ne- 
clintiți şi ţineţi predaniile (tradiţiile) pe care le-aţi învăţat fie 
prin cuvânt, fie prin epistola noastră“ (II Tesaloniceni 2, 15). E 
vorba în text de rânduiala stabilită de Apostol în Biserica din 
Tesalonic, mai întâi pe cale orală, iar apoi când s-au ivit probleme 
pe care neputându-le rezolva prin deplasare, s-a văzut nevoit a le 
scrie epistola. De obicei vedem că sfera Sfintei Tradiţii este mai 
mare decât cea a Sfintei Scripturi. Sfântul Apostol loan 
evidenţiază foarte clar această realitate, când scrie: „multe având 
a vă scrie, n-am voit să le scriu pe hârtie şi cu cerneală, ci 
nădăjduiesc să vin la voi şi să vă vorbesc gură către gură, ca 
bucuria noastră să fie deplină“ (III loan 1, 12). 

Ca şi Sfânta Scriptură, la fel Sfânta Tradiţie aparține Bisericii. 
Aceasta este Trupul lui Hristos, iar credincioşii în parte, 
mădularele ei. Dumnezeu a întemeiat prin propovăduirea 
cuvântului Apostolilor, Biserica. Mai departe, Apostolii au 
statornicit în viaţa credincioşilor buna rânduială şi conviețuirea 
tuturor în aceeași lumină a Duhului. Apostolul scrie clar în acest 
sens corintenilor ce își creaseră partide între ei: „Oare nu ştiţi că 
sunteţi templu al lui Dumnezeu și că Duhul lui Dumnezeu 
locuieşte în voi? Dacă va strica cineva templul lui Dumnezeu, pe 


Cateheze dogmatice 345 


acela îl va strica Dumnezeu, pentru că sfânt este templul lui 
Dumnezeu, care sunteţi voi“ (| Corinteni 3, 16-17). Sfântul Irineu 
(202) scria că „Duhul este chezășia nestricăciunii, întărirea 
credinţei noastre, scara de înălţare la Dumnezeu. Unde este Bise- 
rica, acolo este şi Duhul lui Dumnezeu. Unde este Duhul lui Dum- 
nezeu, acolo e și Biserica și plinătatea harului. lar Duhul este 
adevărul“. lar adevărul lui Dumnezeu este unul singur, el nu poate 
fi împărțit. Poate fi transmis diferit, dar aceasta nu înlătură Sfânta 
Tradiţie, ci o confirmă şi o susține. 

Prin urmare, Sfânta Tradiție se temeluieşte pe însăși Tradiţia 
Apostolică statornicită în Biserica lui Hristos de pretutindeni. 
Apostolii înșiși ca martori ai lui Hristos, au avertizat că vor apărea 
erezii în Biserică pentru a se verifica credința multora (1 Corin- 
teni 11, 19). Sfântul Apostol Petru este îngrijorat apoi că 
epistolele Sfântului Pavel sunt răstălmăcite de unii „spre a lor 
pierzanie“ (II Petru 3, 15-16). De fapt încă pe timpul Apostolilor 
au apărut învățături greșite, care denaturau conștiințele oamenilor. 
De aceea Sfântul Apostol Pavel se vede chiar nevoit să scrie 
episcopului Timotei îndemnându-l stăruitor şi prin el pe noi toţi, 
să fim cu luare aminte la cei ce învaţă „altă învăţătură și nu 
cuvintelor celor sănătoase ale Domnului nostru lisus Hristos şi 
învăţăturii celei după adevărata credinţă“ (1 Timotei 6, 3); ...„0, 
Timotee, păzeşte ceea ce ţi s-a încredinţat, depărtându-te de 
deșartele vorbe lumești și de împotrivirile ştiinţei mincinoase“ 
(1 Timotei 6, 20); ...„Să ai pildă cuvintele sănătoase pe care le-ai 
auzit de la mine, în credinţa și dragostea cea întru Hristos lisus. 
Păzeşte bunul încredinţat prin Duhul Sfânt, care locuieşte în noi“ 
(II Timotei 1, 13); „...Tu însă rămâi în cele ce ai învăţat şi te-ai 
încredinţat, ştiind de la cine ai învăţat“ (II Timotei 3, 14); „...Căci 
va veni un timp, când nu vor suferi învățătura cea sănătoasă, ci 
gâdilându-și auzul, îşi vor îngrămădi învățături după poftele lor... 
Tu însă fii treaz la toate, îndură răul, fă lucru de evanghelism, 
îndeplinind desăvârşit lucrarea ta“ (II Timotei 4, 3-5). 

Cu aceeași stăruinţă i se adresează Apostolul şi episcopului 
Tit, lăsat de el în Creta: „Arată-te pe tine în toate ca pildă de 
fapte bune, în învățătură neschimbare, în cuviință“ (Tit 2, 7); 
„De omul eretic, după întâia şi a doua povăţuire, ferește-te“ (Tit 
3, 10). 

Acum putem spune fără teama de a greşi că Sfânta Scriptură 
a Noului Testament conţine şi constituie parte a Sfintei Tradiţii 
apostolice. Noul Testament nu încremenește însă, nu face să 
stagneze viața Duhului în Biserică, ci rămâne un criteriu după 
care se orientează dinamismul sau progresul Tradiţiei apostolice, 

impus de dinamismul şi de schimbările continue ale vieţii. De 
asemenea, se poate vorbi de un aspect static și un aspect dinamic 
al Sfintei Tradiţii. Aspectul statornic al Tradiţiei constă în ceea 
ce Biserica a învăţat şi păstrat ca normă de învăţătură și viaţă 
divină, descoperită de Dumnezeu. Astfel putem vorbi şi de o 
Sfântă Tradiţie scrisă. Prima Tradiţie scrisă am văzut că este Noul 
Testament. Apoi, Tradiţia apostolică a fost fixată de către Biserică 
în răstimp de opt secole, în luptă cu tot felul de erezii şi schisme 
care lezau adevărul descoperit de Dumnezeu oamenilor spre 
mântuirea lor. Astfel s-au format cele opt documente scrise ale 
Sfintei Tradiţii, care sunt: 

1. Simbolul de credință 
„ Cele 85 canoane apostolice 
. Definiţiile dogmatice ale celor șapte sinoade ecumenice 
. Mărturisirile de credinţă ale martirilor 
. Definiţiile dogmatice împotriva ereziilor 
„ Scrierile Sfinţilor Părinţi 
„ Cărțile de slujbă ale Bisericii 

8. Mărturiile istorice şi arheologice referitoare la credința 
apostolică. 

Aspectul dinamic al Sfintei Tradiţii alcătuieşte Tradiţia 
bisericească. Ea nu schimbă întru nimic învățătura (dogma) şi 
morala lăsată de Mântuitorul și Sfinții Apostoli, ci o dezvoltă în 
ea însăşi, raportând-o, după cum este firesc şi necesar, la 
dinamismul continuu al vieţii credincioşilor. „Progresul pentru 
fiecare lucru, spune Vicenţiu de Lerini, înseamnă dezvoltarea 
acestui lucru în sine însuşi. E cazul cu inteligența, cu ştiinţa, cu 
înţelepciunea; fiecare din acestea se dezvoltă numai în felul 
propriu. În cazul religiei, dogma (învăţătura de credinţă) se poate 
dezvolta numai în ea însăşi, adică în același înțeles“. Astfel, 
dezvoltarea şi progresul Sfintei Tradiţii cunoaște o amplificare 
armonioasă prin diversele forme de tradiţii cultice, sau 
organizatorice, duhovniceşti, potrivit evlaviei credincioșilor în 
timp şi spațiu diferit. Aceasta este tradiţia bisericească, care nu 
contrazice Sfânta Tradiţie ci o dezvoltă în ea însăşi. Pe lângă 
aceasta, s-au format însă şi o mulțime de obiceiuri devenite tradiţii 
locale, legate mai ales de cultul şi slujba de înmormântare, de 
nuntă sau de botez, ca şi o mulţime de sărbători netipiconale. 
Dacă unele din aceste obiceiuri devenite tradiţii pot fi acceptate, 
sau cel puțin tolerate, sunt însă altele care constituie o adevărată 
„sminteală“, fiind impregnate de tot felul de exagerări și 
superstiții, sau de forme bigote... Acestea sunt nocive şi trebuie 
îndepărtate. De altfel Mântuitorul însuşi a combătut falsitatea 

tradiției fariseilor care „calcă porunca lui Dumnezeu“ (Matei 15, 
3). Nenorocirea este că foarte mulţi credincioși necatehizați le 
iau de bune, sau rămân numai la ele... 


IV. Recapitularea -— Aprecierea 


Ce este tradiţia în general? (Tradiţia este ansamblul de valori, 
obiceiuri, credinţe transmise din generație în generaţie). Cei ce 
resping Sfânta Tradiţie, au totuşi şi ei o tradiţie? (Au o tradiţie a 
lor specifică, pe care şi-au creat-o ei, care însă nu le vine de la 
Mântuitorul şi Sfinţii Apostoli). Sfânta Tradiţie a fost înaintea 
Sfintei Scripturi? (Da, fiindcă Mântuitorul a propovăduit şi nu a 
scris. La fel le-a poruncit şi au procedat la rândul lor şi Sfinţii 
Apostoli). Care este raportul dintre Scriptură şi Tradiţie? 
(Scriptura face parte din Tradiţie, fiind cel mai valoros docu- 
ment scris al ei). Este Scriptura subordonată cumva Tradiţiei? 
(Nu este subordonată, întrucât Scriptura cuprinde cuvântul lui 
Dumnezeu scris sub inspiraţia Sfântului Duh, ea verifică Sfânta 
Tradiție). Constituie atunci o suprapunere? (Nu constituie o 
suprapunere, ci o unitate dată de unitatea Sfântului Duh care este 
în amândouă și care le-a creat pe amândouă, fiindcă Apostolul 
ca organ al revelației divine este inspirat de Duhul Sfânt şi când 
scrie, dar şi când comunică prin viu grai acelaşi adevăr de 
credinţă). Cine asigură această unitate dintre Scriptură şi Tradiţie? 
(Biserica asistată de acelaşi Duh Sfănt). Ce reprezintă pentru 
Biserică Sfânta Tradiţie? (Viaţa Duhului, sau memoria ei vie). 
Care sunt formele în care se prezintă Sfânta Tradiţie? (O formă 
statică, redată în scris prin documentele Tradiţiei şi o formă 
dinamică, în continuă mişcare, dezvoltare şi adaptare a vieţii 
Duhului la evlavia credincioşilor). Dezvoltarea Tradiţiei bise- 
ricești schimbă cumva Tradiţia Apostolică? (Nu o schimbă întru 
Nimic, ci o dezvoltă în ea însăși. Tocmai la aceasta a vegheat și 
veghează Biserica). Sunt şi tradiţii cu caracter religios 
neconforme Tradiţiei Apostolice şi bisericeşti? (Sunt şi astfel de 
tradiții, pe care Biserica le socotește dăunătoare vieții duhov- 
nicești și pietății credincioşilor ei). Referitor la netemeinicia 
obiecţiunilor aduse Sfintei Tradiţii, la ce concluzie ajungem? (La 
concluzia că Scriptura şi Tradiţia se află într-o unitate 
indisolubilă, ca două organe ale aceleiaşi Descoperiri divine). 

V. Asocierea 


Biserica uneşte în aceeași viață a Duhului Sfânt Scriptura şi 
Tradiția, încât ele nu pot fi considerate ca „două mărimi așezate 
una alături de alta, oarecum independent și static. Ele sunt expresii 
ale unei aceleiaşi realități mai adânci în care ancorează și care 
este marea şi via Tradiţie creştină, viaţa însăşi a Bisericii în 
realitatea ei divină, viaţa în care totul se cuprinde într-un proces 
al cărui principiu este Duhul Sfânt însuși, sufletul care străbate 
întreg Trupul tainic al Domnului“. 


VI. Generalizarea 


Din cele până aici tratate vedem că Sfânta Tradiţie este unul din 
izvoarele Revelaţiei divine, reprezentând viața Duhului în 
Biserică, prin adevărul de credinţă care totdeauna, pretutindeni 
şi de către toți a fost mărturisit şi trăit spre mântuirea sufletului. 


VII. Aplicarea 


1. Dat fiind faptul că Sfânta Tradiţie reprezintă Descoperirea lui 
Dumnezeu, adevărul de credinţă și de viaţă lăsat de Mântuitorul 
şi de Sfinţii Apostoli pe care Biserica cea una, „stâlpul şi temelia 
adevărului“ (| Timotei 3, 15) îl păstrează neîntinat ca pe o 
comoară de mare preț, credincioşilor Bisericii le revine datoria 
de a-i cunoaște conţinutul şi de a o respecta alături de Sfânta 
Scriptură ca pe un lăsământ divin, aducător de mântuire. 

2. Rămânând fideli Sfintei Tradiţii ca Descoperire a lui Dum- 
nezeu, credincioşii vor rămâne în acelaşi timp statornici învăţă- 
turii Bisericii, pe care o vor păstra cu sfințenie, nelăsându-se 
atrași spre alte învățături străine. 

3. Cultivând duhul Sfintei Tradiţii şi al tradiţiei bisericeşti, 
credincioşilor le revine datoria de a respecta întru totul 
îndrumările Bisericii privind respingerea falselor tradiţii, 
dăunătoare vieţii duhovniceşti. 

4. Se va cânta: „Cu adevărat mare este Taina creștinătății...“. 

Simbolul de credinţă 


I]. Pregătirea aperceptivă 


Participând la Sfânta Liturghie sau la oficierea unui Botez facem 
şI mărturisirea credinţei noastre spre a ne exprima adeziunea la 
mântuirea pe care ne-o oferă Dumnezeu în cadrul Sfintei 
Euharistii, sau cu prilejul încreştinării unui copil, care prin Botez 
devine membru al Bisericii. 


II. Anunţarea temei 


Credinţa pe care o mărturisim este cuprinsă în Crez, sau în 
Simbolul de credinţă la care ne vom referi în cele ce urmează. 


III. Tratarea 


Simbolul de credinţă numit „Niceo-Constantinopolitan“, compus 
din 12 articole reprezintă credința mărturisită de Biserică, pe baza 
formulării ei la primele două sinoade ecumenice, cel de la Nicea, 
din 325, unde s-au fixat primele 7 articole ale Crezului, şi cel de 
la Constantinopol, din anul 381, unde au fost formulate ultimele 
5 articole. Conţinutul Simbolului de credinţă este următorul: 

1. Cred într-Unul Dumnezeu, Tatăl Atotţiitorul, Făcătorul 
cerului şi al pământului, al tuturor celor văzute şi nevăzute. 

2. Şi într-Unul Domn lisus Hristos Fiul lui Dumnezeu, Unul 
născut care din Tatăl s-a născut, mai înainte de toţi vecii; lumină 
din lumină, Dumnezeu adevărat din Dumnezeu adevărat, născut, 
nu făcut, Cel de o ființă cu Tatăl, prin care toate s-au făcut. 

3. Care pentru noi oamenii şi pentru a noastră mântuire s-a 
pogorât din ceruri şi s-a întrupat de la Duhul Sfânt şi din Fecioara 
Maria şi s-a făcut om; 

4. Şi s-a răstignit pentru noi în zilele lui Ponţiu Pilat și a 
pătimit şi s-a îngropat; 

5. ŞI a înviat a treia zi după Scripturi; 

6. ŞI s-a suit la ceruri și şade de-a Dreapta Tatălui; 

7. Şi iarăşi va să vină cu mărire (slavă), să judece viii şi 
morţii; a Cărui împărăție nu va avea sfârșit; 

8. ŞI într-Unul Duhul Sfânt, Domnul de viaţă Făcătorul Care 
din Tatăl purcede; Cela ce împreună cu Tatăl și cu Fiul este 
închinat şi mărit (slăvit), care a grăit prin prooroci; 

9. Şi într-Una sfântă, sobornicească şi apostolească Biserică; 

10. Mărturisesc un Botez întru iertarea păcatelor; 

11. Aştept învierea morţilor; 

12. Şi viaţa veacului ce va să fie. Amin. 

Ce a determinat formularea primelor 7 articole ale Simbolului 
de credință la primul sinod ecumenic? Faptul că preotul Arie din 
Alexandria susţinea învățătura de credinţă greşită, spunând că 
Dumnezeu fiind mai presus de lume, nu putea intra în contact cu 
lumea. De aceea, El a creat din nimic înainte de timp, nu din 
veşnicie, o ființă deosebită de El, prin care a creat lumea, 
universul. Acesta este Fiul, prima și cea mai perfecționată creatură 
a Tatălui. Dacă însă Fiul nu este de o ființă cu Tatăl, ci este o 
creatură în timp și nu din veșnicie, înseamnă că El nu este Dum- 
nezeu şi atunci mântuirea noastră este compromisă. Arie a fost 
combătut de către episcopul Alexandriei, Alexandru, care îl 
excomunică în anul 323. Arie se refugiase în Asia Mica, la 
Cezarea, unde având protector pe episcopul Eusebiu, prieten al 
împăratului, poate să-şi difuzeze mai departe erezia. Pentru acest 
motiv, primele şapte articole ale Simbolului de credinţă stabilesc 
învățătura credinţei de totdeauna a Bisericii, arătând că Fiul este 
de o fiinţă cu Tatăl; născut din veci din Tatăl și nu creat înainte 
de timp, cum spunea Arie. 

Ce a determinat formularea celorlalte cinci articole ale 
Simbolului de credință? Faptul că un episcop din Constantinopol, 
pe nume Macedoniu, a emis erezia că aşa cum Fiul este creatura 
Tatălui, Duhul Sfânt este creatura Fiului. Duhul Sfânt este 
subordonat şi slujitor Tatălui şi Fiului. Prin această erezie este 
negată dumnezeirea Duhului Sfânt. Sinodul al doilea ecumenic 
din Constantinopol stabileşte la anul 381 că Duhul Sfânt este 
„Domnul de viaţă făcătorul, adică este Dumnezeu adevărat, care 
purcede de la Tatăl şi căruia i se cuvine aceeaşi mărire ca Tatălui 
şi Fiului. 


IV. Recapitularea — Aprecierea 


În primele şapte articole ale Crezului în cine mărturisim credința 
noastră creștină? (În articolul 1 mărturisim credinţa în Dumne- 
zeu Tatăl, iar începând cu articolul 2 şi până la articolul 7 mărtu- 
risim credința în Dumnezeu Fiul). Ce mărturisim despre Dum- 
nezeu Tatăl? (Că este creatorul cerului și al pământului, al lumii 
văzute şi nevăzute). Dar despre Dumnezeu Fiul? (Că este Fiul 
lui Dumnezeu, că s-a născut din Tatăl înainte de veci; că este 
Dumnezeu adevărat din Dumnezeu adevărat; că este de o ființă 
cu Tatăl; că împreună cu Tatăl este creatorul lumii. Apoi mărtu- 

risim că s-a pogorât din ceruri, s-a întrupat de la Duhul Sfânt și 
din Fecioara Maria s-a făcut om, asemenea nouă, pentru a ne 
mântui prin moartea, învierea și înălțarea Sa la cer). Ce mai 
spunem despre Fiul? Că va reveni întru mărire ca judecător drept 
al celor vii şi al celor morți şi că va întemeia o împărăție spiri- 
tuală veşnică). Despre Duhul Sfânt ce mărturisim în articolul opt? 
(Mărturisim că este „Domn, adică Dumnezeu căruia i se cuvine 
aceeași mărire ca şi Tatălui şi Fiului. Mai mărturisim că Duhul 
purcede de la Tatăl şi că este de viață făcătorul). În articolul 9 
formulat de sinodul II ecumenic din Constantinopol, în ce măr- 
turisim în continuare credința? (Într-o singură Biserică sfântă, 
sobornicească şi apostolească). Dar în articolul zece? (Despre 
Taina Botezului, şi prin aceasta despre Sfintele Taine). Dar în 
ultimele două articole? (Credinţa în învierea morţilor și în viaţa 
veşnică). 

Autoritatea Crezului este dată de faptul că, el fiind formulat 
de către două sinoade ecumenice, la care au participat toţi 
episcopii Bisericii celei Una, reprezintă prin mărturisirea lor, 
credința de totdeauna a Bisericii, credinţă care pretutindeni a fost 
aceeași. El intră în tezaurul Bisericii ca un document al Sfintei 
Tradiţii, reprezentând „memoria vie a Bisericii“, „viața Duhului 
Sfânt în Biserică“. 

Pe de altă parte, fiind formulat într-un sinod ecumenic Bise- 
rica întreagă, cea nedespărțită asistată de Duhul Sfânt s-a 
pronunţat, formulând adevărul de credință cuprins în Crez. De 
aceea, spunem că învățătura pe care o mărturisim în Simbolul de 
credinţă constituie un îndreptar al credinței noastre și în același 
timp o dogmă, adică o Lege a credinţei, un adevăr de credință ce 
nu poate fi tăgăduit, ci trebuie crezut și trăit în viaţa 
duhovnicească a fiecărui creștin. Astfel, oricine ar formula o 
învăţătură de credinţă care nu este conformă cu cea mărturisită 
în Simbolul de credinţă săvârşeşte o erezie, adică o abatere de la 
învățătura descoperită de Dumnezeu spre mântuirea noastră. 


V. Asocierea 


Reprezentând învățătura de pretutindeni şi de totdeauna a 
Bisericii, Crezul îşi are originea în mărturisirea dreptei credinţe 
de la Mântuitorul şi Sfinții Apostoli. Astfel, mărturisirea credinței 
în Sfânta Treime și în Botez o avem ca poruncă a Domnului lăsată 
înainte de înălțarea Sa la cer: „Mergând învăţaţi toate neamurile 
botezându-le în numele Tatălui, al Fiului şi al Sfântului Duh 
(Matei 28, 19). La fel, Sfântul Apostol Pavel mărturiseşte 

adevărata credință în mântuirea ce ne-a venit prin Taina întrupării 
Fiului lui Dumnezeu: „Cu adevărat mare este taina dreptei 
credințe (creştinătăţi): „Dumnezeu s-a arătat în trup, s-a îndreptat 
în Duhul, a fost văzut de îngeri, a fost propovăduit între neamuri, 
a fost crezut în lume, s-a înălţat întru mărire (| Timotei 3, 16). 
Nu lipsește în mărturisirea Apostolilor nici învățătura despre 
Biserică, ca „Trup al lui Hristos“ (I Corinteni 12, 27) şi despre 
credincioși ca mădulare în parte, participând fiecare la sfințirea 
vieţii duhovniceşti prin harul divin. La fel şi învățătura despre 
viaţa viitoare își are originea în descoperirea făcută de Mântui- 
torul şi Sfinţii Apostoli. 


VI. Generalizarea 


Din cele până aici tratate vedem că Simbolul de credinţă 
reprezintă învăţătura de credință descoperită de Dumnezeu și 
formulată de către Biserică sub asistența Duhului Sfânt, învăţătură 
cu privire la Sfânta Treime şi la mântuirea noastră în Hristos și 
în Biserică prin harul Sfintelor Taine. 


VII. Aplicarea 


Văzând importanţa pe care o prezintă Simbolul de credinţă, ca 
sinteză a învățăturii descoperită de Dumnezeu și formulată de 
Biserică sub asistența Duhului Sfânt, se impune datoria fiecărui 
creştin de a cunoaşte atât conţinutul Crezului, spre a putea 
mărturisi credința cu voce tare în cadrul Sfintei Liturghii, sau 
când cineva este chemat ca naș, în numele fiului său duhovnicesc; 
cât şi adâncirea întregii învățături de credință cuprinsă în Crez, 
spre a fi „totdeauna gata de răspuns oricui cere socoteală de 
credința noastră“ (1 Petru 3, 15). 

Pe lângă cunoaşterea credinţei sale, credinciosul este dator 
să o și trăiască, împlinind-o prin fapte. „Fără fapte credinţa este 
moartă“ (Iacob 2, 19-20), asemenea pomului care nu aduce roade. 
Nu este suficient, adică, să mărturisim numai credinţa mântuirii 
în Biserică prin harul Sfintelor Taine, ci se impune să şi 
conlucrăm neîntrerupt cu harul divin, spre curăţia de păcat și 
înnoirea continuă în bine. „Nu oricine îmi zice mie: Doamne, 
Doamne, — arată Mântuitorul — va intra în împărăția cerurilor, 
ci cel ce face voia Tatălui meu cel ce este în ceruri “(Matei 7, 21). 

Sfânta Treime 


]. Pregătirea aperceptivă 


La baza religiei stă credinţa şi legătura omului cu Dumnezeu. 
Când mărturisim credinţa și legătura noastră cu Dumnezeu? (Când 
rostim Crezul sau Simbolul de credinţă). Ce anume mărturisim 
cu privire la Dumnezeu? (Că este Un singur Dumnezeu, Tatăl 
atotţiitorul, creatorul tuturor celor văzute şi nevăzute). Ce spunem 
în continuare? („ŞI în unul Domn lisus Hristos, Fiul Lui Dumne- 
zeu, unul născut, care din Tatăl s-a născut mai înainte de toți 
vecii... Care pentru noi oamenii și pentru a noastră mântuire s-a 
pogorât din ceruri, s-a întrupat de la Duhul Sfânt şi din Fecioara 
Maria şi s-a făcut om...*). Fiindcă am făcut pomenire de Duhul 
Sfânt, ce mărturisim în Crez, mai departe, despre EI? („Şi întru 
Duhul Sfânt, Domnul de viaţă făcătorul, care din Tatăl 
purcede...“). 


II. Anunţarea temei 


Vedem de aici că mărturisindu-ne credința în Dumnezeu, facem 
pomenire de Dumnezeu Tatăl, Dumnezeu Fiul și Dumnezeu Duhul 
Sfânt, adică de Sfânta Treime, la care ne vom referi în cele ce 
urmează. 


III. Tratarea 


Când spunem „Dumnezeu“ înțelegem Tatăl, Fiul şi Duhul Sfânt, 
fără a fi însă vorba de trei dumnezei, ci de un singur Dumnezeu, 
unul în ființă şi întreit în Persoane. Aceasta înseamnă că fiecare 
persoană este o singură ființă, o singură voinţă, o singură lucrare, 
o singură putere, o singură autoritate. Această realitate conţine 
un adevăr de credinţă și o taină ce nu poate fi înţeleasă cu mintea 
omenească şi nici explicată prin cuvânt, oricât de meșteșugit ar 
fi el. S-a încercat totuşi să i se dea o interpretare, folosindu-se 
asemănările din lumea materială. Astfel s-a făcut asemănarea cu 
compoziția unei cărămizi formată din pământ, apă şi foc, într-o 
singură unitate; sau cu arborele format din rădăcină, trunchi şi 
coroană; sau soarele format din disc, raze şi căldură, sau cu 
sufletul format din rațiune, voinţă și simțire. S-a făcut apoi 
asemănare cu timpul format din trecut, prezent şi viitor sau cu 
spațiul format din lungime, lăţime şi înălţime. Aceste asemănări 

însă oricât de interesante ar fi, nu reuşesc totuşi să redea 
adâncimea plină de taină a Sfintei Treimi. Cunoaştem mai bine 
Sfânta Treime pe baza dovezilor pe care ni le oferă descoperirea 
lui Dumnezeu însuși în Sfânta Scriptură. Astfel, în Vechiul Tes- 
tament putem citi: „Și să facem om după chipul și asemănarea 
noastră“ (Facerea 1, 26). Din această exprimare la plural, vedem 
că este vorba de mai multe persoane. Această expresie o putem 
întâlni şi cu prilejul creării primului om: „Şi a zis Domnul Dum- 
nezeu: lată Adam s-a făcut ca unul dintre noi“ (Facerea 3, 22), 
sau cu prilejul amestecării limbilor la zidirea Turnului Babel: 
„Hai dar să ne pogorâm și să amestecăm limbile lor, ca să nu se 
mai înțeleagă unul cu altul“ (Facerea 11, 7). Avraam întâmpinând 
pe cei trei oameni de la stejarul Mambri, le spune ca unuia singur: 
„Doamne, de am aflat har înaintea ta, nu ocoli pe robul tău“ 
(Facerea 17, 19). Tot Sfânta Treime este prezentă și în vedenia 
„Domnului Savaot“ de către proorocul Isaia, care ne spune că 
Serafimii stăteau înaintea Lui... grăiau unii către alții: „Sfânt, 
Sfânt, Sfânt, Domnul Savaot, plin este tot cerul și pământul de 
mărirea Lui“ (Isaia 6, 3). Această expresie de trei ori „Sfânt“, se 
referă tocmai la cele trei Persoane al Sfintei Treimi. Dumnezeu 
în Vechiul Testament nu Se descopere însă atât de des sub forma 
Sfintei Treimi, pentru a se evita tendința poporului ales de a cădea 
în politeism, confundând, la un moment dat, Sfânta Treime cu 
alți zel. 

Putem să ne formăm credinţa mai clară despre Sfânta Treime, 
urmând descoperirea pe care însuşi Fiul o face, şi pe care o găsim 
în paginile Noului Testament. Astfel, încă de la zămislirea Fiului 
în pântecele Sfintei Fecioare, ne apare imaginea Sfintei Treimi, 
în prezentarea Sfintei Evanghelii. Aflăm că îngerul îi spune 
Fecioarei: „Duhul Sfânt se va cobori peste tine şi puterea Celui 
preaînalt te va umbri; pentru aceasta și Sfântul care se naşte din 
tine se va chema Fiul lui Dumnezeu“ (Luca 1, 35). Apoi, la 
Botezul Domnului, înainte de începerea activităţii mesianice în 
lume, Fiul primeşte Botezul, iar glasul Tatălui îl recunoaşte și îl 
recomandă lumii, în timp ce Duhul Sfânt apare în chip de 
porumbel (Matei 3, 16-17). La despărţirea Mântuitorului de 
Sfinţii Apostoli, cu prilejul înălțării Sale la cer, le dă acestora 
porunca de a boteza pe cei ce aveau să formeze Biserica Sa, „în 
numele Tatălui și al Fiului și al Sfântului Duh“ (Matei 28, 19). 
Această poruncă a Domnului rămâne pentru Apostoli şi pentru 
ucenicii acestora, ca şi pentru Biserica creştină de-a lungul 
veacurilor o învățătură de credinţă și de viaţă. Astfel, cu prilejul 
Cincizecimii, Sfântul Apostol Petru în cuvântul său arată că „pe 

acest lisus l-a înviat Dumnezeu, căruia noi toţi suntem martori. 
Înălţându-se deci de-a Dreapta lui Dumnezeu şi luând de la Tatăl 
făgăduinţa Sfântului Duh, l-a revărsat pe acesta, cum vedeți și 
auziți voi acum“ (Fapte 2, 32-33). La fel precizează şi Sfântul 
Apostol loan cu privire la Sfânta Treime: „Căci trei sunt care 
mărturisesc în cer: Tatăl, Cuvântul şi Duhul Sfânt, şi aceştia trei 
una sunt“ (I loan 5, 4). Sfântul Apostol Pavel, binecuvântează pe 
credincioşi tot în numele Sfintei Treimi: „Harul Domnului nos- 
tru lisus Hristos și dragostea lui Dumnezeu Tatăl și împărtășirea 
Sfântului Duh să fie cu voi cu toţi“ (II Corinteni 13, 13). 

Referindu-ne la Persoanele Sfintei Treimi, spunem că Dum- 
nezeu Tatăl este nenăscut şi fără cauză; Dumnezeu Fiul este născut 
din veci din Tatăl, după cum ne spune Sfânta Evanghelie: „Care 
nu din sânge, nici din poftă trupească, ci de la Dumnezeu s-a 
născut“ (loan 1, 13); „Pe Dumnezeu niciodată nimeni nu L-a 
văzut. Cel unul născut, Fiul, care este în sânul Tatălui acela a 
spus...“ (loan 1,18). Fiul este de aceeaşi ființă cu Tatăl: „Eu și 
Tatăl una suntem“ (loan 10, 30); „...Ca să cunoaşteţi şi să credeți 
că Tatăl este în Mine şi Eu în El“ (loan 10, 38). 

Duhul Sfânt este numit „de viaţă făcătorul“ şi „mângâietor“, 
„Duhul adevărului“, care „de la Tatăl purcede“ (loan 15, 26), 
desăvârşeşte lucrarea Tatălui şi Fiului. 

Privind activitatea distinctă a Persoanelor Sfintei Treimi în 
lume, după cum ne spune Cartea Sfântă, Tatăl este Creatorul şi 
Proniatorul lumii, Fiul este Mântuitorul şi Judecătorul, iar Sfântul 
Duh este Sfinţitorul. EI face vie lucrarea harului necreat al Sfintei 
Treimi în Biserică și în lume. 

Aceasta este însă numai o distincție formală, fiindcă în fond 
acțiunea Sfintei Treimi este unitară. Este vorba de un singur 
Dumnezeu în trei Persoane, care activează în comuniunea unității 
şi armoniei desăvârşite a aceleiaşi ființe. „Dumnezeu este iubire“ 
(| loan 4, 16) şi ca urmare, așa cum spun Părinţii Bisericii, „toate 
le lucrează Tatăl, în Fiul prin Duhul Sfânt“. Pentru a înţelege 
mai bine acest fapt, să luăm un singur exemplu: Am arătat că 
Tatăl este creatorul și proniatorul lumii. Dar în actul creaţiei apare 
şi lucrarea Duhului, care „se purta deasupra apelor“ (Facerea 1,2), 
precum şi Fiul, „prin care toate s-au făcut şi fără de El nimic nu 
s-a făcut din tot ce s-a făcut“ (loan 1, 3). 


IV. Recapitularea — Aprecierea 


Vorbind despre Tatăl, Fiul și Duhul Sfânt, putem cumva să 
considerăm că ar fi vorba de trei dumnezeii? (Nu putem vorbi de 

trei dumnezei, ci de trei Persoane ale uneia şi aceleiaşi fiinţe). 
Cum s-ar putea explica aceasta? (Aceasta este o taină ce nu poate 
fi înțeleasă şi explicată. Noi o admitem şi o mărturisim pe baza 
descoperirii lui Dumnezeu, făcută de El însuşi prin cuvântul 
Scripturii). Persoanele Sfintei Treimi sunt distincte în privința 
fiinţei lor? (Nu sunt distincte sub aspectul ființei. Au aceeaşi 
ființă în trei Persoane distincte sub aspectul însuşirilor). Cum 
vom putea înțelege aceasta? (Aceasta rămâne o taină de 
nepătruns). Cum sunt Persoanele Sfintei Treimi în unitatea 
aceleiaşi acţiuni? (Sunt într-o comuniune de iubire, într-o unitate 
de acţiune, încât, „toate le lucrează Tatăl, în Fiul, prin Duhul 
Sfânt“). 


V. Asocierea 


Deşi Sfânta Treime este descoperită în Sfânta Scriptură în mod 
direct şi explicit, acest adevăr a fost însă intuit și în alte religii 
dinaintea venirii Mântuitorului. Aceasta rămâne o dovadă în plus 
că Dumnezeu nu l-a lăsat în părăsire pe om, oricărui neam ar fi 
aparținut, ci într-o oarecare formă a pregătit toate neamurile pen- 
tru primirea unui Salvator. Toţi erau sub apăsarea înrobitoare a 
aceluiaşi păcat strămoşesc şi toți aveau nevoie de Mântuitor. Așa 
se explică faptul că învăţătura despre Sfânta Treime o găsim şi 
la alte religii. Egiptenii, de pildă adorau un grup de trei zei: Osiris- 
tatăl, Isis-mama şi Horus-fiul; indienii adorau zeitatea numită 
Trimurti, compusă din zeii: Brahma, Vișnu şi Schiva; iar în religia 
vechilor greci, la Knosos, în insula Creta au fost descoperite în 
„Labirintul lui Minos“ legendarul rege zeu, trei mici coroane de 
argilă împreunate prin piedestalul lor. Pe fiecare din ele este 
aşezat un porumbel ce închipuia coborârea celor trei“. 


VI. Generalizarea 


Mărturisind credința în Dumnezeu unul în ființă şi întreit în 
Persoane, spunem că Tatăl este nenăscut, Fiul este născut din 
Tatăl „înainte de toţi vecii“, iar Duhul Sfânt purcede de la Tatăl. 
În unitatea desăvârşită a fiinţei, „toate le lucrează Tatăl, în Fiul, 
prin Duhul Sfânt“. 


VII. Aplicarea 


1. Importanţa practică pe care Biserica o acordă Sfintei Treimi o 
vedem şi de acolo că I-a rânduit în mod deosebit sărbătoarea ei, 
în ziua a doua de Rusalii. 

2. Pe lângă aceasta reținem și însemnarea creștinului cu 
semnul sfintei cruci, tot în numele Sfintei Treimi, adică „în 
numele Tatălui, al Fiului şi al Sfântului Duh“. 

3. Dacă harul mântuitor izvorăşte din Sfânta Treime şi ni se 
transmite prin Sfintele Taine, toate cele șapte Sfinte Taine încep 
cu binecuvântarea în numele Sfintei Treimi. 

4. În multe din rugăciunile apropiate sufletelor credincioșilor 
este pomenită Sfânta Treime, iar una din ele se adresează în mod 
direct Sfintei Treimi: „Prea Sfântă Treime miluieşte-ne pe noi. 
Doamne, curăţeşte păcatele noastre; Stăpâne iartă fărădelegile 
noastre, Sfinte cercetează şi vindecă neputințele noastre pentru 
numele Tău“. 


Fiinţa şi atributele lui Dumnezeu 


]. Pregătirea aperceptivă 


Noi îl putem cunoaşte pe Dumnezeu atât din revelația naturală, 
cât şi din descoperirea Sa supranaturală. Îl putem cunoaşte pe 
Dumnezeu cu raţiunea luminată de credinţă, cât şi prin adâncul 
trăirilor religioase, care ne asigură şi ne întăresc necontenit 
comuniunea cu El. Astfel, putem constata că nu numai credin- 
ciosul se ridică spre cunoaşterea lui Dumnezeu, ci Dumnezeu 
însuşi i se descopere şi îl ajută prin harul Său ca să-L cunoască 
ŞI să intre în comuniune cu El. 


II. Anunţarea temei 


Pentru a înţelege mai bine modul de cunoaştere a lui Dumnezeu 
şi de a intra în comuniune cu EI, trebuie să cercetăm mai 
îndeaproape învățătura despre fiinţa şi atributele lui Dumnezeu. 


III. Tratarea 


Cartea Sfântă ne arată că noi nu putem cunoaşte Fiinţa lui Dum- 
nezeu. Ea este altceva decât ființa noastră. Omul este chip al lui 
Dumnezeu, nu ființă din fiinţa lui Dumnezeu. El are suflare 
divină, nu fiinţă divină. Lumea sau creația este şi ea altceva decât 
ființa lui Dumnezeu. Dacă omul sau cealaltă creaţie ar avea ființa 
lui Dumnezeu, înseamnă că ar fi Dumnezeu, și că toată lumea ar 

fi numai Dumnezeu. De aceea, Cartea Sfântă ne spune despre 
Dumnezeu că „singur are nemurire şi locuieşte întru lumina 
neapropiată, pe care nu L-a văzut nimeni dintre oameni, nici nu 
poate să-L vadă, a Căruia este cinstea şi puterea veșnică“ (I 
Timotei 6, 16). Fiul întrupat însuși ne comunică acelaşi adevăr 
cu privire la fiinţa divină: „Pe Dumnezeu nimeni, niciodată nu 
L-a văzut. Cel Unul-născut, Fiul care este în sânul Tatălui, Acela 
a spus“ (loan 1, 18). 

Necunoscând ființa divină, nu putem intra în comuniune cu 
ea, iar neputându-ne împărtăși de ea, noi nu-i putem da nici un 
nume. Deci referitor la ființa Sa, Dumnezeu este inaccesibil 
omului, şi fără nume, sau mai presus de orice nume. 

Pe de altă parte, Cartea Sfântă ne arată că Dumnezeu se 
apropie de credincioși, intră în comuniune cu ei, „descope- 
rindu-li-se în multe forme şi chipuri...“ (Evrei 1, 1-2). Astfel, 
Dumnezeu iubește creația Sa atât de mult, încât pe Fiul Său L-a 
dat...“ (loan 3, 16). Duhul se roagă El însuși în sufletele credin- 
cioşilor „cu suspine negrăite“ (Romani 8, 26). 

Văzând însă că fiinţa lui Dumnezeu nu se comunică, ne 
punem întrebarea: cine se comunică?... Se comunică cumva 
Persoanele Sfintei Treimi, adică Persoana Fiului sau a Duhului 
Sfânt? Nu este posibilă nici această comunicare, fiindcă dacă ar 
fi aşa, înseamnă că toţi ar deveni Duh Sfânt, sau Hristos... Atunci 
cum îl putem cunoaște pe Dumnezeu şi cum putem intra în 
comuniune cu El? 

Să vedem ce ne spune Cartea Sfântă în acest sens: Am văzut 
pe de o parte că „pe Dumnezeu nimeni niciodată nu L-a văzut“ 
(loan 1, 18), fiindcă „locuieşte întru lumină neapropiată“ (| 
Timotei 6, 16). Pe de altă parte însă, Scriptura ne arată că „cei cu 
inima curată vor vedea pe Dumnezeu“ (Matei 5, 8), că cine iubește 
pe Fiul va avea părtăşie cu Tatăl, „vom veni la EI şi locaş la EI 
vom face“ (loan 14, 23), ne asigură Mântuitorul. La fel, Fiul lui 
Dumnezeu înălțat la cer stă la ușa sufletului și bate spre a fi 
primit, iar cine va deschide, va avea părtăşie cu El (Apocalipsa 
3, 20). 

Reprezentând Cuvântul lui Dumnezeu, în Sfânta Scriptură 
nu pot exista contraziceri. Ce vom zice totuşi despre aceste texte? 

Răspunsul constă în faptul că atunci când spunem că nu-L 
putem cunoaște pe Dumnezeu și nici nu putem avea părtășie cu 
El, ne referim după cum am văzut mai sus, la ființa Lui. Când 
însă ne referim la posibilitatea cunoașterii Lui şi la posibilitatea 
părtăşiei cu EI, ne referim la altceva decât la ființa Lui, şi anume, 
la lucrările, sau energiile Lui, pe care le numim atribute. 

Prin aceste lucrări sau energii Dumnezeu se deschide către 
lume, către creaţie. Ele sunt darurile lui Dumnezeu către lume. 
De aceea, ele sunt infinite. Datorită acestor infinit de multe lucrări 
Dumnezeu poate primi infinit de multe nume, după numele 
lucrărilor Sale. 

Să vedem însă mai îndeaproape ce sunt atributele lui Dum- 
nezeu. Atributele reprezintă manifestarea fiinţei lui Dumnezeu 
în afară. Datorită faptului că prin ele se stabileăte legătura sau 
relaţia cu lumea, cu creaţia, ele au fost numite și „relații“ (Sfântul 
Grigorie Palama). În acelaşi timp, lucrările sau energiile divine 
izvorăsc din ființa lui Dumnezeu, fiind însă distincte de ființa 
Lui, fiindcă după cum am văzut, fiinţa nu se poate comunica. 
Pentru a înțelege într-o oarecare măsură acest fapt, să ne 
închipuim discul soarelui, care este altceva decât razele soarelui. 
Nouă ni se comunică razele. Cu discul soarelui nu putem intra în 
contact. Dar razele izvorăsc din discul soarelui. Dacă nu ar exista 
discul soarelui, nu ar fi nici razele. Fiind deci distincte de disc, 
razele soarelui nu sunt totuși separate de el. În felul acesta putem 
spune că lucrările sau energiile izvorăsc din ființa lui Dumnezeu 
iradiază în ele. Aceste lucrări sau energii alcătuiesc „slava 
divină“, tocmai fiindcă în ele iradiază ființa lui Dumnezeu. lar 
pentru a înțelege mai bine ce este slava lui Dumnezeu, să ne 
amintim evenimentul schimbării la fața a Domnului, când 
Persoana Lui divin-umană a fost înconjurată de strălucire. Această 
lumină, această strălucire este slava lui Dumnezeu. Slava este 
„prezența concretă a lui Dumnezeu în creaţie“ (Preot Prof. Dr. 
loan Bria, «Dicţionar de Teologie Ortodoxă», Bucuresti, 1982, 
p. 344). 

Pe de altă parte, energiile necreate care izvorăsc din ființa 
lui Dumnezeu, se află din veșnicie în jurul Sfintei Treimi ca slavă 
a Ei. Ele intră în lucrarea din afara Treimii atunci când se con- 
sideră necesar. De pildă, atotputernicia este din veşnicie în Dum- 
nezeu ca slavă a Lui, dar ea se arată în afară odată cu creaţia. 
Milostenia sau îndrumarea se arată în afară odată cu căderea în 
păcat și cu necesitatea mântuirii. Aceste moduri diferite a 
lucrărilor lui Dumnezeu în afara Treimii, le putem vedea şi de- 
duce din lumea înconjurătoare, prin rațiunea luminată de credinţă. 
Ele sunt atributele lui Dumnezeu şi în determinarea lor se por- 
neşte de la efect la cauză. De pildă, văd că în lume există bunătate, 
dreptate, iubire. Îmi dau seama că acestea trebuie să vină de 
undeva; dar nu de oriunde, ci din Dumnezeu, pentru că El este 
începutul şi cauza pentru care ele există. Acestea devin astfel 
numiri sau atribute ale lui Dumnezeu, întrucât nu-L putem numi 

după ființa Sa. Astfel spunem că Dumnezeu este Bunătate, 
Dreptate, Iubire... 

Pentru a putea înțelege mai bine atributele lui Dumnezeu, le 
împărţim în trei părți: naturale, logice şi morale. 


Atributele naturale sau fizice scot în evidenţă puterea lui Dum- 
nezeu. Noi le deducem din lumea înconjurătoare şi spunem că 
Dumnezeu nu este ceea ce noi vedem că este lumea, sau că El are 
numiri în contrast cu cele pe care noi le întâlnim. Astfel, în lume 
toate îşi au o cauză, o origine. Dumnezeu însă nu este cauzat de 
nimeni şi de nimic. El există prin Sine însuși, în timp ce noi ne 
datorăm existenţa altora. Acest atribut al lui Dumnezeu, prin care 
spunem că El există prin Sine însuși îl numim aseitate. Apoi 
vedem că în lume predomină materia, și atunci spunem că Dum- 
nezeu este nematerial, adică spiritual, atribuindu-l astfel spiritu- 
alitatea: „Dumnezeu este duh“ (loan 4, 24). Vedem apoi că în 
lume totul este mărginit şi relativ, că totul apare și se desfășoară 
în timp și spaţiu, că toate sunt trecătoare, schimbătoare și cu 
puteri limitate. În contrast cu toate acestea atribuim lui Dumne- 
zeu nemărginirea şi absolutul; supraspaţialitatea, netemporalul, 
sau într-o formă pozitivă: atotprezenţa,veşnicia, atotputernicia. 


Atributele logice sau intelectuale scot în evidenţă înțelepciunea 
lui Dumnezeu. Şi la om putem întâlni înţelepciune, dar la om 
este limitată şi relativă. La Dumnezeu ea este autoînţelegere, sau 
atotștiinţă. 


Atributele morale evidenţiază desăvârşirea lui Dumnezeu. Ele 
sunt asemănătoare virtuţilor pe care le făptuim şi noi, dar la Dum- 
nezeu ele sunt desăvârşite, oferindu-ne un model care permanent 
ne cheamă să creștem în săvârșirea lor. Acestea sunt: sfințenia, 
dreptatea, iubirea, bunătatea. 

Pe de altă parte, pentru a putea noi înţelege atitudinea lui 
Dumnezeu față de noi și modul de a intra în comuniune cu EI, 
Scriptura îl numeşte „duh“ (loan 4, 24) şi „iubire“ (I loan 4, 20). 
Pentru a putea apoi înţelege cu mintea noastră limitată pe Dum- 
nezeu care nu are limite, Sfânta Carte îl prezintă sub formă 
omenească, adică sub formă antropomorfică. Pentru a ne face, 
de pildă, să înţelegem că Dumnezeu este mai presus de orice 
spaţiu, profetul ia imagini din ceea ce noi vedem şi cunoaștem: 
„Cerul este tronul meu şi pământul așternut picioarelor mele“, 
zice Domnul (Isaia 66, 1). 

IV. Recapitularea — Aprecierea 


Putem noi cunoaşte pe Dumnezeu după fiinţa Sa? (Nu-L putem 
cunoaște). De ce? (Fiindcă nu ne-a descoperit ființa Sa. Ea este 
incapabilă posibilității de cunoaștere a omului). Dar cum îl putem 
noi cunoaşte pe Dumnezeu? (După energiile, sau lucrările Sale 
numite atribute). Care este raportul ființei divine cu atributele? 
(Ele izvorăsc din ființa divină, iar ființa iradiază în ele. Prin ele 
ființa se manifestă în afară, intră în relație cu lumea, cu creaţia. 
Deci între ființă şi atribute există distincţie, nu separație). lradiind 
din fiinţă, dar fiind distincte de ea, cum le numim? (Slavă divină). 
Care sunt caracteristicile acestor lucrări? (Ele sunt necreate şi 
veşnice ca fiinţa însăşi). Cum putem intra în comuniune cu 
Persoanele Sfintei Treimi? (Nu putem intra în comuniune cu ființa 
divină, fiindcă fiinţa se comunică numai în unitatea Persoanelor, 
nu şi în afară. Intrăm în comuniune prin aceste energii necreate. 
De aceea spunem că omul se poate îndumnezei după har şi nu 
după fiinţa lui Dumnezeu). Cum putem noi ajunge la cunoaşterea 
lucrărilor lui Dumnezeu? (Descoperindu-le din creaţie prin 
raţiunea luminată de credinţă, sau ridicându-ne prin trăirea 
duhovnicească la simţirea lor). Cum le putem deduce prin rațiune? 
(Le deducem ca de la efect la cauză). Concret vorbind, în câte 
părţi putem împărți atributele lui Dumnezeu? (În trei părți: natu- 
rale (fizice), logice şi morale). 


V. Asocierea 


Vorbind despre atributele lui Dumnezeu trebuie să le deosebim 
de însuşiri, sau de proprietăți. Am văzut că atributele sunt numiri 
date lucrărilor lui Dumnezeu în afara fiinţei, reprezentând 
prezența Sa în creaţie. Însuşirile, sau proprietăţile se referă la 
ceea ce Persoanele Sfintei Treimi au specific în unitatea aceleiași 
fiinţe divine. Astfel, Tatăl este nenăscut, Fiul este născut, Duhul 
Sfânt purcede. Deci, nenaşterea, nașterea şi purcederea sunt 
însuşiri sau proprietăţi. Pe de altă parte, trebuie să deosebim 
atributele lui Dumnezeu, de predicatele Sale. Prin predicate, 
Dumnezeu este subiectul lucrărilor în afară. Adică, El este 
Creatorul, Mântuitorul şi Sfințitorul lumii. 


VI. Generalizarea 


Din cele tratate vedem că Dumnezeu nu se comunică prin fiinţă, 
ci prin energiile, sau lucrările Sale către lume, numite atribute, 
care sunt distincte de fiinţă, dar nu separate de ea. Ele reprezintă 

slava lui Dumnezeu şi le deducem ca de la efect la cauză prin 
rațiunea luminată de credință, sau prin însăşi descoperirea lor 
expresă făcută de Sfânta Scriptură. 


VII. Aplicarea 


Am văzut că atributele morale ale lui Dumnezeu scot în evidenţă 
iubirea, dreptatea şi sfințenia desăvârşită a lui Dumnezeu. Aceste 
atribute care ne arată desăvârşirea lui Dumnezeu reprezintă pen- 
tru credincioşi un model şi o chemare de a fi şi noi desăvârşiți ca 
Dumnezeu (Matei 5, 48). 


Dumnezeu Tatăl 


|. Pregătirea aperceptivă 


Simbolul de credinţă sau Crezul, pe care îl auzim cu toţii rostin- 
du-se în special în cadrul Sfintei Liturghii şi cu prilejul oficierii 
Tainei Sfântului Botez, ne prezintă învăţătura despre Sfânta 
Treime, despre Biserică, despre Sfintele Taine şi despre viața 
viitoare. 

Astfel, în primul articol mărturisind credinţa „într-unul Dum- 
nezeu, Tatăl atotţiitorul, făcătorul cerului și al pământului, al 
tuturor celor văzute şi nevăzute“. 


II. Anunţarea temei 


Vom vedea în cele ce urmează învățătura despre Dumnezeu Tatăl. 


III. Tratarea 


Pe Dumnezeu Tatăl îl cunoaștem din paginile Sfintei Scripturi a 
Vechiului și Noului Testament, din multiplele forme în care a 
binevoit să ni se descopere. Îl cunoaștem de la facerea lumii ca 
un Părinte bun şi iubitor, care a adus toată creaţia de la neființă, 
la ființă. Apoi îl cunoaştem şi ca un Părinte drept, care pedepseşte 
păcatul şi pe făptuitor, dar care rămâne milostiv faţă de creația 
Sa şi în special față de om, coroana creaţiei Sale, pe care neîncetat 
l-a pregătit pentru primirea unui Mântuitor, care să-l izbăvească 
din păcat şi din moarte. 

Noi mărturisim credința despre Dumnezeu Tatăl în unitatea 
Sfintei Treimi, unde aceeași ființă divină se află în mod real și 
distinct în fiecare Persoană. În acelaşi timp, Persoanele au însușiri 
interne, sau proprietăți interne. Dumnezeu Tatăl este ființă divină 
în sine, fără început şi neprimită de la nimeni. Având viaţa în 
sine, Dumnezeu Tatăl nu are nici început, nici cauză, fiind însă 
cauza oricărei existenţe. De aceea, noi numim prima Persoană a 
Sfintei Treimi, Tată, faţă de cea de a doua, care, fiindcă este 
născută, se numește Fiu. Faţă de celelalte două Persoane, Tatăl 
posedă însușirea internă de a fi nenăscut. 

Mărturisind credința în prima Persoană a Sfintei Treimi, o 
numim Tată, fiindcă Fiul, care „este din Tată“ ne-a făcut-o 
cunoscută. El ne-a spus că în modul de exprimare şi de înțelegere 
omenească, primei Persoane a Treimii i se cuvine numele de Tată. 
Dacă Fiul i-a spus „Tată“, fiindcă EI este Fiu, putem şi noi să-i 
spunem Tată, fiindcă și noi suntem creaţia Lui, primind viaţa și 
existenţa de la El. Și în mod firesc, cel care primeşte viața și 
existenţa de la cineva este numit fiu, iar cel care dă viața este 
numit tată, sau părinte (sau „părinți“), iar acțiunea de a aduce la 
existenţă o fiinţă vie o numim naștere. Așa că orice fiu este născut, 
fiindcă primește viața şi existența de la părinţi. În felul acesta, 
prima Persoană a Sfintei Treimi este Tată pentru cea de a doua. 
Tocmai de aceea, Persoana a doua o numim Fiu. Când însă vorbim 
de faptul că Tatăl naște pe Fiul, lucrurile nu se petrec după modul 
în care ele se desfăşoară în lumea creată. Fiul este Dumnezeu 
adevărat, de o fiinţă cu Tatăl. Nașterea Lui nu este în timp, caa 
noastră, ci din veșnicie. Nu era adică un timp în care Fiul să nu 
fi existat. Apoi, Fiul nu primește numai o parte din ființa Tatălui, 
cum este la oameni, ci toată ființa Tatălui. Comunicând integral 
ființa, Tatăl nu pierde nimic. Neputând face asemănare cu ceea 
ce se petrece în ființa şi existența noastră, spunem că prima 
Persoană a Treimii este Tată pentru cea de a doua numită Fiu. 
Având aceeași natură, prima Persoană a Treimii este Tată pentru 
Fiul în mod propriu. Noi însă nu avem aceeași natură cu Dumne- 
zeu Tatăl, de aceea pentru noi Dumnezeu este Tată în mod 
impropriu. Ne este adică Tată, fiindcă ne-a adus din neființă la 
ființă şi fiindcă permanent din iubire veghează la viaţa noastră, 
iar noi putem intra în comuniune cu El, ca și cu Părintele nostru. 
Aşadar, Fiul numește pe Dumnezeu „Tată“ în chip propriu, fiindcă 
şi Fiul este Dumnezeu. Este ca și cum s-ar numi pe sine Dumne- 
zeu. Îi spune însă Tată, tocmai pentru a indica distincţia ca 
Persoană şi însuşirea Lui de a fi născut din veci din Tatăl. Noi 
numim pe Dumnezeu Tată, mai ales fiindcă Fiul ne-a învăţat 

aceasta. Atunci când ne rugăm îi spunem: „Tatăl nostru“. Fiul 
ne-a îndemnat apoi să săvârşim totdeauna faptele pe care Tatăl 
nostru le face faţă de noi, arătând astfel că suntem cu adevărat 
fiii Lui (Matei 5, 16). Nu numai că ne-a învăţat, dar s-a şi rugat 
EI însuși Tatălui, ca să ne ajute şi nouă să-L cunoaștem ca Tatăl 
nostru (loan 17, 3), şi permanent se roagă (Romani 8, 34) ca 
mijlocitor către Tatăl (1 Timotei 2, 5-9) ca astfel să putem fi în 
comuniune neîntreruptă cu Tatăl. La fel şi lucrarea Sfântului Duh 
în viaţa noastră este de a ne conduce permanent spre a-L cunoaşte 
pe Fiul şi prin Fiul să avem apropiere la Tatăl (Efeseni 2, 12), ca 
la Părintele nostru, iar noi să ne recunoaștem calitatea de fii ai 
Lui: „Însuși Duhul mărturiseşte împreună cu duhul nostru că 
suntem fii ai lui Dumnezeu (Romani 8, 14-17). 

Pe lângă faptul că noi ne recunoaştem ca fii ai Tatălui, în 
Crez mai mărturisim despre Dumnezeu Tatăl că este „Atotţiitorul“ 
şi „făcătorul tuturor celor văzute şi nevăzute“. 

Când spunem „Atotţiitorul“ înțelegem că EI le ţine pe toate, 
adică toate au apărut la viaţă și la existenţă prin voinţa şi puterea 
Lui şi că, El se îngrijeşte de buna desfășurare a vieții. Dumnezeu 
Tatăl este deci cauza oricărei existenţe, El însă neavând o cauză 
a existenţei Sale. Dumnezeu Tatăl este creatorul lumii nevăzute, 
adică a fiinţelor spirituale, sau a „netrupeştilor puteri“. Acestea 
sunt îngerii. Ca şi creaturi ale lui Dumnezeu, ei au apărut în timp, 
dar au existență veşnică, bucurându-se neîncetat de viața pe care 
Creatorul lor le-a dăruit-o. Lumea văzută este tot ceea ce 
reprezintă materia, adică pământul cu tot ce este pe el și astrele. 
Lumea văzută a fost creată de Dumnezeu prin cuvânt și în timp. 
Nu a fost creată perfectă, ci perfectabilă. Omul, creat după chipul 
şi asemanarea lui Dumnezeu (Facerea 1, 26) este aşezat de 
Creatorul său ca stăpân al lumii văzute, având menirea de a fi 
„împreună lucrător cu Dumnezeu“ (1 Corinteni 3, 9), la desăvâr- 
şirea ei. Tatăl atotțiitorul nu numai că a creat lumea pe care o 
vedem, dar îi şi poartă de grijă, ca să-şi împlinească menirea 
pentru care a fost creată, acordându-i toate darurile Sale (Iacob 
1, 17). Această purtare de grijă faţă de creație se numeşte pronie, 
sau providenţă divină. De aceea spunem că Dumnezeu Tatăl este 
creatorul şi proniatorul lumii. Mântuitorul însuşi îl numeşte pe 
Tatăl „Domn al cerului și al pământului“ (Matei 11, 25), asigu- 
rându-ne că „Tatăl nostru cel ceresc ştie de ce avem noi nevoie“ 
(Matei 6, 31-32). Prin purtarea de grijă a lui Dumnezeu întreaga 
creație rămâne în viaţă și își împlineşte menirea pentru care a 
fost creată. 

IV. Recapitularea — Aprecierea 


Din cele de mai sus rezultă că noi numim pe Dumnezeu „Tată“ 
în chip impropriu, fiindcă Dumnezeu Tatăl nu este de aceeași 
natură cu noi, iar în ordinea firească a vieţii părinții au aceeaşi 
natură cu fiii. Numai cea de a doua Persoană a Sfintei Treimi 
poate fi numită Fiu în mod propriu. Dar faptul că îl numim pe 
Dumnezeu „Tată“ înseamnă prin aceasta o recunoaștere a faptului 
că de la El avem viața și existența, precum şi faptul că El se 
îngrijeşte de creatura Sa spre a-și putea îndeplini menirea pentru 
care a fost creată. Altfel spus, noi îl putem numi pe Dumnezeu 
Tatăl nostru, deoarece El este creatorul şi proniatorul lumii şi al 
nostru. 


V. Asocierea 


În altă ordine de idei reținem faptul că Persoanele Treimii posedă 
aceeași ființă divină în mod real și distinct. Având aceeaşi ființă, 
Ele au şi aceeași lucrare. Fiind veşnice și egale, la orice lucrare 
a Tatălui participă şi Fiul şi Duhul Sfânt. Astfel, creaţia este 
adusă la existenţă prin voinţa şi puterea Tatălui. Dar și Duhul 
„se purta deasupra apelor“ (Facerea 1,2) ca să aducă ordinea și 
viața. Aceasta nu înseamnă că Tatăl nu ar fi putut desăvârși singur 
lucrarea hotărâtă, ci de aici vedem că Dumnezeu lucrează totul 
în Treimea Persoanelor. Tot astfel și mântuirea pornește din 
iubirea şi hotărârea Tatălui; este săvârșită de Fiul şi desăvârşită 
de Duhul Sfânt, nu separat însă, ci împreună Tatăl, Fiul şi Duhul 
Sfânt. 


VI. Generalizarea 


Din cele de mai sus rezultă că Dumnezeu Tatăl este Dumnezeu 
adevărat, de o ființă cu Fiul şi cu Duhul Sfânt. El este nenăscut 
şi reprezintă cauza nașterii Fiului şi a purcederii Duhului Sfânt, 
fiind originea oricărei existențe. 


VII. Aplicarea 


Referitor la viaţa duhovnicească a credincioşilor reținem mai 
multe aspecte: 

1. Ca unii care ne numim fii, cinstim pe Tatăl în unitatea 
Treimii celei nedespărțite, adresându-i rugăciuni de cerere, de 
laudă şi de mulţumire, ori de câte ori gândul și simţirea noastră 
se îndreaptă către Dumnezeu. 

2. Credincioşii dovedesc cel mai bine că sunt fiii Tatălui, 
dacă în viaţa lor săvârşesc binele după modelul Lui. În felul 
acesta, întreaga vieţuire creştinească devine o preamărire adusă 
Tatălui de către fiii Săi: „Aşa să lumineze lumina voastră înaintea 
oamenilor, încât văzând ei faptele voastre cele bune, să 
preamărească pe Tatăl vostru cel din ceruri“ (Matei 5, 16). 

3. Neostenind pe drumul virtuţii, viața duhovnicească a 
credincioșilor trebuie să fie într-o continuă creștere, având ca 
țintă asemănarea cu Părintele ceresc, după îndemnul Mântuito- 
rului. „Fiţi desăvârşiţi, precum și Tatăl vostru cel din ceruri este 
desăvârşit“ (Matei 5, 48). 


Crearea lumii 


]. Pregătirea aperceptivă 


Care este primul articol al Simbolului de credință? („Cred 
într-Unul Dumnezeu, Tatăl atotţiitorul, făcătorul cerului și al 
pământului, al tuturor celor văzute şi nevăzute“). Ce rezultă din 
această mărturisire de credinţă cu privire la Dumnezeu? (Că exis- 
tă un singur Dumnezeu şi că El este creatorul lumii văzute și 
nevăzute). 


II. Anunţarea temei 


În cele ce urmează ne vom referi tocmai la crearea lumii văzute 
şi nevăzute. 


III. Tratarea 


Primele pagini ale Sfintei Scripturi ne arată că Dumnezeu este 
creatorul a tot ce există și că toate au fost aduse la existenţă prin 
voinţa și atotputernicia Lui. Astfel, din cartea Facerii aflăm că 
„la început a făcut Dumnezeu cerul şi pământul“. Creaţia lui 
Dumnezeu este numită „lume“, și cunoaştem că la început a creat 
Dumnezeu „cerul“, adică lumea spirituală, pe care nu o putem 
vedea, şi apoi a creat „pământul“, adică lumea materială, pe care 
o vedem şi în care ne desfăşurăm viaţa trupească. Lumea nevăzută, 
a ființelor spirituale, sau a „netrupeștilor puteri“, creată de Dum- 
nezeu mai întâi, este cea a îngerilor. Din paginile Vechiului şi 

Noului Testament îi cunoaștem pe îngeri ca netrupeşti și 
nemuritori (Luca 20, 36). Ei sunt „duhuri“, „slujitori lui Dum- 
nezeu“, ca unii care primesc lumină din lumina lui Dumnezeu şi 
astfel luminează şi ei asemenea ca „para focului“ (Psalmul 103, 
5). Ca „duhuri slujitoare“ îngerii sunt trimişi „ca să slujească 
pentru cei ce vor fi slujitorii mântuirii“ (Evrei 1, 14). Aducând 
necontenită slavă lui Dumnezeu, „îngerii îi văd pururea faţa“ 
(Matei 18, 10), aflându-se astfel în fericirea nepieritoare a 
comuniunii cu Dumnezeu. 

Sfântul Apostol Pavel arată că fiinţele cereşti se află într-o 
ierarhie, împărţiţi în „tronuri, domnii, începătorii, stăpâniri“ 
(Coloseni I, 16). Un Sfânt Părinte indică nouă cete ale ființelor 
cereşti, împărţite la rândul lor în câte trei cete. Din prima ceată 
fac parte serafimii cu şase aripi, heruvimii cu mulţi ochi şi 
tronurile cele prea sfinte. A doua ceată este a domniilor, a 
puterilor şi a stăpânirilor; iar în cea din urmă ceată intră 
începătoriile, arhanghelii și îngerii. 

Toate fiinţele cerești au fost create de Dumnezeu bune. Având 
însă voie liberă, Lucifer din mândrie, vrând să devină mai mare 
decât Creatorul său, se desparte de comuniunea lui Dumnezeu 
împreună cu ceata lui, devenind îngeri răi. Aceştia se numesc 
diavoli. Fiind invidioşi asupra omului, îi periclitează mereu 
mântuirea şi fericirea, dar numai cât Dumnezeu le îngăduie. Prin 
moartea şi învierea Sa, Mântuitorul a biruit puterea diavolului 
asupra omului, „iar pe îngerii care nu şi-au păzit vrednicia, ci au 
părăsit locașul lor, i-a pus la păstrare sub întuneric, în lanțuri 
veşnice, spre judecata zilei celei mari“ (luda 1, 6). 

Referitor la lumea văzută, Sfânta Carte ne arată că Dumne- 
zeu a adus-o la existență în șase zile. Lumea nu a fost creată 
dintr-o altă materie existentă mai înainte, ci a fost creată din 
NIMIC, prin cuvântul, voinţa și atotputernicia lui Dumnezeu. 

Cele şase zile ale creaţiei sunt următoarele: 

* În prima zi a creat Dumnezeu lumina, ca element esenţial 
al vieţii care va urma. 

* În ziua a doua a creat tăria, adică atmosfera, ceea ce numim 
Noi „cer“. 

* În ziua a treia a despărţit uscatul de ape şi a făcut apoi ca 
uscatul să rodească vegetație. 

* În ziua a patra a creat luminătorii. 

* În ziua a cincea a creat vieţuitoarele din aer şi din apă. 

* În ziua a şasea a creat viețuitoarele care se târăsc, precum 
şi toate animalele sălbatice şi domestice. Iar la sfârşitul creaţiei, 

ca o încununare a ei, l-a făcut Dumnezeu pe om, după chipul şi 
asemănarea Sa, ca stăpân al întregii creații văzute. 

De aici vedem că lumea nevăzută a fost creată înaintea lumii 
văzute. Lumea nevăzută a fost creată într-o singură fază, 
organizată de la început, pe când crearea lumii văzute a fost făcută 
în două faze. Astfel, în prima zi, în a doua zi, ca şi despărțirea 
uscatului de ape în cea de a treia zi, o putem socoti prima fază a 
creației, şi anume creația neorganizată. lată mărturia Scripturii: 
„Și pământul era netocmit și gol... Şi a zis Dumnezeu: să fie 
lumină, şi a fost lumină. Și a văzut Dumnezeu că este bună lu- 
mina și a despărțit Dumnezeu lumina de întuneric... Și a zis Dum- 
nezeu: să fie o tărie prin mijlocul apelor și să despartă ape de 
ape. Şi a fost așa... Şi a despărțit Dumnezeu apele de sub tărie, 
de apele de deasupra tăriei. Tăria a numit-o Dumnezeu cer și a 
văzut Dumnezeu că este bine așa... Şi a zis Dumnezeu să se adune 
apele cele de sub cer la un loc şi să se arate uscatul... Uscatul l-a 
numit Dumnezeu pământ, iar adunarea apelor a numit-o mări“ 
(Facerea 1, 2-10). După această fază a creației primare neorg- 
anizate, urmează faza de organizare a celor create. Astfel, 
remarcăm mai întâi distincţia sau separația făcută atunci când a 
despărțit Dumnezeu lumina de întuneric, ape de ape, făcând tăria 
prin mijlocul lor, iar apoi despărțirea uscatului de ape. Faza de 
organizare a creației începe cu partea a doua a zilei a treia, odată 
cu apariția vegetației, şi continuă cu crearea luminătorilor, a 
vieţuitoarelor din ape, din aer şi de pe uscat, și terminând cu 
crearea omului. Acum apare podoaba, armonia, frumuseţea 
creației lui Dumnezeu, adică cosmosul. lată cum ne prezintă 
Sfânta Carte opera de organizare a creaţiei: „Apoi a zis Dumne- 
zeu să dea din sine pământul verdeață; iarbă cu sămânță într-însa, 
după felul şi asemănarea ei, şi pomi roditori, care să dea rod cu 
sămânță în sine, după fel... Şi a zis Dumnezeu: să fie luminătorii 
pe tăria cerului ca să lumineze pe pământ, să despartă ziua de 
noapte şi să fie semne ca să deosebească anotimpurile, zilele și 
anii... Apoi a zis Dumnezeu: să mişune apele de vietăţi, fiinţe cu 
viaţă în ele și păsări să zboare pe pământ, pe întinsul tăriei ceru- 
lui. Şi a fost aşa. Apoi a zis Dumnezeu: să scoată pământul ființe 
vii după felul lor. Şi a fost aşa. Și a zis Dumnezeu: să facem om 
după chipul şi asemănarea noastră ca să stăpânească peştii mării, 
păsările cerului, animalele domestice, toate vietăţile ce se târăsc 
pe pământ şi tot pământul“ (Facerea 1, 10-26). 

În această relatare a Sfintei Scripturi observăm o succesiune 
gradată a creației, de la anorganic la organic, de la regnul vege- 
tal până la om. Mai vedem apoi că creaţia este un act liber al lui 

Dumnezeu, exteriorizând atotputernicia, înțelepciunea și 
bunătatea Sa. Dumnezeu a creat lumea pentru fericirea acesteia 
în comuniune cu El. Noi nu putem înțelege această atotputernicie 
a lui Dumnezeu de a fi creat lumea prin cuvânt, fiindcă depăşeşte 
puterea noastră, ca şi modul nostru de a acţiona. Am putea face 
totuşi asemănarea cu scriitorul care are în minte opera pe care o 
va desfăşura prin cuvânt; sau cu artistul care are în simţirea lui 
întreaga armonie a operei sale; sau cu arhitectul care transformă 
în realitate frumusețea operei gândite. Aceste asemănări rămân 
însă umbre palide față de măreţia creaţiei lui Dumnezeu prin 
cuvânt. 

După ce ne prezintă opera de creare a lumii, Sfânta Scriptură 
ne arată că la sfârşitul creaţiei, în ziua a şaptea, Dumnezeu s-a 
odihnit, ceea ce înseamnă că opera creaţiei Lui s-a încheiat în 
ziua a şasea şi deci în ziua a șaptea orice activitate de creație a 
încetat. 

Referitor la crearea lumii în şase zile s-au emis diferite pă- 
reri privind timpul şi evoluţia creaţiei. Unii au spus că datorită 
atotputerniciei Sale, Dumnezeu nu a avut nevoie de șase zile 
pentru a crea lumea. Faţă de nesfârșita putere a lui Dumnezeu 
creația nu reprezintă nimic. De fapt, cele şase zile redate de Sfânta 
Scriptură indică doar bogăţia și frumusețea unicului act al creaţiei. 
Se face în sprijinul acestei păreri analogia cu un gest oarecare, 
să zicem al mâinii, care, deși este unul, poate fi reprezentat 
desfășurat... Alții susţin că cele șase zile ale creaţiei reprezintă 
şase ere foarte mari de timp în care lumea a evoluat în mod gradat. 
Ei se bazează pe mărturia Scripturii cu privire la crearea gradată 
şi succesivă a lumii, de la materia neorganizată, la materia 
organizată, de la regnul vegetal până la om. Aici ne-am putea 
găsi în concordanţă și cu teoriile de ordin naturalist stiințific. 


IV. Recapitularea — Aprecierea 


Din cele tratate până aici vedem că Dumnezeu a creat lumea 
nevăzută şi cea văzută prin cuvânt. Numai pe om l-a creat prin 
participarea Sa directă, luând pământ și suflând viaţă în el. 
Aceasta înseamnă că, fiind coroana creaţiei, omul are menirea să 
fie stăpânul lumii văzute şi „împreună lucrător cu Dumnezeu“ la 
desăvârşirea ei (| Corinteni 3, 15). Crearea lumii este expresia 
atotputerniciei, înțelepciunii şi bunătăţii lui Dumnezeu, iar scopul 
este fericirea creaţiei în comuniunea iubirii lui Dumnezeu. Nu 
numai că a creat lumea, dar Dumnezeu îi şi poartă de grijă, spre 
a-şi îndeplini scopul pentru care a fost adusă la existență. Ne 

întrebăm acum: care este poziția Bisericii față de părerile 
referitoare la timpul şi evoluția creației? Biserica nu a discutat 
această chestiune. Aceste zile puteau fi perioade asemenea unei 
zile obişnuite, sau puteau fi epoci de mii și milioane de ani. Nu 
este rostul nostru să cercetăm aceasta. Potrivit credinţei, noi 
mărturisim că Dumnezeu este creatorul lumii văzute şi nevăzute, 
precum și proniatorul ei. 


V. Asocierea 


Deşi distincte, între lumea văzută și cea nevăzută există o strânsă 
legătură şi comuniune. Biblia ne arată că Dumnezeu se desco- 
pere şi comunică cu oamenii, prin diversele Sale arătări numite 
„Teofanii“. Prin îngeri comunică voia Sa, sau planul mântuirii 
noastre. Acestea se numesc „Anghelofanii“. Omul ca şi coroană 
a creaţiei prezintă sinteza celor două lumi. El are suflare divină, 
adică suflet nemuritor, şi astfel se află în comuniunea lumii 
spirituale. Dar are şi trup material, care îl uneşte cu acest pă- 
mânt. El poartă în sine menirea de a se ridica la Dumnezeu și de 
a deveni „împreună lucrător cu Dumnezeu“ la desăvârşirea 
creaţiei. 


VI. Generalizarea 


Din cele până aici tratate vedem că Dumnezeu este creatorul și 
proniatorul lumii văzute şi nevăzute, adusă la existenţă din nimic, 
prin cuvânt, ca expresie a atotputerniciei, înțelepciunii şi bunătății 
Sale, spre fericirea şi desăvârşirea creaţiei. 


VII. Aplicarea 


1. Dacă lumea a fost creată bună de Dumnezeu, omul ca stăpân 
al ei, trebuie să-i poarte de grijă. Nu are voie să fie un despot, 
care să dispună de ea cum doreşte, ci responsabilitatea faţă de 
lume îi impune să fie protectorul valorilor pe care Dumnezeu i 
le-a întipărit la creaţie. 

2. Dacă păcatul primului om a adus în lume stricăciunea, 
Dumnezeu nu a contenit să iubească lumea atât de mult încât 
prin moartea și învierea Fiului Său să o scoată de sub blestemul 
păcatului. Revărsarea Sfântului Duh peste creaţie la Rusalii 
reprezintă sfințirea lumii prin harul divin, ca și cum lumea ar 
deveni o nouă creație. Rămâne pe mai departe în sarcina omului 
să desăvârşească în lume sfințenia divină, prin sfințirea propriei 
sale vieţi. 

Crearea omului 


I]. Pregatirea aperceptivă 


Ce ne spune Sfânta Scriptură, cine este Creatorul lumii? (Dum- 
nezeu). Care lume a fost creată la început: cea văzută, sau cea 
nevăzută? (Cea nevăzută, adică lumea spirituală. Apoi a fost 
creată lumea văzută, adică cea materială). Cum a fost creată lumea 
nevăzută? (A fost creată într-o singură etapă, organizată de la 
început). Dar lumea văzută? (La început a fost creată materia 
neorganizată. Apoi, primind viață, prin separație sau despărțire 
se organizează în mod gradat, începând cu regnul vegetal, apoi 
cel animal, şi la sfârşit omul, ca o încununare a creației). 


II. Anunţarea temei 


Ne vom referi în cele ce urmează în mod special la crearea omului. 


III. Tratarea 


Sfânta Scriptură ne spune despre crearea omului, următoarele: 
„Și a zis Dumnezeu: să facem om după chipul și asemănarea 
Noastră ca să stăpânească peştii mării, păsările cerului, animalele 
domestice, toate vietăţile ce se târăsc pe pământ şi tot pământul. 
Şi a făcut Dumnezeu pe om după chipul Său; după chipul lui 
Dumnezeu l-a făcut; a făcut bărbat și femeie. Și Dumnezeu i-a 
binecuvântat zicând: creșteți și vă înmulţiți şi umpleți pământul 
şI-l supuneţi, şi stăpâniți peste peştii mării, peste păsările ceru- 
lui, peste toate animalele, peste toate vietățile ce se mişcă pe 
pământ şi peste tot pământul... Atunci, luând Domnul Dumne- 
zeu țărână din pământ, a făcut pe om şi a suflat în faţa lui suflare 
de viață și s-a făcut omul ființă vie. Apoi Domnul Dumnezeu a 
sădit o grădină în Eden, spre răsărit, şi a pus acolo pe omul pe 
care-l zidise... Şi a luat Domnul Dumnezeu pe omul pe care-l 
făcuse şi l-a pus în grădina cea din Eden, ca să o lucreze și să o 
păzească. A dat Domnul Dumnezeu poruncă lui Adam și a zis: 
din toți pomii din rai poţi să mănânci iar din pomul cunoștinței 
binelui și răului să nu mănânci, căci în ziua în care vei mânca 
din el, vei muri negreșit! Și a zis Domnul Dumnezeu: nu e bine 
să fie omul singur; să-i facem ajutor potrivit pentru el. Și Domnul 
Dumnezeu care făcuse din pământ toate fiarele câmpului şi toate 
păsările cerului, le-a dus la Adam, ca să vadă cum le va numi; 

aşa ca toate ființele vii să se numească precum le va numi Adam. 
Și a pus nume tuturor animalelor și tuturor păsărilor cerului și 
tuturor fiarelor sălbatice; dar pentru Adam nu s-a găsit ajutor pe 
potriva lui. Atunci a adus Domnul Dumnezeu somn greu asupra 
lui Adam, şi dacă a adormit, a luat una din coastele lui şi a plinit 
locul ei cu carne. lar coasta luată din Adam a făcut-o Domnul 
Dumnezeu femeie şi a adus-o lui Adam. Și a zis Adam: iată, 
acesta-i os din oasele mele și carne din carnea mea, pentru că 
este luată din bărbatul său. De aceea va lăsa omul pe tatăl său şi 
pe mama sa şi se va uni cu femeia sa și vor fi amândoi un trup“ 
(Facerea 1, 26-29; Facerea 2, 7-8; Facerea 2, 15-24). 

De aici vedem că dacă celelalte vieţuitoare au fost create de 
Dumnezeu prin cuvânt, omul ca şi coroană a creației a fost adus 
la existenţă prin acțiunea directă a Creatorului, care „a luat pă- 
mânt şi a suflat viaţă“. De aici și numele Adam, care înseamnă 
„pământ“. Suflarea de viaţă nu provine din fiinţa lui Dumnezeu, 
ci indică calitatea sufletului de a fi rațional şi liber, asemenea 
atributelor lui Dumnezeu. Fiind creat cu trup şi suflet, atât partea 
spirituală a omului, cât şi cea materială (adică trupul), fiind creaţii 
ale lui Dumnezeu, sunt bune. Din mâna lui Dumnezeu nu poate 
ieşi nimic rău. 

Reprezentând coroana creației, omul poartă în sine menirea 
de a fi stăpân al lumii văzute. EI are în răspunderea sa lumea 
văzută, spre a o griji şi proteja, conlucrând cu Dumnezeu la de- 
săvârşirea ei. Ca stăpân al lumii văzute omul devine astfel un 
„împreună lucrător cu Dumnezeu“ (1 Corinteni 3, 9) la desăvâr- 
şirea creaţiei. De aici vedem valoarea şi demnitatea cu totul 
excepţională a omului în univers. Pentru el a fost creat totul. 
Alături de Dumnezeu este şi el stăpânul lumii. Pe bună dreptate 
constata psalmistul plin de admirație față de coroana creației di- 
vine: „Când privesc cerul, lucrul mâinilor Tale, luna şi stelele pe 
care Tu le-ai întemeiat, îmi zic: ce este omul că îți aminteşti de 
el? Sau fiul omului că îl cercetezi pe el? Micşoratu-l-ai pe dânsul 
cu puțin față de îngeri, cu mărire şi cu cinstea l-ai încununat pe 
el. Pusu-l-ai pe dânsul peste lucrul mâinilor Tale, toate le-ai supus 
sub picioarele lui. Oile şi boii, toate; încă şi dobitoacele câmpului; 
păsările cerului și peştii mării, cele ce străbat cărările mărilor. 
Doamne Dumnezeul nostru, cât de minunat este numele Tău în 
tot pământul“ (Psalmul 8, 3-9). 

În același timp am văzut că omul a fost creat după chipul lui 
Dumnezeu. Şi precum pe Dumnezeu îl cunoaştem în cadrul Sfintei 
Treimi, chipul lui Dumnezeu în om este cel al Sfintei Treimi. De 
fapt cuvântul „Noastră“ (după chipul şi asemănarea Noastră) de 

la creaţie, indică forma de plural, ceea ce evident, se referă la 
Persoanele Sfintei Treimi. Şi cum Persoanele Sfintei Treimi se 
află într-o comuniune de iubire, tot astfel şi chipul lui Dumne- 
zeu reprezintă în om sufletul rațional și liber, înclinat spre 
deschidere, spre comuniune și comunicare faţă de Creatorul său, 
sau față de întreaga creație. Purtând chipul lui Dumnezeu, omul 
este chemat să ajungă la asemănarea cu Dumnezeu, prin 
comuniunea cu Părintele Ceresc şi prin strădania desăvârşirii 
propriei ființe. Asemănarea cu Dumnezeu reprezintă deci desă- 
vârşirea chipului lui Dumnezeu în om. Această desăvârşire l-ar 
fi înălțat atât de mult pe om, încât un Părinte al Bisericii spune 
că dacă omul nu ar fi căzut în păcat, ar fi putut atinge punctul 
maxim de comuniune cu Părintele și Creatorul său, fiind ridicat 
şi făcut ca una din Persoanele Sfintei Treimi. 

Referitor la viaţa paradisiacă a omului remarcăm faptul că 
ea nu avea un caracter static, ci activ, dinamic şi creator. El tre- 
buie să lucreze și să păstreze locul ce i-a fost dat spre stăpânire; 
iar toate celelalte vieţuitoare îi vor fi supuse şi vor primi fiecare 
numele pe care va voi să i le dea omul. Le va folosi, adică, pe 
fiecare după cum va socoti de cuviință în activitatea ce urma să o 
desfăşoare. 

În acelaşi timp, viața paradisiacă a omului a fost echilibrată 
şi cumpătată. Prin faptul că Dumnezeu i-a interzis să mănânce 
din pomul cunoștinței binelui şi răului, nu i-a lezat libertatea, ci 
i-a arătat că drumul desăvârşirii se bazează pe înfrânare. Plecând 
de la acest fapt, Sfântul Vasile cel Mare vede în porunca înfrânării 
tocmai postul instituit de Dumnezeu în paradis, ca necesar 
desăvârşirii omenești. 

Având fiinţa deschisă spre comuniune, Dumnezeu a văzut că 
nu e bine să fie omul singur şi i-a creat o ființă „potrivită“ lui. 
Aceasta este femeia. Ea a fost creată din ființa bărbatului. Este 
deci de aceeaşi natură cu el. Ea s-a numit Eva, ceea ce înseamnă 
„viaţă“, indicând menirea ei de a perpetua viața pe pământ. 
Binecuvântând pe bărbat şi femeie, Dumnezeu îi leagă pe toată 
viaţa, punându-le în față scopul de a perpetua neamul omenesc, 
întemeind astfel prima familie. 


IV. Recapitularea — Aprecierea 


Când a fost creat omul? (În ziua a şasea, la sfârşitul creaţiei). 
Cum a fost creat omul față de celelalte creaţii? (Prin participarea 
directă a lui Dumnezeu). Faptul că Dumnezeu l-a creat pe om 
prin participare directă, şi nu indirect prin cuvânt, cum a fost în 

cazul celeilalte creaţii ce înseamnă? (Că omul se deosebeşte de 
cealaltă creaţie, că el este coroana creaţiei). Dumnezeu participând 
direct la creaţia deopotrivă a sufletului şi a trupului, ce anume 
ne indică acest fapt? (Ne arată că atât trupul, cât și sufletul sunt 
bune, fiindcă din mâna lui Dumnezeu nu poate ieşi nimic rău). 
Erau și alte păreri în lumea veche? (Erau păreri care susțineau că 
materia, şi deci şi trupul, sunt rele în sine, provenind de la diavol. 
După cum vedem însă din relatarea Sfintei Scripturi, nu putem fi 
de acord cu astfel de învățături, pe care le considerăm greşite). 
Lumea a fost creată perfectă de Dumnezeu? (Nu a fost creată 
perfectă, ci perfectibilă). Cine avea menirea să contribuie la 
perfecționarea ei? (Cel ce era stăpânul ei, adică Dumnezeu- 
Creatorul şi omul). Ce reprezintă chipul lui Dumnezeu în om? 
(Sufletul nemuritor, rațional şi liber, purtând în sine iubirea lui 
Dumnezeu, ca şi capacitatea de deschidere, comuniune și 
comunicare cu Părintele său şi cu întreaga creaţie). Ce este 
asemănarea cu Dumnezeu? (Purtând chipul lui Dumnezeu, omul 
este chemat să ajungă la asemănarea Părintelui ceresc, să devină, 
adică desăvârşit ca Dumnezeu). Dacă femeia creată din coasta 
bărbatului este de aceeaşi natură cu el, ce înseamnă aceasta? (Că 
este egală cu el, formând o unitate de ființă). Binecuvântând pe 
bărbat şi femeie, ce a întemeiat Dumnezeu? (Căsătoria şi familia). 
Câte femei a creat Dumnezeu? (Una singură). Cum este astfel 
căsătoria instituită de Dumnezeu? (Monogamă, şi nu poligamă). 
Faptul că Dumnezeu leagă pe bărbat şi femeie pe toată viaţa, ce 
caracter are căsătoria? (Indisolubil şi unitar). Ce scop are familia? 
(De a da naştere la urmaşi, perpetuând prin aceasta neamul 
omenesc). 


V. Asocierea 


Ca stăpân al lumii văzute, omul este legat de întreaga creaţie. 

În primul rând, fiindcă existenţa sa biologica este dependentă 
de ea. „lată, vă dau toată iarba ce face sămânță de pe toată fața 
pământului şi tot pomul ce are rod cu sămânță în el. Acestea vor 
fi hrana voastră“ (Facerea 1, 29). 

În al doilea rând, fiindcă viața omului se desfăşoară în 
comuniunea celeilalte creaţii: „Și Domnul Dumnezeu care făcuse 
din pământ toate fiarele câmpului, le-a dus la Adam ca să vadă 
cum le va numi. Şi a pus Adam nume tuturor animalelor şi tuturor 
păsărilor cerului și tuturor fiarelor sălbatice (Facerea 2, 19-20). 
Vedem de aici că primul om dă nume creației, tocmai pentru a 
putea intra în comuniune cu ea. 

În al treilea rând, fiindcă desăvârșirea vieţii omului era 
asociată desăvârșirii întregii creații. Omul a fost așezat în grădina 
Edenului ca să o lucreze. Prin muncă omul își desăvârşeşte pro- 
pria personalitate. Dar în același timp, activitatea lui avea menirea 
de a duce la o perfecţiune întreaga creaţie a lui Dumnezeu. De 
aici vedem responsabilitatea pe care o are omul ca stăpân al 
creaţiei, în direcția protejării şi desăvârşirii ei. 


VI. Generalizarea 


Din cele până aici tratate vedem că omul a fost creat de Dumne- 
zeu cu trup şi suflet, ca stăpân al lumii văzute şi „împreună 
lucrător cu Dumnezeu“ la desăvârşirea sa proprie şi a întregii 
creații. 


VII. Aplicarea 


1. Având posibilitatea restabilirii chipului lui Dumnezeu prin 
harul divin, credinciosul este dator ca necontenit să tindă a 
fructifica roadele harului, spre desăvârșirea chipului lui Dumne- 
zeu în el. Din mijloacele indicate de referatul biblic pentru împli- 
nirea acestui scop, reținem: 

a). Comuniunea de iubire cu Dumnezeu prin ascultare şi 
împlinirea voii Sale. 

b). Cultivarea înfrânării ca mijloc de echilibrare a firii. 

c). Activitatea creatoare îndreptată nu numai în folosul său, 
cl şi al întregii creaţii. 

d). Protejarea firii înconjurătoare, prin înfrăţirea cu ea, spre 
desăvârşirea ei. 

2. Fiindcă odată cu crearea omului a fost întemeiată de către 
Dumnezeu taina căsătoriei şi odată cu ea, prima familie, 
credinciosului îi revine datoria ca împlinind această poruncă 
divină înscrisă în fiinţa lui, să aibe în atenţie cultivarea caracteris- 
ticilor pe care Creatorul le-a pus în esenţa comuniunii dintre 
bărbat şi femeie, în cadrul familiei, şi anume: 

a) Unitatea dintre soți pe baza iubirii și egalitații dintre ei. 

b) Indisolubilitatea căsătoriei și împlinirea scopului pentru 
care a fost instituită, evitând în același timp păcatele care lezează 
acest scop, precum: desfrâul, avortul şi neatenţia în creșterea şi 
educarea copiilor. 

Cultul îngerilor 


|. Pregătirea aperceptivă 


În calendarul bisericesc observăm că pe lângă sărbătorile 
închinate cinstirii lui Dumnezeu, a Sfintei Fecioare şi a Sfinților, 
există şi o sărbătoare închinată îngerilor Mihail și Gavril. Prin 
cinstirea pe care o facem îngerilor, credincioşii Bisericii noastre 
recunosc aportul pe care Puterile netrupești îl aduc pentru 
mântuirea sufletelor noastre. 


II. Anunţarea temei 


Dat fiind însă faptul că nu toţi creştinii aduc cinstire sfinţilor 
îngeri, în cele ce urmează ne vom referi la temeiurile cultului 
Sfinţilor îngeri în Biserica Ortodoxă. 


III. Tratarea 


Cartea Sfântă ne arată că „la început a făcut Dumnezeu cerul şi 
pământul“. Dacă prin cuvântul „pământ“ înțelegem lumea văzută, 
prin „cer“ vom înțelege lumea nevăzută, lumea „Puterilor 
netrupești“, a fiinţelor spirituale create de Dumnezeu spre mărirea 
Sa şi fericirea lor, spre bucuria Sa și bucuria lor. Aceştia sunt 
îngerii. Ei nu trăiesc în izolare de lumea creată, ci sunt slujitorii 
lui Dumnezeu prin care El comunică oamenilor voia şi poruncile 
Sale. De aici cuvântul „înger“ care înseamnă „vestitor“. La 
început toţi îngerii au fost buni, deoarece ei au fost creați de 
Dumnezeu — începutul şi izvorul a toată bunătatea. Fiind duhuri 
slujitoare, netrupeşti şi nemuritoare, aflându-se necontenit în jurul 
lui Dumnezeu, ei primesc lumină din lumina lui Dumnezeu, 
devenind şi ei luminători după cuvântul psalmistului: „Cel ce 
faci pe îngerii Tăi duhuri și pe slugile Tale pară de foc“ (Psalmul 
103, 5). 

Nu toți îngerii au rămas în lumina lui Dumnezeu. Unii dintre 
ei au vrut să devină mai mari decât Dumnezeu şi astfel s-au rupt 
din iubirea Lui. Rupându-se de bunătatea lui Dumnezeu, răul a 
intrat în fiinţa lor şi s-a adâncit atât de mult, încât s-au pietrificat 
în rău, adică răul a pus pentru totdeauna stăpânire pe ei. În felul 
acesta au devenit diavoli, potrivnici poruncilor şi voii lui Dum- 
nezeu, rău-voitori față de întreaga creație a lui Dumnezeu, 
invidioşi pe omul care reprezintă coroana creaţiei şi care poartă 

în sine chipul lui Dumnezeu și pe care ispitindu-l prin viclenie 
caută necontenit să-l rupă de bunătatea lui Dumnezeu şi să-l ducă 
la pierzare. Dar numai cât le este îngăduit de Dumnezeu! Venind 
să mântuiască pe omul căzut pradă ispitirii diavolului, Mântui- 
torul a biruit puterea îngerilor răi, iar la a doua Sa venire îi va 
judeca şi osândi definitiv: „iar pe îngerii care nu şi-au păzit 
vrednicia ci au părăsit locașul lor îi păstrează sub întuneric în 
lațuri veşnice spre judecata zilei mari“ (luda 1, 6). Biruind puterea 
diavolului, Mântuitorul ne ajută în ispite și ne dă putere să-l 
biruim şi noi. Evanghelia ne spune că: „s-au întors cei 70 (ucenici) 
şi cu bucurie zicând: Doamne și demonii se pleacă în numele 
Tău. Și le-a zis lisus: Am văzut pe satana căzând din cer ca un 
fulger. lată v-am dat stăpânire peste toată puterea vrăjmaşului și 
nimic nu vă va vătăma“ (Luca 10, 17-19). Ne-a învăţat apoi 
Domnul să cerem şi Părintelui ceresc „să nu ne lase să cădem în 
ispită, ci să ne mântuiască de cel rău.“ 

Pe îngerii cei buni îi cinstim fiindcă ne ajută să biruim păcatul 
ŞI ispita ce ne vine din partea îngerilor răi, deoarece „nu avem de 
luptat împotriva trupului şi a sângelui ci împotriva duhurilor 
răutății care sunt în văzduhuri“ (Efeseni 6, 12). Biblia ne arată 
apoi că Puterile netrupești veșnic stau în jurul Tronului divin și 
aduc necontenită slujire. Privitor la numirile și împărțirile 
îngerilor Sfântul Apostol Pavel arată că ei se află într-o ierarhie, 
împărțiți în: „tronuri, domnii, începătorii, stăpânii“ (Coloseni 
1, 16). Un sfânt Părinte indică nouă fiinţe cerești pe care le 
împarte în trei cete: din prima ceată fac parte serafimii cu şase 
aripi, aflați după cum am văzut în cea mai mare apropiere de 
Dumnezeu. Urmează apoi tot în aceasta ceată, heruvimii cei cu 
mulţi ochi şi tronurile cele prea sfinte. A doua ceată este a 
domniilor, a puterilor şi a stăpânirilor, iar cea de a treia ceată 
este formată din începătorii, arhangheli și îngeri. 

Din Sfânta Carte cunoaștem şi numele unor îngeri. Astfel 
Arhanghelul care comunică Sfintei Fecioare vestea întrupării 
Fiului lui Dumnezeu se numeste Gavriil. Ştim apoi despre 
Arhanghelul Mihail că „s-a împotrivit diavolului pentru trupul 
lui Moise“(luda 1, 9), iar îngerul Rafael este „unul dintre cei 
şapte sfinţi îngeri care ridică rugăciunile sfinților și le înalță 
înaintea măririi Celui Sfânt“ (Tobit 12, 15). Primii oameni după 
ce au păcătuit au fost alungaţi din rai de către un înger. Tot un 
înger oprește pe Avraam să aducă jertfă pe fiul său Isaac. Îngerii 
oricând sunt gata să împlinească orice poruncă a lui Dumnezeu, 
fiind ocrotitorii oamenilor. Fiecărui om îi este dat de către Dum- 
nezeu un înger păzitor (Matei 15, 10). 

Îngerii sunt ocrotitorii oamenilor şi atunci când aceștia 
îndeplinesc planul lui Dumnezeu de mântuire. Dreptul Iosif este 
anunțat în vis de către înger să rămână ocrotitorul Sfintei 
Fecioare: „că ce s-a zămislit în ea este de la Duhul Sfânt“ (Matei 
1, 20). Tot în vis îngerul îi comunică dreptului Iosif să fugă 
împreună cu pruncul şi mama lui în Egipt pentru a-i feri de mânia 
lui Irod şi apoi tot îngerul îi comunică să se întoarcă în Nazaret 
(Matei 2, 13-22). Îngerii se arată oamenilor şi sub formă văzută, 
comunicând cu ei în mod direct, precum este relatat cazul 
eliberării din închisoare a Sfântului Apostol Petru (Faptele 
Apostolilor 12, 70). Aceste arătări ale îngerilor şi a comunicării 
directe cu oamenii se numesc „anghelofanii“ . 

Sub forma anghelofaniilor, îngerii sunt prezenţi şi în 
activitatea mântuitoare a Domnului, începând cu Bunavestire şi 
continuând cu naşterea Sa, când în auzul tuturor, ei înalță un 
imn de preamărire pentru împăcarea omului cu Dumnezeu, pen- 
tru pacea pe care o aduce Mântuitorul lumii: „Mărire întru cei de 
sus lui Dumnezeu și pe pământ pace între oameni bunăvoire“ 
(Luca 2, 14), iar apoi la sfârşitul activităţii Sale, tot îngerul este 
cel care pentru prima dată face cunoscut oamenilor că lisus 
Domnul este biruitorul morţii, că EI a înviat (Matei 28, 1-10). 
Cu prilejul înălțării Domnului la cer, doi îngeri vestesc faptul că 
„lisus, care s-a înalțat de la voi la cer, așa va veni precum l-aţi 
văzut mergând la cer“ (Faptele Apostolilor 1, 10-11). 

De aici vedem că oriunde este prezent Dumnezeu, îngerii 
sunt întotdeauna de față. Ei sunt prezenți şi în cadrul cultului 
divin public, mai ales atunci când se aduce jertfa nesângeroasă a 
Domnului pe Sfintele Altare. 

Dacă pe bună dreptate Bisericile tradiționale, cea Ortodoxă 
şi cea Romano-Catolică, aduc cinstire sfinţilor îngeri, nu toți 
creştinii promovează acest cult. 

Cei ce resping cultul îngerilor invocă textul din Deuteronom 
17, 3-5: „De se va duce (cineva) şi se va apuca să slujească altor 
dumnezei şi se va închina acelora, sau soarelui, sau lunei, sau la 
toată oştirea cerească... să scoţi pe bărbatul acela, sau pe femeia 
aceea care a făcut răul acela, la porţile tale, și să-i ucizi cu pietre“. 
Dar nicăieri în Sfânta Scriptură, prin „oştirea cerească nu se 
înțelege „înger“, nici „puteri netrupești“ aflate în preajma tronului 
divin. Prin „oştire cerească“ se înţeleg corpurile cereşti pe care 
aclamându-le iudeii, urmând pe păgâni, uşor puteau cădea în 
idolatrie, aducându-le jertfe pe acoperișurile caselor după cum 
ne spune proorocul Ieremia: „Şi casele Ierusalimului și casele 
regilor lui luda vor fi necurate, pentru că pe acoperişul tuturor 

caselor se aduce tămâie întregii oştiri cerești și se săvârşesc turnări 
în cinstea dumnezeilor străini“ (leremia 19, 13). 

Un alt text presupus că interzice cultul îngerilor este cel de 
la Coloseni 2, 18: „Nimeni să nu vă smulgă biruința printr-o 
prefăcută smerenie şi printr-o făţarnică închinare la îngeri, 
încercând să pătrundă în cele ce nu a văzut și îngâmfându-se cu 
închipuirea lui trupească“. Pentru a vedea adevăratul înţeles al 
textului, trebuie să determinăm cine sunt aceia care amăgeau prin 
smerenie și slujirea îngerilor? Sfântul Apostol Pavel scrie aceasta 
colosenilor, deoarece aici apăruse erezia gnostică, ce socotea că 
îngerii ar fi dumnezei. Este desigur o amăgire pe care Apostolul 
voia să o înlăture, spre a nu deruta adevărata credință despre 
Dumnezeu ca şi Creator și Mântuitor al lumii. 


IV. Recapitularea — Aprecierea 


Din cele până aici tratate am văzut că îngerii sunt mijlocitori 
între Dumnezeu şi oameni. Pe de o parte, ei comunică voia și 
poruncile lui Dumnezeu, spre mântuirea oamenilor, pe de altă 
parte, ei sunt şi ocrotitorii şi ajutătorii credincioşilor în dobân- 
direa mântuirii. De aceea Sfântul Apostol Pavel conchide: 
„Îngerii... sunt duhuri slujitoare, trimise ca să slujească, pentru 
cei ce vor fi moștenitorii mântuirii? (Evrei 1, 14). 

Fiind mijlocitori între Dumnezeu și oameni, slujind lui Dum- 
nezeu şi mântuirii oamenilor au şi o autoritate, care atrage după 
sine cinstirea lor. Pentru acest motiv, Apostolul „îl îndeamnă 
stăruitor pe Timotei înaintea lui Dumnezeu și a Domnului lisus 
Hristos și a îngerilor cei aleși“ (| Timotei 5, 6). 


V. Asocierea 


Biserica face deosebire între cultul de adorare pe care îl îndreptăm 
numai lui Dumnezeu şi cultul de venerare pe care îl îndreptăm 
către îngeri şi sfinți. Atunci când unii creștini căzând pradă 
ereziilor, i-au considerat pe îngeri dumnezei, Biserica a luat 
atitudine, condamnând prin canonul 35 la sinodul de la Laodiceia, 
din anul 343, cultul greşit, de adorare al îngerilor, pe toţi cei 
care îl practicau. Atitudinea față de cultul greşit al îngerilor a 
fost condamnată și de Biserica Apuseană, prin sinoadele de la 
Roma din 492 şi 745. Aducând un cult de venerare îngerilor, şi 
ei la rândul lor, împreună cu noi oamenii, aduc lui Dumnezeu 
cult de adorare. 

VI. Generalizarea 


De aici rezultă că sfinții îngeri sunt ființe spirituale, fără trup, 
fără păcat, nemuritoare, slujitoare lui Dumnezeu şi mântuirii 
oamenilor. De aceea le aducem un cult de venerare şi împreună 
cu ei aducem lui Dumnezeu cultul de adorare. 


VII. Aplicarea 


Prin formele de manifestare a cultului îngerilor notăm 
următoarele: 

1. Sfinţilor îngeri s-a consacrat ziua de luni, a săptămânii, 
spre pomenirea şi cinstirea lor. Cărţile de cult cuprind rugăciunile 
şi imnele de laudă adresate sfinților îngeri ale fiecărei zile de 
luni. 

2. Pomenirea Sfinţilor Arhangheli Mihail şi Gavril a fost 
fixată într-o sărbătoare cu dată fixă, la 8 noiembrie. 

3. Credincioşii înalță sfinților îngeri atât rugăciuni particu- 
lare, începând cu „Îngerașul“ rostit în cei mai fragezi ani ai 
copilăriei şi continuând cu rugăciunile de dimineaţă şi seară, cu 
rugăciunile publice şi slujbele aduse în cinstea lor. Dintre acestea 
amintim: Acatistul sfinților Arhangheli Mihail și Gavril, Canonul 
de rugăciune către puterile cereşti şi către toți sfinții (pe care îl 
găsim în Ceaslov). 

4. În același timp credincioșii cer lui Dumnezeu în rugăciunea 
comună să le dăruiască: „Înger de pace, credincios îndreptător, 
păzitor sufletelor și trupurilor noastre“. 

5. Multe din sfintele locașuri de închinăciune sunt puse sub 
ocrotire duhovnicească a îngerilor, purtând hramul Sfinților 
Arhangheli Mihail şi Gavril. 

6. Chipurile îngerilor împodobesc pereţii bisericilor, şi chiar 
pe una din uşile împărăteşti este pictată scena Bunei-vestiri, în 
care îngerul Gavril întâmpină pe Sfânta Fecioară cu un crin în 
mână, ca semn al curăţiei și nevinovăției (prin albul imaculat al 
crinului). 

7. Multe case ale credincioșilor sunt puse sub ocrotirea 
duhovnicească a Sfinţilor Arhangheli Mihail şi Gavril, ca un 
praznic familial. 

8. Mulţi credincioși au luat numele Sfinţilor Arhangheli 
Mihail și Gavril, spre a-i păzi în viaţă şi spre a-i avea pildă de 
slujire lui Dumnezeu şi oamenilor. 

Providența divină 


1. Rugăciunea la intrarea în clasă 
2. Organizarea clasei pentru lecţie 
3. Verificarea lecţiei predate anterior 


4. Legătura cu lecţia precedentă sau cu 
cunoștințele anterioare 


Când rostim Simbolul de credință mărturisim că Dumnezeu este 
Creatorul „tuturor celor văzute şi nevăzute“. În acelaşi timp 
spunem că Dumnezeu este şi „atotțiitorul“, recunoscând prin 
aceasta că El nu numai că a adus lumea la existenţă, dar îi şi 
poartă de grijă spre a-și împlini menirea ei. Această purtare de 
grijă a lui Dumnezeu arătată creației Sale este cunoscută sub 
numele de providenţă sau pronie divină. 


5. Comunicarea subiectului lecţiei noi 


Vom vedea în cele ce urmează cum se manifestă providența 
divină, obiecţiunile împotriva ei şi netemeinicia lor. 


6. Dirijarea învăţării. Insușirea noilor cunoştinţe 


Providența sau grija lui Dumnezeu faţă de lume are mai întâi un 
caracter general, privind întreaga creaţie. „Văd creaturile şi trag 
concluzia despre Creatorul lor, spune Sfântul Efrem Sirul. Văd 
lumea şi cunosc providenţa. Văd cum se îneacă corabia dacă îi 
lipseşte cârmaciul, cunosc că lucrurile omenești rămân de nimica 
dacă nu le îndreaptă Dumnezeu“. Providența are şi un aspect spe- 
cial, în sensul că Dumnezeu poartă grijă fiecărei fiinţe pe care a 
adus-o la existență. Mântuitorul evidențiază acest fapt, referin- 
du-se la păsările cerului și la crinii câmpului: „Căutaţi la păsările 
cerului că nici nu seamănă, nici nu seceră, nici nu adună în jitniţe, 
şi Tatăl vostru cel ceresc le hrăneşte... Socotiţi crinii câmpului 
cum cresc; nu se ostenesc, nici torc. Şi zic vouă că nici Solomon 
în toată mărirea Sa nu s-a îmbrăcat ca unul din ei. Deci, dacă 
iarba câmpului, care astăzi este și mâine se aruncă în cuptor, 
Dumnezeu aşa o îmbracă, nu cu mult mai vârtos pe voi, puţin 
credincioşilor?“ (Matei 6, 26-30). lar pentru a ne întări credința 
în purtarea de grijă a Părintelui ceresc acordată nouă oamenilor, 
care pe lângă trupul muritor, purtăm în ființa noastră şi chipul 
lui Dumnezeu, adică sufletul nemuritor (Maiei, 6, 25), Mântui- 


382 


Capitolul doi 


torul ne asigură că și „perii capului ne sunt numărați, și că Tatăl 
nostru cel din ceruri face „ca soarele său să răsară şi peste cei răi 
şi peste cei buni, şi plouă peste cei drepți și peste cei nedrepţi“ 
(Matei 5, 45). De aici vedem că așa cum lumea a fost adusă la 
existență din iubirea şi bunătatea lui Dumnezeu, tot din iubire ea 
este păstrată de Dumnezeu și condusă de EI spre a-și împlini 
scopul sau menirea: „Căci Tu iubeşti toate cele ce sunt şi nimic 
nu urgiseşti din cele ce ai făcut, că dacă ai fi urât un lucru nu l-ai 
fi plăsmuit. Și cum ar fi rău ceva, de n-ai fi voit Tu. Sau cum ar 
dăinui dacă nu ar fi fost chemat de Tine la existenţă“ (Înţelep- 
ciunea lui Solomon 11, 24-26). 

Providența divină are un întreit aspect: de conservare, de 
conlucrare şi de guvernare a creaţiei. 

1. Conservarea este grija lui Dumnezeu ca ființele şi lucrurile 
să fie păstrate în forma lor originară. Fără această grijă perma- 
nentă a lui Dumnezeu, toată creaţia ar dispărea în neființă: „Toate 
către Tine aşteaptă să le dai lor hrană la bună vreme. 
Deschizându-Ţi mâna Ta, toate se vor umplea de bunătăţi, iar 
întorcându-ți fața Ta, se ofilesc, şi de le iei duhul mor şi se prefac 
în ţărână. Când Tu trimiţi însă duhul Tău, toate iarăşi se zidesc 
şi înnoiesc fața pământului“ (Psalmul 103, 29-31). 

Pentru a înţelege mai bine aceasta, să privim puţin ordinea 
şi frumuseţea creaţiei lui Dumnezeu. Atât lucrurile neînsuflețite, 
cât şi ființele vii au în ele înscrise de Dumnezeu încă de la creaţie 
legile după care se conduc. Dar Dumnezeu veghează neîntrerupt 
ca aceste legi să-şi mențină, să-și păstreze existenţa și astfel să 
fie asigurată ordinea în univers. Admirăm cu toții un răsărit și 
un apus de soare. De căldura și lumina lui beneficiază toate 
fiinţele vii... Dar dacă Dumnezeu nu ar veghea ca pământul în 
mişcarea lui de rotație să-și menţină permanent aceeaşi distanţă 
față de soare, și numai foarte puţin dacă s-ar apropia mai mult, 
ar deveni incandescent, şi viața nu ar mai fi posibilă. Și invers, 
dacă numai cu puţin s-ar depărta de soare, ar îngheţa. 

Pe de altă parte, ființele au înscrise legile existenței lor în 
instinct. Rămânem cu toții miraţi, de pildă, în faţa albinei care 
îşi construieşte cu atâta măiestrie fagurele, unde depune mierea 
adunată cu sârguinţă, precum şi modul interesant de a se înmulți. 
Admirăm de asemenea, și felul în care păsările îşi construiesc cu 
atâta migală cuibul. Dacă nu ar exista acest instinct, nu şi-ar putea 
aduna hrana şi nici asigura perpetuarea speciei... La fel, privind 
o plantă care ne oferă roadele ei îmbelşugate, sau o floare care 
„ne îmbată“ cu parfumul ei, putem uşor înțelege că pe lângă 
condițiile de lumină, căldură şi umiditate, există grija lui Dum- 

nezeu de a-şi păstra forma lor originară şi în același timp de a-și 
perfecționa mereu specia. Aceasta înseamnă că lumea nu a fost 
creată de Dumnezeu perfectă „ci perfectibilă, iar omul a fost lăsat 
de Creator ca stăpân al lumii văzute, cu puterea de a interveni la 
desăvârşirea, sau perfecționarea creaţiei prin inteligența pe care 
Dumnezeu i-a pus-o la început în ființa lui şi pe care permanent 
i-o dezvoltă. 

În felul acesta, prin purtarea Sa de grijă, Dumnezeu face ca 
creația Sa să nu rămână într-o formă statică, ci să se înnoiască 
mereu, transformându-se într-o creație continuă. Spunem astfel 
că prin providenţă Dumnezeu a creat în trecut, dar creează şi în 
prezent, precum şi în viitor. 

2. Strâns legată de conservare, este conlucrarea, care 
înseamnă ajutorul pe care Dumnezeu îl acordă creației pentru 
atingerea scopului ei. Omul, stăpânul lumii create, devine un 
„împreună-lucrător“ cu Dumnezeu la înnoirea şi desăvârșirea 
continuă a creaţiei. 

3. Guvernarea sau cârmuirea este purtarea de grijă a lui Dum- 
nezeu spre a conduce creatura spre împlinirea menirii ei. 
Creaturile neînsufleţite sunt conduse prin legile sădite de Dum- 
nezeu în ele, iar omul este condus spre trepte de existenţă tot 
mai ridicate. 

Vedem de aici că cele trei trepte ale providenţei: conservarea, 
conlucrarea și guvernarea formează un întreg unitar, ele 
evidențiind purtarea de grijă a lui Dumnezeu pentru ca creaţia să 
poată fi păstrată în forma ei originară, și să-şi împlinească menirea 
sau scopul perfecțiunii sau desăvârşirii el. 

Cei ce nu admit providenţa divină se împiedică de existența 
răului în lume. Există într-adevăr în lume răul fizic, adică: boli, 
suferinţe, calamităţi, cutremure, inundaţii; precum şi răul moral, 
adică: nedreptăţi şi nelegluiri de tot felul. Şi vedem nu odată că 
acestea triumfă în defavoarea binelui; că oamenii drepți și virtuoși 
îndură de multe ori necazuri şi suferinţe, iar cei nelegluiți se 
îmbuibă în bunurile acestei vieţi... Şi cu toate acestea, Dumne- 
zeu nu este autorul răului și nu a lăsat lumea în părăsire și 
nedreptate. Există dincolo de abuzuri și minciună, dincolo de 
viclenie şi ticăloşie, forța dreptăţii şi a adevărului care de multe 
ori aduce balanţa vieţii omeneşti în echilibru... Noi știm însă că 
răul a intrat în lume odată cu căderea îngerilor de lumină, care 
au devenit generatori ai întunericului şi suferinţei în lume. Mân- 
tuitorul arată că „acela a fost dintru început ucigător de oameni 
şi n-a stat întru adevăr“ (loan 8, 44). Mântuitorul îl numeşte pe 
diavol ca „stăpânitorul lumii acesteia“ (loan 12, 31;16, 11), adică 

cel ce ispiteşte pe om, făcându-l să păcătuiască, și odată cu păcatul 
să-i vină toate relele, culminând cu moartea. Dar prin venirea 
Mântuitorului, diavolul „a fost aruncat afară“. Dumnezeu ne 
păzeşte „de cel viclean“ (loan 17, 15) pe cei ce ne încredem în 
El. Domnul însuși ne-a învăţat că în rugăciunea către Tatăl nos- 
tru, să cerem a nu fi duși în ispită, ci să fim izbăviți de cel rău. 

Dar de multe ori răul ne vine şi ca pedeapsă pentru păcatele 
săvârşite de noi. Părintele nostru ceresc ne ceartă, fiindcă vrea 
ca noi văzându-ne greșeala să ne îndreptăm viaţa. „Fiul meu, nu 
nesocoti cearta Domnului, nici nu te descuraja când esti mustrat 
de El; căci pe cine iubește Domnul îl ceartă, şi biciuieşte pe tot 
fiul pe care-l primeşte. Dacă suferiţi certarea, Dumnezeu se poartă 
cu voi ca față de fii; căci care este fiul, pe care nu-l ceartă tatăl?... 
Orice certare pare într-adevăr pentru timpul de faţă a fi nu spre 
bucurie, ci spre mâhnire, dar pe urmă aduce celor încercați cu ea 
roada pașnică a dreptății“ (Evrei 12, 5-11). 

Pe de altă parte, se întâmplă ca noi să nu înţelegem lucrarea 
lui Dumnezeu asupra vieţii noastre și ne tulburăm dacă nu ni se 
împlineşte o dorință oarecare. Cerem însă de multe ori, şi nu 
ştim ce cerem, după cum ne spune Mântuitorul. Dumnezeu ştie 
însă sfârşitul tuturor lucrurilor şi acțiunilor vieții noastre, încât 
e bine să lăsăm a se împlini voia Lui, ştiind că „toate se lucrează 
spre binele celor ce-L iubesc pe Dumnezeu“ (Romani 8, 29). 

Este adevărat ca diavolul ne poate ispiti, aducându-ne sufe- 
rință şi necazuri. Ne poate ispiti ca pe dreptul lov, chiar dacă 
suntem drepți și virtuoși. Dar numai cât îi este îngăduit de Dum- 
nezeu... Stăpânul acestei lumi, creatorul și proniatorul ei este şi 
rămâne Dumnezeu, Părintele nostru care ne-a adus mântuirea și 
izbăvirea prin Fiul Său, asigurându-ne că prin El vom fi în final 
„mai mult decât biruitori“. „În toate pătimind necaz, dar nefiind 
striviți, lipsiţi fiind, dar nu deznădăjduind... Purtând totdeauna 
în trup omorârea Domnului lisus, pentru ca și viața lui lisus să 
se arate în trupul nostru“ (Il Corinteni 4, 8-10). Dar până la 
sfârşitul veacurilor, când „Dumnezeu va fi totul în toate“ (1 Corin- 
teni 15, 28), „diavolul umblă răcnind ca un leu, căutând pe cine 
să înghită“ (1 Petru 5, 8). Cei dăruiți lui Dumnezeu „iau peste 
toate pavăza credinţei, spre a putea stinge săgețile vicleanului 
cele aprinse“ (Efeseni 6, 16), rămânând permanent uniţi cu 
Hristos, căruia 1 s-a „dat toată puterea în cer și pe pământ“ (Matei 
28, 18; Filipeni 2, 9-11), învingând prin Jertfa și Învierea Sa 
puterea diavolului şi a morţii. 

Intuiţia se poate face arătându-se tabloul care reprezintă 
pe Dumnezeu îmbrățişând globul pământesc. 

7. Fixarea cunoştinţelor 


Ce este providenţa sau pronia divină? (Este purtarea de grijă a 
lui Dumnezeu, ca lumea pe care El a adus-o la existență să-şi 
împlinească menirea pentru care a fost creată). Ce caracter are 
providența divină? (Are un caracter general, privind întreaga 
creaţie, precum și un caracter special, privind fiecare lucru şi 
ființă). Care sunt aspectele providenței divine? (De conservare, 
prin care lucrurile şi fiinţele sunt păstrate în forma lor originară; 
de conlucrare, prin care Dumnezeu acordă creaturii ajutorul pen- 
tru atingerea scopului pentru care a fost creată; și de guvernare, 
prin care Dumnezeu conduce creaturile spre împlinirea menirii 
lor). Existenţa răului în lume poate să pună la îndoială purtarea 
de grijă a lui Dumnezeu arătată creației şi omului? (Nu o poate 
pune, fiindcă Dumnezeu nu este autorul răului, iar mai presus de 
forţele răului și ale întunericului este puterea lui Dumnezeu, care 
se îndreaptă totdeauna cu iubire spre creația Sa, şi care pentru 
salvarea omului din păcat și din moarte a trimis pe Fiul Său ca 
Jertfă de ispășire, încât prin Hristos, biruitorul iadului și al morţii, 
credincioşii rămân în nădejdea de neclintit a biruinţei finale a 
binelui, când „Dumnezeu va fi totul în toate“). 


8. Aplicarea 


Se va cânta imnul bisericesc: „Cu noi este Dumnezeu, înțelegeți 
neamuri şi vă plecaţi, căci cu noi este Dumnezeu...“. 


9. Temă pentru acasă 


Se va repeta şi învăţa această cântare bisericească. 


10. Rugăciunea la ieşirea din clasă. 


Păcatul strămoşesc 


I. Pregătirea aperceptivă 


Creat după chipul lui Dumnezeu, omul avea o demnitate cu totul 
deosebită. Era coroana creației și stăpânul lumii văzute. Avea în 
același timp şi o menire excepțională, şi anume de a fi „împreună 

lucrător cu Dumnezeu“ la desăvârşirea creaţiei şi a lumii. În viaţa 
şi în destinul omului a apărut însă o răsturnare, un declin, care 
destrămându-i arhitectonica vieţii, a avut urmări dezastruoase 
asupra ascensiunii imprimată la creaţie. 


II. Anunţarea temei 


Acesta este păcatul strămoșesc, la care ne vom referi în cele ce 
urmează. 


III. Tratarea 


Cartea Sfântă ne relatează despre căderea omului în păcat, urmă- 
toarele: „...A dat apoi Domnul Dumnezeu lui Adam poruncă şi a 
zis: „Din toți pomii din rai poţi să mănânci, dar din pomul 
cunoştinței binelui şi răului să nu mănânci, căci, în ziua în care 
vei mânca din el, vei muri negreșit!“... Şarpele era însă cel mai 
şiret din toate fiarele de pe pământ, pe care le făcuse Domnul 
Dumnezeu. Şi a zis şarpele către femeie: „Dumnezeu, a zis El 
oare, să nu mâncaţi roadele din orice pom din rai?“ lar femeia a 
zis către şarpe: „Roade din pomii raiului putem să mâncăm; numai 
din rodul pomului celui din mijlocul raiului ne-a zis: să nu 
mâncaţi din el, nici să vă atingeţi de el, ca să nu muriți!“ Atunci 
şarpele a zis către femeie: „Nu, nu veţi muri! Dar Dumnezeu știe 
că în ziua în care veţi mânca din el vi se vor deschide ochii și 
veţi fi ca Dumnezeu, cunoscând binele şi răul“. De aceea femeia, 
socotind că rodul pomului este bun de mâncat şi plăcut ochilor 
la vedere și vrednic de dorit, pentru că dă știință, a luat din el şi 
a mâncat şi a dat bărbatului său şi a mâncat şi el“ (Facerea 2, 16 
— 3, 16). 

De aici vedem că păcatul înseamnă neascultare față de Dum- 
nezeu. La această neascultare primul om a ajuns prin ispitirea 
diavolului. Mai bine zis a fost înșelat de „înfricoșatul și prea 
iscusitul duh al nimicniciei și neființei“, cum îi spune F.M. 
Dostoievski. Omul avea în el tendinţa de a fi asemenea lui Dum- 
nezeu. Când vicleanul duh i-a oferit soluția de a gusta din fructul 
pomului cunoștinței binelui şi răului, omului pentru o clipă i s-a 
întunecat mintea şi a uitat de porunca lui Dumnezeu. Ispita 
diavolului a fost mai orbitoare decât luciditatea minţii omului. 
A fost pentru primul om „clipa fatală“ a ruperii prin neascultare 
a comuniunii cu Dumnezeu. Și astfel natura omului își pierde 
divinul din ea. Chipul lui Dumnezeu în om este raţiunea şi 
libertatea. Prin libertate omul își afirmă demnitatea, asemenea 

Creatorului său. Fiind liber omul putea alege. Dar el a abuzat de 
lbertatea lui și a căzut pradă ispitirii vicleanului şi preaiscusitului 
duh, gelos şi invidios pe fericirea şi comuniunea omului cu Dum- 
nezeu. 


IV. Recapitularea — Aprecierea 


Din cele până aici tratate reținem următoarele: 

1. Păcatul reprezintă o greșeală față de porunca lui Dumne- 
zeu. În esență el constă în neascultarea față de voia lui Dumne- 
zeu, determinată de mândria de a fi asemenea Creatorului. El 
aduce neorânduiala și dezarmonia, tulburând raportul omului cu 
Dumnezeu, cu semenii şi cu întreaga creație. 

2. Păcatul nu aparține firii de la creaţie. El este o boală a 
firii, care îi aduce moartea. 

3. Păcatul a apărut prin ispitirea diavolului şi a fost posibil 
de primit din partea omului, fiindcă avea libertatea de alegere 
între bine şi rău. 

4. Păcatul se formează din ispită, în patru faze: momeala, 
care prezintă plăcerea păcatului; delectarea sufletească cu plăcerea 
păcatului; consimțământul la păcat și săvârşirea lui ca faptă. Prin 
repetare păcatul devine patimă, care înrobeşte fiinţa omului. 

5. Păcatul a intrat în ființa omului, dar nu a distrus-o complet, 
ci a alterat chipui lui Dumnezeu în om. De aceea, deşi slăbită şi 
înclinată spre păcat, firea omului dorește în adâncul ei eliberarea 
din păcat. Neputându-se elibera însă singură din păcat, Dumne- 
zeu îi oferă din iubire, harul izbăvitor, câștigat prin Jertfa 
mântuitoare a Fiului Său: „Fiind noi morți prin păcate, ne-a făcut 
vii împreună cu Hristos — prin har sunteți mântuiţi“ (Efeseni 
2, 5). 


V. Asocierea 


Văzând că păcatul nu corespunde firii, fiind o boală aci, 
credinciosul trebuie să-şi concentreze toate forţele duhovniceşti 
spre săvârșirea virtuţii. Întrucât virtutea aparţine firii, păcatul ca 
boală a ei dispare odată cu însănătoşirea firii în bine, în virtute, 
așa cum dispare întunericul la apariţia luminii. În concret, aceasta 
înseamnă, de pildă, că dacă cultivăm virtutea blândeţei, alungăm 
păcatul mâniei. Cumpătarea alungă lăcomia, desfrâul, beţia. 
Milostenia alungă avariţia, iar smerenia alungă mândria. Dacă 
vom fi curaţi cu inima ne vom elibera de orice invidie și răutate. 
Cultivând deci virtutea, este ca și cum părăsind un drum greșit, 

ai apuca pe drumul cel bun, adevărat și drept, care te duce la 
scopul util vieţii. 


VI. Generalizarea 


Din cele de mai sus vedem că păcatul este călcarea cu voie liberă 
a poruncii lui Dumnezeu, creând o rupere a comuniunii cu El, o 
tulburare în fiinţa omului şi în relațiile lui cu semenii și cu 
întreaga creație, dar din care putem fi salvați prin împreună 
lucrarea firii cu harul divin, care ne conduce pe drumul virtuţii. 


VII. Aplicarea 


]. Pentru ca păcatul să nu devină faptă, trebuie să nu-l lăsăm să 
încolţească în inimă. Să nu acceptăm să se sălăşluiască în suflet 
plăcerea lui ademenitoare şi înşelătoare, ci să fim într-o continuă 
priveghere asupra gândurilor și a ispitelor care îl determină. 

2. Este recomandată apoi analiza sistematică şi regulată a 
conștiinței, cu sesizarea progresului sau regresului duhovnicesc, 
a modului în care am reuşit să învingem păcatul și să-l înlocuim 
cu virtutea. 

3. Mărturisirea păcatelor în scaunul spovedaniei ne aduce 
harul iertării şi al eliberării din păcat, orientându-ne ființa pe 
drumul urmării vieţii duhovniceşti a Mântuitorului, lipsită de 
orice păcat. 


Dumnezeu Fiul 


|. Pregătirea aperceptivă 


Simbolul de credință sau Crezul, formulat la două din cele șapte 
sinoade ecumenice, ne prezintă în primul articol învățătura despre 
Dumnezeu Tatăl, făcătorul tuturor celor văzute şi nevăzute, al 
cerului și al pământului. 


II. Anunţarea temei 


Începând cu articolul II și până la articolul VII vom cunoaște 
învățătura despre Dumnezeu Fiul. 

III. Tratarea 


Articolul II ne spune: „Și într-Unul Domn lisus Hristos, Fiul lui 
Dumnezeu, Unul născut, care din Tatăl s-a născut mai înainte de 
toți vecii. Lumină din lumină, Dumnezeu adevărat din Dumne- 
zeu adevărat, născut iar nu făcut, Cel de o ființă cu Tatăl, prin 
care toate s-au făcut“. 

Cunoaştem din acest articol că Dumnezeu Fiul este născut 
din Tatăl înainte de toți vecii. Textul ne spune „născut“ nu 
„făcut“, tocmai pentru a deosebi naşterea de facere. Spre deosebire 
de noi oamenii care suntem făpturi făcute, El este Dumnezeu 
adevărat din Dumnezeu adevărat născut, nu făcut. Vorbind despre 
nașterea Fiului din Tatăl, trebuie să precizăm că datorită 
deosebirii faţă de facerea făpturii, noi nu o putem înţelege cu 
mintea. Sfinţii Părinţi spun că nașterea Fiului nu trebuie înţeleasă 
ca şi cum Tatăl ar fi adus pe Fiul din neexistenţă la existenţă, 
nici că ar fi înfiat pe vreunul care nu ar fi existat. „Dumnezeu 
n-a fost mai înainte fără Fiul şi mai pe urmă a devenit Tată, ci 
totdeauna are pe Fiul“, spune Sfântul Chiril al Ierusalimului. 
Nașterea Fiului nu aduce ca la făpturi o schimbare. Atât de mare 
este această taină, încât nici Duhul nu o descopere în Scripturi, 
nu o cunosc cerurile și nici chiar firea îngerească, spune un dascăl 
al Bisericii. 

Pentru a avea totuşi o imagine a acestei nașteri s-a folosit 
analogia minții care naște gândul. Când a apărut mintea, a apărut 
şi gândul. Asemănarea este însă nedeplină, naşterea Fiului 
rămânând în aureola tainei ce nu poate fi înțeleasă. Naşterea 
neaducând nici o schimbare, Tatăl și Fiul sunt egali. Această 
egalitate este redată în Simbolul de credință prin imaginea 
luminii: „Lumină din lumină, Dumnezeu adevărat din Dumne- 
zeu adevărat“. Așa cum Tatăl este lumină (| loan 1, 5), tot astfel 
şi Fiul este lumină (loan 8, 12). La fel, neschimbabilitatea lui 
Dumnezeu şi egalitatea Tatălui cu Fiul se evidențiază și prin aceea 
că Fiul este de o ființă cu Tatăl. La oameni pentru a exista două 
ființe, se repetă ființa. La Dumnezeu ființa nu se repetă. Tatăl și 
Fiul sunt două Persoane care au fiinţa în comun. „Eu şi Tatăl una 
suntem“, ne mărturiseşte Fiul (loan 10, 30). Având aceeaşi fiinţă, 
Fiul are şi aceeași dumnezeire. 

Articolul III: „Care pentru noi şi pentru a noastră mântuire 
s-a pogorât din ceruri, s-a întrupat de la Duhul Sfânt şi din Fecioa- 
ra Maria şi s-a făcut om“. Prin întrupare, Fiul lui Dumnezeu se 
numește şi Fiul Omului, pentru că ia firea omenească aşa cum 
este ea, cu trup şi suflet, ca al oricăruia dintre noi, cu toate 

slăbiciunile, afară de păcat. Dacă nu ar fi luat astfel firea 
omenească, nu ar fi putut să ne mântuiască, fiindcă El nu a murit 
pentru păcatele Sale, ci pentru păcatele noastre. Coborârea Fiului 
din cer se face prin zămislirea din Sfânta Fecioară Maria, cu 
participarea Sfântului Duh, spre a face posibilă întruparea Fiului 
lui Dumnezeu. Un Părinte al Bisericii arată că „zămislirea şi 
naşterea au fost cu totul curate şi neatinse de sămânță şi de 
stricăciune, şi de aceea Maica Celui născut din ea este Fecioară 
şi după naştere, rămânând prin naștere şi mai nepătimitoare, ceea 
ce este cu totul străin firii şi mai presus de rațiune“ (Maxim 
Mărturisitorul). 

Prezenţa celor două firi în Persoana Fiului Omului poate fi 
remarcată în activitatea Sa pământească. Astfel, prin firea 
omenească atinge ochii orbului, iar prin firea dumnezeiască îi 
acordă vindecarea. Prin firea omenească osteneşte, flămânzește, 
nu are unde să-şi plece capul, iar prin firea dumnezeiască 
săvârşeşte înmulțirea pâinilor. Prin firea omenească simte teama 
şi durerile morţii, iar prin firea dumnezeiască înviază din morți. 
Deci prin firea omenească este asemenea nouă, iar prin cea 
dumnezeiască este „una cu Tatăl“ (loan 10, 30). 

Articolul IV: „Şi s-a răstignit pentru noi în zilele lui Ponţiu 
Pilat, a pătimit şi s-a îngropat“. Mântuirea noastră începe odată 
cu întruparea, se continuă cu activitatea şi se desăvârşeşte prin 
Jertfa şi Învierea Fiului Omului. Deşi nu a avut păcat și nu I s-a 
putut dovedi vinovăția, este totuşi condamnat la moarte prin 
sentinţa rostită de procuratorul roman Ponţiu Pilat. Moartea prin 
răstignire e cea mai dureroasă şi mai crudă, rezervată sclavilor şi 
celor mai rău făcători dintre oameni. Patimile şi îngroparea 
dovedesc că moartea Fiului Omului a fost reală. Sfinţii Părinţi 
arată că firea dumnezeiască nu s-a despărțit nici de trup, nici de 
suflet, chiar dacă prin moarte trupul s-a despărțit de suflet. „În 
mormânt cu trupul, în iad cu sufletul, ca un Dumnezeu, în rai cu 
tâlharul şi pe scaun împreună cu Tatăl şi cu Duhul ai fost, 
Hristoase, toate umplându-le, Cela ce eşti necuprins“. 

Articolul V: „Şi a înviat a treia zi, după Scripturi“. Dacă 
„răsplata păcatului este moartea“ (Romani 6, 23), iar Fiul Omului 
primind moartea ca unul care nu avea păcat, El nu putea rămâne 
sub osânda morţii. Prin învierea Sa din morţi, arată Apostolul, 
„Hristos s-a făcut începătură celor adormiţi. Căci deoarece 
moartea a venit prin om, prin om şi învierea morților. Căci precum 
toţi mor în Adam, aşa toți vor fi făcuţi vii în Hristos“ (1 Corin- 
teni 15, 20-22). 

Articolul VI: „Şi s-a suit la ceruri și şade de-a Dreapta 
Tatălui“. Aşa cum am văzut că s-a coborât din cer pentru a împlini 
opera de mântuire, după ce a împlinit lucrarea Sa, Fiul s-a ridicat 
din nou la cer, având slava de la început. 

Articolul VII: „Și iarăşi va să vie cu mărire să judece viii şi 
morţii a căruia împărăție nu va avea sfârşit“. Opera de mântuire 
s-a încheiat. Așa cum Fiul a săvârşit mântuirea lumii, tot El va 
face şi judecata ei, după cum El însuși ne-a arătat acest fapt: „Că 
Tatăl nu judecă pe nimeni, ci toată judecata a dat-o Fiului“ (loan 
5, 22). Această judecată va fi universală, adică toţi oamenii vor 
fi judecați, de la crearea lumii şi până la sfârşitul veacurilor, 
fiecare primind binecuvântarea sau osânda veşnică după faptele 
sale (Matei 25, 31- 46). EL va face judecată în calitate de Fiul 
Omului aflat în mărirea veşnică a Dumnezeirii Sale. După 
Judecată va întemeia o împărăție dumnezeiască veşnică. Nimeni 
însă nu ştie când va avea loc această judecată (Matei 24, 36). De 
aceea, nu-i este îngăduit nimănui să facă calcule şi precizări cu 
privire la cea de a doua venire a Domnului. 


IV. Recapitularea — Aprecierea 


Din cele șase articole ale Simbolului de credință reținem că Fiul 
este născut şi nu făcut. El este născut din Tatăl înainte de a exista 
timpul. Alături de Tatăl, Fiul este creatorul și proniatorul tuturor 
celor văzute şi nevăzute. Nașterea Fiului din Tatăl nu poate fi 
înțeleasă și nici explicată prin analogie cu nașterea, sau facerea 
făpturilor omenești. La oameni ființa se repetă și nu este egală. 
Prin nașterea Fiului fiinţa nu se repetă ci rămâne egală, neschim- 
babilă. Este o singură Fiinţă în două Persoane. 

Activitatea mântuitoare a Fiului începe odată cu întruparea 
Sa, când Fiul lui Dumnezeu devine și Fiul Omului, luând firea 
omenească cu toate slăbiciunile ei, afară de păcat. Mântuirea ne-a 
fost adusă prin întruparea, activitatea, jertfa şi învierea Domnului. 

Firea dumnezeiască s-a aflat în firea omenească a sufletului 
şi a trupului Domnului şi atunci când acestea erau despărțite prin 
moartea Sa. Murind ca unul care nu a avut păcat, Fiul Omului a 
înviat, fiindcă moartea nu a putut pune stăpânire asupra Sa. 
Biruind puterea morții și a diavolului, deschide omului căzut în 
păcat, drumul spre înviere, spre nemurire. Prin înviere, Fiul 
Omului își arată Dumnezeirea Sa şi se ridică din nou la slava 
cerească din care a coborât, dar rămâne în acelaşi timp, în chip 
nevăzut, Cap Bisericii, „pe care a câștigat-o cu scump sângele 
Său“ spre a o sfinți prin harul Sfântului Duh. 

La sfârşitul veacurilor Dumnezeu Fiul va veni să judece lumea 
şi va întemeia o împărăție dumnezeiască veșnică. 


V. Asocierea 


Privind Persoana Fiului în unitatea Treimii celei nedespărțite, 
mărturisim prin Simbolul de credință că Tatăl este nenăscut şi 
fără cauză; Fiul este născut din veci din Tatăl, de o fiinţă cu 
Tatăl; iar Duhul Sfânt purcede de la Tatăl. Cu privire la activitatea 
distinctă în lume a Persoanelor Treimii, Tatăl este creatorul şi 
proniatorul; Fiul este mântuitorul și judecătorul; iar Duhul Sfânt 
desăvârşeşte lucrarea Tatălui și Fiului, El fiind sfinţitorul care 
face vie lucrarea harului necreat al Sfintei Treimi în Biserică și 
în viața credincioşilor. Aceasta este însă numai o distincţie for- 
mală, fiindcă voinţa și lucrarea celor trei Persoane fiind unitară, 
„toate le lucrează Tatăl în Fiul, prin Duhul Sfânt. 


VI. Generalizarea 


Privind în mod special Persoana Fiului lui Dumnezeu, mărturi- 
sim credinţa că El este născut din Tatăl înainte de toți vecii, și 
de o ființă cu Tatăl. S-a întrupat pentru mântuirea noastră, iar 
după patimă, moarte şi înviere s-a înălţat în slava cerească şi va 
veni din nou ca să judece viii și morții, întemeind o împărăție 
dumnezeiască veşnică. 


VII. Aplicarea 


Din cele până aici tratate reținem pentru viața noastră duhov- 
nicească mai multe învățăminte practice: 

1. Mărturisind credinţa în Fiul lui Dumnezeu, creștinii îl 
cinstesc pe lisus Hristos ca pe Dumnezeu adevărat, îl adora prin 
iubire şi îi dăruiesc viața duhovnicească spre mântuire: „Pe noi 
înşine şi unii pe alții şi toată viața noastră lui Hristos Dumnezeu 
să o dăm“. 

2. Dumnezeu Fiul lucrează mântuirea credincioşilor prin harul 
necreat al Sfintei Treimi în Sfintele Taine. lar în Taina Euharistiei 
credincioşii se împărtăşesc cu însuşi Trupul şi Sângele Său spre 
iertarea păcatelor şi spre renașterea duhovnicească pentru 
dobândirea mântuirii. 

3. Credincioşii îl cinstesc pe Fiul şi prin sărbătorirea eveni- 
mentelor din viața Lui pământească, prin care ne-a adus 
mântuirea. Acestea se numesc praznice împărătești, fiindcă în 
cadrul lor cinstim pe Fiul ca Persoană a Sfintei Treimi. La acestea 

adăugăm şi cinstirea duminicii, ca o continuă aducere aminte a 
învierii Domnului. 

4. Tot în mod văzut credincioşii cinstesc pe Fiul împodobind 
locașurile de cult și casele lor cu icoana reprezentând chipul Său 
cel după trup, căreia 1 se închină cu evlavie. La fel cinstesc sfin- 
ţenia fără egal a vieții Lui pământeşti, închinându-l un Acatist. 


Patimile şi moartea Domnului 


]. Pregătirea aperceptivă 


Ce ne spune articolul IV din Simbolul de credinţă? (Că Fiul lui 
Dumnezeu întrupat „s-a răstignit pentru noi în zilele lui Ponţiu 
Pilat, şi a pătimit şi s-a îngropat“). 


II. Anunţarea temei 


Vom vedea în cele ce urmează înţelesul adânc al patimii și morţii 
Mântuitorului. 


III. Tratarea 


Referindu-ne la Patimile Domnului, adică la suferinţa Sa pe cruce, 
ne punem întrebarea: lisus Hristos fiind om adevărat şi Dumne- 
zeu adevărat, cum trebuie înțeleasă suferința Lui? Putea cumva 
Dumnezeu să fie supus suferinţei? 

Dumnezeu este altceva decât omul. La Dumnezeu nu există 
afecte (durere, teamă, bucurie, oboseală, foame, sete) și nici 
suferință. Dacă ar exista acestea, ar mai înceta să fie Dumnezeu. 
lisus Hristos a avut afecte și suferință numai fiindcă a avut firea 
omenească ce poartă în sine rănile păcatelor. Suferinţa este 
consecința păcatului. Hristos a luat firea omenescă cu toate 
suferinţele ei, afară de păcat tocmai pentru a izbăvi, a salva, a 
mântui firea omenescă din păcat. El a luat firea noastră cu 
slăbiciunile ei, adică cu trebuinţa de a mânca, de a bea, de a se 
odihni, cu teama şi bucuria sufletului, inclusiv cu putinţa de a 
suferi durerea şi chiar de a muri. Dar din firea omenească a Mân- 
tuitorului lipsea ispita spre plăcerea ce duce la păcat. El nu putea 
păcătui, fiindcă păcatul este străin de Dumnezeu. Ori El a fost şi 
Dumnezeu adevărat. Numai fiindcă El nu putea avea păcat per- 

sonal, a putut aduce jertfa de ispășire către Dumnezeu Tatăl pen- 
tru păcatele tuturor oamenilor, şi prin Sângele crucii Lui, toți să 
poată primi mântuirea, până la sfârşitul veacurilor. Pentru acest 
motiv, Hristos nu a avut în firea lui plăcerea ce duce la păcat. A 
luat numai durerea ce provine de pe urmele păcatului. S-a 
împovărat cu suferința noastră ce ne vine din păcat. Prin urmare, 
atât pătimirea cât şi moartea se referă numai la firea omenească 
a lui Hristos. Răbdând, însă durerea morţii, ca Unul ce nu avea 
păcat, El nu putea rămâne sub povara morții. Știut fiind că 
„răsplata păcatului este moartea“ (Romani 6, 23), El nu putea fi 
supus morţii, fiindcă nu a avut păcat. De aceea, tot prin dreptatea 
lui Dumnezeu, El a călcat cu moartea pe moarte. Jertfa Lui către 
Dumnezeu Tatăl aduce preţul de răscumpărare pentru păcatele 
noastre și astfel împlineşte dreptatea lui Dumnezeu. Dar tot 
potrivit dreptăţii lui Dumnezeu, firea Sa omenească pătimitoare 
nu a fost lăsată victimă morții, fiindcă El nu a avut păcat, iar 
moartea a intrat în lume numai în urma păcatului. 

Cum se cuvine să înțelegem acum îngroparea Domnului? 

Faptul că Simbolul de credinţă ne spune că Trupul Domnului 
a fost îngropat, vrea să precizeze că moartea Lui a fost reală şi 
deplină, că a împlinit dreptatea lui Dumnezeu nu numai 
făcându-se păcat pentru noi, ci prin moartea Sa ne-a asigurat că a 
plătit preţul de răscumpărare pentru toți păcătoşii lumii, dinaintea 
Sa şi după EI, până la sfârşitul veacurilor. Apostolul precizează 
în acest sens că „încă păcătoşi fiind noi, Hristos a murit pentru 
noi“(Romani 5, 8). „El care n-a cunoscut păcat, s-a făcut pentru 
noi păcat, pentru ca noi să ne facem îndreptățiţi ai lui Dumnezeu 
întru El“(II Corinteni 5, 21). 

Dat fiind faptul că firea omenească este formată din suflet și 
din trup, ne punem acum întrebarea: unde se afla sufletul 
Domnului în timpul cât trupul Lui a stat în mormânt? Este știut 
faptul că sufletul este nemuritor. Hristos putea muri numai cu 
trupul. De aceea întrebarea „unde se afla sufletul Domnului?“ se 
pune în mod firesc. 

Sfânta Scriptură ne arată foarte clar că sufletul Lui s-a coborât 
la iad: „Căci şi Hristos a suferit odată moartea pentru păcatele 
noastre, El, Cel drept, pentru cei nedrepţi, ca să ne aducă pe noi 
la Dumnezeu, omorât fiind cu trupul, dar viu făcut cu duhul, cu 
care s-a pogorât şi a propovăduit duhurilor ţinute în închisoare, 
care fuseseră neascultătoare altădată, când îndelunga răbdare a 
lui Dumnezeu aștepta, în zilele lui Noe, şi se pregătea corabia în 
care puține suflete, adică opt, s-au mântuit prin apă“(1 Petru 3, 
18-20). 

Sfântul loan Damaschin spune în acest sens că „sufletul 
îndumnezeit se coboară în iad, ca, precum a răsărit celor de pe 
pământ soarele dreptăţii, tot astfel să lumineze și celor ce stau 
sub păcat, în întunericul şi umbra morții; că precum a predicat 
celor de pe pământ... devenind celor credincioşi cauză mântuirii 
veşnice, iar celor neascultători mustrare pentru necredință, tot 
astfel şi celor din iad“. 

Neavând păcat, Hristos nu s-a dus cu sufletul în iad ca să 
sufere. Numai păcătoşii suferă în iad, datorită fărădelegilor 
săvârşite în această viață. Hristos nu s-a dus în iad nici ca să le 
propovăduiască celor de acolo învierea Sa. El s-a dus acolo ca 
împărat biruitor şi eliberator al tuturor celor ce muriseră cu 
credinţa şi nădejdea venirii Sale. Coborând în iad, toţi au avut 
posibilitatea să vadă biruința Sa asupra păcatului și a morții, fiind 
Eliberatorul tuturor legaţi de acestea. 

Dat fiind faptul că în Hristos firea omenească era unită cu 
firea divină, ne întrebăm: ce s-a întâmplat cu firea dumnezeiască 
în timpul morții? 

Dacă firea dumnezeiască nepătimitoare s-ar fi despărțit de 
firea omenească, înseamnă că în iad s-a dus numai sufletul unui 
om, iar în mormânt numai trupul unui om. lar în acest caz trupul 
ar fi intrat în stricăciune. Pentru acest motiv, trupul aflat în 
mormânt nu a încetat să fie unit cu dumnezeirea, iar sufletul care 
merge în iad, este — după cum spune loan Damaschin — „suflet 
îndumnezeit“. Acelaşi Părinte al Bisericii ne explică foarte 
Judicios marea taină a morţii Domnului, spunând: „Chiar dacă a 
murit ca om, şi chiar dacă sfântul Lui suflet s-a despărţit de trupul 
Lui preacurat, totuşi dumnezeirea nu s-a despărțit de cele două, 
adică de suflet şi de trup, şi astfel nici unicul ipostas nu s-a 
despărțit în două ipostasuri. Astfel unicul ipostas al Logosului — 
Hristos a fost şi ipostasul Logosului - Hristos și al sufletului şi 
al trupului. Niciodată, nici sufletul, nici trupul n-au avut un 
ipostas propriu, altul decât ipostasul Logosului — Hristos“. 

Prin urmare, prin întrupare firea omenească s-a unit cu cea 
dumnezeiască într-o unitate indisolubilă, formând aşa cum au 
stabilit Sfinții Părinţi „o singură fire a Logosului întrupat“. 
Această fire omenească şi dumnezeiască pe care a avut-o Fiul lui 
Dumnezeu întrupat nu s-a despărțit niciodată. Nici la patimi, nici 
la moartea trupului. Nu a suferit Dumnezeu, nici firea dumne- 
zeiască, dar Dumnezeirea nedespărţindu-se de trupul ce suferea 
în timpul jertfei, sau care a murit și a fost îngropat, reprezintă 
garanția că trupul Lui nu putea fi dat morţii ca stricăciune ci ca 
înviere, fiindcă firea dumnezeiască nu putea să moară. Astfel, 

moartea lui lisus prin firea Lui dumnezeiască devine un laborator 
al învierii sale şi al îndumnezeirii firii omeneşti, deopotrivă a 
trupului și a sufletului. 


IV. Recapitularea — Aprecierea 


Se poate vorbi de patimile Domnului, ştiut fiind că lisus Hristos 
a fost în același timp Dumnezeu şi om, iar Dumnezeu nu poate 
suferi? (Numai trupul lui Hristos putea fi pătimitor, putea suferi 
foamea, setea, durerea. Dar neavând păcat, El nu putea suferi 
moartea). Dar sufletul? (Sufletul omului fiind nemuritor, după 
despărțirea de trup, se îndrepta fie în rai, fie în iad). Când trupul 
Domnului era îngropat în mormânt, unde se afla sufletul Lui? 
(În iad, ca biruitor al vieţii asupra păcatului și a morții). De ce 
trupul Domnului nu s-a dat putrezirii când se afla în mormânt? 
(Fiindcă El nu moare ca orice muritor, cu trupul păcatului. Pe 
baza faptului că dumnezeirea nu se despărțise de firea umană, 
nici aceasta nu a fost lăsată stricăciuni. Firea dumnezeiască are 
în sine nemurirea şi nici o atingere cu moartea care este „răsplata 
păcatului“). Prin urmare, împreună cu Sfântul loan Damaschin 
„spunem că Dumnezeu a suferit în trup, dar în nici un caz că 
dumnezeirea a suferit prin trup“. 


V. Asocierea 


Deşi asemenea trupului şi sufletului nostru, trupul lui Hristos 
era pe de o parte stricăcios, asemeni cu cel al nostru, fiindcă a 
luat asupra-și firea noastră cu toate stricăciunile ei. Dar pe de 
altă parte, spre deosebire de firea noastră, trupul Lui este 
nestricăcios. Nestricăciunea Lui se desăvârşeşete după înviere 
când trupul lui Hristos ajunge la deplina îndumnezeire. La fel și 
sufletul. Numai după înviere este străbătut integral de lucrarea 
dumnezeirii. 


VI. Generalizarea 


Împărtășindu-ne de viaţa divină a Trupului îndumnezeit al lui 
Hristos, prin actualizarea Jertfei Sale, spunem de fiecare dată la 
Sfânta Liturghie: „În mormânt cu trupul, în iad cu sufletul, ca un 
Dumnezeu, în rai cu tâlharul şi pe scaun cu Tatăl și cu Tatăl și cu 
Duhul ai fost, Hristoase, toate împlinindu-le, Cela ce eşti necu- 
prins“. 

VII. Aplicarea 


Se va cânta prohodul Domnului: „În mormânt viaţă pus-ai fost, 
Hristoase, şi s-au spăimântat puterile îngereşti...“. 


Venerarea Sfintei Cruci 


I]. Pregătirea aperceptivă 


Ce ne spune articolul al IV-lea din Simbolul de credință despre 
Mântuitorul nostru lisus Hristos? (Că „s-a răstignit pentru noi în 
zilele lui Ponţiu Pilat şi a pătimit și s-a îngropat...“). De aici 
vedem că Domnul a primit pentru mântuirea noastră cea mai grea 
condamnare la moarte, şi anume cea prin crucificare. Datorită 
mântuirii care ne-a fost adusă prin cruce, aceasta îşi va schimba 
înţelesul, devenind din lemn de tortură aducător de moarte, 
„puterea lui Dumnezeu“ aducătoare de viaţă. 


II. Anunţarea temei 


De aceea, în cele ce urmează ne vom referi la temeiurile pentru 
care aducem venerarea sfintei cruci. 


III. Tratarea 


Crucea indică la popoarele antice lemnul de tortură, aducător al 
celor mai îngrozitoare chinuri. Condamnarea la moarte prin 
crucificare sau răstignire era rezervată sclavilor, criminalilor, sau 
celor mai răi dintre oameni. Romanii au preluat acest mod de 
pedepsire de la cartaginezi. La iudei a fost folosită numai după 
ce Ţara Sfântă a devenit provincie romană. Fiind foarte umilitoare 
şi dură, pedeapsa prin crucificare era privită cu rezervă la iudei, 
încât cel astfel condamnat, era total descalificat în fața lui Dum- 
nezeu şi a oamenilor: „Blestemat cel spânzurat pe lemn“, se 
spunea în Legea Veche (Deuteronom 21, 23). 

Cuvântul „crucii“ a primit şi un înțeles figurat, fiind folosit 
în vorbirea curentă spre a exprima necazurile și greutăţile vieții 
(Marcu 8, 34). 

lisus a fost condamnat la moarte prin răstignire şi a suferit 
pe cruce cele mai groaznice chinuri. Alături de crucea Lui au 

mai fost înălțate încă două cruci ale unor tâlhari. Pe Golgota se 
aflau deci trei cruci, fiecare având tâlcul ei. Pentru tâlharul 
nemântuit crucea a fost instrumentul oribil de tortură şi chin 
aducător de moarte. Pentru tâlharul mântuit, crucea a însemnat 
şansa vieţii lui veşnice. Crucea lui lisus are însă un cu totul alt 
înțeles. Ea se referă la noi oamenii. „Hristos ne-a răscumpărat 
din blestemul legii, făcându-se pentru noi blestem...“ (Galateni 
3, 13). În felul acesta, crucea lui Hristos transformă, schimbă 
sensul sau înţelesul lemnului odios de tortură și chin, în cel de 
altar pe care se aduce suprema jertfă de ispășire: „Aşa şi Hristos, 
aducându-se (jertfă) odată, ca să ridice păcatele multora, a doua 
oara se va arăta fără de păcat celor ce îl așteaptă spre mântuire“ 
(Evrei 9, 28). Şi cum „jertfelnicul era lucru prea sfânt şi tot ce se 
atingea de el se sfințea“ (Ieşirea 29, 37), tot astfel şi crucea lui 
Hristos devine prin jertfa adusă pe ea un lucru, un obiect aducător 
de sfinţenie. Cei ce privesc spre crucea lui Hristos nu mai sunt 
stăpâniți de teama distrugătoare a sufletului, ci de bucuria și pacea 
sfințitoare şi mântuitoare. De aici şi cuvintele Apostolului: „Mie 
însă să nu-mi fie a mă lăuda decât numai în crucea Domnului 
nostru lisus Hristos“ (Galateni 6, 14). Reprezentând biruința 
asupra păcatului şi a morții (Efeseni 2, 15-17; Coloseni 2, 14- 
15), crucea devine obiect de sfinţenie şi mântuire, aducătoare de 
putere şi har: „Căci cuvântul crucii este nebunie pentru cei 
pieritori, iar pentru noi cei ce ne mântuim este puterea lui Dum- 
nezeu“ (| Corinteni 1, 18). 

Pentru acest motiv, crucea devine emblema creştinismului, 
un obiect de cinste, sfințit cu sângele Domnului, iar creştinii din 
cele mai vechi timpuri s-au numit „cinstitori ai crucii“. 
Reprezentând stema, sau steagul creștinismului, crucea va fi și 
„semnul Fiului Omului, care se va arăta pe cer la cea de a doua 
Sa venire“ (Matei 24, 30). 

Păstrând în sufletele lor roadele jertfei răscumpărătoare prin 
crucea Domnului, creştinii din cele mai vechi timpuri au căutat 
să exteriorizeze semnul mântuirii. Imaginea crucii a angajat mereu 
simţirea creştinilor şi dragostea faţă de Cel răstignit, de harul lui 
mântuitor, și atingând-o cu evlavie şi venerare, prin sărutare şi 
rugăciune, simțim puterea harului care izvorăște din sângele 
Domnului care a curs pe ea. 

Tot ca o formă de exteriorizare a venerării sfintei cruci este 
şi însemnarea creștinului cu semnul crucii, ca practică datând 
din cele mai vechi timpuri. Astfel, Tertulian ($240) arată că „la 
fiecare pas, la fiecare mișcare, la fiecare intrare şi ieşire, 
îmbrăcându-ne, la spălat, la masă, seara, culcat sau şezând şi în 

orice atitudine pe care o luăm, noi ne însemnăm frunţile cu un 
mic semn al crucii“. Episcopul Ipolit al Romei (Ț235) scria: 
„Străduieşte-te în orice vreme să-ţi însemnezi fruntea cu buna 
cuviinţă căci acesta este semnul cunoscut și încercat al pătimirii 
împotriva diavolului, dacă îl faci cu credinţă... Potrivnicul fuge 
văzând puterea ce vine din inimă... Însemnând fruntea şi ochii 
cu mâna, depărtăm pe cel care încearcă să ne nimicească.“ 

Cu toată această justificată venerare a sfintei cruci, sunt totuși 
unii creştini care nu admit cinstirea ei, spunând că aceasta 
contravine primelor două porunci din Decalog, care interzic 
închinarea la idoli. Este adevărat că aceste porunci combat 
idolatria. Dar se pune problema dacă venerarea crucii poate fi 
considerată într-adevar idolatrie? Este știut că idolatria înseamnă 
adorarea idolilor în locul adorării cuvenite numai unicului Dum- 
nezeu. lar pentru a constata dacă crucea poate fi considerată idol, 
să cercetăm ce este idolul? Idolul este o închipuire în gând a 
unor lucruri care nu există în realitate. De aceea, idolul se mai 
numește şi iluzie, aparenţă, fantomă, vanitate, imaginea unei iluzii 
(Psalmul 134, 15; Ieremia 10, 14-15). „Idolul nimic nu este în 
lume“ (1 Corinteni 8, 4), spune Sfântul Apostol Pavel. Nu tot 
același lucru se poate spune şi despre cruce, care reprezintă o 
realitate şi care odată cu Jertfa Domnului a primit un sens nou, 
profund şi plin de semnificații pentru mântuirea noastră. Ea nu 
mai poate fi considerată simplu lemn de tortură și de chin, ci 
altarul de jertfă sfințit prin sângele nevinovat al Domnului, iar 
„tot cel ce se atinge de altar se va sfinţi“ (Ieşirea 29, 37). 

De aici vedem că, aşa cum pe bună dreptate remarcă un 
adevărat trăitor al învăţăturii creştine, Hristos şi crucea sunt două 
realități organic legate între ele, în procesul mântuirii noastre. 
„Nici Hristos fără cruce, nici cruce fără Hristos“, spunea Traian 
Dorz, poetul „Oastei Domnului“. Aşa cum Hristos ca Mântuitor 
al nostru nu poate fi conceput în afara jertfei de pe cruce, tot 
astfel nici crucea nu poate fi venerată decât ca altarul jertfei lui 
Hristos. 


IV. Recapitularea — Aprecierea 


Cum era considerat lemnul crucii înainte şi în timpul activității 
Mântuitorului? (Lemn aducător de groază şi de moarte). Dar după 
moartea Domnului pe cruce? (Lemn aducător de viaţă, bucurie şi 
mântuire). De ce această schimbare a înţelesului? (Fiindcă 
Domnul l-a sfințit cu sângele său nevinovat, transformând lemnul 
de tortură în altarul jertfei Sale). Ce devine crucea pentru noua 

religie creştină? (Devine emblema care o reprezintă, încât atunci 
când spunem „creştin“, îl considerăm şi „cinstitor al crucii“). De 
când cinstesc creştinii crucea? (De când Domnul a adus pe ea 
jertfa Sa mântuitoare, deci din perioada Sfinţilor Apostoli, care 
o numesc „puterea lui Dumnezeu“). Poate fi considerată crucea 
pe mai departe lemnul de tortură și de chin, deci un obiect odios 
pentru creştini? (Nu poate fi considerată așa, ci pentru creştini 
ea este lemnul de sfințire a vieţii duhovnicești prin sângele Mân- 
tuitorului care a curs pe ea, care ne-a mântuit şi sfințit viața). 
Poate fi considerată crucea idol, iar venerarea ei idolatrie? (Nu 
poate fi considerată idol, întrucât crucea este o realitate de sfințire 
a vieţii, pe când idolul „nu este nimic în lume“). 


V. Asocierea 


Venerarea sau cinstirea sfintei cruci este un cult relativ, 
subordonat celui absolut, de adorare, pe care îl aducem numai 
lui Dumnezeu. Cultul îngerilor, al sfinților, al moaştelor, al icoa- 
nelor, la care se asociază şi cel al crucii, este numit „cult de 
dulie“, sau de cinstire, de închinăciune, de venerare. Le cinstim 
pe acestea, deoarece vedem în ele lucrarea lui Dumnezeu, 
sfințenia lui Dumnezeu, dar pe Dumnezeu îl cinstim pentru El 
Însuşi, ca şi creator și mântuitor al nostru. Cinstind „crucea prin 
care a venit mântuirea la toată lumea“ îl cinstim pe Mântuitorul 
însuși și astfel cinstirea trece de la cruce la Cel răstignit pe ea, la 
patimile şi învierea Lui. Așa se explică şi faptul că însemnându-ne 
cu semnul crucii pronunțăm numele Sfintei Treimi, ceea ce 
înseamnă că mântuirea ne vine de la Sfânta Treime, iar crucea ne 
introduce în comuniunea ei. Aceasta dovedeşte încă odată că 
venerarea sfintei cruci nu poate fi socotită idolatrie. 


VI. Generalizarea 


Aducând venerare sfintei cruci „prin care a venit mântuirea la 
toată lumea, aducem prin aceasta preamărire Sfintei Treimi, care 
ne-a acordat şi ne acordă mântuirea“. 


VII. Aplicarea 


1. Aducând venerare sfintei cruci, Biserica a rânduit ca zilele de 
miercuri și de vineri să fie puse sub ocrotirea sfintei cruci și a 
Patimilor Domnului. 

2. Au fost rânduite și două sărbători închinate sfintei cruci. 
Astfel la 14 septembrie sărbătorim „înălțarea sfintei cruci“ (sau 

„Ziua crucii“) în amintirea înălţării ei în văzul tuturor credincio- 
şilor, la Ierusalim, în ziua de 14 septembrie 335. Cea de a doua 
este numită „Duminica crucii“, stabilită în a treia Duminică din 
postul Paștelui. 

3. Alte moduri de venerare sunt și slujbele rânduite în cinstea 
şi spre lauda crucii. „Acatistul sfintei cruci“, care se citeşte la 14 
septembrie, cântările de laudă şi cinstire a crucii din zilele de 
miercuri și vineri, precum și de la sărbătorile închinate ei. 

4. Se va cânta cu credincioşii: „Crucii Tale ne închinăm 
Hristoase, şi sfântă învierea Ta o lăudăm şi o mărim“. 


Preacinstirea Maicii Domnului 


I. Pregătirea aperceptivă 


Prin articolul al III-lea din Simbolul de credinţă cunoaştem faptul 
că Fiul lui Dumnezeu „pentru noi şi pentru a noastră mântuire 
s-a pogorât din ceruri, s-a întrupat de la Duhul Sfânt și din 
Fecioara Maria și s-a făcut om“. De aici vedem că întruparea 
celei de a doua Persoane a Sfintei Treimi nu a fost oricum, ci „de 
la Duhul Sfânt“, şi nu din oricine, ci dintr-o Fecioară curată, 
care va deveni Născătoare de Dumnezeu, fiindcă Cel născut din 
ea este „Dumnezeu adevărat din Dumnezeu adevărat“. 

Şi cum îngerul care a binevestit nașterea Fiului lui Dumne- 
zeu 1-a spus Sfintei Fecioare că ea va fi binecuvântată între femei, 
vom vedea în cele ce urmează. 


II. Anunţarea temei 


Care sunt temeiurile Preacinstirii Maicii Domnului. 


III. Tratarea 


Despre naşterea şi copilăria aceleia care va deveni Născătoare de 
Dumnezeu se cunosc puţine lucruri. Se ştie că părinţii ei se 
numeau loachim şi Ana, care nu au avut copii până la adânci 
bătrânețe. Rugând neîncetat pe Dumnezeu să-i binecuvânteze cu 
un copil, Părintele ceresc le-a dăruit o fiică, pe care au numit-o 
Maria. loachim şi Ana o închină Domnului, ducând-o la templu 
ŞI încredințând-o preoților, unde a stat până la vârsta de 14-15 

ani. Mai multe date despre Sfânta Fecioară aflăm din Sfintele 
Evanghelii cu prilejul Buneivestiri a Nașterii Domnului și a 
activităţii Sale mesianice. Astfel, Bunavestire ne prezintă cin- 
stirea de care s-a bucurat Fecioara Maria din partea lui Dumne- 
zeu, fiind aleasă dintre femei pentru a deveni Maica Domnului: 
„Şi îngerul i-a zis: Duhul Sfânt se va pogori peste tine şi puterea 
celui Preaînalt te va umbri, pentru aceea și Sfântul care se va 
naşte din tine, se va chema Fiul lui Dumnezeu“ (Luca 1, 35). 
Sfânta Fecioară a păstrat în taină bunavestire a îngerului, 
supunându-se cu multă evlavie voii lui Dumnezeu. Viaţa ei a 
devenit de aici înainte o dăruire lui Dumnezeu şi o jertfă de ducere 
la îndeplinire a voii Sale. Ea nu putea spune nimănui, nici chiar 
lui losif ceea ce îngerul i-a comunicat, deoarece nefiind crezută 
cădea în osânda Legii, care era foarte aspră. O situaţie ca aceasta 
putea să cadă sub acuza desfrâului şi era pedepsită prin uciderea 
cu pietre (Deuteronom 22, 23). De aceea, logodnicul ei „drept 
fiind şi nevrând să o vădească, a voit să o lase în ascuns (Matei 
1, 19). Dar într-o asemenea situație, Sfânta Fecioară ar fi rămas 
singură, fără nici un ajutor. 

De aceea Evanghelia ne spune că în timp ce losif „cugeta 
aceasta, iată îngerul Domnului i s-a arătat în vis grăind: „losife, 
fiul lui David, nu te teme a lua pe Maria logodnica ta că ce s-a 
zămislit în ea este de la Duhul Sfânt. Ea va naşte fiu şi va chema 
numele lui lisus, căci El va mântui poporul său de păcatele sale. 
Şi deşteptându-se din somn Iosif a făcut așa cum i-a poruncit 
îngerul Domnului, şi a luat-o la el pe logodnica sa. Și fără s-o fi 
cunoscut pe ea, losif a făcut aşa cum i-a poruncit îngerul 
Domnului, şi a luat-o, Maria născând pe fiul ei cel Unul-Născut, 
căruia i-a pus numele lisus“ (Matei 1, 20-25). 

Şi după naşterea Domnului, Mama Sa a rămas tot fecioară, 
Iosif nu a fost şi nu a devenit nici după naşterea lui lisus soțul 
natural al Mariei, ci a rămas pe mai departe protectorul Sfintei 
Fecioare. El era un om drept înaintea lui Dumnezeu, păzea legea 
şi voia Sa, iar dacă îngerul i-a comunicat marea taină a întrupării, 
a păstrat cu certitudine toată consideraţia şi sfințenia acesteia. 
Dreptul losif a rămas în continuare protectorul Sfintei Fecioare 
şi al pruncului născut în ieslea din Betleem pe care L-a ferit de 
mânia lui Irod prin fuga în Egipt. lisus Hristos a acordat cinstirea 
Mamei Sale în tot timpul copilăriei şi adolescenţei. Sfânta 
Evanghelie nu pierde din vedere acest amănunt, comunicându-ne 
că „le era supus“ (Luca 2, 51), precizând deopotrivă că în tot 
timpul vieții, Sfânta Fecioară a păstrat în sufletul ei cu acceși 

sfântă evlavie taina întrupării Fiului lui Dumnezeu: „Și prin însuși 
sufletul ei va trece sabie“ (Luca 2, 3-5). 

Domnul a cinstit, apoi, pe Maica Sa în tot cursul activității 
Sale mesianice. Astfel prima minune a Mântuitorului este cea de 
la nunta din Cana Galileii, când la cererea Maicii Sale a trans- 
format apa în vin. Încă de acum ea este mijlocitoare pe lângă 
Fiul ei şi va rămâne astfel până la sfârşitul veacurilor. De aceea 
Maica Domnului a fost cinstită și de mulțimea care, urmând pe 
Fiul ei, se învrednicea de harul și binecuvântările Lui. Evanghelia 
relatează cazul unei femei care admirând înțelepciunea Domnului, 
fericeşte pe Mama Sa zicând: „fericit este pântecele care te-a 
purtat şi sânii pe care I-ai supt“ (Luca 11,27). 

lisus confirmă cinstirea Maicii Sale: „Așa este“ (adevărat 
spui) şi adaugă: „fericiți cei ce ascultă cuvântul lui Dumnezeu 
şi-l păzesc“. Şi în acest caz Sfânta Fecioară rămâne şi se oferă ca 
un model de ascultare şi de păzire a cuvântului lui Dumnezeu. 

Sfintele Evanghelii amintesc de „fraţii“ şi „surorile“ 
Domnului, fapt care pe unii creștini îi sminteşte, socotind că 
Maica Domnului, ar mai fi avut copii după nașterea lui lisus. Și 
din această pricină ei refuză să aducă cinstire Sfintei Fecioare. 
Dar „frații“ şi „surorile“ Domnului amintiţi în Evanghelie nu 
sunt fiii Maicii Domnului, ci ai altei femei numită tot Maria. 
Aceştia nu sunt frați, ci veri ai Domnului: în limba şi uzul 
Vechiului Testament prin cuvântul „frate“ se înțelegea și cel de 
cumnat, nepot sau verișor. lată spre exemplificare un asemenea 
text: „Atunci a zis Avraam către Lot: Să nu fie ceartă între mine 
şi tine, între păstorii mei şi ai tăi, căci suntem fraţi“ (Facere 13, 
8). Este ştiut însă că Lot era nepotul lui Avraam şi nu fratele 
acestuia. În textele evanghelice, Maria, mama aşa-zişilor „frați“ 
ai Domnului este pomenită separat de Maria, Maica Domnului: 
„ŞI erau acolo multe femei privind de departe... între care Maria 
Magdalena şi Maria mama lui lacob şi a lui Iosif și mama fiilor 
lui Zevedeu“ (Matei 27, 55-56). Aici se face deosebirea între 
Maria Magdalena şi Maria mama lui lacob şi losif care era mama 
verilor Domnului lisus. Într-un alt text: „Şi stăteau lângă crucea 
lui lisus: mama Lui şi sora mamei Lui Maria lui Cleopa şi Maria 
Magdalena“ (loan 19, 25), se face deosebirea între Maria, mama 
lui lisus şi celelalte două femei cu acelaşi nume, adică Maria 
Magdalena şi Maria numită „sora mamei lui lisus“. Evident că 
cea din urmă era soția lui Cleopa şi nu era sora a mamei lui lisus, 
ci verişoara, deoarece două surori nu purtau acelaşi nume. Deci 
aceasta era Maria, mama lui lacob și a lui Iosif, deci mama verilor 
lui lisus. 

În sfârşit, dacă Domnul ar mai fi avut fraţi nu ne putem 
explica de ce a încredinţat Sfântului Apostol Ioan grija Maicii 
sale, şi nu „fraţilor şi surorilor“, adică „fiilor“ er. 

Aflându-se în grija Sfântului Apostol loan, Maica Domnului 
participă alături de Sfinţii Apostoli la evenimentele care urmează: 
Învierea Domnului, Înălţarea Sa la cer şi Pogorârea Sfântului 
Duh. Ea s-a bucurat de multă cinstire din partea Sfinților Apostoli 
ca şi din partea tuturor credincioşilor care formează la 
Cincizecime prima comunitate creştină, adică Biserică. 
Acordându-i şi după adormire aceeaşi cinstire, Maica Domnului 
rămâne de-a pururi mijlocitoare către Fiul ei pentru credincioșii 
care i se adresează în rugăciune. 


IV. Recapitularea — Aprecierea 


Prea Sfânta Fecioară a fost cinstită în timpul vieţii? (Da). De 
cine? (În primul rând Dumnezeu însuși i-a acordat cinstirea 
întrucât Dumnezeu Fiul ia trup din trupul ei, iar prin întruparea 
Sa ne aduce mântuirea). De unde ştim aceasta? (Din modul în 
care o întâmpină Arhanghelul Gavril). Cum o socotește îngerul 
după comunicarea mesajului ceresc? (Născătoare de Dumnezeu). 
Care este atitudinea Preacuratei Fecioare față de ea însăşi în urma 
veştii primite de la înger? (Sub aceeaşi luminare a Duhului Sfânt 
ea recunoaște că Cel Puternic i-a făcut mărire şi o vor ferici toate 
neamurile). De ce o vor ferici toate neamurile? (Fiindcă prin ea 
Dumnezeu trimite pe Fiul Său spre a mântui întregul neam 
omenesc). După nașterea Domnului Maria a rămas tot Fecioară? 
(Da, fiindcă, dreptul Iosif împlinind și el o poruncă a lui Dum- 
nezeu nu a fost soțul ei natural, ci legal, adică protectorul Familiei 
Sfinte). Care a fost atitudinea Mântuitorului faţa de ea? (Copil 
fiind i-a fost ascultător și supus; în timpul activității mesianice 
i-a dat cinstirea săvârşind la cererea ei prima Sa minune, la Cana 
Galileii. În timpul Sfintelor Patimi o cinsteşte prin aceea că o dă 
în grija Sfântului Apostol loan). A mai avut Maica Domnului și 
alți copii? (Nu a mai avut). Cine sunt cei numiţi în Sfânta 
Evanghelie „frații“ şi „surorile“ Domnului? (Sunt verişorii Lui). 
De aceea putem spune că Maica Domnului este Născătoarea de 
Dumnezeu şi pururea Fecioară. 


V. Asocierea 


Sfântul Irineu (Ț202) arată că Sfânta Fecioară Maria a devenit 
pentru credincioşi o a doua Evă, așa cum lisus este un al doilea 

Adam: „Maria a desfăcut legăturile strânse prin greşeala Evei. 
Una s-a opus poruncilor lui Dumnezeu, cealaltă s-a supus. Eva a 
ascultat de cuvântul diavolului, Maria a plecat urechea la glasul 
îngerului. Neamul omenesc arvunit morţii printr-o fecioară, a fost 
mântuit de o alta Fecioară“. 


VI. Generalizarea 


Biserica aduce prea cinstire Maicii Domnului ca Născătoare de 
Dumnezeu, Pururea-Fecioară şi mijlocitoare pentru mântuirea 
credincioşilor, iar prin această preamărire credincioșii aduc 
adorare lui Dumnezeu, Cel Unul în Fiinţă și întreit în Persoane. 


VII.Aplicarea 


Acordând dintotdeauna preacinstire Maicii Domnului, Biserica 
noastră dreptmăritoare nu face altceva decât să împlinească voia 
lui Dumnezeu. Astfel: 

1. Biserica a rânduit patru sărbători mari în semn de prea- 
cinstire a Maicii Domnului: la 8 sept. „Naşterea Maicii Domnului; 
la 25 martie „Bunavestire“, la 21 noiembrie „Intrarea în Biserică 
a Maicii Domnului, şi 15 august: „Adormirea Maicii Domnului“. 

2. Credincioşii sărbătoresc Adormirea Maicii Domnului cu 
o pregătire duhovnicească de post pe o perioadă de două 
săptămâni precedate praznicului. 

3. Se aduc Maicii Domnului imne de laudă, rugăciuni de mul- 
ţumire şi de cerere mai ales în cadrul Sfintei Liturghii dar și în 
restul cultului public şi particular. S-au rânduit şi slujbe speciale 
în cinstea Maicii Domnului, cum este „Acatistul Buneivestiri“ şi 
„Paraclisul Maicii Domnului“. 

4. Multe dintre lăcașurile de închinare sunt zidite în cinstea 
Maicii Domnului, sau puse sub ocrotirea ei duhovnicească, pur- 
tând, fie numele ei, fie al uneia dintre sărbătorile închinate ei. 

5. Chipul Maicii Domnului zugrăvit în icoane, împodobește 
zidurile bisericilor şi casele credincioșilor. 

6. De-a lungul vremii multe femei au primit la botez numele 
Preacuratei Fecioare, încât acesta a devenit foarte răspândit şi a 
rămas ca un mijloc de exprimare a pietăţii prin preacinstirea 
Maicii Domnului. 

7. Se va cânta cu credincioşii „Axionul“, precum şi alte cân- 
tări tipiconale bisericești prin care preaslăvim pe Maica 
Domnului. 

Parusia (A doua venire a Domnului) 


|. Pregătirea aperceptivă 


În Simbolul de credință mărturisim despre Fiul lui Dumnezeu că 
„pentru noi şi pentru a noastră mântuire s-a pogorât din ceruri şi 
s-a întrupat din Duhul Sfânt şi din Fecioara Maria și s-a făcut 
om; şi s-a răstignit pentru noi în zilele lui Ponţiu Pilat şi a pătimit 
şi s-a îngropat; şi a înviat a treia zi după Scripturi; şi s-a suit la 
ceruri şi şade de-a dreapta Tatălui; şi iarăşi va să vină cu mărire 
să judece viii şi morţii; a cărui Împărăţie nu va avea sfârșit“. 


II. Anunţarea temei 


Această a doua venire a Domnului se numeşte parusia Domnului, 
la care ne vom referi în cele ce urmează. 


III. Tratarea 


Înaintea sfintelor patimi, Domnul a spus Sfinților Apostoli că va 
veni pentru a doua oară nu ca să mântuiască lumea, ci ca să o 
judece şi să o înnoiască. Această a doua venire a Domnului coin- 
cide cu însuşi sfârșitul veacurilor. (Vezi Matei 24, 3-51). Odată 
cu a doua venire a Domnului va avea loc și învierea morţilor 
pentru judecata obştească. (loan 5, 25-29). 

Domnul a mai precizat însă că nu știm și nici nu putem ști 
„Ziua şi ceasul“ parusiei. Nici îngerii din cer nu-l ştiu și nici 
chiar Fiul, ci se află în atotştiinţa Tatălui. 

Necunoscând data parusiei, vom cunoaște însă semnele pe 
care Fiul Însuşi ni le descoperă. Dintre acestea unele sunt mai 
îndepărtate, iar altele mai apropiate parusiei. lată-le: apariţia 
proorocilor mincinoși, războaie și veşti despre războaie. Apoi, 
apariția nenorocirilor: foamete, cutremure, ciumă. Se va răci 
iubirea şi va creşte mult ura între oameni. Evanghelia se va 
propovădui la toată făptura, inclusiv la poporul iudeu (Romani 
11,25). La aceste semne, Sfânta Carte adaugă şi venirea lui Enoh 
şi Ilie ca să mărturisească despre Domnul, ca şi venirea lui 
antihrist, potrivnicul Domnului (1 loan 2, 18), fiul pierzării (II 
Tesaloniceni 2, 3-11), fiara (Apocalipsa 13, 1-18), care va amăgi 
şi va persecuta pe cei drepţi; dar a cărui putere va înceta odată cu 
parusia. Semnele apropiate parusiei se referă la apariția „semnului 
Fiului Omului“, adică a sfintei cruci, ca semn al mântuirii care 

se încheie, a uşii harului care se închide. Parusia Domnului va fi 
„pe norii cerului cu putere şi cu slavă multă“. Îngerii ca înainte 
mergători, cu sunet mare de trâmbiţă vor aduna pe cei aleși ai 
Domnului şi va începe judecata lumii. Nedescoperindu-ne ziua, 
Mântuitorul ne îndeamnă la priveghere. Venirea lui va fi ca cea a 
fulgerului care luminează „ieşind de la răsărit şi se arată până la 
apus“, sau ca „furul“ noaptea. „Aceea cunoaşteţi că de ar ști 
stăpânul casei la ce strajă din noapte vine furul, ar priveghea şi 
nu ar lăsa să 1 se spargă casa. De aceea, și voi fiți gata, că în 
ceasul în care nu gândiţi va veni Fiul Omului“ (Matei 24, 43). 

Încă dintru început, din chiar perioada Sfinţilor Apostoli, 
închinătorii Domnului aşteptau parusia. Crezând că în curând va 
veni Domnul, îl aşteptau cu sufletele curate. Unii din ei exagerau 
chiar această așteptare, crezând că foarte curând va fi venirea 
Domnului şi nu se mai îngrijeau de cele necesare vieţii, refuzând 
chiar să și muncească. De aceea, Apostolul este nevoit să intervină 
pe un ton categoric, arătând că „cine nu vrea să muncească, nici 
să nu mănânce“ (II Tesaloniceni 3, 10), urmând ca să explice 
apoi că parusia se va întâmpla cu siguranţă, că Domnul însuși a 
promis că va reveni, dar nimeni nu poate şti când se va întâmpla 
aceasta. A doua venire va fi pe neașteptate: „lar despre ani şi 
despre vremi, fraților, nu aveţi trebuință să vă scriem, pentru că 
voi înşivă ştiţi bine că ziua Domnului vine ca un fur noaptea“ (| 
Tesaloniceni 4, 16 şi 5, 3; vezi şi II Petru 3, 2-10). 

Pe lângă acești creştini care aşteptau cu evlavie parusia 
crezând că va fi „curând“, dar pe care Apostolul lămurindu-i s-au 
încadrat în rânduiala Bisericii, existau însă și alţii care nu se 
supuneau rânduielilor sfinților apostoli, necontenind a propovădui 
şi a duce şi pe alţii la rătăcire, spunând că venirea a doua a 
Domnului s-a și petrecut. (II Timotei 2, 18). 

Şi după moartea apostolilor creștini de bună credință așteptau 
cu evlavie parusia. Mai ales că dezlănțuindu-se persecuțiile 
împotriva lor, Domnul era aşteptat cu mai multă insistenţă. Era 
de-a dreptul o mângâiere pentru ei să știe că, fiind ocărâți şi duşi 
la moarte, credinţa lor nu-i va înşela; Domnul cel înviat va reveni 
spre a le da cununa neveștejită a fericirii veşnice... De fapt, nue 
de mirare că Apostolul chiar încheie prima sa epistolă către Corin- 
teni cu asigurarea că „Domnul vine!“ (Maranatha!). La fel şi 
cartea numită: „Învățătura celor 12 Apostoli“ scrisă în primul 
secol creştin reflectă aşteptarea cu evlavie a parusiei Domnului: 
„Privegheați pentru viața voastră; candelele voastre să nu se 
stingă, fiți gata că nu știți ceasul în care Domnul nostru va veni 

şi încheie: „va veni Domnul şi toți sfinții cu el. Atunci lumea va 
vedea pe Domnul venind pe norii cerului“ (Cap 16). 

Pe de altă parte însă cei rătăciţi de la rânduiala Bisericii au 
şi început calculele parusiei Domnului. Pornind de la spusele 
Sfinților Apostoli că parusia Domnului va fi precedată de venirea 
lui antihrist (II Tesaloniceni 2, 3-11; 1 loan 2, 18), sau „fiara“ 
(Apocalipsa 13, 1-18) care va amăgi pe mulţi spre pierzanie 
(Apocalipsa 20, 1-10), s-a căutat să-l identifice cu mai mulți 
împărați persecutori, începând cu Nero. Au apărut apoi şi alte 
greşeli, sau erezii, precum Cerint, iudeu din Alexandria, care pe 
la sfârşitul primului secol creştin propovăduia că Domnul va veni 
şi va întemeia împărația mesianică pe pământ, care va dura 1000 
de ani şi care se va desfăşura sub forma desfătărilor trupești de 
tot felul. Mai târziu, în partea a doua a secolului al II-lea, un alt 
eretic, pe nume Montan, învăţa că sfârșitul lumii este aproape și 
că în scurt timp parusia va avea loc în Frigia, şi că se va cobori 
lerusalimul ceresc întemeindu-se împărăția de 1000 de ani. Apoi, 
chiar un episcop egiptean Nepos de Arsinoe susține (secolele II- 
III) că parusia este aproape şi că odată cu ea se va întemeia și 
împărăția de 1000 de ani. Ceilalţi reprezentanţi ai Bisericii nu 
au fost de acord cu el, socotind greșită această învățătură. La 
sinodul II ecumenic din Constantinopol, 381, Biserica 
anatematizează pe toţi cei care propovăduiau împărăţia de 1000 
de ani. 

Parusia a fost așteptată însă mereu. S-a socotit astfel că anul 
500 va aduce sfârșitul veacurilor. Fiindcă Domnul nu a venit în 
acest an, anul 1000 a fost apoi socotit ca împlinire a speranţelor 
așteptării parusiei. S-a creat o atmosferă generală legată de parusia 
Domnului, fixată la sfârșitul primului mileniu: „O indispoziţie 
grea ca înainte de vijelie apăsa sufletele, o îngrijorată frică de 
judecata lui Dumnezeu. Comerţul şi negoțul încetase, chiar 
pământul în multe locuri nimeni nu-l mai lucra. Nenumărați 
oameni își dăruiau bunurile lor Bisericilor și mănăstirilor şi 
călătoreau la Palestina în aşteptarea că în valea losafat are să fie 
judecata lumii“. 

A trecut şi anul 1000 şi nădejdile sunt din nou stimulate de 
abatele Ioachim de Floria care fixează sfârşitul lumii în anul 1260. 
Succesul lui a fost cu atât mai mare cu cât în 1250 izbucni o 
ciumă, socotită ca unul din semnele parusiei. Se constituie 
asociația numită a „flagelanţilor“ care din nordul Italiei se întinde 
în Germania, Polonia, provinciile slovene, etc. Flagelanţii 
dezbrăcați până la brâu mergeau în procesiuni biciuindu-şi trupul 
până la sânge, cântând imne de pocăință. 

Speranţele venirii a doua trec apoi ca un val dintr-un secol 
în altul fără rezultat. Din secolul al XIX-lea însă aşteptarea 
parusiei este organizată sub forma grupărilor religioase, care apoi 
vor deveni culte sau secte religioase. 

În calcularea datei parusiei Domnului sunt combinate cifre 
luate în special din cărțile profetice ale Vechiului Testament, cu 
cele din cărțile apocrife ale Vechiului și Noului Testament, pe 
toate acestea raportându-le la Apocalipsa, se trag concluzii, care 
pot crea senzaţii, dar care nu pot fi verificate decât prin... 
neîmplinirea lor. 

Cea mai spectaculoasă așteptare a parusiei a fost cea inițiată 
de Wilhelm Miller şi succesorii săi, care au dat naștere 
adventismului. Parusia va putea avea loc după calculele lui, între 
21 martie 1843 şi 21 martie 1844. Vine şi data mult așteptată, 21 
martie 1843. Apoi trece şi vine și 21| martie 1844, tot fără rezultat. 
W. Miller își mărturiseşte greşeala în public. Pentru a salva de la 
eşec gruparea adventistă care se constituise, un adept al lui Miller, 
G. Snow, reia calculele lui Miller spunând că parusia va avea loc 
la 10 octombrie 1844. La 10 octombrie 1844 toţi s-au adunat 
afară din oraș, îmbrăcaţi în haine albe aşteptând venirea Domnului 
cu ochii înălțaţi spre cer şi cu cântări. „Așa de mult s-au rugat: 
vino, Doamne lisuse / Și el nu a venit“. Un prieten al lui Miller 
scria: „Eu am părăsit locul de adunare şi am plâns ca un copil. 
Timpul trecuse și Domnul cel mult dorit, nu venise“. Tulburarea 
şi deruta a fost mare şi profundă. Greu şi-au mai reluat activitatea, 
şi toți ar fi părăsit gruparea, dacă nu ar fi apărut Ellen White, 
care arăta că, într-adevăr la 10 octombrie 1844 Mântuitorul a 
venit, dar ca să curețe sanctuarul ceresc. Templul ceresc trebuia 
să fie curăţit de profanarea făcută de oameni prin înlocuirea 
sâmbetei cu duminica. 

Dacă data de 10 octombrie 1844 nu a marcat parusia 
Domnului, o altă fracțiune adventistă o fixează cu 30 de ani mai 
târziu, adică în 1874. Această dată şi-o însuşeşte şi Carol Russel, 
întemeietorul sectei numită „Studenţii Bibliei“. Acesta vine însă 
cu precizarea că, potrivit calculelor sale, în 1914 va începe 
mileniul. 

Alte fracțiuni mileniste calculează a doua venire în 1925, 
apoi în 1975, şi în sfârșit, tot atât de neîntemeiate sunt și calculele 
parusiei pentru anul 2000. 

Alte calcule pornesc de la semnele ultime ale parusiei, 
încercând să-l identifice pe antihrist. Milenariștii îl identifică în 
persoana papei. Motivând identificarea papei cu antihrist, 
adventiştii spun că papa s-a făcut pe sine Dumnezeu (II 

Tesaloniceni 2, 4), a dus război cu sfinţii (Apocalipsa 13, 7) prin 
inchiziţie a schimbat sărbătorile (Daniel 7, 25), adică sâmbăta 
cu duminica. Aceste argumente nu rezistă însă adevărului istoric, 
întrucât nici un papă nu s-a făcut Dumnezeu, ci „vicar“, adică 
„înlocuitor al lui Hristos“. Nu el a fost acela care a introdus 
cinstirea Duminicii. 


IV. Recapitularea — Aprecierea 


Care este credința pe care o mărturisim în legătură cu parusia 
Domnului? (Mărturisim în Simbolul de credinţă pe baza făgădu- 
inței Domnului că „iarăşi va să vină cu mărire să judece viii și 
morții a căruia împărăție nu va avea sfârşit“). Cunoaștem noi cu 
exactitate data când va fi parusia Domnului? (Nu cunoaștem data; 
Mântuitorul ne spune că aceasta este numai în știința Tatălui). 
Dar ce cunoaștem? (Semnele parusiei). De unde le cunoaștem? 
(Mântuitorul însuşi ni le-a comunicat). Cum sunt acestea? (Unele 
mai apropiate, altele mai îndepărtate). Cum aşteptau unii din 
primii creştini a doua venire? (O considerau foarte apropiată, 
motiv pentru care nu se mai îngrijeau de cele necesare vieții). Ce 
atitudine a luat Sfântul Apostol Pavel? (A combătut-o, spunând 
că nimeni nu poate ști când va veni Fiul Omului). Alţi creștini 
ce spuneau? (Că a doua venire s-a şi petrecut). Ce atitudine ia 
Apostolul față de unii ca aceștia? (Îi consideră rătăciți şi periculoși 
prin aceea că atrag și pe alţii la greșeala lor. Unii ca aceştia trebuie 
evitaţi). S-au făcut profeţii cu privire la a doua venire a 
Domnului? (S-au făcut foarte multe. Unele mai spectaculoase 
decât altele). S-a împlinit vreuna din ele? (Nu s-a împlinit). Ce 
atitudine a luat Biserica? (Le-a combătut cu hotărâre. Pe de altă 
parte, totdeauna a atras credincioşilor atenţia să nu urmeze aceste 
profeţii fiindcă nu sunt adevărate şi nu pot fi adevărate din mo- 
ment ce Domnul nu a voit să ne descopere când va veni EI, ci 
ne-a poruncit să rămânem în priveghere cu sufletele mereu cu- 
rate). 

Vorbind însă de „cele viitoare“ Mântuitorul nu se referă la 
data parusiei Sale. 


V. Asocierea 


Am văzut că aşteptării celei de a doua veniri a Domnului i s-a 
asociat hiliasmul și apoi milenarismul. Acesta nu ne opreşte însă 
să facem deosebirea dintre aşteptarea parusiei Domnului ca 
învățătură a Bisericii şi greșeala hiliastă şi milenaristă, care de-a 

lungul vremii a creat atâta tulburare și confuzie. Ea apare ca ruptă 
de învățătura şi rânduiala Bisericii, ca propovăduitoare a unei 
„înţelepciuni“ false, care duce la rătăcire şi denaturează conşti- 
inţele multor credincioși. 


VI. Generalizarea 


Din cele până aici tratate vedem că parusia este o promisiune a 
Domnului, dar „ziua şi ceasul“ nimeni nu le poate cunoaşte, 
rămânând în atotştiința Tatălui. 


VII. Aplicarea 


Din soroacele neîmplinite putem trage unele învățături practice 
duhovniceşti, şi anume, în primul rând că pentru creştini nu are 
importanță când anume va fi parusia Domnului, ci cum suntem 
pregătiţi, sau cum trebuie să fim pregătiți atunci când Domnul 
ne va chema la El. De aceea, în locul calculelor lipsite de temei, 
creştinilor le revine de împlinit datoria de a priveghea necontenit, 
şi a se ruga după cum Biserica ne învaţă: „Sfârşit creştinesc vieţii 
noastre, fără durere, neînfruntat, în pace și răspuns bun la 
înfricoşata Judecată a lui Hristos, să cerem“. 

Credincioșii „neîncercaţi“ în credință, sau mai puțin 
cunoscători ai Sfintei Scripturi, au datoria să fie prevăzători și 
cu luare aminte la orice învățătură străină Bisericii care li s-ar 
propovădui de către profeții mincinoşi, iar nelămuririle ce ar putea 
apare în conștiința lor, să le clarifice cu preoții Bisericii lăsați 
anume de Dumnezeu ca să „înveţe drept cuvântul adevărului“. 


Judecata din urmă 


I]. Pregătirea aperceptivă 


În articolul al VII-lea al Simbolului de credință mărturisim că 
Fiul lui Dumnezeu înălţat de-a dreapta Tatălui „iarăși va să vie 
cu mărire să judece viii și morții a căruia împărăție nu va avea 
sfârşit“. 

Pe ce se întemeiază această mărturisire de credinţă cu privire 
la realitatea celei de a doua veniri a Mântuitorului, ca Judecător 
al lumii, sau a judecății universale, sau din urmă? 

II. Anunţarea temei 


Pe însăşi cuvântarea Sa rostită înaintea Sfintelor Sale Patimi, cu 
care prilej ne prezintă magnificul tablou al judecății de apoi, la 
care ne vom referi în cele ce urmează. 


III. Tratarea 


Textul pericopei „lar când va veni Fiul Omului întru slava Sa 
şi toţi sfinții îngeri cu EI, atunci va şedea pe tronul slavei Sale; 
şi se vor aduna înaintea Lui toate neamurile şi-i va despărţi pe 
unii de alţii, precum desparte păstorul oile de capre, și va pune 
oile de-a dreapta Sa și caprele de-a stânga. Atunci va zice 
împăratul celor de-a dreapta Lui: veniţi, binecuvântații Părintelui 
Meu, moșteniți împărăţia cea pregătită vouă de la întemeierea 
lumii. Căci am flămânzit şi Mi-aţi dat de am mâncat, am însetat 
şi Mi-aţi dat de băut, străin am fost și M-aţi primit, gol am fost 
şi M-aţi îmbrăcat, bolnav am fost şi M-aţi cercetat, în temniţă 
am fost şi ați venit la Mine. Atunci vor răspunde Lui drepţii, 
zicând: Doamne, când Te-am văzut flămând şi Te-am hrănit? Sau 
însetat și Ţi-am dat să bei? Când Te-am văzut bolnav sau în 
temniţă și am venit la Tine? Şi răspunzând împăratul va zice lor. 
Amin grăiesc vouă, întrucât ați făcut unuia dintre acești frați ai 
Mei prea mici, Mie Mi-aţi făcut. Atunci va zice şi celor de-a 
stânga: duceți-vă de la Mine, blestemaţilor, în focul cel veşnic, 
care este pregătit diavolului şi îngerilor lui. Căci am flămânzit și 
nu Mi-aţi dat să mănânc, am însetat şi nu Mi-aţi dat să beau, 
străin am fost şi nu M-aţi primit, gol şi nu M-aţi îmbrăcat, bolnav 
şi în temniţă, şi nu M-aţi cercetat. Atunci vor răspunde ei zicând: 
Doamne, când Te-am văzut flămând sau însetat, sau străin, sau 
gol, sau bolnav, sau în temniţă şi nu Ti-am slujit? Atunci le va 
răspunde, zicând: Amin grăiesc vouă, întrucât n-aţi făcut unuia 
dintr-aceşti prea mici, nici Mie nu Mi-aţi făcut. Şi vor merge 
aceştia la osânda veşnică, iar drepții la viaţa veşnică“ (Matei 25, 
31-46). 


Explicarea textului După cum vedem din relatarea pericopei, 
Fiul Omului nu se va afla în stare de umilință, de „Miel al lui 
Dumnezeu care ridică păcatele lumii“, ci de Împărat-Judecător. 
El nu va mai învăţa calea vieţii și a dreptăţii, ci va constata modul 
în care ea a fost îndeplinită. Nu se va prezenta singur ca Judecător, 
ci împreună cu îngerii pentru a da judecății întreaga ei amploare 
şi însemnătate. Nimeni nu va putea fi scutit de la această judecată. 

Fiecare, fără nici o deosebire, va trebui să dea socoteală de faptele 
săvârşite în această viaţă şi să primească sentința dreaptă potrivită 
lor. Nu vor fi judecaţi după lege, ci după atitudinea pe care au 
avut-o față de semenii lor, în care au văzut sau nu pe lisus. În 
felul acesta, Judecătorul raportează la Sine toate faptele noastre: 
„Mie Mi-aţi făcut!...“. 

În funcţie de aceasta, cei drepți vor fi despărțiți de cei 
nelegluiți. Despărțirea lor este asemenea celei dintre oi și capre. 
Oaia reprezintă ființa blândă şi ascultătoare; capra este mai 
îndărătnică şi mai greu de supravegheat. Cei binecuvântaţi sunt 
repartizați la dreapta, asemenea oilor, ca unii care au ascultat de 
glasul stăpânului lor; iar „cei blestemați“, sau osândiți vor fi 
repartizați la stânga, ca unii care s-au depărtat de comuniunea 
lui lisus cel aflat în nevoi şi în suferință... Interesant că atât cei 
repartizați la dreapta, cât şi cei repartizați la stânga vor rămâne 
nedumeriţi, fiindcă în drumul vieţii lor nu-și amintesc să-L fi 
întâlnit vreodată pe lisus. Dacă L-ar fi întâlnit, apreciază ei, poate 
ar fi adoptat o altă atitudine (cei repartizați la stânga). Judecătorul 
le va descoperi atunci taina că El s-a aflat în toți oropsiţii, 
marginalizaţii şi nenorociții lumii... El se identifică cu ei. Toţi 
aceştia sunt „fraţii“ Lui. După cum remarcă un comentator, „în 
așteptarea arătării Sale în slavă, Fiul Omului cunoaște un mod 
de existenţă şi de prezenţă, de un fel foarte particular, secret şi 
misterios. El va fi fost în mod tainic prezent în cei în suferință, 
în fraţii înfometați, goi, bolnavi, izolați. La a doua venire, 
Judecătorul transcendent, Fiul Omului din cartea lui Daniel şi 
din cartea lui Enoh, va descoperi tuturor neamurilor, adunate și 
strânse de-a dreapta şi de-a stânga Sa, o taină de dimensiune 
cosmică. Ei vor constata că acest Judecător, pe care au crezut că 
îl vor vedea pentru prima oară, l-au întâlnit de mult şi mereu, 
de-a lungul vieţii lor pământeşti. Dar această taină ei nu o vor 
cunoaște, decât atunci când va fi prea târziu, când ei vor fi deja 
judecaţi şi repartizați la dreapta sau la stânga“ (Th. Preiss). 

De aici vedem că judecata universală va fi făcută o singură 
dată de Judecătorul-Împărat, ca instanţă supremă, de aceea 
sentința rostită de El va fi definitivă, veşnică şi fără drept de 
apel... 

Cercetând mai îndeaproape textul pericopei putem aprecia 
faptul că celor condamnaţi nu li se va pronunţa sentinţa asupra 
faptelor rele săvârşite, ci asupra a ceea ce au omis să săvârşească 
din ceea ce trebuia sau aveau obligația să făptuiască. Astfel, 
Judecata reprezintă o luare de poziție faţă de cei care au ascuns, 
sau față de cei ce au înmulțit talantul cu care au fost înzestrați de 

Dumnezeu... Apoi, judecata nu face o expunere dramatică asupra 
tuturor răutăţilor săvârșite peste veacuri, ci pune în lumină faptele 
bune, care rămân biruitoare ca singurii martori și singurul criteriu 
de rostire a unei sentinţe drepte şi definitive din partea lui Dum- 
nezeu-Judecătorul... 

Vorbind însă despre judecata din urmă, Domnul nu a voit 
nici să amenințe, nici să sperie, ci să îndemne și să încurajeze 
spre săvârşirea faptelor bune, trezind tuturor încrederea în biruința 
lor definitivă şi deplină, precum și optimismul de a nu înceta să 
creşti şi să te desăvârşești în săvârşirea lor, ştiind că odată și 
odată ele își vor primi adevărata şi bine meritata lor răsplată. 
Altfel spus, El vrea să continue prin noi, prin fiecare din noi, 
până la sfârşitul veacurilor, opera sa de samarinean milostiv. El 
vrea ca „împărăția lui Dumnezeu sădită înăuntrul nostru“ (Luca 
17, 21-22), să nu rămână ascunsă, ci să constituie o continuă 
afirmare a faptei lui lisus către toţi cei aflați în suferinţă, în nevoi 
şi în tot felul de neputinţe... 


IV. Recapitularea — Aprecierea 


Despre ce judecată ne vorbeşte Mântuitorul în pericopa amintită? 
(Despre judecata din urmă, sau de apoi). Ce caracter are această 
judecată? (Universal). Ce înseamnă aceasta? (Că vor fi judecaţi 
toți oamenii, toate neamurile pământului, fără nici o deosebire). 
Cine va face această judecată? (Ea va fi făcută de Fiul Omului, 
aflat în toată mărirea Sa, ca Împărat al slavei, înconjurat de sfinții 
Săi îngeri). Care vor fi martorii și apărătorii celor judecaţi? 
(Faptele lor. Istoria se va deschide ca o carte în care fiecare a 
scris fapta sa cu consecinţe asupra vieții semenilor săi). Care 
sunt caracteristicile acestei judecăţi? (Ea va fi una singură, uni- 
versală, definitivă şi fără drept de apel). 


V. Asocierea 


Pe lângă judecata universală, veşnică și definitivă, există şi 
judecata particulară, la care este supus sufletul fiecărui om, când 
trece pe tărâmul veşniciei. Această judecată nu este definitivă, 
de aceea, rugăciunea Bisericii, din care ei continuă să facă parte 
până la sfârșitul veacurilor, adică până la judecata universală, le 
poate veni în ajutor. 

VI. Generalizarea 


Din cele până aici tratate vedem că judecata din urmă va fi făcută 
de Dumnezeu-Judecătorul aflat în mărire veşnică; ea fiind uni- 
versală, dreaptă şi definitivă. 


VII. Aplicarea 


Pericopa judecății de apoi fixează faptele milei trupești pe care 
creștinii trebuie necontenit să le arate față de semenii lor. Acestea 
sunt: a sătura pe cel flămând, a adăpa pe cel însetat, a primi pe 
cel străin, a îmbrăca pe cel gol, a cerceta pe cei bolnavi, pe cei 
aflați în temniţă, în necazuri şi în nevoi. La acestea putem adăuga 
şi faptele milei sufleteşti, care sunt: a îndrepta pe cel păcătos, a 
învăţa calea Domnului pe cel neştiutor şi nepriceput, a da sfat 
celui ce are trebuinţă de el, a ierta pe cei ce ne-au greșit, a mângâia 
pe cel întristat, a ne ruga pentru aproapele nostru. 

Fixată de Biserică înainte de începerea postului Sfintelor 
Paşti, pericopa „judecății din urmă“ are menirea de a ne pregăti 
sufletele spre revizuirea conştiinţei, spre cercetarea faptelor 
proprii şi spre îndreptarea privirii spre iubirea Părintelui ceresc 
arătată prin Jertfa Domnului, de unde ne vine iertarea şi puterea 
de înnoire a vieţii duhovnicești. 


Netemeinicia milenarismului 


I. Pregătirea aperceptivă 


Sfântul Apostol Petru atrage atenţia credincioșilor că în epistolele 
pauline sunt unele lucruri cu anevoie de înţeles, „pe care cei 
neștiutori și neîntăriți le răstălmăcesc, ca și pe celelalte scripturi 
spre a lor pierzare“ (11 Petru 3, 16). Şi într-adevăr, de-a lungul 
vremii au apărut multe răstălmăciri. ŞI cum „lucrurile cele mai 
cu anevoie de înțeles“ se află în cartea profetică numită 
Apocalipsa, „cei neştiutori sau neîntăriți“ şi-au găsit locul unde 
își pot afirma originalitatea, făcând să apară senzaţia şi 
spectacolul. Numai că răstălmăcirile lor produc sminteală în 
sufletele celor de bună credinţă şi derutându-i crează dezbinări 
în unitatea Trupului lui Hristos, adică a Bisericii celei Una. 

Un astfel de mod greșit de interpretare a capitolului 20 din 
cartea Apocalipsei a dat naștere încă din primele veacuri creştine 
ereziei „hiliaste“, reformulată în timpurile mai noi sub numele 
de „milenarism“, cu consecințe negative atât asupra dreptei 
învățături de credință descoperită de Mântuitorul, cât și asupra 
vieţii morale şi a ordinii în societate. 


II. Anunţarea temei 


Vom vedea în cele ce urmează care este netemeinicia hiliasmului 
sau milenarismului. 


III. Tratarea 


Dintru început se ridică întrebarea: ce este, când a apărut şi ce 
propovăduieşte hiliasmul? 

Învățătura hiliastă (de la „hilia“ = o mie) datează dinaintea 
venirii Mântuitorului. Aflaţi sub mai multe stăpâniri străine şi 
dorind eliberarea, iudeii și-au formulat aspirațiile în aşteptarea 
unui Mesia pământesc care va întemeia o împărăție de o mie de 
ani, ca o perioadă de mare fericire şi prosperitate pentru ei. 
Această aspirație a fost preluată de iudeo-creșştini care socoteau 
că, întrucât Mântuitorul nu a realizat acest lucru la prima Sa ve- 
nire, o va face cu prilejul celei de a doua veniri. Şi cum mulți 
dintre ei au asistat şi au văzut dărâmarea Ierusalimului, au regăsit 
suportul moral în credința Noului Ierusalim, puternic și de 
neclintit, care se va instaura pe o perioadă de o mie de ani, după 
care va urma învierea şi judecata generală. 

Învățătura hiliastă astfel formulată a fost apoi manipulată de 
mai mulți eretici din epoca primară a Bisericii creștine, precum 
gnosticul Cerint din Alexandria, contemporan cu Sfântul Apostol 
loan, apoi ereticul Montan din secolul al II-lea. Erezia hiliastă a 
intrat şi în conținutul altor erezii și e propovăduită şi de alţi 
eretici, precum secta ebioniţilor şi Apolinarie din Laodicea. Ea a 
devenit un adevărat pericol pentru dreapta învăţătură a Bisericii, 
deoarece și-a găsit adepţi chiar printre unii scriitori creștini, ca 
Papia din Hierapole (7130) şi alţii. 

Pentru a stăvili definitiv această erezie, sinodul II ecumenic 
de la Constantinopol, din anul 381, combătând erezia lui 
Apolinarie, a anatemizat și învăţătura sa și a urmașilor săi cu 
privire la hiliasm. Faptul că Simbolul de credință niceo- 
constantinopolitan, la sfârşitul articolului al VII-lea a introdus 

formula: „a cărui împărăție nu va avea sfârşit“, dovedeşte că 
Părinţii Bisericii au luat atitudine de combatere a hiliasmului. 

Încetând pentru o mare perioadă de timp, hiliasmul reapare 
în evul mediu, în perioada Renaşterii şi Reformei sub nume de 
„Milenarism“ (de la latinescul „mille“ = o mie). După Reformă 
a fost susținut de mai mulţi teologi protestanți și răspândit apoi 
de mai multe grupări neo-confesionale mai noi, printre care 
adventiștii, reformiştii, nazarinenii, martorii lui lehova sau 
studenții în Biblie şi secerătorii sau creștinii ultimelor zile care 
spun că ei sunt zeloşii lucrători pe care Hristos i-a tocmit în via 
Sa în „perioada de o mie de ani“. 

Pentru a vedea mai îndeaproape netemeinicia milenară, ne 
vom referi la însuși textul biblic pe care ei îl iau ca temei al 
propovăduirii lor. Singurul loc din Noul Testament este capitolul 
20 din cartea Apocalipsei. Citind cu atenţie textul și confrun- 
tându-l cu textul original redat în limba greacă, remarcăm că în 
acest text traducerea corectă este cu „mii de ani“ şi nu cu „o mie 
de ani“. 

Milenariştii susțin că împărăția de o mie de ani începe cu 
învierea „cea dintâi“ a celor drepţi (care fireşte sunt ei) şi cu 
„moartea cea dintâi“ a celor păcătoşi. Satana va fi legat și nu va 
mai avea nici o putere. În acest timp cei drepți vor fi alături de 
lisus o mie de ani, după care diavolul va fi dezlegat o vreme şi-i 
va pierde pe mulţi. Apoi cea de a doua înviere va fi rezervată 
păcătoşilor care vor fi judecaţi și pedepsiţi cu „moartea a 
doua“,adică cu nimicirea în iad. Cei ce beneficiază de prima 
înviere, nu vor avea parte de moarte şi vor fi veşnic vii, iar 
diavolul nu va avea putere asupra lor. Prin urmare, în interpretarea 
milenaristă sunt nu numai două morți şi două învieri, ci şi două 
împărăţii ale lui Dumnezeu: cea propovăduită de Sfântul loan 
Botezătorul și înfăptuită de lisus, precum şi cea de o mie de ani. 
Ori,după mărturisirea Sfintei Scripturi, împărăţia lui Dumnezeu 
nu poate fi decât una singură. 

Această greșeală provine din traducerea greşită pe care o fac 
milenariștii, traducând cu „o mie de ani“, în loc de „mii de ani“ 
textul original aflat în capitolul 20 din cartea Apocalipsei. 
Traducând corect textul Apocalipsei cu „mii de ani“, se încadrează 
armonic, fără nici un fel de dificultate în învăţătura Noului Tes- 
tament despre împărăția lui Dumnezeu, propovăduită de Sfântul 
loan Botezatorul şi înfăptuită de Mântuitorul prin întruparea, 
patimile, moartea şi învierea Sa. 

Astfel diavolul este legat prin moartea Domnului când s-a 
coborât la iad (1 Petru 3, 9). Apoi prin învierea Sa din morți, 

Mântuitorul deschide posibilitatea învierii celor drepți împreună 
cu El. Cine sunt aceştia? Sfântul Apostol Pavel ne spune clar că 
sunt toți cei care au primit Botezul creștin: „Au nu ştiţi că toți 
câți în Hristos lisus ne-am botezat, întru moartea Lui ne-am 
botezat? Deci ne-am îngropat cu El în moarte prin botez, pentru 
ca, precum Hristos a înviat din morți prin slava Tatălui, aşa să 
umblăm şi noi întru înnoirea vieţii; căci dacă am fost altoiți pe 
EI prin asemănarea morţii Lui, atunci vom fi părtași ai învierii 
Lui“ (Romani 6, 3-5). 

Deci, împăraţia lui Dumnezeu care durează mii de ani începe 
odată cu întruparea Mântuitorului, iar odată cu săvârşirea primului 
Botez prin pogorârea Sfântului Duh la Cincizecime, se întemeiază 
ea pe pământ, prin Biserică: „lar ei auzind aceasta au fost pătrunși 
la inimă şi au zis către Petru şi ceilalți Apostoli: „bărbaţi frați, 
ce să facem? lar Petru a zis către ei: pocăiţi-vă şi să se boteze 
fiecare dintre voi în numele lui lisus Hristos spre iertarea 
păcatelor voastre și veți primi darul Duhului Sfânt“ (Fapte 2, 
37-38). Împărăţia lui Dumnezeu are un caracter spiritual, este 
„pace, dreptate şi bucurie în Duhul Sfânt“ (Romani 14, 17). 
Membrii acestei împărăţii sunt cei botezați, fiindcă aceştia sunt 
renăscuţi la o viață nouă, lipsită de păcat, prin harul divin: „De 
nu se va naște cineva din apă și din Duh nu va putea să intre în 
împărăția lui Dumnezeu“ (loan 3, 5). 

Din textul Apocalipsei se observă că primei învieri îi 
corespunde prima moarte, cea naturală, când trupul se desparte 
de suflet, şi când, în urma judecății particulare cei ce au înviat 
împreună cu Hristos prin credinţă, har şi fapte bune vor cunoaște 
şi fericita comuniune cu El. Acest fapt ni-l spune chiar Mântui- 
torul: „Adevărat, adevărat zic vouă: cel care ascultă cuvântul meu 
şi crede în cel ce m-a trimis are viaţa veșnică şi la judecată nu va 
veni, ci s-a mutat din moarte la viaţă. Adevărat, adevărat zic 
vouă că vine ceasul și acum este când morţii vor auzi glasul Fiului 
Omului şi cei care vor auzi vor învia“ (loan 5, 24-25). Din acest 
text reținem cuvintele: „vine ceasul şi acum este“, adică în timpul 
activitații Domnului pe pământ, când a întemeiat împărația lui 
Dumnezeu, când pentru toți a fost deschisă uşa mântuirii. 

Textul Apocalipsei vorbeşte apoi de a doua venire a Domnului 
pentru a întemeia o nouă împărăție. Semnul ei va fi dezlegarea 
pentru o scurtă perioadă de timp a diavolului. Am văzut că mai 
întâi diavolul a fost legat pentru a se întâmpina împărăția lui 
Dumnezeu pe pământ. Apoi din nou se va dezlega. Când? Atunci 
când Domnul va veni să judece „viii și morții“, adică cu prilejul 
parusiei, sau a celei de a doua veniri a Domnului. Această 

dezlegare a diavolului este arătată de Mântuitorul şi Sfinţii Apos- 
toli prin indicarea semnelor care vor preceda parusia (Vezi: Matei 
24, 22; II Tesaloniceni 2, 2-10; I loan 2, 18; Apocalipsa 2, 3-7). 
La a doua venire o Domnului cei păcătoşi repartizați la stânga 
vor cădea în osânda veșnică. Apoi diavolul și moartea vor fi 
nimicite. Acelaşi lucru îl spune Mântuitorul vorbind despre 
Judecata din urmă (Matei 25, 35-46), precum şi Sfântul Apostol 
Pavel referindu-se la cele mai din urmă evenimente ale existenţei: 
„.„.După aceea (urmează) sfârșitul, când Domnul va preda 
împărăţia lui Dumnezeu şi Tatălui, când va desființa orice domnie 
ŞI orice stăpânire şi orice putere. Căci El trebuie să împărățească 
până ce va pune pe toți vrăjmaşii săi sub picioarele Sale. 
Vrăjmaşul cel din urmă care va fi nimicit este moartea“ 
(1 Corinteni 15, 24-26). 


IV. Recapitularea — Aprecierea 


Propovăduind două împărăţii şi două parusii ale Domnului, 
precum şi două învieri, milenariştii contravin învăţăturii Mântu- 
itorului, fiindcă: 

1. Mântuitorul nu ne descopere decât o singură împărăție a 
lui Dumnezeu care „nu este din lumea aceasta“ (loan 18, 36), dar 
este în lumea aceasta şi pentru lumea aceasta, nedeterminată tem- 
poral, peste care nu poate fi suprapusă o altă împărăție care să 
dureze o mie de ani. 

2. După a doua venire a Mântuitorului nu va mai exista viaţă 
trupească, fiindcă trupurile vor învia și vor fi duhovnicești 
(I Corinteni 15, 44). 

3. Mântuitorul ne arată că va fi o singură judecată, când va fi 
despărţirea celor ce au „făcut cele bune, spre învierea vieţii, iar 
cei ce au făcut rele, spre învierea judecății“ (loan 5, 28-29); va 
fi un singur seceriș atât pentru grâu, cât şi pentru neghină (Matei 
13, 30); în acelaşi timp va veni Mirele, atât pentru fecioarele 
înțelepte, cât şi pentru cele nebune (Matei 25, 1-13); în sfârşit, o 
singură dată va veni Stăpânul să ceară răspuns celor cărora le-a 
încredințat talanții (Matei 25, 14-30) şi o singură dată va cere 
socoteală tuturor lucrătorilor din via Sa (Matei 21, 31-41). 


V. Asocierea 


Aderenţii ereziilor hiliaste și milenariste dăunează învăţăturii 
Mântuitorului, adăugând şi alte formulări greşite cu privire la 
Persoana Sa divin-umană, la Sfânta Treime, la suflet, în problema 

iadului, etc., mulți dintre ei promovând doctrine antisociale și 
antistatale. 


VI. Generalizarea 


Din cele până aici tratate vedem că Sfânta Scriptură nu face 
pomenire de „împărăţia de o mie de ani“, ci de „împărăţia de mii 
de ani“, care se realizează în Biserică şi se desăvârșește în viața 
viitoare. 


VII. Aplicarea 


Dat fiind faptul că milenarismul reprezintă o interpretare greșită 
a Sfintei Scripturi, iar sectele milenariste furnizează învățături 
dăunătoare Evangheliei, având în acelaşi timp și un caracter an- 
tisocial, credincioşii trebuie să aibe în atenție mai multe orientări 
practice: 

]. Să citească Sfânta Scriptură folosind totdeauna ediţiile 
tipărite cu aprobarea Sfântului Sinod, unde traducerea este 
corectă. 

2. Să aibă în atenţie şi să nu se lase duşi în eroare de greşelile 
milenariste, atât sub aspectul credinţei, cât şi sub aspect social. 


Dumnezeu Duhul Sfânt 


|. Pregătirea aperceptivă 


În primul articol al Simbolului de credinţă mărturisim pe Dum- 
nezeu Tatăl. Începând cu articolul II şi până la articolul VII măr- 
turisim credinţa în Dumnezeu Fiul. În articolul VIII, mărturisind 
credinţa în Duhul Sfânt, spunem: „Şi întru Duhul Sfânt, Domnul 
de viață făcătorul, care din Tatăl purcede, care împreună cu Tatăl 
şi cu Fiul este închinat și mărit, care a grăit prin prooroci“. 


II. Anunţarea temei 


Pe temeiul acestei mărturisiri de credință, vom vedea în cele ce 
urmează care este învățătura despre Dumnezeu Duhul Sfânt. 

III. Tratarea 


Din mărturisirea pe care o facem în Simbolul de credință 
recunoaştem că Duhul Sfânt este „Domn“, adică Dumnezeu, de 
o fiinţă cu Tatăl și cu Fiul, adică una din Persoanele Sfintei 
Treimi. 

Sfânta Carte ne arată prezenţa Duhului Sfânt fie în lucrarea 
Sfintei Treimi, fie în lucrare proprie. 

Astfel, în Vechiul Testament când întâlnim vorbindu-se 
despre lucrarea lui Dumnezeu, exprimată la plural, ne dăm seama 
că este vorba de lucrarea Sfintei Treimi, adică Tatăl, Fiul şi Duhul 
Sfânt. Aşa avem exprimată hotărârea: „să facem om după chipul 
şi asemănarea noastră“ (Facere 1, 26); „lată, Adam s-a făcut ca 
unul dintre noi “(Facere 3, 22). Numele Sfântului Duh apare 
alături şi egal cu Cel al Tatălui şi Fiului atunci când înainte de 
înălţarea la cer a Domnului, Sfinţii Apostoli sunt trimiși să boteze 
în numele Tatălui și al Fiului și al Duhului Sfânt (Matei 28, 19). 

În lucrare proprie Duhul Sfânt este prezent în Vechiul Testa- 
ment la creaţie, când se purta deasupra apelor spre a aduce în 
creație ordinea şi viaţa (Facerea 1, 2). De aici vedem că Duhul 
este de viață făcătorul, adică principiul, sau începătorul vieţii. 

Ca unul care „grăieşte prin prooroci“, El comunică despre 
venirea Mântuitorului, arătând chiar şi darurile Sale, care vor fi 
revărsate peste „Vlăstarul din tulpina lui lesei“, adică peste Mesia 
(Isaia 11, 1-2). 

Apoi cu prilejul zămislirii Fiului, Duhul Sfânt se revarsă peste 
Sfânta Fecioară spre a putea primi şi naşte pe Fiul lui Dumnezeu 
(Luca 1, 35). 

La Cincizecime Duhul Sfânt se pogoară sub forma văzută a 
limbilor ca de foc peste Sfinții Apostoli, întemeind Biserica lui 
Dumnezeu, câștigată de Fiul prin jertfa Sa. Duhul rămâne prezent 
şi lucrător în Biserică, prin darurile revărsate asupra credin- 
cioşilor, ca şi prin harul mântuitor al Sfintelor Taine. 

Putem cunoaște mai îndeaproape Persoana Sfântului Duh din 
descoperirea pe care ne-o face Fiul. 

Astfel, cunoaştem că Duhul Sfânt este de o ființă cu Tatăl, 
fiindcă purcede de la Tatăl. El este Mângâietorul, Duhul 
Adevărului, trimis în numele Fiului spre a desăvârși lucrarea Sa 
mântuitoare, punându-i pe credincioşi în comuniune cu Tatăl și 
cu Fiul (loan 15, 26; 14, 16; 16, 13). Faptul că Duhul purcede de 
la Tatăl înseamnă că nu a fost niciodată Tatăl și Fiul fără Duhul 
Sfânt; că purcederea nu s-a produs odată cu naşterea Fiului din 
Tatăl, asemenea — spun Sfinții Părinţi — după cum raza şi lu- 

mina sunt din același soare, sau lumina și căldura din acelaşi 
foc, fără a se confunda una cu alta. 

Deşi Duhul este trimis ca să continue lucrarea mântuitoare a 
Fiului şi să o desăvârșească prin sfințirea credincioşilor, nu 
înseamnă că Duhul a fost despărțit vreodată de Fiul, sau că 
desăvârşește lucrarea Fiului independent de Tatăl. Aşadar, Fiul 
are pe Duhul din eternitate, datorită faptului că sunt de aceeași 
fiinţă. De aceea prin întruparea Fiului, Duhul intră în umanitatea 
lui Hristos, lucrând împreună cu El mântuirea omului. 

Pe de altă parte, Duhul luminează sufletele celor care 
recunosc pe Fiul lui Dumnezeu, spre a intra în comuniune cu El. 
Sfântul Apostol Pavel arată că „nimeni nu poate să zică: Domnul 
lisus (adică să mărturisească Dumnezeirea lui lisus) decât în 
Duhul Sfânt“ (1 Corinteni 12, 3). De aici vedem că mântuirea 
noastră este în Hristos. Dar la ea ne conduce totdeauna Duhul 
Sfânt. De altfel întreaga activitate a Domnului lisus s-a desfăşurat 
prin lucrarea Sfântului Duh. Cartea Sfântă ne arată cu privire la 
cuvintele pe care le rostea lisus că au „puterea și viaţa Duhului“ 
(loan 6, 63), iar cei care le ascultă cred în Fiul şi renasc la o 
viaţă nouă, duhovnicească „prin apă şi Duh“, devenind membri 
ai Împărăției lui Dumnezeu (loan 3, 5), fiindcă „ce este născut 
din trup, trup este şi ce este născut din Duh, duh este“ (loan 3, 
8). Mântuitorul arată desluşit că Duhul lui Dumnezeu este prezent 
şi lucrător în activitatea Sa mântuitoare: „Dacă eu cu Duhul lui 
Dumnezeu scot demonii, iată a ajuns la voi împărăţia lui Dum- 
nezeu“ (Matei 12, 28). Sfântul Grigorie de Nazianz arată că 
Sfântul Duh ne pune mereu în legătură și în comuniune cu Hristos, 
cu opera Sa mântuitoare adusă pentru noi: „Se naşte Hristos, 
Duhul îi este premergător. Se botează Hristos, Duhul îi este 
mărturisitor. Săvârşeşte minuni Hristos, Duhul îl însoţeste. Se 
urcă Hristos la cer, Duhul îi este urmaş“. 

După moartea, învierea şi înălţarea Domnului la cer, Duhul 
Sfânt ne pune în comuniune cu umanitatea îndumnezeită a Fiului, 
făcând vie lucrarea harului divin. Astfel, la Cincizecime Duhul 
Sfânt se pogoară în limbi de foc peste Sfinții Apostoli 
luminându-le mintea şi dându-le putere de a propovădui pe 
Hristos. În același timp „i-a pătruns la inimă“ și pe cei care 
ascultau cuvântul, determinându-i să primească şi să intre în 
comuniune cu Hristos, întemeindu-se astfel odată cu primirea 
Botezului Sfintei Treimi, Biserica. Duhul rămâne în Biserică, 
făcând ca harul mântuitor să sporească printr-o mare bogăţie de 
daruri „spre zidirea Trupului lui Hristos “(Efeseni 4, 11-12) şi 
spre sfințirea lumii. 

IV. Recapitularea — Aprecierea 


Ce ne spune Simbolul de credință despre Duhul Sfânt? (Că este 
Domnul de viaţă făcătorul). Ce înseamnă aceasta? (Că este Dum- 
nezeu adevărat, de o ființă cu Tatăl și cu Fiul, și că prin El creaţia 
a primit viață). Ce putem deduce de aici? (Că este la fel ca Dum- 
nezeu Tatăl, atotputernic și veșnic). Din trimiterea Sfinţilor 
Apostoli de a boteza în numele Tatălui, al Fiului şi al Duhului 
Sfânt (Matei 28, 19), ce putem deduce cu privire la raportul dintre 
Duhul Sfânt şi celelalte două Persoane ale Sfintei Treimi? (Că 
este egal cu Ele, că împreună alcătuiesc Sfânta Treime și că 
deopotrivă li se cuvine aceeași cinstire din partea noastră). Am 
văzut că Duhul Sfânt încă de la zămislirea Fiului a fost totdeauna 
prezent în activitatea de mântuire a lumii. Cum a fost această 
prezență? (Duhul este alături de Fiul în opera de mântuire. El ne 
conduce totdeauna la mântuirea pe care a realizat-o Fiul, iar prin 
lucrarea sfințitoare a Duhului noi dobândim mântuirea în Hristos. 
Aceasta nu înseamnă că Fiul nu poate săvârşi, în calitate de Cap 
al Bisericii, singur mântuirea noastră, dar orice lucrare a 
Persoanelor Sfintei Treimi nu se realizează izolat şi independent 
una față de alta, ci într-o comuniune de acțiune. Datorită faptului 
că Tatăl, Fiul și Duhul Sfânt au aceeași ființă, orice lucrare se 
săvârşeşte totdeauna cu participarea Tatălui, Fiului şi Duhului 
Sfânt). Ce ne mai spune Crezul în legătură cu Duhul Sfânt? (Că 
purcede de la Tatăl). Ce însemnează purcederea? (Noi nu putem 
pătrunde cu mintea această taină. O mărturisim pe baza 
descoperirii Fiului şi spunem că Duhul purcede din veci din Tatăl; 
că nu a fost niciodată Tată și Fiu fără Duhul Sfânt şi că purcederea 
s-a produs odată cu nașterea Fiului din Tatăl. De aici putem vedea 
mai bine că Duhul Sfânt are aceeași natură dumnezeiască ca şi 
Tatăl şi ca Fiul). Ce înseamnă trimiterea Duhului în numele 
Fiului? (Înseamnă că Duhul Sfânt desăvârșeşte în timp opera de 
mântuire şi sfințire, întemeind Biserica, „Trupul tainic al 
Domnului“. Credincioşii intră în comuniune cu Hristos, devin 
membrele Trupului Său tainic, prin harul Sfintelor Taine, care 
reprezintă lucrarea Sfântului Duh). Unii creştini spun că Duhul 
purcede şi de la Fiul. Avem vreo dovadă în acest sens? (Nu avem 
nici o mărturie a Scripturii spre a confirma această afirmație, de 
aceea spunem ca Duhul purcede de la Tatăl. Aceasta este mărturia 
expresă a Fiului). 


424 


Capitolul doi 


V. Asocierea 


Datorită faptului că cele trei Persoane Dumnezeiești au aceeași 
fiinţă, ele au şi aceeaşi lucrare. Dacă harul izvorăşte din ființa 
Treimii, înseamnă că el reprezintă lucrarea unică a Celor Trei 
Persoane. Precum harul este unul, tot astfel și lucrarea lor este 
una. Pe drept cuvânt putea spune Sfântul Grigorie de Nissa: „Nu 
se poate cugeta la Tatăl fără Fiul, nu se concepe Fiul fără Duhul 
Sfânt. Căci e imposibil a se ajunge la Tatăl fără a fi ridicat de 
Fiul şi e imposibil a numi pe lisus Domn decât în Duhul Sfânt“. 
Aşadar, unde este Duhul, este şi Fiul, adică Sfânta Treime. Prin 
Duhul noi vedem întreagă Sfânta Treime, iar prin harul comunicat 
nouă prin Duhul, intrăm în comuniunea Sfintei Treimi. „Astfel... 
fiecare dintre lucrări este Tatăl şi Fiul şi Duhul Sfânt“, spune 
Sfântul Grigorie Palama. 


VI. Generalizarea 


Din cele până aici tratate vedem că Duhul Sfânt este Dumnezeu 
adevărat de o fiinţă cu Tatăl și cu Fiul, purcede din Tatăl înainte 
de veci; desăvârșește lucrarea Tatălui şi Fiului și este trimis de 
Fiul de la Tatăl în timp, spre a sfinţi lumea prin harul necreat al 
Sfintei Treimi şi împreună lucrare cu Tatăl şi cu Fiul. 


VII. Aplicarea 


Cu privire la viața noastră duhovnicească reținem că: 

1. Duhul Sfânt lucrează necontenit în viaţa Bisericii, harul 
mântuitor al Sfintelor Taine spre sfințirea credincioşilor. 

2. Prin sfintele ierurgii, darurile Sfântului Duh se revarsă ca 
tot atâtea binefaceri asupra vieţii credincioșilor, asupra caselor 
lor, asupra naturii și firii înconjurătoare, spre a sfinți întreaga 
creaţie, eliberând-o din blestemul păcatului şi al stricăciunii. 

3. Biserica învaţă pe credincioşi să ceară în rugăciune 
prezența Sfântului Duh spre a-i întări în ispite şi spre a le sfinți 
viața. (A se vedea rugăciunea „Împărate ceresc“). La fel, Bise- 
rica a rânduit cinstirea pogorârii Sfântului Duh prin praznicul 
împărătesc al Rusaliilor, sau Cincizecimii, la șapte săptămâni 
după Paşti. 

Se va rosti cu credincioşii rugăciunea „Împărate ceresc“. 

]. Pregătirea aperceptivă 


Care sunt principalele învățături de credință pe care le cunoaștem 
şi le mărturisim în simbolul de credință? (Cele referitoare la Dum- 
nezeu, Unul în ființă şi întreit în Persoane). În câte articole este 
cuprinsă această învățătură? (În primele 8 articole). Ce ne spune 
în continuare articolul 9 din simbolul de credinţă? (Ne spune 
„într-una Sfântă, Sobornicească şi Apostolească Biserică). 


II. Anunţarea temei 


Vom vedea în continuare învățătura despre Biserică și însuşirile 
el. 


III. Tratarea 


Faptul că Simbolul de credinţă vorbind despre Dumnezeu, Unul 
în fiinţă şi întreit în Persoane, ne amintește și de Biserică, nu 
este întâmplător. Aceasta înseamnă că Biserica este opera sau 
lucrarea Sfintei Treimi. Apoi, mărturisirea unui botez spre iertarea 
păcatelor în Biserică, înseamnă că Biserica face vie lucrarea 
harului divin necreat al Sfintei Treimi, care se împărtăşeşte 
credincioşilor prin Sfintele Taine. Menţionarea Sfintei Treimi, 
şi a botezului, subliniază că toți cei botezați în numele Sfintei 
Treimi devin membri ai Bisericii. 

Se pune întrebarea: când a fost întemeiată Biserica? Sfântul 
Pavel se referă la „Biserica lui Dumnezeu pe care Mântuitorul a 
câștigat-o „cu sângele Său“ (Faptele Apostolilor 20, 28). 

Odată cu răscumpărarea și înfierea am primit și harul prin 
umanitatea lui Hristos înviat și înălțat la cer. Dacă Biserica a 
„câștigat-o“ Domnul prin jertfa Sa, şi dacă harul Sfintei Treimi 
îl primim tot în urma jertfei Sale, înseamnă că Biserica este 
continuarea operei de transmitere a harului pentru sfințirea acelora 
care cred şi aderă la jertfa Domnului. Pe de altă parte, Biserica 
înseamnă o comunitate, deoarece credinciosul este asemenea unei 
mlădiţe care se leagă de viță (loan 15, 1-9). Viţa este Hristos, 
iar credincioşii sunt mlădițele. Ei alcătuiesc Trupul lui Hristos, 
avându-L Cap şi Viaţă de sfințenie pe El. Aceeași sevă, același 
har care izvorăşte din Sfânta Treime îi leagă pe cei care primesc 
răscumpărarea, înfierea şi iertarea mântuitoare a jertfei Domnului, 

iar credincioșii asemeni mlădițelor aduc roadă în aceeaşi 
comuniune. Această „apropiere într-un Duh“ s-a pecetluit în ziua 
Cincizecimii, odată cu pogorârea Duhului Sfânt. Atunci s-a 
întemeiat prima comunitate a celor ce s-au împărtăşit cu botezul 
Sfintei Treimi, cu harul divin necreat, în comuniune de iubire și 
primire a acelorași Sfinte Taine (Faptele Apostolilor 2, 1-43). 

Membrii Bisericii devin toţi cei care au primit harul Duhului 
Sfânt prin botez, și îl primesc necontenit prin celelalte Sfinte 
Taine. Prin lucrarea Duhului Sfânt Biserica împlineşte activitatea 
mântuitoare a Domnului, fiind Trupul Său tainic. Mântuitorul 
rămâne Capul ei, iar credincioşii membrele acestui Trup. „El este 
Capul Trupului care este Biserica“ (Coloseni 1, 18-24; Efeseni 
1, 22; I Corinteni 10, 17) arătată Sfântului Apostol Pavel. Hristos 
lucrează, prin harul sfințitor al Sfântului Duh, unitatea de iubire 
a membrelor, iar Duhul prin darurile Sale, zideşte necontenit 
Trupul lui Hristos (Efeseni 4, 12), „căci după cum trupul este 
unul și are mădulare multe şi toate mădularele unui trup, deşi 
sunt multe, sunt un trup, așa și Hristos. Pentru că într-un Duh 
ne-am botezat noi toţi...“ (| Corinteni 12, 12-13). 

Prin urmare, Hristos ca şi Cap al Bisericii, o conduce, iar 
„Duhul de viață făcătorul“ o însufleţește. De aici vedem că ființa 
Bisericii are un caracter teandric, adică divină și umană. Aspectul 
divin este harul Sfintei Treimi, aspectul uman îl constituie 
oamenii. Biserica este însă comuniunea oamenilor care îşi sfințesc 
viața împărtăşindu-se mereu de viața divină. Și cum Sfânta Treime 
reprezintă o comuniune desăvârşită de sfințenie, aceasta se 
transmite prin harul necreat al Sfintei Treimi, Bisericii ca și 
comunitate care mărturiseşte aceeași credinţă şi se împărtăşeşte 
din acelaşi har divin. Altfel spus Biserica este poporul lui Dum- 
nezeu, un popor nou, ieşit din lumea păcatului și dornic să se 
împărtășească de darurile sfințeniei lui Dumnezeu. 

Biserica continuă peste veacuri opera întrupării lui Hristos 
în lume. Cu fiecare credincios care primeşte Botezul se întrupează 
din nou Hristos. Pentru acest motiv, fiecare credincios trebuie să 
fie conştient de faptul că este un „hristofor“, adică un „purtător 
de Hristos“, şi că trebuie să rămână să arate lumii păcatului că el 
este şi un „hristofil“, adică un iubitor de Hristos. Altfel spus să 
arate lumii prin viaţa sa, viaţa lui Hristos, întrupându-L asfel pe 
Hristos în sine. 

Biserica are o parte văzută şi alta nevăzută. Partea nevăzută 
este însuşi Capul ei, care o sfințeşte necontenit prin harul 
Sfântului Duh şi prin multiplele Sale daruri împărtășite 

credincioşilor. Tot nevăzuţi, dar prezenţi sunt şi îngerii 
(I Corinteni 11, 10). 

Partea văzută o constituie membrii Bisericii aflați în „lupta 
cea bună“ (II Timotei 4, 6), pentru a primi cununa biruinței 
veşnice. Biserica îi cuprinde deopotrivă şi pe cei trecuţi la cele 
veşnice, pe cei adormiţi întru nădejdea învierii, menținându-se 
astfel o continuă unitate de iubire între cei aflaţi în drum spre 
mântuire şi cei trecuți la cele veşnice. Pe de altă parte, prin Sfinţii 
ei, Biserica mijloceşte către Dumnezeu pentru nevoile şi biruinţa 
duhovnicească a celor aflați în viaţă. 

Nu trebuie excluși din comuniunea Bisericii credincioșii 
înclinați spre păcat, „fiincă cei bolnavi au nevoie de doctor, iar 
nu cei sănătoşi“ (Matei 9, 12). Numai ereticii şi schismaticii, 
adică cei ce mărturisesc altă credinţă şi cei ce s-au îndepărtat de 
rânduiala Bisericii, se exclud din comuniunea bisericească. De 
fapt se autoexclud ei prin faptul că mărturisesc altă credinţă și 
îşi stabilesc alte reguli de viaţă creștină. 

Privitor la membrii Bisericii, protestanții şi neoprotestanţii 
susțin că Biserica este o comuniune a sfinților pe care numai 
Dumnezeu îi ştie, şi pe care El i-a ales şi i-a predestinat să fie 
părtaşi harului divin, iar cei păcătoşi nu pot face parte din 
Biserică. Aceasta nu înseamnă însă că păcătoşii trebuie excluşi 
din calitatea lor de membrii ai Bisericii. Într-o măsură mai mică 
sau mai mare toți sunt păcătoşi „Nu este om care să fie viu şi să 
nu greşească...“, iar „în cer va fi mai mare bucurie pentru un 
păcătos care se întoarce, decât pentru 99 de drepţi...“ (Luca 15,7). 

Din Simbolul credinţei am văzut că însușirile Bisericii sunt 
următoarele: „una, sfântă, sobornicească şi apostoleacă“. 

Biserica este una, fiindcă Unul este Capul ei şi un singur har 
necreat al Sfintei Treimi sfinţeşte pe credincioși. Este „un Domn, 
o credinţă, un Botez“ (Efeseni 4, 5). 

Se pune întrebarea: dacă Biserica este una, cum explicăm 
faptul că auzim de existența mai multor Biserici? 

Într-adevăr, creștinii s-au împărțit, s-au divizat, dar „Hristos 
nu s-a împărțit“ (1 Corinteni 1, 13). Biserica este Trupul tainic al 
Domnului, iar „lisus Hristos este acelaşi ieri şi azi şi în veci“ 
(Evrei 13, 8). Biserica nu poate fi împărțită, fiindcă ea rămâne 
peste veacuri „stâlpul şi temelia adevărului“ (1 Timotei 3,15). În 
ea sălăşluieşte „Duhul Adevărului“. Capul ei, Hristos este „calea, 
adevărul şi viaţa“ (loan 14, 6), iar adevărul nu poate fi nici 
împărțit, nici înlocuit. 

Biserica este sfântă, deoarece „Hristos a iubit Biserica Sa, și 
s-a dat pe Sine pentru ea, ca să o sfinţească, curățind-o cu baia 

apei prin cuvânt, ca să și-o înfățiseze mărită, neavând nici o 
zbârcitură, sau altceva de acest fel, ci ca să fie fără prihană 
(Efeseni 5, 25-27). 

Biserica este sobornicească, sau universală, fiindcă orice om 
poate deveni membru al Bisericii fără nici o deosebire de neam, 
limbă, rasă, stare socială, etc. „Nu mai este elin, nici iudeu, nici 
tăiere împrejur, nici netăiere împrejur, barbar, scit, rob sau 
slobod, ci toate întru toţi Hristos“ (Galateni 3, 28-29; Coloseni 
3, 11). Biserica cuprinde toate neamurile fapt ce rezultă din 
porunca dată de Mântuitorul Sfinților Apostoli: „Mergeţi în toată 
lumea şi propovăduiţi Evanghelia la toată făptura“ (Marcu 16, 15). 

Biserica este apostolică pentru că învăţătura o are de la Sfinții 
Apostoli care sunt martorii Cuvântului (Faptele Apostolilor 1, 
8). Ea este zidită pe temelia Apostolilor, „piatra cea din capul 
unghiului fiind însuşi lisus Hristos“ (Efeseni 2, 20). Aposto- 
licitatea Bisericii se transmite prin succesiunea ierarhiei 
bisericești adică prin: episcopi, preoţi, diaconi. 


IV. Recapitularea — Aprecierea 


Când a luat fiinţă Biserica? (Odata cu jertfa Mântuitorului). Când 
a fost constituită ca şi comunitate a credincioşilor? (La 
Cincizecime, odată cu pogorârea Sfântului Duh, când s-a săvârşit 
primul Botez creștin). Care este raportul Mântuitorului față de 
Biserică, ca Trup al Său? (Prin umanitatea lui Hristos Biserica 
primeşte harul necreat al Sfintei Treimi, ca lucrare a Duhului 
Sfânt, în scopul sfințirii credincioşilor prin Sfintele Taine). Pe 
lângă activitatea sfințitoare, ce alte activități îndeplinește ierarhia 
bisericească în calitate de continuatoare a activităţii Sfinților 
Apostoli în lume? (Activitatea profetică a Domnului, de 
propovăduire a cuvântului lui Dumnezeu precum şi activitatea 
„împărătească“, de conducere a credincioşilor pe drumul mân- 
tuiri1). Care sunt însuşirile Bisericii? (Biserica este una, sfântă, 
sobornicească şi apostolească). 


V. Asocierea 


În Vechiul Testament Biserica a fost asemănată cu corabia lui 
Noe care salvează de la moarte. Mirele și mireasa din Cântarea 
Cântărilor reprezintă tocmai legătura dintre Hristos şi Biserică. 
Profeţii Vechiului Testament vorbesc de Biserică „mireasa lui 
Hristos“ sub forma unui „cer nou şi pământ nou“ (Isaia 45, 17) 
sau de un legământ nou și o comuniune universală şi veșnică 

(Isaia 2, 2; leremia 31, 31-34). Biserica îndeplineşte lucrarea de 
mântuire prin slujirea lumii, așa după cum „Hristos nu a venit să 
I se slujească, ci ca să slujească El“ (Marcu 10, 45). În felul 
acesta ea este şi „slujitoare“, activând adică pentru promovarea 
a „toate câte sunt adevărate, câte sunt cinstite, câte sunt curate, 
câte sunt vrednice de iubit, câte sunt cu nume bun, orice virtute 
şi orice laudă“ (Filipeni 4, 8). 


VI. Generalizarea 


Din cele mai sus tratate vedem că Biserica este comunitatea cre- 
dincioşilor care alcătuiesc Trupul tainic al Domnului, 
dobândind mântuirea prin harul Sfântului Duh primit prin Sfintele 
Taine, şi stând sub cârmuirea văzută a ierarhiei bisericești. 


VII. Aplicarea 


Datoriile creștinului față de Biserică sunt cuprinse în cele nouă 
porunci bisericeşti. În esenţă ele cuprind datoria de a participa la 
viaţa Bisericii, prin împărtășirea cu Sfintele Taine mai ales în 
cele patru mari posturi, sau cel puţin în Postul Sfintelor Paști; 
frecventarea serviciilor religioase, în special a Sfintei Liturghii, 
cinstirea ierarhiei bisericești, păstrarea cu evlavie a învățăturii 
Bisericii; cultivarea duhului de pace şi buna înţelegere cu toţi 
creştinii şi cu toţi oamenii, pentru împlinirea testamentului de 
unitate lăsat de Domnul lisus Hristos, Capul Bisericii. 


Natura şi lucrările harului divin 


I]. Pregătirea aperceptivă 


Căzut în păcat şi rupând legătura cu Creatorul său, omul nu se 
putea ridica la comuniunea cu Dumnezeu prin propriile lui puteri. 
Pentru salvarea omului a trimis Dumnezeu „la plinirea vremii“ 
(Galateni 4, 4) pe însuşi Fiul Său ca prin Jertfa Sa să ne 
răscumpere din păcat şi să ne ofere în același timp puterea de a 
deveni „fii ai lui Dumnezeu“, spre a-i împlini voia şi a ne desă- 
vârşi viaţa duhovnicească. „Ne-a făcut vii — spune Apostolul — 
împreună cu Hristos prin har... Și aceasta nu de la voi; a lui Dum- 
nezeu este darul“ (Efeseni 2, 8). 

II. Anunţarea temei 


Vom vedea în cele ce urmează care este natura și lucrările harului 
divin. 


III. Tratarea 


Am văzut că Sfântul Apostol Pavel arată deosebit de clar că harul 
divin este un dar al lui Dumnezeu, fără de care nu putem ajunge 
la mântuire (Efeseni 2, 1-18). 

„De nu se va naște cineva de sus, spune Mântuitorul, nu va 
putea să vadă Împărăţia lui Dumnezeu... Cel născut din trup, trup 
este; cel născut din duh, duh este“ (loan 3, 3—5). Această „naştere 
din duh“ ne vine „de sus“, de la Dumnezeu printr-o energie 
necreată care aparține şi izvorăște din fiinţa Sfintei Treimi. 
Această energie este harul divin. Noi îl primim ca lucrare a 
Sfântului Duh prin umanitatea lui Hristos. În felul acesta, harul 
este asemenea sevei care unește în aceeaşi comuniune de viaţă 
duhovnicească „mlădiţa și viţa“, adică pe credincios cu Hristos. 
Dacă nu ar fi viţa, nu ar putea exista nici mlădița. „Fără de mine 
nu puteţi face nimic“, ne spune Mântuitorul (loan 15, 1-6). 

Pe de altă parte, Mântuitorul ne arată că „nimeni nu poate să 
vină la Mine, de nu-l va trage Tatăl...“ (loan 6, 44). Aceasta 
înseamnă că harul începe opera de mântuire a credinciosului și 
tot el o şi desăvârşeşte. Părinţii Bisericii ne ajută să înţelegem 
această învățătură, folosind imagini din viața de toate zilele și 
din mediul înconjurător. Astfel, Sfântul Irineu arată că „precum 
un măslin sălbatic dacă nu se altoiește, nu aduce nici un fel de 
folos stăpânului său prin starea sa sălbatică, ci se taie şi se aruncă 
în foc, ca un pom neroditor; aşa rămâne și omul care nu primește 
altoirea prin credinţă (revărsarea Sfântului Duh), rămâne ceea ce 
a fost mai înainte şi ce este: carne şi sânge, şi ca atare, nu poate 
moşteni împărăția lui Dumnezeu“. Sfântul Macarie cel Mare arată 
că „precum peştele nu poate viețui fără apă, sau precum nimeni 
nu poate umbla fără picioare, nu poate vedea fără ochi, vorbi 
fără limbă, sau auzi fără urechi, tot astfel fără Domnul lisus şi 
fără conlucrarea puterii dumnezeiești, nu este cu putinţă a înţelege 
tainele atotânţelepciunii dumnezeieşti şi a fi creştin desăvârşit“. 
În sfârşit, Fericitul Augustin arată că „precum ochiul trupesc pe 
deplin sănătos, nu poate vedea fără lumină, tot astfel şi omul 
chiar de ar fi el pe deplin îndreptat nu poate vieţui drept, de nu 
va fi ajutat de sus prin lumina veşnică a dreptăţii“ (Preot profesor 

loan Mihălcescu, «Dogma soteriologică»— Bucureşti, 1928, 
p.32-33). 

Deşi începe şi desăvârşeşte mântuirea ca un dar divin spe- 
cial, harul nu lucrează prin constrângerea voinţei noastre libere, 
ci prin conlucrare, prin împreună lucrarea ei. Astfel spunem că 
mântuirea este o lucrare „sinergică“, sau „teandrică“. Aşa cum 
păcatul a fost posibil să apară în ființa omului datorită voii sale 
libere de a alege între bine și rău, la fel şi harul însănătoşeşte 
firea, asemenea unui medicament tămăduitor, dar nu lucrează în 
viața noastră decât dacă este primit de bunăvoie. „Ambele 
trebuiesc — remarcă un Părinte al Bisericii — și voința noastră 
şi ajutorul dumnezeiesc; nici harul Duhului nu ajunge celor ce 
au bunăvoință, nici voința lipsită de această putere nu poate aduna 
bogaţția“. Sfânta Scriptură ne prezintă imaginea Mântuitorului 
care stă la ușa fiecărui suflet şi bate. „De va auzi cineva glasul 
meu și va deschide ușa, voi intra la el şi voi cina cu el şi el cu 
mine“ (Apocalipsa 3, 20). 

Am văzut din cele de mai sus că harul este primit de fiecare 
în mod gratuit, în urma jertfei lui Hristos. El este apoi necesar 
pentru mântuire. Pe lângă faptul că harul este gratuit și necesar, 
el mai este şi universal, în sensul că se adresează, ca mântuirea 
însăşi, oricui, fiindcă „Dumnezeu voieşte ca toţi oamenii să se 
mântuiască şi să vie la cunoștința adevărului“ (1 Timotei 2, 4). 

Harul reprezintă lucrarea sfințitoare a Duhului Sfânt spre a 
face vie și a desăvârși comuniunea noastră cu Hristos și prin 
Hristos cu Dumnezeu Tatăl, întrucât „viaţa noastră este ascunsă 
cu Hristos în Dumnezeu“ (Coloseni 3, 3). În felul acesta, harul 
este opera Sfintei Treimi, fiindcă „toate le lucrează Tatăl în Fiul, 
prin Duhul Sfânt“. lată cum ne ajută să înțelegem mai bine această 
taină Sfântul Simion Noul Teolog: „,... Şi ce altceva este cheia 
cunoştinței, dacă nu harul Prea Sfântului Duh, care se dă prin 
mijlocirea credinţei? Acest har deschide mintea noastră încuiată 
şi întunecată şi pricinuiește în ea cu adevărat cunoştinţă prin 
luminarea dumnezeiască. Uşa este Fiul, precum însuşi zice: „Eu 
sunt uşa“ (loan 10, 9). Cheia uşii este Duhul Sfânt... şi casa este 
Tatăl, că „în casa Tatălui meu — zice — multe lăcașuri sunt“ 
(loan 14, 2). Luaţi seama deci: dacă cheia nu deschide, uşa nu se 
deschide. Şi dacă ușa nu se deschide, nu intră nimeni în casa 
Tatălui, cum zice Hristos însuşi: „nimeni nu vine la Tatăl meu 
decât numai prin mine“. Fiindcă „toate le lucrează Tatăl în Fiul 
prin Duhul Sfânt“, noi primim harul care izvorăşte din Sfânta 
Treime şi din umanitatea lui Hristos cel înviat şi înălțat de-a 
dreapta Tatălui, prin lucrarea Sfântului Duh. Orice lucrare a 

Tatălui şi a Fiului este săvârșită de Duhul Sfânt. Făcând vie 
lucrarea Fiului prin harul Sfintei Treimi, harul îi este propriu, 
încât putem spune „harul Sfântului Duh“. Fiind propriu Duhului, 
harul se mai numește și „duh“, așa după cum lucrarea poarta 
numirea lucrătorului. De pildă, de la cuvântul „poet“, avem 
„poezie“; de la „medic“ — „medicină“; de la „episcop“ — 
„episcopie“, etc. În felul acesta, profetul Isaia vorbind despre 
cele şapte daruri ale Duhului Sfânt, le numeşte „duhuri“ (Isaia 
11,2). Fiindcă Duhul Sfânt este unul, la fel şi harul este tot unul. 
Darurile harului sunt însă multiple. Întrucât darurile corespund 
lucrării harului, ele sunt infinite, fiindcă infinită este şi lucrarea 
harului Duhului Sfânt. În Biserica creştină primară, aceste daruri 
ale Sfântului Duh se numesc Harisme. Cunoaștem că prin primirea 
harului Sfântului Botez la Cincizecime, cei care au alcătuit prima 
comunitate creștină au primit harul vorbirii în limbi. Mai târziu, 
alții în Efes, după ce devin creştini în urma primirii Botezului și 
a „punerii mâinilor“ (adică Taina Mirului) primesc darul sau 
harisma vorbirii în limbi, şi a proorociei (Fapte 19, 1-7). 
Harismele se generalizează apoi în Biserica apostolică, încât 
prezența lor arată feluritele lucrări ale Duhului în Biserică. Noi 
le cunoaştem mai ales după enumerarea pe care o face Sfântul 
Apostol Pavel. Astfel, mai întâi sunt: Apostolii, profeţii, 
evangheliștii, învățătorii, păstrătorii, cei care împart ajutoare, 
slujitorii, cei cu darul cârmuirii. Apoi, cuvântul înțelepciunii, al 
cunoştinței, sau înțelegerii, credinţa făcătoare de minuni, facerea 
de minuni, vorbirea în limbi, tălmăcirea limbilor, deosebirea 
duhurilor (1 Corinteni 12, 8-10; 28-30; Romani 12, 6-8; Efeseni 
4, 11). Aşadar, pe lângă harul primit prin Sfintele Taine, cu efect 
specific fiecăreia dintre ele, lucrarea harului se manifestă și prin 
harisme, ca daruri speciale ale Sfântului Duh. Ele reprezintă, 
într-o caracterizare sugestivă, „darul de nuntă cu care Hristos 
şi-a împodobit Mireasa la Cincizecime“. Harismele reprezintă 
un dar divin acordat de Duhul Sfânt numai anumitor persoane pe 
un timp limitat. Acest dar supranatural al Duhului Sfânt se 
deosebeşte de darul sfinţitor. El este acordat Bisericii în scop 
misionar, spre aducerea la credință, precum şi pentru consolidarea 
credinţei, adică pentru „zidirea Trupului lui Hristos“ (Efeseni 4, 
12). Dacă harismele sunt date numai anumitor persoane, iar 
Sfântul Apostol Pavel spune că unele harisme se vor desfiinţa, 
Apostolul evidențiază în schimb veşnicia dragostei, care le 
desăvârşeşte pe toate (I Corinteni 13, 1-13), atât în viaţa Bisericii, 
prin „slujire reciprocă“ (Galateni 5, 13), cât și în viaţa fiecărui 
credincios chemat să cultive roada Sfântului Duh. „lar roada 

Duhului este dragostea, bucuria, pacea, îndelunga răbdare, 
bunătatea, facerea de bine, credinţa, blândeţea, cumpătarea... 
Împotriva acestora nu este lege... Dacă trăim în Duhul, cu Duhul 
să şi umblăm“ (Galateni 5, 22-25). 


IV. Recapitularea - Aprecierea 


Omul căzut în păcat se putea mântui prin propriile sale puteri? 
(Nu se putea mântui, de aceea a fost nevoie de venirea unui 
Mântuitor care să-i ofere şi puterea de a ajunge la mântuire). 
Care este această putere? (Harul divin). Ce fel de energie este 
harul divin și unde își are originea? (Harul divin este energie 
necreată, izvorând din Sfânta Treime şi primit prin umanitatea 
lui Hristos cu care intrăm în comuniune prin lucrarea Sfântului 
Duh). Care sunt caracteristicile harului? (Harul este necesar, 
gratuit şi universal). Care este lucrarea harului în procesul 
mântuirii? (Harul începe, continuă şi desăvârșeşte mântuirea). 
Harul anulează cumva libertatea de voinţă a omului? (Harul nu 
se opune libertăţii de voinţă, nici nu se suprapune, ci conlucrează 
pentru însănătoşirea firii şi dobândirea mântuirii). Fiind energie 
necreată izvorâtă din Sfânta Treime şi ridicând firea omenească 
spre desăvârşire, putem împlini prin harul divin porunca Mântu- 
itorului de a fi desăvârșiţi, precum și Dumnezeu este desăvârșit? 
(O putem împlini. De aceea, Sfinții Părinţi, care au experimentat 
în mod real lucrarea harului în viața duhovnicească, arată că harul 
desăvârşeşte firea, îndumnezeind-o. Unul din ei spunea chiar că 
„după fire sunt om, iar după har sunt Dumnezeu“). Cum primim 
noi harul divin? (Prin lucrarea Sfântului Duh în Biserică, prin 
Sfintele Taine). Dar Sfintele Taine sunt mai multe, iar harul este 
unul singur. Are el mai multe efecte? (Deși este unul singur, 
precum este şi un singur Duh Sfânt, harul prezintă efecte speci- 
fice şi caracteristice fiecărei Sfinte Taine). Lucrarea harului fiind 
multiplă, cum se manifestă ea? (Prin infinit de numeroase daruri). 
Cum sunt numite darurile speciale din epoca apostolică? (Sunt 
numite harisme). Ce ne îndeamnă Sfântul Apostol Pavel cu privire 
la harisme? (Ne îndeamnă să râvnim spre darurile (harismele) 
cele mai bune. Şi ne arată o cale cu mult mai înaltă). Care este 
aceasta? (Aceasta este dragostea). 


V. Asocierea 


Nelucrând împotriva firii, harul împlinește mântuirea alături de 
credință şi fapte bune. „Fără credinţă nu putem fi plăcuţi lui Dum- 

nezeu“ (Evrei 11, 6). Prin credinţă îl cunoaştem pe Dumnezeu şi 
intrăm în comuniune cu El. „Prin credință, spune Apostolul, 
locuieşte Hristos în inimile noastre“ (Efeseni 3, 17). Pentru aceea, 
toți cei care primesc harul divin se numesc credincioși, adică 
mărturisitori ai credinței în Hristos. 

Trimiţându-i pe Sfinţii Apostoli la propovăduire, Mântuito- 
rul le poruncește să meargă în toată lumea și să propovăduiască 
Evanghelia la toată făptura, iar după ce îi va boteza, trimițându-le 
harul divin, „să-i înveţe să păzească toate poruncile pe care le-au 
primit şi ei de la Învățătorul lor“ (Matei 28, 19-20). Vedem de 
aici că la credinţa şi la harul divin trebuie să adăugăm şi faptele 
bune în vederea mântuirii. Harul și credința sunt într-adevăr 
necesare pentru mântuire. Dar ele trebuie să rodească, să-și arate 
eficiența prin fapte. Fără fapte harul rămâne nelucrător, iar 
credinţa va fi moartă. 


VI. Generalizarea 


Din cele până aici tratate vedem că harul divin este o energie 
necreată izvorâtă din Sfânta Treime şi nedespărțită de Ea, care 
este transmis prin umanitatea lui Hristos ca lucrare a Duhului 
Sfânt în mod necesar şi gratuit oricărui credincios, care vrea să 
ajungă la mântuire și care este dator să-i facă vie lucrarea prin 
credinţă și fapte bune. 


VII. Aplicarea 


1. Harul lucrează în fiinţa credinciosului la început o naştere în 
Hristos, prin ştergerea păcatului strămoșesc şi curăţia vieţii: 
„Deci, dacă este cineva în Hristos, este o făptură nouă; cele vechi 
au trecut, iată toate s-au făcut noi“ (II Corinteni 5, 17). 

2. Urmează apoi starea de pruncie în Hristos, când cel născut 
duhovniceşte în Hristos, simțindu-se pătruns de duhul lui Hristos, 
voinţa lui eliberată de păcat se simte atrasă prin credință de viaţa 
duhovnicească a Mântuitorului, pe care încearcă să o urmeze 
(imite) prin fapte. 

3. După aceasta urmează starea de creștere duhovnicească. 
Toţi cei care L-au primit pe Hristos prin Taina Sfântului Botez, 
datorită curăţiei lor duhovnicești, sunt numiți „sfinți“. Această 
sfinţenie se numeşte „sacramentală“, fiindcă ea se datorește 
lucrării harului divin primit la Botez. Ea este o „sfinţenie harică“. 
Acesteia trebuie să i se adauge şi colaborarea voinţei, în direcția 
efortului moral spre desăvârșirea vieţii duhovniceşti. Aceasta este 

„Ssfințenia morală“. Dacă toţi cei botezați pot fi numiţi sfinţi, 
prin lucrarea harului, la desăvârşirea vieţii duhovniceşti ajung 
numai aceia care necontenit se străduiesc şi nu contenesc să 
urmeze drumul virtuţii după modelul vieții Mântuitorului. 


Glossolalia (vorbirea în limbi) 


]. Pregătirea aperceptivă 


Este ştiut faptul că odată cu Pogorârea Duhului Sfânt s-a întemeiat 
Biserica creștină, iar odată cu întemeierea Bisericii, lucrarea 
Sfântului Duh s-a făcut vizibilă prin tot atâtea daruri cu care au 
fost înzestrați membrii ei. Acestea se numesc „harisme“. Sfântul 
Apostol Pavel arată că „fiecăruia se dă arătarea Duhului spre 
folos“. 


II. Anunţarea temei 


Una dintre aceste harisme care a produs discuţii în Biserica 
creștină primară şi produce şi astăzi printre creștini, este vorbirea 
în limbi sau glossolalia, la care ne vom referi în cele ce urmează. 


III. Tratarea 


Cuvântul „glossolalie“ este de origine greacă și înseamnă „vorbire 
în limbi“ ca dar al Sfântului Duh. Această harismă o întâlnim 
pentru prima dată la Cincizecime, ca urmare a pogorârii Duhului 
Sfânt. lată mărturia Sfintei Scripturi: „Şi când a sosit ziua 
Cincizecimii erau toți împreună în același loc; şi din cer, fără de 
veste, s-a făcut un vuiet ca de suflare de vânt ce vine repede şi a 
umplut casa unde şedeau ei. Şi s-au umplut toţi de Duhul Sfânt 
şi au început să vorbească în limbi precum le dădea lor Duhul 
Sfânt a grăi. 

Şi erau în Ierusalim locuitori iudei, bărbaţi cucernici, din 
toate neamurile care sunt sub cer. Și iscându-se vuietul acela, 
s-a adunat mulţimea și s-a tulburat, căci fiecare îi auzea pe ei 
vorbind în limba sa. Și erau uimiţi toţi şi se mirau zicând: „iată 
nu sunt aceștia care vorbesc toți galileeni? Și cum auzim toți 
limba noastră, în care ne-am născut? Parţi şi mezi şi elamiţi și 
cei ce locuiesc în Mesopotamia, în ludeea şi în Capadocia, în 

Pont şi în Asia, în Frigia şi în Pamfilia, în Egipt și în părțile 
Libiei cea de lângă Cirene, și romani în treacăt și iudei şi prozeliți, 
cretani şi arabi, îi auzim pe ei vorbind în limbile noastre despre 
faptele minunate ale lui Dumnezeu! Şi toţi erau uimiţi şi nu se 
dumireau, zicând unul către altul: ce va să fie aceasta? Iar alții, 
batjocorindu-i ziceau că sunt plini de must. Și stând Petru cu cei 
unsprezece, a ridicat glasul și le-a vorbit: Bărbaţi iudei şi toţi 
cei ce locuiți în Ierusalim, aceasta să vă fie cunoscută, și luaţi în 
urechi cuvintele mele; că aceştia nu sunt beţi cum vi se pare vouă, 
căci este al treilea ceas din zi, ci aceasta este ceea ce s-a spus 
prin proorocul oil: „iar în zilele din urmă, zice Domnul, voi 
turna din Duhul Meu peste tot trupul și fiii voştri şi fiicele voastre 
Vor prooroci și cei mai tineri ai voştri vor vedea vedenii şi bătrânii 
voştri vor visa vise...“ (Faptele Apostolilor 2, 1-17). Ce vedem 
din acest text? În primul rând că odată cu Pogorârea Duhului 
Sfânt peste Sfinţii Apostoli aceștia au început să vorbească în 
limbi străine pe care nu le cunoşteau mai dinainte. În al doilea 
rând că iudeii veniţi la Ierusalim cu prilejul Cincizecimii din 
alte părți au rămas uimiţi şi s-au speriat văzând că Apostolii 
grăiesc în limba lor. Acești iudei stabiliți în alte ţări nu cunoșteau 
limba ebraică vorbită la Ierusalim. Ei cunoșteau numai limba ţării 
unde locuiau și de unde au venit la marele praznic, spre a împlini 
datoriile religioase faţă de templu. În al treilea rând că iudeii 
localnici din Ierusalim care cunoșteau numai limba lor, adică 
aramaica, nu înțelegeau ce spun Sfinţii Apostoli, motiv pentru 
care îi batjocoreau. În al patrulea rând, că vorbirea în limbi străine 
era o împlinire a profețiilor Vechiului Testament, iar conţinutul 
vorbirii în limbi era „mărirea lui Dumnezeu“. 

În mod firesc, ne punem întrebarea; care era rostul acestei 
harisme? Cartea Sfântă ne arată că înainte de Înălțarea Domnului 
la cer, poruncise Sfinților Apostoli: „Mergeţi în toată lumea şi 
propovăduiţi Evanghelia la toată făptura... iar celor ce vor crede, 
aceste semne vor urma: în numele Meu demoni vor scoate, în 
limbi vor vorbi (Marcu 16, 13-17). Înainte de a merge la 
propovăduirea Evangheliei, Sfinţii Apostoli vor primi conform 
promisiunii Mântuitorului şi puterea necesară, odată cu Pogorârea 
Duhului Sfânt: „Și veţi lua putere venind Duhul Sfânt peste voi 
şi veţi fi Mie martori în lerusalim și în toată ludeea și în Samaria 
şi până la marginile pământului“ (Faptele Apostolilor 1, 8; Luca 
24, 49). Se pune întrebarea: Cum vor putea propovădui Sfinţii 
Apostoli Evanghelia până la marginea pământului, la popoare a 
căror limbă nu o cunosc? Din textul mai sus citat reiese că vor 
primi putere odată cu pogorârea Duhului Sfânt. Care este această 

putere? Este desigur şi puterea de a vorbi în limbile popoarelor 
cărora vor propovădui Evanghelia, iar pe de altă parte, cei care 
vor auzi cuvântul propovăduirii lor, cu mai multă uşurinţă le vor 
da crezare văzând această minune. 

Pe lângă aceasta, propovăduirea Evangheliei în toate limbile 
vorbite scoate în evidenţă universalitatea învățăturii creștine, care 
se adresează tuturor oamenilor, fără nici o deosebire, fiindcă 
„Dumnezeu voieşte ca toţi oamenii să vină la cunoașterea 
adevărului şi să se mântuiască“ (| Timotei 2, 4; Prof. Dr. Petru 
Deheleanu, «Manual de sectologie», Arad 1984, pg. 535-536). 
Acest aspect al vorbirii în limbi îl vedem mai cu seamă istorisit 
de cartea Faptele Apostolilor în legătură cu botezul sutaşului 
Corneliu, când cei prezenţi, adică cei aparținând altor neamuri 
au început să vorbească în limbi: „Încă grăind Petru cuvintele 
acestea, a căzut Duhul Sfânt peste toţi cei care auzeau cuvântul, 
ŞI s-au mirat credincioşii din tăierea împrejur (cei proveniţi din 
iudei) câți veniseră la Petru, că şi peste păgâni s-a revărsat Sfântul 
Duh; căci îi auzeau vorbind în limbi şi slăvind pe Dumnezeu“ 
(Faptele Apostolilor 10, 44-46). 

O predilecție spre harisma glossolaliei o aveau creștinii 
aparţinători Bisericii din Corint. De aici şi necesitatea lămuririi 
acestei probleme din partea Sfântului Apostol Pavel. Creștinii 
din Corint vorbeau în limbi pe care însă comunitatea credin- 
cioşilor nu le înţeleg. Datorită acestui fapt glossolalia nu se 
dovedeşte utilă şi eficientă într-o astfel de comunitate. Dacă la 
Ierusalim s-a dovedit eficientă glassolalia fiindcă s-au putut 
propovădui „măririle lui Dumnezeu“ tuturor celor prezenți, invers 
la Corint. Comunitatea de aici cunoştea o singură limbă. A se 
vorbi în alte limbi neînţelese, crea o situaţie care deranja şi ducea 
la dezordine. Şi fiindcă „Dumnezeu nu este al neorânduielii, ci 
al păcii“ (| Corintenil4, 33), Apostolul pe bună dreptate ia 
atitudine față de neorânduiala pe care o pot crea cei care râvnesc 
prea mult după harisma glossolaliei: „Dacă s-ar aduna împreună 
toată Biserica — spune sentenţios Apostolul — şi toți ar grăi în 
limbi şi ar intra şi dintre cei neînvățați sau necredincioși, oare 
nu ar zice că sunteţi nebuni?“ (| Corinteni 14, 23). De aici şi 
recomandarea ca „toate cu cuviință și după rânduială să se facă“ 
(1 Corinteni 14, 40). 

Apărând într-un anume timp și cu un anumit scop, glossola- 
lia nu va dăinui prea mult. Astfel, Sfântul loan Gură de Aur (7407) 
caută să-i justifice absenţa, arătând, că „cel ce nu crede are nevoie 
de zălog, dar eu care cred nu am nevoie de zălog şi nici de semne. 
Ştiu că am fost curăţit de păcate, chiar dacă nu aş vorbi în limbi. 

Cei de atunci nu credeau dacă nu primeau un semn. Pentru aceasta 
li se dădeau semne, ca un gaj al credinţei în care credeau. Prin 
urmare nu li se dădeau semne ca la nişte credincioși ci ca la niște 
necredincioşi pentru a ajunge credincioşi. În acest fel zice și 
Pavel: „semnele nu sunt pentru cei credincioşi, ci pentru cei 
necredincioşi. Vedeţi dar, că dacă s-au îndepărtat de la voi 
semnele nu se datorează faptului că Dumnezeu nu ne cinstește, 
ci că ne cinsteşte. A făcut astfel, voind să arate credința noastră, 
că noi credem în El fără gajuri şi fără semne“. 

Am văzut din cele mai sus relatate că glossolalia reprezintă 
vorbirea în limbi insuflate de Duhul Sfânt la Cincizecime, când 
s-a întemeiat Biserica. Aceste limbi erau existente, necunoscute 
celor ce le vorbeau, dar înţelese de cei ce ascultau propovăduirea 
Evangheliei. De aceea scopul glossolaliei era acela de a se 
propovădui Evanghelia la toate neamurile. Când s-a împlinit acest 
deziderat, vorbirea în limbi nu mai este necesară, fiindcă creştinii 
pot intra prin credință și iubire în comuniune cu Dumnezeu. Acei 
dintre creștini care practică glossolalia şi o socotesc ca o harismă, 
rezervată de Duhul Sfânt exclusiv lor, vorbesc în limbi necu- 
noscute, formate din silabe mai mult sau mai puţin articulate, 
semănând a bolboroseală. Fără tălmaci nimeni nu ar şti ce se 
vorbeşte. Numai că şi tălmaciul spune și el tot ceea ce socotește 
în acel moment. Notându-se, de pildă, cuvintele vorbite şi date 
spre tălmăcire mai multora, variantele au fost în număr egal cu 
tălmăcitorii. Nici un text tălmăcit nu s-a putut potrivi cu celălalt. 

Cei care practică glossolalia și nu pot fi înţeleși motivează 
că limbile vorbite de ei nu sunt omeneşti, „ci îngereşti“. Aceasta 
contrazice însă adevărata glossolalie, cea de la Cincizecime, când 
cei care au vorbit în limbi au fost înţeleși de oameni. A fost deci 
o limbă omenească, nu îngerească. Am văzut apoi că Mântuito- 
rul a precizat că sub insuflarea Sfântului Duh se va vorbi în „limbi 
noi“. Ori limbile îngereşti nu sunt noi. Pe de altă parte, Apostolul 
spune că limbile insuflate de Duhul Sfânt vor înceta în viața 
veşnică (1 Corinteni 13, 8). Ori limbile îngereşti sunt veşnice. 

Pe lângă aceasta, cei ce practică glossolalia motivează că nu 
sunt înţeleşi, deoarece „vorbesc în Duh taina lui Dumnezeu“. 
Invocă textul de la I Corinteni 14, 2 unde se spune: „Cel ce 
vorbeşte în limbă insuflată nu vorbeşte oamenilor, ci lui Dumne- 
zeu, căci nimeni nu-l înțelege, ci el în duh grăiește taine“. Noi 
am văzut însă că la Cincizecime Apostolii vorbeau oamenilor. 
Care este explicaţia? Între textele Scripturii nu există contradicție, 
ele se completează. În felul acesta, aplicat la glossolalie, putem 
spune că cei ce vorbesc lui Dumnezeu, vorbesc şi oamenilor. La 


Cateheze dogmatice 439 


lerusalim, localnicii nu au înţeles, dar străinii au înțeles. La Corint 
însă nu se înţelegea ce se vorbeşte fiindcă nu erau decât localnici. 
Şi astfel cei care vorbeau aici în limbi străine nefiind înțeleşi de 
cei prezenţi „grăiau în duh taine“. Tocmai de aceea, fiindcă 
vorbeau numai pentru sine și nu pentru comunitatea celor prezenţi, 
Apostolul recomandă ca glossolalia să nu fie râvnită în comu- 
nitatea credincioşilor. 


IV. Recapitularea — Aprecierea 


Ce este glossolalia? (Harisma vorbirii în limbi). În ce limbi? 
(Cunoscute oamenilor). Care este scopul glossolaliei? (Predicarea 
Evangheliei, a „măririlor lui Dumnezeu“ oamenilor a căror limbă 
nu o cunoştea cel ce vorbea). Ce caracter avea glossolalia? (Avea 
un caracter misionar legat de porunca dată de Mântuitorul, de a 
merge în toată lumea spre a propovădui Evanghelia la toată 
făptura). Când avea de obicei loc vorbirea în limbi? (După ce 
omul primind Botezul creştin, se făcea părtaş şi de harisma 
glossolaliei). Cei ce practică în zilele noastre glossolalia, vorbesc 
în limbi asemenea Apostolilor la Cincizecime? (Nu. Ei vorbesc 
în limbi pe care nici ei nu le cunosc şi nici cei care le ascultă). 
La ce foloseşte atunci vorbirea în limbi? (La nimic. Este un simplu 
spectacol pe care nimeni nu-l înţelege). Ce spune Sfântul Apostol 
Pavel despre Glossolalie? (Că ea va înceta). Dar Sfinții Părinţi? 
(Tot la fel, şi depun mărturie că de fapt ea a şi încetat). Odată cu 
încetarea glossolaliei s-a oprit şi lucrarea Duhului Sfânt? (Nu 
s-a oprit. Roada Duhului Sfânt, dintre care dragostea este cea 
mai mare, rămâne o dorinţă a fiecărui creştin de a o realiza în 
viaţa sa). 


V. Asocierea 


În felul acesta, Apostolul asociază glossolalia cu proorocia, 
arătând superioritatea acesteia din urmă. Datorită faptului că 
proorocia nu înseamnă numai prevestirea celor viitoare, ci însăşi 
propovăduirea tainelor lui Dumnezeu, Apostolul se pronunţă cate- 
goric: „În Biserică vreau să grăiesc cinci cuvinte cu mintea mea 
ca să învăţ şi pe alţii decât zeci de mii de cuvinte într-o limbă 
străină“ (I Corinteni 14, 19). Mai presus însă decât toate harismele 
este dragostea. „De-aș grăi în limbile oamenilor şi ale îngerilor 
— spune Apostolul — iar dragoste nu am, m-am făcut aramă 
sunătoare și chimval răsunător. Şi de aş avea darul proorociei şi 
de aş ști toate tainele și de aş avea toate cunoștințele şi de aș 

avea toată credința, încât să mut şi munții, iar dragoste nu am, 
nimic nu sunt“ (| Corinteni 13, 1-3). Apostolul motivează în 
continuare arătând că harismele au fost date ca lucrare a Duhului 
Sfânt numai unor anumite persoane și numai într-un anume timp, 
când s-a simţit nevoia lor. Dragostea însă este o virtute care 
trebuie să împodobească vieţuirea duhovnicească a oricărui 
creștin fiindcă numai ea reprezintă chezăşia mântuirii: „Dragostea 
nu cade niciodată; fie proorociile se vor desființa; fie limbile 
vor înceta; cunoștința se va sfârşi. Pentru că în parte cunoaștem 
şi în parte proorocim, dar când va veni ceea ce este desăvârșit, 
atunci ceea ce este în parte se va desfiinţa“ (I Corinteni 13, 8-10). 


VI. Generalizarea 


De aici vedem că glossolalia reprezintă vorbirea în limbi străine 
existente ca dar al Duhului Sfânt de care beneficiau în primele 
secole creştine ale Bisericii, anumite persoane pentru împlinirea 
poruncii Mântuitorului de a propovădui Evanghelia în toată 
lumea. 


VII. Aplicarea 


1. Nefiind necesară mântuirii credincioşilor glossolalia va înceta 
încă din perioada creştinismului primar. Pentru credincioși 
rămâne însă în perioada aceasta datoria cultivării roadelor 
Sfântului Duh, care nu vor înceta niciodată și de care depinde 
mântuirea sufletelor noastre. „lar roada Duhului este dragostea, 
bucuria, pacea, îndelunga răbdare, bunătatea, înfrânarea, curăţia, 
împotriva unora ca acestea nu este lege“ (Galateni 5, 22-23). 

2. „Ce vreți mai multe semne?“ întreabă Sfântul loan Gură 
de Aur. Ele au încetat. „Să ai, în schimb, pe cele ce rămân, anume: 
credinţa, nădejdea şi dragostea. Pe acestea să le căutați pentru că 
ele sunt cele mai mari semne. Nimic nu este însă asemenea 
dragostei, căci s-a şi spus că dragostea e mai mare ca toate“ 
(1 Corinteni 13, 13). 

3. „Dacă totuși vrei să şti că ai primit Duhul Sfânt — îndeam- 
nă Fericitul Augustin — cercetează inima ta. Dacă are în ea 
iubirea față de aproapele, să fii liniştit. Căci nu este iubire fără 
Duhul Sfânt al lui Dumnezeu, pentru că Pavel spune că harul lui 
Dumnezeu s-a revărsat în inimile noastre prin Sfântul Duh care 
ni s-a dat“. 

Credinţa și faptele bune — condiţii ale 
mântuirii 


I. Pregătirea aperceptivă 


Mântuirea pe care Domnul nostru lisus Hristos a câștigat-o prin 
Jertfa şi învierea Sa are un caracter universal, în sensul că la ea 
sunt chemaţi toți păcătoşii fără nici o deosebire. În același timp 
mântuirea reprezintă un dar al lui Dumnezeu oferit oamenilor în 
urma jertfei lui Hristos. Acest dar ni-l oferă Dumnezeu prin harul 
divin al Sfintei Treimi primit de noi prin umanitatea lui Hristos. 
Prin har ne legăm de Hristos ca „viţa de mlădiţă“ (loan 15, 5), 
devenim un duh cu EI și participăm la comuniunea Sfintei Treimi. 
Ne întrebăm acum: cum contribuim fiecare din noi, sau care este 
aportul personal pe care îl aducem noi la dobândirea mântuirii? 


II. Anunţrea temei 


Prin credinţă şi fapte bune, la care ne vom referi în cele ce 
urmează. 


III. Tratarea 


Modul de a înțelege noţiunea credinţei este diferit. Când obişnuit 
spunem „credință“, putem înţelege fie o părere, o socotinţă, fie 
din contră, o certitudine, o siguranţă, o încredere în cineva, sau 
în ceva. Când ne referim la credinţa religioasă, înțelegem 
totdeauna încrederea în descoperirea pe care ne-a făcut-o Dum- 
nezeu. Astfel, putem cunoaşte voia lui Dumnezeu, putem intra 
în legatură și în comuniune cu El. De aceea, Sfântul Apostol 
Pavel spune că „fără credinţă nu putem fi plăcuţi lui Dumnezeu“ 
(Evrei 11, 6). Credinţa este „adeverirea celor nădăjduite, dovada 
lucrurilor celor nevăzute“ (Evrei 11, 1). Ea este ochiul sufletului 
care pătrunde dincolo de realitățile acestei lumi. Ea este un dar 
al lui Dumnezeu prin care suntem ridicaţi la EI, dar în acelaşi 
timp ea este și strădania sufletului de a înmulți darul primit. 
Credinţa „nu se naște nici din frică, nici din vederea minunilor. 
Credem, pentru că suntem încredințaţi de simţirea tainică a 
prezenţei lui Dumnezeu cel viu care te îmbie şi se oferă pe Sine 
ca dragoste şi viață totală. Ea începe prin acceptarea cuvântului 
lui Dumnezeu prin el însuşi, ca putere de viaţă şi ca dar. Pe de 
altă parte implică voința liberă a celui ce asimilează cuvântul lui 

Dumnezeu... Credinţa este virtutea care răsare în suflet din aceeași 
cunoaștere-simţire şi acceptare conştientă a harului. Este 
strălucirea lui Dumnezeu în persoana umană...“ (Preot prof. lon 
Bria, «Credinţa pe care o mărturisim», Bucureşti, 1987, p. 265-— 
266). Credinţa este simţirea prezenţei lui Hristos în suflet (Efeseni 
3, 17), a vieţii lui lisus care dă siguranţă şi statornicie, care 
înnoieşte şi zideşte viața duhovnicească spre împlinire și 
desăvârşire“. Credinţa este condiția mântuirii, deoarece începutul 
mântuirii nu poate fi desprins de credinţa în lisus Hristos, Cel 
care a adus mântuirea. Credinţa este ușa harului în viața noastră. 
Ori de câte ori facem din inimă o mărturisire de credinţă, o mare 
putere de har intră în fiinţa noastră: „Noi am crezut şi am cunoscut 
că Tu ești Hristos Fiul lui Dumnezeu celui viu“ (loan 6, 69). lată 
de ce Sfinţii Apostoli ziceau Mântuitorului: „Sporește-ne 
credinţa“ (Luca 17, 5) (Nicolae, Mitropolitul Banatului, 
Învățătura Ortodoxă despre mântuire, Timişoara, 1983, p. 50). 
Credinţa ca dar al lui Dumnezeu nu se adresează numai 
intelectului, ca să-L cunoască şi să-L mărturisească pe Dumne- 
zeu, ci întregii fiinţe. Adică, nu e suficient să cunoşti voia lui 
Dumnezeu. Se impune să o și împlinim. „Dacă stiţi toate acestea 
— a spus Mântuitorul — fericiți veți fi când le veţi și face“ (loan 
13, 17). În felul acesta, credinţa aprinde voinţa și întreaga putere 
a sufletului. Credinţa nu poate rămâne la o formă declarativă, 
fiindcă „şi demonii cred şi se cutremură“ (Iacob 2, 19), ne spune 
Sfânta Scriptură. Credinţa lor însă nefiind mântuitoare, este falsă, 
neadevărată; ceea ce înseamnă că adevărata credință cuprinde 
întreg sufletul, îl angajează, îi dă putere. De aceea, caracteristica 
credinţei este de a fi „lucrătoare în dragoste“ (Galateni 5, 6), iar 
„dragostea este plinirea legii“ (Romani 13, 10). Mântuitorul arată 
foarte clar că adevărata credință se poate cunoaște numai din 
fapte, asemenea cum după roade poți cunoaşte un pom (Matei 7, 
21-27). De aceea Sfântul Iacob precizează: „Ce folos fraţilor, 
dacă zice cineva că are credinţă și fapte nu are? Oare credința 
poate să-l mântuiască? Dacă un frate sau o soră sunt goi și lipsiți 
de hrana cea de toate zilele şi cineva din voi le-ar zice: „mergeţi 
în pace, încălziți-vă şi vă săturaţi“, dar fără să le dea cele 
trebuincioase trupului, care ar fi folosul? Aşa și cu credința: dacă 
nu are fapte, e moartă în ea însăși... Vedeţi dar că din fapte este 
îndreptat omul, nu numai din credinţă. Precum trupul fără suflet 
este mort, şi credința fără fapte este moartă“ (Iacob 2, 14-26). 
Din tabloul judecății de apoi prezentat de Mântuitorul vedem 
foarte limpede că după faptele săvârşite va fi judecat oricare 
credincios (Matei 25, 35-45), iar Sfântul Apostol. Pavel 

confirmând aceasta, ne spune că „noi toţi trebuie să ne înfățișăm 
înaintea judecății lui Hristos, ca să ia fiecare după cele ce a făcut 
prin trup, ori bine, ori rău“ (II Corinteni 5, 10). Faptele bune ca 
rod al adevăratei credinţe întăresc permanent puterea sufletului 
spre o continuă înnoire a vieţii în Hristos, până la „statura 
bărbatului desăvârşit, la măsura plinătăţii Lui Hristos“ (Efeseni 
4, 13). Faptele bune sunt acelea care arată chipul lui Hristos în 
viața duhovnicească a credinciosului. Pornind din credinţă, faptele 
bune verifică şi desăvârşesc credinţa. 

Cu toată această evidentă necesitate a faptelor bune pentru 
dobândirea mântuirii, nu toți credincioșii le primesc ca atare, ci 
excluzându-le, spun că pentru mântuire este necesară numai 
credința. 

Învățătura că la mântuire se ajunge numai prin credinţă o 
numesc „sola fide“, adică „singură credința“; şi cei ce o susțin 
încearcă să o temeluiască pe cuvintele Sfântului Apostol Pavel. 

Astfel, în epistola către Galateni, 2, 16, putem citi: „Știind 
însă că omul nu se îndreptează din faptele legii, ci numai prin 
credinţa în Hristos lisus, am crezut și noi în Hristos lisus ca să 
ne îndreptăm din credința în Hristos, iar nu din faptele legii, 
căci din faptele legii nimeni nu se va îndrepta“. 

Efesenilor, Apostolul le scrie: „Căci în har sunteți mântuiţi, 
prin credință, şi aceasta nu este de la voi: este harul lui Dumne- 
zeu; nu din fapte ca să nu se laude nimeni“ (Efeseni 2, 8-9). 

Iar în epistolele către Romani (3, 20 şi 30) Apostolul scrie: 
„Căci socotim că prin credință se va îndrepta omul, fără faptele 
legii... Fiindcă este un singur Dumnezeu, care va îndrepta din 
credinţă pe cei tăiați împrejur, şi prin credință pe cei netăiați 
împrejur“. Cercetând aceste texte remarcăm că Apostolul indică 
modul în care obținem mântuirea, adică prin credință și prin har, 
şi nu prin faptele legii. Apostolul precizează apoi că acest lucru 
este valabil şi pentru cei tăiați împrejur şi pentru cei netăiați 
împrejur. Despre ce poate fi vorba? Odată cu întemeierea 
Bisericii, creştinii proveniţi dintre iudei, sau iudeo-creştini, 
numiți iudaizanţi, impuneau ca necesar respectarea prescripţiilor 
formale ale legii mozaice, cum ar fi: tăierea împrejur, sâmbetele, 
etc. și pentru păgânii care primeau noua religie creştină. Întrucât 
acest fapt a fost primit cu rezervă şi chiar cu împotrivire de 
păgânii dornici să primească legea evangheliei, toţi „Apostolii, 
preoții şi fraţii“ s-au adunat la Ierusalim în anul 49-50 şi au 
hotărât în sinod că păgânii care vin la credinţă nu sunt obligați 
să ţină legea veche, ci doar să se ferească de mâncările jertfite 
idolilor, de sânge și de carne de animal sugrumat și de desfrânare 

(Faptele Apostolilor 15, 23-29). Această hotărâre a fost adusă la 
cunoştinţa credincioşilor dintre neamuri, care au primit-o cu 
bucurie şi le-a fost „spre mângăiere“. Cum Sfântul Apostol Pavel 
a propovăduit Evanghelia printre neamuri, aducând la cunoștință 
hotărârea sinodului apostolic din Ierusalim, a întâmpinat o atât 
de mare opoziţie din partea iudaizanților, încât i-au contestat 
calitatea de Apostol (Galateni 4, 16), în sânul tinerilor comunității 
creștine din Galatia, Efes şi Roma, cu tot meritul lui la întemeierea 
lor. Prin urmare, în textele citate Sfântul Apostol Pavel nu pune 
problema necesității sau inutilității faptelor bune pentru mântuire; 
nu aceasta îl frământa atunci când a scris galatenilor, efesenilor, 
sau romanilor. Pe el îl preocupa în primul rând emanciparea 
învățăturii creştine de legea veche pe care căutau să o impună 
iudaizanţii întocmai Mântuitorului Hristos. Însă Sfântul Apostol 
Pavel nu consideră legea veche desfiinţată decât în latura ei 
rituală, cultică, formală, concretizată în ceea ce se cheamă „faptele 
legii“, adică circumciziunea, păzirea sâmbetelor, a lunilor noi, 
etc. Aceste fapte ale legii nu erau altceva decât umbra celor pe 
care le va descoperi Hristos. Altcum legea rămâne valabilă în 
latura ei morală, motiv pentru care Mântuitorul a spus: „Nu am 
venit să stric legea, sau proorocii, ci să o împlinesc“ (Matei 5, 
17)... Potrivit concepției Sfântului Apostol Pavel, legea trebuie 
împlinită nu atât în literă, nu în cerinţele ei formale, cultice, ci 
în cele morale concretizate în fapte bune, folositoare îndreptării 
în fața lui Dumnezeu.“ (Nicolae, Mitropolitul Banatului, 
«Învățătura Ortodoxă despre mântuire» — Timişoara, 1983, 
p. 53-54). 


IV. Recapitularea — Aprecierea 


Cum colaborăm cu harul divin pentru dobândirea mântuirii? (Prin 
credință și fapte bune). Ce înseamnă credința în sens religios? 
(Siguranţă, certitudine, încredere în Descoperirea lui Dumnezeu). 
Ce reprezintă credinţa? (Un dar al lui Dumnezeu pentru a putea 
cunoaște și intra în legătură cu Tainele lui Dumnezeu, dar și o 
strădanie a noastră de a ne dezvolta necontenit simţirea, de a ne 
menţine și de a creşte necontenit în comuniunea lui Dumnezeu). 
Cum dobândim credința? (Prin cuvântul lui Dumnezeu). Cum 
desăvârşim credința? (Prin harul lui Dumnezeu). Cum trebuie să 
fie adevărata credinţă? (Vie, lucrătoare în dragoste). Când spunem 
că trebuie să fie lucrătoare în dragoste, ce înţelegem? (Că trebuie 
să fie lucrătoare prin fapte). De ce? (Fiindcă dragostea înseamnă 
plinirea legii, deci o sinteză a tuturor poruncilor ce trebuiesc 

împlinite). Cum este credința nelucrătoare în fapte? (Este moartă). 
În acest caz, e suficientă credinţa fără fapte? (Nu e suficientă, şi 
nu este nici adevărată, ci falsă. „Şi demonii cred şi se cutremură“, 
dar neavând fapte, credinţa lor este falsă). Ce rol au în acest caz 
faptele bune? (Ele verifică credinţa). Ce reprezintă faptele bune 
pentru mântuire? (Prin ele facem activă în noi viața duhovnicească 
a lui Hristos, crescând până la statura bărbatului desăvârșit, la 
asemănarea cu Hristos). În ce constă greşeala celor ce susțin că 
mântuirea se obține numai prin credință, excluzând faptele bune? 
(Ei confundă faptele bune cu faptele legii vechi la care se referă 
Sfântul Apostol Pavel atunci când spune că acestea nu sunt 
necesare mântuirii). 


V. Asocierea 


Din cele tratate până aici vedem că mântuirea reprezintă pe de o 
parte un dar al lui Dumnezeu, oferit nouă prin harul divin, dar în 
același timp şi o contribuţie personală prin credinţă şi fapte bune. 
În acest fel, mântuirea este un proces liber de conlucrare a 
credinţei cu harul divin, spre rodirea faptelor bune. Astfel, cre- 
dincioşii se leagă de Hristos asemenea viței de mlădiţă (loan 15, 
5). Dar această legătură, această „locuire prin credinţă a lui 
Hristos în inimile“ credincioşilor (Efeseni 3, 17) se face vizibilă, 
este verificată prin faptele care reprezintă urmarea, sau imitarea 
vieţii Lui. Fără acestea, întreg edificiul duhovnicesc rămâne 
asemenea unei case zidită pe nisip, spulberată de vânturi şi de 
ploi“ (Matei 7, 24-27). 


VI. Generalizarea 


Reţinem, aşadar, că la dobândirea mântuirii trebuie să ne aducem 
contribuţia prin credinţă şi fapte bune, motiv pentru care acestea 
sunt numite condiţiile subiective ale mântuirii. 


VII. Aplicarea 


Lucrarea harului şi a credinţei au finalitate în viața duhovnicească 
a credincioşilor prin faptele bune. Acestea se îndreaptă mai întâi 
spre Dumnezeu sub forma iubirii și cinstirii pe care o manifestăm 
prin cele trei virtuți teologice: credinţă, nădejde și dragoste. Apoi, 
faptele bune se referă la viaţa semenului şi a lumii, prin iubire, 
dreptate, pace, blândeţe, milostenie, iertare, răbdare, etc. Nici 
propria persoană nu se exclude din sfera faptelor bune, în sensul 
că fiecare credincios este dator să înlăture răul din fiinţa sa şi să 

cultive binele, să se străduiască a ieşi din egoism, să evite 
păcatele, să se căiască de cele săvârşite, și să-şi formeze o inimă 
curată în care să rodească viaţa de sfințenie, spre desăvârșirea în 
virtute, după modelul vieţii duhovnicești a lui Hristos. 


Sfintele Taine — plan dezvoltat 


|. Pregătirea aperceptivă 


Căzut în păcat, omul nu se putea ridica singur, ci a fost nevoie 
de intervenţia directă a lui Dumnezeu: „Noi toţi am petrecut 
oarecând în poftele trupului... fiind morţi prin păcate, dar ne-am 
făcut vii împreună cu Hristos, prin har sunteţi mântulţi... Și 
aceasta nu este de la voi, al lui Dumnezeu este darul...“ (Efeseni 
2, 3—8). Dar așa cum omul a păcătuit cu întreaga sa ființă, adică 
cu sufletul prin neascultare, și cu trupul prin poftă, tot astfel şi 
harul mântuitor se va referi atât la trupul, cât şi la sufletul nostru. 


II. Anunţarea temei 


Formele văzute lăsate de Dumnezeu ca mijloace de transmitere a 
harului mântuitor sunt Sfintele Taine, la care ne vom referi în 
cele ce urmează. 


III. Tratarea 


1. Cuvântul „taină“ înseamnă ceva ascuns, închis, ce nu poate fi 
pătruns cu mintea, ci trebuie primit prin credință. 

2. Tainele sunt sfinte, fiindcă transmițându-ne harul mântu- 
itor, ne curăţesc de orice păcat şi ne aduc sfințenia. 

3. Toate Sfintele Taine au fost instituite direct de către Mân- 
tuitorul. Sfinţii Apostoli sunt numai „iconomi ai tainelor lui 
Dumnezeu“ (| Corinteni 4, 1), adică ei împărtăşesc harul sfinţitor, 
rânduind ca această lucrare să fie continuată de episcopi şi preoţi. 

4. Sfintele Taine au două părți: 

a). Partea nevăzută care este harul divin, izvorât din jertfa 
răscumpărătoare a Domnului și pe care îl primim în Biserică prin 
lucrarea Sfântului Duh. 

b). Partea văzută, ca formă prin care săvârşitorul invocă harul 
Sfântului Duh. Acesta este serviciul divin oficiat de slujitorul 

bisericesc, cu rostirea formulei sacramentale de invocare, sau de 
chemare a harului divin, precum şi a altor rugăciuni însoţitoare. 

5. Sfintele Taine sunt în număr de şapte, după numărul celor 
şapte daruri ale Duhului Sfânt (Isaia 11, 2-3): Botezul, 
Mirungerea, Euharistia (Împărtășania, Cuminecătura), Pocăința 
(Spovedania, Mărturisirea), Nunta (Cununia sau Căsătoria), 
Preoţia (Hirotonia) şi Maslul. De aici vedem că deşi harul este 
unul, el rodeşte în funcţie de trebuinţele noastre de sfințenie. 

6. Materia Tainei intră în partea ei văzută. La Botez este 
apa; la Euharistie: pâinea şi vinul care se prefac în Trupul şi 
Sângele Mântuitorului; la Taina Mirului, Sfântul Mir, iar la 
Maslu, untdelemnul sfințit. 

7. Săvârşitorul Sfintei Taine este în chip nevăzut Mântuito- 
rul, iar în chip văzut urmaşii rânduiţi de Sfinții Apostoli, adică 
episcopii și preoţii. 

8. Primitorul Sfintelor Taine este orice creștin care a primit 
Taina Sfântului Botez, fiindcă numai în urma Botezului cineva 
poate să se numească creştin şi membru al Bisericii. 

9. Sunt Taine care se repetă şi Taine care nu se repetă: 

a) Tainele care se repetă sunt: Pocăinţa, Euharistia, Nunta, 
Maslul. 

b) Tainele care nu se repetă sunt: Botezul, Mirungerea și 
Preoţia. 

10. După efectul lor Tainele se împart în trei categorii: 

a) Taine ale vieţii spirituale: Botezul, Mirungerea și 
Euharistia. 

b) Taine ale restabilirii trupești şi sufletești: Pocăinţa și 
Maslul. 

c) Taine speciale: Preoţia şi Nunta. 


IV. Recapitularea - Aprecierea 


Ce sunt Sfintele Taine? (Forme văzute prin care ni se transmite 
harul divin mântuitor sub formă nevăzută). Câte Sfinte Taine are 
Biserica? (Mântuitorul a lăsat şapte Sfinte Taine). Care sunt? 
(Botezul, Mirungerea, Euharistia, Pocăinţa, Cununia, Preoția și 
Maslul). Cine le-a instituit? (Mântuitorul nostru lisus Hristos). 
Cine le aplică? (Biserica prin sfinții ei slujitori). Care sunt părțile 
unei Taine? (O parte nevăzută care este harul divin; și o parte 
văzută, redată prin slujba de invocare a harului Sfântului Duh). 
Ce mai intră în partea văzută a Sfintei Taine? (Și materia ei). 
Care este aceasta? (La Botez — apa; la Mirungere — Sfântul Mir; 
la Euharistie — pâinea şi vinul; la Maslu — untdelemnul sfințit). 

Cine este primitorul Sfintei Taine? (Orice creştin care a primit 
Taina Botezului). 


V. Asocierea 


Având o instituire divină, Sfintele Taine au fost asemănate cu 
ceremoniile religioase din Vechiul Testament, care și ele au o 
instituire dumnezeiască. Deosebirea este însă esențială, fiindcă 
numai Sfintele Taine aduc mântuirea, deoarece ele aduc harul 
divin mântuitor, pe când ceremoniile religioase sunt simple forme 
cultice „umbre ale celor viitoare“, care se vor împlini şi desăvârși 
în Biserica lui Hristos. 


VI. Generalizarea 


Din cele tratate vedem că Sfintele Taine sunt forme văzute prin 
care ni se transmite harul divin necreat sfințitor și mântuitor al 
Sfintei Treimi, sub o formă văzută. 


VII. Aplicarea 


1. Primind prin Sfintele Taine harul divin necreat al Sfintei 
Treimi, ele ne ridică duhovniceşte până la desăvârșirea Părintelui 
ceresc, conform chemării Mântuitorului: „Fiţi desăvârşiţi, precum 
şi Tatăl vostru cel din ceruri este desăvârșit“ (Matei 5, 48). 

2. Dată fiind importanţa şi valoarea harului divin în procesul 
mântuirii, se impune ca primirea Sfintelor Taine să fie făcută cu 
vrednicie, ceea ce pretinde o pregătire duhovnicească specială a 
credincioșilor înaintea primirii lor. 


Sfânta Taină a Botezului 


|. Pregătirea aperceptivă 


Ce ne spune articolul al X-lea din Simbolul de credință? 
(„Mărturisesc un botez întru iertarea păcatelor“. Aceasta înseamnă 
că aşa cum prin păcat a intrat moartea în lume, prin jertfa 
răscumpărătoare a Domnului primim harul divin mântuitor). Care 
sunt formele de transmitere a harului divin? (Sfintele Taine). 

II. Anunţarea temei 


Prima din cele șapte Sfinte Taine este cea a Botezului, la care ne 
vom referi în cele ce urmează. 


III. Tratarea 


Taina Botezului a fost instituită de Mântuitorul, când, despăr- 
ţindu-se de Sfinții Apostoli, le-a dat poruncă zicând: „Drept aceea, 
mergând învăţaţi toate neamurile, botezându-le în numele Ta- 
tălui şi al Fiului și al Sfântului Duh“ (Matei 28, 19). Taina Bote- 
zului este, deci, săvârşită în numele Sfintei Treimi. Botezul a 
avut loc pentru prima dată la Cincizecime, adică la Pogorârea 
Sfântului Duh, când s-a constituit prima comunitate creștină. 

Sfântul Apostol Pavel arată că „oricâţi ne-am botezat în lisus 
Hristos, în moartea Lui ne-am botezat. Ne-am îngropat prin botez 
împreună cu El în moarte, pentru că așa cum Hristos s-a ridicat 
din morți prin mărirea Tatălui, așa să umblăm şi noi întru înnoirea 
vieții“ (Romani 6, 3-5). Taina Botezului aparține operei de 
mântuire; este act al milei, al îndurării şi iertării ce ne-a acordat-o 
lisus Hristos pentru înnoirea firii păcătoase de altădată, pentru 
redobândirea chipului lui Dumnezeu, cel dinainte de căderea 
primului om în păcat. Accentuând aspectul nevăzut al tainei, 
Sfântul Apostol Pavel confirmă împlinirea făgăduinței pe care 
Domnul i-a facut-o lui Nicodim: „...după mila Lui ne-a mântuit 
prin baia naşterii din nou și prin înnoirea Duhului Sfânt care l-a 
vărsat peste noi din belșug prin lisus Hristos Mântuitorul nos- 
tru“ (Tit 3, 5-7). Făcând aceste precizări, putem face distincţie 
între botezul creştin ca taină şi botezul spre pocăință săvârşit de 
Sfântul loan Botezătorul, după însăși cuvintele sale: „Eu vă botez 
cu apă spre pocăință, dar cel ce vine după mine este mai mare 
decât mine... El vă va boteza cu Duh Sfânt şi cu foc“ (Matei 3, 
11). Botezul lui loan are un caracter simbolic, de a confirma 
mărturisirea unui act de căinţă ce venea din partea celor care îl 
primeau, pe când botezul creştin efectuează prin Duhul Sfânt o 
înnoire sau renaştere duhovnicească, ştergerea păcatului 
strămoșesc şi a celorlalte păcate personale. De aceea el „este cu 
Duh Sfânt şi cu foc“, adică arde și spală în „baia naşterii din 
nou“ orice întinăciune a sufletului. 

Pentru a înțelege mai bine această naştere duhovnicească, 
vom face comparaţia firii noastre născută în păcat cu un pom 
sălbatic. Dacă acestuia i se aplică altoiul, îşi schimbă complet 
rodirea. Tot așa şi firea, este schimbată prin harul Botezului. Cel 

botezat se îmbracă în Hristos, spre rodirea harului în viaţa lui 
duhovnicească (Galateni 3, 27), devenind membru al Bisericii şi 
fiu al lui Dumnezeu. 

Partea văzută constă în afundarea de trei ori în numele Sfintei 
Treimi, zicând formula: „Botează-se robul lui Dumnezeu (N) în 
numele Tatălui. Amin. Şi al Fiului. Amin. Și al Sfântului Duh, 
Amin. Acum şi pururea și în vecii vecilor“. Apa în care se 
săvârşeşte Sfânta Taină trebuie să fie curată şi sfinţită. Botezul 
se face prin afundare, deoarece însuşi numele de „botez“, derivat 
din limba greacă se tălmăcește prin „cufundare în apă“. 

Botezul face parte dintre acele Sfinte Taine care nu se mai 
repetă. Sfântul Apostol Pavel spune: „Un Domn, o credinţă, un 
botez“ (Efeseni 4, 5). La fel precizează şi Simbolul de credinţă: 
„mărturisesc un botez pentru iertarea păcatelor...“. Aceasta este 
regula generală și se bazează pe faptul că aşa cum cineva se naşte 
o singură dată trupeşte, el renaşte duhovnicește tot o singură dată. 

Săvârşitorul Tainei este episcopul sau preotul, deoarece ei 
sunt succesorii legitimi ai Sfinţilor Apostoli. Dacă însă vreun 
copil este în situaţia de a muri, orice credincios ortodox poate 
să-l boteze, în numele Sfintei Treimi, ceea ce se numeşte „botez 
din necesitate“, dar trebuie urmat de rugăciunile rostite în biserică 
de episcop sau preot. 

Primitorii botezului sunt toți aceia care doresc să devină 
mădularele Trupului tainic al Domnului, fii ai lui Dumnezeu, 
deoarece toți oamenii sunt chemaţi la mântuire. Se pune problema: 
pot fi botezați şi copiii? Unii spun că botezul copiilor nu ar fi 
necesar, deoarece ei sunt curați şi nu au păcate. Pentru a-şi întări 
afirmaţia, aduc exemplul binecuvântării copiilor de lisus, 
invocând cuvintele Domnului: „lăsaţi copiii și nu-i opriţi să vină 
la Mine, că a unora ca acestora este împărăţia cerului“ (Matei 
19, 14). Cercetând dacă este valabil sau nu botezul copiilor, 
reținem că Biblia arată că păcatul moștenit de la primul om are 
un caracter universal, adică se transmite la toți oamenii după cum 
ne spune atât de clar Sfântul Apostol Pavel: „Aşa cum printr-un 
om a intrat păcatul în lume şi prin păcat moartea, aşa moartea a 
trecut la toți oamenii prin cel în care toți au păcătuit“ (Romani 
5, 12). Deci nici copiii nu sunt scutiți de moarte şi nici de păcat, 
având păcatul în firea lor, cum spune psalmistul „că întru 
fărădelegi m-am zămislit și în păcate m-a născut maica mea“ 
(Psalmul 50, 6; lov 14,4; Evrei 2, 14; I Corinteni 5, 22). Mântu- 
itorul îi dă pe copii ca pildă de urmat pentru viața lor curată, ei 
sunt doar „termeni de comparaţie și nimic mai mult“, adică sunt 
arătate calităţile de nevinovăție pe care trebuie să le împlinească 

„moştenitorii împărăției cerurilor“. Dacă ei erau mântuiţi, atunci 
nu mai aveau nevoie de binecuvântarea Domnului. 

Sfântul Grigore de Nazianz, tânăr fiind şi neprimind încă 
botezul, se afla odată pe marea învolburată care îl amenința cu 
pieirea. Teama sa era că va trece încărcat de păcate în viața 
veşnică. De aici concluzia lui: „E mai bine atunci să fii sfințit 
fără să o ştii, adică să primeşti botezul, decât să mori fără pecetea 
inițierii creştine“. Cât priveşte importanţa credinţei și a pocăinţei, 
acestea se referă la cei maturi. Sfântul Apostol Petru la 
Cincizecime s-a referit la oameni maturi, care aveau diferite 
concepţii, diferite obiceiuri, nu toate bune, la care trebuiau să 
renunțe, iar cei botezați erau instruiți în cunoașterea credinței 
după ce au primit botezul (Faptele Apostolilor 2, 41-43). De 
altfel, credinţa copiilor este mărturisită de nași, ca garanți 
spirituali ai celui botezat. Sfânta Scriptură ne oferă numeroase 
situații când mărturisirea credinţei cuiva are efectul dorit pentru 
un altul. Aşa avem vindecarea slăbănogului prin credinţa altora, 
a slujitorului sutaşului (Matei 8, 5-13), a învierii fiicei lui lair, a 
învierii fiului văduvei din Nain, a fiicei femeii cananience, etc. 

Botezul copiilor nu este o noutate. El s-a practicat încă din 
perioada apostolică, chiar de Sfinții Apostoli. Astfel, la Rusalii, 
printre cele 3000 persoane se aflau şi copii, care îi însoțeau pe 
părinţii lor. În Noul Testament găsim informaţii că Sfinţii 
Apostoli au botezat casa sutaşului Corneliu (Fapte 10, 2), a Lidiei 
(Fapte 10, 15), a temnicerului din Filipi (Fapte 16, 31-33), a lui 
Ştefanas (| Corinteni 1, 16), a lui Crispus (Faptele Apostolilor 
18, 8). Prin „casă“, se înţelegea atunci toată „familia naturală“: 
soţ, soție, copii, personalul auxiliar, sclavii şi chiar cei legaţi de 
ea prin alte interese. „Casa“ nu putea fi înțeleasă fără copii (Luca 
19, 9, loan 4, 53; 1 Timotei 3, 2-4, Il Timotei 4, 19). Treptat s-a 
generalizat aproape numai botezul copiilor, deoarece părinţii lor 
erau deja creștini. 


IV. Recapitularea — Aprecierea 


De cine a fost instituită Taina Botezului? (De însuşi Mântuitorul 
când a poruncit să se propovăduiască Evanghelia la toată făptura, 
botezându-i...“ (Matei 28, 19). Ce rezultă de aici? (Că Botezul 
este universal, adică toți oamenii sunt chemați la mântuire). Din 
textul Sfintei Evanghelii, ce vedem, în numele cui se face 
Botezul? (În numele Sfintei Treimi). Ce deosebire este între 
botezul lui loan şi cel creştin? (Botezul lui Ioan era un simbol, 
pe când botezul creştin în numele Sfintei Treimi este o realitate 

manifestată prin iertarea păcatului strămoşesc şi păcatelor 
personale, prin primirea calității de fiu al lui Dumnezeu şi 
membru al Bisericii). Cine poate săvârşi Botezul? (Episcopul și 
preotul ca urmași ai Sfinţilor Apostoli. Mai poate săvârși şi 
credinciosul ortodox, în cazuri excepționale). Botezul copiilor 
este valabil? (Da, este valabil). Ce se impune însă după ce copiii 
sunt botezați? (Ca să fie instruiți în cunoașterea credinţei Bisericii 
şi trăirea vieţii creştineşti). 


V. Asocierea 


După Botez, copilul se învredniceşte de primirea harului 
mântuitor prin încă două Sfinte Taine ale Bisericii: Taina 
Sfântului Mir şi cea a Euharistiei. Care este explicaţia acestei 
rânduieli bisericesti? Explicația o găsim în însăși firea lucrurilor. 
Cel botezat este născut duhovnicește, iar pentru a creşte şi a se 
întări, are nevoie de putere; iar această putere o primește prin 
darurile Duhului Sfânt, care se transmit prin Taina Mirului. Şi 
fiindcă se cuvine să crească aşa cum spune Apostolul „până la 
statura bărbatului desăvârşit, la măsura vârstei deplinătății lui 
Hristos“ (Efeseni 4, 13), cel botezat, născut la o viaţă nouă este 
împărtăşit cu însuși Trupul și Sângele Domnului. Prin aceasta, 
celui botezat i se întărește şi calitatea de membru al Bisericii dat 
fiind faptul că toţi cei ce sunt membri ai Bisericii alcătuiesc 
Trupul tainic al Domnului. 


VI. Generalizarea 


Taina Sfântului Botez este, aşadar, prima din cele șapte Taine 
ale Bisericii, care prin întreita afundare în apă în numele Sfintei 
Treimi, acordă celui botezat harul Sfântului Duh, al iertării 
păcatului strămoşesc şi a celorlalte păcate, precum și renașterea 
la o viață nouă, calitatea de fiu al lui Dumnezeu şi membru al 
Bisericii. 


VII. Asocierea 


Fiecare copil primeşte un nume cu prilejul oficierii Tainei 
Botezului. Cade-se ca acest nume să fie al unui Sfânt, pe care 
să-l aibă mijlocitor către Dumnezeu și ocrotitor şi pildă de urmat 
în viaţă. O importanţă deosebită o au şi nașii, care sunt, ca părinți 
spirituali ai pruncului botezat, răspunzători în fața lui Dumne- 
zeu de credinţa pe care au mărturisit-o pentru cel ce le-a devenit 
fin şi pentru evoluția lui duhovnicească, pentru ca acesta să 

rămână atașat Bisericii noastre ortodoxe care l-a împreunat și 
îmbrăcat în Hristos. 

(La sfârşit se poate cânta în comun cu credincioşii: „Câţi în 
Hristos v-aţi botezat, în Hristos v-aţi şi-mbrăcat. Aliluia“). 


Sfânta Taină a Mirungerii 


]. Pregătirea aperceptivă 


Aşa cum un copil nou-născut are nevoie de hrană trupească pen- 
tru a se putea dezvolta spre maturitate, tot astfel şi după ce ne-am 
născut duhovinceşte „în Hristos“ prin Botez, avem nevoie de 
hrană duhovnicească ca să creştem „până la statura bărbatului 
desăvârşit“, cum spune Sfântul Apostol Pavel (Efeseni 4, 13). 


II. Anunţarea temei 


Această hrană duhovnicească o primim ca dar al Sfântului Duh 
prin Taina Mirului, la care ne vom referi în cele ce urmează. 


III. Tratarea 


Sfânta Taină a Mirului a fost instituită de Mântuitorul, înainte 
de înălțarea Sa la cer, când le-a promis Sfinților Apostoli 
trimiterea Sfântului Duh, aducător de putere care îi va îmbrăca 
cu daruri speciale (Luca 24, 49). Această misiune s-a împlinit la 
Cincizecime, când, odată cu Pogorârea Sfântului Duh, s-au 
revărsat peste Sfinții Apostoli daruri duhovnicești deosebite. De 
aceea, Sfinții Apostoli, după ce săvârșeau Taina Sfântului Botez, 
puneau mâinile peste cei botezați, pentru a le împărtăși hrana 
duhovnicească de creştere în Hristos a celor ce s-au „îmbrăcat în 
Hristos“ prin Botez, după cum ne este mărturisit acest fapt, 
arătându-se că „Apostolii cei din Ierusalim, auzind că a primit 
Samaria cuvântul lui Dumnezeu, au trimis către ei pe Petru şi pe 
loan, care coborându-se, s-au rugat pentru ei, ca să primească 
Duhul Sfânt. Căci încă nu se pogorâse peste nici unul dintre ei, 
ci numai botezați erau în numele Domnului lisus. Atunci puneau 
mâinile peste ei și luau Duhul Sfânt“ (Faptele Apostolilor 3, 
14-17). La fel, credincioşii din Efes, botezați inițial numai cu 
botezul lui loan, au fost din nou botezați cu Botezul Sfintei Treimi 

„ŞI punându-şi Pavel mâinile peste ei, a venit Duhul Sfânt peste 
€1...“ (Faptele Apostolilor 19, 1-7). Pe lângă punerea mâinilor, 
Sfinții Apostoli împărtășeau celor botezați darurile Sfântului Duh 
şi prin ungerea cu Sfântul Mir, după cum putem citi în Sfânta 
Carte: „lar cel ce ne întărește pe noi împreună cu voi în Hristos 
şi ne-a uns pe noi, este Dumnezeu. Care ne-a și pecetluit pe noi 
şi a dat arvuna Duhului în inimile noastre“ (II Corinteni 1, 21-22). 
(Acelaşi lucru îl redau şi textele din Efeseni 4, 30 şi I loan 2, 20 
şi versetul 27). Dintre cele două forme, ungerea cu Sfântul Mir 
s-a generalizat şi a rămas definitivă în viaţa Bisericii, datorită 
faptului că înmulțindu-se numărul credincioșilor, Sfinţii Apostoli 
nu se mai puteau deplasa mereu în toate localitățile, iar ungerea 
cu Sfântul Mir se putea generaliza mai uşor, efectul duhovnicesc 
fiind același. De la Sfinţii Apostoli, Biserica creştină primară a 
practicat Taina Mirungerii celor botezați, după cum ne confirmă 
canonul 7 al Sinodului II ecumenic (381) sau scrierile Sfinților 
Părinți. Așa, spre exemplu, Sfântul Chiril al Ierusalimului spune 
foarte clar: „vouă, după ce aţi ieșit din cristelniţa Sfintei Ape, vi 
s-a dat ungerea, preînchipuirea aceleia cu care a fost uns Hristos; 
iar aceasta este Sfântul Duh“. Urmând acestei practici dintot- 
deauna a Bisericii, Taina Mirului se aplică și astăzi imediat după 
Botez prin ungerea cu Sfântul Mir la ochi, nări, gură, urechi şi la 
frunte, pentru sfinţirea organelor de simţ. Ungerea la piept şi la 
spate se face pentru sfințirea voinţei, iar la mâini și la picioare, 
pentru sfinţirea faptelor. Darurile Duhului Sfânt sunt împărtășite 
odată cu mirungerea și rostirea formulei rămase din practica apos- 
tolică: „Pecetea darului Duhului Sfânt“ (II Corinteni 1, 2). 

Sfântul Mir este format din untdelemn, vin şi 38 diferite 
aromate, sfinţit în Joia Sfintelor Patimi de către episcopi şi 
distribuit fiecărui preot pentru săvârșirea Tainei. Mirungerea 
împarte darurile Sfântului Duh, asemenea darurilor primite de 
Sfinţii Apostoli la Cincizecime. Mirul fiind o ungere, reprezintă 
un semn, sau o „pecete“ cum spune Sfântul Apostol Pavel. Este 
„pecetea lui Hristos, fiindcă numele de „Hristos“ înseamnă, 
tradus în limba noastră: „Unsul“, „Cel uns“, adică Mesia. Chiar 
şi în legea veche, ungerea avea mare importanță, după cum o 
atestă ungerea regelui David cu mir din cornul lui Samuel şi astfel 
„a odihnit Duhul Domnului asupra lui“ (| Regi 16, 13). Fiind 
socotit izvor de sfinţenie, Sfintul Mir este folosit şi la sfințirea 
antimiselor pe care se săvârşeşte sfânta liturghie, precum și la 
sfințirea bisericilor. 

Această Taină este săvârșită de episcop, sau de preot celui 
de curând botezat, dar mai poate fi aplicată şi celor ce se întorc 

la Biserica Ortodoxă, botezați fiind cu Botezul Sfintei Treimi. 
Aplicându-se odată cu taina Sfântului Botez, ea nu se mai repetă. 

Nu toți creştinii acceptă Sfânta Taină a Mirului. Unii o 
socotesc ca nefiind necesară, deoarece noi prin Taina Sfântului 
Botez, ne-am născut la o viaţă nouă, duhovnicească (loan 3, 6) și 
ne-am „spălat, sfinţit, îndreptăţit în numele Domnului lisus și în 
Duhul Dumnezeului nostru“ (1 Corinteni 6, 11). Dar Taina 
Sfântului Mir ne împărtășește și alte daruri. Știm, de pildă, că 
mai multe Sfinte Taine împărtăşesc iertarea păcatelor. Aşa este 
Taina Botezului, a Pocăinţei și a Euharistiei. Şi cu toate că cel 
botezat a primit iertarea păcatelor prin Taina Botezului, la aceasta 
se adaugă imediat şi împărtăşirea cu Trupul şi Sângele Domnului, 
pentru a înmulți darurile Sfântului Duh. La fel şi Taina Mirului 
nu repetă aceleaşi daruri ale Sfântului Duh, primite la Botez, ci 
adaugă și altele care să dea putere spre creşterea şi dezvoltarea 
duhovnicească (vezi Isaia 11, 2; I loan 2, 20-27; Efeseni 1, 14; 
4, 30). 

În practică, Biserica romano-catolică şi cea protestantă aplică 
această Sfântă Taină copiilor între 7-12 ani, fiind numită 
„confirmare“ şi fiind săvârşită numai de episcop. Am văzut însă 
că la Botezul Domnului a fost prezent și Sfântul Duh, iar la 
Cincizecime odată cu pogorârea Sfântului Duh s-au împărtășit și 
darurile Sale. 


IV. Recapitularea — Aprecierea 


Cine a instituit Sfânta taină a Mirului? (Domnul şi Mântuitorul 
nostru lisus Hristos). Cine a aplicat această Sfântă Taină și în ce 
formă? (Sfinții Apostoli după pogorârea Sfântului Duh, sub două 
forme: a punerii mâinilor şi mirungerii). Care dintre aceste două 
forme s-a generalizat şi a rămas şi azi stabilă în Biserică? (Sub 
forma mirungerii). Când se săvârşeşte această Sfântă Taină şi ce 
efecte are? (Se săvârşeşte după Sfântul Botez, în cadrul aceleiași 
slujbe pentru a transmite darurile Duhului Sfânt de întărire 
duhovnicească, tuturor celor născuţi prin Botez la o viață nouă, 
spirituală). Cum se numesc cei ce primesc taina Botezului şi 
Mirului? (Se numesc „creştini“ de la „Hristos“ care înseamnă 
„Unsul“ lui Dumnezeu). Care este formula rostită de preot prin 
care ni se oferă darurile Duhului Sfânt? (Pecetea darului Duhului 
Sfânt). De unde este luată această formulă? (Din Sfânta Scriptură, 
ea reprezentând cuvintele Sfântului Apostol Pavel din II Corin- 
teni 1, 21-22). 

V. Asocierea 


Privind numirile tainei, am văzut că ea se numeşte „punerea 
mâinilor“ (Faptele Apostolilor 8, 15-18), precum şi „ungere“ 
(I loan 2, 20); şi „pecetluire“ (I Corinteni 1, 21-22). În primul caz, 
nu trebuie să facem confuzie între „punerea mâinilor“ care este 
Taina Mirului şi „punerea mâinilor preoţimii“ (| Timotei 4, 14), 
care este o altă Sfântă Taină, cea a Preoţiei, sau Hirotoniei. Untde- 
lemnul „bucuriei“, sau al „mântuirii“ cum i se mai spune, este 
untdelemnul binecuvântat, care se toarnă în apa Botezului şi este 
un simbol al darului Duhului Sfânt care s-a coborât odată cu 
sfinţirea apei Botezului. Spre deosebire de untdelemnul simbolic, 
Sfântul Mir ne transmite în mod real roadele Duhului Sfânt. La 
fel nu trebuie confundat nici cu untdelemnul de la Taina Maslului. 


VI. Generalizarea 


Din cele tratate până aici vedem că Taina Sfântului Mir este acea 
Sfântă Taină care prin „pecetea darului Duhului Sfânt“ sub forma 
văzută a Sfântului Mir, ne împărtăşeşte harul şi darul sfinţitor 
spre întărirea, creșterea și dezvoltarea noastră, după ce ne-am 
„îmbrăcat în Hristos“ prin Taina Botezului. 


VII. Aplicarea 


Primind darurile Duhului Sfânt pentru întărirea noastră, asemenea 
mirului binemirositor, trebuie să se depună toată strădania de a 
face aceste daruri roditoare prin aroma faptelor noastre bune. Noi 
am primit în mod real darurile Sfântului Duh spre întărirea 
duhovnicească. Dar această întărire sau putere nu trebuie lăsată 
în amorțire. Aşa cum, de pildă, puterea unui mușchi, de la mână, 
sau de la picior, care fiind neexersat, oricâtă putere ar primi prin 
hrana ce o acumulează din organism, îşi pierde de la un timp 
dinamismul și rodnicia, tot astfel şi „harul care este în noi“ 
(| Timotei 4, 14) face vie „roada Duhului“, adică dragostea, 
bucuria, pacea, îndelunga răbdare, bunătatea, facerea de bine, 
credinţa, blândeţea, cumpătarea“ (Galateni 5, 22), prin strădania 
noastră de zi cu zi. 

Sfânta Taină a Euharistiei 


|. Pregătirea aperceptivă 


Ce ne îndeamnă porunca întâia bisericească? (Să participăm cu 
regularitate la Sfânta Liturghie). Ce este Sfânta Liturghie? (Este 
slujba bisericească în cadrul căreia cinstitele daruri de pâine şi 
vin aduse de credincioşi, se prefac în Trupul şi Sângele Domnului, 
spre împărtăşirea lor). 


II. Anunţarea temei 


Aceasta se întâmplă prin Jertfa și taina dumnezeieştii Euharistii, 
la care ne vom referi în cele ce urmează. 


III. Tratarea 


Prima liturghie a săvârşit-o Mântuitorul la Cina cea de Taină, în 
Joia Sfintelor Patimi, când a instituit Sfânta Euharistie, ca o jertfă 
de mulţumire adusă lui Dumnezeu Tatăl prin prefacera pâinii și 
vinului în Cinstitul Trup și Sânge al Său, împărtăşind-o Sfinţilor 
Apostoli ca un nou legământ, spre iertarea păcatelor, spre 
împăcarea cu Dumnezeu şi spre comuniunea dintre ei (Matei 26, 
26-28). Şi a lăsat Domnul cu poruncă Sfinților Apostoli să repete 
până la sfârşitul veacurilor, prefacerea pâinii şi vinului în Sfântul 
Trup şi Sânge, întru amintirea Sa (Luca 22, 19). 

Desigur această prefacere este o taină adâncă şi plină de 
strălucire întrecând puterea noastră de înţelegere. O putem simţi 
doar prin credinţă şi o putem face vie şi lucrătoare în viaţa noastră 
prin împărtăşirea cu Sfântul Trup şi Sânge al Domnului, când 
intrăm în comuniune cu El, asemenea viței cu mlădiţa, după înseși 
cuvintele Sale (loan 15, 1-9). De fapt, încă din timpul activităţii 
Sale, Domnul a anticipat această Sfântă Taină, spunându-le şi 
atunci tot aşa de desluşit: „Amin, amin grăiesc vouă: de nu veţi 
mânca Trupul Fiului Omului și nu veți bea Sângele Lui, nu veţi 
avea viaţă în voi...“ (loan 6, 53-58). Şi neînţelegând adâncul 
tainei, mulţi s-au smintit chiar și L-au părăsit (loan 6, 66). Le 
era prea greu să înțeleagă ceea ce mintea nu putea să pătrundă iar 
credinţa nu le era luminată suficient... Nu le-a mai rămas decât 
să se întrebe cu mirare: „greu este cuvântul acesta. Cine poate 
să-l asculte?“ (Ioan 6, 60). De aceea, înțelegerea acestei Sfinte 
Taine şi Jertfe este rezervată exclusiv credinţei; ea este mereu 

minune descoperită de Dumnezeu şi oferită tuturor spre 
împărtăşirea într-o comuniune de dragoste, de pace și de unitate. 
Și tocmai pentru că mintea omului nu poate să o patrundă, 
Apostolul se întreabă numai, fără a răspunde: „Paharul bine- 
cuvântării, pe care-l binecuvântăm nu este oare împărtăşirea cu 
Sângele lui Hristos? Pâinea pe care o frângem nu este oare 
împărtăşirea cu Trupul Lui Hristos? Căci o pâine, un trup suntem 
cei mulți; căci toți ne împărtăşim dintr-o pâine“ (| Corinteni 10, 
16-17). lar pentru a împlini porunca Domnului, primii Lui 
închinători „în toate zilele, așteptând cu un cuget în templu şi 
frângând prin case pâinea, primeau hrana cu bucurie şi cu 
bunătatea inimii, lăudând pe Dumnezeu şi având har la tot popo- 
rul“ (Faptele Apostolilor 2, 46-47). 

Fiind vorba de Trupul care se frânge şi de Sângele Legii celei 
Noi care se varsă spre iertarea păcatelor, Taina Euharistiei este 
în acelaşi timp şi Jertfa „Mielului lui Dumnezeu“. În ea este 
prezent Trupul şi Sângele de pe Crucea Golgotei, dar într-o formă 
nesângeroasă, repetându-se însă „pentru mulți“, pentru toţi cei 
ce doresc să se împărtășească de roadele iertării lui Dumnezeu 
prin jertfa de iubire a Fiului Său. 

De aici vedem că materia Tainei o constituie Cinstitele Daruri 
care se vor preface în Trupul și Sângele Domnului; adică pâinea 
dospită din grâu curat şi vinul din struguri, așa cum acestea au 
fost la Cina cea de Taină. 

Partea văzută a tainei o constituie pâinea dospită şi vinul, 
iar partea nevăzută, transformarea sau prefacerea acestora în 
Sfântul Trup al Domnului. Prefacerea are loc în cadrul sfintei 
liturghii, când, după cuvintele preotului: „Ale Tale dintru ale 
Tale...“, credincioșii îngenunchează în semn de evlavie şi cântă: 
„Pe tine Te lăudăm...“, în care timp preotul rosteşte rugăciunea 
de chemare a Sfântului Duh, numită „Epicleză“, prin care cere, 
invocă prezența Sfântului Duh pentru prefacerea pâinii și vinului 
în Trupul şi Sângele Domnului. 

Săvârşitorii acestei Sfinte Taine sunt episcopii și preoţii. Am 
văzut că prima liturghie sau prefacere a fost săvârșită de Mântu- 
itorul la Cina cea de Taină. El a poruncit apoi Sfinţilor Apostoli 
şi nu altora, să facă aceasta întru pomenirea Sa până la sfârşitul 
veacurilor (Luca 22, 19). Sfinţii Apostoli ca „slujitori şi iconomi 
a1 tainelor lui Dumnezeu“ (| Corinteni 4, 1), au lăsat la rândul 
lor pe anumiţi urmaşi ca să le continue această misiune. Aceștia 
sunt episcopii şi preoții sfinţiți de ei. Savârşitorii Tainei sunt 
mijlocitori care aduc darurile spre sfințire şi prefacere. Mântui- 
torul însuşi — așa cum sună rugăciunea dinainte de ieșirea cu 

Darurile — este: „Cel ce aduce şi Cel ce se aduce, Cel ce pri- 
meşte şi cel ce împarte“. Misiunea preotului este totuşi în aceste 
momente — cum spune Sfântul loan Gură de Aur — mai mare 
decât a îngerilor, fiindcă îngerii stau numai în jurul Tronului lui 
Dumnezeu, pe când la cuvintele preotului, Domnul însuși coboară 
spre a se jertfi din nou în mod tainic spre iertarea păcatelor și 
spre viaţa de veci a credincioşilor. 

Primitorii tainei sunt toţi credincioșii Bisericii: copii, tineri, 
bărbaţi sau femei, păcătoşi sau mai puţin păcătoşi, toți care simt 
nevoia comunicării cu Dumnezeu, a curăţiei de păcat, a împăcării 
cu semenii, a îndreptării vieţii, a însănătoșirii sufletești și trupești. 

Din cele tratate mai sus vedem că efectele sau roadele Tainei 
Euharistiei sunt atât în viața credincioşilor, cât şi în viaţa 
Bisericii. În primul rând, unirea cu Hristos în Sfânta Taina a 
Euharistiei lucrează în viaţa credincioșilor o înnoire, după 
modelul vieţii Domnului. În al doilea rând, roadele Cuminecăturii 
se referă şi la viaţa Bisericii „ca o pâine, un trup suntem mulți; 
căci toți ne împărtășim dintr-o pâine“ (1 Corinteni 10, 17), spune 
Sfântul Apostol Pavel. Sfântul loan Damaschinul arată că 
„Euharistia“ se numește „Împărtășanie“, căci prin ea ne 
împărtăşim cu dumnezeirea lui Hristos. Se numeşte și 
Cuminecătură... pentru că prin ea ne cuminecăm cu Hristos și... 
prin ea ne cuminecăm şi ne unim unii cu alţii, pentru că ne 
împărtășim dintr-o singură pâine şi devenim toţi un trup“ (| Corin- 
teni 10, 16-17; Romani 12, 5) şi un sânge al lui Hristos și 
mădulare unii altora, ajungând toți „împreună trup al lui Hristos“ 
(1 Corinteni 12, 27). 


IV. Recapitularea — Aprecierea 


Care este deosebirea Sfintei Taine a Euharistiei faţă de celelalte 
Sfinte Taine? (Dacă prin celelalte Taine ale Bisericii se transmite 
harul necreat şi mântuitor al Sfintei Treimi, prin Taina Euharistiei 
ni se transmite însuşi Trupul şi Sângele Domnului spre iertarea 
păcatelor şi spre viața de veci). Când a fost instituită această 
Sfântă Taină? (Ea a fost instituită de însuşi Domnul și Mântuito- 
rul nostru lisus Hristos la Cina cea de Taină, când a prefăcut 
pâinea și vinul în Trupul şi Sângele Său, lăsând porunca să facem 
aceasta „întru pomenirea Sa“). Vedem de aici că Taina Euharistiei 
se mai deosebește de celelalte Sfinte Taine și prin aceea că ea 
este şi o jertfă ce ni se oferă spre iertarea păcatelor, spre împăcarea 
cu Dumnezeu şi spre comuniunea de iubire a celor ce se 
împărtăşesc din ea. Când se prefac Cinstitele Daruri în Trupul și 

Sângele Domnului? (În timpul rugăciunii de invocare a Sfântului 
Duh, numită şi „Epicleză“, rostită de preot în Altar, când credin- 
CIoşii îngenunchiați cântă împreună cu strana: „Pe Tine Te 
lăudăm...“). Cum explicăm noi această prefacere? (Noi nu ne 
putem explica această transformare, fiindcă ea depăşeşte puterea 
noastră de înțelegere. O primim în viaţa noastră prin credinţă). 
Dacă Euharistia este Taina comuniunii și unității Bisericii, este 
clar oricui că dezbinarea dintre închinătorii Domnului este un 
păcat. De aceea Biserica se roagă totdeauna pentru unitatea celor 
ce cred şi-L mărturisesc pe Hristos ca Mântuitor al lor. 


V. Asocierea 


Viaţa duhovnicească este asemănată în dezvoltarea ei cu viața 
fizică, biologică. Așa cum viața apare prin naștere, primeşte 
putere şi se dezvoltă prin hrană în condiţii de sănătate, tot astfel 
şi la viața duhovnicească ne naștem odată cu primirea Tainei 
Sfântului Botez, primim putere prin darurile Sfântului Duh, odată 
cu harul Tainei Mirului, iar apoi sfânta Biserică ne oferă spre 
dezvoltare şi creștere o hrană duhovnicească cu totul deosebită, 
şi anume, împărtăşirea cu însuşi Trupul şi Sângele Domnului. 
Pe de altă parte, Taina Euharistiei este strâns legată şi precedată 
de Taina Sfintei Pocăinţe, după îndemnul Sfântului Apostol 
Pavel: „să se cerceteze însă omul pe sine, şi aşa să mănânce din 
pâine şi să bea din pahar. Căci cel ce mănâncă și bea cu 
nevrednicie îşi mănâncă și îşi bea osânda, nesocotind Trupul 
Domnului“ (| Corinteni 11, 28-29). Ne explicăm mai bine 
necesitatea acestei pregătiri, dacă ne gândim la faptul că ori de 
câte ori primind în casa noastră un oaspete mai deosebit ne punem 
lucrurile în bună rânduială. Tot astfel, primind pe însuși Dum- 
nezeu în sufletul nostru, în viaţa noastră, ne punem întreaga ființă 
în rânduială, pentru a ne vrednicii de primirea Lui. 


VI. Generalizarea 


Vedem din cele de mai sus că Sfânta Euharistie este Taina şi 
Jertfa nesângeroasă care ne împărtășește sub forma pâinii și 
vinului Însuși Sfântul Trup şi Sânge al Domnului spre iertarea 
păcatelor și spre viaţa de veci. 


VII. Aplicarea 


Poruncile bisericești ne îndeamnă cu stăruință să participăm cu 
regularitate la sfânta liturghie și să ne împărtăşim după necesitate, 

sau cel puţin în cele patru posturi, sau chiar și numai în Postul 
Paştelui, pentru a întâmpina Sfintele Patimi şi mărita Înviere a 
Domnului, împărtăşindu-ne din roadele iertării Sale. Ar fi bine, 
însă pentru progresul nostru duhovnicesc să ne împărtășim în 
fiecare lună. 

Înainte de primirea Sfintei Taine, credinciosul trebuie să se 
pregătească în mod deosebit, dată fiind importanţa și atenţia ce 
se cuvine a i se acorda. Sub aspect duhovnicesc ne pregătim pen- 
tru primirea Euharistiei prin Taina Spovedaniei, iar sub aspect 
trupesc se recomandă pe cât posibil să postim câteva zile înainte, 
sau cel puţin înainte de-a ne împărtăşi să nu mâncam nimic. Se 
impune apoi, să citim „canonul“ rânduit de Sfânta Biserică, aflat 
în cărțile de rugăciuni; iar în timpul cuminecării să avem în mână 
lumânarea şi să ne apropiem cu zdrobire de inimă şi cu bucurie 
duhovnicească de împărtășanie. După împărtășanie se cuvine să 
rostim rugăciunea de mulțumire, să nu sărutăm icoanele, să nu 
scuipăm, să nu clevetim, ci să arătăm în vieţuirea noastră de zi 
cu zi chipul Domnului cu care ne-am împărtășit. 


Sfânta Taină a Pocăinţei 


]. Pregătirea aperceptivă 


Cunoscând slăbiciunile firii omenești supusă păcatului, Mântui- 
torul, pe lângă Taina Botezului, a Mirului şi a Euharistiei, a mai 
instituit încă un mijloc de dobândire a harului divin spre 
însănătoşirea firii căzută în păcat. 


II. Anunţarea temei 


Aceasta este Taina pocăinţei, la care ne vom referi în cele ce 
urmează. 


III. Tratarea 


În general pocăința exprimă regretul față de o faptă rea săvârșită, 
dând expresie vinovăţiei ce apasă conștiința, datorită păcatului. 
Acest regret se îndreaptă spre Dumnezeu sub forma căinței, în 
scopul dobândirii iertării aducătoare de liniște şi pace sufletului. 
În felul acesta, pocăința este întâlnită la toate religiile, 


462 


Capitolul doi 


exteriorizată în forme deosebit de variate. Pregătind „calea 
Domnului“, pocăința era tema predicii Sfântului loan Botezătorul. 
Chiar şi Mântuitorul îşi începe activitatea Sa cu cuvintele: 
„Pocăiţi-vă că s-a apropiat împărăţia cerurilor“ (Matei 4, 17). 
Altfel spus, întâmpinați împărăţia lui Dumnezeu nu oricum, ci 
prin schimbarea vieţii, a modului de a gândi, de a simţi, de a voi, 
de a făptui. 

Pe lângă acest aspect, Mântuitorul imprimă pocăinţei şi un 
caracter special, deosebit de cel cunoscut până la EI, şi anume 
cel de Sfânta Taină, ca purtătoare a harului iertării şi dezlegării 
de păcate. Pocăinţa astfel înţeleasă a fost practicată la început de 
către Mântuitorul în cadrul activității Sale mesianice, prilejuită 
de acordarea vindecărilor prin iertarea păcatelor. A fost apoi 
făgăduită ca un lăsământ divin Sfinților Apostoli în calitatea lor 
de continuatori ai activităţii Sale în lume, când le-a spus: „Amin 
grăiesc vouă: oricâte veţi lega pe pământ, vor fi legate și în cer 
şi oricâte veți dezlega pe pământ, vor fi dezlegate şi în cer“ (Matei 
18, 18; 16, 19). Puterea de a lega şi dezlega păcatele oamenilor a 
fost acordată însă de către Mântuitorul Sfinţilor Apostoli abia 
după ce a câștigat harul sfințitor. Și aceasta se întâmplă după 
învierea Sa, când adresându-se Sfinților Apostoli, „a suflat asupra 
lor şi le-a zis: luaţi Duh Sfânt, cărora veţi ierta păcatele, vor fi 
iertate, şi cărora le veţi ţine, vor fi ţinute“ (loan 20, 22-23). De 
atunci Taina Pocăinţei a fost neîntrerupt aplicată în viaţa 
credincioşilor de către Biserică, prin urmaşii autorizați ai Sfinţilor 
Apostoli, adică prin episcopi şi preoți. 

Ca Sfântă Taină, Pocăinţa are trei faze: Mărturisirea 
păcatelor, rugăciunea de dezlegare şi canonul. Mărturisirea 
păcatelor cuprinde în sine trei aspecte duhovnicești: recunoașterea 
stării de păcătoşenie, regretul sau căinţa pentru păcatul săvârşit 
şi hotărârea de a nu mai săvârși păcatul. Aceste aspecte apar 
evidente în viaţa fiului risipitor când „și-a venit în sine“, după 
ce s-a căit de situaţia în care l-a dus păcatul, luând hotărârea 
ridicării, va mărturisi cu zdrobire de inimă: „Tată, am greșit la 
cer şi înaintea ta și nu sunt vrednic să mă numesc fiul tău...“. La 
fel şi Zacheu, după ce se căieşte de păcatele sale, mărturisindu-le 
Mântuitorului, ia hotărârea de a se îndrepta... A doua fază este 
cea a dezlegării primită în urma căinței şi mărturisirii tuturor 
păcatelor. lar cea de a treia fază este canonul, sau epitemia dată 
de preotul duhovnicesc cu scopul de a ajuta pe cel ce a luat 
hotărârea îndreptării, să împlinească acest lucru, prin anumite 
exerciţii duhovniceşti. Canonul este astfel asemenea unui leac 
ajutător. Epitimia (sau canonul) constă din rugăciuni, posturi, 

acte de binefacere, etc. Ele se dau de către preotul duhovnic în 
urma unei atente deliberări, în funcţie de păcatele săvârşite. 

Din cele de mai sus putem stabili că săvârșitorul Tainei este 
episcopul sau preotul duhovnic, ca succesori direcți şi autorizaţi 
ai Sfinților Apostoli. 

Primitorul este orice credincios al Bisericii care simțindu-şi 
conştiinţa împovărată simte nevoia dobândirii iertării din partea 
lui Dumnezeu şi a eliberării din păcat. De aceea, cel ce se apropie 
de această Taină trebuie să îndeplinească şi anumite condiții. Să 
se căiască în mod sincer de păcatele săvârşite, să ia hotărârea de 
a se îndrepta, şi să se vadă în viaţa lui duhovnicească această 
îndreptare, să-şi mărturisească toate păcatele, știut fiind că 
păcatele nemărturisite nu sunt iertate, fiindcă numai prin 
mărturisirea lor te curățești, sau te eliberezi de ele. De fapt, 
aceasta este şi o problemă de restabilire a dreptăţii în fața lui 
Dumnezeu. Adică, aşa cum nu ţi-a fost greu sau rușine să 
săvârşesti păcatul, tot astfel nu trebuie să-ți fie greu să-l 
mărturisești... În sfârșit, să îndeplinească epitimia sau canonul 
primit din partea preotului duhovnic. 

Partea văzută a Tainei Pocăinţei este însăşi mărturisirea 
păcatelor. La început această mărturisire era publică, în fața 
întregii obşti a credincioşilor, apoi a devenit particulară, în 
scaunul spovedaniei, sub epitarhilul preotului, la icoana Mântu- 
itorului şi în prezenţa Lui nevăzută, care ascultând mărturisirea 
păcatelor, acordă prin cuvintele preotului dezlegarea. Partea 
văzută a Tainei este și pronunţarea dezlegării de păcate pe care o 
face preotul în urma mărturisirii penitentului: „Domnul şi 
Dumnezeul nostru lisus Hristos cu darul și cu îndurările iubirii 
Sale de oameni să te ierte pe tine fiule (N) şi să-ţi lase toate 
păcatele. Şi eu nevrednicul preot şi duhovnic, cu puterea ce-mi 
este dată, te iert și te dezleg de toate păcatele tale, în numele 
Tatălui şi al Fiului şi al Sfântului Duh. Amin“. 

Efectele Tainei Pocăinţei sunt: iertarea acordată și primirea 
împăcării cu Dumnezeu și cu semenii, redobândirea harului divin 
mântuitor, a păcii şi liniștei duhovniceşti. Sunt unii creştini, de 
nuanță neoprotestantă, care, deşi le place să se numească 
„pocăiţi“, nu acceptă totuşi Taina Pocăinţei. Ei spun că 
mărturisirea trebuie făcută direct lui Dumnezeu, aşa cum a făcut 
psalmistul (Psalmul 50, 3-5; 32, 5), fiindcă numai Dumnezeu 
poate ierta păcatele. Mărturisirea făcută însă direct lui Dumne- 
zeu în Vechiul Testament nu se referă la Taina Pocăinţei, fiindcă 
aceasta a fost lăsată de către Mântuitorul. În Legea Veche nici 
nu exista. Cât despre iertarea păcatelor, într-adevăr numai Dum- 

nezeu iartă păcatele. Preotul este doar un mijlocitor care 
administrează darul de a lega şi dezlega, cu care Mântuitorul i-a 
împuternicit pe Apostoli, iar aceştia, la rândul lor l-au lăsat 
episcopilor şi preoţilor, ca unii care sunt continuatorii activităţii 
lor. Pe drept putea spune Sfântul loan Gură de Aur în acest sens: 
„Câte fac preoții jos, le întăreşte Hristos sus, şi Judecata robilor 
o confirmă Stăpânul“. 

Mai spun apoi cei ce nu acceptă Taina Pocăinţei că mărtu- 
risirea trebuie să fie făcută de către credincioşi între ei, conform 
spuselor Sfântului Apostoi Iacob: Mărturisiţi-vă unul altuia 
păcatele şi vă rugaţi unul pentru altul...“ (Iacob 5, 16). Citind 
însă contextul vedem că „unul şi altul“ reprezintă tocmai pe preot 
şi pe credincios (vezi versetele 14 şi 15). 


IV. Recapitularea — Aprecierea 


Cine a instituit şi aplicat pentru prima data Taina Pocănţei? (Mân- 
tuitorul nostru lisus Hristos). Cine a dat puterea Apostolilor de a 
lega şi dezlega păcatele oamenilor? (Tot Mântuitorul). Exista 
înaintea venirii Mântuitorului Sfânta Taină a Pocăinţei? (Nu 
exista). Dar ce era pocăința? (Era o virtute, sau o putere a 
sufletului determinată de regretul față de păcatul săvârşit, sau de 
vinovăția care apăsa conştiinţa). Ce oferă în mod special Taina 
Pocăinţei? (Oferă harul dezlegării de păcate și a împăcării cu 
Dumnezeu și cu semenii). De ce Taina Pocăinţei se mai numeşte 
şi Mărturisire? (Fiindcă dezlegarea păcatelor sau iertarea vine în 
urma mărturisirii lor. De aceea, mărturisirea trebuie precedată 
de căinţă, şi urmată de hotărârea de a nu mai greşi). Cine ne 
ajută să ne îndreptăm viața duhovnicească? (Epitimia sau 
canonul). Preoţii, având şi ei păcate, pot acorda altora dezlegarea 
de păcate? (Dezlegarea de păcate o acordă Dumnezeu, preoții 
fund mijlocitorii autorizați pentru dobândirea iertării păcatelor). 


V. Asocierea 


Părinţii Bisericii pun Taina Pocăinţei în legătură cu Taina 
Botezului şi arată că precum apa curățitoare a Botezului ne iartă 
păcatul strămoşesc şi păcatele personale, tot astfel şi lacrimile 
pocăinţei ne aduc din partea lui Dumnezeu, prin mijlocirea 
preotului duhovnic, harul iertării păcatelor şi a reînnoirii vieţii 
duhovnicești. 

Fiind aşezată de Biserică înaintea Sfintei Cuminecături, Taina 
Pocăinţei, oferindu-ne harul iertării de păcate, creează 

posibilitatea împărtăşirii cu vrednicie cu Trupul şi Sângele 
Domnului, după îndemnul Apostolului: „să se cerceteze omul pe 
sine şi aşa să mănânce din pâine şi să bea din pahar, căci cel ce 
mănâncă şi bea cu nevrednicie, îşi mănâncă şi își bea osânda, 
nesocotind Trupul Domnului“ (| Corinteni 11, 25-29). 


VI. Generalizarea 


Taina Pocăinţei este acea Sfântă Taină care prin mărturisirea 
păcatelor în fața preotului duhovnic, primim din partea Mântui- 
torului harul iertării păcatelor şi puterea de a renaște la o viaţă 
spirituală. 


VII. Aplicarea 


Din cele tratate vedem că Taina Pocăinţei trebuie să primească 
din partea credincioşilor atenţia cuvenită, în sensul că mărturisirea 
păcatelor se va face cu toată sinceritatea, printr-un prealabil exa- 
men de conștiință, fiind precedată de căinţa pentru păcatele 
săvârşite, precum şi de hotărârea de a nu le mai săvârşi. 

Taina Pocăinţei poate fi primită ori de câte ori un credincios 
simte nevoia, dar mai ales, şi cu regularitate înaintea Tainei 
Euharistiei. 

Mărturisirea păcatelor se face în sfânta biserică, la icoana 
Mântuitorului, fapt pentru care se cuvine să împlinim rânduielile 
Bisericii, de a citi canonul Spovedaniei, de a ajuna şi de a ne 
împăca cu semenii, pentru ca acordând iertare celor ce ne-au 
greșit, să ne învrednicim şi noi de iertarea Părintelui ceresc. 


Sfânta Taină a Preoţiei 


I. Pregătirea aperceptivă 


Este cunoscut faptul că Sfintele Taine transmit credincioşilor sub 
o formă văzută harul nevăzut al Sfintei Treimi spre însănătoșirea 
firii şi desăvârşirea vieții duhovnicești. Dacă toţi credincioșii pot 
beneficia de Taina Botezului, a Mirului, a Euharistiei, a Pocăinţei, 
a Cununiei şi a MasluLui, există o Sfântă Taină care se adminis- 
trează numai anumitor credincioşi aleşi din sânul Bisericii pen- 


466 


Capitolul doi 


tru a împlini o misiune specială de conducere a credincioşilor pe 
drumul mântuirii. 


II. Anunţarea temei 


Aceasta este Taina Preoţiei, la care ne vom referi în cele ce 
urmează. 


III. Tratarea 


Odată cu începerea activității Sale, Mântuitorul şi-a ales 12 
Apostoli şi 70 de Ucenici. Deosebindu-i de mulțimea credin- 
cioşilor, Mântuitorul le-a dat Apostolilor încă dintru început 
însărcinarea propovăduirii Evangheliei şi a săvârșirii minunilor. 
Apoi, la sfârşitul activității le poruncește să săvârşească „întru 
pomenirea Sa“ Sfânta Euharistie (Luca 22, 19), deci să continue 
activitatea Lui sfințitoare. După înviere îi investește cu putere 
specială de a lega și dezlega păcatele oamenilor (loan 20, 
22-23). Aceiaşi poruncă de propovăduire a Evangheliei şi de 
săvârşire a Sfintelor Taine le-a dat-o Mântuitorul Apostolilor și 
nu tuturor credincioşilor atunci când s-a despărţit de ei, 
spunându-le: „Mergând, învăţaţi toate neamurile, botezându-le 
în numele Tatălui, şi al Fiului şi al Sfântului Duh“ (Matei 28, 19). 

Pentru ca tripla activitate a Domnului să poată fi continuată, 
Sfânții Apostoli au înlocuit suflarea ce le-a fost acordată lor de 
către Mântuitorul după înviere, când i-a investit cu putere de a 
lega şi dezlega păcatele oamenilor, cu punerea mâinilor şi astfel 
au hirotonit (adică şi-au pus mâinile) diaconi, preoți şi episcopi. 

În acelaşi timp, dat fiind faptul că Sfânţii Apostoli aveau 
misiunea slujirii cuvântului şi a întemeierii comunităților creştine, 
se simţea nevoia ca „să hirotonească preoți“ pentru bisericile 
locale „rugându-se cu posturi“ în acest scop (Fapte 14, 23). Şi 
acest fapt s-a generalizat la nivelul tuturor comunităților creştine, 
iar peste ţinuturi mai întinse au hirotonit episcopi, cu misiunea 
de a supraveghea activitatea preoților și de a hirotoni şi ei, la 
rândul lor, preoţi în fiecare cetate. Este cunoscut astfel faptul că 
Sfântul Apostol Pavel a hirotonit pe Timotei ca episcop în Efes, 
iar pe Tit în Creta. Acest lucru reiese limpede din îndemnul pe 
care Apostolul îl dă unuia dintre ei, „de a aprinde harul lui Dum- 
nezeu care este în tine prin punerea mâinilor mele“ (II Timotei 
1, 6), sau: „nu nesocoti harul care este în tine, care s-a dat... prin 
punerea mâinilor preoţiei“ (1 Timotei 4, 14). Expresia: „punerea 
mâinilor preoţiei“, (sau a „hirotoniei“) nu înseamnă că l-a făcut 

preot, ci episcop, fiindcă altfel nu ne putem explica de ce le-a 
poruncit acestor doi să hirotonească la rândul lor preoţi. Astfel, 
îi scrie lui Tit: „Pentru aceasta te-am lăsat în Creta, ca să aduci 
rânduială în cele ce lipsesc şi să pui preoţi în fiecare cetate, 
precum ţi-am poruncit“ (Tit 1, 15). La fel lui Timotei îi atrage 
atenţia „să nu-şi pună peste nimeni mâinile degrabă“ (1 Timotei 
5, 12), adică să cerceteze atent pe cel care intenţionează să-l facă 
preot. 

De aici vedem că Taina Hirotoniei (sau împărtăşirea Sfântului 
Duh prin punerea mâinilor) nu o putea săvârşi oricine, ci numai 
episcopul, şi nu putea fi acordată oricui, ci numai acelora dintre 
credincioși care îndeplinesc anumite condiţii, pe măsură să-i facă 
vrednici de primirea ei (vezi 1 Timotei 3, 1-14; Tit 1, 6-9). 

Deşi atât de evidentă taina preoţiei, nu toți creștinii o ac- 
ceptă. Se vorbeşte de o „preoţie universală“, în cadrul căreia 
oricine poate fi preot. Se invocă în sprijinul acestei afirmaţii textul 
din 1 Petru 2, 5 și 9: „Şi voi înşivă, ca nişte pietre vii, faceţi-vă 
pe voi înşivă casă duhovnicească, preoţie sfântă, ca să aduceţi 
jertfe duhovniceşti bine plăcute lui Dumnezeu, prin lisus 
Hristos... Dar sunteţi seminție aleasă, preoție împărătească, neam 
sfânt, popor agonisit (de Dumnezeu) ca să vestiți în lume 
bunătatea Celui ce v-a chemat din întuneric la lumina Sa cea 
minunată“ (vezi și Apocalipsa 1, 6; 5, 10). Pentru interpretarea 
corectă a acestui text trebuie să-l punem în legătură cu textul din 
Ieşire 19, 5-6, pe care, de altfel, îl şi reproduce. În textul Vechi- 
Testamentar este vorba de o consacrare a poporului lui Israel din 
partea lui Dumnezeu ca popor ales, înaintea dării Legii pe muntele 
Sinai: „Deci, de veți asculta glasul meu și de veți păzi legământul 
meu, dintre toate neamurile îmi veți fi mie popor ales... împărăție 
preoțească şi neam sfânt!“ Această „împărăție preoțească“ nu 
excludea însă preoția specială instituită tot de Dumnezeu în 
Vechiul Testament, precum nici cuvintele din epistola Sfântului 
Apostol Petru nu exclud preoţia specială a Noului Legământ. Ne 
întrebăm: pe cine declara Apostolul ca făcând parte din preoţia 
universală? Ne spune contextul: pe cei ce erau „ca niște prunci 
de curând născuți“ (| Petru 2, 2). Aceştia sunt toţi cei de curând 
botezați. Ei alcătuiesc poporul lui Dumnezeu. Mântuirea în 
Hristos nu este numai a unui singur popor. Mântuitorul a poruncit 
Apostolilor să propovăduiască Evanghelia la toată făptura, şi să 
boteze toate neamurile (Matei 28, 19). Toţi cei ce, primind 
Botezul şi devenind creștini, primind și celelalte Sfinte Taine, 
ca Mirungerea şi Euharistia, devin „pietre vii, casă duhovnicească, 
preoţie sfântă“, aducând „jertfe duhovniceşti bine plăcute lui 

Dumnezeu prin lisus Hristos“. Dar această preoţie universală 
formată din toți credincioșii Bisericii care participă la viaţa ei, 
împărtăşindu-se cu harul Sfintelor Taine, nu exclude preoţia spe- 
cială rânduită de Sfânţii Apostoli. Pentru a face această distincţie 
clară, se întreabă Sfântul Apostol Pavel: „Au doară toți sunt 
Apostoli? Au doară toţi sunt prooroci? Au doară toţi învățători? 
Au doară toţi fac minuni?“ (| Corinteni 12, 29). 

Aşadar, între preoţia specială, rânduită de Mântuitorul și de 
Sfânții Apostoli şi preoția universală din care fac parte toţi cre- 
dincioşii există o distincţie şi în acelaşi timp o apropiere, o 
împreună-lucrare „spre zidirea Trupului lui Hristos“ (Efeseni 3, 
14), fiindcă jertfele duhovniceşti sunt sfinţite de către preoția 
specială, cu participarea celei universale, spre sfinţirea amân- 
durora. Să ne gândim numai la suprema jertfă duhovnicească în 
cadrul căreia pâinea şi vinul sunt aduse de către credincioşi, 
prefăcute prin împreună participarea lor, şi oferite spre 
împărtăşirea cu Trupul și Sângele Domnului atât a preoţiei 
speciale, cât şi a credincioşilor care se sfinţesc. 

După cum au stabilit Sfinții Apostoli, cele trei trepte ale 
Hirotoniei sunt: diaconia, preoția şi arhieria. Treptele ierarhice 
se deosebesc prin slujba, sau funcția pe care este îndreptățită 
fiecare să o împlinească. Diaconul este ajutătorul preotului și 
episcopului în împlinirea triplei activități a Mântuitorului, ei 
neputând săvârși singuri Sfintele Taine. Preotul poate săvârși 
toate Tainele afară de Hirotonie, sfinţirea Mirului și Antimiselor. 
Episcopul poate da şi legi în sinod, învățând cu cea mai înaltă 
autoritate. Diaconia, preoţia și episcopatul (arhieria) se numesc 
trepte ierarhice, deoarece de la una la alta se ajunge prin ridicarea 
în treaptă. În cadrul fiecărei trepte Apostolul recomandă, în 
funcție de vrednicia fiecărui slujitor, „îndoite cinstiri“ (| Timotei 
5, 12). Acestea sunt la nivelul fiecărei trepte, și poartă numele 
de „hirotesie“, spre a se deosebi de Hirotonie. Hirotesia nu este 
Sfântă Taină, ca Hirotonia, ci o ierurgie (binecuvântare). Astfel, 
la treapta de diacon este hirotesia întru protodiacon, sau 
arhidiacon; la treapta de preot este hirotesia întru iconom, 
protopop, iconom stavrofor; iar la treapta episcopatului 
(arhiereului) este hirotesia întru arhiepiscop, mitropolit şi 
patriarh. Acestea pot fi și funcții onorific bisericeşti, dar şi 
administrativ bisericeşti. La ele s-a ajuns şi din necesităţi de 
conducere administrativ bisericească, orientată după administraţia 
teritorial-geografică de stat. 

După cum s-a mai arătat, săvârșitorul Tainei este episcopul, 
care hirotonește pe diacon și preot, acordându-le după vrednicie 


Cateheze dogmatice 469 


şi hirotesiile amintite. Episcopul este sfințit de cel puțin doi 
arhierei. Taina se aplică în cadrul Sfintei Liturghii. La „Sfinte 
Dumnezeule...“ este hirotonit episcopul; după intrarea cu Sfintele 
Daruri este hirotonit preotul (fiindcă ei participă la sfinţirea lor), 
iar diaconul, după sfinţirea Darurilor. În cadrul aceleiaşi Sfinte 
Liturghii o persoană nu poate fi hirotonită ca diacon, preot şi 
episcop; dar un diacon şi un preot pot fi hirotoniți. Taina 
Hirotoniei nu se repetă. Harul împărtăşit nu se poate pierde. Dar 
abaterile grave ale celui hirotonit, pot atrage oprirea de la 
săvârşirea sfintelor slujbe, ori poate fi depus, caterisindu-se 
(îndepărtându-se din cler). 


IV. Recapitularea — Aprecierea 


Cine a instituit Sfânta Taină a Preoţiei? (Mântuitorul Hristos, 
când a suflat peste Sfinții Apostoli harul Sfântului Duh, dându-le 
puterea de a lega şi dezlega păcatele oamenilor). Care sunt treptele 
preoţiei? (Sunt trei: diacon, preot şi episcop). Cine le-a instituit? 
(Sfinţii Apostoli). De ce? (Ca să conducă pe credincioşi pe drumul 
mântuirii şi să continue activitatea lor). Cine poate săvârși această 
Taină? (Numai episcopul, fiindcă numai el a fost lăsat de Apostoli 
cu această putere). Cine este primitorul Tainei? (Nu oricine, ci 
anumiți credincioşi aleşi, care îndeplinesc anumite condiţii. 
Datorită acestei alegeri, cel hirotonit se mai numeşte şi „cleric“, 
adică „ales*). Care este partea văzută a Tainei? (Rugăciunea de 
invocare a harului Sfântului Duh, rostită de episcop, cu punerea 
mâinilor pe capul candidatului). Care este partea nevăzută? (Harul 
Sfântului Duh). Care sunt efectele Tainei? (Oferă puterea slujirii 
potrivit treptei în care este hirotonit). Preoţia universală exclude 
cumva preoția specială? (Nu o exclude, ci conlucrează cu ea spre 
a-şi îndeplini funcţia ei duhovnicească. În felul acesta credin- 
cioşii participă activ la viața Bisericii, sub conducerea ierarhiei, 
spre zidirea Trupului lui Hristos). 


V. Asocierea 


În Noul Testament expresia: „punerea mâinilor preoţiei“, 
înseamnă Hirotonia. Când însă vedem scris numai: „punerea 
mâinilor“, vom ști că e vorba de Sfânta taină a Mirului (Fapte 3, 
17; 19, 6). 

După rânduiala oficierii Tainei, Hirotonia se aseamănă cu 
Taina Cununiei. Înconjurarea mesei și cântarea „Sfinţilor 
Mucenici...“ şi „Isaia dănțuiește...“ exprimă bucuria duhov- 

nicească a acelora care prin hirotonie se unesc cu Biserica. De 
Euharistie se leagă prin faptul că cei hirotoniți se împărtășesc cu 
Trupul şi Sângele Domnului, motiv pentru care Hirotonia se 
săvârşeşte alături de Euharistie în cadrul aceleiași Sfinte Liturghii. 


VI. Generalizarea 


Din cele expuse până aici vedem că Taina Preoţiei sau Hirotoniei 
este acea Sfântă Taină prin care candidatul îndeplinind condițiile 
necesare primeşte, prin punerea mâinilor episcopului şi rostirea 
rugăciunii, harul sfințitor al Duhului Sfânt, pentru a putea con- 
tinua tripla activitate a Mântuitorului: de sfințire, învăţare şi 
conducere a credincioșilor pe drumul mântuirii. 


VII. Aplicarea 


Candidatul la Taina Hirotoniei trebuie să îndeplinească anumite 
condiții pentru a putea deveni preot. Astfel, pentru a învăţa pe 
altul mai întâi trebuie să cunoască el învățătura, prin absolvirea 
şcolii teologice, iar calitățile morale trebuie să fie o condiţie a 
demnităţii sale sfințitoare. Candidatul la preoţie înainte se 
spovedegşte, iar preotul duhovnic confirmă vrednicia lui printr-un 
aşa-numit „atestat de hirotonie“. El trebuie să aibă integritate 
corporală şi echilibru sufletesc spre a putea conduce pe 
credincioşi. 

Pe de altă parte, una din poruncile bisericești îndeamnă pe 
credincioși să cinstească feţele bisericeşti, ca unii care sunt aleși 
să îndeplinească misiunea Apostolilor, făcând mereu vie tripla 
activitate a Mântuitorului: de învăţare, sfințire şi conducere. 


Sfânta Taină a Cununiei 


|. Pregătirea aperceptivă 


Încă de la crearea omului a constatat Dumnezeu că „nu e bine să 
fie singur“ şi „i-a făcut femeie“, pentru a forma o unitate pe toată 
viaţa în scopul perpetuării neamului omenesc (Facerea 2, 18-25). 

În felul acesta, Dumnezeu a întemeiat căsătoria și familia ca 
un legământ natural înscris în însăși firea omului. Reprezentând 

un consimțământ natural dintre bărbat şi femeie spre a se uni pe 
toată viața, căsătoria stă la baza familiei, care este celula societăţii 
omeneşti. 


II. Anunţarea temei 


Când Biserica binecuvintează prin harul divin hotărârea bărbatului 
şi a femeii de a forma o unitate prin căsătorie, nunta sau cununia 
devine o Sfântă Taină, la care ne vom referi în cele ce urmează. 


III. Tratarea 


După cum ne arată Sfânta Scriptură, căsătoria, nunta sau cununia 
este un lăsământ natural şi divin. A fost adică întemeiată de Dum- 
nezeu încă de la creaţie, spre a corespunde firii omului, în scopul 
împlinirii rostului pentru care a fost creat, și anume acela de a 
„creşte, de a se înmulți şi de a stăpâni pământul“. 

Mântuitorul restabilind firea omenească, a binecuvântat nunta 
sau căsătoria cu prilejul participării Sale la nunta din Cana Galileii 
şi a accentuat cu alt prilej în mod deosebit unitatea (adică legă- 
tura dintre un bărbat şi o femeie) și indisolubilitatea (adică 
nedesfacerea) ei: „Pentru aceasta va lăsa omul pe tatăl său şi pe 
mama sa şi se va alipi de femeia sa și vor fi amândoi un trup... 
Deci ceea ce a împreunat Dumnezeu, omul să nu despartă“ (Matei 
19, 3-10). Două situaţii dau totuşi posibilitatea repetării 
căsătoriei: moartea unuia dintre soţi (Romani 7, 2-3) şi 
înfidelitatea unuia dintre ei (Matei 5, 32; 19,9). Întărind însă 
indisolubilitatea căsătoriei, Sfântul Apostol Pavel îi accentuează 
necesitatea, spunând: „Femeia să nu se despartă de bărbat, iar de 
se va despărţi, să nu se mărite, sau să se împace cu bărbatul său; 
şi nici bărbatul să nu-şi lase femeia“ (1 Corinteni 7, 10-11). Atât 
de trainică devenise în viața Bisericii creștine primare indisolu- 
bilitatea căsătoriei, încât chiar după moartea unuia dintre soţi, 
celălalt prefera — și Biserica recomanda şi cinstea, după cuvintele 
Apostolului — „să rămână văduv“ (1 Corinteni 7, 18), în 
convingerea că nici moartea nu va putea desface unitatea 
căsătoriei (| Corinteni 7, 40). Pentru combaterea desfrâului, 
Apostolul acceptă totuşi recăsătorirea, „fiindcă mai bine să te 
căsătoreşti, decât să arzi...“ (| Corinteni 7, 9). 

Sfântul Apostol Pavel ridică nunta sau cununia (căsătoria) la 
nivelul „Tainei în Hristos şi în Biserică“ (Efeseni 5, 32). În felul 
acesta unitatea familiei pornită din Taina Cununiei „în Hristos şi 


în Biserică“ este ridicată la nivelul sfinţeniei lui Hristos și a 

comuniunii dintre El (Capul) şi Biserică (Trupul Său). Întemeind 
unitatea soților pe duhul iubirii lui Hristos, cununia primeşte 
aureola sfințeniei care pecetluiește unirea naturală temeluită pe 
iubirea dintre soţi, asigurându-i astfel unitatea şi indisolubili- 
tatea. Bărbatul va acorda femeii „iubirea datorată, asemenea şi 
femeia bărbatului“, spune Apostolul, fiindcă această „datorată 
iubire“ este pătrunsă de duhul sfințeniei şi iubirii lui Hristos. 
După cum, cel ce se alipește de desfrânată devine un duh cu ea“, 
tot așa şi cel ce se alipeşte de Domnul, devine un duh cu El 
(1 Corinteni 6, 16-17). În această situaţie „bărbatul necredincios 
se sfințeşte prin femeia credincioasă, iar femeia necredincioasă 
se sfințește prin bărbat“ (1 Corinteni 7, 14). Într-o astfel de unitate 
tainică, ca cea dintre Hristos şi Biserică, „bărbatul e capul femeii, 
iar femeia e strălucirea, sărbătoarea bărbatului“ (Metodiu de 
Olimp). 

Unitatea și indisolubilitatea căsătoriei fixează familiei şi un 
întreit scop: nașterea de copii, dată ca o poruncă a lui Dumnezeu 
încă de la creaţie; ajutorarea reciprocă, ca o consecință a unităţii 
dintre soți, şi ferirea de desfrânare, ca urmare a sfinţeniei pe care 
o imprimă familiei „unitatea în Hristos şi în Biserică“. 

Atât caracteristicile, cât şi scopul căsătoriei pot fi mai bine 
intuite dacă vom urmări cu luare aminte ritualul slujbei sfintei 
cununii. Astfel, în oficierea Tainei remarcăm că se leagă mâna 
dreaptă a mirelui şi miresei ca semn al unirii lor pe toată viaţa, 
rostindu-se o rugăciune plină de conținut duhovnicesc. Apoi se 
pun cununile pe capul mirilor, rostindu-se formula de sfințire a 
căsătoriei: „Se cunună robul lui Dumnezeu (N) cu roaba lui Dum- 
nezeu (N) în numele Tatălui și al Fiului şi al Sfântului Duh“. 
Cununile mirilor (soţilor) sunt asemenea „cununilor cu care 
Mântuitorul încununează în ceruri pe sfinţii şi aleşii Săi după 
moarte, ele imprimând mirilor o demnitate morală cu totul 
deosebită pentru toată viața. Înainte de Taina propriu-zisă are 
loc logodna, când mirilor li se pune pe deget inelul, pe care îl 
vor purta toată viața. Așa cum inelul, fiind un cerc, nu are nici 
început nici sfârşit, el simbolizează încrederea pe care soţii şi-o 
acordă reciproc. Prezenţa naşilor îndeplinește şi rolul de martori 
şi chezași ai făgăduinţei de fidelitate conjugală, pe care soţii o 
fac în fața lui Dumnezeu. Pâinea şi paharul cu vin din care gustă 
mirii reprezintă unitatea lor nedespărţită în viaţă, atât la bine, 
cât şi la necazuri. Înconjurarea mesei este un simbol al bucuriei 
nunții. 

De aici remarcăm că partea văzută a Tainei Nunții este for- 
mată din cuvintele rostite de preot, aparținătoare rugăciunii: 

„Doamne, Dumnezeul nostru, cu mărire şi cu cinste încunu- 
nează-1“, precum şi din declarația mirilor făcută în faţa preotului 
şi a obştei credincioşilor că de bună voie şi nesiliţi de nimeni 
păşesc la Taina Cununiei, la fel și din făgăduinţa că își vor 
îndeplini toate îndatoririle ce decurg din căsătorie. 

Săvârşitorul Tainei este episcopul sau preotul. De obicei 
ieromonahii sunt exceptaţi de la oficierea acestei Sfinte Taine, 
deoarece prin votul castității pe care ei l-au depus, au renunţat la 
căsătorie. 

Primitorii Tainei sunt bărbatul şi femeia, care îndeplinesc 
condițiile de vârstă, de sănătate și nu prezintă impedimente 
canonice de rudenie. Este de preferință ca ambii soţi să fie 
ortodocşi. Cu îngăduinţa episcopului se poate săvârşi cununia 
unui ortodox și cu o credincioasă aparținând altei confesiuni, cu 
condiția ca pruncii să fie botezați în credința ortodoxă. Nu se 
admite căsătoria cu o necreştină. 

Materia Tainei este iubirea dintre bărbat şi femeie, care îi 
determină să se unească pe toată viaţa. 

Cu privire la repetarea Tainei, Biserica Ortodoxă, având în 
vedere slăbiciunea firii omenești, admite până la a treia căsătorie. 
Cununia a doua și a treia sunt însă lipsite de fastul sărbătoresc al 
celei dintii. Dacă soţii divorțaţi voiesc să conviețuiască din nou, 
nu mai este nevoie de o nouă oficiere a cununiei, deoarece prima 
i-a legat pe toată viaţa. Taina Nunții se poate repeta numai 
mirenilor (laicilor), preoţilor şi diaconilor nu li se permite 
repetarea, iar episcopii, provenind din cinul monahal nu sunt 
căsătoriţi. 

Fiind un prilej de veselie şi bucurie, Biserica opreşte 
săvârşirea nunţii în perioada posturilor de peste an indicate în 
calendarul bisericesc. 


IV. Recapitularea — Aprecierea 


Când a fost instituită căsătoria ca legatură dintre bărbat și fe- 
meie? (Când Dumnezeu a constatat că nu e bine să fie omul singur 
ŞI „i-a făcut femeie potrivită lui“, binecuvântându-i „să crească, 
să se înmulțească și să stăpânească pământul“. De aici rezultă 
limpede şi egalitatea soţilor în cadrul căsătoriei și a familiei). 
Care este deci baza acestei legături? (Unirea dintre bărbat și fe- 
meie pe toată viața). Cine a tulburat şi tulbură mereu această 
unire binecuvântată de Creator? (Păcatul). Când Mântuitorul a 
restabilit firea căzută în păcat, ce anume accentuează cu privire 
la căsătorie? (Accentuează că „vor fi amândoi un trup“, deci 

unitatea dintre bărbat și femeie; precum şi faptul că „ceea ce 
Dumnezeu a legat, omul să nu despartă“, adică indisolubilitatea). 
Când, totuşi, se poate repeta căsătoria? (Când moare unul din 
soți, sau pe motiv de desfrânare). De ce şi pe motiv de desfrânare? 
(Fiindcă desfrâul sau păcatul este ca o moarte morală, iar iubirea 
ca bază a legăturii dintre soţi se anulează). Care este formula de 
consacrare (sfințire) pe care o rosteşte preotul când îi uneşte pe 
cei doi soţi în Sfânta Taină a Cununiei? („Cunună-se robul lui 
Dumnezeu (N) cu roaba lui Dumnezeu (N) în numele Tatălui și 
al Fiului şi al Sfântului Duh“). 


V. Asocierea 


Taina Cununiei se leagă şi de alte Sfinte Taine ale Bisericii. În 
primul rând observăm faptul că ea se aplică mirilor, care sunt 
membrii a1 Bisericii, fiindcă au primit Taina Botezului, precum 
şi cea a Mirungerii şi a Euharistiei. În al doilea rând, se recomandă 
ca înainte de primirea acestei Sfinte Taine, mirii să se spovedească 
şi să se împărtășească cu Trupul şi Sângele Domnului. Asocierea 
Dumnezeieștii Euharistii aureolează Taina Nunții, adâncindu-i 
binecuvântarea harului divin în Hristos și în Biserică. 


VI. Generalizarea 


Din cele de mai sus vedem că Sfânta Taină a Cununiei pecetlu- 
ieşte cu binecuvântarea divină și har sfinţitor iubirea bărbatului 
şi a femeii care de bună voie îşi exprimă voinţa de a fi „amândoi 
un trup“, în scopul naşterii şi creșterii copiilor, ca şi al într-aju- 
torării pe toată viaţa. 


VII. Aplicarea 


Dat fiind faptul că Sfânta Taină a Cununiei reprezintă o sărbătoare 
unică în viața mirilor, ea este o zi de mare bucurie. 

Întemeiată pe unitatea de iubire dintre soţi, căsătoria se 
bazează pe respectul dintre ei şi ajutorarea reciprocă, iar naşterea 
de copii este socotită o binecuvântare a lui Dumnezeu. De aceea, 
combătând avortul, Biserica recomandă ca o datorie fundamen- 
tală a părinților să vegheze cu toată dăruirea la creșterea copiilor 
spre a deveni buni credincioși ai Bisericii și fii devotați patriei. 

Ca şi în cazul Botezului, un rol însemnat revine nașilor, cu 
responsabilitatea de a veghea la buna înţelegere, la armonia și 
unitatea noii familii, întemeiată odată cu Taina Sfintei Cununii. 

Sfânta Taină a Maslului 


]. Pregătirea aperceptivă 


Omul fiind creat cu trup şi suflet, păcatul a devenit pentru el o 
boală a întregii fiinţe, care alterând chipul lui Dumnezeu, i-a 
adus moartea. Harul mântuitor menit să restabilească firea căzută, 
o însănătoşeşte spre viaţă în întregimea ei. 


II. Anunţarea temei 


Sfânta Taină prin care Mântuitorul ne acordă harul vindecării 
trupeşti şi sufleteşti este cea a Maslului, la care ne vom referi în 
cele ce urmează. 


III. Tratarea 


Taina Maslului a fost instituită, ca toate celelalte Sfinte Taine 
de către Mântuitorul nostru lisus Hristos. Prin ea Mântuitorul 
nostru a dat Sfinţilor Apostoli o formă specială de tămăduire a 
sufletului şi a trupului. Cartea Sfântă ne arată că odată cu alegerea 
şi trimiterea Sfinţilor Apostoli în misiune, Domnul „le-a dat 
putere asupra duhurilor necurate, ca să le scoată și să vindece 
orice boală şi neputinţă... Şi mergând, propovăduiţi, zicând: s-a 
apropiat împărăția cerurilor. Pe cei bolnavi vindecați, pe cei 
leproşi curățiţi, pe cei morți înviaţi, demoni scoateţi, în dar ați 
primit, în dar dați“ . (Matei 10, 7-8). Puterea lor tămăduitoare 
atât de mult a crescut, „încât şi pe uliţe scoteau pe cei bolnavi şi 
îi puneau pe paturi și pe tărgi, ca venind Petru măcar umbra lui 
să umbrească pe vreunul din ei“ (Fapte 5, 15). 

Domnul a lăsat Apostolilor să practice și să lase moştenire 
celor ce le vor urma, ca „iconomi ai tainelor lui Dumnezeu“, un 
procedeu de vindecare a bolilor prin ungere cu untdelemn. Această 
practică a fost instituită de Mântuitorul, a fost preluată de Sfinţii 
Apostoli ca o poruncă a Domnului, Biserica păstrând-o și azi în 
aceeași formă numită „Sfântul Maslu“. Tradus în limba noastră 
(din slava veche), cuvântul „maslu“ înseamnă „untdelemn“, sau 
ungere cu untdelemn („oleo ungere“, cum se mai numește), 
fiindcă prin ungerea cu untdelemn sfințit se acordă vindecarea 
trupească şi sufletească bolnavilor, după cum citim în Sfânta 
Evanghelie: „Şi demoni mulţi scoteau şi ungeau cu untdelemn 
pe mulți bolnavi şi se tămăduiau “(Marcu 6, 13). 

Vindecarea prin ungerea cu untdelemn a fost practicată de 
Biserică în chiar epoca apostolică, după cum ne arată Cartea 
Sfântă: „De este cineva bolnav între voi, să cheme preoţii Bisericii 
şi să se roage pentru el, ungându-l cu untdelemn în numele 
Domnului. Şi rugăciunea credinței va mântui pe cel bolnav şi-l 
va ridica Domnul, și de va fi făcut păcate i se vor ierta“ (Iacob 5, 
14-15). De aici vedem că și această Sfânta Taină a fost instituită 
de Mântuitorul și practicată de Sfinții Apostoli. Mai observăm 
că ungerea este în „numele Domnului“, adică o lucrare a Sfintei 
Treimi de la care cel bolnav primeşte harul nevăzut al vindecării 
trupești şi al iertării păcatelor. Taina cuprinde și „rugăciunea 
credinței“, adică de invocare şi primire a harului divin. 

Având ca scop vindecarea trupească, Sfânta Taină a Maslului 
se săvârşeste fie în Biserică, fie la casa bolnavului. Se poate 
săvârşi şi aşa-numitul „maslu de obşte“ la care, pe lângă cei 
bolnavi, pot participa toţi credincioșii. De fapt, din textul biblic 
citat mai sus rezultă că primitorul Tainei este cel bolnav, dar 
întrucât ea se referă la „iertarea păcatelor“, orice membru al 
Bisericii poate fi primitorul Tainei, deoarece toți au nevoie de 
iertare. Se obișnuiește însă ca în mod special ea să fie aplicată 
celor bolnavi trupește. 

Taina Maslului poate fi oficiată oricând este cerută, dar 
„maslul de obşte“ se obișnuiește să fie săvârșit în zilele de post, 
sau în săptămâna Sfintelor Patimi. Ca o zi deosebită în acea 
săptămână ar fi „Miercurea Mare“ ca o comemorare a pocăinţei 
femeii păcătoase din Evanghelie, care a udat cu lacrimi picioarele 
lui lisus, le-a uns cu mir și le-a şters cu părul capului ei (Luca 7, 
37-38). 

Săvârşitorul, respectiv săvârşitorii Tainei sunt „preoţii 
Bisericii“. Se recomandă ca numărul lor să fie de șapte, fiindcă 
această cifră are şi o preînchipuire în Vechiul Testament. Astfel, 
şapte sunt darurile Sfântului Duh (Isaia 11, 2-3), şapte preoţi au 
sunat cu trâmbiţele, şi de șapte ori au înconjurat israeliții cetatea 
până au cucerit-o (Iosua 6, 13-16), de şapte ori s-a culcat profetul 
Elisei peste un copil mort, ca să-l învieze (IV Regi 4, 34-35); tot 
de șapte ori Neeman, la porunca lui Elisei, a intrat în lordan şi 
s-a vindecat de lepră (IV Regi 5, 1-14); și tot de şapte ori 
proorocul Ilie s-a rugat să dea Dumnezeu ploaie (III Regi 18, 
42-44). Dacă nu pot participa şapte preoţi, Taina poate fi săvârşită 
şi de cinci, trei, sau chiar doi preoți. Un singur preot nu poate 
săvârşi Taina Maslului, deoarece textul biblic precizează la plu- 
ral: „preoţii“, ceea ce înseamnă cel puţin doi. Tuturor preoţilor 
prezenţi le revine obligația să participe la săvârşirea Tainei. 

Astfel, pe o masă, în biserică sau la casa bolnavului, se pune 
Sfânta Evanghelie, un vas cu făină, iar în alt vas se pune 
untdelemnul. Se folosesc şapte beţisoare, de preferință de busuioc, 
înfăşurate la capăt cu vată, pentru ungerea celui bolnav, șapte 
lumânări fixate pe marginea vasului cu făină. În desfășurarea 
slujbei distingem rugăciunea de sfințire a untdelemnului, citită 
de şapte ori de fiecare preot, citirea a șapte pericope din Apostol 
şi Evanghelie, după care se citeşte rugăciunea de tămăduire a 
„neputinței trupești şi sufleteşti“, ungându-se de șapte ori trupul 
bolnavului (fruntea, ochii, nasul, urechile, obrazul, pieptul, 
mîinile şi picioarele). Această rugăciune este esenţa și miezul 
Tainei. Efectele Maslului sunt vindecarea bolilor trupeşti și 
iertarea păcatelor. 

Păstrând caracterul sfințitor al Tainei Maslului, la romano- 
catolici untdelemnul trebuie sfințit numai de către episcop, iar 
Taina se aplică numai muribunzilor, ca o „ungere de pe urmă“ 
(extrema unctio). Mai recent însă, Sinodul II Vatican a revizuit 
această concepţie, acordând Tainei valoarea ei reală pentru această 
viaţă şi denumind-o „ungerea bolnavilor“. Alţi creştini, precum 
protestanții, neoprotestanţii, ca și alte secte nu admit valoarea 
acestei Sfinte Taine, spunând că ungerea cu untdelemn a fost 
simbolică și că s-au făcut vindecări şi fără untdelemn. Este 
adevărat, dar Apostolii au făcut vindecări şi cu untdelemn şi deci 
nu ne putem îndoi de valoarea reală a Sfintei Taine. Dacă nu toți 
s-au vindecat trupeşte, cei ce primesc Taina Maslului se vindecă 
sufletește. Sfântul Iacob ne arată clar că această Taina aduce și 
iertarea păcatelor, ceea ce constituie o vindecare sufletească, 
duhovnicească, iar cel ce o primește simte o mângăiere şi o 
împăcare cu Dumnezeu. De aceea, Părinţii Bisericii recomandă 
ca această Sfântă Taină să fie aplicată atât celor bolnavi trupeşte, 
cât şi celor bolnavi sufleteşte, dar având credinţa în vindecare. 


IV. Recapitularea — Aprecierea 


De unde provine numele Sfintei Taine a Maslului sau ungerii cu 
untdelemn? (Numele vine de la cuvântul „maslo“, care însem- 
nează „untdelemn“. Ungerea cu untdelemn se mai numeşte şi 
„oleoungere“). Cine a instituit această Sfântă Taină? (Mântuito- 
rul când a poruncit Sfinţilor Apostoli să vindece de boale prin 
ungere cu untdelemn — vezi Marcu 6, 13). Textul din epistola 
Sfântului lacob ne arată cumva că Apostolul Iacob ar fi instituit 
Taina? (Nu ne arată acest fapt, ci ne arată că Sfinţii Apostoli o 
practicau şi că Biserica o practica, moșştenind-o de la ei. Sfinţii 

Apostoli sunt numai „iconomi“ ai Tainelor lui Dumnezeu. Mân- 
tuitorul este Cel ce a instituit toate cele şapte Sfinte Taine). În 
numele cui se săvârşeşte această Sfântă Taină? (În „numele 
Domnului“). Ce înseamnă aceasta? (Că harul vindecător îl primim 
din partea lui Dumnezeu). Ce mai trebuie să adăugăm la harul 
divin? (Şi „rugăciunea credinţei“ noastre). Ce vedem de aici? 
(Că harul divin este primit în urma rugăciunilor de invocare a 
milostivirii lui Dumnezeu). Câte astfel de rugăciuni vor fi citite? 
(Mai întâi se va citi de şapte ori rugăciunea de sfințire a 
untdelemnului, şi apoi șapte rugăciuni de tămăduire a „neputin- 
ţelor trupești și sufleteşti“). Cum am văzut că sunt numite aceste 
rugăciuni? (Sunt numite „ale credinței“). Ce ne indică aceasta? 
(Că ele trebuie să fie pătrunse de credinţa în vindecare, atât din 
partea săvârșitorilor, cât și din partea primitorului Tainei). 


V. Asocierea 


În cadrul vieţii duhovnicești a credincioşilor, Taina Maslului este 
strâns legată de Taina Pocăinţei. Deşi ambele au ca efect iertarea 
păcatelor, se recomandă ca înainte de primirea Maslului credin- 
CIoşii să-şi mărturisească păcatele şi astfel iertarea de la Dumne- 
zeu să fie întărită prin însănătoşirea trupească şi sufletească. La 
fel, Taina Maslului se asociază și Dumnezeieştii Euharistii, pe 
care noi o primim „spre sănătate şi bucurie“. Nu trebuie însă 
confundată Taina Maslului cu Taina Mirului. La prima se 
foloseşte untdelemnul sfințit vindecător, la a doua Sfântul Mir, 
care împărtăşeşte darurile Sfântului Duh, spre creșterea 
duhovnicească. 


VI. Generalizarea 


Din cele de mai sus vedem că Taina Sfântului Maslu este instituită 
de Mântuitorul și practicată de Sfinţii Apostoli şi de Biserică. 
Prin ungerea cu untdelemn sfinţit de preoţi, cel bolnav trupește 
şi sufleteşte primeşte însănătoşirea, iertarea de păcate şi întărirea 
duhovnicească. 


VII. Aplicarea 


Dat fiind faptul că untdelemnul cel care rămâne după ungerea 
bolnavului sau a credincioşilor este sfinţit, trebuie să i se acorde 
o folosire cuviincioasă și evlavioasă. Astfel, el poate fi pus în 
candele, spre a întreţine aprinsă simboiic flacăra sfințeniei. Se 
mai poate amesteca cu făina rămasă din care să se facă o 

pâinişoară spre a o consuma cel bolnav, sau se pot pregăti 
prescurile pentru Sfânta Liturghie. În unele părţi este obiceiul ca 
acel untdelemn să fie folosit şi la ungerea trupului neînsufleţit al 
bolnavului decedat şi chiar a osemintelor, în cazuri de exhumare. 
În aplicarea acestei Sfinte Taine trebuie combătută cererea 
unor credincioşi de a li se deschide Evanghelia, ca un fel de 
proorocire spre moarte sau însănătoșire, deoarece se știe că a 
ispiti pe Dumnezeu este un păcat (Matei 4, 7), iar Sfintele Taine 
ne aduc totdeauna harul divin spre sfinţenie, pace și întărire 
duhovnicească. Aplicarea acestei Sfinte Taine pentru însănă- 
toşirea trupului şi a sufletului nu exclude consultarea medicilor 
şi folosirea medicamentelor indicate. Untdelemnul sfințit nu 
trebuie socotit ca un medicament vindecător care le exclude pe 
celelalte, după cum nu a exclus şi alte vindecări acordate de Sfinţii 
Apostoli. Ca leac tămăduitor, untdelemnul sfinţit ne întăreşte 
credința şi încrederea în faptul că „ceea ce la oameni este cu 
neputinţă, este cu putinţă la Dumnezeu“ (Matei 19, 26). 


Cinstirea Sfinţilor 


]. Pregătirea apercepfivă 


Privind în calendarul bisericesc observăm că în fiecare zi se face 
pomenirea unuia, a doi sau chiar trei sfinți. Mai remarcăm că în 
anumite zile numele unor sfinţi sunt notate în calendar cu culoare 
roşie spre a atrage luarea aminte asupra zilei respective de 
sărbătoare închinată acelui sfânt. 


II. Anunţarea temei 


Vom vedea în continuare în ce constă și cum se manifestă cultul 
sfinților în Biserica Ortodoxă. 


III. Tratarea 


ce A 
1 


Cuvântul „sfânt“ înseamnă ceva tăiat, scos din uzanţa zilnică şi 
pus deoparte spre a fi folosit în scopul slujirii lui Dumnezeu. 
Aşa avem obiecte, veşminte, zile sau persoane sfințite. Pentru ca 
o persoană să devină sfântă i se cere şi efortul personal al curăției 
duhovnicești, a colaborării și comuniunii cu Dumnezeu, a 

eliberării de întinăciune sau păcat. În felul acesta a fi sfânt 
înseamnă a fi curat. La început creştinii erau numiți „sfinţi“ spre 
a se deosebi de restul lumii păgâne care n-a primit Sfânta Taină 
a Botezului şi nu s-a curățat de păcatul originar. Dar curăției 
primite prin Sfânta Taină a Botezului trebuie să-i adăugăm şi 
curăţia sau sfințenia morală, efortul nostru de a creşte necontenit 
în virtute. Întrucât drumul spre sfinţenie ține toată viaţa, deoarece 
lupta cu păcatul nu contenește, iar creşterea în virtute nu are 
limite, numai după moartea trupească putem declara pe cineva 
că este sfânt, şi numai atunci poate fi cinstit ca atare. Legătura 
dintre credincioşii aflați în viaţă şi sfinţii încununaţi cu biruința 
măririi veşnice se manifestă prin cultul adus sfinților. Acest cult 
are un întreit aspect: de cinstire, de invocare a Sfântului în 
rugăciune și de urmare a vieţii Sfântului. 


Cinstirea Sfinților pleacă de la faptul că Dumnezeu le 
recunoaște curăția morală, sfințenia, având o situație specială, 
deosebită de a celorlalţi oameni. Prin ei Dumnezeu își arată 
puterea Sa, îşi descoperă bunătatea, dreptatea, iubirea şi 
frumuseţea Sa. Prin viaţa lor Dumnezeu se bucură de creaţia Sa. 
Ei iradiază lumina și sfinţenia lui Dumnezeu care lucrează prin 
ei, făcând transparentă sfințenia Sa în lume. De aceea exclamă 
Psalmistul: „Cât de minunat este Dumnezeu între Sfinţii Săi“. 
Prin faptele lor Dumnezeu își împlineşte lucrarea Sa în lume: 
„Sfinţii vor judeca lumea“ (I Corinteni 6, 2), ne spune Sfântul 
Apostol Pavel. 

În Vechiull Testament Sfinţii sunt aleşii lui Dumnezeu care 
şi-au împlinit misiunea lor în lume. Patriarhii, profeţii ca şi toți 
drepţii care împlinesc voia lui Dumnezeu se numesc Sfinți. Toţi 
aceştia au arătat dreptatea lui Dumnezeu între oameni și au 
menţinut trează flacăra credinţei în venirea Mântuitorului. În Noul 
Testament sunt numiţi „sfinți“ Apostolii ca aleşi speciali ai 
Domnului şi trimiși în lume. Apoi învățătorii şi propovăduitorii 
dreptei credinţe. Martirii şi mărturisitorii care și-au arătat în mod 
eroic atașamentul de nezdruncinat față de Hristos, pustnicii și 
călugării care și-au dedicat întreaga lor viaţă în curăţire, ca şi, în 
general, oricare credincios cu sufletul plin de iubire pentru Dum- 
nezeu pentru semenii lor și pentru întreaga creație. Cu prilejul 
alegerii și trimiterii Sfinților Apostoli la propovăduire Mântui- 
torul a arătat că şi ei merită din partea oamenilor cinstire 
deosebită: „Cel ce vă primește pe voi pe Mine Mă primește și cel 
ce mă primeşte pe Mine, primeşte pe Cel ce M-a trimis pe Mine. 

Cel ce primeşte prooroc în nume de prooroc, plată de prooroc va 
lua, şi cel ce primeşte pe drept în nume de drept plată de drept va 
lua“ (Matei 10, 40-41). 


Invocarea Sfinţilor în rugăciune Manifestarea concretă a 
cinstirii Sfinţilor este redată prin comuniunea duhovnicească cu 
ei şi invocarea lor în rugăciunile către Dumnezeu. Sfinţii sunt 
mijlocitori către Dumnezeu şi ajutători în dobândirea mântuirii. 
Se pune întrebarea: este posibilă mijlocirea Sfinţilor? Din pilda 
bogatului nemilostiv şi a săracului Lazăr rezultă că cei trecuţi la 
cele veşnice se află într-o stare conștientă. Apostolul precizează 
chiar că: „Nici moartea nu ne va putea despărți de dragostea lui 
Dumnezeu care este în Hristos lisus, Domnul nostru“ (Romani 
8, 38-39). Aceasta înseamnă că legătura de iubire dintre Hristos 
şi Sfinţi este continuă. Aflându-se în comuniune de iubire cu 
Hristos, sfinții se află în acelaşi timp în comuniune de iubire şi 
cu credincioşii aflați în viaţă. Toţi credincioşii alcătuiesc Bise- 
rica, atât cei trecuţi la cele veşnice, cât şi cei rămași în viață. În 
cadrul acestei comuniuni de iubire, credincioşii îşi manifestă 
dragostea față de cei trecuţi la cele veşnice prin rugăciunea de 
mijlocire a Bisericii pentru cei adormiţi în Domnul. În acelaşi 
timp şi Sfinții pot mijloci pentru credincioşii aflați în viaţă ca 
unii care sunt în cea mai apropiată comuniune cu Dumnezeu. Ei 
alcătuiesc ceata celor drepți și „mult poate face rugăciunea 
dreptului“ (Iacob 5, 16). 


Urmarea vieții duhovniceşti a Sfinților Cinstirea şi invocarea 
Sfinților în rugăciune trebuie să aibă ca efect şi urmarea vieţii 
lor duhovniceşti. Viaţa lor duhovnicească este o lumină, un far 
călăuzitor care îl indică mereu pe Mântuitorul, o cale ce duce la 
mântuire şi desăvârşire. Domnul ne cere să-L urmăm şi să nu 
ostenim pe acest drum. Să imităm viața Lui şi să creştem 
necontenit până la asemănarea cu El. Ne-a asigurat că nu vom fi 
singuri și că El ne va ajuta întotdeauna prin harul Duhului Sfânt. 
Desigur că nu vom reuşi niciodată să ajungem la piscul 
desăvârșirii Mântuitorului, care este deopotrivă Dumnezeu şi om, 
şi nu a cunoscut păcatul. „În EI locuieşte trupește toată depli- 
nătatea dumnezeirii“. Noi ne vom afla mereu pe cale, mereu în 
luptă cu păcatul, mereu în strădanii de creştere în virtute. Pe acest 
drum ne ajută și Sfinții nu numai prin mijlocirea către Dumne- 
zeu, ci şi prin pilda vieţii lor, ei fiind oameni ca şi noi. Dacă 
Mântuitorul are toate virtuțile dezvoltate în mod desăvârşit, Sfinții 
excelează în câte una din ele și ne oferă în acest fel un model 

concret asupra felului cum putem şi noi făptui acea virtute. Pilda 
vieţii Sfântului poartă strălucirea vieţii duhovnicești a Domnului 
„Fiţi următori Mie, precum și eu sunt următorul lui Hristos“ 
(1 Corinteni 11, 1). În felul acesta viața Sfinţilor este asemenea 
indicatorilor pentru cei ce doresc să ajungă pe piscul unui munte, 
arătând credincioșilor drumul spre desăvârşire şi nelăsându-i să 
rătăcească. 

Se mai pune întrebarea de când datează cultul Sfinților? 
Cultul Sfinților datează din epoca apostolică sub forma 
comuniunii Sfinților, a iubirii care-i uneşte pe cei vii de cei 
adormiţi în Domnul. Practic, cinstirea Sfinților de către cei rămași 
în viaţă începe odată cu cinstirea martirilor. „Cei dintâi membri 
al Areopagului ceresc“ al Sfinților sunt martirii (mucenicii). 
Pătimirea şi jertfa lor stau la temelia Bisericii lui Hristos. Moartea 
lor martirică era considerată atât de către ei cât şi de creştinii 
supraviețuitori, ca momentul triumfal al cîştigării cununilor pe 
care Dumnezeu le dă mucenicilor în ceruri (Preot profesor Ene 
Braniște «Despre cinstirea Sfinţilor în Biserica Ortodoxă» în 
„Ortodoxia“ nr. 1/1980, pag. 46). Forma prin care se manifestă 
cultul public al Sfinţilor rezidă dintru început în instituirea 
sărbătorilor. În fiecare an la data morții martirice, creştinii se 
adunau la mormintele martirilor. Aici se săvârşea Sfânta 
Euharistie, se împărtăşeau toţi și se citeau însemnările despre 
moartea martirică a Sfântului. 

Biserica a precizat patru criterii după care un credincios tre- 
cut la cele veșnice putea fi declarat Sfânt: moartea martirică, 
mărturisirea şi apărarea dreptei credinţe, sfințenia vieţii și 
săvârşirea unor semne supranaturale. La acestea se mai poate 
adăuga şi găsirea moaștelor Sfântului având puterea facerii de 
minuni. Deşi încă din epoca apostolică sunt cinstiți întreaga 
Biserică prin sărbători și rugăciuni, cultul Sfinților a ajuns mai 
târziu, în secolul al XVI-lea să fie contestat, odată cu apariția 
Reformei şi a cultelor neoprotestante. Cei care nu admit cultul 
Sfinţilor spun că singurul mijlocitor între Dumnezeu şi oameni 
este Mântuitorul lisus Hristos. Numai în EI şi prin El putem 
dobândi mântuirea. Desigur, invocă şi texte biblice ca de exem- 
plu: „Unul e Dumnezeu, şi Unul e mijlocitorul între Dumnezeu 
şi oameni“ (1 Timotei 2, 5); (vezi şi Faptele Apostolilor 4, 12; 
I loan 2, 1). Corect interpretate, aceste texte nu contrazic cultul 
Sfinţilor. Mântuirea ne-a venit prin jertfa Mântuitorului şi numai 
prin El ne putem mântui. El a fost şi rămâne Mijlocitorul între 
Dumnezeu și oameni. Dar așa cum Biserica poate ajuta credin- 
cioşilor prin rugăciuni la mântuirea celor adormiţi în Domnul, 


Cateheze dogmatice 483 


tot astfel şi Sfinţii pot ajuta credincioșilor în rugăciunile lor către 
Dumnezeu Tatăl, prin Fiul. De aceea credincioșii nu se roagă 
Sfinţilor să-i mântuiască ci să-i miluiască, adică să-i ajute la 
dobândirea mântuirii pe care o acordă Dumnezeu Tatăl prin Fiul 
în Duhul Sfânt. 


IV. Recapitularea — Aprecierea 


În ce constă cultul Sfinţilor? (În cinstirea lor datorită vredniciei 
pe care şi-au câștigat-o în fața lui Dumnezeu, în invocarea lor în 
rugăciuni ca mijlocitori către Dumnezeu şi în imitarea vieţii lor 
duhovnicești). Când a luat naștere cultul Sfinților? (În epoca 
apostolică). Care au fost primii Sfinți? (Martirii sau mărtu- 
risitorii). 


V. Asocierea 


Facem deosebirea între cultul de adorare numit şi „delatrie“, pe 
care-l datorăm numai lui Dumnezeu, şi cultul de venerare, de 
cinstire numit şi „dulie“ pe care-l acordăm Sfinților. 

Putem înţelege mai bine această distincție dintre cultul de 
adorare adus numai lui Dumnezeu şi cel de cinstire sau venerare 
adus Sfinților, dacă ne vom referi la o întâmplare reală din 
perioada post-apostolică. Murind de moarte martirică pe la anul 
166, trupul neînsuflețit al episcopului Policarp al Smirnei a fost 
cerut de către creştini de la autoritățile romane păgâne. Adversarii 
creştinilor așteptau ca aceștia să se închine trupului neînsuflețit 
al Sfântului. Creştinii însă răspund: „Noi niciodată nu vom putea 
să părăsim pe Hristos care a pătimit pentru mântuirea întregii 
lumi și nici nu ne vom închina altcuiva pentru că Lui ne închinăm 
ca Fiului lui Dumnezeu iar pe martiri îi iubim ca pe învăţăceii şi 
următorii Domnului. Îi iubim pentru dragostea nețărmurită pe 
care o au pentru Domnul și Stăpânul lor ca să ne învrednicească 
şi pe noi să fim părtaşi şi împreună ucenici cu ei“. 


VII. Generalizarea 


Din cele de mai sus rezultă, așa cum sublinia un dascăl al Bisericii 
că „cel care cinstește pe mucenic cinstește pe Dumnezeu pentru 
care mucenicul a suferit mucenicia. Cel care se închină Aposto- 
lului lui Hristos se închină Celui ce L-a trimis pe Apostol... că 
nu este alt Dumnezeu decât unul singur cel cunoscut și adorat în 
Treime“. 

VIII. Aplicarea 


Cultul Sfinților se manifestă în mai multe forme: 

1. Prin rânduirea lor de către Biserică în cursul anului 
Bisericesc când credincioșii participând la cultul divin, îi învocă 
pe Sfinți să mijlocească către Dumnezeu pentru mântuirea 
sufletului, înălţând imnuri de laudă vieții şi faptelor lor. 

2. Pentru unii Sfinţi Biserica a rânduit sărbători speciale 
precum cele închinate Maicii Domnului, Cuvioasei Paraschiva, 
Sfântului Mare Mucenic Dimitrie, Sfântului Ierarh Nicolae, Sf. 
loan Botezătorul, Sf. Trei Ierarhi: Vasile, Grigorie şi loan, Sf. 
Mc. Gheorghe, Sf. împărați Constantin şi Elena, Sf. Ap. Petru şi 
Pavel, Sf. prooroc Ilie Tesviteanul. La aceasta mai adăugăm și 
duminica numită „a tuturor Sfinţilor“, prima duminică după 
Pogorârea Duhului Sfânt. 

3. Multe din biserici poartă hramul unui Sfânt pe care cre- 
dincioşii locului îl prăznuiesc cu multă evlavie ca pe ocrotitorul 
lor duhovnicesc. 

4. Multe din casele credincioşilor sunt puse sub oblăduirea 
unui Sfânt, iar sărbătoarea respectivă este considerată praznic 
familial. 

5. Mulţi dintre credincioși poartă nume de Sfinţi, și se 
recomandă ca atunci când sunt botezați credincioșii să primească 
nume de Sfânt, ca să-l aibă în viaţă și rugător către Dumnezeu, și 
în acelaşi timp să urmeze pilda vieţii sale duhovnicești. 

6. Se vor cânta cu credincioşii diferite tropare închinate 
Sfinţilor precum și „Sfinților Mucenici care bine v-aţi nevoit și 
v-aţi încununat, rugați-vă lui Hristos să ne mântuiască sufletele 
noastre“. 


Cinstirea sfintelor moaște 


|. Pregătirea aperceptivă 


Ce sunt sfinții? (Sfinţii sunt acei oameni care prin harul lui Dum- 
nezeu, prin credinţa lor și faptele bune săvârşite s-au învrednicit 
de o cinstire deosebită din partea lui Dumnezeu şi a Bisericii). 
Care sunt condițiile trecerii între sfinți, sau a canonizării sfinţilor? 
(Acestea sunt: mărturisirea, păstrarea şi apărarea dreptei credinţe, 

viaţa sfântă, precum și săvârşirea faptelor supranaturale sau a 
minunilor). 

Osemintele lor după moarte, ca făcătoare de minuni se mai 
numesc şi moaşte, cărora se cuvine de asemenea o cinstire 
deosebită din partea credincioşilor. 


II. Anunţarea temei 


Despre această cinstire a moaştelor vom trata în cele ce urmează. 


III. Tratarea 


Dat fiind faptul că omul a fost creat de Dumnezeu prin 
participarea Sa directă, cu trup şi suflet, atât păcatul cât și 
sfințenia se transmit de la trup la suflet. 

Luând trup ca al nostru, Mântuitorul îi imprimă puterea Sa 
dumnezeiască. Femeia bolnavă de scurgere de sânge, de pildă, a 
simţit puterea dumnezeiască a lui lisus prin simpla atingere de 
trupul Lui (Luca 8, 43-48). Datorită puterii dumnezeieşti 
transmisă trupului, învierea Sa din morți îi cuprinde întreaga 
fiinţă, ridicând trupul Său în comuniunea Sfintei Treimi şi 
arătându-ne că după modelul Lui și noi vom învia nu numai cu 
sufletul, ci şi cu trupul; că nu numai sufletul se va învrednici de 
puterea nemuririi, ci și trupul va primi acelaşi har divin mântuitor. 
După pogorârea Sfântului Duh, Sfinţii Apostoli primesc puterea 
minunilor nu numai în suflet, ci și în trupurile lor „încât şi pe 
ulițe scoteau pe cei bolnavi şi-i puneau pe paturi şi pe tărgi ca 
venind Petru măcar umbra lui să umbrească pe vreunul dintre ei“ 
(Faptele Apostolilor 5, 15). În felul acesta ne apar clare și 
cuvintele Sfântului Apostol Pavel cu privire la sfințenia trupului: 
„Nu ştiţi că trupurile voastre sunt mădulare lui Hristos? Sau nu 
ştiţi că trupul vostru este templu al Duhului Sfânt care este în 
vo1?...“ (I Corinteni 6, 15-19). 

Tot așa se întâmplă şi în cazul moaştelor sfinților. Harul divin 
sfințește sufletul, iar puterea vieţii de sfințenie sălăşluită în suflet 
se transmite şi trupului. În acest caz trupul nu numai că nu cade 
în descompunere şi în stricăciune, ci devine chiar izvorâtor de 
mir cu puteri de a face minuni şi asupra altor trupuri așa cum am 
văzut că a fost vindecată femeia din Evanghelie prin simpla 
atingere de trupul Mântuitorului sau alţi vindecaţi prin atingerea 
de trupurile sfinților Apostoli. „Stăpânul Hristos — scrie Sfântul 
loan Damaschin — ne-a dat ca izvoare mântuitoare moaștele 
Sfinţilor care izvorăsc în multe chipuri, faceri de bine și dau la 

iveală mir cu bun miros. Sfintele moaște adeveresc mărirea pe 
care o primeşte trupul omului de la Dumnezeu şi confirmă 
cuvintele Sfântului Apostol Pavel: „trupul nu este pentru desfrâ- 
nare, ci pentru Domnul şi Domnul pentru trup (| Corinteni 6, 
13). De aceea sublinia Nicolae Cabasila că „dacă Hristos într-a- 
devăr se poate vedea şi pipăi undeva în lumea aceasta în carne şi 
oase, apoi aceasta se poate în Sfintele Moaşte“. 

Creștinii au prețuit încă dintru început moaștele sfinților. 
Astfel, la începutul secolului II, Sfântului Ignatie, după ce a 
suferit moarte martirică la Roma „credincioşii i-au adunat 
osemintele şi le-au păstrat cu sfinţenie ca pe o comoară de preţ“. 
La fel ni se spune şi în actul martiric al Sfântului Policarp 
episcopul Smirnei ($ 166) că, creştinii au adunat moaştele lui 
care pentru ei erau „mai de preţ decât pietrele nestemate şi mai 
scumpe decât aurul“. 

Începând cu secolul III creștinii făceau pelerinaje la 
mormintele martirilor pentru a dobândi vindecări de boale prin 
moaștele lor. Unii doreau să le poarte cu ei, alţii, să li se pună în 
mormânt după moarte părţi din moaştele martirilor. Din secolul 
IV cultul sfintelor moaşte primește o dezvoltare deosebită. Ele 
sunt transportate în marile orașe, iar pentru a satisface cerințele 
credincioşilor ele se fărâmiţează, se împart şi sunt păstrate ca 

adevărate tezaure. De-a lungul veacurilor moaştele sfinților s-au 
înmulțit tot mai mult, cuprinzând toate Bisericile Ortodoxe. Și 
în Biserica noastră se păstrează moaștele unor sfinți aduse cu 
secole în urmă la noi în ţară ca şi ale sfinților romani, cărora 
credința credincioşilor le acordă deosebită cinstire mai cu seamă 
la sărbătoarea orânduită cinstirii sfântului. Nu toți creștinii ad- 
mit însă cinstirea moaștelor, spunând că aceasta contravine legii 
generale dată de Dumnezeu trupului de a se întoarce în pământul 
din care a fost luat (Facere 3, 19), iar pe de altă parte că moartea 
înseamnă o transformare necesară a trupului din stricăciune în 
nestricăciune (| Corinteni 15, 35; 44). Aceste obiecțiuni nu au 
însă nici un temei solid spre a putea fi susținute. Există într-adevăr 
legea generală a întoarcerii trupului în pământul din care a fost 
luat. Dar când a apărut această lege şi sub ce formă? A apărut în 
urma păcatului ca un blestem pentru păcat. Omul nu a fost creat 
de Dumnezeu pentru moarte, ci pentru viaţă. De aceea drepţii, 
precum Enoh și Ilie nici nu au cunoscut moartea trupească. La 
fel nu cunosc nici cei care răscumpăraţi prin moartea şi învierea 
Domnului, se împărtăşesc de sfinţenia Lui. lar această sfinţenie 
se referă la persoana omenească ca un tot unitar, atât la suflet cât 
şi la trup. Cât priveşte transformarea trupului din stricăciune în 
nestricăciune prin moarte este într-adevăr o regulă generală. Dar 
pot exista şi excepţii. Dumnezeu poate găsi adică şi alte forme 
de schimbare a trupului întru nestricăciune. Enoh şi Ilie, de pildă, 
sau cei găsiţi vii la a doua venire a Domnului: „lată taină vă 
spun vouă: nu toţi vom muri, dar vom fi schimbaţi într-o clipeală 
de ochi la trâmbița de apoi“ (1 Corinteni, 15 51-52). 


IV. Recapitularea — Aprecierea 


Ce sunt sfintele moaște? (Oseminte sau rămășițe trupești ale 
sfinţilor). Cum se explică după învățătura creştină posibilitatea 
păstrării nestricăcioase a trupurilor sfinților? (Așa cum trupul 
împreună cu sufletul a căzut în stricăciune tot astfel prin 
răscumpărarea adusă de Mântuitorul și prin pogorârea Sfântului 
Duh oferindu-se harul sfinţeniei, unii credincioşi se învrednicesc 
de plenitudinea sfinţeniei care se transmite și trupului). Care au 
fost primele sfinte moaște păstrate de credincioşi? (Moaştele 
martirilor). 

V. Asocierea 


Cinstirea sfintelor Moaşte este specific creştină. Înainte de venirea 
Mântuitorului se promova altă atitudine faţă de trup. Vechii 
înţelepţi considerau trupul ca o închisoare a sufletului din care 
acesta din urmă căuta să se elibereze... lar când era vorba de 
trupul unui mort care dezlipit de suflet era dat stricăciunii, 
atingerea de el era considerată în Vechiul Testament de-a dreptul 
necurăție (Numerii 19, 13). Au fost însă și cazuri în Vechiul 
Testament când puterea de viaţă a celor drepți transmitea și 
trupului aceeași putere. Proorocul Ilie de pildă nu a cunoscut 
moartea trupului, fiind ridicat la cer. Se relatează apoi cazul unui 
mort care aruncat fiind în mormântul lui Elisei „căzând acela, 
s-a atins de oasele lui Elisei și a înviat, sculându-se pe picioarele 
sale“ (IV Regi 13, 21). 


VI. Generalizarea 


Sfintele Moaşte reprezintă o legătură specială între sufletul sfân- 
tului şi a osemintelor sale, sfinții rămânând prezenţi în duh și 
har în Moaştele lor, în cea mai mică părticică. 


VII. Aplicarea 


1. Biserica fiind Trupul tainic al Domnului reprezintă comuniunea 
celor care se sfințesc prin harul divin. La temelia ei stă puterea 
lucrătoare a harului prin virtuțile sfinţilor. De aceea, la temelia 
zidirii unei Biserici se pun Sfintele Moaşte, amintind de evlavia 
primilor creştini, care zideau biserici pe mormintele martirilor. 

2. Urmând evlaviei primilor creştini care la mormintele 
martirilor săvârşeau Sfânta Euharistie şi se împărtăşeau cu toți 
în duhul iubirii care îi uneau în Trupul lui Hristos, a rămas 
rânduiala ca în Sfânta Masă din altar pe care se oficiază Sfânta 
Liturghie şi în antimisul fără de care nu se poate aduce Jertfa 
Domnului, să se pună Sfinte Moaște. 

3. Cinstind Sfintele Moaşte credincioșii aduc venerare sfân- 
tului pe care îl invocă în rugăciunile lor şi a cărui viaţă de sfințenie 
o urmează. 

4. Oricând credincioşii pot aduce cinstire moaştelor sfântu- 
lui locaș, dar mai cu deosebire la sărbătoarea sfântului, când Bise- 
rica îi face pomenire aducându-i laudă şi rugându-l să mijlocească 
la Părintele ceresc pentru mântuirea noastră. 

Cinstirea sfintelor icoane 


I]. Pregătirea aperceptivă 


Cu sufletul înălțat spre frumuseţile duhovnicești s-a putut face 
în sfântul locaş de închinare exclamaţia: „În biserica măririi Tale 
stând, în cer ni se pare că stăm“. Nu fără temei s-au putut spune 
aceste înaripate cuvinte, dată fiind ambianța care sălășluiește în 
sfântul locaş, ca şi podoabele care încântă privirea şi înalță 
sufletul spre mărirea lui Dumnezeu. Astfel de podoabe sfinte 
aflate pe pereţi, vorbesc neîntrerupt oricui le priveşte despre 
modul cum ne-a venit mântuirea și cum o putem dobândi. 


II. Anunţarea temei 


Acestea sunt sfintele icoane despre a căror cinstire ne vom ocupa 
în cele ce urmează. 


III. Tratarea 


x se 


Cuvântul „icoană“ înseamnă imaginea care reprezintă asemănarea 
cu o anumită realitate. Astfel, în primele pagini ale Sfintei 
Scripturi aflăm că omul a fost creat după „chipul și asemănarea 
lui Dumnezeu“. La fel spune Sfântul Apostol Pavel despre Mân- 
tuitorul că este „icoana Tatălui“, adică de aceeași ființă spiri- 
tuală cu Tatăl, fără nici o deosebire (Coloseni 1, 15). 
Reprezentând realităţi sfinte, icoanei i se cuvine cinstire sau 
venerare. Nu ca lui Dumnezeu, fiindcă lui Dumnezeu i se cuvine 
adorare. Pentru a nu face această confuzie, dat fiind faptul că 
poporul ales se află într-o lume idolatră, Dumnezeu nici nu 
poruncește aleşilor Săi să-i facă chipul. În schimb poruncește ca 
pe capacul de la chivotul unde se află legea să fie puși doi heru- 
vimi de aur (leşire 26, 31). La fel şi cortul sfânt va avea o perdea, 
iar în țesătura ei vor fi imprimate chipuri de heruvimi (Ieşire 26, 
31). La fel i se poruncește şi lui Solomon ca în Sfânta Sfintelor 
de la templul zidit de el, să facă „doi heruvimi săpaţi în lemn și 
ferecaţi cu aur“ (II Cronici 3, 10; III Regi 6, 23). Tot astfel şi pe 
ușile de la intrarea în Sfânta Sfintelor, a făcut heruvimi săpați şi 
îmbrăcaţi în aur“ (III Regi 6, 32). Heruvimii nu reprezintă realități 
imaginare. Ei există în realitatea lumii spirituale a lui Dumne- 
zeu. De aceea, remarcă Apostolul că Moise împlinește porunca 
lui Dumnezeu, „făcându-le toate după chipul ce i s-a arătat pe 

munte“ (Evrei 8, 5). Pe de altă parte, heruvimii nu erau numai 
simple podoabe, ci datorită faptului că reprezentau realități ale 
lumii spirituale, li se aducea și cinstirea cuvenită. Așa se explică 
faptul că „losua a căzut cu faţa la pământ înaintea chivotului 
Domnului“ (Iosua 7, 6) unde era imaginea heruvimilor. Tot 
înaintea chivotului cu legea Domnului pe care se păstra imaginea 
sau icoana heruvimilor, se aduceau jertfe (III Regi 3, 15); iar în 
cortul adunării, în fața perdelei celei de dinaintea chivotului legii 
se aducea „untdelemn curat pentru luminat stors din măsline, ca 
să ardă sfeşnicul în toată vremea“ (leşirea 27, 20). În faţa perdelei 
cu heruvimi „dinaintea chivotului legii“ era un jertfelnic unde se 
aducea „tămâiere neîntreruptă“ (Ieşirea 30, 8). 

Este ştiut că Mântuitorul în cursul activității Sale pe pământ, 
adesea mergea la templu. Desigur că dacă ar fi avut de spus ceva 
în legătură cu icoanele aflate în templu din porunca lui Dumne- 
zeu, El ar fi luat atitudine, tocmai pentru a se păstra întru totul 
curată Legea lui Dumnezeu și adorarea acordată numai Părintelui 
ceresc. Dar nu a avut nimic de spus și de aceea le-a cinstit ca Fiu 
al Omului care întru totul împlinește voia Tatălui. 

La fel şi Sfinții Apostoli vorbesc totdeauna cu respect față 
de casa lui Dumnezeu pe care o cinstesc, precum şi față de toate 
cele aflate în ea din porunca lui Dumnezeu. Descriind-o, Sfântul 
Apostol Pavel se referă și la icoana „heruvimilor slavei, umbrind 
acoperământul împăcării“ (Evrei 9, 5). 

Dar şi după ce închinătorii lui lisus cel înviat au fost izgoniți 
din templu şi din sinagogi, trebuind să se roage şi să „frângă 
pâinea pe la casele lor“, precum și după moartea Sfinţilor 
Apostoli, nu au contenit ca, pe Domnul pe care îl aveau în suflete 
să-L aibă și în imagine. Având astfel imaginea Lui mereu în fața 
ochilor, aveau necontenit în față modelul pe care trebuiau să-L 
imite prin viețuirea lor duhovnicească. Niciodată nu s-a interpretat 
că icoana Domnului ar fi idol. Niciodată nu s-a cinstit materialul 
din care era făcută icoana, ci chipul pe care îl reprezenta. De 
aceea, nimeni nu s-a smintit la început cinstindu-L pe lisus care 
a viețuit pe pământ și care a avut o înfăţişare reală. Şi este foarte 
firesc să fie așa!... Acest fapt îl întâlnim de altfel și în viața 
noastră. Punem adesea în casele noastre poze având chipul celor 
dragi, înrămate şi păstrate cu cinste. Ori de câte ori le privim, 
comunicăm și ne aflăm în comuniune, cu cei aflați în poze, deşi 
unii din ei sunt poate departe, sau poate de mult trecuți la cele 
veşnice. Nu este astfel de mirare că mărturiile cu privire la 
cinstirea icoanelor în viața primilor creștini abundă. De pildă, 
Sfântul Irineu (Ț202) vorbeşte de chipul lui lisus păstrat cu cinste 

şi venerare de o creştină pe nume Marcela. Sfântul Vasile cel 
Mare (ţ379) arată că icoanele reprezintă un lăsământ apostolic 
şi „nu sunt oprite, ci sunt zugrăvite în toate bisericile noastre 
încă din vechime“. Dovadă în acest sens sunt pereţii cata- 
combelor, în care se refugiau primii creştini în timpul 
persecuțiilor, cât şi pereţii bisericilor aflate la suprafaţă. Sfântul 
Grigorie de Nissa (ţ394) referindu-se la biserica cu hramul 
„Sfântul Teodor Tiron“, sfânt martir care moare în timpul 
persecuțiilor lui Dioclețian, ne spune că pe pereţii ei se afla icoana 
Mântuitorului, precum și scene din moartea martirică a Sfântului 
Teodor. Scriitorul bisericesc Tertulian (Ț240) ne spune că icoana 
Mântuitorului în chip de păstor poate fi găsită chiar şi pe paharele 
de băut. 

Despre vechimea icoanelor, datând din perioada apostolică, 
avem mărturia istoricului bisericesc Eusebiu (ţ340). Pentru a 
dovedi că ceea ce ne comunică este adevărat, vine cu precizarea 
că el însuşi a văzut bustul Mântuitorului ridicat la Cezarea lui 
Filip de către femeia vindecată de scurgere de sânge. 

Pe de altă parte, Părinţii Bisericii ne arată şi rolul pe care îl 
aveau icoanele în viața credincioşilor, precum și modul în care 
Biserica le-a cinstit. 

În primul rând icoana constituie „Biblia credincioşilor 
neștiutori de carte“. „Privind icoanele — spune Sfântul Grigorie 
cel Mare — creștinii văd calea pe care trebuie să o urmeze“. 
„Precum cartea aduce aminte de Dumnezeu celor ştiutori de carte, 
spune Sfântul loan Damaschin, la fel icoana, celor neştiutori de 
carte. Şi precum cuvântul este pentru auz, icoana este pentru văz“. 

În al doilea rând, chiar şi pentru cei ştiutori de carte, icoana 
ajută să înțeleagă mai bine ceea ce au citit în Scriptură, 
mișcându-le în acelaşi timp inima, făcând sufletul să vibreze și 
întreaga ființă să se înalțe duhovnicește. Sfântul Grigorie de Nissa 
ne mărturisește că ori de câte ori privea tabloul care reprezenta 
jertfirea lui Isaac adusă de tatăl său, întreaga ființă i se cutremura, 
iar sufletul 1 se înduioșa atât de mult, încât şiroaie de lacrimi îi 
curg din ochi. 

Pe lângă luminarea minţii şi încălzirea inimii, în al treilea 
rând icoanele aduc asupra sufletului și determinarea de a imita 
prin fapte ceea ce au văzut cu mintea şi au simţit cu inima. „Nu 
am prea multe cărţi — spune Sfântul loan Damaschin — și nici 
nu am timp liber pentru a le citi; intru în biserică, spitalul obștesc 
al sufletului, şi podoaba picturii mă atrage şi îmi desfătează 
vederea şi pe nesimţite mărirea lui Dumnezeu pătrunde în suflet. 

Am primit răbdarea mucenicului, răsplata cununilor și mă aprind 
ca prin foc cu dorinţa de a-l imita“. 

Dacă în primele veacuri creștine cinstirea icoanelor a fost de 
către toți primită, s-au ivit apoi aprige discuții împotriva cinstirii 
lor, considerându-se că închinarea la sfintele icoane este idolatrie. 
Pentru a pune capăt acestei frământări din sânul Bisericii, a fost 
nevoie să se convoace un sinod ecumenic, cel de al VII-lea, la 
Nicea, în anul 787, pentru a stabili definitiv că cinstirea sfintelor 
icoane corespunde voii lui Dumnezeu și că aceasta fiind o 
moştenire apostolică, a fost păstrată cu sfințenie de către Biserică. 

După apariția Reformei, cinstirea icoanelor a fost din nou 
înlăturată, iar creştinii aparținători cultelor neoprotestante au 
pornit o adevărată acţiune împotriva cinstirii lor. Ei spun că nu 
trebuie să ne închinăm la icoane, pentru că aceasta ar însemna 
idolatrie. În susţinerea afirmației lor aduc porunca a doua din 
Decalog, prin care Dumnezeu opreşte închinarea la idoli. (leşirea 
20, 2-5). Pentru a vedea însă dacă cinstirea icoanelor înseamnă 
într-adevăr închinare la idoli, sau idolatrie, se cuvine să stabilim 
ce este icoana şi ce este idolul. Am văzut că icoana reprezintă o 
asemănare cu o realitate existentă. Ea este chipul sau imaginea 
unei realitaţi. În schimb idolul este o închipuire în gând a unor 
lucruri care nu există în realitate. De aceea, idolul se mai numeşte 
şi iluzie, aparenţă, fantomă, vanitate, imaginea unei iluzii. lată 
cum sunt văzuţi idolii de către profeții Vechiului Testament: 
„Căci idolii nu sunt decât minciună şi nu este nici o suflare în ei, 
sunt un lucru de nimic, o lucrare înșelătoare“ (Ieremia 10, 14-15). 

„Dumnezeii lor nu sunt dumnezei, ci lucruri de mâini 
omenești, lemn şi piatră“ (Isaia 37, 19). La fel ne spune şi 
psalmistul: „Gură au și nu vor grăi, ochi au și nu vor vedea, 
urechi şi nu vor auzi, că nu este duh în gura lor“ (Psalmul 134, 
15). Pentru acest motiv Sfântul Apostol Pavel conchide „că idolul 
nu este nimic în lume“ (I Corinteni 8, 4). „Altul este idolul şi 
alta este icoana — scrie Origen ($254).— Este icoană atunci când 
prin sculptură sau pictură se reproduce un peşte sau un patruped, 
sau un animal sălbatic. Dar este idol atunci când imaginația 
realizează o formă pe care şi-a închipuit-o şi care nu are prototipul 
său printre lucrurile existente, precum ar fi de pildă, o figură 
care în același timp este şi om şi cal“. 

De aici rezultă clar că între idol şi icoană există o deosebire 
esențială; ele nu se pot confunda, iar în porunca a doua din 
Decalog este vorba de idoli, nu de icoane. 

IV. Recapitularea — Aprecierea 


Ce înseamna cuvântul „icoană“? (Înseamnă chipul, sau 
asemănarea unei realități existente, sau reprezentarea a ceea ce 
există şi care prezintă semnificație pentru viaţa duhovnicească). 
Cine a dat poruncă să se cinstească icoanele? (Dumnezeu a dat 
poruncă să se aşeze cei doi heruvimi, care reprezentau asemănarea 
heruvimilor existenți în ceruri). Li se acordă cinstirea? (Da). 
Cum? (Prin tămâiere, aprinderea de candele, aducerea de jertfe 
şi închinăciune). De ce Dumnezeu nu a dat poruncă să se facă 
chipul Lui? (Fiindcă atunci oamenii ar fi căzut în idolatrie, 
cinstind numai chipul și nu pe Dumnezeu care este Duh). Mân- 
tuitorul s-a opus cinstirii heruvimilor? (Mergând şi rugându-se 
în templu, Domnul a cinstit casa lui Dumnezeu cu tot ce avea în 
ea lăsat din porunca lui Dumnezeu). Dar Sfinții Apostoli? (Sfinții 
Apostoli au urmat exemplul Învăţătorului). Dar creştinii din 
perioada apostolică sau post apostolică? (Şi ei cinsteau icoanele 
reprezentând chipul Mântuitorului, ale sfinților sau scene din 
Biblie). De unde ştim aceasta? (Din mărturisirea Sfinţilor Părinţi, 
ca şi din imaginile găsite pe pereţii catacombelor, sau ale primelor 
case de rugăciuni şi biserici). Care este influenţa simţirii sfintelor 
icoane asupra evlaviei credincioşilor? (Ele luminează mintea, 
ajutându-ne să înţelegem mai ușor și mai bine conținutul 
Scripturii; ne încălzesc apoi simţirea și dragostea față de chipurile 
sau scenele reprezentate, şi ne determină să aplicam şi noi în 
viaţă ceea ce vedem şi simţim). Poate fi considerată icoana idol? 
(Nu se poate face această confuzie, fiindcă icoana reprezinta o 
imagine existentă, pe când idolul nu este decât o iluzie, el nu 
reprezintă nimic). 


V. Asocierea 


Când vorbim de cinstirea sau venerarea sfintelor icoane, trebuie 
să o deosebim de cinstirea acordată lui Dumnezeu. În limbaj 
teologic cinstirea acordată lui Dumnezeu se numește adorare sau 
„latrie“, pe când cinstirea acordată îngerilor, sfinţilor, moaștelor 
sau icoanelor se numește „dulie“, adică venerare, sau cinstire. 
„Latria“ sau adorarea este cultul suprem sau propriu-zis. Pe Dum- 
nezeu îl cinstim adică pentru El însuşi, pentru măreţia şi 
perfecțiunea Lui, pentru faptul că este creatorul și proniatorul 
nostru, Stăpânul şi Părintele nostru. Dulia, venerarea sau cinstirea 
este însă un cult dependent de cel suprem, deci subordonat, sau 
relativ. Dar cinstind sfintele icoane noi aducem preamărire tot 

lui Dumnezeu. El rămâne deci obiectul şi țelul adevărat şi ultim 
al cultului nostru, orice formă ar îmbrăca acesta în aparenţă. Cu 
alte cuvinte, întreg cultul creștin pornește de la Dumnezeu și 
sfârşeşte la Dumnezeu. (Pr. Prof. Dr. Ene Braniște, «Liturgica 
Generală» — Bucureşti, 1985, p. 71-72). 


VI. Generalizarea 


Mergând pe această linie, la sinodul VII ecumenic de la Nicea 
din anul 787 s-a stabilit cu privire la venerarea sfintelor icoane, 
că nu cinstim materia din care este făcută icoana, ci chipul pe 
care îl reprezintă ea, „iar cinstirea care se dă chipului, trece la 
prototip şi cel ce se închină icoanei se închină Fiinţei celei 
închipuite de ea“. 


VII. Aplicarea 


1. Intrând în biserică se cuvine ca mai întâi să ne apropiem de 
icoana aflată în mijloc şi să-i dăm chipului pe care îl reprezintă 
cuvenita venerare, plecându-ne în fața icoanei şi cinstind-o prin 
sărutare, făcând semnul sfintei cruci. 

2. Se cuvine apoi ca fiecare bun creștin să aibe în casa sa 
icoane sfinţite, în special, icoana sfântului ocrotitor al casei. Se 
recomandă apoi ca această icoană să fie cinstită prin candela care 
o luminează atrăgându-ne mereu luare aminte asupra datoriei de 
a imita în viața duhovnicească virtuțile sfântului pe care îl cinstim 
pe icoană. 


Rugăciunile pentru cei adormiţi în 
Domnul 


]. Pregătirea aperceptivă 


Când Mântuitorul a spus despre fiica lui lair că doarme, cei de 
față au rămas toți nedumeriţi, știind prea bine că fiica lui lair a 
murit. Prin cuvintele Sale însă Mântuitorul ne arată că pentru cei 
care mor în credința că El este învierea şi viaţa, moartea nu mai 
este un apus fără sfârşit, ci doar o adormire. 

II. Anunţarea temei 


Acest fapt ne oferă posibilitatea de a vedea care sunt temeiurile 
rugăciunilor pentru morți. 


III. Tratarea 


Încă din primele pagini Sfânta Scriptură ne arată că omul este 
creaţia lui Dumnezeu, sufletul fiind nemuritor şi veşnic ca Dum- 
nezeu însuși. Format din trup şi suflet omul nu a fost creat pen- 
tru moarte ci pentru viață şi fericire. Moartea este răsplata 
păcatului (Romani 6, 23) aducând o ruptură în fiinţa omului, 
despărțind trupul de suflet. Totuşi, fiind de esenţă divină, sufletul 
nu poate muri. Numai trupul primeşte osânda morții: „căci din 
pământ ești luat şi în pământ te vei întoarce“. (Facere 3, 19). 
Prin moarte trupul „Ca pulberea se întoarce în pământ cum a 
fost, iar sufletul se întoarce la Dumnezeu care l-a dat“ (Ecleziastul 
12, 7). 

Întrupându-se însă spre a mântui lumea Dumnezeu-Fiul a 
restabilit fiinţa omului, deopotrivă suflet şi trup. Prin mărita Sa 
înviere păcatul şi moartea au fost învinse şi astfel pentru cei ce 
sunt întru Hristos, moartea nu mai înseamnă un sfârşit total al 
vieții ci doar o adormire, un început al unei vieţi noi fără de 
sfârșit. Precum Hristos a înviat din morţi, s-a făcut începătura 
celor adormiţi, „căci precum toţi mor în Adam aşa toţi vor fi 
făcuţi vii întru Hristos“ (1 Corinteni 15, 20- 22). Din sfârşit 
cutremurător al vieţii, moartea s-a transformat într-un laborator 
al ei: „nebune, ceea ce semeni tu nu capătă viaţă dacă nu moare“ 
(1 Corinteni 15, 36). „Bobul de grâu căzând în pământ de nu va 
muri rămâne singur, iar de va muri aduce multă roadă“ (loan 12, 
24). Însuși Mântuitorul a spus despre fiica lui air şi despre Lazăr 
că nu au murit, ci dorm, dar oamenii nu L-au putut înţelege atunci. 
Mai târziu Apostolii vorbesc şi ei la fel despre „cei adormiți“ în 
nădejdea vieții: „pentru că de credem că lisus a murit şi a înviat 
așa şi Dumnezeu va aduce prin lisus pe cei adormiţi împreună cu 
El“ (| Tesaloniceni 4, 14). Convingerea primilor creştini că 
moartea nu înseamnă o dispariție totală nici chiar a trupului, ci 
că odată va învia şi va fi veşnic împreună cu sufletul rezultă și 
din denumirea locului de înmormântare, şi anume: „cimitir“ 
(derivat din cuvântul grecesc „kimitirion“), care înseamnă loc 
de dormit, de repaus, dormitor. De aceea, când „însuşi Domnul 
la semnul dat la glasul Arhanghelului și la trâmbiţa lui Dumne- 
zeu se va cobori din cer, cei morţi întru Hristos vor învia“ 

(1 Tesaloniceni 4, 16). De aceea în limbajul bisericesc morţii se 
numesc „adormiți“ sau „repausați“ (răposaţi) adevăr reflectat în 
inscripţiile: „Dormi în pace“, „Fie-i ţărâna ușoară“ sau „Aici 
odihneşte întru Domnul robul lui Dumnezeu...“ 

Sufletul fiind nemuritor rămâne şi după moarte într-o stare 
activă, fapt pe care ni-l descoperă Mântuitorul în pilda bogatului 
şi săracului Lazăr: „şi a murit săracul şi a fost dus de îngeri în 
sânul lui Avraam şi a murit şi bogatul şi s-a îngropat. ŞI în iad 
ridicându-și ochii fiind în munci îl vede pe Avraam de departe şi 
pe Lazăr în sânul lui, şi strigând a zis...“ (Luca 16, 22-31). 
Aflându-se în stare activă, sufletul celor adormiţi poate fi în 
comuniunea lui Dumnezeu sau departe de EI, în funcţie de locul 
unde a fost repartizat după Judecata particulară. După judecata 
particulară şi până la judecata universală (care este definitivă) 
sufletele celor adormiţi rămân pe mai departe membre ale 
Bisericii: „căci dacă trăim, pentru Domnul trăim şi dacă murim 
pentru Domnul murim, deci și dacă trăim şi dacă murim ai 
Domnului suntem“ (Romani 14, 8). Alcătuind Trupul tainic al 
Domnului (Biserica) între cei vii şi cei morți se stabileşte o 
legătură de iubire, căci „dragostea nu piere niciodată“ (1 Corin- 
teni 13, 8). Ne manifestăm astfel iubirea față de cei adormiţi în 
Domnul rugându-ne pentru ei, având asigurarea Mântuitorului 
că nu va trece cu vederea cererile noastre: „Şi orice veţi cere în 
numele Meu aceea voi face ca să se preamărească Tatăl în Fiul...“ 
(loan 14, 13-14). Este adevărat că numai Dumnezeu scoate din 
osândă sufletele celor adormiţi, dar membrii cei vii ai Bisericii 
Sale pot mijloci, fiindcă Dumnezeu ascultă și împlineşte 
rugăciunile unuia pentru altul (Iacob 5, 16). Chiar din veacul 
apostolic, era obiceiul ca cei vii să se boteze şi pentru iertarea 
păcatelor celor morți care nu primiseră botezul. Sfântul Apostol 
Pavel se referă la acest fapt, şi nu numai că nu-l combate, dar îl 
aduce ca argument pentru susținerea învierii noastre (1 Corinteni 
15, 29). Apostolul neamurilor recunoaşte deci posibilitatea 
rugăciunilor de mijiocire pentru cei morţi între judecata particu- 
lară şi cea universală. 


IV. Recapitularea — Aprecierea 


Care este învăţătura Sfintei Scripturi despre suflet? (Că reprezintă 
suflare divină şi este nemuritor). Ce este moartea? (Despărțirea 
sufletului de trup). Ce se întâmplă cu sufletul după moarte? (Fiind 
nemuritor va fi judecat în mod particular de Dumnezeu. Dacă 
este găsit vrednic va rămâne în comuniunea iubirii lui Dumne- 

zeu, iar dacă nu va fi găsit vrednic nu se poate bucura de iubirea 
lui Dumnezeu). După judecata particulară osânda iadului este 
definitivă? (Nu este definitivă, întrucât judecata particulară nu 
este nici ea definitivă. Numai judecata obştească este definitivă 
şi numai atunci osânda iadului este veşnică). Sufletul aflat în iad 
se poate ajuta pe sine? (Din pilda bogatului și săracului Lazăr 
vedem că nimeni aflat în osândă nu se mai poate ajuta pe sine 
însuși). Dar cine-l poate totuşi ajuta și salva? (Numai Dumnezeu 
prin Jertfa Fiului Său adusă până la sfârșitul veacurilor spre 
iertarea păcatelor). Cum îl iartă şi-l salvează Dumnezeu? (Prin 
rugăciunea Bisericii, a celor aflați în viaţă, care împreună cu cei 
morţi rămân membri ai Trupului tainic al Domnului până la a 
doua Sa venire. Dragostea care ne leagă de cei adormiţi se mani- 
festă prin rugăciuni de cerere pentru izbăvirea sufletelor lor. Bise- 
rica se roagă astfel pentru toţi cei din veac adormiţi, fără nici o 
deosebire, mai ales cu prilejul Sfintei Euharistii, când se aduce 
Jertfa iertării păcatelor). 


V. Asocierea 


Alcătuind aceeaşi comuniune de iubire în cadrul Bisericii, cei 
vii se roagă pentru cei adormiți în Domnul, precum şi invers. În 
măsura în care ne rugăm pentru cei adormiţi cerem şi noi la rândul 
nostru sfinților cu care ne aflăm în comuniune să mijlocească și 
ei pentru iertarea şi mântuirea noastră, având certitudinea 
acestei mijlociri, deoarece „dragostea nu piere niciodată“ 
(I Corinteni 13, 8). 


VI. Generalizarea 


Aşadar, rugăciunea pentru cei adormiţi în Domnul se bazează pe 
unitatea Bisericii ca Trup tainic al Domnului, care cuprinde şi 
pe cei vii şi pe cei morţi. În această comuniune de iubire şi de 
sfințenie, Dumnezeu primește rugăciunile şi cererile celor vii 
pentru cei morţi. 


VII. Aplicarea 


1. Biserica se îngrijește de viața credincioşilor de la naștere până 
la mormânt, şi chiar dincolo de mormânt. Pentru cei morţi a 
rânduit servicii religioase şi rugăciuni speciale legate în primul 
rând de înmormântare, însoțind sufletul celui adormit în călătoria 
sa spre viaţa veşnică. Rugăciuni se fac şi la 3, 6, 9, 40 de zile 
după moarte, în amintirea arătărilor Mântuitorului înviaţi apoi la 

un an, şi în fiecare an de la data morţii se fac parastase însoțite 
de agape, atât în amintirea celui răposat, cât şi ca expresie a 
comuniunii de iubire a credincioșilor care mijlocesc cu rugăciuni 
pentru iertarea păcatelor şi fericirea veşnică a celui adormit în 
Domnul. Slujbele sunt însoţite de acte de milostenie, tot ca o 
manifestare a iubirii creştine. 

2. Biserica a rânduit și zile speciale pentru pomenirea celor 
adormiţi: sâmbăta dinaintea lăsatului sec de carne, a doua, a treia 
şi a patra din Postul Sfintelor Paști, ca aducere aminte de jertfa 
izbăvitoare a Mântuitorului, precum şi lunea după „duminica 
Tomii“ în amintirea biruinței asupra iadului și a morţii, prin 
învierea Domnului, iar rugăciunile pentru morți din sâmbăta 
Rusaliilor amintesc de învierea şi restabilirea vieţii prin pogorârea 
Duhului Sfânt. 

3. Pe lângă rugăciunile Bisericii, fiecare credincios are datoria 
ca în rugăciunile sale particulare să-i pomenească pe cei trecuţi 
la cele veşnice. 

4. În semn de cinstire a celui adormit Biserica binecuvintează 
şi mormântul său întru nădejdea vieţii veșnice și a învierii la cea 
de-a doua venire a Domnului. Îi este așezată o cruce la căpătâi ca 
semn al biruinței asupra morţii și al parusiei Domnului, când 
toți cei adormiţți vor învia cu trupurile, spre a fi împreună cu 
sufletul în veşnica comuniune cu Dumnezeu. Familia celui 
adormit are în continuare datoria de a îngriji mormântul, 
păstrându-i prin aceasta amintirea şi cinstindu-i numele. 

5. Rugăciunile pentru cei morţi au și un rol educativ pentru 
cei aflați în viață, atrăgându-le ca luare aminte asupra faptului 
că moartea nu ne ocolește și că vom da socoteală în fața Dreptului 
Judecător pentru faptele săvârşite. Tot cu rol educativ, rugăciunile 
pentru cei adormiţi ne menţin într-o permanentă legătură cu cei 
dintr-un neam cu noi, fapt care constituie o stavilă în calea uitării 
obârşiei, a legăturii cu înaintaşii, întărindu-ne astfel şi sentimentul 
dragostei față de pământul locuit de ei, precum şi de tradițiile 
statornicite de ei, în care ne regăsim propria noastră identitate. 

Viaţa viitoare 


]. Pregătirea aperceptivă 


Ce ne spune Simbolul de credinţă în ultimele sale două articole? 
(Ne spune: „Aştept învierea morţilor şi viața veacului ce va să 
fie. Amin“). Ce înseamnă aceasta dacă ne gândim la creație? (Că 
așa cum creația are un început, tot astfel va avea și un scop al 
desăvârşirii, după dreptatea lui Dumnezeu). 


II. Anunţarea temei 


Evenimentele care urmează după moartea fiecăruia dintre noi se 
petrec în viaţa viitoare, la care ne vom referi în cele ce urmează. 


III. Tratarea 


Învățătura despre viaţa de dincolo de mormânt şi toate cele ce se 
vor întâmpla după a doua venire a Domnului se numește 
„eshatologie“, de la cuvântul grecesc „eshatos*, care înseamnă 
„cele de pe urmă“. Iar „cele din urmă“ ale vieţii încep odată cu 
moartea fiecăruia şi se decid definitiv în urma celei de a doua 
veniri a Domnului și a judecății universale. 

Să le vedem pe rând potrivit modului în care Mântuitorul 
însuși, precum și Sfinții Apostoli ni le-au descoperit. 

1. Viaţa viitoare începe odată cu moartea. Vedem și ştim cu 
toţii că moartea este încetarea vieţii de pe pământ, odată cu 
despărțirea trupului de suflet. Potrivit învăţăturii Sfintei Scripturi, 
ea a apărut ca „răsplată a păcatului“ (Romani 6, 23). lar odată cu 
despărțirea sufletului de trup, fiind nemuritor, sufletul se întoarce 
la Dumnezeu care l-a creat, iar trupul se întoarce în pământul din 
care a fost făcut: „Şi ca pulberea să se întoarcă în pământ precum 
a fost, iar sufletul să se întoarcă la Dumnezeu care l-a dat“ 
(Ecleziasticul 12, 7; Geneza 3, 19). Odată cu păcatul primului 
om, moartea s-a întipărit în așa măsură în firea omenească, încât 
putem spune că a devenit un destin uman, după cum vedem cu 
toții şi după cum ne spune Apostolul: „Pentru aceea, aşa cum 
printr-un om a intrat păcatul în lume și prin păcat moartea, aşa 
moartea a trecut la toţi oamenii prin cel în care toți au păcătuit“ 
(Romani 5, 12). Dar, arată Apostolul în continuare: „precum prin 
greșeala unuia a venit osânda pentru toţi oamenii, aşa prin 
îndreptarea unuia a venit îndreptățirea vieţii pentru toţi oamenii“ 

(Romani 5, 18). Aşadar, „călcând cu moartea pe moarte“, „Hristos 
a înviat din morți și s-a făcut începătura celor adormiţi. Căci 
deoarece moartea a venit prin om, prin om şi învierea morţilor; 
căci precum toți mor în Adam, aşa toţi vor fi făcuţi vii în Hristos“ 
(1 Corinteni 15, 20-22). În felul acesta, moartea apare ca un 
laborator al învierii, o transformare „a stricăciunii întru 
nestricăciune a slăbiciunii întru putere, a firescului dominat de 
păcat, întru duhovnicesc aflat în strălucire veșnică“ (1 Corinteni 
15, 42-44). Privită ca o aşteptare a învierii, moartea trupească 
este socotită adormire, sau odihnă, iar cei morţi trupește se 
numesc „adormiţi întru Domnul“, iar cuvântul „cimitir“, defineşte 
tocmai locul de odihnă. În acelaşi timp, însă, moartea este şi 
piatră de hotar care închide ușa harului, încât după moarte nimeni 
nu poate face nimic pentru mântuirea proprie. 

2. Din pilda bogatului și săracului Lazăr vedem foarte 
limpede că imediat după moarte, bogatul a fost dus în iad, iar 
Lazăr în rai (Luca 16, 21). Şi dacă imediat după moarte vom fi 
repartizaţi în iad sau în rai, această repartizare se face în urma 
unei judecăți. Această judecată se referă numai la sufletul 
nemuritor, fiindcă aşa cum am văzut, trupul despărţindu-se de 
suflet, se va descompune în pământul din care a fost creat. Şi 
cum fiecare suflet în parte va fi judecat, spunem că această 
judecată se numeşte judecata particulară. Apostolul spune că „toţi 
trebuie să ne înfățişăm înaintea judecății lui Hristos, ca să ia 
fiecare după cele ce a făcut prin trup, ori bine, ori rău“ (II Corin- 
teni 5, 10). Judecata particulară va fi făcută atât de către Mântu- 
itorul, cât şi de conştiinţa fiecăruia, având în vedere credinţa şi 
faptele săvârşite în viața pământească. 

3. Starea sufletelor după judecata particulară va fi fericită în 
rai, sau de nefericire, în iad. Înainte de a se despărţi de Sfinţii 
Apostoli, Mântuitorul le-a făgăduit că le va găti un loc şi îi va 
lua la Sine în împărăţia lui Dumnezeu (loan 14, 2-3). Raiul este 
locul comuniunii veșnice cu Hristos cel înviat și înălțat la cer, şi 
prin Hristos cu Dumnezeu Tatăl, cu îngerii și cu cereștile puteri, 
ca şi cu toți drepţii și sfinții. Fericirea comuniunii veşnice cu 
Hristos are un caracter spiritual ce nu poate fi exprimat prin 
cuvinte, oricât de meșteşugite ar fi acestea, datorită faptului că 
noi trăind în trup material, nu am avut experienţa ei, şi nu am 
putut face analogie sau asemănare cu ceea ce noi simţim şi numim 
fericire. Indicând faptul că ele sunt deasupra posibilității noastre 
de percepție, Apostolul spune că „cele ce ochiul nu a văzut, nici 
urechea n-a auzit, nici la inima omului nu s-a ridicat, pe acestea 
le-a gătit Dumnezeu celor ce-L iubesc pe El“ (I Corinteni 2, 9). 

Pentru a ne face totuși o imagine a fericirii veşnice, să ne amintim 
de scena schimbării la față a Domnului, când cei trei Apostoli 
aflându-se în comuniunea slavei lui Hristos, au uitat cu totul că 
mai trăiesc pe pământ. De aici și exclamaţia Sfântului Apostol 
Petru: „Bine este nouă să fim aici! De voieşti să facem aici trei 
colibe: ie una şi lui Moise una şi lui Ilie una“ (Matei 17, 4). Pe 
ei s-au uitat... Aceasta este bucuria regăsirii sufletului în Dum- 
nezeu... Și niciodată Apostolii nu ar mai fi părăsit acel loc și 
parcă ar fi vrut ca şi timpul să nu-şi depene mersul... 

În contrast cu raiul, iadul este o depărtare de la fața lui Dum- 
nezeu (Matei 7, 23). Pentru a înțelege realitatea lui spirituală, 
Mântuitorul ne oferă imagini diferite pe care noi le putem vedea 
şi simți. EI este un loc de chinuri, un cuptor de foc (Matei 13, 
42-50), foc nestins (Matei 3, 12), plânsul şi scrâșşnirea dinților 
(Matei 20, 13), iezerul de foc (Apoc. 19, 20), întunericul cel mai 
dinafară (Matei 8, 12). Tălmăcind aceste imagini, ne putem da 
seama că viața în iad, lipsită total de iubirea şi pacea lui Dumne- 
zeu, ca şi de lumina lui Hristos, se află într-un întuneric și într-o 
tulburătoare neliniște, zbucium și durere. 

Cei aflaţi în iad nu se mai pot mântui prin propriile lor puteri, 
întrucât am văzut că moartea este uşa care se închide şi nu mai 
poate exista nici un fel de căință pentru păcate. Rugăciunile 
Bisericii însă ne pot veni în ajutor. Fericitul Augustin arată că 
„sufletele credincioșilor care au murit nu sunt despărțite de 
Biserică... ele sunt madulare ale lui Hristos“. Între Biserica 
luptătoare de pe pământ și cea triumfătoare din cer există o 
legătură şi unitate dată de faptul că ele alcătuiesc Trupul lui 
Hristos. Dacă în această viaţă îndemnurile de a ne ruga unii pen- 
tru alţii sunt cu insistenţă adresate credincioşilor de către Sfinţii 
Apostoli, „fiindcă mult poate rugăciunea stăruitoare a dreptului“ 
(lacob 5, 16), tot astfel de rugăciuni stăruitoare pot fi adresate 
Părintelui ceresc și pentru cei adormiţi, Mântuitorul asigurându-ne 
că „orice veţi cere în numele Meu, aceea voi face, ca să se 
proslăvească Tatăl în Fiul. De veţi cere ceva în numele Meu eu 
voi face“ (loan 14, 13-14). Cât de accentuată era practica 
rugăciunii pentru cei adormiţi, la primii creștini, vedem din 
mărturia Sfântului Apostol Pavel care se referă la practicarea 
Botezului de către creştinii aflați în viață, pentru cei adormiți... 
(1 Corinteni 15, 29). 

4. Întrucât judecata particulară este nedeplină, va urma la 
sfârşitul veacurilor judecata obștească, numită și Judecata din 
urmă, sau de apoi. Ea este precedată de a doua venire a Domnului, 
numită parusia Domnului. Nu ştim când va veni, Mântuitorul 

spunând că „nimeni nu ştie, nici îngerii din ceruri, nici Flui, ci 
numai Tatăl“ (Matei 24, 36; 11 Tes. 5, 2—3; II Petru 3, 10). 

5. Cu foarte puțin timp înainte de parusia Domnului va avea 
loc învierea celor morţi, iar cei care vor fi găsiţi vii îşi vor 
schimba trupurile întru nestricăciune. „Deodată — spune 
Apostolul — într-o clipită de ochi, la trâmbiţa cea de apoi, morţii 
vor învia nestricăcioși și noi ne vom schimba, căci trebuie ca 
acest trup stricăcios să se îmbrace întru nestricăciune și acest 
trup muritor să se îmbrace întru nemurire“ (1 Corinteni 15, 52-— 
53, vezi şi II Tesaloniceni 4, 16-17). Învierea trupurilor celor 
adormiți este posibilă din partea lui Dumnezeu, care tot din pă- 
mânt l-a creat la început pe om. Apoi, transformarea întru 
nestricăciune prin moarte este un fenomen natural şi necesar, pe 
care Apostolul îl remarcă și în firea înconjurătoare: „Ceea ce 
semeni tu nu capătă viaţă, dacă nu moare. Şi ceea ce semeni nu 
este trupul care va fi, ci numai grăuntele gol poate da grâu, sau 
de altceva din celelalte... Așa şi învierea morţilor... se seamănă 
întru stricăciune, învie întru nestricăciune, învie întru putere; se 
seamănă trup firesc, învie trup duhovnicesc“ (| Cor. 15, 36-44). 
Aşadar, trupul cel înviat va fi acelaşi pe care îl avem noi acum, 
întrucât am văzut că cei găsiți vii rămân în trupurile lor; şi fiindcă 
în acest trup am săvârşit cele bune şi cele rele. Deci se cuvine ca 
el să se bucure de fericire sau de osândă. Dar aşa cum încă în 
această viaţă trupul nostru se schimbă în funcţie de vârstă, el se 
va transforma şi în viața veşnică, după cum ne arată Apostolul. 
Adică, va fi nestricăcios, întru slavă, plin de puteri duhovniceşti, 
cerești. Trupurile vor fi lipsite deci de trebuinţele materiale, de 
plăceri, de pofte, ca şi de durerile pe care le-am avut înainte de 
moarte în viața pământească . „Vor fi ca îngerii lui Dumnezeu în 
cer: nici se însoară, nici se mărită“ (Matei 22, 30). Trupul 
duhovnicesc se va îndumnezei împreună cu sufletul. 
„Vom înceta de a mai lucra virtuțile — spune Sfântul Maxim 
Mărturisitorul — dar nu vom înceta de a simţi în noi lucrându-se 
îndumnezeirea după har, ca o răsplată pentru ele. Căci lucrarea 
îndumnezeirii în noi fiind mai presus de fire, e fără de hotar“. 

6. Dacă la judecata particulară participă şi conştiinţa omului, 
la judecata obştească singurul judecător va fi Mântuitorul. Ea va 
avea caracter solemn şi faptele fiecăruia vor fi date la iveală, în 
văzul şi auzul tuturor, cu evidențierea efectului lor pozitiv şi 
negativ pe care l-au avut asupra semenilor. Mântuitorul ne 
prezintă magnificul tablou al judecății obşteşti (Matei 25, 34-— 
46) cu alegerea celor buni de cei răi cu repartizarea la dreapta 
sau la stânga şi cu rostirea sentinței finale şi definitive, ca o 

binecuvântare pentru cei mântuiți şi ca un blestem pentru cei 
osândiți. Starea de fericire în care se vor afla cei mântuiți nu va 
fi pentru toţi la fel. „Fiecare își va lua plata după osteneala sa“ 
(| Corinteni 3, 8). Mântuitorul a arătat că „în casa Tatălui meu mai 
multe lăcaşuri sunt“ (loan 14, 2). E vorba de mai multe trepte ale 
fericirii, în funcție de desăvârşirea duhovnicească din această 
viaţă. Dar desăvârşirea duhovnicească în veşnicie va progresa 
mereu, niciodată nu se va mai sfârși, fiind atrasă de asemănarea 
desăvârşirii lui Dumnezeu cea fără limită. 

7. Apoi această lume va fi transformată într-un cer nou şi 
pământ nou, „întru care locuieşte dreptatea“ (II Petru 3, 13), 
deoarece aşa cum făptura a fost părtaşă stricăciunii odată cu 
căderea omului în păcat, tot astfel „şi făptura se va izbăvi din 
robia stricăciunii, ca să fie părtașă la libertatea măririi fiilor lui 
Dumnezeu“ (Romani 8, 21), „Şi Dumnezeu va fi totul în toate“ 
(1 Corinteni 15, 28). 


IV. Recapitularea — Aprecierea 


După învățătura creștină moartea nu mai este privită cu teamă. 
Ea reprezintă o transformare necesară din stricăciune în 
nestricăciune, asemenea bobului de grâu, care pentru a rodi viaţa 
trebuie să treacă prin stricăciunea morţii. După despărțirea 
trupului de suflet, acesta fiind nemuritor, ce se întâmplă cu el? 
(Va fi judecat particular). De cine? (De Mântuitorul şi de pro- 
pria conștiință, care şi ea este un judecător dat sufletului de către 
Dumnezeu). Care va fi soarta lui după judecata particulară? (Va 
fi ori în fericirea comuniunii cu Dumnezeu, ori în osândă. Adică, 
ori în rai, ori în iad). Se poate ajuta sufletul pe sine după moarte? 
(Nu se poate ajuta). Dar cum poate fi totuși ajutat? (Prin 
rugăciunea Bisericii, dat fiind faptul că și cei adormiţi rămân 
până la judecata obştească membri ai Trupului Domnului, adică 
al Bisericii). Parusia sau a doua venire a Domnului de ce 
eveniment va fi precedată? (De învierea trupurilor celor adormiţi 
şi întâmpinarea Domnului prin schimbarea lor, asemenea şi celor 
ce vor fi găsiţi în viaţă). Va fi o diferenţă de timp între învierea 
celor adormiţi şi parusie? (Apostolul spune că diferenţa de timp 
va fi neglijabil de mică, „cât o clipită din ochi“). Judecata din 
urmă ce caracter are? (Dacă prima judecată are un caracter par- 
ticular şi provizoriu, cea de a doua va avea un caracter obştesc şi 
definitiv, adică va fi judecat fiecare în faţa tuturor şi faptele vor 
fi spuse pe față. Dacă la judecata particulară participă şi 
constiinţa, cea obştească este făcută numai de către Mântuito- 

rul). Care va fi hotărârea judecății obşteşti? (Repartizarea 
definitivă spre fericire sau spre osândă a tuturor oamenilor, după 
faptele pe care le-au făcut). Care va fi soarta acestei lumi după 
judecata obştească? (Se va înnoi întru nestricăciune, potrivit 
dreptăţii lui Dumnezeu, care va fi „totul în toate“). 


V. Asocierea 


Cu toate că viaţa viitoare, care începe după moarte are aspecte 
pe care noi nu le întâlnim în această viaţă, ea este totuși în strânsă 
legătură şi dependenţă cu această viaţă și în același timp este 
anticipată încă din această viaţă. 

Vorbind despre criteriul după care vom fi judecaţi și 
repartizaţi spre fericire sau osândă veşnică, am văzut că faptele 
bune sau faptele rele săvârșite în această viaţă vor fi acuzatorii 
sau apărătorii noştri. 

Pe de altă parte, după modul în care reuşim să ne desăvârșim 
în virtute în această viaţă, anticipăm bucuriile duhovniceşti ale 
comuniunii cu Dumnezeu din viaţa viitoare. În felul acesta viaţa 
viitoare apare ca o continuare firească şi desăvârşită a vieţii de 
aici. Sfinții prin viaţa lor s-au ridicat şi au gustat din dulceaţa şi 
bucuria vieţii viitoare, și acest fapt i-a determinat tot mai mult 
în strădania săvârșirii faptelor bune, și le-a întărit puterile de 
creştere în virtute. 


VI. Generalizarea 


De aici vedem că viaţa viitoare anticipată încă în această viață 
începe cu moartea, se continuă cu judecata particulară, şi cu 
repartizarea provizorie spre fericire sau osândă, iar odată cu a 
doua venire a Domnului are loc învierea morților spre judecata 
universală, dreaptă și definitivă, urmată de un cer nou și pământ 
nou, când Dumnezeu va fi „totul în toate“. 


VII. Aplicarea 


Acordând cuvenita importanță continuei pregătiri a credincio- 
şilor pentru viața viitoare, Biserica a introdus pericopa „Dreptei 
judecăţi“ tocmai înaintea postului Sfintelor Patimi, spre a atrage 
credincioşilor luare aminte că prin Jertfa Domnului am primit 
harul iertării şi împăcării cu Dumnezeu, iar faptele noastre bune 
vor rămâne cu noi în ziua judecății. 

Biserica ne îndeamnă ca permanent să priveghem, având în 
atenție mântuirea sufletului, iar faptele noastre să fie pe măsură 
ca oricând să putem da „răspuns bun la înfricoşata judecată a lui 
Hristos“. 


Creștinismul şi celelalte religii 


|. Pregătirea aperceptivă 


Având înscris în adâncul sufletului său simţământul religios, omul 
şi l-a manifestat totdeauna în foarte multe şi variate forme, încât 
în mod firesc se pune întrebarea care este credința cea adevărată? 
Datorită păcatului împlântat în sufletul omului, legătura lui cu 
divinitatea a fost de-a lungul vremii confuză şi denaturată, încât 
a trebuit ca Dumnezeu însuși să se descopere, arătând „calea, 
adevărul și viaţa“ pe care să o urmeze și să o practice omul ca 
ființă religioasă. 


II. Anunţarea temei 


Această descoperire a lui Dumnezeu cu privire la El însuși, ca și 
la legătura lui cu omul, ne este dată prin Fiul Său şi ne oferă 
posibilitatea de a vedea superioritatea religiei creștine față de 
celelalte religii. 


III. Tratarea 


În primul rând, izvorul din care cunoaştem pe Dumnezeu este 
însăşi descoperirea Sa făcută în Sfânta Scriptură. Toţi cei care 
au scris Sfânta Carte au conștiința că ea reprezintă Cuvântul lui 
Dumnezeu scris sub inspirația Duhului Sfânt, „ca să fie mai târziu 
mărturie veşnică“ (Isaia 30, 8). Sfinţii Autori au conştiinţa că ei 
transmit nu de la ei, ci ceea ce au primit de la Dumnezeu: „Aşa 
zice Domnul“, sau „aşa zice Domnul către mine“, nu sunt repetiții 
stereotipe, ci reprezintă conştiinţa vie că cei ce le-au scris, au 
făcut-o aşa cum i s-a descoperit de sus. Fiul lui Dumnezeu însuși 
va spune că tot ceea ce El a transmis reprezintă Cuvântul lui 
Dumnezeu aşa cum i-a fost dat de Tatăl (loan 17, 6) şi acest 
cuvânt „este adevărul“ (loan 17, 17). Şi celelalte religii ridică 
pretenția că exprimă în cărțile lor, descoperirea lui Dumnezeu, 

dar cei ce au scris Biblia se prezintă ei înșiși ca martori, ca unii 
care au constatat pe bază de experiență empirică tot ceea ce 
comunică: „ŞI cel ce a văzut a mărturisit şi mărturia lui este 
adevărată; şi acela ştie că adevăr spune, ca şi voi să credeţi“ (loan 
19, 35); „Ce am auzit, ce am văzut cu ochii noștri, ce am privit şi 
mâinile noastre au pipăit — despre Cuvântul vieţii (aceea vă 
vestim)... ce am văzut şi am auzit aceea vă vestim şi vouă, ca şi 
voi să aveţi împărtășire cu noi“ (1 loan 1, 1-3). 

În al doilea rând, ceea ce evidențiază superioritatea și 
divinitatea religiei creștine constă în deosebirea dintre lisus 
Hristos si ceilalți întemeietori de religie. Evangheliile ne redau 
foarte simplu și natural viaţa şi activitatea Domnului lisus, 
arătându-ne că încă de la început El a avut conştiinţa activității 
Sale, iar aceasta reprezintă o împlinire a vechilor profeţii despre 
Mesia, care va veni să izbăvească pe om din păcat şi să-l împace 
cu Părintele ceresc. Dacă toţi întemeietorii de religii au fost 
divinizați cu mult timp după moartea lor, divinitatea lui lisus a 
fost recunoscută încă din timpul activităţii Sale, spontan și cu o 
certă convingere, exprimată sincer şi revelator, de cei ce L-au 
urmat: „Noi am crezut și am cunoscut că tu esti Hristosul, Fiul 
lui Dumnezeu celui viu“ (loan 6, 69). La fel cuvintele Lui erau 
pătrunse de adevărul veşnic, încât cei ce l-au urmat constată fără 
nici o ezitare că El are „cuvintele vieții veşnice“ (loan 6, 68); iar 
profețiile făcute de El s-au împlinit toate, cu cea mai mare 
exactitate. Minunile Lui vin să confirme şi ele divinitatea Sa. 
Ele nu au fost acte spectaculare, ci păstrează în ele naturaleţea 
iubirii şi a binefacerii îndreptate spre salvarea și integrarea omului 
într-o viață normală şi demnă de chipul lui Dumnezeu, iar învierea 
Sa din morți este minunea supremă proprie exclusiv Fiului lui 
Dumnezeu, care a venit să calce cu moartea pe moarte și să-l 
elibereze pe om din păcat, împăcându-l cu Părintele său. 

Deosebirea dintre religia descoperită de Dumnezeu și celelalte 
religii se vede mai cu pregnanţă din doctrina, morala și cultul 
lor. 

Desigur, la baza oricărei religii stă credinţa în Dumnezeu. 
Religia însăşi se defineşte ca relație, sau legătură dintre om şi 
Ființa supremă. Sfântul Apostol Pavel făcând o privire istorică 
asupra manifestărilor religioase, arată denaturarea ideii de Dum- 
nezeu de-a lungul vremii, prin întunecarea simțământului religios 
de păcat. Astfel, „au schimbat mărirea lui Dumnezeu celui ne- 
stricăcios în asemănarea chipului omului celui stricăcios şi al 
păsărilor și al celor cu patru picioare și al târâtoarelor“ (Romani 
1, 23). 

S-a afirmat că modul de adorare al divinității a cunoscut o 
evoluţie, de la forme primitive, spre politeism și apoi 
desăvârşindu-se în monoteism. Nu este lipsită de adevăr această 
constatare. Vechiul Testament demonstrează tocmai intervenția 
lui Dumnezeu în lume spre a nu lăsa poporul ales și pregătit pen- 
tru primirea unui Izbăvitor, să se piardă în căutări străine, ci să 
rămână fidel Unicului Dumnezeu. Monoteismul creştin 
desăvârşindu-l pe cel iudaic, îl prezintă pe Dumnezeu Unul în 
ființă şi întreit în Persoane. Caracterul personal al Fiinţei su- 
preme creează posibilitatea comuniunii şi comunicării cu omul, 
stabilind astfel forma cea mai superioară de religie. „Dumnezeu 
este iubire“ (I loan 4, 16) şi aceasta înseamnă deschiderea lui 
Dumnezeu spre om şi spre întreaga creaţie. Prin iubire Dumne- 
zeu coboară până la jertfă pentru salvarea omului, spre a-l ridica 
şi transforma până la transfigurarea lui, după chipul și asemănarea 
Creatorului Său. În felul acesta, descoperirea lui Dumnezeu făcută 
omului devine supremul act nu numai de simplă legătură între 
Dumnezeu și om, ci de comuniune a desăvârşirii vieţii omenești: 
„Fiţi desăvârşiţi, precum şi Dumnezeu este desăvârşit“ (Matei 5, 
48). Aceasta este de altfel şi suprema formă de exprimare a 
religiei, pe care o întâlnim numai în creștinism. 

Strâns legată şi dependentă de doctrină este şi morala. Astfel, 
Sfântul Apostol Pavel arată că, depărtându-se de adevăratul Dum- 
nezeu, şi „schimbând mărirea Lui, popoarele au străbătut de-a 
lungul vremii o confuzie şi un declin moral, ajungând victimele 
„poftelor inimilor lor întru necurăţie, necinstindu-şi trupurile lor 
între ei“, „schimbând rânduiala firii“, „fiind plini de toată 
nedreptatea, de desfrâu, de viclenie, de lăcomie, de răutate, de 
pizmă, de ucidere, de ceartă, de înşelăciune, născocitori de rele, 
fără dragoste, neîmpăcaţi, nemilostivi...“ (Romani 1, 24-32). 

Pe de altă parte, potrivit legii morale naturale înscrisă în ființa 
omului, remarcăm şi aspecte pozitive sub aspect moral, precum: 
ideea de milă, bunăvoință, dezinteres, strădania de a nu vătăma 
pe nimeni. Existau apoi şi zei care protejau viaţa, agricultura, 
meșteşugurile, justiția, înțelepciunea și armonia. Aceștia însă se 
amestecau cu zeitățile care, având calitățile şi defectele oamenilor, 
guvernau războaiele, susțineau prostituţia sacră, binecuvântau 
destrăbălările de tot felul, provocate de beţii şi acceptau să fie 
îmblânziți de jertfe, chiar şi de jertfe omenești. Morala creștină 
are însă, spre deosebire de toate aceste învățături religioase, cu 
totul alt aspect. Părintele ceresc este descoperit de lisus Hristos 
ca bun și iubitor, așteptând cu brațele deschise şi bucurându-se 
de întoarcerea oricărui păcătos. El nu judecă şi nici nu osândeşte, 

ci din iubire iartă şi restabileşte firea căzută în păcat, renăscând-o 
la o viață nouă. Modelul desăvârşit în urmarea binelui ne este 
oferit în mod concret de Fiul lui Dumnezeu întrupat. Viaţa lui de 
sfințenie ne atrage mereu spre desăvârşire. Dar lisus nu numai 
că ne arată drumul. El ne şi ajută prin harul divin să urcăm treptele 
sfințeniei, până la „deplinătatea vârstei“ Sale duhovnicești. 

Privind cultul, un rol important îl are rugăciunea. Dacă în 
multele religii, rugăciunea era strict legată de actele ritualice, în 
creştinism ea reprezintă eliberarea spiritului, spre a se dărui to- 
tal şi integral lui Dumnezeu. Rugăciunea în „duh și adevăr“, atât 
publică, cât şi particulară, depăşeşte stereotipia rugăciunilor 
repetate în cadrul cultului păgân. La fel și jertfele care au menirea 
de a exprima un act de căință, de umilință şi de dăruire lui Dum- 
nezeu, au în multe religii accente dure și extrem de brutale. Ele 
erau legate de diferitele sărbători, primind la unele popoare chiar 
un caracter tragic, atunci când se aduceau jertfe omenești. Unele 
erau chiar spectaculoase. La mexicani, de pildă, se scotea inima 
omului-victimă şi încă bătând era aruncată la picioarele zeului. 
Geţii aruncau victimele în vârful sulițelor pentru a transmite 
cererile lor pe cealaltă lume. Jertfele de oameni se mai aduceau 
pentru a îmblânzi mânia zeului, la începutul unui război și la 
anumite sărbători anuale. În cazul unor nenorociri publice, cei 
din Tyr, bunăoară, sacrificau pe copiii cei mai iubiți de părinţii 
lor. Spre deosebire de toate aceste jertfe sângeroase, Fiul lui 
Dumnezeu se aduce pe Sine ca Jertfă, şi face ca această Jertfă să 
se aducă în continuare sub formă nesângeroasă spre sfinţirea 
credincioșilor. 

O importanță deosebită se acordă cultului morţilor, legat de 
ideea de nemurire a sufletului. Numai că şi aici întâlnim diverse 
şi variate forme lipsite de interpretarea lor corectă. Mexicanii 
socoteau că numai sufletele celor morţi în război, a celor 
sacrificați, a celor bolnavi, sau a copiilor se puteau bucura de 
fericirea veşnică. Egiptenii conservau trupul mortului printr-un 
anume ritual. Grecii şi romanii credeau în strigoi şi fantome. 
Persanii credeau că sufletul ajunge în rai sau în iad, după ce trece 
peste o punte și se cântăreşte pe o balanţă; iar indienii preferau 
pierderea totală a sufletului în nirvana. Spre deosebire de acestea, 
în creştinism cultul morţilor este pus în legătură cu iubirea şi 
dreptatea lui Dumnezeu... El judecă după dreptate şi iartă prin 
iubire. În felul acesta sunt justificate și rugăciunile pentru cei 
adormiți în Domnul, cărora învieiea lui Hristos le-a deschis 
perspectivele învierii şi a vieţii veşnice în comuniunea lui Dum- 
nezeu. 

IV. Recapitularea — Aprecierea 


Din cele până aici tratate vedem că învățătura creștină reprezintă 
Descoperirea lui Dumnezeu, spre a-i arata omului calea spre 
mântuire, față de rătăcirea în care se afla datorită păcatului, care 
i-a întunecat sufletul. Învățătura creștină ni-L prezintă apoi pe 
Dumnezeu ca pe un Părinte bun și iubitor, gata oricând să 
primească pe orice păcătos, care se căiește de păcatul lui. Fiind 
iubire, Dumnezeu se deschide și stabilește cu omul o legătură de 
comuniune şi unire fără margini. Prin moartea şi învierea Fiului 
lui Dumnezeu, fiecare credincios are părtășie cu Tatăl, ca un fiu 
cu Părintele său, oferindu-i-se şi mijloacele de a aduce cea mai 
înaltă adorare lui Dumnezeu şi a desăvârşirii vieții lui religios- 
morale. 


V. Asocierea 


Deşi deosebite de creștinism în multe aspecte, două elemente 
centrale leagă toate religiile. Și anume, ideea de păcat și cea de 
mântuire. Toate religiile duc în diferite și variate forme luptă de 
eliberare de păcat, în scopul mântuirii sufletului. Faptul că toţi 
oamenii simt povara păcatului, înseamnă că toți așteaptă un 
Mântuitor. De aceea mulţi din dascălii Bisericii apreciază că 
Dumnezeu a pregătit atât pe poporul ales în sânul căruia se va 
naște şi va activa Izbăvitorul lumii, cât şi pe celelalte neamuri, 
sau popoare, pe fiecare în felul lor, ca să poată primi „la plinirea 
vremii“ mântuirea adusă de Fiul Său. În felul acesta ne apare 
justificat faptul că după învierea Sa din morți, lisus Domnul a 
trimis pe Sfinţii Apostoli spre toate neamurile pământului, ca să 
le boteze, fiindcă aşa cum toţi poartă povara păcatului strămoșesc, 
toți sunt chemaţi la binecuvântarea și ospățul mântuirii, spre a fi 
„o turmă şi un păstor“ (loan 10, 16). 


VI. Generalizarea 


De aici vedem că „în multe rânduri şi în multe chipuri a grăit 
Dumnezeu (oamenilor), dar în zilele acestea din urmă ne-a grăit 
nouă prin Fiul, pe care l-a pus moștenitor al tuturor, ...care fiind 
strălucirea slavei şi chipul fiinţei Lui, ...a făcut prin Sine Însuşi 
curățirea păcatelor noastre“ (Evrei 1, 1-3). 

VII. Aplicarea 


Se caută în timpurile mai noi o apropiere tot mai mare între religii, 
în cadrul unui aşa-numit dialog inter-religios. Este firesc să fie 
aşa, întrucât toate religiile au ca obiectiv ridicarea sufletelor 
credincioşilor lor spre valorile absolute, care însă nu trebuie să 
rămână la o meditație abstractă, ci să se concretizeze în acte 
menite să cultive ceea ce sufletul şi viața omenească au mai bun, 
mai frumos, mai drept, mai cinstit şi mai demn. 

aspectele învățăturii de credință a Bisericii, pe care 
o cuprinde în totalitate. Astfel sunt: cateheze biblice 
şi dogmatice în volumul I, morale, liturgice şi 
istorice în volumul II. 

În această alcătuire, cartea îndeplineşte o 
funcție didactică pentru cei ce se pregătesc să devină 
preoţi şi profesori de religie. În acelaşi timp, 
constituie, asemenea unui manual şcolar, un 
instrument de lucru în predarea religiei la clasele 
V-XII. Chiar dacă nu urmează o anumită programă . - 
analitică, aflată de altfel într-o continuă îmbu- 
nătățire, cartea cuprinde temele esențiale ce nu pot 
lipsi dintr-o programă judicios alcătuită. 

Părinţii parohi vor: găsi în carte materialul 
necesar unei catehizări sistematic efectuate, atât de. 
necesară zilelor noastre, când v generaţie de 
credincioşi necatehizați se confruntă cu tot felul de 
erezii şi secte, care de care mai nocive adevărului 
descoperit de Dumnezeu. 

Cartea tipărită în prima ediție (1992) s-a 
doveditutilă şi a fost folosită la alcătuirea alocuțiilor 
catehetice, a predicilor exegetice, la cursurile 
misionare anuale (de definitivare şi promovare), la 
examenele de capacitate preoțească, precum şi la 
examenul de concurs pentru ocuparea unei parohii 
în mediul urban. 

În sfârșit, dar nu în ultimul rând, redactată 
într-o manieră care respectă principiul adaptării la 
auditoriu, cartea poate fi utilizată, asemenea unui 
catehism, şi de credincioşii domici. să cunoască şi 
să mărturisească adevărul descoperit spre mântuire 
de Dumnezeu oamenilor. . 

